
Visada tiksliai prisiminsiu, kur buvau ir ką veikiau, kai sužino- 
jau, kad mirė mano tėvas. 

Sėdėjau gražiame sode Londone, mokyklos laikų draugės 
namų kieme, ant kelių gulėjo atversta „Penelopiada , bet to ro- 
mano neskaičiau, tik mėgavausi birželio saule ir laukiau, kol 
Dženė parsiveš iš darželio savo sūnelį. 

Jaučiausi rami ir dabar pripažinau, kaip gerai padariau išvykusi 
iš namų. Gėrėjausi skleidžiančia žiedus ragane, saulės tartum pri- 
buvėjos paskatinta apsipilti spalvų margumynu, ir tada suskambo 
mano mobilusis. Žvilgtelėjau į ekraną - skambino Marina. 

— Sveika, Ma, kaip laikaisi? — ištariau tikėdamasi, kad ji iš- 
girs šilumą mano balse. 

— Maja, aš... 

Marina nutilo, ir akimirksniu supratau, kad kažkas yra bai- 
siai blogai. 

— Kas atsitiko? 

— Maja, nelengva tau tai pasakyti, bet vakar popietę čia, 
mūsų namuose, tavo tėvą ištiko širdies priepuolis, o šįryt auš- 
tant jis... iškeliavo. 

Nieko neatsakiau - mano galvoje sukosi daugybė visokių 
kvailų minčių. Pirmiausia pagalvojau, kad Marina visai neaišku 
kodėl bus sumaniusi iškrėsti kokį nevykusį pokštą. 

— Tau, Maja, pranešiau pirmai iš seserų, kaip vyriausiai. Ir 
norėjau paklausti, ar tu pati pasakysi kitoms, ar paliksi tai man. 

— Aš... 

Vis dar negalėdama suregzti sakinio ėmiau suvokti, kad Ma- 
rina, mieloji, taip mylima Marina, moteris, visada buvusi kaip 
mama, niekada man to nesakytų, jei tai būty netiesa. Tad turi būti 
tiesa. Ir tą akimirką visas mano pasaulis ėmė suktis vien apie šią ašį. 

— Maja, būk gera, sakyk, kaip jautiesi. Iš tiesų tokios baisios 
žinios dar nėra tekę pranešti telefonu, bet ką man reikėjo daryti? 
Vienas Dievas težino, kaip į tai sureaguos kitos seserys. 

Tik tada išgirdau kančią jos balse ir supratau, kad jai reikėjo 
pasidalyti ta žinia ir dėl savęs. Tad sugrįžau į man įprastą ramy- 
bės būseną guosti kitų. 

— Žinoma, jei tau taip būtų geriau, Ma, aš pranešiu seserims, 
nors nenumanau, kur jos galėtų būti. Ar Alė nėra išplaukusi tre- 
niruotis regatai? 

Aptarinėjant, kur yra kiekviena iš mano jaunesniųjų seserų, 
tartum būtų reikėję sukviesti jas kokio gimtadienio švęsti, o ne 
gedėti mūsų mirusio tėvo, visas pokalbis ėmė atrodyti atitrūkęs 
nuo tikrovės. 

— O kada laidosim, kaip manai? Juk Elektra Los Andžele, o 
Alė kažkur atviroje jūroje, tad planuokim nebent kitą savaitę? — 
paklausiau. 

— Na... - Marinos balse išgirdau abejonę. - Gal mudviem 
bus geriausia tai aptarti, kai grįši namo. Iš tiesų, Maja, skubėti 
nėra ko - jeigu dar porą savo atostogų dienų norėtum likti Lon- 
done, tai ir lik. Čia nieko daugiau dėl jo negalim padaryti... — 
nutilo jos liūdnas balsas. 

— Ma, savaime aišku, aš išskrisiu į Ženevą artimiausiu reisu! 
Tuoj pat skambinu į oro uostą, o tada pasistengsiu susisiekti su 
kiekviena sese. 

— Labai užjaučiu tave, chėrie', - liūdnai tarė Marina. - Ži- 
nau, kaip nepaprastai jį mylėjai. 

— "Taip, - atsakiau ir keista ramybė, apėmusi mane, kol dėl 
visko tarėmės, staiga dingo tartum tyka prieš smarkią audrą. — 
Paskambinsiu tau vėliau, kai jau žinosiu, kada parvykstu. 

— Žiūrėk savęs, Maja. Tau tai baisus sukrėtimas. 

Paspaudžiau pokalbio baigimo mygtuką ir, kol nepratrūko 
audros debesys ir neužliejo širdies, užlipau į savo miegamąjį su- 
sirasti skrydžio dokumentų ir susisiekti su oro uostu. Laukdama 
eilėje, kol atsilieps į mano skambutį, pažvelgiau į lovą, kurioje 
šį rytą nubudau paprasčiausiai pasitikdama dar vieną dieną. Ir 
padėkojau Dievui, kad žmonės neturi galios įžvelgti ateities. 

Pagaliau atsiliepusi moteris nebuvo labai paslaugi, kalbėjo 
įsakmiai, ir, jai išsamiai aiškinant apie tiesioginius skrydžius, pi- 
nigines baudas ir kredito korteles, jaučiau, kad mano jausmų už- 
tvanka tuoj bus pralaužta. Galų gale, kai man nenoromis skyrė 
vietą ketvirtos valandos lėktuve į Ženevą, - o tai reiškė, kad turiu 
nedelsdama viską susimesti į kelionės krepšį ir lėkti taksi į Hi- 
trou, - aš atsisėdau ant lovos ir įsispoksojau į žaliomis šakelėmis 
raštuotus sienų apmušalus, kol tas raštas ėmė mirguliuoti akyse. 

— Jis iškeliavo, - sušnibždėjau, - iškeliavo visiems laikams. 
Ašjo niekada nebepamatysiu. 

Tikėjausi, kad ištarus šiuos žodžius upeliais paplūs ašaros, ir 
nustebau, kai nieko panašaus nenutiko, aš tik sėdėjau sustingusi, 
o galva tebebuvo pilna praktinių rūpesčių. Baugino mintis, kad 
turėsiu pranešti seserims - visoms penkioms, - ir savo jausmų 
failuose ėmiau ieškoti tos, kuriai skambinsiu pirmai. Kaip ir rei- 
kėjo tikėtis, pasirinkau Tigę, pagal amžių ji iš visų šešių antra 
nuo galo, ta, kuriai jaučiausi artimiausia. 


* mieloji (pranc.). 

Virpančiais pirštais pervariau numerius, susiradau jos ir 
paskambinau. Atsiliepė jos balso paštas, ir nebesumaniau, ką 
sakyti, kažką painiai išlemenau prašydama nedelsiant man pa- 
skambinti. Tuo metu ji kažkur Šiaurės Škotijos kalnyne darba- 
vosi vienišų ir ligotų elniukų centre. 

O kitos seserys... Žinojau, kad jos reaguos skirtingai, bent 
iš pažiūros, - pradedant abejingumu ir baigiant audringai lieja- 
mais jausmais. 

Kadangi nelabai žinojau, į kurią tos skausmo liejimo skalės 
vietą pati pateksiu kalbėdamasi su jomis, nusprendžiau pasi- 
rinkti bailės kelią ir visoms pasiunčiau žinutes prašydama pa- 
skambinti man, kai tik galės. Tada greitomis susikroviau daik- 
tus į kelionės krepšį ir siaurais laiptais nulipau į virtuvę, para- 
šiau Dženei raštelį aiškindama, kodėl turiu išvažiuoti ir dar taip 
skubiai. 

Juodą Londono taksi nusprendžiau pasigauti gatvėje ir išė- 
jusi iš namų nuskubėjau lenkta lapuočių gaubiama Čelsio gatve 
kaip bet kuris normalus žmogus bet kurią eilinę dieną. Regis, 
prasilenkdama net pasisveikinau su kažkuo, vedžiojančiu šunį, 
ir pajėgiau nusišypsoti. 

Kai judriame Karaliaus kelyje pavyko surasti taksi ir įlipusi 
paprašiau vairuotojo vežti į Hitrou oro uostą, pagalvojau, kad 
niekas nesužinos, kas ką tik mane ištiko. 

Niekas nesužinos. 


=D 


Po penkių valandų, kai saulė jau iš lėto leidosi virš Ženevos 
ežero, pasiekiau mūsų nuosavą pontoną pakrantėje — iš čia lei- 
siuosi į paskutinį kelionės namo etapą. 

Kristianas jau laukė manęs mūsų aptakioje „Riva“ motori- 
nėje valtyje. Iš jo veido buvo matyti, kad žino. 

— Kaip laikotės, panele Maja? - paklausė jis padėdamas man 
įlipti, jo mėlynose akyse mačiau užuojautą. 

— Man... gera čia sugrįžus, - atsakiau nerodydama jausmų 
ir nuėjusi į galą atsisėdau ant minkštos kreminės odos sėdynės, 
einančios lanku palei laivagalį. Paprastai tą dvidešimtį minučių, 
kai lėkdavom per ramius vandenis namo, sėdėdavau priekyje 
šalia Kristiano ant keleivio sėdynės. Kristianui įjungus galingą 
variklį, pasakiškų Ženevos ežero pakrantės namų languose su- 
tvisko saulė. Šitaip grįždama namo aš dažnai jausdavausi žen- 
gianti į nežemišką pasaulį, atsijusį nuo tikrovės. 

Į tėčio Atlanto pasaulį. 

Prisiminusi šį mielą savo tėvo vardą, kurį jam daviau bū- 
dama vaikas, pajutau akyse sudilgsint pirmąsias ašaras. Tėtis 
labai mėgo plaukioti jūromis ir grįžęs pas mane į namus ežero 
pakrantėje kvepėdavo gaiviu oru ir jūra. Tas vardas jam prilipo, 
o kai atsirado jaunesniosios sesutės, ir jos jį taip vadino. 

Valčiai didinant greitį per plaukus ėmė lietis šiltas vėjas, o aš 
galvojau apie daugybę kitų kartų, kai sugrįždavau į „Atlantidą,, 
pasakišką savo tėčio Atlanto pilį. Nepasiekiama iš sausumos, ji 
viena stovi kyšulyje, o už jos puslankiu iškilęs status kalnas ir į 
ją galėjai patekti tik vandens keliu. Artimiausi kaimynai buvo 
už daugelio mylių ežero pakrantėje, tad „Atlantida buvo vien 
mūsų karalystė, atskirta nuo kitų žmonių pasaulio. Viskas joje 
buvo stebuklinga... tartum tėtis Atlantas ir mes - jo dukterys - 
būtume čia gyvenę užkerėti. 

Tėtis kiekvieną iš mūsų išsirinko dar visai mažutę, įsivaikino 
susiradęs kuriame nors iš keturių pasaulio kraštų ir parsigabeno 
namo, kad gyventume jo globojamos. Kiekviena buvom, kaip 
tėtis sakydavo, skirtinga, ypatinga... mes buvom jo dukros. Pava- 

dino mus Septynių Seserų, Plejadžių, jo mėgstamiausio Žvaigž- 
dyno, vardais. Aš, Maja, buvau iš jų pirmoji ir vyriausia. 

Kai buvau maža, jis nusinešdavo mane į savo observatoriją 
su stikliniu kupolu, stovinčią ant namo viršaus, didelėmis stip- 
riomis rankomis pakeldavo prie teleskopo pasižiūrėti į nakties 
dangų. 

— Štai, - sakydavo sureguliavęs objektyvą. - Pažvelk, Maja, 
ten toji gražiai šviečianti žvaigždė, kurios vardu tu pavadinta. 

Ir aš į ją žiūrėdavau. Kai jis pasakodavo legendas, iš kurių kilo 
mano ir seserų vardai, beveik nesiklausydavau, tiesiog džiaug- 
davausi, kad laiko mane tvirtai apkabinęs, ir suvokdavau - tai 
reta, ypatinga akimirka, ir jis priklauso vien man. 

Ilgainiui supratau, kad Marina, kurią paaugusi maniau esant 
mano mamą, - net sutrumpinau jos vardą į Ma, - buvo puikios 
reputacijos auklė, tėčio pasamdyta rūpintis manimi, nes jis ilgai 
būdavo išvykęs. Tik, žinoma, mums visoms Marina buvo daug 
daugiau nei auklė. Tai ji nušluostydavo mums ašaras, apibar- 
davo, jei prie stalo elgdavomės kaip paršeliai, ir ramiai vedė mus 
sunkiu perėjimo iš vaikystės į brandą laikotarpiu. 

Ma visada buvo šalia, ir nebūčiau mylėjusi jos labiau, net jei 
būtų mane pagimdžiusi. 

Pirmuosius trejus vaikystės metus mudvi su Marina gyve- 
nom vienos savo pasakų pilyje ant Ženevos ežero kranto, o tėtis 
Atlantas keliavo po visus pasaulio vandenynus verslo reikalais. 
Tada viena po kitos ėmė rastis mano seserys. 

Tėtis paprastai grįždavo namo su dovana man. Išgirdusi at- 
plaukiant motorinę valtį, leisdavausi bėgti per plačią veją, pro 
medžius į prieplauką su juo pasisveikinti. Kaip ir kiekvienas 
vaikas, norėdavau pamatyti, ką tokio nuostabaus jis turi paslė- 
pęs kišenėse, kad mane pradžiugintų. Tačiau vienas kartas buvo 
ypatingas. Kai jis padovanojo man medinį nepaprastai dailiai 

išdrožinėtą šiaurinį elnią, - tikino gavęs pačioje Kalėdų Sene- 
lio dirbtuvėje Šiaurės ašigalyje, - paskui jį išlipo uniformuota 
moteris, glėbyje ji laikė ryšulėlį, kažką suvyniotą į skarą. Ir tas 
ryšulėlis krutėjo. | 

— Šį kartą, Maja, parvežiau tau išskirtinę dovaną. Tu turi 
mažą sesutę. — Jis šypsojosi keldamas mane ant rankų. - Dabar 
nebebūsi vieniša, kai man reikės išvykti. 

Nuo tada gyvenimas pasikeitė. Slaugytoja, kurią tėtis buvo 
parsivežęs, po kelių savaičių dingo, mano mažąja sesute ėmė rū- 
pintis Marina. Negalėjau suprasti, kaip tas raudonas klykiantis 
padarėlis, dažnai dvokiantis ir atitraukiantis dėmesį nuo manęs, 
galėtų būti dovana, bet vieną rytą Alkionė, - pavadinta antrosios 
Plejadžių žvaigždės vardu, - man nusišypsojo sėdėdama aukš- 
toje kėdėje prie pusryčių stalo. 

— Ji žino, kas aš esu, - nustebusi pasakiau ją maitinančiai 
Marinai. 

— Aišku, ji tai supranta, Maja, mieloji tu mano. Tu jos vy- 
resnioji sesuo ir ji žiūrės į tave pagarbiai. Tau teks išmokyti ją 
daugelio dalykų, kuriuos jau moki, o ji dar ne. 

Ir augdama ji tapo mano šešėliu, visur paskui mane sekiojo, 
tai buvo malonu, bet kartu ir erzino. 

— Maja, palauk manęs! - garsiai šaukdavo ji tursendama iš 
paskos. 

Nors Alė - taip vadinau ją sutrumpinusi vardą - iš pradžių 
buvo nepageidaujamas priedas mano pasakiškame gyvenime 
„Atlantidoje“, nebuvo ko nė norėti malonesnės, mielesnės drau- 
gės. Ji beveik niekada neverkdavo ir nesiožiuodavo kaip kiti jos 
amžiaus mažyliai. Su kupeta garbanotų ryškiai rudų aukso at- 
spalvio plaukų, didelėmis mėlynomis akimis, Alė turėjo įgimto 
žavumo, žmones traukė prie jos, taip pat ir mūsų tėvą. Kai tėtis 
Atlantas būdavo namie, grįžęs iš ilgos kelionės po kitas šalis, 


20 Lucinda Riley 


pastebėdavau, kaip nušvinta jo akys ją išvydus, ir buvau tikra, 
kad labiau negu išvydus mane. Aš su nepažįstamais būdavau 
drovi ir tyli, o Alė atvira ir linkusi pasitikėti, dėl to ją visi my- 
lėjo. 

Be to, ji buvo iš tų vaikų, kurie, regis, pranoksta kitus visais 
atžvilgiais — ypač muzikoje ir sporte, susijusiame su vande- 
niu. Prisimenu, kaip tėtis mokė ją plaukti dideliame mūsų ba- 
seine, - jei aš stengdavausi laikytis ant vandens ir baisiai nemė- 
gau nirti po vandeniu, tai mano mažoji sesutė nardydavo kaip 
undinė. Aš negalėjau priprasti prie jūros supimo net „Titane“, 
gražioje didžiulėje tėčio jūrinėje jachtoje, o Alė maldaudavo jo 
paplukdyti nediduke „Laser“ klasės jachta, paprastai prišvar- 
tuota mūsų nuosavoje prieplaukoje ežero pakrantėje. Aš gūž- 
davausi ankštame jachtos laivagalyje, o tėtis ir Alė vairuodavo 
ją mums lekiant lygiu kaip stiklas vandeniu. Bendras potraukis 
plaukioti laivais suvienijo juos taip, kaip man, jaučiau, nebus 
pasiekiama. 

Nors Alė mokėsi muzikos Ženevos konservatorijoje - Con- 
servatoire de Musigue de Genėve - ir buvo labai talentinga flei- 
tininkė, net būtų galėjusi groti profesionaliame orkestre, tačiau 
baigusi mokslus ji pasirinko gyvenimą jūroje. Dabar nuolat da- 
lyvauja regatose, daugelį kartų atstovavo Šveicarijai. 

Kai Alė buvo bebaigianti trečius metus, tėtis parkeliavo namo 
su dar viena sesute, pavadinęs ją trečiosios Plejadžių žvaigždės 
vardu - Sterope. 

— Bet vadinsim ją Star, - pasakė tėtis šypsodamasis Marinai, 
Alei ir man, apžiūrinėjančioms naujausią šeimos narę, gulinčią 
pintame lopšelyje. 

Tačiau tuomet aš kas rytą mokiausi pas privačią mokytoją, 
tad naujosios sesutės atsiradimas paveikė mane mažiau nei Alės. 
Paskui, vos po pusmečio, prie mūsų prisidėjo dar vienas kūdi- 

kėlis, trijų mėnesių mergytė, pavadinta Kelaino, ir Alė jos vardą 
bematant sutrumpino į Kelė. 

Tarp Star ir Kelės buvo tik trijų mėnesių skirtumas, ir, kiek 
prisimenu, tarp jųdviejų atsirado stiprus ryšys. Jos buvo artimos 
kaip dvynukės, susikalbėdavo savita vaikiška kalba, šis tas iš tos 
kalbos išlikę ir šiandien. Jos gyveno savo atskirame pasaulyje, 
mūsų, kitų seserų, į jį neįsileisdavo. Net dabar, kai jos jau per- 
žengusios dvidešimt, niekas nepasikeitė. Vadovavo visada Kelė, 
jaunesnioji, jos kresnas rudas kūnas buvo visiška priešybė iš- 
blyškusiai, liesutei Star. 

Dar po metų atkeliavo mažutė Taigetė, ją pavadinau Tige, 
nes jos trumpi tamsūs plaukai styrojo ant mažos galvelės keistai 
pasišiaušę į visas puses — ji priminė ežiukę iš garsios Beatričės 
Poter pasakos. 

Tada man buvo septyneri, prisirišau prie Tigės nuo pirmos 
akimirkos, vos ją išvydusi. Ji buvo gležniausia iš mūsų visų, per- 
sirgo visomis vaikiškomis ligomis iš eilės, bet nuo mažens buvo 
ištverminga ir nereikli. O kai tėtis po kelių mėnesių parsigabeno 
dar vieną mergytę, pavadintą Elektra, išvargusi Marina dažnai 
paprašydavo manęs pasėdėti prie Tigės, tai krupu nuolat sergan- 
čios, tai karščiuojančios. Galų gale jai buvo diagnozuota astma, 
ir ją retai kada beišveždavo vežimėliu iš vaikų kambario į lauką, 
kad šaltas oras ir tirštas Ženevos ežero rūkas žiemą nepakenktų 
plaučiams. 

Elektra buvo jauniausia iš mano sesučių ir tas vardas jai 
puikiausiai tiko. Tuo metu jau buvau įpratusi prie kūdikių ir 
jų poreikių, bet su jauniausiąja sesute, be jokios abejonės, su- 
sigyvenau sunkiausiai. Tartum įelektrinta ji skleidė aplink save 
jaudulį, tokia jau buvo iš prigimties - jos nuotaika akimirksniu 
iš giedros virsdavo niūria ir atvirkščiai, o tai reiškė, kad buvę 
ramūs mūsų namai kasdien aidėdavo ausį rėžiančiais šauksmais. 


22 Lucinda Riley 


Jos nevaldomo irzlumo priepuoliai lydėjo visą mano vaikystę, 
bet ir paaugus jos ūmus būdas nesušvelnėjo. 

Alė, Tigė ir aš turėjom jai pravardę ir tik tarpusavyje va- 
dindavome ją Trikde. Elgėmės su ja labai atsargiai, nenorėjom 
provokuoti žaibiškos nuotaikų kaitos. Galiu atvirai pasakyti, kad 
būdavo akimirkų, kai nekenčiau jos, taip trikdančios gyvenimą 
„Atlantidoje“. 

Ir vis dėlto, kai Elektra sužinodavo, kad kuri nors iš mūsų 
turi rūpesčių, pati pirmoji pasiūlydavo pagalbą, paremdavo. Ly- 
giai taip pat kaip galėdavo elgtis baisiausiai egoistiškai, kitomis 
aplinkybėmis būdavo visų dosniausia. 

Visi namai laukė, kada po Elektros atkeliaus septintoji sesuo. 
Juk visos esam pavadintos tėčio Atlanto mėgstamo žvaigždyno 
vardais, ir be jos nėra užbaigtumo. Net žinojom jos vardą - Me- 
ropė - ir spėliojom, kas ji bus. Bet praėjo metai, paskui kiti ir dar 
vieni, o kūdikių su tėčiu daugiau neatkeliavo. 

Aiškiai prisimenu, kaip kartą stovėjau su juo observatorijoje. 
Man buvo keturiolika, dariausi moteris. Mes laukėm užtemimo, 
o jie, sakė tėtis, žmonijai labai reikšmingi ir paprastai atneša per- 
mainų. 

— Tėti, ar tu kada parneši namo septintąją sesutę? - paklau- 
siau jo. 

Tvirtas raumeningas tėčio kūnas kelias sekundes, regis, su- 
stingo. Man pasirodė, lyg staiga jam ant pečių būtų užvirtusi 
viso pasaulio našta. Nors jis neatsigręžė, nes vis dar susikaupęs 
reguliavo teleskopą prieš artėjantį užtemimą, instinktyviai su- 
pratau, kad mano žodžiai jam sukėlė sielvartą. 

— Ne, Maja, neparnešiu. Nes aš jos taip ir neradau. 

Kai akiratyje iškilo pažįstama tanki eglių gyvatvorė, užstojanti 
mūsų namus pakrantėje nuo smalsių akių, išvydau prieplaukoje 
stovinčią Mariną ir pagaliau ėmiau įsisąmoninti baisią tiesą, kad 
netekau tėčio. 

Supratau, kad vyro, sukūrusio šią karalystę, kurioje mes bu- 
vome princesės, daugiau nebėra ir visi jos kerai išsisklaidys. 


Kai išlipau iš valties, Marina prieplaukoje guosdama švelniai ap- 
kabino mane per pečius. Be žodžių pasukom pro medžius plačia 
nuokalnia veja namų link. Birželį mūsų namai būdavo pačiam 
gražume. Išpuoselėtame parke visur skleidėsi žiedai, viliojo na- 
miškius tyrinėti slaptus takus ir grotas. 

Pats namas, pastatytas aštuoniolikto amžiaus pabaigoje Liud- 
viko XV stiliumi, buvo tikras elegancijos ir didingumo reginys. 
Tvirtas rausvas keturių aukštų pastato sienas ryškino aukšti lan- 
gai daugeliu rėmelių sudalytais stiklais, visuose stataus raudono 
stogo kampuose stovėjo bokšteliai. Skoningai įrengtas su visa 
šiuolaikine prabanga, storais kilimais ir minkštomis sofomis, jis 
glaudė, saugojo ir lepino visus savo gyventojus. Mes, mergaitės, 
miegodavome viršutiniame aukšte, ir niekas neužstojo nuosta- 
baus ežero vaizdo mums žvelgiant virš medžių viršūnių. Mari- 
nos kambariai taip pat buvo viršuje, šalia mūsų. 

Dabar pažiūrėjau į ją ir pagalvojau, kokia nusikamavusi ji 
atrodo. Geras rudas akis supa nuovargio šešėliai, paprastai šyp- 
sančios lūpos įsitempusios ir suplonėjusios. Manau, jai turėtų 
būti kokie penkiasdešimt penkeri, bet neatrodė esanti jau tokio 
amžiaus. Aukšta, tvirtų ereliškų veido bruožų, ji buvo elegan- 
tiška ir daili, visada nepriekaištingai apsirengusi - ta natūrali 
elegancija rodė ją esant prancūzų kilmės. Kai buvau maža, ji 


Septynios seserys * Majos istorija 25 


vaikščiodavo paleidusi tamsius švelnius plaukus, o dabar susuk- 
davo juos į kuodą ant sprando. 

Daugybė klausimų grumdėsi mano galvoje rikiuodamiesi, 
kad būtų ištarti, bet tik vieną dalyką reikėjo sužinoti nedelsiant. 

— Kodėl man nepranešei tuoj pat, kai tėtį ištiko širdies prie- 
puolis? - paklausiau mums įėjus vidun, į svetainę aukštomis lu- 
bomis, iš kur buvo matyti didžiulė akmeninė terasa, nustatyta 
eilėmis vazonų su ryškiai žydinčiomis raudonomis ir auksaspal- 
vėmis nasturtėmis. 

— Maja, patikėk, aš maldavau jo, kad leistų tau pasakyti, vi- 
soms jums pasakyti, bet jis taip susikrimto, kai apie tai užsimi- 
niau, kad turėjau paklusti jo norui. 

Ir aš supratau - jei tėtis liepė jai nesusisiekti su .mumis, ji 
nieko negalėjo padaryti. Jis čia buvo karalius, o Marina geriau- 
siu atveju patikimiausia dvariškė, blogiausiu - tarnaitė, priva- 
lanti elgtis, kaip jai liepta. 

— Kur jis dabar? - paklausiau jos. - Ar tebėra viršuje savo 
lovoje? Ar man nueiti pas jį? 

— Ne, chėrie, jis ne viršuje. Gal norėtum arbatos, tada papa- 
sakosiu daugiau? - paklausė ji. 

— Jei atvirai, tai, manau, visai tiktų ir stiprus džinas su to- 
niku, - prisipažinau kritusi ant vienos iš didžiulių sofų. 

— Paprašysiu Klaudijos, kad sutaisytų. Manau, jei jau šitaip, 
galiu ir aš išgerti to paties. 

Nusekiau akimis Mariną, einančią susirasti Klaudijos, mūsų 
namų šeimininkės, gyvenančios „Atlantidoje“ tiek pat, kiek ir 
Marina. Ji buvo vokietė, išorinis jos griežtumas slėpė auksinę 
širdį. Kaip ir mes visos, ji nepaprastai mylėjo savo šeimininką. 
Staiga pagalvojau, kas dabar bus jai ir Marinai. Ir apskritai, kas 
nutiks pačiai „Atlantidai“, kai tėtis iškeliavo. 

Tie žodžiai šiomis aplinkybėmis pasirodė netinkami. Tėtis 

visada būdavo „iškeliavęs“ - kažkur kitur, kažko veikti, nors 
niekas iš tarnų ar namiškių nė nežinojo, kuo jis verčiasi, iš ko 
gyvena. Kartą jo paklausiau, kai apsistojusi pas mus per atos- 
togas mano klasės draugė Dženė buvo akivaizdžiai apstulbinta 
prabangos, kurioje gyvename. 

— "Tavo tėtis turbūt pasakiškai turtingas, - sušnibždėjo ji, kai 
išlipome iš tėčio nuosavo reaktyvinio lėktuvo, ką tik nusileidu- 
sio La Molė oro uoste netoli Sen Tropezo. Ant gudronuoto orlai- 
vių kilimo ir tūpimo tako mūsų laukė vairuotojas vežti į uostą, o 
ten persėdome į mūsų puikiąją dešimties vietų jachtą „Titanas“, 
kad išplauktume į kasmetinį kruizą Viduržemio jūra, ten, kur 
tik tėtis sumanys su mumis nukeliauti. 

Kaip ir kiekvienam vaikui, turtingam ar vargšui, juo labiau 
kad augau neturėdama su kuo palyginti, mūsų gyvenimo būdas 
neatrodė esąs kuo nors išskirtinis. Visas pažįstamas mergaites 
vaikystėje mokė mokytojai namuose, ir tik kai trylikos metų 
pradėjau mokytis internatinėje mokykloje, ėmiau suprasti, kaip 
skiriasi mūsų gyvenimas nuo daugumos kitų Žmonių gyve- 
nimo. 

Kai kartą paklausiau tėčio, kuo jis konkrečiai užsiima, kad 
gali suteikti mūsų šeimai šitokią prabangą, jis pažvelgė į mane ir 
slapukiškai nusišypsojo. 

— Aš esu šioks toks magas. 

Tuo nieko man nepasakė, nes nenorėjo pasakyti. 

Dar kiek paaugusi ėmiau manyti, kad tėtis Atlantas yra 
aukšto lygio iliuzionistas ir viskas yra kitaip, nei atrodo iš pirmo 
žvilgsnio. 

Kai į svetainę grįžo Marina, nešina dviem taurėmis džino su 
toniku, man dingtelėjo, kad net po trisdešimt trejų metų neturiu 
aiškaus supratimo, kas buvo mano tėvas už „Atlantidos“ ribų. Ir 
klausiau savęs, ar pagaliau tai sužinosiu dabar. 

— Na, štai, - tarė Marina, statydama priešais mane taurę. — 
Už tavo tėvą, - pridūrė, keldama savąją. - Tegu Dievas priima 
jo sielą. 

— Taip, už tėtį Atlantą. Tegu jis ilsisi ramybėje. 

Marina nugėrė didelį gurkšnį, o kai pastatė taurę ant stalo, 
suėmė mane už rankų. 

— Maja, visų pirmiausia, manau, turiu pasakyti tau vieną 
dalyką. 

— Kokį? - paklausiau žvelgdama į jos išduodančią nuovargį 
kaktą, rūpesčio raukšlių išvagotą. 

— Anksčiau manęs klausei, ar tavo tėvas tebėra čia, namuose. 
Į tai atsakau - jis jau palaidotas. Jis norėjo, kad laidotuvės įvyktų 
tuoj pat ir nė viena iš jūsų nedalyvautų. 

Spoksojau į ją, tartum ji būtų praradusi sveiką protą. 

— Bet, Ma, vos prieš kelias valandas sakei, kad jis mirė anks- 
ti šį rytą! Kaip gali laidotuvės būti surengtos taip greitai? Ir 
kodėl? 

— Maja, tavo tėvas griežtai pareikalavo tuoj po mirties jo 
kūną nuskraidinti lėktuvu į jachtą. Ten paguldyti į švininį kars- 
tą — tikriausiai tas karstas jau daug metų stovėjo „Titane“, 
paruoštas tokiam atvejui. Iš jachtos nuleisti karstą į vandenį. Sa- 
vaime aišku, jis labai mylėjo jūrą, tad norėjo būti ir palaidotas 
jūroje. Be to, nenorėjo kelti sielvarto dukterims... stebint tas lai- 
dotuves. 

— O Dieve. - Marinos žodžiai visą mane nupurtė siaubu. — 
Bet jis juk žinojo, kad mes visos norėsim deramai atsisveikinti? 
Kaip jis galėjo taip pasielgti? Ką aš pasakysiu kitoms? Aš... 

— Chėrie, mudvi gyvenam šiuose namuose ilgiausiai ir abi 
žinom, kad apie tėvo reikalus, niekada nereikia klausinėti, kodėl 
kas nors yra vienaip ar kitaip. Man tik norisi manyti, kad jis pa- 
sirinko būti palaidotas taip, kaip ir gyveno, - neviešai. 

— Ir viskam vadovauti, - pridūriau staiga plykstelėjus pyk- 
čiui. Atrodytų, jis negalėjo pasitikėti žmonėmis, kurie jį mylėjo, 
tartum jie nebūtų sugebėję tinkamai juo pasirūpinti. 

— Kadir kaip spėliosi, - tarė Marina, - viliuosi, kad jūs visos 
atėjus laikui prisiminsit, koks mylintis tėvas jis buvo. Tikrai Ži- 
nau viena - jūs, mergaitės, buvot jam viskas. 

— Bet kuri iš mūsų jį pažinojo? - paklausiau iš susierzinimo 
apsiašarojusi. - Ar buvo atėjęs gydytojas patvirtinti, kad jis mi- 
ręs? Tikriausiai turi mirties liudijimą? Galiu jį pamatyti? 

— Gydytojas klausė apie jį asmeniškų dalykų, tokių kaip jo 
gimimo metai ir vieta. Atsakiau, kad esu tik samdoma darbuo- 
toja ir dėl tokių duomenų nesu tikra. Suvedžiau jį su Georgu 
Hofmanu, advokatu, tvarkančiu visus tavo tėvo reikalus. 

— Bet kodėl jis buvo taip nuo visų atsiskyręs, Ma? Šiandien 
lėktuve galvojau apie tai, kad jis niekada nesikviesdavo į „Atlan- 
tidą“ draugų. Retkarčiais, kai plaukiodavome jachta, atvykdavo 
į susitikimą koks verslo partneris, ir juodu dingdavo apačioje jo 
kabinete, bet šiaip jis su niekuo iš tiesų nebendravo. 

— Jis norėjo šeimos gyvenimą atskirti nuo verslo ir būdamas 
namie visą dėmesį skirti dukterims. 

— Dukterims, kurias įsivaikino ir susivežė čia iš viso pasau- 
lio. Kodėl, Ma, kodėl? 

Marina tylomis žiūrėjo į mane, jos ramiose išmintingose 
akyse negalėjau įžvelgti, ar ji žino atsakymą. 

— Kai esi vaikas, - kalbėjau toliau, - augi ir priimi savo gyve- 
nimą. Bet mes abi žinom, kaip baisiai neįprasta, - jei ne visiškai 
keista, - kad nevedęs vidutinio amžiaus vyras įsivaikina šešias 
kelių mėnesių mergytes ir parsiveža čia, į Šveicariją, auginti po 
vienu stogu. 

— Tavo tėvas ir buvo nepaprastas žmogus, - sutiko Marina. — 
Bet juk suteikti nieko neturinčioms našlaitėms geresnio gyve- 

nimo galimybę, savo globą - argi tai blogai? — išsisukinėdama 
atsakė ji. - Daugelis turtingų žmonių įsivaikina, jei neturi savų 
vaikų. 

— Bet jie paprastai būna vedę, - tiesiai atkirtau aš. - Ma, gal 
tu žinai, ar tėtis kada nors turėjo draugę? Ką nors mylėjo? Paži- 
nojau jį trisdešimt trejus metus ir niekada nesu mačiusi su mo- 
terimi. 

— Chėrie, suprantu, tėvui mirus staiga susigriebei, kad į dau- 
gelį klausimų, į kuriuos norėjai gauti jo atsakymą, jau niekada 
nebus atsakyta, bet aš čia tikrai negaliu padėti. Be to, ir laikas 
tam netinkamas, - švelniai pridūrė Marina. - Dabar mes turim 
jį paminėti dėkodamos už tai, kas jis buvo kiekvienai iš mūsų, ir 
prisiminti, kokį gerą ir mylintį jį pažinojom „Atlantidoje“. Ne- 
pamiršk, tavo tėvui buvo gerokai per aštuoniasdešimt. Jis nugy- 
veno ilgą gyvenimą ir buvo juo patenkintas. 

— Bet vos prieš tris savaites jis plaukiojo po ežerą mažąja 
jachta, tvarkėsi joje kaip perpus jaunesnis, - pasakiau prisimi- 
nusi. - Sunku tai suderinti su mirštančio žmogaus įvaizdžiu. 

— Ir dėkui Dievui, kad jis - ne taip kaip daugelis kitų jo am- 
žiaus - nepatyrė iš lėto ateinančios kankinamos mirties. Nuo- 
stabu, kad tu ir kitos mergaitės prisiminsit jį stiprų, sveiką ir lai- 
mingą, - drąsino mane Marina. - To jis ir būtų norėjęs. 

— Jis nekentėjo prieš mirtį, tiesa? - nedrąsiai paklausiau, šir- 
dies gilumoje žinodama - jei ir būtų kentėjęs, Marina to nepa- 
sakytų. 

— Ne. Jis žinojo, kas jo laukia, Maja, ir tikiu, kad susitaikė su 
Dievu. Iš tiesų, manau, jis jautėsi laimingas iškeliaudamas. 

— Ir kaip dabar man pasakyti kitoms, kad jų tėvas miręs? — 
meldžiau Mariną pagalbos. - Ir dar, kad nėra kūno, kurį jos ga- 
lėtų palaidoti? Jos jausis kaip ir aš - kad jis tiesiog pranyko. 

— Tavo tėvas prieš mirtį apie tai pagalvojo - šiandien man 

skambino jo advokatas Georgas Hofmanas. Pažadu tau, kiek- 
viena gausit galimybę su juo atsisveikinti. 

— Net miręs tėtis viską ir toliau tvarko, - tariau beviltiškai 
atsidususi. — Pakeliui visoms sesėms išsiunčiau žinutes, bet kol 
kas nė viena neatsiliepė. 

— Na, Georgas Hofmanas pasiruošęs atvykti čia, kai jūs visos 
susirinksit. Tik, Maja, būk gera, neklausk manęs, ką jis pasakys, 
nes aš visai nenumanau. Ką gi, paprašiau Klaudijos išvirti tau 
sriubos. Ko gero, nuo pat ryto nieko burnoj neturėjai. Ar nu- 
nešti tau į namelį, o gal nakčiai norėtum likti čia? 

— Pavalgysiu sriubos čia ir eisiu namo, jei neprieštarauji. 
Man reikėtų pabūti vienai. 

— Žinoma. — Palinkusi prie manęs Marina stipriai apka- 
bino. - Suprantu, koks tai baisus sukrėtimas. Ir, deja, tau vėl 
tenka atsakomybė už visas kitas, bet jis prašė būtent tau pasakyti 
pirmai. Nežinau, ar tave tai kiek nors guodžia. Na, dabar gal jau 
eisiu, paprašysiu Klaudijos pašildyti sriubą. Manau, abiem būtų 
ne pro šalį šiek tiek gardaus maisto, kad nuramintų. 

Kai pavalgėm, pasakiau Marinai gultis miegoti, pabučiavau 
linkėdama labos nakties, nes mačiau, kad ir ji nuvargusi. Prieš 
išeidama dar užlipau daugybę pakopų į viršutinį aukštą ir žvilg- 
telėjau į kiekvienos sesers kambarį. Viskas ten likę taip pat, kaip 
buvo tada, kai jos išskrido iš namų lizdo ir patraukė savais ke- 
liais, ir iš kiekvieno kambario buvo matyti, kokios jos skirtingos. 
Kai kartais kaip balandės sugrįždavo į savo lizdą prie vandens, 
regis, nė vienai nerūpėjo ką nors čia keisti. Taip pat ir man. 

Atvėrusi savo senojo kambario duris, nuėjau prie lentynos, 
kur tebelaikiau labiausiai branginamus daikčiukus iš vaikystės. 
Nukėliau seną porcelianinę lėlę - tėtis ją padovanojo, kai buvau 
dar visai maža. Kaip visada jis buvo išgalvojęs gražią pasaką, esą 
ta lėlė kadaise priklausiusi mažai rusei grafaitei, bet ji jautusis 

vieniša apsnigtuose rūmuose Maskvoje, kai šeimininkė užau- 
gusi ir ją užmiršusi. Jis pasakė, kad ji vardu Leonora ir jai vėl rei- 
kia mylinčių rankų. Padėjau lėlę ant lentynos ir ištiesiau ranką 
prie dėžutės, kurioje buvo dovana, gauta iš tėčio per šešioliktąjį 
gimtadienį, atidariau ir išsiėmiau kaklo papuošalą. 

— Tai mėnulio akmuo, Maja, - pasakė jis man apžiūrinė- 
jant neįprastą baltą melsvai švytintį akmenį, supamą mažų dei- 
mančiukų. - Tas papuošalas senesnis už mane, jo istorija labai 
įdomi. - Prisimenu, jis tada dvejojo, tartum kažką sau svarsty- 
damas. - Galbūt kada nors tau ją papasakosiu, - pridūrė. - Tu 
šiam papuošalui gal dar kiek per jauna, bet kada nors, manau, 
jis tau labai pritiks. 

Tėtis tada buvo teisus mane vertindamas. Tuo metu puo- 
šiausi - kaip ir visos mokyklos draugės - pigiomis sidabrinėmis 
apyrankėmis ir dideliais kryžiais, kabančiais po kaklu ant odinės 
virvelės. Niekada nebuvau pasipuošusi mėnulio akmeniu, ir nuo 
to laiko jis pamirštas gulėjo ant lentynos. 

Bet užsisegsiu jį dabar. 

Priėjusi prie veidrodžio, sąsagėle užsisegiau ant kaklo dailią 
auksinę grandinėlę ir pasižiūrėjau. Galbūt tai tik vaizduotė, bet 
akmuo, regis, sušvito nuo mano odos. Pirštai savaime pakilo jo 
paliesti, kai priėjau prie lango ir iš viršaus pažvelgiau į mirkčio- 
jantį šviesomis Ženevos ežerą. 

— Ilsėkis ramybėje, brangiausiasis tėti Atlantai, - sušnibž- 
dėjau. 

Ir, kol nespėjo užplūsti kiti prisiminimai, skubiai išėjau iš 
savo vaikystės kambario, iš namo, ir siauras dviejų šimtų metrų 
ilgio takelis atvedė prie dabartinio mano namelio, kuriame apsi- 
gyvenau jau suaugusi. 

Namelio laukujės durys niekada nebuvo rakinamos; mūsų 
žemės ribas saugojo modernios technologijos, tad tikimybė, kad 

kas nors slapčia įslinkęs išsineštų ką iš nedaugelio mano daiktų, 
buvo labai menka. 

Įėjusi vidun pamačiau, kad čia jau buvo užsukusi Klaudija, 
uždegė lempas mano svetainėje. Susmukau ant sofos, mane 
buvo apėmusi neviltis. 

Aš ta sesuo, kuri liko namie. 


Kai antrą nakties suskambo mobilusis, tebegulėjau lovoje be 
miego, sukdama galvą, kodėl nepajėgiu duoti valios jausmams 
ir išsiverkti dėl tėčio mirties. Išvydus ekrane, kad skambina 
Tigė, man skrandis staiga persisuko šimtu aštuoniasdešimt 
laipsnių. | 

— Alio. 

— Maja, atsiprašau, kad skambinu taip vėlai, bet tik dabar 
aptikau tavo žinutę. Čia, kalnyne, labai trūkinėja ryšys. Iš tavo 
balso supratau, kad kažkas negerai. Ar tu sveika? 

Švelnus silpnas Tigės balselis aptirpdė iš pakraščių tą ledo 
luitą, kuris šiuo metu, regis, tūnojo mano krūtinėje vietoj šir- 
dies. 

— Aš tai sveika, bet... 

— Ar kas tėčiui Atlantui? 

— Taip, - aš vos nepaspringau iš įtampos. - Iš kur sužinojai? 

— Nesužinojau... tai yra aš ne... bet šįryt viržynuose ieškojau 
elniukės, kurią jau buvom susekę ir pažymėję prieš kelias savai- 
tes, ir radau ją negyvą, tada kažkodėl pagalvojau apie tėtį. Nu- 
stūmiau šalin tą jausmą, pamaniau, gal tiesiog liūdžiu elniukės. 
Ar jis?.. 

— Tige, man labai gaila, bet... turiu tau pasakyti, kad jis šian- 
dien anksti rytą mirė. Dabar tai jau būtų vakar, - pasitaisiau. 

— Oi, Maja, ne! Negaliu patikėti. Kaip tai nutiko? Ar kokia 
nelaimė ežere? Kai matėmės praėjusį kartą, sakiau jam, kad vie- 
nas nebeplaukiotų mažąja jachta. 

— Ne, jis mirė čia, namie. Jam buvo širdies priepuolis. 

— Artubuvai prie jo? Jam labai skaudėjo? Aš... - Tigės balsas 
užsikirto. - Baisu net pagalvoti, kad jis kentėjo. 

— Ne, Tige, manęs čia nebuvo. Kelias dienas buvau Londone, 
viešėjau pas savo draugę Dženę. Iš tiesų, - tai prisiminus man 
net užėmė kvapą, - ten vykti mane įkalbėjo tėtis. Sakė būsią į 
naudą ištrūkti iš „Atlantidos“, pasidaryti pertraukėlę. 

— Oi, Maja, kaip tau baisu. Juk taip retai kur nors išvyksti, o 
kai vienąkart susiruošei... 

— Tikrai. 

— Juk nemanai, kad jis lyg nujausdamas norėjo tave apsau- 
goti? 

Tigė balsu ištarė tą pačią mintį, kuri šmėkščiojo man galvoje 
jau kelias valandas. 

— Ne, nemanau. Regis, tai vadinama kiaulystės dėsniu. Bet 
dėl manęs nesirūpink. Man daug labiau rūpi, kaip tu, išgirdusi 
tą baisią žinią. Kaip jautiesi? Labai norėčiau būti ten su tavimi ir 
stipriai apkabinti. 

— Jei atvirai, negaliu pasakyti, kaip dabar jaučiuosi, nes tai 
tiesiog atrodo netikra. Gal taip ir bus, kol grįšiu namo. Pamėgin- 
siu patekti į lėktuvą rytoj. Ar kitoms jau pasakei? 

— Nusiunčiau joms daugybę žinučių prašydama skubiai man 
paskambinti. 

— Grįšiu, kai tik galėsiu, padėti tau, mieloji Maja. Juk ren- 
giant laidotuves reikės daug ką nuveikti. 

Niekaip negalėjau ištarti žinios, kad mūsų tėvas jau palaidotas. 

— Bus gera čia tave matyti. Dabar pamėgink užmigti, jei pa- 
jėgsi, Tige, o jei reikės pasikalbėti, tai aš visada čia. 

— Ačiū. - Virpantis Tigės balsas išdavė, kad ji tuoj pravirks, 
nes ima suprasti, kas nutiko. - Maja, juk tu žinai, kad jis nemirė. 
Siela nemiršta, ji tik patenka į kitą lygmenį. 

— Tikiuosi, kad taip ir yra. Labanakt, mieloji Tige. 

— Būk tvirta, Maja, pasimatysim rytoj. 

Paspaudusi pokalbio pabaigos mygtuką iš nuovargio vėl iš- 
sitiesiau lovoje apgailestaudama, kad netikiu taip karštai kaip 
Tigė sielos gyvenimu po mirties. Šią akimirką negalėjau rasti 
jokios karminės priežasties, kodėl tėtis Atlantas turėjo palikti 
šią Žemę. 

Kadaise gal ir tikėjau, kad yra Dievas ar bent jau kokia žmogui 
nesuvokiama galia, bet laikui bėgant toji paguoda buvo atimta. 

O jeigu sąžiningai - tiksliai žinau, kada tai įvyko. 

Jei tik išmokčiau vėl jausti, nebebūčiau tiesiog automatas, iš 
pažiūros atrodantis kaip ramus žmogus. Tas faktas, kad negebu 
reaguoti į tėčio mirtį tokiais jausmais, kokie dera, aiškiau nei kas 
kita rodo, kokie prasti mano reikalai. 

Ir vis dėlto, atėjo mintis, man visai nesunku guosti kitus. Zi- 
nojau, kad visos seserys laiko mane šeimos žmogaus pavyzdžiu, 
ta, kuri ateis joms į pagalbą, jei kils bėdų. Maja visada prak- 
tiška, sveikai mąstanti ir galbūt, kaip sakė Marina, yra stiprioji 
sesuo. 

Iš tikrųjų aš buvau apimta baimės labiau nei kuri nors iš jų. 
Kai visos sesės pakėlė sparnus ir išskrido iš lizdo, aš likau pri- 
sidengusi būtinybe čia būti, nes tėtis sensta. Pasinaudojau dar 
vienu pasiteisinimu, esą man puikiai tinka čia gyventi, nes dirbu 
tokį darbą, kuriam reikia vienatvės. 

Kaip ironiška - mano asmeninis gyvenimas tuščias, o visą 
laiką leidžiu pramanytame, dažnai romantiškame pasaulyje, 
versdama romanus iš rusų ir portugalų kalbų į gimtąją pran- 
cūzų kalbą. 

Tėtis pirmasis pastebėjo mano gabumus, kai aš kaip papūga 
atkartodavau jo tariamus bet kurios kalbos žodžius. Jis mokėjo 
daug kalbų ir mėgaudamasis pereidavo iš vienos į kitą, tikrin- 
davo, ar sugebėsiu taip pat atsakyti. Sulaukusi dvylikos laisvai 
kalbėjau trimis kalbomis - prancūzų, vokiečių ir anglų - viso- 
mis, kuriomis kalbama Šveicarijoje, be to, jau mokėjau italų, lo- 
tynų, graikų, rusų ir portugalų. 

Kalbos man buvo tikra aistra, nesibaigiantis iššūkis, nes, kad 
ir kaip buvau įgudusi, visada galėjau tobulėti. Žodžiai ir taisyk- 
lingas jų vartojimas traukte traukė, tad kai atėjo laikas pagalvoti, 
ką studijuoti universitete, pasirinkimas buvo akivaizdus. 

Paklausiau tėčio patarimo, į kurias kalbas susitelkti. Jis mąs- 
liai pažvelgė į mane. 

— Na, Maja, rinktis tau, bet galbūt tai neturėtų būti ta kalba, 
kurią dabar moki geriausiai, nes turėsi trejus ar ketverius metus 
universitete mokytis ir tobulėti. 

— Iš tiesų nežinau, tėti, - atsidusau. - Man visos jos patinka. 
Todėl ir klausiu tavęs. 

— Ką gi, tada pasvarstykim logiškai, pasakysiu tau, kad per 
artimiausius trisdešimt metų pasaulio ekonominė galia radi- 
kaliai persikels kitur. Taigi, tavim dėtas, kai matau, kaip lais- 
vai kalbi trimis pagrindinėmis Vakarų kalbomis, pažvelgčiau 
toliau. 

— Turi omenyje tokias šalis kaip Kinija ir Rusija? - paklausiau. 

— Taip, ir dar, žinoma, Indija ir Brazilija. Visas tas šalis, ku- 
rios turi didžiulių nepanaudotų išteklių ir kerinčias kultūras. 

— Man tikrai patinka rusų kalba, ir dar portugalų. Ji labai... — 
prisimenu, kaip ieškojau žodžio, - išraiškinga. 

— Na štai, jau viskas aišku. - Tėtis šypsojosi, ir mačiau, kad 
yra patenkintas mano atsakymu. - Kodėl negalėtum studijuoti 
abiejų? Turėdama tokių gabumų kalboms lengvai susidorotum. 

Patikėk, Maja, jei mokėsi vieną iš jų arba abi, visas pasaulis bus 
tau po kojų. Dar nedaug žmonių įžvelgia, kas mūsų laukia. Pa- 
saulis keičiasi, ir tu būsi priešakyje. 


D 


Gerklėje buvo sausa, kankino troškulys, ir išsiritusi iš lovos nu- 
pėdinau į virtuvę įsipilti stiklinės vandens. Prisiminiau, kaip tė- 
tis tikėjosi, kad aš, apsiginklavusi tais unikaliais sugebėjimais, 
pasitikėdama savimi žengsiu į naująją aušrą, kuri, jis buvo tikras, 
nebetoli. Tada ir aš beveik tikrai žinojau, kuo užsiimsiu. Be to, 
nepaprastai troškau, kad jis manimi didžiuotųsi. 

Bet, kaip ir daugeliui žmonių, gyvenimas man stipriai įspyrė 
ir nubloškė nuo pasirinkto kelio. Ir, užuot iš paleidimo aikštelės 
pasiuntę mane į platųjį pasaulį, mano įgūdžiai leido pasislėpti 
savo vaikystės namuose. 

Atplasnojusios iš savo skirtingų gyvenimų visur kur pasau- 
lyje, sesės šaipydavosi, kad gyvenu užsidariusi. Jos sakydavo, 
kad man gresia senmergystė, nes kaipgi aš ką nors sutiksiu, jei 
nekeliu kojos iš „Atlantidos“. 

— Tu tokia graži, Maja. Visi tave pamatę sako tą patį, o tu 
sėdi čia viena ir leidi tą grožį niekais, - priekaištavo man Alė, kai 
čia lankėsi praėjusį kartą. 

Gal ir iš tiesų išsiskirdavau iš minios savo išvaizda. Būdamos 
šešios šeimoje, dar gerokai anksčiau buvom tartum pažymėtos 
etiketėmis, rodančiomis svarbiausius bruožus, skiriančius mus 
kaip individualybes: Maja - gražuolė, Alė - vedlė, Star - taik- 
darė, Kelė - pragmatikė, Tigė - ugdytoja, Elektra - kamuolinis 
„Žaibas. Ir štai koks klausimas: ar savybės, kuriomis mes apdova- 
notos, atnešė mums sėkmę ir laimę? 

Kai kurios mano sesės dar labai jaunos ir nepagyveno tiek, 
kad pačios žinotų ar kad aš galėčiau apie tai spręsti. Bet apie save 
žinojau: mano „dovana, grožis, tepadėjo ateiti pačiai skausmin- 
giausiai gyvenimo akimirkai - tiesiog todėl, kad tuo metu buvau 
dar per naivi ir nesupratau, kokią tas grožis turi galią. Taigi da- 
bar jį slėpiau, tai yra slėpiausi pati. 

Tėtis, apsilankęs mano namelyje, vis klausinėdavo, ar aš lai- 
minga. 

— Žinoma, tėti, - visada atsakydavau teigiamai. 

Galų gale iš šalies pažvelgus nebuvo dėl ko jaustis nelai- 
mingai. Gyvenau kuo patogiausiai, visai čia pat buvo dvi poros 
mylinčių rankų. Ir pasaulis faktiškai buvo man po kojų. Nebuvo 
jokių saitų, neturėjau jokių įsipareigojimų... vis dėlto kaip jų il- 
gėjausi. 

Nusišypsojau prisiminusi, kaip tėtis vos prieš dvi savaites 
ragino mane aplankyti senų laikų mokyklos draugę Londone. 
Kaip tik dėl to, kad tėtis tai pasiūlė, o aš, kai suaugau, jaučiausi jį 
nuvylusi, sutikau. Jei negaliu būti „normali“, tai tikėjausi, kad jei 
ten vyksiu, jis manys mane tokią esant. 

Taigi iškeliavau į Londoną... o grįžusi radau tėtį taip pat iške- 
liavusį. Visiems laikams. 

Jau buvo ketvirta ryto. Grįžau į miegamąjį ir atsiguliau des- 
peratiškai trokšdama, kad apimtų miegas. Bet jis vis neatėjo. 
Širdis ėmė daužytis, kai supratau, kad dabar, kai tėtis mirė, ne- 
begalėsiu naudotis juo kaip dingstimi čia slėptis. Gali būti, kad 
„Atlantida“ net bus parduota. Tėtis niekada nebuvo man užsi- 
minęs apie tai, kas nutiks jam mirus. Kiek žinau, jis to nesakė nė 
vienai iš seserų. 

Dar taip neseniai tėtis Atlantas buvo visagalis ir visur esantis. 
Gamtos jėga, saugiai laikanti mus pakylėtas. 

Tėtis vadindavo mus savo auksiniais obuoliais. Prinokusiais, 

apvalučiais, tik skink. Ir štai dabar šaka buvo supurtyta, visi 
obuoliai bumbsėdami krinta ant žemės, ir nebėra tvirtos rankos, 
kuri juos sugautų krintančius. 


D 


Išgirdau beldžiantis į laukujes duris ir klupinėdama nusvirdu- 
liavau atidaryti. Netekusi vilties užmigti, prieš kelias valandas, 
jau auštant, susiradau migdomąsias tabletes, išrašytas prieš daug 
metų, ir vieną išgėriau. Pažvelgiau į laikrodį prieškambaryje ir 
pamačiusi, kad jau po vienuoliktos, pasigailėjau susigundžiusi 
vaistais. 

Kai atidariau duris, iš už jų pasirodė susirūpinęs Marinos 
veidas. 

— Labas rytas, Maja, skambinau ir laidiniu, ir mobiliuoju, 
bet tu neatsiliepei, tad atėjau pasižiūrėti, ar tau nieko nenutiko. 

— Atleisk, išgėriau tabletę, ir ji mane apsvaigino. Užeik, - pa- 
kviečiau sutrikusi. 

— Ne, kaip reikiant išsibudink, tada, kai nusiprausi po dušu 
ir apsirengsi, gal ateitum į namą? Skambino Tigė, pranešė, kad 
atvyksta apie penktą vakaro. Jai pavyko susisiekti su Star, Kele ir 
Elektra, jos taip pat jau keliauja namo. Ar yra žinių iš Alės? 

— Patikrinsiu mobilųjį ir, jei nieko nebus, vėl jai paskam- 
binsiu. 

— Ar tu sveika? Visai nekaip atrodai, Maja. 

— Aš atsigausiu, Ma, tikrai. Ateisiu vėliau. 

Uždariusi duris, nuskubėjau į vonios kambarį apsiprausti 
veido šaltu vandeniu, kad išsibudinčiau. Kai pažvelgiau į veid- 
rodį, supratau, kodėl Marina paklausė, ar aš sveika. Per naktį 
apie akis atsirado raukšlių, o paakiuose didelės mėlynos dėmės. 

Paprastai žvilgantys tamsiai kaštoniniai plaukai dabar susirieba- 
lavę karojo nutįsę. O veido oda, visada nepriekaištinga, tamsaus 
medaus spalvos - man beveik nereikėdavo pasidažyti - atrodė 
pabrinkusi ir išblyškusi. 

— Vargu ar šįryt esu šeimos gražuolė, - sumurmėjau savo 
atvaizdui ir sujauktoje patalynėje ėmiau ieškoti mobiliojo. Pa- 
galiau radau jį po pūkine antklode ir pamačiau, kad praleisti 
aštuoni skambučiai. Išklausiau seserų balsus, - žinutės skyrėsi, 
bet iš jų buvo aišku, kad jos negali patikėti ir yra sukrėstos. Vie- 
nintelė dar neatsakiusi į mano SOS buvo Alė. Ir vėl balso paštu 
jos paprašiau skubiai man paskambinti. 

Didžiajame name radau Mariną su Klaudija viršutiniame 
aukšte keičiančias paklodes ir vėdinančias seserų kambarius. 
Mačiau, kad Marina, nors ir sielvartauja, vis dėlto džiaugiasi, kad 
mergaičių pulkelis grįžta į lizdą. Retai bepasitaikydavo visoms 
susitikti po vienu stogu. Paskutinį kartą tai buvo liepą prieš vie- 
nuolika mėnesių - tėčio jachta plaukiojome apie Graikijos salas. 
Per Kalėdas namie buvom tik keturios, nes Star ir Kelė keliavo 
po Tolimuosius Rytus. 

— Išsiunčiau Kristianą valtimi paimti maisto ir kitų užsakytų 
prekių, - tarė Marina, kai jai iš paskos lipau laiptais žemyn. - 
Tavo sesės pasidarė tokios išrankios, Tigė juk veganė, ir neži- 
nia kokios dietos dabar laikosi Elektra, ko ji įsigeis, - bambėjo 
Marina, kartu ir mėgaudamasi kiekviena sekunde tos netikėtai 
užgriuvusios sumaišties, žinia, priminusios jai dienas, kai visos 
buvom jos globojamos. - Klaudija nuo pat aušros triūsė virtu- 
vėje, bet, manau, šįvakar pavalgysim kuo paprasčiau - maka- 
ronų ir salotų. 

— Ar žinai, kada atvyks Elektra? - paklausiau, kai įėjom į 
virtuvę ir gardus Klaudijos kepinių kvapas, nuo kurio net seilės 
varva, plūstelėjo atnešdamas vaikystės prisiminimus. 

— Tikriausiai tik rytoj rytą. Jai pavyko gauti vietą lėktuve iš 
Los Andželo iki Paryžiaus, o iš ten skris į Ženevą. 

— Kaip ji jautėsi? 

— Verkė, - atsakė Marina. - Isteriškai raudojo. 

— O Star ir Kelė? 

— Kelė kaip paprastai rūpinosi jųdviejų bendrais reikalais. 
Su Star nesikalbėjau. Kelė atrodė visiškai priblokšta, vargšiukė, 
tartum plaukiant pakeltomis burėmis staiga būtų nutykęs vėjas. 
Jos tik prieš dešimt dienų grįžo iš Vietnamo. Kąsk šviežios duo- 
nos, Maja. Tikrai žinau, kad šįryt dar nieko nevalgei. 

Marina padėjo prieš mane riekę, storai apteptą sviestu ir uo- 
giene. 

— Baisu ir pagalvoti, kaip jos visos ištvers, - sumurmėjau at- 
sikandusi. 

— Kaip visada, kiekviena jausis skirtingai, savaip, - išmintin- 
gai atsakė Marina. 

— Ir, be abejo, visos manys, kad grįžta namo palaidoti tė- 
čio, - pasakiau atsidusdama. - Laidotuvės, net jei labai liūdnos, 
būtų atsisveikinimo ceremonija, proga mums visoms iškilmin- 
gai paminėti, prisiminti jo gyvenimą, palikti jį ilsėtis ir tada su 
nauja viltimi žengti toliau. O dabar jos sugrįš namo ir tėčio tie- 
siog neberas. 

— Suprantu, Maja. Bet, kas padaryta, tas padaryta, - liūdnai 
tarė Marina. 

— Gal yra draugų ar bent verslo partnerių, kuriems turėtume 
pranešti? 

— Georgas Hofmanas sakė visu tuo pasirūpinsiąs. Šįryt jis 
vėl man skambino, norėjo sužinoti, kada jūs visos čia būsit, kad 
galėtų susitarti su jumis pasimatyti. Pasakiau, kad pranešiu, kai 
tik susisieksim su Ale. Gal jis nors kiek apšvies mus, kokių pa- 
slapčių buvo jūsų tėvo galvoje. 

— Ką gi, būtų gerai, jei kas nors apšviestų, - niūriai sumur- 
mėjau. 

— Na, gal paliksiu tave valgyti vieną? Turiu nuveikti daugybę 
darbų prieš tavo seserims atvykstant. 

— Žinoma. Ačiū, Ma, - pasakiau. - Ir ką mes visos be tavęs 
darytume. 

— Arba be tavęs. 

Ji paplekšnojo man per petį ir išėjo iš virtuvės. 


Tą vakarą tuoj po penkių, visą popietę be tikslo prasibasčiusi 
po parką, paskui, kad nebegalvočiau apie tėtį, mėginusi šiek tiek 
pasėdėti prie vertimo, išgirdau prieplaukoje sustojus motorinę 
valtį. Man palengvėjo, kad pagaliau atvykus Tigei nebebūsiu 
viena su savo mintimis, ir atlapojusi duris leidausi per veją su ja 
pasisveikinti. 

Stebėjau ją, grakščiai išlipančią iš valties. Kai ji buvo dar visai 
jaunutė, tėtis dažnai užsimindavo, kad jai reikia lankyti baleto 
pamokas, - Tigė ne vaikščiojo, o tiesiog plaukė, lankstus lieknas 
jos kūnas judėjo taip lengvai, tartum kojomis nesiektų Žemės. 
Ir atrodė ji beveik kaip ne iš šios žemės, didžiulėmis vaiskiomis 
akimis, apkraštuotomis tankių blakstienų, pirmiausia traukian- 
čiomis žvilgsnį jos širdies formos veide. Man į ją bežiūrint staiga 
nustebino panašumas į gležną elniukę, kuria ji taip nuoširdžiai 
rūpinosi. 

— Mieloji Maja, - tarė ji tiesdama į mane rankas. 

Akimirką pastovėjome tyliai apsikabinusios. Kai ji atsi- 
“ traukė, pamačiau, kad jos akys pilnos ašarų. 

— Kaip tu? - paklausė ji. 

— Priblokšta, nustėrusi... O tu? 

— Ir man tas pats. Vis dar negaliu apsiprasti, - atsakė ji, kai 
jau žengėme namų link, tvirtai apkabinusios viena kitą per pečius. 

Terasoje Tigė staiga sustojo ir atsigręžė į mane. 

— Ar tėtis?.. - Ji žvelgė į mane. - Jei jis čia, man reikia pasi- 
rengti tai akimirkai. 

— Ne, Tige, namie jo nebėra. 

— O, turbūt jį išvežė į... - jos balsas liūdnai nutilo apie tai 
pagalvojus. 

— Eime vidun, išgersim arbatos, ir aš tau viską paaiškinsiu. 

— Žinai, aš mėginau jį pajusti... norėjau pasakyti - jo sielą, — 
atsidususi tarė Tigė. - Bet yra tik tuštuma, ten nieko nėra. 

— Gal dar per anksti ką nors pajusti, - raminau Tigę, įpratusi 
prie jos keistų įsivaizdavimų, nenorėjau jos gniuždyti šiurkščiu 
pragmatizmu. - Aš tikrai nieko nejaučiu, - pridūriau, kai įėjome 
į virtuvę. 

Klaudija stovėjo prie kriauklės, o kai atsigręžė pažvelgti 
į Tigę, - visada maniau, kad ją mėgsta labiausiai, - pamačiau 
užuojautą jos akyse. 

— Argi tai ne siaubinga? - tarė Tigė ją apkabindama - ji vie- 
nintelė iš mūsų jautėsi laisvai prisiglausdama prie Klaudijos. 

— "Taip, iš tiesų siaubinga, - sutiko Klaudija. - Eikite su Maja 
į svetainę, nunešiu jums arbatos ten. 

— Kur Ma? - paklausė Tigė mums einant. 

— Viršuje, baigia ruošti jūsų visų miegamuosius. Be to, ji tur- 
būt nori, kad pirmiausia mudvi pabūtume drauge, - pasakiau, 
kai atsisėdom. 

— Ar ji buvo čia? Tai yra ar buvo su tėčiu iki galo? 

— "Taip. 

— Bet kodėl nepranešė mums visoms kuo greičiau? — pa- 
klausė Tigė to paties, ko ir aš klausiau. 

Visą pusvalandį atsakinėjau į tuos pačius klausimus, kuriais 
vakar buvau apipylusi Mariną. Pasakiau ir tai, kad tėčio kūnas 
jau palaidotas vandenyne švininiame karste. Tikėjausi, kad Tigė 

dėl to pasipiktins kaip ir aš, bet ji tik gūžtelėjo pečiais, rody- 
dama, kad tai supranta. 

— Jis norėjo grįžti į savo mėgstamą vietą, kad jo kūnas il- 
sėtųsi ten per amžius. Kai kuriais atžvilgiais ir gerai, Maja, kad 
nemačiau jo... negyvo, nes dabar visada prisiminsiu tokį, koks 
buvo. 

Nustebusi įdėmiai pažvelgiau į seserį. Nors ji jautriausia iš 
mūsų, žinia apie tėčio mirtį akivaizdžiai neturėjo jai tokio povei- 
kio - bent iš pažiūros, - kokį buvau numačiusi. Jos veidą supo 
tankūs žvilgantys kaštoniniai plaukai, o didžiulės rudos akys, 
kaip paprastai žvelgiančios nekaltai, beveik baikščiai, tiesiog 
žiburiavo. Ramus Tigės požiūris teikė man vilties, kad ir kitos 
seserys bent išoriškai bus optimistiškos kaip ji, net jei aš nesu 
taip nusiteikusi. | 

— Paradoksalu, bet tu atrodai nuostabiai, Tige, - pasakiau jai 
komplimentą, balsu ištardama savo mintį. - Regis, grynas Ško- 
tijos oras tau tinka. 

— O taip, be abejo, - sutiko ji. - Vaikystėje tiek metų turėjau 
lindėti uždaryta tarp keturių sienų, o dabar jaučiuosi paleista į 
laisvę. Nepaprastai mėgstu savo darbą, nors jis sunkus, o trobelė, 
kurioje gyvenu, visai be patogumų. Net tualeto viduje nėra. 

— Oho, - susižavėjau - ji geba apsieiti be visų žemiškųjų gė- 
rybių, jai gana, kad gali iš širdies darbuotis. - Taigi ten gauni 
didesnį pasitenkinimą negu Serviono zoologijos sodo laborato- 
rijoje? 

— O Dieve, tikrai. - Tigė kilstelėjo antakį. - Pasakysiu atvi- 
rai, nors darbas ten buvo svarbus, aš jo nekenčiau, nes dirbau ne 
su pačiais gyvūnais, o tik tyrinėjau jų genetinę sandarą. Tau tur- 
būt atrodo, kad aš išprotėjau, jei mečiau puikią karjerą tik tam, 
kad dieną naktį bastyčiausi po Šiaurės Škotijos kalnyną beveik 
be atlygio, bet mane tai daug labiau praturtina. 

Ji pakėlė akis ir šypsojosi Klaudijai, kai toji įėjo į svetainę 
nešina padėklu, padėjo jį ant stalo ir išėjo. 

— Nemanau, kad išprotėjai, Tige. Kuo puikiausiai tave su- 
prantu. 

— Tiesą sakant, iki tavo vakarykščio skambučio aš jaučiausi 
laiminga kaip niekad. 

— Dėl to, kad suradai savo pašaukimą, tuo esu tikra, - nusi- 
šypsojau. 

— Taip, dėl to ir... dėl kitų dalykų, - prisipažino ji, pastebėjau, 
kaip raustelėjo švelnūs jos skruostai. - Bet apie tai kitą kartą. 
Kada pasieks namus kitos? 

— Kelė su Star turėtų būti čia šįvakar septintą, o Elektra at- 
vyks anksti rytą, - atsakiau pildama arbatos į du puodukus. 

— Kaip sureagavo Elektra, kai jai pasakei? - paklausė Tigė. - 
Iš tiesų nereikia nė sakyti, aš įsivaizduoju. 

— Na, su ja kalbėjosi Ma. Supratau, kad ji buvo paleidusi 
dūdas. 

— Tad elgėsi kaip visada, - tarė Tigė, gurkštelėjusi arbatos. 
Ji staiga atsiduso, akių šviesa užgeso. — Toks keistas jausmas. 
Vis laukiu, kad tėtis įeis bet kurią akimirką. Bet juk niekada 
nebejeis. 

— Taip, niekada, - liūdnai pritariau. 

— Gal ką nors reikėtų daryti? - staiga paklausė Tigė kildama 
nuo sofos. - Jaučiu, kad turėtume... kg nors daryti. 

— Matyt, kai visos būsim susirinkusios, prisistatys tėčio 
advokatas ir viską paaiškins, o kol kas, - beviltiškai truktelėjau 
pečiais, - galim tiktai laukti kitų. 

— Gerai sakai. 

Žiūrėjau į Tigę, priglaudusią kaktą prie lango stiklo. 

— Nė viena iš mūsų jo iš tikrųjų nepažinojom, ar ne? - tarė 


ji tyliai. 


Septynios seserys x Majos istorija 47 


— Taip, nepažinojom, - pritariau. 

— Maja, galiu paklausti dar vieno dalyko? 

— Žinoma, klausk. 

— Ar tu kada nors pagalvojai, iš kur esi kilusi? Tai yra kas 
buvo tavo tikroji motina ir tėvas. 

— Be abejo, Tige, ta mintis buvo atėjusi į galvą, bet tėtis man 
buvo viskas. Jis buvo mano tėvas. Taigi, manau, man nereikėjo - 
ar nenorėjau - galvoti apie ką nors daugiau. 

— Arjaustumeisi kalta, jei vis dėlto pamėgintum sužinoti? 

— Galbūt, - atsakiau. - Bet man visada užteko tėčio ir nega- 
liu įsivaizduoti labiau mylinčio ir rūpestingesnio tėvo. 

— Galiu tai suprasti. Tarp judviejų visada buvo ypatingas ry- 
šys. Gal taip ir būna su pirmu vaiku. 

— Bet kiekvienos mūsų ryšys su juo buvo ypatingas. Jis my- 
lėjo mus visas. 

— Taip, žinau, mane jis mylėjo, - ramiai tarė Tigė. - Bet tai 
manęs nesustabdė, aš nesilioviau spėliojusi, iš kur esu kilusi. Ma- 
niau, paklausiu jo, bet nenorėjau nuliūdinti. Taip ir nepaklau- 
siau. O dabar, šiaip ar taip, jau per vėlu. - Ji užgniaužė žiovulį 
ir tarė: - Ar tu neprieštarausi, jei eisiu į savo kambarį pailsėti? 
Gal per ilgai trunka šokas ar atsiliepia darbas be poilsio ištisas 
savaites, bet dabar jaučiuosi visiškai išsekusi. 

— Žinoma, neprieštarausiu. Eik, atsigulk, Tige. - Nusekiau 
ją akimis, plaukte plaukiančią per kambarį prie durų. - Pasima- 
tysim vėliau. Gerai išsimiegok, - šūktelėjau pavymui ir vėl likau 
kambaryje viena. Keistai suirzusi. 

Gal pati buvau kalta, bet Tigės nežemiškumas, jos laikysena, 
tartum būtų kiek atitolusi nuo visko, kas dedasi aplinkui, staiga 
dar labiau išryškėjo. Pati nebežinojau, ko iš jos noriu, galų gale, 
kai taip baiminausi sesers reakcijos į tą žinią, juk turėčiau būti 
patenkinta, kad ji, regis, puikiai susivaldė. 

O gal tikroji priežastis, kodėl aš jaučiausi sutrikusi, buvo ta, 
kad visos mano seserys gyveno toli nuo tėčio Atlanto ir vaikys- 
tės namų ir tik man jis ir „Atlantida“ buvo visas pasaulis? 


= 


Star ir Kelė išlipo iš valties tuoj po septynių, ir aš jas ten pasiti- 
kau. Nelinkusi glaustytis Kelė leidosi tik trumpai apglėbiama ir 
tuoj pat atsitraukė. 

— Siaubinga žinia, Maja, - pasakė ji. - Star labai sukrėsta. 

— O kaipgi, - atsakiau žvelgdama į Star, stovinčią už sesers, 
dar labiau išblyškusią nei paprastai. 

— Kaip jautiesi, mieloji? - paklausiau tiesdama į ją rankas. 

— Sukrėsta, - sušnibždėjo Star ir kelioms sekundėms pri- 
glaudė man prie peties galvą su nuostabiais mėnesienos spalvos 
plaukais. 

— Bent jau visos dabar esam drauge, - pasakiau, kai Star 
atšlijo ir prisiglaudė prie Kelės, o toji tuoj pat vėl apkabino ją 
stipria globėjiška ranka. 

— Kokie darbai laukia? - paklausė Kelė visoms trims einant 
namo link. 

Nusivedžiau jas į svetainę ir pasodinau. Dar kartą papasa- 
kojau, ką žinojau apie tėčio mirties aplinkybes ir jo norą būti 
palaidotam slaptai, kad nė viena iš mūsų nedalyvautų. 

— "Tai kas gi nuleido tėčio karstą per bortą? - paklausė Kelė taip 
šaltai ir logiškai, kaip galėjo paklausti tik ketvirtoji mano sesuo. 
Supratau, kad tai nebuvo netaktas, Kelė tik norėjo žinoti faktus. 

— Prisipažįstu, to nepaklausiau, bet, esu tikra, mes galim su- 
žinoti. Veikiausiai tai padarė kuris nors „Titano“ įgulos narys. 

— Ir kur tai įvyko? Turiu omenyje - ar netoli nuo Sen Tro- 

pezo, kur jachta buvo prišvartuota, ar jie išplaukė toli į jūrą? Esu 
tikra, kad turėjo išplaukti, - pridūrė Kelė. 

Mudvi su Star šiurpino tas jos noras žinoti visas smulkmenas. 

— Ma sako, kad jis buvo palaidotas švininiame karste, kuris 
jau anksčiau buvo „Titane“. Bet kur palaidojo, tikrai nežinau, — 
pasakiau tikėdamasi, kad Kelė daugiau nebeklausinės. 

— Jo advokatas turbūt mums pasakys, kas tiksliai parašyta jo 
testamente? — nesiliovė ji. 

— Taip, aš taip manyčiau. 

— Paaiškės, kad mes visko netekom, - tarė Kelė truktelėjusi 
pečiais. - Prisimenat, jis kaip apsėstas siekė, kad mes pačios uŽ- 
sidirbtume pragyvenimui? Visai nenustebčiau, jei jis būtų viską 
palikęs labdarai, - pridūrė ji. 

Nors ir supratau, kad įprastas Kelės netaktiškumas, šią aki- 
mirką dar pastebimesnis, padeda jai susidoroti su sielos skausmu, 
man jau buvo gana. Neatsakiusi į jos pastabą pasigręžiau į Star, 
tyliai sėdinčią ant sofos šalia sesers. 

— Kaip jautiesi? - paklausiau švelniai. 

— Aš... 

— Ji sukrėsta, kaip ir mes visos, - įsiterpė Kelė, nelaukdama, 
kol Star pajėgs prabilti. - Bet mes tai ištversim visos kartu, 
tiesa? — tarė ji tiesdama tvirtą rudą ranką į seserį ir sugniaužė 
delne laibus, blyškius jos pirštus. - Tiesiog apmaudu, nes keti- 
nom pasakyti tėčiui gerą naujieną. 

— Kokią gi? - paklausiau. 

— Nuo rugsėjo man metams pasiūlė vietą Londono karališ- 
kajame meno koledže mokyti pirmakursius. 

— Nuostabi naujiena, Kele, - pasakiau jai. 

Nors ir visai nesupratau jos keistų instaliacijų, kaip jas va- 
dino, ir teikiau pirmenybę labiau tradiciniam moderniojo meno 
stiliui, žinojau, kad tai jos aistra, ir džiaugiausi dėl jos. 

— "Taip, ir mes džiūgaujam, tiesa? 

— Tiesa, - klusniai sutiko Star, nors taip ir neatrodė. Mačiau, 
kaip virpa jos apatinė lūpa. 

— Mes įsikursim Londone. Jei susitikus su tėčio advokatu 
paaiškės, kad dar likę pinigų. 

— Iš tikrųjų, Kele, - mano kantrybė nebeišlaikė ir pagaliau 
trūko. - Kažin, ar dabar dera galvoti apie tokius dalykus. 

— Atsiprašau, Maja, tu juk žinai, koks mano būdas. Aš la- 
bai mylėjau tėtį. Jis buvo tikrai puikus žmogus ir nuolat skatino 
mane dirbti. 

Vos kelias sekundes Kelės akyse šviesiai rudais taškais išmar- 
gintomis rainelėmis šmėstelėjo pažeidžiamumas ir gal net šiek 
tiek baimės. 

— Taip, toks jis ir buvo, - patvirtinau. 

— Gerai, Star, gal jau eikim į viršų ir išsipakuokim daiktus? — 
pasiūlė Kelė. - Kada bus vakarienė, Maja? Mudvi jau netrukus 
norėsime užkąsti. 

— Pasakysiu Klaudijai, kad paruoštų kuo greičiau. Elektra 
vis dar nesirodo, ir su Ale dar nepasikalbėjau. 

— Tai netrukus vėl susitiksim, - tarė stodamasi Kelė, atsi- 
stojo ir Star. - Jei galiu kuo nors padėti, juk žinai, tik papra- 
šyk, - liūdnai nusišypsojo man Kelė. Nors ir buvo tokia nejautri, 
mačiau, kad kalba rimtai. 

Kai jos išėjo, susimąsčiau apie mįslingus trečiosios ir ketvir- 
tosios seserų santykius. Dažnai aptardavome juos mudvi su Ma- 
rina, joms augant mums kėlė susirūpinimą tai, kad Star tiesiog 
slepiasi už stiprios asmenybės, kokia ir buvo Kelė. 

— Atrodo, kad Star neturi savo nuomonės, - nuolat sakyda- 
vau. — Aš visai nežinau, ką ji iš tikrųjų galvoja. Juk tai turbūt ne- 
sveika? 

Marina visiškai man pritarė, bet kai užsiminiau apie tai 

tėčiui Atlantui, šis tik paslaptingai nusišypsojo ir patarė nesirū- 
pinti. 

— Vieną gražią dieną Star išskleis sparnus ir pakils skristi 
kaip didingas angelas - tokia ji ir yra. Tik palauk ir pamatysi. 

Tai manęs nenuramino, nes buvo akivaizdu - nors Star pri- 
klausoma nuo Kelės, ta priklausomybė yra abipusė, nesvarbu, 
kad Kelė iš pažiūros atrodo labai pasitikinti savimi. Ir jei Star 
tikrai kada nors padarys, kaip pranašavo tėtis, žinojau, kad Kelė 
tada visai sutriks. 


=D 


Vakarienė buvo liūdna, nes mano trys seserys dar tik ėmė ap- 
siprasti namuose; kur viskas priminė, kokia baisi mus ištikusi 
netektis. Marina iš visų jėgų stengėsi mus padrąsinti, bet atrodė 
nežinanti, kaip geriausia tai daryti. Ji klausinėjo kiekvienos savo 
brangiosios mergaitės, kuo ji šiuo metu užsiimanti, bet neišsa- 
kyti prisiminimai apie tėtį Atlantą vis ištraukdavo ašaras visų 
akyse. Galų gale po mėginimo kalbėtis įsivyravo tyla. 

— Kaip bus gerai, kai sužinosim, kur yra Alė, ir išklausiusios, 
ką tėtis norėjo mums pasakyti, galėsim keliauti sau, - su ilgu 
atodūsiu ištarė Tigė. - Atsiprašau, bet aš jau žadu eiti gulti. 

Visas mus pabučiavusi ji išėjo iš kambario, po kelių minučių 
išėjo ir Kelė su Star. 

— O, varge, - atsiduso Marina, kai prie stalo likom dviese, - 
visos jos sukrėstos. Sutinku su Tige - kuo greičiau aptiksim Alę 
ir ji grįš, tuo greičiau visos galėsim kastis toliau. 

— Ji tikriausiai ne ryšio zonoje, - atsidusau. — Tu turbūt visai 
nusivarei, Ma. Eik miegoti, o aš liksiu laukti Elektros. 

— Ar tikrai, chėrie? 

— Taip, aišku, - patvirtinau žinodama, kaip sunkiai Marinai 
sekdavosi sutarti su jauniausiąja sese. 

— Ačiū, Maja, - sutiko ji nė kiek nepaprieštaravusi. Pakilo 
nuo stalo, švelniai pabučiavo mane į viršugalvį ir išėjo į virtuvę. 

Įsiprašiusi Klaudijai į pagalbą, pusvalandį padėjau tvarky- 
tis po vakarienės ir tiesiog buvau jai dėkinga, kad laukdama 
Elektros turiu ką veikti. Buvau pratusi prie Klaudijos nešne- 
kumo, o tą vakarą jos patikimas tykus buvimas ypač ramino. 

— Ar man užrakinti, panele Maja? - paklausė ji. 

— Ne, jau ir taip darbavaisi visą ilgą dieną. Eik miegoti, aš 
tuo pasirūpinsiu. 

— Kaip norit. Gute Nacht , - tarė ji ir išėjo iš virtuvės. 

Žinojau, kad Elektra pasirodys dar bent po dviejų valandų, 
o miegas neėmė, nes neįprastai ilgai buvau miegojusi rytą, to- 
dėl leidausi vaikščioti po namus ir atsidūriau prie tėčio kabineto 
durų. Panūdau pabūti jo aplinkoje, todėl paspaudžiau durų ran- 
keną, bet jos buvo užrakintos. 

Tai mane nustebino ir sukėlė nerimą, nes tą daugelį valandų, 
kai jis dirbdavo namie šiame kambaryje, durys mums, mergai- 
tėms, visada buvo atviros. Jis nebūdavo taip įnikęs į darbą, kad 
nepasitiktų manęs su malonia šypsena, kai įeidavau nedrąsiai 
pasibeldusi, ir visada mėgavausi buvimu kabinete, kur buvo su- 
sikaupusi visa jo kūniška, materiali esmė. Nors rašomasis stalas 
buvo apkrautas kompiuteriais, o ant sienos kabojo didelis ekra- 
nas, parengtas vaizdo konferencijoms palydoviniu ryšiu, mano 
akys visada nukrypdavo į asmeninius lobius, bet kaip išdėliotus 
ant lentynų už rašomojo stalo. 

Tai buvo paprasti daikčiukai, sakė surankiojęs juos nuolat 
keliaudamas po pasaulį. Tarp kitų daiktų ten buvo miniatiūrinis 


* Labanakt (vok.). 

dailaus darbo Madonos atvaizdas auksuotais rėmeliais, telpantis 
mano delne, senas smuikas, nušiuręs odinis maišelis ir apiply- 
šusi man negirdėto anglų poeto knyga. 

Ne kokios retenybės, nieko itin vertinga, kiek žinojau, tie- 
siog daiktai, kurių kiekvienas jam kažką reiškė. 

Nors buvau tikra, kad toks žmogus kaip tėtis panorėjęs būtų 
galėjęs užversti namus neįkainojamais meno kūriniais ir rink- 
tinėmis senienomis, iš tiesų čia nebuvo daug brangiai kainuo- 
jančių artefaktų. Šiaip ar taip, visada jaučiau, kad jis nemėgsta 
didelės vertės negyvo turto. Nesivaržydamas išjuokdavo savo 
bendraamžius turtuolius, sumokėjusius besaikes sumas už gar- 
sius meno kūrinius, sakydavo man, kad dauguma jų taip ir liks 
užrakinti saugyklose baiminantis vagių. 

— Menas turi būti rodomas visiems, - sakė jis man. - Tai ta- 
pytojo dovana žmogaus sielai. Tapybos darbas, kurį reikia slėpti 
nuo žmonių akių, yra bevertis. 

Kai drįsau pasakyti, kad ir jis turi nuosavą reaktyvinį lėktuvą 
ir didelę prabangią jachtą, jis nustebęs pakėlė antakį. 

— Bet, Maja, argi nesupranti, kad abu tie daiktai yra tiesiog 
transporto priemonės? Jie naudojami praktiškai, yra priemonės 
tikslui pasiekti. Jei jie nors ir rytoj sudegtų, lengvai galėčiau pa- 
keisti juos kitais. Man užtenka šešių žmogiškųjų meno kūrinių, 
mano dukterų. Jus vieninteles verta branginti, nes jūs visos ne- 
pakeičiamos. Mylimų žmonių neįmanoma kuo nors pakeisti, 
Maja. Prisimink tai - ar prisiminsi? 

Taip jis man kalbėjo prieš daugelį metų ir jo žodžiai visam 
laikui liko galvoje. Iki širdies gelmių gailėjausi, kad neprisimi- 
niau jų tada, kai privalėjau prisiminti. 

Nusivylusi, nieko nepešusi grįžau nuo tėčio kabineto durų 
į svetainę ir vis dar stebėjausi, kuriems galams tos durys už- 
rakintos. Rytoj paklausiu Marinos, pagalvojau, priėjusi prie 

stalelio, ir paėmiau nuotrauką. Fotografuota buvo prieš kele- 
rius metus „Titane“, ten buvo tėtis, apsuptas visų dukterų, at- 
sirėmęs į turėklus jachtos denyje. Jis plačiai šypsojosi, gražių 
bruožų veidas ramus, žilstančius dar tankius plaukus pūtė nuo 
kaktos jūros vėjas, o jo tvirtas raumeningas kūnas buvo įdegęs 
saulėje. 

— Kastu buvai? - suraukusi antakius paklausiau nuotraukos. 

Neturėdama daugiau ką veikti įsijungiau televizorių ir 
ėmiau junginėti kanalus, kol aptikau žinias. Kaip visada jose 
buvo pilna karo skausmo, griovimų, ir jau ketinau išjungti, bet 
žinių pranešėjas pasakė, kad vienos Graikijos salos užutėkyje 
buvo rastas jūros išmestas Kraigo Edzuso, garsaus pramonės 
magnato, vadovavusio didelei tarptautinei komunikacijų bend- 
rovei, kūnas. 

Įdėmiai klausiausi, net sustingo ranka, kurioje laikiau nuo- 
tolinio valdymo pultelį, o žinių pranešėjas aiškino, kaip Kraigo 
šeimai neseniai buvo pranešta, kad jam paskutinė vėžio stadija. 
Buvo padaryta išvada, kad sužinojęs tokią diagnozę jis nu- 
sprendė atimti sau gyvybę. 

Mano širdis ėmė plakti tankiau. Ne vien todėl, kad ir mano 
tėvas ką tik pasirinko praleisti amžinybę vandenyno dugne, bet 
ir dėl to, kad tai turėjo tiesioginį ryšį su manimi... 

Žinių pranešėjas teigė, kad jo sūnus Zedas, daug metų dirbęs 
šalia tėvo, taps generaliniu direktoriumi ir nedelsdamas perims 
Atėnų kontroliuojamąsias bendroves. Ekrane pasirodė Zedo 
veidas, ir aš instinktyviai užsimerkiau. 

— O Dieve, - sudejavau, negalėdama suprasti, kodėl likimas 
pasirinko šią akimirką priminti man žmogų, kurį beviltiškai 
stengiausi užmiršti jau keturiolika metų. 

Kad ir kaip atrodo ironiška - per kelias valandas mudu abu 
praradome savo tėvus jūroje. 

Atsistojau ir ėmiau žingsniuoti po kambarį stengdamasi atsi- 
kratyti jo veido vaizdinio - o jis atrodė dar gražesnis, negu buvo 
likęs atmintyje. 

Prisimink, kiek skausmo jis tau suteikė, Maja, pasakiau sau. 
Viskas praėjo, baigėsi jau prieš daugelį mety. Nebegrįžk ten, kad 
ir kas. 

Bet, žinoma, kai atsidususi atsisėdau ant sofos visai netekusi 
jėgų, supratau, kad iš tikrųjų tai negali praeiti. 


Po poros valandų išgirdau tylų motorinės valties burzgimą, pra- 
nešantį, kad atvyko Elektra. Giliai atsidusau ir pamėginau susi- 
valdyti. Išėjau iš namo į mėnesienos apšviestą parką, basomis 
kojomis pajutau šiltą rasą ir pamačiau Elektrą, jau einančią prie 
manęs per veją. Jos nuostabi juodmedžio spalvos oda žvilgėjo 
mėnesienoje, žingsniuodama be galo ilgomis kojomis ji greitai 
artėjo. 

Būdama šalia aukštos, nulietos kaip statula, be jokių pa- 
stangų elegantiškos Elektros, visada jaučiausi menka. Mudviem 
susitikus tai ji tvirtai priglaudė mane, mano galva jaukiai pri- 
gludo jai prie krūtinės. 

— Oi, Maja! - sudejavo ji. - Pasakyk man, kad tai netiesa! Jis 
negali būti miręs, tiesiog negali. Aš... 

Elektra ėmė garsiai kūkčioti, tad nusprendžiau vestis ją į savo 
namelį, kad neprižadintų didžiajame name miegančių kitų se- 
serų. Švelniai pasukau ją ta kryptimi, o ji vis graudžiai verkė ir 
verkė - dar ir tada, kai uždariusi duris nusivedžiau į svetainę ir 
pasodinau ant sofos. 

— Maja, ką mes visos darysim be jo? - paklausė ji, švytinčios 
gintarinės jos akys maldavo atsakymo. 

— Nieko mes negalim padaryti, kad dingtų sielvartas dėl jo 
netekties, bet, tikiuosi, būdamos čia visos kartu galėsim bent 

viena kitą paguosti, - atsakiau, skubiai imdama nuo lentynos 
dėžutę popierinių nosinių ir dėdama šalia jos ant sofos. Ji išsi- 
traukė nosinę ir nusišluostė akis. 

— Negaliu liautis verkusi nuo tada, kai man pasakė Ma. Tie- 
siog negaliu to pakelti, Maja, tiesiog negaliu. 

— Kaip ir kiekviena iš mūsų, - pritariau. 

Stebėdama ir klausydamasi, kaip ji lieja skausmą, galvojau, 
kad įspūdinga, traukianti dėmesį seksuali jos išvaizda visiškai 
nesuderinama su maža pažeidžiama mergaite, kokia ji yra sie- 
loje. Dažnai matydama jos nuotraukas žurnaluose už parankės 
su kokia kino žvaigžde ar turtingu plevėsa, atrodančią pasa- 
kiškai, puikios savitvardos, stebėdavausi — ar tikrai čia ta pati 
moteris, tokia emociškai permaininga mano sesuo. Ėmiau ma- 
nyti, kad Elektra trokšta nuolatinio dėmesio ir meilės, siekdama 
išsklaidyti kažkokį įgimtą, stipriai ją užvaldžiusį nesaugumo 
jausmą. 

— Gal ko nors išgertum? - paklausiau nutaikiusi tarpelį tarp 
kūkčiojimų. - Gal brendžio? Tau padėtų nusiraminti. 

— Ne, jau seniai nebegeriu. Ir Mičas metė. 

Mičas buvo dabartinis Elektros draugas, visiems kitiems ži- 
nomas kaip Maiklas Daganas, visame pasaulyje garsus ameri- 
kiečių dainininkas, gastroliuojantis po daugelį šalių, - visi bi- 
lietai būdavo išpirkti, salės nuo viršaus iki apačios sausakimšos 
šūkaujančių iš susižavėjimo gerbėjų. 

— Kur jis šiuo metu? - paklausiau pamaniusi, kad pokalbis 
apie jį sulaikytų Elektrą nuo dar vieno ašarų protrūkio. 

— Čikagoje, o kitą savaitę jis pasirodys Madison Sguare Gar- 
den arenoje. Maja, ar gali pasakyti, kaip tėtis Atlantas mirė? Man 
būtinai reikia žinoti. 

— Artikrai, Elektra? Akivaizdžiai esi labai prislėgta, be to, taip 
ilgai skridai. Gal pernakt gerai išsimiegojusi jausiesi ramesnė. 

— Ne, Maja. - Elektra papurtė galvą, ir buvo aiškiai matyti, 
kad ji stengiasi tvardytis. - Pasakyk man dabar. 

Taigi jau trečią kartą pakartojau, ką man buvo sakiusi Ma- 
rina, stengdamasi išdėstyti kuo greičiau. Elektra sėdėjo ramiai ir 
įdėmiai klausėsi kiekvieno mano žodžio. 

— Ar apgalvojot, kaip rengsime laidotuves? Mičas sako, jei 
jos bus kitą savaitę, jis galėtų atskristi ir padėti man jas ištverti. 

Pirmą kartą pajutau palengvėjimą dėl to, kad tėtis norėjo at- 
gulti amžino poilsio slaptai. Pagalvojus, kokį triukšmą sukeltų 
žiniasklaida, jei tėčio laidotuvėse pasirodytų Elektros pasaulinio 
garso žvaigždė, mane visą nupurtė. 

— Elektra, - pradėjau sakyti, - dabar mes abi nuvargusios ir... 

— Kas yra, Maja? - paklausė Elektra, akimirksniu pajutusi 
mano abejonę. - Būk gera, pasakyk man. 

— Gerai, pasakysiu, bet pasistenk vėl nepulti į ašaras. 

— Pasistengsiu, pažadu. 

Tad pasakiau jai, kad savotiškos laidotuvės jau įvykusios. Ir 
turiu ją pagirti - nors mačiau, kaip net pabalo krumpliai jai stip- 
riai suspaudus kumščius, ji nebepravirko. 

— Bet kodėl jam reikėjo taip daryti? - paklausė ji. - Juk 
tikrai žiauru neleisti mums su juo deramai atsisveikinti. Žinai, - 
Elektros geltono aukso akys piktai žybtelėjo, - tai jam taip bū- 
dinga. Manau, iš tiesų jis pasielgė egoistiškai. 

— Na, tikėkimės, jis jautė visai ką kita ir tenorėjo apsaugoti 
mus nuo skausmo atsisveikinant su juo. 

— Bet kaip man pajusti, kad jis miręs? Kaip bet kuri iš mūsų 
tai pajus? Los Andžele visi tik ir kalba apie „gražią pabaigą“ ir 
kaip tai svarbu. Ar mums taip bus? 

— Atvirai kalbant, Elektra, nemanau, kad gali būti kokia nors 
graži pabaiga, kai netenki žmogaus, kurį mylėjai. 

— Gal ir ne, bet tai nieko nekeičia. - Elektra piktai pažvelgė 

į mane. - Ką gi, mudu su tėčiu Atlantu niekada nesutarėm dėl 
daugumos dalykų. Buvo akivaizdu, kad jis smerkia mane už tai, 
kaip užsidirbu pragyvenimui. Jis turbūt vienintelis manė, kad aš 
turiu ir smegenų. Prisimeni, kaip įsiuto, kai susikirtau per visus 
egzaminus mokykloje? 

Labai aiškiai prisiminiau triukšmingus ginčus, aidėjusius iš 
tėčio kabineto dėl prastų Elektros pažymių ir kitų dalykų jos gy- 
ką reikia laužyti, ir vienintelė stojo kariauti su tėčiu kaip lygi su 
lygiu. Bet kai jis kalbėdavo apie savo ugningą jauniausiąją duk- 
terį, jo spindinčiose akyse mačiau žavėjimąsi. „Ji tikrai karšta, — 
yra man sakęs ne kartą, - ir tai visada išskirs ją iš minios.“ 

— Elektra, jis tave dievino, - guodžiau ją. - Taip, gal ir iš 
tikrųjų norėjo, kad vadovautumeisi protu, - ir kuris gi tėvas to 
nenori? Pripažinkim - tau puikiai sekasi ir esi išgarsėjusi labiau 
už bet kurią iš mūsų. Pažvelk į savo gyvenimą ir palygink su 
manuoju. Tu turi viską. 

— Ne, neturiu, - atsiduso ji staiga. - Viskas tik akių dūmi- 
mas, nieko nėra tikra, bet ką padarysi. Aš pavargau, Maja, ar tu 
nieko prieš, jei šiąnakt miegosiu čia, tavo namelyje? 

— Aišku, ne. Lova tau paklota. Rytoj miegok kiek tilps, nes, 
kol nėra Alės, nieko kita nelieka, tik laukti. 

— Ačiū. Atsiprašau, kad taip įsijausminau. Mičas supažin- 
dino mane su gydytoju, gal jis padės suvaldyti staigius nuotaikų 
pokyčius, - prisipažino ji. - Ar galiu tave apkabinti? - paklausė 
atsistojusi. 

— Žinoma, gali. 

Apglėbiau ją ir priglaudžiau prie savęs. Tada ji pasiėmė ke- 
lioninį lagaminėlį ir priėjusi prie svetainės durų sustojo. 

— Baisiai skauda galvą. Gal kartais turi kodeino? 

— Deja, ne, bet, regis, turiu porą tablečių paracetamolio. 

— Tiek to, - nusišypsojo Elektra nuovargį išduodančiu šyps- 
niu. - Iki rytdienos. 

Užgesinėdama namelyje šviesas nuėjau į savo miegamąjį ir 
susimąsčiau - lygiai taip, kaip Tigė buvo nustebinusi prislopinta 
reakcija, dabar Elektra davė peno mintims. Šįvakar man pasi- 
rodė, kad ją apėmusi užslėpta neviltis, ir man tai kėlė nerimą. 

Įsitaisiusi lovoje po antklode - Klaudija buvo tvarkingai ją 
paklojusi po neramios nakties - pagalvojau, kad tėčio Atlanto 
mirtis mums visoms paaiškės esanti reikšminga nauja pradžia. 

Rytą, kol dar nė viena sesuo nebuvo atsikėlusi, nuėjau paklausti 
Marinos, ar susisiekė su Ale. 

— Ne, - bejėgiškai atsakė Marina. 

— Tėtis žinotų, ką daryti. Jis visada žinodavo. 

— Taip, - pritarė Marina. - Kaip laikėsi Elektra? 

— Priblokšta, sukrėsta ir labai pyko dėl to, kad negali dera- 
mai atsisveikinti su tėčiu, bet jai pavyko susitvardyti. Kaip rei- 
kiant. 

— Gerai. Vėl skambino Georgas Hofmanas, klausė, ar sura- 
dom Alę, ir turėjau pasakyti, kad ne. Ką mums daryti? 

— Nieko, tik pamėginkim būti kantrios. Beje, Ma, - pasakiau 
užsiplikiusi arbatos, - kai vakar vakare norėjau įeiti į tėčio kabi- 
netą, durys buvo užrakintos. Gal žinai kodėl? 

— Tavo tėvas prieš pat mirtį paprašė manęs užrakinti ir iš- 
kart pareikalavo atiduoti jam raktą. Nė nežinau, kur jį dėjo, ir, 
prisipažinsiu, kai viskas taip... keblu, man ir iš galvos išgaravo. 

— Na, aišku, mums teks jį surasti. Be abejo, Georgui reikės 
ten įeiti. Visi tėčio dokumentai tikriausiai kabinete. 

— Žinoma. Na, kaip matau, nė viena tavo sesutė kol kas nesi- 
rodo, o jau tuoj vidurdienis, tai gal Klaudija tegu išverda ko nors 
priešpiečiams, - tarė Marina. 

— Gerai sakai, - pritariau. - Grįšiu į namelį pasižiūrėti, gal 
Elektra jau nubudo. 

— Gerai, chėrie, - užjaučiamai šyptelėjo Marina, - jau greitai 
tas laukimas baigsis. 

— Tikrai. 

Išėjau iš didžiojo namo ir buvau besukanti į namelį, bet pro 
medžius pastebėjau prieplaukoje sėdinčią vienišą figūrėlę, žvel- 
giančią per ežerą į tolius. Priėjau ir švelniai paplekšnojau per 
petį, stengdamasi neišgąsdinti. 

— Star, kaip tu jautiesi? 

— Gerai, turbūt, - atsakė ji gūžtelėjusi pečiais. 

— Ar galiu prisėsti šalia? 

Atsakydama ji vos pastebimai linktelėjo, o kai atsisėdusi ir 
nuleidusi kojas per prieplaukos kraštą pažvelgiau į ją, pamačiau, 
kad jos skruostai šlapi nuo ašarų. 

— Kur Kelė? - paklausiau. 

— Dar miega. Ji mėgsta pamiegoti, kai būna nusiminusi. O aš 
visą naktį negalėjau užmigti. 

— Taip, ir man sunkiai sekasi, - prisipažinau. 

— Aš tiesiog negaliu patikėti, kad jo nebėra, Maja. 

Sėdėjau šalia ir tylėjau, žinojau, kaip retai ji kalba apie jaus- 
mus su kuo nors kitu, ne su Kele. Nenorėjau pasakyti ko nors, 
dėl ko ji nutiltų. 

— Aš jaučiuosi... - pagaliau ištarė ji, - pasimetusi. Kažkaip 
visada žinojau, kad tėtis vienintelis mane tikrai supranta. Turiu 
omeny - tikrai supranta. - Ji pasigręžė į mane, ir jos nuostabūs, 
dvasingi veido bruožai išsikreipė, virto nevilties kauke. - Ar su- 
pranti, ką noriu pasakyti, Maja? 

— Taip, - ištariau lėtai. - Manau, suprantu. Ir žinok, Star, jei 
tau kada norėsis su kuo nors pasikalbėti, aš visada čia. Prisimink 
tai, gerai“ 

— Prisiminsiu. 

— Štai kur jūs! 

Abi instinktyviai krūptelėjom ir atsigręžusios išvydom atei- 
nančią prieplauka Kelę. Gal tik įsivaizdavau, bet esu tikra - mė- 
lynose kaip opalai Star akyse šmėstelėjo vos pastebimas susier- 
zinimas. 

— Atėjau pakvėpuoti grynu oru, nes tu miegojai, - pasakė 
atsistojusi Star. 

— Na, jau nebemiegu. Ir Tigė taip pat. Ar Elektra vakar neat- 
vyko? Žvilgtelėjau į jos miegamąjį, o ten nė ženklo, kad kas būtų 
miegojęs. 

— Elektra jau čia, ji liko namelyje pas mane. Einu pasižiūrė- 
siu, gal jau nubudo, - pasakiau atsistojusi ir nusekiau per veją 
paskui savo seseris. 

— Turbūt sunki naktis tau buvo, Maja, teko ištverti įprastus 
Elektros cirkus? - paklausė Kelė. 

— Iš tiesų tai Elektra buvo palyginti rami, - atsakiau žino- 
dama, kad ketvirtoji ir šeštoji seserys viena kitos nemėgsta. Jos 
tokios priešingybės - Kelė praktiška ir nelinkusi rodyti jausmų, 
o Elektra labai nepastovi. 

— Na, esu tikra, ji ilgai neištvers, - niekinamai prunkštelėjo 
Kelė. - Iki. 

Patraukiau į namelį galvodama apie prislėgtą Star. Nors ji 
iš tiesų nė žodeliu neprasitarė, pirmą kartą suvokiau, kad Kelės 
valdingumas ją slegia. Įėjusi į vidų, išgirdau vaikštant virtuvėje. 

Elektra, stulbinamai atrodanti su smaragdo žalumo šilkiniu 
chalatu, leido vandenį į arbatinį. 

— Kaip miegojai? - paklausiau. 

— Kaip kūdikėlis. Juk pažįsti mane, visada taip miegu. No- 
rėsi arbatos? 

Nepatikliai pažvelgiau į arbatžolių maišelį. 

— Kas čia? 

— „Virgin green, ekologiška žalioji, Kalifornijoje dabar visi 
ją geria. Mičas sako, kad tau ji būtų labai naudinga. 

— Na, pažįsti mane, aš įpratusi prie geros senos pilnos ko- 
feino „English Breakfast“ arbatos, - nusišypsojau sėsdamasi, — 
taigi, manau, atsisakysiu. 

— Visi mes prie ko nors įpratę, Maja. Dėl arbatos labai ne- 
sukčiau galvos. Na, ar yra žinių apie Alę? 

Atsakiau jai lygiai tą patį, ką man buvo sakiusi Marina. 

— Žinau, kad tarp mano turimų dorybių kantrybės nėra, 
kaip nesiliauja kartojęs mano gydytojas, bet negi mes turėsime 
čia slampinėti, kol pasirodys Alė? Jeigu ji jūroje, tai truks kelias 
savaites. 

— Labai tikiuosi, kad ne, - pasakiau stebėdama ją, grakščiai 
besisukančią po virtuvę. 

Nors šeimos gražuole buvau laikoma aš, niekada neabejojau, 
kad tas vardas turėjo atitekti Elektrai. Buvo ką tik iš lovos, palaidi 
plaukai krito ant pečių kaip susivėlę smulkiai garbanoti karčiai, 
o veido jai nė nereikėjo pasidažyti - ir taip akį traukė nuostabūs 
skruostikauliai ir putlios lūpos. Atletiško, bet ir moteriško kūno, 
ji man buvo panaši į amazonių karalienę. 

— Ar turi čia ko nors, kad nebūtų privaryta papildų? - pa- 
klausė ji, atidariusi šaldytuvą ir žiūrinėdama, ko ten yra. 

— Atsiprašau. Paprasti mirtingieji kaip aš nesivargina įskai- 
tyti smulkių raidelių etiketėse, - atsakiau tikėdamasi, kad ji su- 
pras pajuokavimą. 

— Na, Maja, tiesiai pripažinkim - vargu ar svarbu, kaip at- 
rodai, kai per visą dieną beveik nesutinki jokio žmogaus, tiesa? 

— Taip, nesvarbu, - atsakiau ramiai. Galų gale juk taip ir buvo. 

Elektra pagaliau nusprendė, kad pusryčių suvalgys bananą, 
atlupo jį ir liūdnai atsikando. 

— Po trijų dienų turėsiu daug fotografuotis Vogue žurnalui ir 
tikiuosi, kad nereikės atšaukti fotosesijos. 

— Ir aš tikiuosi, bet kas žino, kada pasirodys Alė. Vakar va- 
kare ieškojau Google šiuo metu vykstančių regatų, bet nieko ne- 
radau. Taigi mes net negalim nusiųsti žinios per laivybos admi- 
nistraciją, kad su ja susisiektų. Beje, - užsiminiau, - kitos jau 
nubudusios, tad, kai apsirengsi, kodėl mums pas jas nenuėjus? 

— Jeigu reikia, - abejingai atsakė Elektra. 

— Klausyk, netrukus pas tave grįšiu, - pasakiau kildama nuo 
stalo, nes žinojau - kai Elektra taip nusiteikusi, geriausia palikti 
ją vieną. 

Nuėjau į savo darbo kambarį, atsisėdau prie rašomojo stalo 
ir įsijungiau kompiuterį. Pamačiau gavusi labai malonų laišką 
elektroniniu paštu iš brazilų rašytojo Floriano Kvintelaso, kurio 
gražų romaną „Iykus krioklys“ prieš kelis mėnesius išverčiau 
iš portugalų kalbos. Versdama su juo susirašinėjau, kai įstrig- 
davau prie kokio nors posakio, - norėjau kuo tiksliau perteikti 
poetišką, dvasingą jo stilių, - ir mes nuolat susirašinėjome. 

Šiame laiške jis rašė, kad liepą, kai knyga bus išleista, skris 
į Paryžių ir norėtų mane matyti jos pristatyme. Be to, atsiuntė 
pirmuosius naujos knygos skyrius, prašė paskaityti, jei rasiu 
laiko. 

Jo laiškas mane pradžiugino, mat kartais vertimas gali būti ir 
nedėkingas beveidis uždavinys, tad branginau retus atvejus, kai 
autoriai tiesiogiai su manimi susisiekdavo ir jaučiau ryšį su jais. 

Nuo kompiuterio mano dėmesį atitraukė pažįstama figūrėlė, 
bėganti per veją nuo prieplaukos. 

— Alė, - nustebusi ištariau ir pašokau iš už rašomojo stalo. 

Elektra, Alė jau čia! - sušukau skubėdama iš namelio pasisvei- 
kinti su seserimi. 

Kitos seserys veikiausiai taip pat ją pamatė - kai pribėgau 
prie didžiojo namo, Kelė, Star ir Tigė jau buvo ją apstojusios. 

— Maja, - tarė Alė, išvydusi mane, - argi tai ne siaubinga? 

— "Taip, tiesiog šiurpu. Bet kaip tu sužinojai? Jau dvi dienas 
mėginau su tavimi susisiekti. 

— Gal eisim į vidų? - paklausė ji mūsų visų. - Ten ir paaiš- 
kinsiu. 

Aš šiek tiek atsilikau, o kitos sesės suėjo į vidų apsupusios 
Alę. Nors buvau vyriausia ir kilus sunkumų kiekviena atskirai 
kreipdavosi į mane, kai reikalai būdavo bendri, vadovaudavo 
Alė. Leisdavau - kaip ir dabar. 

Laiptų apačioje jau stovėjo Marina, ištiesusi rankas ją apka- 
binti. Paleista iš glėbio Marina visoms pasiūlė eiti į virtuvę. 

— Kaip gerai, tiesiog mirštu, kaip noriu kavos, - tarė Alė. — 
Ilga buvo kelionė. 

Klaudijai ruošiant didelį kavinuką šonu įslinko Elektra, ir vi- 
sos ją šiltai pasitiko, išskyrus Kelę - toji tik linktelėjo galvą į jos 
pusę. 

— Tuoj papasakosiu jums, kas nutiko, nes, atvirai kalbant, 
tebesu dėl to sutrikusi, - pasakė Alė, kai visos susėdom prie 
stalo. - Ma, - tarė ji Marinai, tebesisukinėjančiai po virtuvę, - ir 
tu turėtum tai išgirsti. Gal galėsi paaiškinti. 

Marina atsisėdo prie stalo su mumis. 

— Tai štai, buvau Egėjo jūroje, treniravausi Kikladų rega- 
tai — ji vyks kitą savaitę, - ir vienas iš mano draugų paklausė, ar 
nenorėčiau kelias dienas paplaukioti jo motorine jachta. Oras 
buvo pasakiškas - puiku pailsėti ant vandens, plaukiojant kitu 
būdu, - prisipažino Alė gailiai šyptelėdama. 

— Kieno ten buvo jachta? - paklausė Elektra. 

— Sakiau jau, tiesiog draugo, - atšovė Alė, ir visos nepatikliai 
pakėlėme antakius. 

— Šiaip ar taip, — tęsė ji, - prieš porą dienų mano draugas 
buvo sakęs, kad kitas jo pažįstamas per radiją jam pranešė ap- 
tikęs „Titaną“, išmetusį inkarą netoli Delo salos kranto. Mano 
draugas tikriausiai žinojo, kad jachta priklauso tėčiui, ir abu nu- 
tarėm, kad bus smagu padaryti jam staigmeną - susitikti. Pasku- 
bėję galėjom atsidurti ten per valandą, tad mes pakėlėm inkarą 
ir išplaukėm. 

Prieš kalbėdama toliau Alė gurkštelėjo kavos. 
radiją pranešiau Hansui, tėčio škiperiui, kad jam pasakytų - mes 
netoliese. Bet, - atsiduso Alė, - atsakymo nebuvo, o kodėl, tada 
nesupratau. Mes tik pamatėm, kad jachta nuo mūsų tolsta. Iš 
visų jėgų stengėmės pasivyti, bet, kaip visos žinot, tėčio jachta 
gali pasprukti, jei tik nori. 

Stebėjau susikaupusius aplink stalą sėdinčių seserų veidus, 
visos buvo suintriguotos Alės pasakojimo. 

— Mano mobiliojo ryšys buvo niekam tikęs, ir tik vakar iš- 
klausiau visas jūsų žinutes, kuriose prašėte kuo skubiau paskam- 
binti. Ir tą iš tavęs, Kele, kur aiškiai pasakei man, kas įvyko. 

— Atleisk, Ale, - Kelė sumišusi nuleido akis. - Aš nemaniau, 
kad turim kalbėti kaip nors užuolankom. Mums reikėjo, kad 
kuo greičiau parvyktum namo. 

— Ir aš parvykau. Tai būkit geros, - paprašė Alė, - gal kuri 
man pagaliau pasakysit, kas čia dedasi? Ir kodėl tėčio jachta 
buvo Graikijoje, kai jis jau buvo miręs? 

Visos akys nukrypo į mane, taip pat ir Alės. Taigi papasako- 
jau kiek sugebėdama glausčiau, kas įvyko, retkarčiais kreipda- 
masi į Mariną, kad patvirtintų. Kai pasakiau, kur ir kodėl mūsų 
tėvas norėjo būti palaidotas, Alės veidas išblyško. 

— O, Dieve mano, - sušnibždėjo ji. - Tad aš tikriausiai ir pa- 
taikiau į jo slaptas laidotuves. Nėra ko stebėtis, kad jachta visu 
greičiu bėgo nuo manęs. Aš... 

Alė susiėmė galvą, o kitos merginos atsistojo ir apsupo ją. 
Mudvi su Marina susižvelgėme per stalą sielvartingais žvilgs- 
niais. Pagaliau Alė atgavo savitvardą ir atsiprašė už jausmų pro- 
veržį. 

— Tu turbūt baisiai sukrėsta, nes dabar supratai, kas iš tik- 
rųjų vyko, - tarė Tigė. - Mes visos tave užjaučiame, Ale. 

— Dėkui, - tarė ji linktelėdama. - Bet kai dabar pagalvoju, 
tėtis kartą man sakė - tada drauge plaukiojom, - kad nori būti 
palaidotas jūroje. Tad, manau, tai visai suprantama. 

— Tik visai nesuprantama, kodėl nė viena iš mūsų nebuvo 
pakviesta dalyvauti, kai tai vyko, - pasakė pastabą maištingoji 
Elektra. 

— Taip, nebuvo, - atsiduso Alė. - Vis dėlto, nors ir per visišką 
atsitiktinumą, aš ten buvau. Klausykit, ar labai nesupyksit, jei 
truputį pabūsiu viena? 

Visos seserys ir aš sutikome, kad to ir reikėtų, ir lydima pa- 
laikančių žodžių Alė išėjo iš virtuvės. 

— Kaip jai šiurpu, - tarė Marina. 

— Na, bent jau žinom, kur maždaug tėtis nusprendė būti pa- 
laidotas, - tarė Kelė. 

— Dieve mano, Kele, ar tikrai tik tai tau atėjo į galvą? - atšovė 
jai Elektra. 

— Deja, visada lieku praktiška, - atsakė nė kiek nesutrikusi 
Kelė. 

— Taip, ir aš džiaugiuosi, kad mes žinom, kur jis, - parėmė ją 
Tigė. - Visos žinom, kaip jis mėgo Graikijos salas, ypač Kikladų. 
Gal šią vasarą reikėtų nuplaukti jo jachta ir nuleisti į jūrą vainiką 
toje vietoje, kur Alė buvo aptikusi tą jachtą radaru. 

— "Taip, - išdrįso pasakyti Star. - Labai gražus sumanymas, 
Tige. 

— O dabar, mergaitės, kas nori užkąsti? - paklausė Marina. 

— Tik jau ne aš, - atsiliepė Elektra. - Man užteks salotų, jei 
šiuose namuose yra ko nors žalia. 

— Tikrai rasim ko nors, kas tau tiktų, - kantriai atsakė Ma- 
rina ir davė ženklą Klaudijai, kad imtųsi ruošti priešpiečius. — 
Dabar, kai Alė jau namie, ar man skambinti Georgui Hofmanui 
ir paprašyti, kad kuo greičiau prisistatytų? 

— Be abejo, - man nespėjus atsakyti įsiterpė Kelė. - Kad ir 
ką tėtis Atlantas norėjo mums pasakyti, išklausykim tai kuo 
greičiau. 

— Ar manai, kad Alė jau tam pasirengusi? - paklausė Ma- 
rina. - Šiandien ji buvo labai sukrėsta. 

— Atvirai kalbant, manau, ji, kaip ir mes visos, norėtų, kad 
tai greičiau baigtųsi, - pasakiau. - Taigi taip, Ma, skambink 
Georgui. 


Alė prie stalo nepasirodė, ir visos davėm jai ramybę žinodamos, 
kad jai reikia laiko perprasti, kas įvyko. 

Klaudijai nukraustant lėkštes į virtuvę įėjo Marina. 

— Pasikalbėjau su Georgu, jis atvyks šįvakar dar iki sau- 
lėlydžio. Jūsų tėvas, matyt, turėjo konkrečių pageidavimų dėl 
laiko. 

— Tikrai, Ma, po tokio sotaus valgio man reikia pakvėpuoti 
grynu oru, - tarė Kelė. - Ar dar kas norėtų greitomis susiruošti 
iškylai po ežerą? 

Kitos seserys, turbūt trokšdamos išsklaidyti augančią įtampą, 
sutiko. 

— Aš prie jūsų neprisidėsiu, gal nesupyksit, - pasakiau. — 
Vienai iš mūsų reikia likti čia dėl Alės. 

Kai jos keturios išplaukė kateriu su Kristianu, pasakiau Ma- 
rinai, kad grįžtu į namelį ir, jei Alei manęs reikės, ten ir būsiu. 
Susirangiau ant sofos su nešiojamuoju kompiuteriu ir ėmiau 
skaityti pirmus Floriano Kvintelaso naujos knygos skyrius. Kaip 
ir pirmojoje, pasakojimas buvo sumaniai rezgamas, kaip tik 
toks, kokie man patinka. Veiksmas prasidėjo prieš šimtą metų 
netoli nuo Igvasu krioklio, tai buvo jauno afrikiečio, išvaduoto iš 
vergystės tironijos, istorija. Buvau labai įsigilinusi ir turbūt taip 
atsipalaidavau, kad užsnūdau, nes atsipeikėjau, kai kompiuteris 

nuslydo ant grindų ir kažkas pašaukė mane vardu. Krūptelėjusi 
išsibudinau ir pamačiau, kad atėjo Alė. 

— Atleisk, Maja. Tu miegojai, ar ne? 

— Manau, taip, - prisipažinau, kažkodėl jausdamasi kalta. 

— Ma sako, kad kitos išplaukė į ežerą, tai, pagalvojau, ateisiu 
pasikalbėti su tavimi. Ar tu nieko prieš? 

— Visai ne, - atsakiau mėgindama išsijudinti iš stingulio po 
nejučia apėmusio popietės miego. 

— Išvirti arbatos? - paklausė Alė. 

— Taip, ačiū. Man, kaip visada, „English Breakfast“. 

— Žinau, - nusišypsojo ji kilstelėdama antakius ir išėjo iš 
kambario. 

Grįžo nešina dviem garuojančiais puodukais ir atsisėdo, o 
kai kėlė prie burnos puoduką, pastebėjau, kad jos rankos virpa. 

— Maja, turiu tau šį tą pasakyti. 

— Ką gi“ 

Alė staiga padėjo puoduką ant lėkštelės. 

— Gana tos arbatos. Gal turi ko nors stipresnio? 

— Šaldytuve yra baltojo vyno, - pasakiau ir nuėjau į virtuvę 
atnešti butelio ir taurės. 

Kadangi Alė išgerdavo retai, supratau, kad tai, kuo ji nori 
pasidalyti, turbūt rimta. 

— Ačiū, - tarė ji, kai padaviau taurę. - Gal tai ir niekai, — 
pasakė ji gurkštelėjusi vyno, - bet kai mes priartėjom prie tos 
vietos, kur stovėjo tėčio jachta, ir pamatėm ją sparčiai tolstant, 
kita didelė jachta liko ten prišvartuota. 

— Na, juk tai nėra kas nors neįprasta, tiesa? - paklausiau. — 
Birželio pabaiga, Viduržemio jūros vandenyse tada būna pilna 
atostogautojų. 

— "Taip, bet... tą jachtą ir aš, ir mano draugas atpažinom. Tai 
buvo „Olimpas“. 

Kai Alė ištarė tuos žodžius, mano puodukas buvo pusiauke- 
lėje prie burnos. Barkštelėdama pastačiau jį ant lėkštelės. 

— Tu tikriausiai girdėjai, kas įvyko „Olimpe“? Aš perskaičiau 
apie tai laikraštyje lėktuve, - Alė prikando lūpą. 

— Taip, mačiau per žinias. 

— Ar tau neatrodo keista, kad tėtis akivaizdžiai pasirinko bū- 
tent tą vietą atgulti amžinojo poilsio? Ir kad veikiausiai maždaug 
tuo pat metu Kraigas Edzusas visai netoliese nusprendė atimti 
sau gyvybę? 

Aišku, aš apie tai pagalvojau - turėjau tam priežasčių, tik Alei 
negalėjau jų atskleisti, - pagalvojau, kad tai absurdiškas, beveik 
nepadorus sutapimas. Bet kas nors daugiau? To negalėjo būti. 

— Taip, - atsakiau stengdamasi nuslėpti graužatį. - Tai keista. 
Bet esu tikra, kad čia jokio ryšio nėra. Juk juodu net nebuvo pa- 
žįstami, ar ne? 

— Kiek žinau, nebuvo, - atsakė Alė. - Bet ką mes žinom apie 
tėčio gyvenimą kitur — ne namie ar jachtoje? Buvom sutikusios 
tik kelis jo draugus ar verslo partnerius. Visai suprantama, kad 
juodu galėjo susitikti kada nors anksčiau. Galų gale abu buvo 
nepaprastai turtingi, jiems puikiai sekėsi. 

— Taip, Ale, bet esu tikra, kad tai tik paprasčiausias sutapi- 
mas. Be to, ir tu juk buvai netoliese kitoje jachtoje. Delas tiesiog 
labai graži sala, ten užsuka daug jachtų. 

— Taip, Žinau. Bet negaliu atsikratyti minčių, kad tėtis guli ten 
vienas jūros dugne. O tuomet, aišku, nė nežinojau, kad jis miręs. 
Ir kad guli kažkur toje neįmanomai žydroje jūroje. Aš... 

Atsistojusi priėjau ir apkabinau seserį. 

— Ale, pamiršk, kad ten buvo kita jachta, - tai visai nesvarbu. 
Bet tai, kad buvai ten ir matei vietą, kurią tėtis pasirinko savo ka- 
pui, tikrai teikia paguodos. Galbūt, kaip siūlė Tigė, vasarą visos 
galėsim susiruošti į kruizą ir nuleisti ant vandens vainiką. 

— Visų blogiausia, - Alė dabar jau kūkčiojo, - kad aš jau- 
čiuosi labai kalta. 

— Kodėl? 

— Todėl, kad... tos kelios dienos jachtoje buvo tokios gražios. 
Aš buvau tokia laiminga, kaip niekad gyvenime. Ir, tiesą sakant, 
nenorėjau su niekuo bendrauti, todėl išjungiau mobilųjį. Ir tuo 
metu, kai buvau nuo visų atsiskyrusi, tėtis buvo prie mirties! 
Kaip tik tada, kai jam manęs reikėjo, manęs nebuvo! 

— Ale, Ale... - Švelniai sūpuodama nubraukiau plaukus jai 
nuo veido. - Nė vienos iš mūsų nebuvo. Ir aš tvirtai tikiu, kad 
tėtis to norėjo. Tik prisimink - aš čia gyvenu, ir net aš buvau 
toli nuo namų, kai tai nutiko. Iš to, ką sakė Ma, aišku, kad tikrai 
niekuo nebūtume padėjusios. Turim tuo patikėti. 

— "Taip, suprantu. Bet tiek daug dalykų norėčiau jo paklausti, 
jam papasakoti, o jo nebėra. 

— Turbūt visos taip jaučiamės, - tariau liūdnai. - Bent jau 
turim vienos kitas. 

— Taip, turim. Ačiū tau, Maja, - su dėkingumu tarė Alė. — 
Bet ar tavęs nestebina, kaip per kelias valandas gyvenimas gali 
apvirsti aukštyn kojom? 

— Taip, stebina, - karštai pritariau. - Šiaip ar taip, kada nors 
norėčiau sužinoti ir kodėl tu tokia laiminga. 

— Kada nors pasakysiu, būtinai. Bet kol kas dar ne. O kaip tu 
gyveni, Maja? - paklausė ji staiga keisdama temą. 

— Mano gyvenime viskas gerai, - truktelėjau pečiais. - Bet 
dabar esu sukrėsta, kaip ir visos. 

— Taip, žinoma, juk ir seserims tai pasakyti nebuvo lengva. 
Gailiuosi, kad nebuvau čia ir tau nepadėjau. 

— Na, bent dabar jau esi čia, tad galėsim susitikti su Georgu 
Hofmanu ir imti kastis toliau. 

— Ak, taip, pamiršau pasakyti, Ma prašė visų būti didžiajam 

name po valandos. Hofmanas turi atsirasti čia jau bet kurią mi- 
nutę, nors tikriausiai visų pirma norės pasikalbėti su ja. Taigi, 
tarė Alė, - kol mes lauksim, gal galėčiau gauti dar vieną taurę 
vyno“ 


D 


Septintą valandą mudvi su Ale nuėjom į didįjį namą ir radom 
seseris sėdinčias terasoje vėlyvoje vakaro saulėje. 

— Ar Georgas Hofmanas jau atvyko? - paklausiau, kai mu- 
dvi atsisėdom. 

— Taip, bet mums pasakė laukti čia. Jis su Ma kažkur dingo. 
Kaip būdinga tėčiui Atlantui - paslaptingas iki pat galo, - kan- 
džiai atsiliepė Elektra. 

Visos šešios įsitempusios laukėme, ir pagaliau Georgas atėjo 
į terasą su Marina. 

— Nepykit, merginos, kad gaišinu taip ilgai, bet šį tą turėjau 
paruošti. Mano užuojauta jums visoms, - tarė jis ryžtingai ir vi- 
soms, sėdinčioms aplink stalą, iš eilės paspaudė ranką su įprastu 
šveicarams formalumu. - Ar galiu atsisėsti? 

— Žinoma, prašom, - pasakiau rodydama į gretimą kėdę. 

Nužvelgiau jį, vilkintį nepriekaištingą tamsų kostiumą, ir 
raukšlės jo įdegusiame veide bei retėjantys sidabriškai žili plau- 
kai pasakė, kad jau yra pradėjęs septintą dešimtį. 

— Jei kam reikės manęs, būsiu viduje, - pasakė Marina, link- 
telėjo ir nuėjo į namą. 

— Ką gi, merginos, - tarė Georgas. - Labai gaila, kad pirmą 
kartą susitinku su jumis asmeniškai tokiomis tragiškomis aplin- 
kybėmis. Bet, žinoma, jaučiuosi, lyg labai gerai kiekvieną paži- 
nočiau - per jūsų tėvą. Visų pirma turiu pasakyti, kad jis visas 

jus labai mylėjo. Ir ne vien tai - jis tiesiog nepaprastai didžiavosi 
dėl to, kuo jūs visos tapote. Kalbėjausi su juo visai prieš... jam 
paliekant mus, ir jis norėjo, kad jums tai pasakyčiau. 

Nustebau išvydusi spindint ašaras Georgo akyse - žinojau, 
kaip neįprasta vyrams, tokiems kaip jis, rodyti jausmus, ir paju- 
tau jam prielankumą. 

— Visų pirma reikia aptarti finansų klausimą, tad tvirtai 
sakau - jūs visos būsit neblogai aprūpintos visą gyvenimą. Ta- 
čiau jūsų tėvas kietai reikalavo, kad negyventumėt kaip tingios 
princesės, todėl visos gausite pajamų, kurių užteks apsiginti 
nuo bado, bet nebus gana, kad gyventumėte prabangiai. Tam, 
pabrėžtinai sakė jis, privalote užsidirbti pačios, kaip ir jis už- 
sidirbo. Paveldimas jūsų tėvo turtas skirtas jums visoms ir bus 
valdomas pagal įgaliojimą - šią garbę jis suteikė man. Aš turėsiu 
veiksmų laisvę paremti jus finansiškai, jei kreipsitės į mane su 
kokiu nors pasiūlymu ar kilus problemų. 

Visos tylėjom, įdėmiai klausėmės, ką sako Georgas. 

— Šis namas taip pat yra paveldimo turto dalis, Klaudija ir 
Marina mielai sutiko čia likti ir toliau jį prižiūrėti. Tą dieną, 
kai mirs paskutinė iš seserų, paveldėjimo teisė bus panaikinta 
ir „Atlantida“ galės būti parduota, o pinigai padalyti vaikams, 
kurių turėsite. Jei vaikų nebus, tada pinigai atiteks labdarai — 
pagal jūsų tėvo pasirinkimą. Bent aš manau, - pasakė pastabą 
Georgas, - kad jūsų tėvas pasielgė labai išmintingai, palikdamas 
namą jums, kol būsite gyvos, tad žinokite - jūs turėsite saugią 
vietą, į kurią galėsite sugrįžti. Tik, žinoma, didžiausias jūsų tėvo 
noras buvo, kad visos išskristumėte iš lizdo ir pačios pasirūpin- 
tumėte savo ateitimi. 

Mačiau seseris susižvalgant ir nebuvau tikra, ar jos patenkin- 
tos tėčio sprendimu, ar ne. Man pačiai, supratau, faktiškai ir fi- 
nansiškai mažai kas pasikeitė. Tebeturėjau savo namelį, mokėjau 

už jį tėčiui simbolinę nuomą, o dirbdama savo darbą padoriai 
apsirūpinsiu būtiniausiais pragyvenimo dalykais. 

— Na, yra ir dar šis tas, ką tėvas jums paliko, todėl paprašysiu 
visas eiti su manimi. Štai ten, prašom. 

Georgas atsistojo ir, užuot pasukęs prie namo priekinių durų, 
apėjo jas, o mes nusekėme iš paskos per parką kaip avelės pas- 
kui piemenį. Pagaliau atėjome į nuošalų sodelį, saugomą dailiai 
apkarpytų kukmedžių sienos. Jis buvo prie pat ežero, čia niekas 
neužstojo įspūdingo saulėlydžio ir kalnų anapus. 

Iš terasos sodelio viduryje laiptai vedė į nedidelį akmenėliais 
nusėtą užutėkį, kuriame vasarą dažnai plaukiodavome skaid- 
riame vėsiame vandenyje. Aš žinojau, kad tai mėgstamiausia tė- 
čio vietelė parke. Jei nerasdavau jo name, paprastai aptikdavau 
sėdintį čia, kur gardžiai kvepėjo levandos ir nuo rūpestingai pri- 
žiūrimo gėlyno sklido rožių aromatas. 

— Taigi, - tarė Georgas, - jau atėjom. Štai ką noriu jums pa- 
rodyti. 

Jis mostelėjo į terasą, ir mes įsispoksojom į keistą, bet gražią 
skulptūrą, nežinia kada atsiradusią jos viduryje. 

Apstojusios tą daiktą žiūrinėjome susižavėjusios. Ant akme- 
ninio postamento kiek žemesniame nei metro aukštyje buvo už- 
dėta neįprasta apvali konstrukcija. Įdėmiai žvelgdama įžiūrėjau, 
kad ji sudaryta iš siaurų, painiai supintų vienas kitą dengiančių 
lankų, o centre slypi nedidelis auksinis rutulys. Dar atidžiau įsi- 
žiūrėjusi supratau, kad tas rutulys iš tiesų yra gaublys, jame išrai- 
žyti žemynų kontūrai ir jis persmeigtas plonu metaliniu strypu 
su strėlės antgaliu viename gale. Aplinkui tą konstrukciją ėjo 
lankas, kuriame buvo pavaizduota dvylika astrologinių Zodiako 
ženklų. 

— Kas čia? - už visas paklausė Kelė. 

— Tai armiliarinė sfera, - atsakė Georgas. 

Matydamas, kad mes nieko nesupratom, Georgas paaiškino: 

— Armiliarinė sfera egzistuoja jau tūkstančius metų. Senovės 
graikai ja naudojosi nustatyti žvaigždžių padėčiai, taip pat ir die- 
nos metui. Šie, - pasakė jis, rodydamas auksinius lankus, supan- 
čius rutulį, - vaizduoja Žemės pusiaujo, platumos ir ilgumos li- 
nijas. O dienovidinio linija, apimanti visus lankus ir einanti nuo 
šiaurės iki pietų, turi įrašytus dvylika Zodiako ženklų. Centrinis 
strypas rodo tiesiai į Šiaurinę žvaigždę. 

— Gražu, - tyliai ištarė Star, palinkusi apžiūrėti iš arčiau. 

— Taip, bet ką tai turi bendra su mumis? - paklausė Elektra. 

— Ne mano kompetencija tai aiškinti, - tarė Georgas, - nors, 
jei atidžiau pažvelgsit, pamatysit, kad ant lankų, kuriuos paro- 
džiau, užrašyti visų jūsų vardai. 

Mes palinkom arčiau ir įsitikinom, kad Georgas sako tiesą. 

— Šis yra tavo, Maja, - tarė Alė man rodydama. - Po vardu 
užrašyti skaičiai, man jie atrodo kaip koordinatės, - kalbėjo ji, 
perėjusi prie savojo lanko ir jį tyrinėdama. - Taip, esu tikra, kad 
čia koordinatės. Mes visą laiką jomis naudojamės, kai plaukio- 
jam jūromis. 

— Ir dar kažkas užrašyta, bet, regis, kita kalba, - pasakė, ką 
pastebėjusi, Elektra. 

— Čia graikiškai, - iškart atpažinau raides. 

— Ir kas ten parašyta? - paklausė Tigė. 

— Man reikėtų nusirašyti, kad galėčiau išsiaiškinti, - pasa- 
kiau žvelgdama į man skirtą įrašą. 

— Na taip, čia, terasoje, stovi labai įdomi skulptūra. Bet ką tai 
iš tikrųjų reiškia? - nekantriai paklausė Kelė. 

— Dar pakartosiu, kad ne aš turiu tai pasakyti, - tarė Geor- 
gas. - Dabar Marina didžiojoje terasoje pilsto šampaną, kaip 
nurodyta jūsų tėvo. Jis norėjo, kad visos pakeltumėte taures pa- 
gerbdamos jo atminimą. O tada kiekvienai duosiu po voką ir, 

tikiuosi, ten bus paaiškinta kur kas daugiau, negu aš galėčiau 
jums pasakyti. 

Ir vėl nusekėme paskui jį per parką, visos buvome taip su- 
glumusios, kad nė nesikalbėjome. Terasoje iš tikrųjų ant stalo 
stovėjo du atšaldyti buteliai „Armand de Brignac“ šampano ir 
padėklas su aukštomis krištolinėmis taurėmis. Kai susėdome, 
Marina ėmė sukiotis apie mus pilstydama šampaną. 

Georgas pakėlė savo taurę. 

— Visi kartu pagerbkime nepaprastą jūsų tėvo gyvenimą. 
Galiu pasakyti tik tiek, kad būtent tokių laidotuvių jis norėjo — 
kad visos jo dukros susirinktų į „Atlantidą, namus, kuriais jis 
didžiavosi ir dalijosi su jumis daugelį metų. 

Mes kaip robotai visos pakėlėme taures. 

— Už tėtį Atlantą, - pasakiau aš. 

— Už tėtį Atlantą, - pakartojo visos mano seserys. 

Varžydamosi nugėrėme po gurkšnelį, tada aš pažvelgiau į 
dangų, į ežerą ir kalnus anapus ir pasakiau tėčiui, kad jį myliu. 

— Na, tai kada gausim tuos laiškus? - paklausė Alė. 

— Einu, tuoj pat jums atnešiu, - tarė Georgas ir atsistojęs nu- 
ėjo nuo stalo. 

— Ką gi, keistesnių šermenų dar nesu mačiusi, - tarė Kelė. 

— Pasitikėk tėčiu Atlantu, - šyptelėdama tarė Elektra. 

— Ar galima dar šampano? - paklausė Alė. 

Marina, pastebėjusi, kad visų mūsų taurės jau tuščios, jas 
pripildė. 

— Ar supranti čia ką nors, Ma? - paklausė Star. 

— Žinau ne daugiau už tave, chėrie, - atsakė Marina, visada 
buvusi paslaptinga asmenybė. 

— Aš taip noriu, kad jis čia būtų, - tarė Tigė ir jos akys staiga 
priplūdo ašarų, - pats viską paaiškintų. 

— Betjo čia nėra, - tyliai priminė jai Alė, - ir man tai atrodo 

kažkaip derama. Tokį baisų dalyką jis pavertė kiek įmanoma 
lengvesniu. Dabar mes turim semtis stiprybės vienos iš kitų. 

— Tiesą sakai, - pritarė Elektra. 

Žvelgiau į Alę trokšdama rasti - kaip ji, regis, visada ras- 
davo - tinkamų žodžių sesėms suvienyti. 

Kai grįžo Georgas, jau buvome kiek atsipalaidavusios nuo 
šampano. Jis atsisėdo ir padėjo ant stalo šešis storus kreminės 
spalvos glotnaus popieriaus vokus. 

— Šie laiškai man buvo patikėti maždaug prieš šešias sa- 
vaites. Man buvo nurodyta jūsų tėvo mirties atveju kiekvienai 
įteikti jai skirtą voką. 

Visos žvelgėme į jį ir susidomėjusios, ir kartu įtariai. 

— Gal ir man įpiltumėte dar šampano? - paprašė Georgas, 
balsas rodė, kad jis įsitempęs. 

Tada supratau, kaip visa tai turėjo būti sunku ir jam. Pa- 
sakyti šešioms sielvartaujančioms dukterims apie neįprastą jų 
tėvo palikimą tikriausiai buvo išmėginimas net ir pragmatiš- 
kiausiam žmogui. 

— Žinoma, Georgai, - tarė Marina, pildama šampano į jo 
taurę. 

— Tai kaip, - paklausė Alė, - mums atplėšti juos dabar ar 
vėliau, kai būsim vienos? 

— Dėl to jūsų tėvas nekėlė jokių sąlygų, - atsakė Georgas. — 
Jis tik pasakė atplėšti juos kada kuriai atrodys geriau - kai būsite 
tam pasirengusios ir jausitės nusiraminusios. 

Apžiūrėjau savo voką. Mano vardas buvo užrašytas dailia, 
tokia pažįstama rašysena, mano tėčio rašysena. Vien pažvelgusi 
į ją susigraudinau. 

Visos žvalgėmės vienos į kitas, mėgindamos suprasti, kaip 
kuri jaučiasi. 

— Manau, savąjį perskaitysiu sau viena, - tarė Alė. 

Pasigirdo pritariamas murmesys. Taip ir žinojau, kad Alė 
kaip visada instinktyviai teisingai perpras mūsų visų jauseną. 

— Na, tai mano darbas atliktas. - Georgas, ištuštinęs taurę, 
iš švarko kišenės išėmė šešias vizitines korteles ir paskleidė ant 
stalo. - Nedvejodamos susisiekite su manimi, jei prireiktų pa- 
galbos. Garantuoju jums savo paslaugas bet kuriuo paros metu. 
Gerai pažinojau jūsų tėvą ir, esu įsitikinęs, jis jau buvo numatęs, 
ko kuriai galėtų prireikti. Taigi jau metas jus palikti. Dar kartą, 
merginos, reiškiu jums užuojautą. 

— Dėkui, Georgai, - pasakiau aš. - Mes visos labai vertiname 
jūsų pagalbą. 

— Sudie. - Atsistojęs jis visoms linktelėjo. - Jei manęs pri- 
reiks, žinote, kur mane rasti. Išlydėti manęs nereikia. 

Tylomis žvelgėme, kaip jis nueina, tada ir Marina pakilo nuo 
stalo. 

— Manau, visoms reikėtų šiek tiek pasistiprinti. Pasakysiu 
Klaudijai vakarienę atnešti čia, - tarė ji ir įėjo į vidų. 

— Aš beveik bijau atplėšti, - tarė Tigė, čiupinėdama voką. — 
Visiškai nenumanau, kas jame yra. 

— Maja, kaip manai, gal galėtum grįžti prie armiliarinės sfe- 
ros ir išversti tas citatas? - paklausė Alė. 

— Gerai, - atsakiau pamačiusi, kad Marina ir Klaudija ateina 
pas mus nešinos lėkštėmis. - Bet tik po vakarienės. 

— Tikiuosi, panos, nesupyksit, bet aš nealkana, - tarė stoda- 
masi Elektra. - Iki, 

Kai ji išėjo, jaučiau, kad kiekviena iš mūsų norėtų turėti drą- 
sos pasielgti taip pat. Mes visos norėjom likti vienos. 

— Ar tu nori valgyti, Star? - paklausė Kelė. 

— Manau, reikėtų šio to užkąsti, - ramiai atsakė Star, tvirtai 
suspaudusi savo voką. 

— Gerai, - sutiko Kelė. 

Visos nenoromis, bet narsiai ėmėsi doroti patiekalus, su 
meile paruoštus Klaudijos. Tada viena po kitos seserys ėmė ty- 
lomis kilti nuo stalo ir, joms nuėjus, likome tik mudvi su Ale. 

— Ar nesupyksi, Maja, jeigu ir aš eisiu gultis? Jaučiuosi visiš- 
kai nusivariusi. 

— Nė kiek nesupyksiu, - atsakiau. - Juk sužinojai paskutinė 
ir tas sukrėtimas dar nepraėjo. 

— Taip, turbūt, - sutiko ji stodamasi. - Labanakt, mieloji Maja. 

— Labanakt. 

Žvelgiau į ją, nueinančią nuo terasos, o mano pirštai apėmė 
voką, jau visą valandą gulintį šalia lėkštės. Pagaliau atsistojau ir 
parėjau į savo namelį. Miegamajame pakišusi voką po pagalve, 
darbo kambaryje pasiėmiau popieriaus ir rašiklį. 

Pasišviesdama žibintuvėliu per parką sugrįžau prie armi- 
liarinės sferos. Jau visai temo, ėmė rastis pirmosios žvaigždės. 
Tėtis Atlantas iš savo observatorijos daugelį kartų buvo rodęs 
man Septynias Seseris, kai jos tarp lapkričio ir balandžio būdavo 
pakilusios tiesiai virš ežero. 

— Ilgiuosi tavęs, - sušnibždėjau žvelgdama į dangaus platy- 
bes, - ir tikiuosi, kad kada nors suprasiu. 

Tada sutelkiau dėmesį į auksinius lankus, supančius Žemės 
rutulį. Stengdamasi kuo tiksliau užsirašyti graikų kalbos žodžius 
su žibintuvėliu kairėje rankoje, pagalvojau, kad rytoj reikės ateiti 
dar pasitikrinti, tada suskaičiavau įrašus. 

Jų buvo šeši. 

Buvo likęs dar vienas lankas, kol kas neapžiūrėtas. Švies- 
dama į septintąjį lanką ieškojau įrašo, bet lankas buvo tuščias, 
jame perskaičiau tik vardą: Meropė. 


Nuo pirmos iki ketvirtos ryto verčiau citatas, nusirašytas nuo 
armiliarinės sferos. Nesijaučiau esanti ta, kuri gali svarstyti, ar 
tie posakiai tinkami kitoms. Savąjį pasilikau paskutinį, baimin- 
damasi sužinoti, kas ten parašyta. Baigusi versti giliai įkvėpiau 
ir perskaičiau: 


Nieku gyvu neleisk, kad tavo likimą nulemtų baimė. 


Supratau, kad niekas už tuos aštuonis tėčio Atlanto man paliktus 
žodžius nebūtų taikliau manęs apibūdinęs. 


=D 


Rytą išsiviriau taip būtinos savosios arbatos, grįžau į miegamąjį, 
nedrąsiai išsitraukiau voką iš po pagalvės ir nusinešiau į darbo 
kambarį. Kurį laiką žvelgiau į jį siurbčiodama arbatą. 

Tada, kelis kartus giliai įkvėpusi, paėmiau jį ir atplėšiau. Vi- 
duje buvo laiškas, bet ir dar kažkas; kai įkišau pirštus į voką tą 
daiktą čiuopdama, pajutau, kad jis kietas, bet kartu ir lengvas. 
Ištraukusi pamačiau trikampę akmeninę plokštelę, ji buvo kre- 

minės spalvos, bet su žalsvu atspalviu. Atverčiau kitą pusę ir iš- 
vydau neįskaitomai išblukusį įrašą. 

Nieko negalėjau perskaityti, todėl atidėjau į šalį ir virpan- 
čiais pirštais atskleidžiau tėčio laišką. 


„Atlantida“ 
Ženevos ežeras 
Sveicarija 


Mano brangiausioji Maja, 

esu tikras, kad kai sėdi skaitydama šitai, jautiesi sutri- 
kusi ir liūdna. Mano mylima pirmagime, galiu tau tik pa- 
tvirtinti, koks man buvai džiaugsmas. Pripažindamas nesąs 
tavo tikras tėvas, meldžiu patikėti, kad mylėjau tave, lyg 
būčiau juo buvęs. Ir turiu pasakyti, kad tai tu įkvėpei mane 
įsivaikinti ir kitas nuostabias tavo jaunesniąsias seseris, — 
ir visos jūs teikėte man daugiau džiaugsmo nei kas nors kita 
gyvenime. 

Niekada neprašei manęs papasakoti apie tavo kilmę, 
apie tai, kaip tave radau, ir aplinkybes, atvedusias iki įsi- 
vaikinimo. Būk tikra, būčiau tau papasakojęs, jei būtum 
paprašiusi, kaip viena iš tavo seserų prieš kelerius metus. 
Bet kai jau palieku šią žemę, jaučiu, kad bus teisinga duoti 
tau laisvę sužinoti ateityje, jei to panorėsi. 

Nė viena nepatekot pas mane jau turėdama gimimo 
liudijimą ir, kaip žinai, visos esat oficialiai įregistruotos 
kaip mano dukterys. To iš jūsų niekas neatims. Tačiau 
galiu bent nukreipti jus teisinga linkme. Tada pačios pasi- 
rinksit, ar norėsit nukeliauti į savo praeitį. 

Armiliarinėje sferoje, kurią jau matei, yra tiksliai pa- 
žymėtos koordinatės, kur šioje žemėje prasidėjo tavo gyve- 

nimas. Voke dar yra šiokia tokia priemonė, padėsianti tau 
toliau. 


Maja, negaliu pasakyti, ką rasi, jei nuspręsi grįžti į šalį, 


kurioje gimei. Galiu tik pasakyti, kad tikroji tavo šeima ir 
jos likimas susiję ir su mano gyvenimu. 

Man liūdna, nes nebeliko laiko pasipasakoti apie save, 
o jūs turbūt jausdavot, kad daugelį dalykų laikau savyje. 
Taip dariau, kad apsaugočiau jus visas. Bet, žinoma, nė 
vienas vyras, nė viena moteris nėra sala. Ir, kai suaugot, 
turėjau paleisti jus į laisvę. 

Visi mes turime paslapčių, bet, patikėk manimi, šeima 
yra viskas. O tėvų meilė vaikui yra galingiausia jėga pa- 
saulyje. 

Maja, visai suprantama, kad žvelgdamas į savo pra- 
eitį gailiuosi dėl daugelio gyvenime padarytų sprendimų. 
Žinoma, klysti yra žmogiška, tik taip mes mokomės ir au- 
gam. Bet mano didžiausias noras yra perteikti nors kiek 
įgautos išminties savo brangiausioms dukterims. 

Manau, tu dėl ligšiolinės savo patirties esi iš dalies pra- 
radusi pasitikėjimą žmogaus prigimtimi. Mano brangiau- 
sioji Maja, žinok, kad ir aš esu kentėjęs tokį pat skausmą, 
ir man jis kartais žlugdė gyvenimą. Tačiau per daugelį 
šioje žemėje praleistų metų supratau, kad kiekvieno blogo 
žmogaus atsvara yra tūkstantis kitų, kurių širdys kupinos 
gėrio. Turi pasitikėti esminiu kiekvieno mūsų širdies ge- 
rumu. Tik tada galėsi gyventi ir mylėti visa jėga. 

Dabar jau paliksiu tave, mano brangiausioji Maja. 
Esu tikras - paskatinau tave ir tavo seseris apie daug ką 
susimąstyti. 

Visada sergėsiu tave žvelgdamas iš dangaus. 

Tavo mylintis tėvas, tėtis Atlantas x 

Sėdėjau su laišku rankose ir mačiau, kaip jos dreba. Supratau, 
kad reikės jį perskaityti gal ir trečią, ir ketvirtą kartą, bet vienas 
dalykas man jau įstrigo į galvą. 

Ar jis Žinojo? 

Paskambinau Marinai į jos mobilųjį ir paklausiau, ar nega- 
lėtų ateiti pas mane į namelį. Ji atėjo po penkių minučių ir iš 
mano veido suprato, kad esu susikrimtusi. 

Nusivedžiau ją į svetainę ir ji pamatė laišką, išskleistą ant ka- 
vos stalelio. 

— Ak, Maja, - tarė ji tiesdama į mane rankas. - Suprantu, 
kad turbūt labai nusiminei išgirdusi savo tėvo balsą, kalbantį iš 
kapo. 

Nė nesujudėjau, kad savo ruožtu ją apkabinčiau. 

— Ma, būk gera, sakyk man, ar esi kada pasakojusi tėčiui 
Atlantui apie mūsų... paslaptį? 

— Aišku, ne! Patikėk manim, nieku gyvu tavęs neišduočiau! 

Iš akių mačiau, kad geroji Marina įsižeidusi. 

— Tai jis to nesužinojo? 

— Ne. Kaip būtų galėjęs sužinoti? 

— Laiške parašyta šis tas, dėl ko pamaniau, kad jis tikriausiai 
žinojo... 

— Galiu žvilgtelėti? 

— Žinoma. Štai čia. 

Padaviau jai laišką ir įdėmiai stebėjau, kai skaitė. 

Pagaliau Marina pakėlė akis į mane, jos veidas jau buvo ra- 
mesnis. Ji supratingai linktelėjo. 

— Galiu suprasti, kodėl taip sureagavai, bet tikrai manau, 
kad tavo tėvas dalijosi su tavimi savo paties patirtimi. 

Klestelėjau ant sofos ir užsidengiau rankomis veidą. 

— Maja. - Marina papurtė galvą ir atsiduso. - Kaip tavo tėvas 
rašo laiške, visi mes padarom klaidų. Tiesiog elgiamės taip, kaip 

tuo metu mums atrodo tinkama. O tu vienintelė iš visų seserų 
gyveni visų pirma saugodama kitų jausmus. Ypač savo tėvo. 

— Tiesiog nenorėjau jo nuvilti. 

— Žinau, chėrie, bet tavo tėvas norėjo, kad kiekviena būtų 
laiminga, jaustųsi saugi ir mylima. Nuo dabar to nebepamiršk. 
Bet galbūt, kai jo nebėra, jau metas tau pagalvoti apie save ir apie 
tai, ko nori tu. - Marina staiga pagyvėjo ir pakilo. - Elektra sakė 
išvykstanti, taip pat ir Tigė. Kelė šįryt visų pirmiausia paskam- 
bino Georgui Hofmanui ir kartu su Star išsiruošė į Ženevą ap- 
silankyti jo biure. O Alė sėdi virtuvėje įnikusi į savo nešiojamąjį 
kompiuterį. 

— Gal žinai, ar kurios iš jų jau perskaitė laiškus? - paklausiau 
stengdamasi tvardytis. 

— Jei ir perskaitė, su manimi ta žinia nepasidalijo, - atsakė 
Marina. - Gal norėtum ateiti pas mus į didįjį namą priešpiečių, 
kol Elektra ir Tigė tebėra čia? 

— Savaime aišku. Ir atsiprašau, Ma, kad tavim suabejojau. 

— Tai visiškai suprantama, turint omenyje laišką. Na, dar pa- 
būk sau viena ir nusiramink, o pirmą valandą ateik priešpiečių. 

— Ačiū, - sušnibždėjau Marinai pirma manęs einant iš kam- 
bario. 

Prie laukujų durų ji sustojo ir atsigręžė. 

— Maja, iš tiesų gaila, kad tu ne mano duktė. Taip pat kaip 
tavo tėvas myliu tave kaip dukterį. 


sb 


Marinai išėjus atsisėdau ant sofos ir apsiverkiau. Prasiveržė ilgai 
slėptų jausmų srautas ir, nors gėda, netekau savitvardos - tar- 
tum potvynio banga plūstelėjo savigaila. 

Žinojau, kad apverkiu save. Ne tėtį, jo netikėtą mirtį ir 
skausmą, kurį jam turbūt teko iškęsti. Verkiau dėl savojo skaus- 
mo jo netekusi ir su siaubu suvokusi, kad pasirodžiau esanti ne- 
garbinga, nes per mažai pasitikėjau juo ir nepasakiau tiesos. 

Kas aš per žmogus? Ką aš padariau? 

Ir kodėl kaip tik dabar ėmiau jausti tuos dalykus, kurie visai 
nesusiję su tėčio mirtimi? 

Ašelgiuosi kaip Elektra, pasakiau sau, vildamasi, kad tai mane 
sustabdys. Bet nesustabdė. Ašaros tiesiog nesiliovė plūdusios. 
Netekau laiko nuovokos, o kai pagaliau pakėliau akis, pamačiau 
Tigę, stovinčią priešais, jos veide buvo matyti susirūpinimas. 

— Oi, Maja, tik užsukau tau pasakyti, kad mudvi su Elektra 
netrukus išvykstam, norėjom su tavimi atsisveikinti. Bet tokios 
tavęs negaliu palikti... 

— Ne, - sušniurkščiojau, - atleisk, aš... 

— Kodėl turėtum atsiprašinėti? — tarė ji priėjusi, atsisėdo ir 
suėmė mane už rankų. - Tu taip pat žmogus. Manau, kartais tai 
pamiršti. 

Pastebėjau ją žvilgčiojant į tėčio laišką, tebegulintį ant kavos 
stalelio, ir čiupau tartum norėdama apsaugoti. 

— Arjis buvo labai skaudus? - paklausė Tigė. 

— Taip... ir ne... 

Supratau, kad negalėsiu jai paaiškinti. Iš visų seserų, galė- 
jusių šią akimirką čia būti, motiniškai labiausiai globojau Tigę, 
ji manimi pasitikėjo, jai visada buvau pasirengusi padėti. Apsi- 
keisti vaidmenimis mums netiko. 

— Beje, neatėjai priešpiečių, - tarė ji. 

— Atsiprašau. 

— Klausyk, liaukis atsiprašinėjusi. Mes visos suprantam, mes 
visos tave mylim. Ir žinom, ką tau reiškia tėčio mirtis. 

— Bet tik pažvelk į mane! Aš juk su viskuo susidoroju, su- 

tvarkau kitų tarpusavio santykius! Ir štai esu visai palūžusi. Ar 
jau perskaitei savo laišką? - paklausiau. 

— Ne, dar ne. Aš manau - ar bent jaučiu, - kad reikia jį pa- 
siimti į Škotiją. Atsistosiu ten viržynuose savo pamėgtoje slapta- 
vietėje ir perskaitysiu. 

— Na, o mano namai čia, kitų neturiu, todėl ir atplėšiau sa- 
vąjį čia. Bet aš jaučiuosi tokia kalta, Tige, - prisipažinau jai. 

— Kodėl? 

— Todėl, kad... aš verkiau gailėdamasi savęs. Ne tėčio, o savęs. 

— Maja, - tarė ji atsidususi, - nejau tu tikrai manai, kad žmo- 
nės, mirus tiems, kuriuos jie myli, verkia dėl ko nors kita? 

— Taip, žinoma. Jie verkia dėl to, kad nutrūko gyvenimas, dėl 
skausmo, kurį kitas kentėjo - juk taip? 

— Na... - šyptelėjo Tigė. - Žinau, kad tau sunku patikėti tuo, 
kuo aš tikiu, - kad yra gyvenimas po mirties ir mūsų sielos gy- 
vena toliau. Aš įsivaizduoju, kad tėtis dabar yra kažkur visatoje, 
išvaduotas iš nebetinkamo Žmogaus kūno - pagaliau laisvas. 
Taip dažnai iš jo akių matydavau, kad turėjo daug kentėti per 
savo gyvenimą. Galiu tau pasakyti tiek - kai kuris iš mano el- 
niukų nugaišta ir yra paleidžiamas iš skausmingo gyvenimo, 
suprantu, kad verkiu dėl savo netekties, nes to gyvūnėlio labai 
ilgėsiuosi. Maja, net jei negali patikėti, kad yra ir kitas gyveni- 
mas, ne vien šioje žemėje, pamėgink suprasti - skausmą kenčia 
tie, kurie lieka. Mes. Visi mes sielvartaujame dėl savęs, dėl to, 
kad kažko netekome. Ir tau tikrai nereikia jaustis kaltai. 

Žvelgiau į seserį ir jaučiau, kokia ji rami ir man palanki. Ir 
tylomis pripažinau, kad tą savo esybės dalį, kurią ji vadina siela, 
esu sąmoningai palaidojusi prieš daugelį metų. 

— Ačiū tau, Tige, labai gailiuosi, kad neatėjau priešpiečių. 

— Ne kažin ką praradai. Buvom tik mudvi su Ale. Elektra 
krovėsi daiktus, sakė, ir taip per daug visokio šlamšto prisi- 

valgiusi, o Kelė su Star tebėra Ženevoje. Šįryt jos nuvyko pas 
Georgą Hofmaną. 

— Ma sakė. Kelė, reikia manyti, dėl pinigų? 

— Ir aš taip manau. Tikriausiai Žinai, ji gavo vietą Londone 
dėstyti menus ir nori ją išsaugoti. Joms reikės kur nors gyventi, 
o tai kainuos. | 

— Taip. 

— Tavo gyvenimą tėčio mirtis, aišku, paveikė labiau negu ku- 
rios kitos iš mūsų. Turiu galvoje tai, kad tu čia gyvenai palaiky- 
dama jam draugiją ir juo rūpinaisi. 

— Tige, iš tikrųjų yra ne taip. Aš čia buvau dėl to, kad neturė- 
jau kur eiti, - prisipažinau tiesiai. 

— Man regis, tu kaip visada nežmoniškai sau griežta. Tėtis 
buvo viena iš priežasčių, kodėl čia likai. Dabar jo nebėra, ir vi- 
sas pasaulis turi būti tau po kojų. Turi darbą, kurį gali dirbti bet 
kur, todėl gali važiuoti kur tik nori. - Tigė pažvelgė į savo laik- 
rodėlį. - Man jau tikrai metas eiti krautis daiktų. Sudie, mieloji 
Maja, - tarė ji ir pripuolusi apkabino mane per pečius. - Būk 
gera, žiūrėk savęs. Juk žinai, visada atsiliepsiu telefonu, kai tik tau 
manęs prireiks. Gal sumanysi kada aplankyti mane Šiaurės Ško- 
tijos kalnyne? Gamta ten tokia graži, ir aplinka neįtikimai rami. 

— Galbūt, Tige. Ačiū tau. 

Jai išėjus prisiverčiau išsijudinti ir nueiti atsisveikinti su 
Elektra. Bet beeinant per parką į prieplauką pati Elektra išdygo 
tiesiai prieš mane. 

— Iškeliauju, — tarė ji, - mano agentūra pagrasino nubausti, 
jei rytoj rytą nepasirodysiu fotosesijoje. 

— Aišku. 

— Ei, - pakreipė galvą Elektra, - ar tu sveika? 

— Taip, jaučiuosi puikiai. 

— Klausyk, dabar, kai nebėra tėčio ir tau nebereikia juo rū- 

pintis, kodėl negalėtum pašokti į pasakų šalį ir pagyventi kurį 
laiką pas mane ir Mičą? Sode turim puikų svečių namelį, ir 
tikrai, kada tik panorėsi, esi laukiama. 

— Ačiū, Elektra. Palaikykim ryšį, gerai? 

— Žinoma, susisieksim. Na, tai iki greito, - pasakė ji, kai atė- 
jome į prieplauką ir pamatėme Kelę su Star lipančias iš valties. 

— Labas, mergaitės, - tarė Kelė, ir iš jos šypsenos supratau, 
kad žygis į Ženevą buvo akivaizdžiai sėkmingas. 

— Jau išvyksti, Elektra? - paklausė Star. 

— Turiu grįžti į Los Andželą. Kaip Žinai, kai kas iš mūsų turi 
užsidirbti pragyvenimui, - ištarė ji kandžiai, o aš žinojau, kad 
pastaba taikyta Kelei. 

— Na, bent jau kai kas iš mūsų užsidirba smegenimis, o ne 
lovoje, - atšovė Kelė, prieplaukoje pasirodžius Alei su Tige. 

— Na, na, mergaitės, juk esam čia vienos dėl kitų. Iki, 
Elektra. - Alė, priėjusi prie sesers, pabučiavo į abu skruostus. — 
Susitarkim kuo greičiau susitikti. 

— Žinoma, - sutiko Elektra, bučiuodama Star, bet Kelės ne- 
pabučiavo. - Ar tu pasirengusi, Tige? 

— Taip, - atsakė Tigė, jau atsisveikinusi su kitomis seserimis 
ir priėjusi prie Star. Pastebėjau, kaip apkabinusi Star ji kažką 
šnibžda į ausį, o Star atsako jai taip pat. 

— Gerai, plaukiam, - paliepė Elektra. - Man negalima pavė- 
luoti į lėktuvą. 

Sekiau akimis Tigę ir Elektrą, lipančias į valtį, o kai suūžė 
variklis, mes keturios, likusios prieplaukoje, joms pamojavom, 
paskui apsisukusios patraukėm namo. 

— Manau, netrukus ir mes su Star leisimės į kelionę, - tarė 
Kelė. 

— Tikrai? Ar negalėtume likti kiek ilgėliau? - gailiai paklau- 
sė Star. 

— Kurių galų? Tėčio nebėra, su advokatu jau susitikom, dabar 
reikia kuo greičiau nusigauti į Londoną ir susirasti, kur gyventi. 

— Taip, - tarė Star. 

— O ką tu veiksi Londone, kol Kelė bus meno mokykloje? - 
paklausė Alė. 

— Dar gerai nežinau, - atsakė Star. 

— Juk tu taikaisi į cordon bleu mokyklą, ar ne, Star? Žinai, ji 
nuostabi virėja, - pridūrė Kelė man. - Gerai, einam, pasitikslin- 
sim dėl skrydžių. Žinau, yra vienas iš Ženevos į Hitrou aštuntą 
valandą, mums puikiai tiktų. Iki. 

Likom stovėti su Ale, ojos abi įėjo į vidų. 

— Nieko nesakyk, - atsidusau. - Suprantu. 

— Kai augom, maniau, kad tai puiku - būti tokioms arti- 
moms, - tarė Alė. - Jos vidurinės, ir buvo gerai, kad turi viena kitą. 

— Prisimenu, tėtis siūlė joms lankyti atskiras mokyklas, ir 
tada Star tiesiog isteriškai kūkčiojo maldaudama, kad leistų lan- 
kyti kartu su Kele, - susimąsčiau aš. 

— Bėda ta, kad niekas neištaiko progos pasikalbėti vien su 
Star. Ar ji sveika? Čia būdama atrodė baisiai. 

— Ale, aš visai nieko nežinau. Iš tiesų kartais atrodo, kad jos 
nė nepažįstu, - pasakiau. 

— Na, jei Kelė ketina užsiimti menais, o Star nuspręs ką 
nors veikti atskirai, gal tai suteiks joms progą nors kiek atitolti. 
O ką, jei dabar pasėdėtume terasoje? Paprašysiu Klaudijos, kad 
atneštų tau sumuštinių. Atrodai išblyškusi, Maja, ir priešpiečių 
negavai. O aš noriu šį tą su tavimi aptarti. 

Nenoromis sutikau ir atsisėdau saulėje, jos šiluma glostė 
man veidą ir ramino. Grįžusi Alė atsisėdo šalia. 

— Klaudija tau atneš užkąsti, - pasakė ji. - Maja, nenoriu per 
daug kišti nosies, bet ar tu vakar atplėšei laišką? 

— Taip. Atplėšiau. Tiksliau sakant, šįryt, - prisipažinau. 

— Ir aiškiai matyti, kad jis tave nuliūdino. 

— Iš pradžių taip, bet dabar jau viskas gerai, Ale, tikrai, - at- 
sakiau, nepasirengusi aptarinėti toliau. Meilus Tigės susirūpini- 
mas mane paguodė, bet dėl Alės dėmesingumo galėjau pasijusti 
globojama. - O tu? 

— Taip, ir aš savąjį atplėšiau, - atsakė Alė. - Jis toks gražus, 
kad net apsiverkiau, bet ir labai pakėlė man dvasią. Visą rytą 
internete ieškojau koordinačių. Ir dabar tiksliai žinau, iš kur 
kiekviena iš mūsų kilusi. Ten yra ir keletas staigmenų, galiu tau 
pasakyti, - pridūrė ji, kai Klaudija atnešė lėkštę sumuštinių ir 
padėjo priešais mane. 

— Tu tiksliai žinai, kur mes gimėm? Kur aš gimiau? - dar 
kartą paklausiau. 

— Taip, ar bent galiu duoti nuorodą, kur tėtis mus rado. Ar 
nori sužinoti, Maja? Galiu pasakyti arba gali pasižiūrėti pati. 

— Aš... aš nežinau, - atsakiau pajutusi iš nervų dilgsint po 
krūtine. 

— Galiu tik pasakyti, kad tėtis tikrai gerokai pasibastė po pa- 
saulį. 

Žvelgiau į ją ir norėjau tik viena - būti tokia pat rami, kokia 
ji atrodė esanti šiomis paradoksaliomis paslaptingos mirties ir 
gimimo vietų atskleidimo aplinkybėmis. 

— Tai tu žinai, iš kur esi kilusi? - paklausiau jos. 

— Taip, nors kol kas dar neįžvelgiu to prasmės. 

— O kaip kitos? Ar pasakei joms, kad žinai, kur jos gimė? 

— Ne, bet paaiškinau, kaip ieškoti koordinačių Google Earth. 
Ar paaiškinti ir tau? Ar tiesiog pasakyti? - klausinėjo Alė, įsmei- 
gusi į mane nuostabias mėlynas akis. 

— Šią akimirką tiesiog nežinau. 

— Na, kaip jau sakiau, labai lengva ir pačiai susirasti. 

— Galbūt taip ir padarysiu, kai būsiu pasirengusi, - atsakiau 

tvirtai, bet vis dėlto jaučiausi vėl bent per žingsnį atsilikusi nuo 
sesers. 

— Išsamiai tau surašysiu, kaip tiksliai nustatyti koordinates, 
jei apsispręstum, kad nori sužinoti. Gal kartais išvertei kurią 
nors iš citatų, išgraviruotų graikiškai armiliarinėje sferoje? 

— "Taip, turiu jas visas. 

— Na, tikrai norėčiau žinoti, ką tėtis parinko man, - tarė 
Alė. - Tai gal pasakytum? 

— Tiksliai neprisimenu, bet galiu nueiti į savo namelį ir tau 
užrašyti. 

— Ačiū. 

Atsikandau sumuštinio, kurių Klaudija buvo padėjusi ant 
stalo, jau nežinia kelintą kartą apgailestaudama, kad nesu labiau 
tokia kaip Alė, žiūrinti į viską ramiai, nesibaiminanti to, ką jai 
galėtų iškrėsti gyvenimas. Jos pasirinkta profesija - pilna pavojų 
ir dažnai vienatvės, kai tenka susidurti su bangomis, akimirks- 
niu galinčiomis apversti trapų laivelį, kuriuo ji plaukioja, - pui- 
kiai išreiškė jos esmę. Man atrodė, kad iš visų mūsų savo kailyje 
ji jautėsi geriausiai. Alė niekada nesileisdavo įveikiama negaty- 
vaus mąstymo, ji žiūrėjo į nesėkmes kaip į naudingas gyvenimo 
pamokas ir toliau ėjo į priekį. 

— Taigi, regis, tu ir aš galim suteikti kitoms seserims infor- 
macijos, kurios prireiks, jei jos bus linkusios patyrinėti savo pra- 
eitį, - susimąsčiusi tarė Alė. 

— Mes tai galim, tik turbūt dar per anksti bet kuriai iš mūsų 
galvoti, ar grįšim į praeitį ir pasinaudosim tėčio duotais mums 
raktais. 

— Gal ir taip, - atsiduso Alė. - Be to, tuoj prasidės Kikladų 
regata, ir aš ketinu kuo greičiau iš čia išskristi pas savo komandą. 
Atvirai pasakysiu, dėl to, ką mačiau prieš porą dienų, man bus 
sunku grįžti ant vandens. 

— Galiu įsivaizduoti, - pritariau. Ką tik galvojau apie Alę ir 
nustebau staiga pajutusi, kokia ji pažeidžiama. - Bet tau puikiai 
seksis, aš tuo tikra. 

— Tikiuosi. Prisipažįstu, pirmą kartą nuo tada, kai ėmiau da- 
lyvauti varžybose, baiminuosi. 

— Per tą daugelį buriavimo metų, Ale, įdėjai tiek darbo - ne- 
turi leistis sutrikdoma. 

— Gerai sakai. Iš visų jėgų pasistengsiu, kad mes laimėtume. 
Dėl jo. Ačiū, Maja. Žinai, esu pagalvojusi, kodėl leidau buriavi- 
mui šitaip įsiviešpatauti savo gyvenime. Prisimeni, kaip žūtbū- 
tinai troškau tapti profesionalia fleitininke, kai buvau jaunesnė? 
Bet kai ėmiau lankyti muzikos mokyklą, užsikrėčiau buriavimo 
virusu, ir jis mane įveikė. 

— Aišku, prisimenu, - nusišypsojau. - Tu talentiniga dauge- 
lyje sričių, Ale, ir, turiu pripažinti, pasiilgau tavo fleitos melodijų. 

— Keista, bet imu suprasti, kad ir aš ilgiuosi. Šiaip ar taip, ar 
tau bus gerai čia vienai? 

— Žinoma. Nesirūpink dėl manęs. Aš turiu Ma ir savo darbą. 
Man bus gerai. 

— Na, o vėliau, vasarą, gal norėtum keletą dienų su manimi 
paplaukioti? Galim nuplaukti, kur tik užsimanysi, galbūt į Amal- 
fio pakrantę. Ten taip gražu, tai viena iš mano mėgstamiausių 
vietų. Gal į jachtą pasiimsiu ir savo fleitą, - pasakė ji vos šypso- 
damasi. 

— Viliojantis sumanymas. Bet žiūrėsim. Kol kas esu labai už- 
siėmusi vertimu. 

— Mums pavyko gauti vietas lėktuve į Hitrou, - pasigyrė 
Kelė, įpuolusi į terasą mums iš už nugarų. - Kristianas po valan- 
dos veža mus į oro uostą. 

— Tada pasižiūrėsiu, gal ir aš spėčiau į Nicą, į paskutinės mi- 
nutės skrydį, tuomet plaukčiau su jumis. Nepamiršk užrašyti 

mano citatos, Maja, - gerai? - tarė Alė, pakilusi nuo stalo ir ei- 
dama į vidų. 

— Tai Georgo biure sekėsi gerai? - paklausiau Kelės. 

— Puikiai, - linktelėjo galvą Kelė. - Kaip supratau, tu išvertei 
citatas? - paklausė ji atitraukdama kėdę ir atsisėdo. 

— Taip. 

— Alė sakė, kad ji turi ir visų mūsų koordinates. 

— Arjau atplėšei laišką? - paklausiau. 

— Ne. Mudvi su Star sutarėm, kad radusios ramią valandėlę 
drauge atplėšim. Bet būtų labai gerai, jei užrašytum mūsų cita- 
tas, įdėtum į voką ir paduotum man prieš mudviem išvykstant. 
To paties prašiau ir Alės - kad užrašytų koordinates. 

— Tikrai galiu duoti tau tavąją, Kele, taip. Bet tėtis laiške man 
aiškiai parašė, kad išverstą citatą turiu atiduoti tik tai seseriai, 
kuriai ji skirta. Todėl Star citatą atiduosiu tiesiai jai į rankas, — 
atsakiau pati nustebusi, kaip lengvai pamelavau. 

— Gerai, - truktelėjo pečiais Kelė. - Bet, aišku, mes perskai- 
tysim ir viena kitos citatą. - Staiga ji pažvelgė į mane. - Ar tau 
bus gerai čia vienai, kai tėčio nebėra? Ką tu veiksi? 

— Aš turiu savo darbą, būsiu užsiėmusi, - pakartojau tą patį 
kaip Alei. 

— Taip, bet mes visos žinom, kad gyvenai čia dėl jo. Šiaip ar 
taip, būtų šaunu, jei atskristum į Londoną mūsų aplankyti, kai 
jau turėsim naują butą. Aš jau susisiekiau su keliomis nuomos 
agentūromis. Mums abiem būtų malonu, jei apsilankytum. 

— Labai miela iš tavo pusės, Kele. Aš pranešiu. 

— Gerai. Maja, galiu tavęs šio to paklausti? 

— Žinoma, gali, Kele. 

— Ką manai... ar tėtis mane mėgo? 

— Koks keistas klausimas! Aišku, kad mėgo. Jis mylėjo mus 
visas, vienodai. 

— Tiesiog dėl to, kad... 

Trumpi platūs Kelės nagai barškino į stalo viršų kaip į pia- 
nino klavišus. 

— Dėl ko? - paklausiau. 

— Na, jei atvirai, tai aš bijau atplėšti laišką. Kaip žinai, nesu 
itin jausminga ir niekada nejaučiau, kad santykiai su tėčiu būtų 
buvę labai artimi. Aš nekvaila, žinau, ką žmonės mano, - kad 
esu stačiokė ir per daug praktiška, - žinoma, išskyrus Star, - bet 
aš tikrai jaučiu viską širdyje. Ar supranti? 

Netikėtas Kelės atsiskleidimas paskatino mane instinktyviai 
paliesti jos ranką. 

— Visiškai suprantu. Bet, Kele, aš prisimenu, kaip tu atsira- 
dai čia visai mažutė, ir Ma buvo apstulbusi, nes patekai čia taip 
greitai po Star. Kai paklausiau tėčio, kodėl taip greitai įsigijome 
dar vieną sesutę, jis pasakė - dėl to, kad tu buvai tokia ypatinga, 
jis tiesiog turėjo pasiimti tave namo. Ir tai tiesa. 

— Tikrai? 

— Tikrai. 

Pirmą kartą nuo tada, kai susipažinau su savo ketvirtąja se- 
serimi, man pasirodė, kad ji tuoj pravirks. 

— Ačiū, Maja, - pasakė ji su dėkingumu balse. - O dabar man 
jau reikia eiti susirasti Star, pasakyti, kad netrukus išvykstam. 

Žvelgdama, kaip ji stojasi ir eina į vidų, pagalvojau, kad tėčio 
mirtis jau pakeitė mus visas. 


D 


Po valandos, įteikusi kiekvienai seseriai skirtą mano išverstą 
įrašą, vėl nuėjau į prieplauką su jomis atsisveikinti. Lydėjau aki- 
mis Alę, Kelę ir Star, motorine valtimi skriejančias vandeniu, 

grįžtančias į savo gyvenimą. Namelyje, įsipylusi taurę vyno, pri- 
nimą; sumaniusi galėčiau ateinančius metus tiesiog skersai išil- 
gai raižyti Žemės rutulį ir pagyventi jų skirtinguose pasauliuose. 

Bet štai aš tebegyvenu savo vaikystės namuose. Ir vis dėlto, 
pagalvojau, buvau kažkur kitur, kol patekau į šią vietą. To gyve- 
nimo neprisimenu ir nieko apie jį nežinau. 

Pasiryžusi nuėjau į savo darbo kambarį ir įsijungiau nešio- 
jamąjį kompiuterį. Galbūt jau metas atskleisti, kas aš esu. Iš kur 
atėjau. Ir kokia mano kilmė. 

Kiek virpančiais pirštais atsidariau Google Earth paiešką. 
Atidžiai įrašiusi Alės nurodytas koordinates, sulaikiau kvapą, 
laukdama, kol kompiuteris pasakys man, iš kur aš kilusi. Ra- 
tukas ekrane, regis, sukosi visą amžinybę - kaip Žemės rutulys 
apie savo ašį — ir pagaliau prieš akis pasirodė viskas su smulkme- 
nomis. Mano gimimo vieta man buvo atskleista. 


Visai nelauktai tą naktį miegojau kietai, be sapnų ir nubudau at- 
sigavusi. Gulėjau spoksodama į miegamojo lubas, svarsčiau apie 
tai, ką sužinojau vakar. 

Jaučiau, kad man atskleista informacija nėra sukrečianti, - 
tartum visada ji būtų slypėjusi kažkur mano DNR. Iš tiesų gry- 
nai per atsitiktinumą mano gyvenimas jau susilietė su dalimi to 
gyvenimo. Negalėdama patikėti žvelgiau į namą, kuriame gal- 
būt gimiau. Google Earth vaizde iš oro jis atrodė didžiulis ir pui- 
kus, ir aš spėliojau, kodėl, jei jis iš pažiūros toks prabangus, tėtis 
Atlantas pasiėmė mane iš jo kūdikystėje. 

Belipant iš lovos suskambo mobilusis, čiupau jį, kad spėčiau 
atsiliepti, kol nesiliovė skambėjęs. Ekrane pamačiau nepažįs- 
tamą numerį, - tikriausiai siūlys ką nors pirkti, - tad neatsilie- 
pusi nuėjau į virtuvę atsigaivinti įprastu rytiniu dideliu „English 
Breakfast“ arbatos puodeliu. 

Gurkšnodama arbatą mąsčiau, kaip iš tikrųjų būtų nepa- 
prasta, jei panorėjusi galėčiau tiesiog rytoj sėsti į lėktuvą ir 
po dvidešimt keturių valandų jau belsčiausi į savo praeities 
duris. | 

A Casa das Orguideas, Laranjeiras, Rio de Janeiro, Brazil. 


* Orchidėjų namai, Laranžeirasas, Rio de Žaneiras, Brazilija (port.). 


98 Lucinda Riley 


Stengiausi tiksliai, iki smulkmenų prisiminti pokalbį su tėčiu 
prieš man apsisprendžiant, ką studijuosiu universitete. Be jokios 
abejonės, tai jis paskatino rinktis, be kitų, ir portugalų kalbą, 
prisimenu, kaip man buvo lengva jos mokytis, taip pat kaip ir 
gimtosios, prancūzų, kalbos. Nuėjau į svetainę, susiradau voką, 
kuriame buvo nedidelė trikampė plokštelė, išėmiau ją ir apžiū- 
rėjau išblukusį įrašą. | 

Dabar žiūrėti vertėjo, nes supratau, kad užrašyta portugalų 
kalba. Įžiūrėjau kelias raides ir metus - 1929, - bet nieko dau- 
giau negalėjau suprasti. 

Staiga mane perliejo jaudulys, net supurtė, bet tuoj pat jį nu- 
slopinau. Juk tikrai būtų kvaila tiesiog imti ir nuvykti į Braziliją. 

O vis dėlto gal ir ne? 

Svarsčiau apie tai gurkšnodama antrą puodelį arbatos. Nu- 
siraminusi nusprendžiau - taip, galbūt kada nors ir nukeliausiu 
tenai. Galų gale turėjau svarią priežastį, nes verčiau į prancūzų 
kalbą brazilų autorius. Galėjau susitarti apsilankyti Brazilijos 
leidykloje, kuri leidžia Floriano Kvintelaso kūrybą, - tas rašy- 
tojas visai neseniai su manimi buvo susisiekęs, - gal jie patartų 
bendradarbiauti ir su kitais autoriais, norinčiais mano paslaugų. 

Vėl suskambo mobilusis. Atsistojau ir eidama pasiimti jo nuo 
stalelio prie lovos išgirdau įspėjantį garsą, kad po praleisto skam- 
bučio atėjo balso žinutė. Grįždama į virtuvę pakėliau mobilųjį 
prie ausies ir pasigirdo kitas, labai gerai pažįstamas balsas. 

— Maja, čia aš, Zedas. Tikiuosi, prisimeni, kas aš toks, - kal- 
bėjo jis nerūpestingai krizendamas. - Klausyk, nežinau, ar girdė- 
jai tą liūdną žinią apie mano tėvą, baisi tragedija. Tiesiai pasaky- 
siu, mes dar tik atsigaunam po to sukrėtimo. Nebūčiau skambi- 
nęs, bet vakar iš savo draugo buriuotojo sužinojau apie tavo tėvą. 
Juk jis taip pat ką tik mirė. Šiaip ar taip, po kelių dienų turėsiu 
atvažiuoti į Ženevą, tad pagalvojau, būtų gerai su tavimi pasima- 

tyti. Gal vienas kitą paguostume. Gyvenimas keistas, tiesa? Nė 
nežinau, ar tebegyveni Ženevoje, bet kažkur turiu ir tavo namų 
numerį. Taigi, kai atvažiuosiu, tau skambtelėsiu, o gal net išban- 
dysiu laimę ir užsuksiu į garsiąją „Atlantidą“, jei po šios žinutės 
man nepaskambinsi. Labai užjaučiu dėl tėvo. Rūpinkis savimi. 

Telefonas pyptelėjo žinutei pasibaigus ir aš atsitokėjau, - kol 
klausiausi jo balso, negirdėto keturiolika metų, stovėjau sustin- 
gusi, negalėjau pajudėti iš vietos. 

— O Dieve, - tyliai ištariau pagalvojusi, kad Zedas po po- 
ros dienų gali pasibelsti į duris. Jaučiausi kaip triušelis, sugautas 
priešakinių mašinos šviesų; vos nepuoliau slėptis po lova - jeigu 
jis jau Ženevoje, gali čia atsibeldęs rasti mane bet kurią sekundę. 

Pagalvojau, kad namų telefonu gali atsiliepti Marina ar Klau- 
dija ir be jokios piktos valios pasakyti jam, kad aš tikrai namie. 
Ta mintis mane supurtė šoko bangomis. Nedelsdama turėjau eiti 
į didįjį namą ir įspėti jas niekam, kad ir kas skambintų, nesakyti, 
kad aš čia. 

O jeigu Zedas tiesiog pasirodys prie durų? Jis puikiai žino, 
kur yra „Atlantida“. Šią vietovę kartą išsamiai jam nupasakojau. 

— Man reikia išvykti, - sušnibždėjau sau ir kojoms pagaliau 
paklusus nuėjau į svetainę, o ten ėmiau neramiai žingsniuoti 
galvodama, kurios sesers kvietimu pasinaudoti. 

Nė vienas netraukė, todėl pasvarsčiau, gal reikėtų vėl skristi į 
Londoną ir slėptis pas Dženę, kol bus saugu grįžti. 

Bet kiek tai truks? Zedas gali ilgiausiai užsibūti Ženevoje — 
lažinčiausi, kad gausūs jo tėvo turtai laikomi Šveicarijos banki- 
ninkų rankose ir bankų rūsiuose. 

— Kodėl dabar? - suvaitojau kreipdamasi į dangų. Kaip tik 
dabar, kai man taip reikia laiko prisitaikyti, nusiraminti, supra- 
tau turėsianti išvykti. Jei pamatysiu jį vėl, galutinai palūšiu, ypač 
kai esu taip nusilpusi dvasia. 

Pažvelgiau į kavos stalelį ir pirštai instinktyviai siektelėjo pa- 
liesti lygų trikampės plokštelės paviršių. Žvelgiau į ją, o galvoje 
sukosi ką tik atsiradusi nauja mintis. 

Jei noriu laikytis kuo toliau nuo jo ir kad niekas nežinotų, 
kur esu, tada Brazilija - kaip tik. Galiu pasiimti nešiojamąjį 
kompiuterį ir versti, ką esu pradėjusi. Kodėl ne? 

— Taip, Maja, kodėl ne? - paklausiau savęs. 


=D 


Po valandos įėjusi į virtuvę pasiteiravau Klaudijos, kur Marina. 

— Ji Ženevoje su reikalais, Maja. Gal ką perduoti nuo jūsų, 
kai grįš? 

— Taip, - atsakiau kaupdama drąsą ištarti šiuos žodžius: — 
Pasakyk, kad šįvakar išvykstu bent porai savaičių. Beje, Klau- 
dija, jei kas nors man skambins laidiniu į namelį ar ieškos čia, 
gali pasakyti, kad kurį laiką manęs nebus. 

Paprastai ramiame Klaudijos veide pasirodė nuostaba. 

— Kur jūs vykstat, panele Maja? 

— Tiesiog toli nuo čia, - atsakiau ramiai. 

— Gerai, - tarė ji. 

Palaukiau, gal ką pridurs, bet ji nieko nebesakė. 

— Taigi einu į namelį krautis daiktų, - tariau. - Kai grįš Kris- 
tianas, gal galėtum jam pasakyti, kad reikės mane pamėtėti į Že- 
nevą apie trečią valandą. 

— Ar išvirti ko nors priešpiečių? 

— Ne, dėkui, - atsakiau, nes skrandį jau suko. - Užeisiu at- 
sisveikinti prieš išvykdama. Nepamiršk, Klaudija, jei kas nors 
skambins, nuo šios akimirkos manęs čia nėra. 

— Žinau, panele Maja, jau sakėt. 

Po dviejų valandų, užsisakiusi skrydžius ir viešbutį, nešina 
skubiai susikrautu lagaminu išėjau iš „Atlantidos“. Kai moto- 
rinė valtis sklendė per ežero vandenis į Ženevą, staiga toptelėjo į 
galvą, kad nebežinau, ar aš bėgu tolyn nuo savo praeities, ar į ją. 


Dėl penkių valandų laiko skirtumo ant Brazilijos žemės žengiau 
šeštą valandą ryto. Tikėjausi išeiti į spindinčią Pietų Amerikos 
saulę ir nusivyliau, nes dangus buvo apsiniaukęs. Be abejo, Ži- 
nojau, kad atvykau į jų žiemą, ir nors temperatūra dar siekė apie 
trisdešimt laipsnių Celsijaus, stiprių tropinių karščių, kurių ti- 
kėjausi, nebuvo. Įėjusi į atvykimo salę pamačiau vyrą, laikantį 
lentelę su mano pavarde. 

— Ola, eu sou Senhorita DApliėse. Como vocė estū? - paklau- 
siau portugališkai, priėjusi prie vairuotojo, ir apsidžiaugiau, iš- 
vydusi nuostabą jo akyse. 

Jis nusivedė prie automobilio ir išvažiavome iš oro uosto 
Rio de Žaneiro link, aš žiūrėjau pro langą ir negalėjau atsižiū- 
rėti. Tai miestas, kuriame - tikriausiai - aš gimiau. Kai lankiausi 
Brazilijoje antrais studijų metais, pagal mainų programą buvau 
paskirta į San Paulo universitetą, buvau nukeliavusi ir į senąją 
Brazilijos sostinę Salvadorą. Kalbos apie nusikaltimus, skurdą 
ir pašėlusį naktinį gyvenimą Rio de Žaneire atbaidė nuo noro 
važiuoti į šį miestą, ypač dėl to, kad buvau vieniša moteris. Bet 
dabar štai aš čia, ir jei tėčio Atlanto informacija teisinga, esu šio 
miesto DNR dalis, o jis yra mano dalis. 


* Sveiki, aš esu panelė D'Aplesjė. Kaip gyvuojate? (Port.) 

Vairuotojas, apsidžiaugęs retai pasitaikančiu žmogumi iš už- 
sienio, laisvai kalbančiu portugališkai jo automobilyje, paklausė, 
iš kur aš kilusi. 

— Iš čia. Aš gimiau čia, - atsakiau. 

Jis nužvelgė mane užpakalinio vaizdo veidrodėlyje. 

— Na kaipgi, žinoma! Dabar jau matau, kad atrodot kaip bra- 
zilė! Bet jūsų pavardė D'Aplesjė, todėl pamaniau, kad jūs pran- 
cūzė. Atvažiavot pasisvečiuoti pas gimines? 

— "Taip, turbūt, - atsakiau, ir tie žodžiai nuskambėjo galvoje 
kaip tikra tiesa. 

— Žiūrėkit, - vairuotojas parodė viršun į aukštą kalną, ant 
kurio stovėjo balta statula plačiai išskėstomis rankomis, tartum 
apkabinusi visą miestą. - Tai mūsų Cristo Redentor'. Kai tik Jį 
pamatau, žinau, kad esu namie. 

Žvelgiau į šviesią, dailią skulptūrą, tartum sklandančią kaip 
angelas tarp debesų. Kaip ir visi, buvau mačiusi ją daugybę kartų 
ekrane ir spaudoje, tačiau tikrovėje ji tiesiog gniaužė kvapą ir 
nepaprastai jaudino. 

— Ar esat buvusi viršuje Jo aplankyti? —- paklausė vairuo- 
tojas. 

— Ne, nesu. 

— Tai jūs tikra vietinė Rio gyventoja - carioca! - plačiai nu- 
sišypsojo jis. - Nors tai vienas iš šiuolaikinių Septynių pasaulio 
stebuklų, mes čia, Rio, tai laikome savaime suprantamu dalyku. 
Tiktai turistai ten plūste plūsta. 

— Būtinai ten nueisiu, - pažadėjau, kai nėrėme į tunelį ir 
Kristus Atpirkėjas dingo iš akių. 

Po keturiasdešimties minučių sustojome prie „Cezario par- 
ko“ viešbučio. Kitoje plačios gatvės pusėje driekėsi Ipanemos 


* Kristus Atpirkėjas (port.). 

paplūdimys, tuščias, nes buvo ankstus rytas, bet tiesiog nuo- 
stabus, nusitęsęs taip toli, kiek akys užmato. 

— Štai mano kortelė, senjorita D'Aplesjė. Aš vardu Pjetras 
ir pasirengęs patarnauti bet kada, kai panorėsite išvažiuoti į 
miestą. 

— Obrigada', - padėkojau vairuotojui ir prieš eidama paskui 
durininką į vestibiulį užsiregistruoti padaviau jam keletą realų 
arbatpinigių. 

Po kelių minučių buvau įkurdinta maloniai erdviame pra- 
bangiame kambaryje su nuostabiu vaizdu į Ipanemos paplūdimį 
pro priekinius langus. Kambarys buvo nežmoniškai brangus, 
bet taip staiga pareikalavus jie nieko daugiau neturėjo. O ka- 
dangi retai kiek nors išleisdavau iš savo uždarbio, kalta nesijau- 
čiau. Viskas priklausys nuo to, kas nutiks per keletą artimiausių 
dienų, - jei nuspręsiu pasilikti ilgiau, imsiu ir išsinuomosiu butą. 

O kas turėtų nutikti per keletą artimiausių dienų? 

Praėjusi para buvo įtraukusi į tokį panikos ir desperatiško 
noro kuo greičiau ištrūkti iš Šveicarijos verpetą, kad net nepagal- 
vojau, ką veiksiu čia atvykusi. Bet dabar, beveik be miego lėktuve, 
jaučiausi pervargusi — dar ir nuo pastarųjų kelių dienų sukrė- 
timo, - tad nusprendžiau pakabinti ant durų lentelę „Netrukdyti“ 
ir nėrusi į gaivias kvapias paklodes užmigau. 


sb 


Po kelių valandų nubudusi ne tik alkana, bet ir nekantraudama 
apžiūrėti miestą, liftu pakilau į restoraną viršuje. Atsisėdusi ne- 
didelėje terasoje, iš kur buvo matyti nuostabus kalnų ir jūros 


* Ačiū (port.). 

vaizdas, užsisakiau Cezario salotų ir taurę baltojo vyno. Debesys 
buvo išsisklaidę, o paplūdimys apačioje pilnas besideginančių 
saulėje bronzinių kūnų. 

Pavalgiusi pajutau, kad galvoje jau prašviesėjo, ir sumečiau, 
ko geriausia imtis. Žiūrinėjau adresą, nustatytą tiksliai pagal nu- 
rodytas koordinates, kurį buvau įsikėlusi į savo mobilųjį, ir pripa- 
žinau - labai gali būti, kad mano šeimos Žmonės tame name jau 
nebegyvena. Nežinojau nei jų pavardės, nei vardų, iš viso nieko 
nežinojau. Net išsprūdo nervingas juokas įsivaizdavus, kaip atsi- 
rasiu prie jų durų ir pasakysiu ieškanti seniai prarastos šeimos. 

Bet tada, stengdamasi paklusti tėčio Atlanto citatai armilia- 
rinėje sferoje, pripažinau, kad blogiausia, ką jie gali padaryti, tai 
užtrenkti duris man prieš nosį. Galbūt taurė vyno ir organizmo 
paros ritmo sutrikimas dėl skrydžio lėktuvu suteikė man ne- 
įprastos drąsos. Grįžau į kambarį ir, kol dar neapsigalvojau, pa- 
skambinau į apačią ir paklausiau, ar Pjetras, vairuotojas, paėmęs 
mane iš oro uosto, galėtų nuvežti mano pageidaujamu adresu. 

— Žinoma, be jokios abejonės, - atsakė durininkas. - Ar no- 
rite automobilio tuoj pat? 

— "Taip. 

Ir štai nepraėjus nė dešimčiai minučių aš vėl Pjetro automo- 
bilyje, mes lėtai iriamės iš miesto centro. 

— Tie namai, Orchidėjų namai, manau, Žinau juos, - pasakė jis. 

— Oašne, - prisipažinau. 

— Na, jeigu tai tie, apie kuriuos pagalvojau, jie nepaprastai 
įdomūs. Labai seni, juose gyveno turtinga portugalų šeima, — 
kalbėjo jis gatvės ūžesyje, mums vėl įstrigus, pasak jo, amžinoje 
transporto spūstyje. 

— Namo šeimininkai gali būti kiti, - susimąsčiusi pasakiau. 

— Tikrai. - Jis žvelgė į mane veidrodėlyje, supratau, kad nu- 
jaučia mano įsitempimą. - Ar ieškote giminaičio? 

— "Taip, - atvirai atsakiau mums pajudėjus ir pakėlusi akis 
išvydau virš savęs Kristų Atpirkėją. Niekada nebuvau labai reli- 
ginga, bet tą akimirką pajutau neįprastą paguodą, ateinančią iš 
jo viską glėbiančių išskėstų rankų. 

— Na, privažiuosim jūsų norimą vietą po poros minučių, - 
pranešė man Pjetras po penkiolikos minučių. - Abejoju, ar ką 
pamatysite iš gatvės, nes namą supa aukšta gyvatvorė, slepianti 
privatų gyvenimą. Čia buvo išskirtinis rajonas, bet dabar, deja, 
aplinkui daug kas pasikeitė. 

Mačiau, kad iš tiesų prie gatvės pramaišiui stovi ir pramoni- 
nių pastatų, ir daugiabučių. 

— Namas čia, senjorita. 

Pažvelgiau, kur Pjetras rodė pirštu, ir išvydau ilgą, labai aukš- 
tą ir tankią gyvatvorę, pro jos lapus kyšojo gražūs, bet rodantys 
priežiūros stoką laukinių gėlių žiedai. Palyginti su nepriekaištin- 
gai puoselėjamu mūsų parku Ženevoje, ši gyvatvorė man atrodė 
labai seniai nesulaukianti rūpestingų rankų. 
raudona jų plytų spalva, per daugelį metų apnešta suodžiais, iš- 
nyko, kaminai pajuodo. 

— Gal čia niekas nebegyvena, - gūžtelėjo pečiais Pjetras, be- 
matant, kaip ir aš, įvertinęs netvarkingą aplinką. 

— Galbūt, - pritariau. 

— Ar man čia sustoti? - paklausė jis už kelių metrų lėtinda- 
mas greitį ir sukdamas į šalikelę. 

— Taip, prašom sustoti. 

Sustabdęs automobilį, jis išjungė variklį ir atsigręžė į mane. 

— Palauksiu jūsų čia. Sėkmės, senjorita DAplesjė. 

— Ačiū. 

Išlipau ir trinktelėjau durelėmis daug stipriau, nei reikėjo, 
turbūt šitaip ruošdamasi tam, kas laukia. Eidama šaligatviu pa- 

sakiau sau - kad ir kas nutiktų per kelias ateinančias minutes, iš 
tiesų Mano gyvenime tai nieko nereikš. Visada turėjau mylintį 
tėvą ir de facto motiną, ir dar seseris. Ir apskritai esu čia ne tiek 
dėl to, ką galėčiau rasti slypint už šios gyvatvorės, kiek dėl to, 
nuo ko instinktyviai pabėgau. 

Ši mintis suteikė taip reikalingo pasitikėjimo savimi, ir pro 
didžiulius atvirus kaltinės geležies vartus žengiau į privažiavimo 
keliuką. Pirmą kartą pažvelgiau į namą, kuriame, pagal koordi- 
nates, prasidėjo mano gyvenimo istorija. 

Tai buvo stilingas aštuoniolikto amžiaus rūmas, jo taisyk- 
linga keturkampė forma ir baltos tinkuotos sienos su įmantrio- 
mis lipdytinėmis iškyšomis ir puošmenomis priminė kolonijinę 
Brazilijos praeitį. Priėjus arčiau buvo matyti, kad tinkas sutrū- 
kinėjęs ir aptrupėjęs, o daugybės aukštų langų rėmų dažai apsi- 
lupę ir daug kur kyšo plikas medis. 

Kaupdama drąsą ėjau artyn pro raižyto marmuro fontaną, 
kur kadaise turbūt žaismingai tryško vanduo. Mačiau, kad dau- 
guma langinių sandariai uždarytos, ir ėmiau manyti, gal Pjetras 
neklydo ir šiame name niekas nebegyvena. 

Plačiais laiptais palypėjusi prie durų paspaudžiau senovinį 
skambutį. Iš vidaus nieko nebuvo girdėti. Spustelėjau dar du 
kartus, tada ėmiau belsti kiek drįsdama stipriau. Laukiau atsako, 
bet viduje nebuvo girdėti nei žingsnių, nei jokio kito garso. Nu- 
sprendžiau pabelsti dar smarkiau. 

Kelias minutes pastovėjusi ant laiptų prie durų supratau, kad 
mano pastangos bergždžios ir durų niekas neatidarys. Žvelg- 
dama į viršų vėl mačiau tik uždarytas langines ir padariau iš- 
vadą, kad namas tikriausiai negyvenamas. 

Lipdama laiptais žemyn svarsčiau, ar grįžti privažiavimo ke- 
liuku tiesiai pas Pjetrą ir viską užmiršti, ar pavaikštinėti aplin- 
kui, - gal bent pažvelgčiau pro kurių nors langinių plyšelį. Galų 

gale nusprendžiau pasirinkti pastarąją išeitį ir iš lėto nuslinkau 
ketindama pasukti už kampo. 

Pamačiau, kad šoninė namo siena, kur kas ilgesnė už fasadą, 
tęsiasi kadaise buvusio gražaus sodo link. Ėjau ir ėjau, deja, ne- 
radau nė plyšelio, pro kurį galėčiau ką nors įžiūrėti. Kai pasie- 
kiau sienos galą, priešais atsivėrė apsamanojusi terasa. 

Ir iš karto jos kampe tarp apdužusių terakotinių gėlių va- 
zonų pastebėjau akmeninę jaunos moters skulptūrą. Ji buvo pa- 
vaizduota sėdinti, žvelgė tiesiai į priekį. Prisiartinusi pamačiau 
nuskeltą nosį, bet paprasti moters veido bruožai akivaizdžiai 
buvo labai gražūs. 

Jau buvau besukanti apžiūrėti užpakalinės namo pusės, bet 
sode už terasos po medžiu pastebėjau kažką sėdint. 

Širdis ėmė taip daužytis, net atsiliepė ausyse, ir aš atšokau 
prie sienos, kad likčiau nepastebėta, paskui ėmiau žvilgčioti iš 
už kampo, apžiūrinėdama sėdinčią figūrą. Iš tokio atstumo buvo 
sunku tiksliai pasakyti, koks ten žmogus, bet buvo aišku, kad 
moteris, o iš to, kaip ji sėdėjo krėsle, kad labai sena. 

Jos vaizdas žadindamas neuronų jungtis sukėlė daugybę 
minčių. Niekada nepasižymėjau gebėjimu greitai priimti spren- 
dimus, tad ir stovėjau čia susigūžusi, slapčia žvilgčiodama į se- 
nąją moterį, galinčią būti mano gimine. 

Pažvelgiau į dangų ir instinktyviai suvokiau, kad tėtis tokio- 
mis akimirkomis niekada neatsitrauktų. Pirmą kartą, jau bū- 
dama suaugusi, nesitraukiau ir aš. 

Žengiau priešais moterį ir ėmiau prie jos artintis. Ji nepa- 
suko į mane galvos, kai priėjau arčiau. Kai pagaliau atsidūriau 
taip arti, kad galėjau ją aiškiai matyti, pastebėjau, kad ji užsimer- 
kusi, tikriausiai miega. | 

Tai suteikė progą geriau įsižiūrėti į jos veidą. Pagalvojau, gal 
atpažinsiu ir kokių nors savo bruožų, bet labai galėjo būti, kad 


Septynios seserys * Majos istorija 109 


ji man visai svetima, tik gyvena šiuose namuose tuos trisdešimt 
trejus metus, per kuriuos manęs čia nebuvo. 

— Desculpe * Kuo galiu padėti, senjorita? 

Vos nepašokau, už nugaros išgirdusi švelnų balsą, ir atsigrę- 
Žžiau. Į mane įtariai žvelgė sudžiūvusi kaip šakalys sena afrikietė 
standžiais žilstančiais plaukais, apsirengusi senamade tarnaitės 
uniforma. 

— Atsiprašau, - skubiai tariau. - Man niekas neatidarė prie- 
kinių durų. 

Moteris pridėjo pirštą prie lūpų. 

— Ššš, ji miega. Kodėl jūs čia? 

— Todėl, kad aš... - Ir kaip man sudėti visą tiesą į kelis pa- 
šnibždomis tariamus žodžius ir ją atskleisti šiai moteriai? - Man 
sakė, kad turiu ryšių su šiais namais, todėl norėčiau pasikalbėti 
su šeimininke. 

Jaučiau, kaip ji žiūri į mane vertindama, ir staiga jos akys 
Žybtelėjo, apsistojusios ties kaklu. 

— Senjora Karvaljo nieko nepriima. Ji labai serga ir kenčia 
skausmus. 

— Tai gal galėtumėt jai pasakyti, kad buvau užsukusi? - Atsi- 
dariau rankinę ir suradusi padaviau tarnaitei savo vizitinę kor- 
telę. - Aš apsistojusi „Cezario parko“ viešbutyje. Ar galėsit pasa- 
kyti, kad labai noriu su ja pasikalbėti? 

— Galiu, bet tai nieko nepakeis, - šiurkštokai atsakė tarnaitė. 

— Gal pasakytumėt, ar seniai ta ponia gyvena šiuose namuose? 

— Visą savo gyvenimą. O dabar aš jus palydėsiu. 

Nuo jos žodžių net pašiurpau ir paskutinįkart žvilgtelėjau į 
senąją ponią krėsle. Jei tėtis Atlantas nesuklydo ir jo koordinatės 
tikslios, tai ji turi būti man kažkaip gimininga. Nusisukau eiti, 

o tarnaitė žengė man iš paskos per terasą. Mums priėjus namo 
kampą atsklido silpnas balsas. 

— Kas ji tokia? | 

Abi sustojom ir atsigręžėm, aš pastebėjau baimę tarnaitės akyse. 

— Atleiskite man, senjora Karvaljo, nenorėjau jūsų trukdyti, — 
atsakė ji. 

— Netrukdai. Jau geras penkias minutes jus stebiu. Atvesk ją 
čia. Juk nesikalbėsim per šimtą metrų. 

Tarnaitė pakluso savo poniai ir nenoromis palydėjo mane at- 
gal per terasą ir laipteliais žemyn į sodą. Pastatė priešais senąją 
ponią ir perskaitė, kas parašyta mano vizitinėje kortelėje. 

— Ji yra senjorita Maja D Aplesjė, vertėja. 

Dabar, akis į akį su ta moterimi, mačiau, kad ji išsekusi, jos 
oda negyva, pilka, tartum gyvybės jėga būtų lėtai iš jos sunkusis. 
Bet kai permetė mane skvarbiu žvilgsniu, akimirką jame išvydau 
sukrėtimą, supratau, kad jos budrus protas kažką atpažino. 

— Kodėl jūs čia? - paklausė ji. 

— Tai ilga istorija. 

— Ko noritė 

— Nieko, aš... 

— Senjorita DAplesjė man sakė, kad yra susijusi su šiais na- 
mais, - tarė tarnaitė, ir man pasirodė, kad beveik skatina ją kal- 
bėtis toliau. 

— Tikrai? Ir kaipgi jūs galėtumėt būti susijusi? 

— Man sakė, kad aš gimiau šiuose namuose, - atsakiau. 

— Na, deja, nuvilsiu jus, senjorita, po šiuo stogu nėra gimęs 
nė vienas kūdikis nuo tada, kai gimė mano pačios vaikas dau- 
giau kaip prieš penkiasdešimt penkerius metus. Argi ne taip, 
Jara? - paklausė ji tarnaitės. 

— Sim", senjora. 

— Ir kas gi jums suteikė tokią informaciją? Kažkas, kas nori 
surasti giminystės ryšį su manimi, kad galėtų paveldėti šiuos na- 
mus po mano mirties, - juk taip? 

— Ne, senjora, patikėkite, tai neturi nieko bendra su pinigais. 
Ne dėl to aš čia, - tvirtai atsakiau. 

— Tai paaiškinkit suprantamiau, kodėl. 

— Todėl... Aš buvau įvaikinta dar kūdikis. Praėjusią savaitę 
mirė mano įtėvis, jis paliko laišką, kuriame parašyta, kad šiuose 
namuose gyveno Mano šeima. 

Žvelgiau į ją vildamasi, kad iš mano akių matyti - sakau tiesą. 

— Aišku. - Vėlji įdėmiai mane nužvelgė, atrodė, abejoja prieš 
atsakydama. - Tada turiu pasakyti, kad jūsų tėvas labai suklydo 
ir jūs be reikalo leidotės į kelionę. Apgailestauju, niekuo negaliu 
padėti. Sudie. 

Kai pagaliau leidausi tarnaitės išvedama, buvau visiškai įsiti- 
kinusi, kad senoji ponia melavo. 

Kai grįžau į viešbutį, buvo dar tik aštuonios vakaro, bet jau- 
čiausi taip, lyg būtų po vidurnakčio, ir padariau klaidą leisda- 
masi į ilgą besapnį miegą, iš kurio nubudau rytui vos auštant, 
penktą. 

Gulėjau lovoje apgalvodama, ką vakar pamačiau ir sužino- 
jau. Nors senoji ponia taip tvirtai neigė, visi mano instinktai 
sakė, kad tėtis Atlantas neklydo. Tačiau, pagalvojau nusiminusi, 
visai neaišku, ką daryti. Kad ir ką ponia ir jos tarnaitė Žino, jos 
prikišamai parodė, kad neketina tomis žiniomis pasidalyti su 
manimi. 

Išsiėmiau iš rankinės plokštelę, vėl mėginau įskaityti įrašą 
joje, bet netrukus pasidaviau. Kas iš to? Teturiu kelis neįskaito- 
mus išblukusius žodžius ir metus. Laiko akimirką, sugautą tri- 
kampio akmens kitoje pusėje. 

Norėdama prasiblaškyti įsijungiau nešiojamąjį kompiuterį, 
kuriam dirbau, - su juo buvau susisiekusi, kai net pusketvirtos 
valandos turėjau laukti Paryžiaus Šarlio de Golio oro uoste tran- 
zitinių keleivių salėje. 

Gerbiama senjora D Aplesjė, 

mums malonu, kad nusprendėte apsilankyti Brazilijoje. 
Mūsų biurai yra San Paule, tad jums gali būti nepatogu at- 
vykti pas mus, bet jei atvyktumėte, būtų tikra sensacija su- 
sipažinti su jumis asmeniškai. Tačiau mes persiuntėme jūsų 
elektroninį laišką Florianui Kvintelasui, pačiam autoriui, nes 
jis gyvena Rio de Žaneire. Esu tikras, jam bus džiugu su 
jumis susipažinti ir padėti jums, kol būsite mūsų nuostabioje 
šalyje. Prašom nedvejojant kreiptis, jei jums ko nors prireiktų. 

Su geriausiais linkėjimais. 

Lusianas Barakšinis 


Laiškas buvo toks šiltas ir draugiškas, kad net nusišypsojau. Iš 
ankstesnio lankymosi Brazilijoje prisiminiau, kaip skiriasi bend- 
ravimo kultūra čia nuo gerokai oficialesnės Šveicarijoje. Nė kiek 
neabejojau - jei man kiltų kokių bėdų, šie žmonės, visai manęs 
nepažįstantys, mielai padėtų kuo tik galėdami. 

Vėl atsiguliau ir pro langą žiūrėjau į tekančią virš jūros sau- 
lę. Plačioje gatvėje apačioje ėmė burgzti ankstyvi automobiliai. 
Miestas budo. 

Po vakarykščio apsilankymo kilo klausimas - ar mėginti 
raustis giliau, kad sužinočiau paslaptis, kurių Rio de Žaneiras 
nenori atskleisti? 

Kadangi turėjau tik vieną alternatyvą - grįžti į Ženevą, o tai 
kol kas buvo neįmanoma, - nusprendžiau pasilikti dar bent ke- 
lias dienas ir pabūti turiste. Jei jau priėjau aklavietę ir savo kil- 
mės nesužinosiu, tai nors susipažinsiu su miestu, kuriame gal- 
būt gimiau. 

Apsirengusi nusileidau liftu ir išėjau iš viešbučio, perėjau 
gatvę ir atsidūriau Ipanemos paplūdimyje. Čia buvo tuščia, nes 
dar labai anksti, ir aš, paėjusi į priekį pasitikdama bangas, po 

kojų dūžtančias į minkštą smėlį, atsigręžiau ir pažvelgiau į Rio — 
koks jis atrodo nuo jūros. 

Daugybė pastatų - įvairiausio dydžio ir aukščio - grūmėsi 
dėl vietos palei jūrą, virš miesto kontūrų dunksojo vos įžiūri- 
mos kalnų viršūnės. Nuo manęs į dešinę platus smėlėtos įlankos 
vingis baigėsi uolos kyšuliu, o kairėje stūksojo stulbinamos dvi 
Brolių Dvynių kalno viršūnės. 

Ir ten, stovėdama vienumoje, pajutau, kaip gyslomis ima 
plūsti energija, staiga apima lengvumo ir laisvės pojūtis. 

Visa tai mano dalis, o aš esu viso to dalis. 

Nejučia leidausi bėgti paplūdimiu, kojų pirštai gniaužėsi sli- 
džiame smėlyje ir neleido pargriūti tą akimirką, kai užplūdu- 
sio džiugesio pakylėta išmečiau rankas į šonus. Staiga sustojau 
uždususi ir net susiriesdama ėmiau juoktis, kad taip neįprastai 
elgiuosi. 

Išėjau iš paplūdimio, kirtau gatvę ir leidausi tolyn į miestą, 
žvilgčiodama į pramaišiui sustatytus kolonijinio laikotarpio ir 
šiuolaikinius pastatus - dėl permainingų architektūros madų jie 
stovėjo greta. 

Pasukusi už kampo atsidūriau aikštėje, kur prekiautojai iš 
pat ankstyvo ryto tvarkėsi vaisių ir daržovių turguje. Sustojau 
prie vieno iš prekystalių, išsirinkau persiką, ir jaunas pardavėjas 
man nusišypsojo. 

— Prašom, senjorita, paiimkit jį. 

— Obrigada, - atsakiau ir nueidama suleidau dantis į minkš- 
tą sultingą vaisių, bet mano kojos sustingo vietoje, kai staiga 
pažvelgusi aukštyn išvydau baltą Cristo figūrą, vėl iškilusią virš 
manęs. 

— Štai ką šiandien padarysiu, - tariau pati sau. 

Staiga susivokusi, kad neturiu supratimo, kur esu ir kaip toli 
nuklydau nuo viešbučio, tiesiog patraukiau ten, iš kur sklido 

bangų mūšos ošimas, ir kaip pašto karvelis, turintis atmintyje 
vietovės žemėlapį, suradau kelią atgal. 

Pusryčius valgiau viršuje terasoje ir pirmą kartą po tėčio 
mirties pajutau kilus apetitą. Grįžusi į kambarį, radau nemažai 
žinučių mobiliajame telefone. Nusprendžiau jų nepaisyti, neno- 
rėjau, kad kokiu nors pavidalu įsibrovusi tikrovė sugadintų šio 
ryto džiugesį. Vis dėlto vieno elektroninio laiško siuntėjas, kurio 
vardą pastebėjau gautųjų sąraše, atkreipė dėmesį. Gavau laišką iš 
Floriano Kvintelaso. 


Gerbiamoji senjorita D'Aplesjė, 

mano leidėjas maloniai nustebino pranešdamas, kad 
jūs esate čia, Rio. Būtų labai miela su jumis susitikti ir gal- 
jums už mano knygos vertimą. Prancūzų leidėjai turi didelių 
vilčių, kad ji bus gerai perkama. O gal jūs tiesiog norėtu- 
mėte pamatyti mano gražų miestą tikro vietinio gyventojo, 
carioca, akimis? Šio laiško apačioje rasite mano mobiliojo 
numerį. Ir tiesiai sakau — labai įsižeisiu, jei čia būdama su 
manimi nesusisieksite. 

Aš jūsų paslaugoms — 

su nuoširdžiausiais linkėjimais 

Florianas Kvintelasas 


Šis laiškas nuteikė smagiai; per praėjusius metus įvairiai bendra- 
vome dėl „Tykiojo krioklio, ir aš jau žinojau, kad jis be reikalo 
žodžiais nesišvaisto. 

Taigi, galvojau sau, ar jis susisiektų su manimi būdamas Že- 
nevoje, jei pasiūlyčiau aprodyti miestą? 

Ar įsižeisčiau, jei jis atsisakytų? 

Atsakymas į abu klausimus buvo teigiamas. 

Nusprendžiau, kad geriausias ir neutraliausias būdas yra 
jam parašyti. Nežinau, kiek minučių sugaišau kurdama tekstą, 
paskui jį redaguodama ir perrašinėdama, bet galų gale likau juo 
patenkinta ir paspaudžiau „siųsti“. 

Vos išsiuntusi, žinoma, vėl jį perskaičiau. 


Gerbiamas Florianai, džiaugiuosi būdama čia, Rio, ir būtų 
malonu — buvau parašiusi „vienas malonumas“, bet ištry- 
niau — kur nors susitikti. Dabar ketinu kilti į Korkovadą kaip 
turistė, bet galite man paskambinti šiuo numeriu. Su geriau- 
siais linkėjimais — Maja D' Aplesjė. 


Patenkinta, kad pavyko perteikti ir nuoširdumą, ir santūrumą, - 
galų gale juk ir aš rašytoja, - nuėjau pas budėtoją vestibiulyje 
sužinoti, kaip geriau nuvažiuoti apžiūrėti Kristaus Atpirkėjo. 

— Senjorita, galime pasiūlyti jums arba prabangą, arba tikrą 
gyvenimišką patirtį, - asmeniškai jums patarčiau pastarąją, — 
pasakė man budėtoja. - Sėskite gatvėje į taksi ir važiuokite iki 
Kosme Veljo - pasakykite, kad ketinate aplankyti Cristo, - tada 
traukiniu važiuokite į Korkovado kalną. 

— Ačiū. 

— Labai prašom. 

Po dešimties minučių sėdėjau taksi, važiavau į Kosme Velją, 
pas Cristo. Rankinėje suskambo mobilusis, atsiliepiau pama- 
čiusi, kad skambina Florianas Kvintelasas. 

— Alio! 

— Senjorita D Aplesjė? 

— Taip. 

— Čia Florianas. Kur jūs? 

— Taksi, pakeliui pamatyti Cristo. Dabar jau esu visai netoli 
traukinių stoties. 

— Galiu prie jūsų prisidėti? 

Suabejojau, ir jis tai pajuto. 

— Jei norite apsilankyti viena, aš suprantu. 

— Ne, ką jūs. Bus malonu, jei aprodys vietinis. 

— Na, tai važiuokite traukiniu į kalną, o aš pasitiksiu jus prie 
laiptų viršuje. 

— Gerai, - sutikau. - Bet kaip jūs mane atpažinsit? Juk ten 
turbūt daug Žmonių. 

— Atpažinsiu, senjorita DAplesjė, esu matęs jūsų nuotrauką 
internete. Adeus. 

Sumokėjau vairuotojui ir išlipau priešais mažutę Estacūo de 
Ferro do Corcovado' kalno papėdėje spėliodama, kaip atrodo 
Florianas Kvintelasas. Juk nebuvau su juo susitikusi, tik įsimy- 
lėjau jo kūrybą. 

Nusipirkusi bilietą įsėdau į dviejų vagonų traukinuką, ku- 
ris priminė man iš pažiūros miniatiūrinius Alpių geležinkelius, 
vingiuojančius po kalnus Šveicarijoje. Atsisėdau skambant įvai- 
riausių kalbų kakofonijai - portugalų ten nebuvo girdėti. Pa- 
galiau traukinukas ėmė važiuoti į viršų, o aš žvelgiau į tankiu 
mišku apaugusį kalno šlaitą ir pagarbiai stebėjausi, kad tokios 
džiunglės taip arti didmiesčio. Ženevoje to nieku gyvu neleistų. 

Kylant jutau, kaip lošiasi galva, ir kaipgi žmogui pavyko 
sukurti tokią transporto priemonę, kuri mane su pakeleiviais 
veža, regis, beveik vertikaliu kalno šlaitu. Reginys darėsi vis 
įspūdingesnis, pagaliau sustojome mažoje stotelėje ir visi išlipo 
iš traukinuko. 

Pažvelgiau aukštyn ir pamačiau ant aukšto pjedestalo Kris- 
taus Atpirkėjo kulnus. Skulptūra buvo iškilusi taip aukštai virš 
manęs, kad visos nė neaprėpiau žvilgsniu. Žiūrėdama, kaip 

bendrakeleiviai ima lipti laiptais, suabejojau, kur Florianas sakė 
susitiksim - laiptų viršuje ar apačioje. Bet nenorėjau gaišti laiko 
ir ėmiau lipti. Lipti ir lipti. Užkopus kelis šimtus laiptelių už- 
gniaužė kvapą, ėmiau dusti nuo mankštos tokią šiltą dieną. 

— Old, senjorita DAplesjė. Malonu pagaliau susipažinti su 
jumis tikra, ne nuotraukoje. 

Man šypsojosi pora šiltų rudų akių, jose buvo matyti smagu- 
mas dėl to, kad taip akivaizdžiai nustebau. 

— Tai jūs Florianas Kvintelasas? 

— Taip! Nejaugi neatpažįstat manęs iš knygos viršelio nuo- 
traukos? 

— Atpažįstu, bet... - mostelėjau į laiptus apačioje, - kaip jūs 
įsigudrinot čia atsirasti greičiau už mane? 

— Matot, senjorita, aš jau buvau čia, - plačiai nusišypsojo 
Florianas. 

— Kaip? Kodėl? - klausinėjau jo sutrikusi. 

— Aišku, kad neskaitėt mano biografijos knygos viršelyje. 
Jei būtumėt atidžiau paskaičiusi, žinotumėt, kad iš profesijos aš 
istorikas. Ir kad retkarčiais mane samdo kaip gidą kokios nors 
garsenybės, norinčios pasisemti nuodugnių žinių apie Rio. 

— Mat kaip. 

— Tiesa ta, kad iš knygos dar tiek neuždirbu, kiek reikia pra- 
gyvenimui, tad šitaip ir prisiduriu, - prisipažino jis. - Bet pasa- 
koti lankytojams apie savo pasakišką miestą ir jį rodyti - tai joks 
vargas. Šį rytą turėjau grupę turtingų amerikiečių, norėjusių pa- 
kilti čia, kol ne per daug žmonių. Matot, dabar jų jau pilna. 

— "Taip. 

— "Taigi, senjorita D'Aplesjė, aš jūsų paslaugoms, - juokauda- 
mas nusilenkė Florianas. 

— Ačiū, - atsakiau, vis dar susijaudinusi dėl jo netikėto atsi- 
radimo. 

— Ar jūs pasirengusi išklausyti įspūdingiausio Brazilijos pa- 
minklo istoriją? Pažadu, pabaigoje susimokėti nereikės, - šmaikš- 
tavo jis vesdamasis mane per minią, ir mes sustojome terasoje 
priešais statulą. — Iš čia Jis matomas geriausiai. Argi Jis ne nuo- 
stabus? 

Florianui pasakojant, kaip skulptūra buvo sukurta, mano 
akys pakilo prie kilnaus Kristaus veido. Galvoje nebetilpo re- 
gimo vaizdo daromas įspūdis ir aš nelabai dėmėjausi visas pasa- 
kojamas smulkmenas. 

— Tikras stebuklas, kad niekas nežuvo statant... Kitas įdo- 
mus faktas, kad projekto vadovas pradėjo dirbti būdamas žydų 
tikėjimo, bet pabaigoje atsivertė į krikščionybę. Senjoras Levis 
užrašė visų savo šeimos narių vardus ir sudėjo juos į Cristo širdį 
prieš užsandarinant statulą betonu. 

— Kokia graži istorija. 

— Daug yra tokių jaudinančių istorijų. Pavyzdžiui, - jis pa- 
mojo paėjėti į priekį, ir mes priėjom visai prie pat statulos, — 
Cristo iš išorės yra apdėtas trikampių muilo akmens plokštelių 
mozaika. Aukštuomenės damos praleido daug mėnesių kli- 
juodamos jas prie tinklo, taip susidarė didelės plokštės, ir visa 
statulos išorinė danga buvo lanksti, todėl nesuskilinėjo. Viena 
sena ponia, visa tai mačiusi, pasakojo, kad daugelis moterų ki- 
toje plokštelės pusėje užrašė savo mylimojo vardą, kokį laiškelį 
ar maldą. Ir štai viskas čia, amžiams pritvirtinta prie Cristo. 

Mano širdis stabtelėjo, apstulbusi spoksojau į jį. 

— Senjorita Maja, gerai jaučiatės? Ar aš ką ne taip pasakiau? 

— "Tai labai ilga istorija, - vos pajėgiau ištarti, pagaliau atga- 
vusi amą. 

— Na, tik pamanykit, juk tokias istorijas labiausiai ir mėgs- 
tu, — tarė jis šelmiškai šypsodamasis, kol nepažvelgė man į 
veidą, laukdamas atsakomosios šypsenos. Kai pažvelgė, jo vei- 

das persimainė, tapo susirūpinęs. - Jūs staiga išbalot, senjorita. 
Gal per daug saulės. Mes tik padarysim nuotrauką - jūs, be 
abejo, turėsit stovėti statulos priekyje kaip Cristo plačiai išskės- 
tomis rankomis, - paskui nulipsim žemyn į kavinę ir gausim 
jums vandens. 

Tad aš, kaip ir šimtai tūkstančių turistų iki manęs, papozavau 
Floriano prašoma, bet jaučiausi labai kvailai — stoviu ištiestomis 
į šonus rankomis ir stengiuosi išspausti šypseną. 

Kai tai buvo atlikta, jis nuvedė mane laiptais žemyn į pavė- 
singą kavinę ir pasodino prie staliuko. Netrukus grįžęs atsisėdo 
priešais ir pastatęs butelį vandens įpylė į dvi stiklines. 

— Tad papasakokit... kokia ta jūsų istorija? 

— Florianai, tai iš tiesų labai painu, - atsidusau, bet nieko 
daugiau negalėjau sakyti. 

— O aš jums svetimas, ir jūs varžotės pasakoti. Suprantu, — 
tarė jis flegmatiškai linktelėdamas. - Ir aš taip jausčiausi. Bet ar 
galiu paklausti jūsų tik dviejų dalykų? 

— Klauskit. 

— Pirma, ar jūsų „labai paini istorija yra atvykimo į Rio 
priežastis? 

— "Taip. 

— Oantra, kas mano pasakojime jus taip sukrėtė? 

Gurkšnodama vandenį kelias sekundes svarsčiau jo klau- 
simą. Visa bėda, kad jei pasakysiu, tai galų gale teks iškloti 
viską. Bet jis tikriausiai vienas iš nedaugelio žmonių, galinčių 
atsakyti, ar glotni trikampė plokštelė su išblukusiu užrašu kitoje 
pusėje buvo skirta Kristaus statulai, tad, regis, neturėjau iš ko 
rinktis. 

— Aš turiu šį tą, noriu, kad jūs pažiūrėtumėt, - pagaliau ta- 
riau. 

— Tai parodykit, - paragino jis. 

— Iš tiesų tas daiktas yra viešbutyje, mano seife. 

— Jis toks vertingas? - pakėlė antakį Florianas. 

— Ne, bent jau ne pinigais. Vertingas tik man. 

— Ką gi, kadangi jau prabuvom prie Cristo tris ilgas valan- 
das, gal nuvešiu jus į viešbutį, o jūs tą daiktą pasiimsit ir man 
parodysit, - gerai? 

— Tikrai, Florianai, nenoriu užkrauti jums vargo. 

— Senjorita Maja, - tarė jis kildamas nuo staliuko, --man 
taip pat reikia nusileisti nuo kalno, todėl jūs galite palaikyti man 
draugiją. Nagi, eime. 

— Gerai, ačiū. 

Nustebau, kad jis eina ne prie traukinuko, o prie nedidelio 
autobusiuko, stovinčio šalia kavinės. Įlipęs pasisveikino su vai- 
ruotoju ir paplekšnojo jam per petį. Ten jau sėdėjo kiti keleiviai, 
ir po kelių minučių, kai atsisėdome, autobusiukas nuvežė mus 
žemyn spiraliniu keliu, supamu tankių džiunglių. Dar po kelių 
minučių pasiekėme stovėjimo aikštelę, o Florianas nužingsniavo 
prie nedidelio raudono „Fiato“ ir atrakino dureles. 

— Kartais mano klientai nepanori važiuoti vaizdingų marš- 
rutu traukiniu, todėl atvežu juos tiesiai čia, — paaiškino jis. — 
Taigi, senjorita Maja, kur traukiam? 

— Į „Cezario parko“ viešbutį Ipanemoje. 

— Puiku, nes mano mėgstamiausias restoranas ten kaip tik 
už kampo, o skrandis praneša, kad jau priešpiečių metas. Mėgstu 
pavalgyti, - pareiškė jis, kai ėmėme sparčiai leistis žemyn dar 
viena stataus vingiuoto džiunglių kelio atkarpa. - Turiu prisipa- 
žinti, labai susidomėjau, ką jūs norite man parodyti, - pasakė jis 
mums išnėrus iš Korkovado ir įsiliejus į nenutrūkstamą eismą 
per Kosme Velją miesto centro link. 

— Turbūt tai niekai, - atsakiau. 

— Tada nieko neprarasite man parodžiusi, - ramiai tarė jis. 

Mums važiuojant vogčiomis žvilgčiojau į savo naująjį draugą. 
Visada keista susitikti sa žmogumi, iki tol su juo tik susirašinė- 
jus. O Florianas iš tiesų buvo beveik tiksliai toks, kokį įsivaizda- 
vau iš jo romanų ir elektroninio pašto. 

Jis buvo itin išvaizdus - kur kas patrauklesnis negu nuotrau- 
kose, nes turėjo nerūpestingo žavesio ir energijos. Viskas jame — 
pradedant tankiais juodais plaukais, saulės nurudinta oda ir bai- 
giant stipriu raumeningu kūnu - išdavė Pietų Amerikos paveldą. 

Paradoksalu, bet tokie vyrai man nepatiko. Visada trauk- 
davo priešingybės - šviesios, blyškios odos vakariečiai. Kai pati 
esu juodbruva, pagalvojau, jie galbūt ir yra visiškos mano prie- 
šingybės. 

— Na, - pasakė jis, sustabdęs automobilį viešbučio aikšte- 
lėje, - bėkit į viršų ir pasiimkit, ką turit, o aš palauksiu čia. 

Savo kambaryje susišukavau plaukus ir truputį pasidažiau 
lūpas, tada iš seifo pasiėmiau trikampę plokštelę ir įsidėjau į 
rankinę. 

— Dabar eisim priešpiečių, - pareiškė Florianas, kai vėl įsė- 
dau į jo automobilį ir mes tuoj pat pajudėjome. - Restoranas tik 
už kvartalo kampo, bet galime sugaišti, kol rasiu, kur pastatyti 
mašiną. - Po poros minučių jis parodė į baltą kolonijinio stiliaus 
pastatą, kurio gražioje terasoje buvo padengti staleliai. - Štai kur 
mes eisim. Lipkit ir užimkit stalelį, aš ateisiu netrukus. 

Padariau kaip paprašyta, ir padavėja nuvedė mane į ūks- 
mingą vietelę. Sėdėjau stebėdama žmones ir net ištaikiau laiko 
išklausyti balso paštą mobiliuoju telefonu. Širdis vėl sudunk- 
sėjo, kai išgirdau Zedo balsą, - jis sakė skambinęs į „Atlantidą', 
bet namų šeimininkė pasakiusi, kad aš užsienyje. Jis apgailes- 
tavo negalėsiąs su manimi susitikti, nes kitą dieną važiuojąs į 
Ciurichą. 

Vadinasi, dabar jau saugu grįžti namo... 

— Meu Deus! Palikau jus vos porai minučių, o jūs ir vėl iš 
veido išėjusi! - sušuko prisiartinęs prie stalelio Florianas ir atsi- 
sėdęs klausiamai žvelgė į mane. - Tai kas dabar? 

Nustebau, kad jis vėl pastebėjo, kokia esu įsitempusi. Be 
abejo, būtų sunku nuslėpti ką nors nuo šio žmogaus, regis, tu- 
rinčio gamtos dovanotą stiprią kaip lazerio spindulys nuojautą. 

— Iš tikro nieko baisaus, - atsakiau brukdama mobilųjį į ran- 
kinę. - Tiesą sakant, jaučiu didelį palengvėjimą. 

— Gerai. Aš gersiu „Bohemia“ alaus. Jums to paties? 

— Prisipažinsiu, nesu alaus mėgėja. 

— Bet, Maja, jūs esat Rio! Turit išgerti alaus. Arba alaus, arba 
caipirinha kokteilio, o šis, galiu užtikrinti, kur kas stipresnis, — 
pridūrė jis. 

Nusileidau dėl alaus, ir kai priėjo padavėja, abu užsisakėme 
po sumuštinį su jautienos kepsniu, kaip patarė Florianas. 

— Jautiena iš Argentinos, ir nors mes pykstam ant jų, kam 
per dažnai įveikia mus žaisdami futbolą, jų karvieną vis dėlto 
mėgstam, - pasakė jis šypsodamasis. - Bet aš nebegaliu sulaukti, 
kol parodysit savo brangenybę. 

— Gerai. 

Išėmiau iš rankinės plokštelę ir atsargiai padėjau ant šiurkš- 
taus medinio stalo. 

— Galiu? - paklausė jis tiesdamas ranką. 

— Žinoma. 

Stebėjau, kaip jis atsargiai ima plokštelę ir apžiūrinėja. Pas- 
kui atvertė kitą pusę ir nužvelgė išblukusius žodžius. 

— Mat kaip, - tyliai ištarė jis, ir aš pajutau jo nuostabą. - Tik 
dabar supratau, kas jus taip sukrėtė. Taip taip, net neklauskit, 
man atrodo, kadaise ji buvo skirta papuošti Cristo kūną. Na 


* Mano Dieve! (Port.) 


124 Lucinda Riley 


na, — teištarė jis, trikampė plokštelė atėmė jam žadą. Pagaliau 
paklausė: - Ar galit man pasakyti, kaip ji pas jus pateko? 

Taigi, kai buvo atneštas alus ir sumuštiniai su kepsniu, viską 
Florianui papasakojau. Jis kantriai klausėsi, tik retkarčiais įsi- 
terpdavo, kai reikėdavo ką nors paaiškinti. Kai baigiau kalbėti, 
Floriano lėkštė jau buvo tuščia, o mano porcija vos paragauta. 

— Na, dabar apsikeisim. Jūs valgysit, o aš kalbėsiu, - moste- 
lėjo jis į mano lėkštę, ir aš paklusau. - Tikrai galiu padėti jums 
vienu klausimu - pasakysiu pavardę šeimos, gyvenančios Or- 
chidėjų namuose. Airis Kabraliai yra labai gerai žinoma Rio 
šeima — iš tiesų aristokratai. Kilę iš senos buvusių Portugalijos 
karalių giminės. Daugelis Airis Kabralių kuo nors pasižymėję 
per pastaruosius du šimtus metų Rio istorijos. 

— Bet aš neturiu jokių įrodymų, kad įtikinčiau senąją ponią 
esanti kaip nors susijusi su jos gimine, - priminiau jam. 

— Ką gi, ir mes kol kas negalime būti tuo tikri, kol neatli- 
kome deramo tyrimo, - kalbėjo Florianas. - Visų pirma bus labai 
lengva atsekti jų istoriją per įregistruotus gimimus, santuokas ir 
mirtis. Esu tikras, kad tokios kaip jų katalikų šeimos įrašai buvo 
plokštelėje, žiūrėsim, ar atitiks kurių nors Airis Kabralių vardus. 

Anksti nubudusi, aš tebejaučiau paros ritmo sutrikimą, bu- 
vau apkvaitusi nuo alaus. 

— Ar verta? - paklausiau jo. - Net jei vardai atitiks, abejoju, 
ar senoji ponia ką nors pripažins. 

— Žingsnis po žingsnio, Maja. Ir būkit gera, pamėginkit ne- 
būti defetistė. Atskridot tokį atstumą iki Rio, kad sužinotumėt 
savo kilmę, todėl negalima visko mesti pabuvus vieną dieną. 
Taigi, jei taip sutarsim, kol jūs grįšit į viešbutį ir nusnūsit, aš pa- 
būsiu detektyvu. Gerai? 

— Tikrai, Florianai, nenoriu užkrauti jums kokio nors vargo. 

— Vargo? Man, istorikui, tai tiesiog dovana! Bet įspėju - 
dalis viso to gali atsidurti kitoje mano knygoje, - atsakė jis su 
šypsena. - Tad ar galiu ją paimti? - parodė jis į plokštelę. - Už- 
sukčiau į Respublikos muziejų, gal ten laboratorijoje rasiu kurį 
nors iš savo draugų, dirbančių su stebuklingąja ultravioletinių 
spindulių vaizdo gavimo aparatūra. Jie tikriausiai padėtų įskai- 
tyti įrašus kitoje pusėje. 

— Žinoma, - sutikau jausdama, kad būtų nemandagu atsi- 
sakyti. 

Staiga pastebėjau dvi jaunas dvidešimt kelerių metų moteris, 
droviai prislinkusias Elorianui už nugaros. 

— Atsiprašau, bet ar jūs senjoras Florianas Kvintelasas? - pa- 
klausė viena iš jų, priėjusi arčiau prie staliuko. 

— Taip, tai aš. 

— Mes tik norėjom pasakyti, kad mums labai patiko jūsų 
knyga. Gal galėtume paprašyti autografo? - mergina atkišo Flo- 
rianui nedidelį bloknotą ir rašiklį. 

— Taip, žinoma, - šypsojosi jis rašydamas į bloknotą, tada 
nerūpestingai šnektelėjo su merginomis. Galų gale jos nuėjo pa- 
raudusios iš pasitenkinimo. 

— Vadinasi, jūs garsenybė? - paerzinau jį, kai kilom nuo 
stalo. 

— Rio de Žaneire - taip, - truktelėjo jis pečiais. - Čia mano 
knyga buvo bestseleris, bet tik tada, kai užmokėjau žmonėms, 
kad skaitytų, - pajuokavo. - Daugelis kitų šalių ją jau įsigijo 
versti ir išleis ateinančiais metais. Tad palauksiu, pažiūrėsiu, gal 
jau galėsiu atsisakyti gido darbo ir visą laiką tik rašysiu. 

— Na, ir man knyga atrodo nuostabi, jaudinanti, manau, ji 
tikrai turės pasisekimą. 

— Ačiū, Maja, - tarė jis. - Jūsų viešbutis visai čia pat, - pri- 
dūrė, rodydamas kryptį. - O aš jau noriu eiti, kol neuždaryti 

man reikalingi Museu da Repuūblica skyriai. Gal susitikim jūsų 
viešbučio vestibiulyje šįvakar apie septintą? Iki to laiko gal jau 
turėsiu jums kelis atsakymus. 

— Taip, jei turit laiko. 

— Turiu. Tchau. 

Mes pamojavom vienas kitam atsisveikindami ir aš nuse- 
kiau jį akimis, ryžtingai žingsniuojantį gatve. Pasukusi priešinga 
kryptimi supratau, kad šis žmogus - istorikas, rašytojas, garse- 
nybė ir retkarčiais turistų gidas - kupinas staigmenų. 

— Taigi... 

Po kelių valandų, kai mudu su Florianu pakilom liftu į barą 
viešbučio viršutinio aukšto terasoje, mačiau, kad jis nebenu- 
stygsta iš susijaudinimo. 

— Turiu jums žinių. Ir kadangi tai geros žinios, manau, bus 
kaip tik tinkama proga patį pirmą kartą jums išgerti caipirinha. 

— Gerai, - atsakiau. 

Sėdėjau prie staliuko terasos priekyje ir stebėjau saulę, be- 
sileidžiančią virš paplūdimio, ji lėtai slinko už Brolių Dvynių 
kalno, raminamai artėjo sutemos. 

— Štai, - Florianas padavė popieriaus lapą išėmęs iš plastiki- 
nio aplanko, - pažvelkit. Tai sąrašas visų įregistruotų gimimų, 
santuokų ir mirčių Airis Kabralių šeimoje nuo 1850 metų. 

Zvelgiau į surašytus vardus, vis dar negalėdama patikėti, kad 
jie turi tiesioginį ryšį su manimi. 

— Pamatysite, kad 1929 metų sausį Gustavas Airis Kabralis 
vedė Izabelę Bonifacijo. 1930 metų balandį jiems gimė duktė, 
vardu Beatrisė Luiza. Jos mirties liudijimas neįregistruotas, to- 
dėl turėtume daryti prielaidą, kad ji ir yra toji sena ponia, kurią 
vakar matėte prie namų. 

— Arji turėjo vaikų? - drįsau paklausti. 

— Taip, turėjo. 1951 metais ji ištekėjo už Evandro Karvaljo, o 
1956 metais jiems gimė duktė, vardu Kristina Izabelė. 

— Karvaljo yra senosios ponios pavardė! Girdėjau tarnaitę ją 
taip vadinant. O Kristina? Kas jai nutiko? 

— Čia linija, regis, nutrūksta, jei kalbėsime apie Rio įregist- 
ruotus gimimus ar mirtis, - tęsė Florianas. - Neradau jokio įrašo 
apie Kristinai gimusį vaiką. Bet mes juk nežinom tėvo pavardės, 
be to, ar iš viso ji buvo ištekėjusi. Deja, įstaiga jau buvo užda- 
roma ir aš nebeturėjau laiko visko sutikrinti. 

— Vadinasi... jei aš esu iš šios giminės, — bet tai labai didelis 
„jei, - tada Kristina galėtų būti mano motina, - ramiai pasakiau. 

Man atnešė gėrimą. Ištarusi Florianui saude“, nurijau didelį 
jo gurkšnį, bet vos neuždusau stipriam, karčiam skysčiui nusly- 
dus gerkle. Florianas tik sukikeno dėl tokio mane ištikusio ne- 
patogumo. 

— Atleiskit, man reikėjo įspėti, kad jis stiprus, - tarė jis siurb- 
čiodamas savo caipirinha, tartum tai būtų vanduo. - Buvau užbė- 
gęs ir į Respublikos muziejų, paprašiau draugo žvilgtelėti į užrašą 
plokštelėje jo ypatingu UV spindulių aparatu. Jis tegalėjo tvirtai 
pasakyti, kad pirmasis vardas plokštelėje yra Izabelė. Pagal mano 
rastus įrašus ji būtų jūsų prosenelė. 

— O kitas vardas plokštelėje? 

— Tas labiau išblukęs, mano draugas tirs toliau. Bet pirmą- 
sias tris raides jis jau išsiaiškino. 

— Ar tos trys raidės mano galimo prosenelio Gustavo Airis 
Kabralio vardo? - paklausiau. 

— Ne, ne prosenelio. Štai, jis užrašė — kol kas tiek iššifravo, — 
Florianas padavė kitą lapą iš plastikinio aplanko. 

Įsmeigiau akis į lapą. 


* į sveikatą (port.). 

— Lor?.. - nepatikliai žvelgiau į Florianą. 

— Duokite Stefanui dar dvidešimt keturias valandas ir, esu 
tikras, jis iššifruos vardą iki galo. Jis geriausias, patikėkit. Norit 
dar vieno? - paklausė rodydamas į mano caipirinha. 

— Ačiū, nebe. Verčiau taurę baltojo vyno. 

Užsakęs mudviem gėrimus, Florianas įdėmiai pažvelgė į mane. 

— Kas yra? - paklausiau. 

— Turiu dar šį tą parodyti jums, Maja. Ir jeigu tai nebus galu- 
tinis įrodymas, kad jūs tikrai iš Airis Kabralių giminės, tada jau 
nežinau, ką begalvoti. Ar pasirengusi? 

— Ten nieko baisaus, ar ne? - susirūpinusi paklausiau. 

— Ne. Manau, šis tas labai gražaus. Štai. 

Vėl gavau popieriaus lapą. Šį kartą išvydau neryškią moters 
veido nuotraukos kopiją. 

— Kasjiė 

— Izabelė Airis Kabral, kurios vardas užrašytas jūsų plokš- 
telės kitoje pusėje ir kuri labai gali būti jūsų prosenelė. Iš tiesų, 
Maja, - paragino jis, - juk turit panašumo. 

Žvelgiau į moters veido bruožus. Na, taip, net aš įžiūrėjau čia 
savo veido atspindį. 

— Galbūt, - gūžtelėjau pečiais. 

— Maja, dėl tokio panašumo net šiurpas krečia, - griežtai 
tarė Florianas. - Galiu jums pasakyti, kad nuotraukų yra kur kas 
daugiau. Visas archyvas Izabelės nuotraukų iš senų laikraščių, 
mačiau jų mikrokortas Brazilijos nacionalinėje bibliotekoje. 
Tuo metu ji buvo laikoma viena gražiausių Brazilijos moterų. 
1929 metų sausį čia, Rio de Žaneiro katedroje, ji ištekėjo už 
Gustavo Airis Kabralio. Tai buvo metų aukštuomenės vestuvės. 

— Aišku, tai gali būti tiesiog sutapimas, - pasakiau nejaukiai 
jausdamasi, kad Florianas nedvejodamas prilygina mane senų 
laikų aukštuomenės gražuolei. - Bet... 

— Na, kas? - nekantraudamas paragino jis tęsti. 

— Kai buvau Orchidėjų namuose, mačiau skulptūrą terasos 
kampe. Ji krito į akis, nes labai neįprasta, šiaip sode tokios skulp- 
tūros nestatomos. Moteris, sėdinti ant kėdės. Kai žiūriu į tą nuo- 
trauką, esu tikra, kad tai ta pati moteris. Ir iš tiesų - prisimenu, 
tada pagalvojau, kad ji atrodo pažįstama. 

— Todėl, kad atrodo visai kaip jūs! - tarė jis, kai padavėja pa- 
statė gėrimus nuo padėklo ant stalelio. - Na, jaučiu, jau pažen- 
gėm į priekį. 

— Aš labai jums dėkinga, Florianai, bet vis dėlto nemanau, 
kad vakar matytoji sena ponia norėtų man ką nors pasakyti ar 
kada nors mane pripažins. Kodėl turėtų? Ar jūs elgtumėtės ki- 
taip tokiomis aplinkybėmis? - nenorėjau sutikti. 

— Reikia pripažinti, jei visiškai nepažįstama moteris ateitų į 
mano sodą, net jei tikrai būtų kraupiai panaši į mano motiną, ir 
dar pareikštų priklausanti mano šeimai, žvelgčiau į ją įtariai, - 
rimtai sutiko Florianas. 

— Tai ko dabar imtis? - paklausiau. 

— Grįžti pas ją. Manau, turėčiau jus palydėti. Kai ji išgirs 
mano vardą, tai suteiks jums svarbos. 

Nepajėgiau sulaikyti ironiškos šypsenos dėl Floriano visiško 
įsitikinimo, kad senoji ponia žinos, kas jis toks. Jau buvau pa- 
stebėjusi, kad Pietų amerikiečiai, regis, nė kiek nesidrovėdami 
atvirai ir nuoširdžiai giriasi savo talentais ir pasiekimais. 

— Be to, noriu pamatyti jūsų minėtą skulptūrą, Maja, - tęsė 
Florianas. - Neprieštarausite, jei važiuosiu su jumis? 

— Nė kiek. Jūs buvot man toks geras, šitaip padėjot. 

— Galiu jus patikinti, tai buvo vienas malonumas. Pagaliau 
jukjūs ir toji viena gražiausių kada nors Brazilijoje gimusių mo- 
terų - kaip du vandens lašai. 

Išraudau susidrovėjusi dėl tokio komplimento. Ciniškas ma- 

no protas bematant pakišo klausimą - o gal jis tikisi kokių nors 
paslaugų atsidėkojant už pagalbą. Šiais laikais atsitiktiniai lyti- 
niai santykiai jau norma, bet aš į tai leistis neketinau. 

— Atsiprašau, - tarė Florianas, kai suskambo jo mobilusis, ir 
ėmė gyvai portugališkai kalbėtis su kažkuo, ką vadino guerida'. - 
Nesijaudink, - pasakė jis, - būsiu pas tave po penkiolikos minu- 
čių. - Jis pažvelgė į mane ir atsiduso. - Gaila, turiu jus palikti, — 
pasakė ir baigė gerti savo caipirinha. - Petra, mergina, su kuria 
gyvenu, vėl įsigudrino pamesti raktą. 

Jis užvertė akis ir pamojo, kad atneštų sąskaitą. 

— Ne, - tvirtai paprieštaravau, - aš apmokėsiu atsidėkodama 
jums už pagalbą. 

— Jei taip, tai ir aš jums dėkoju, - maloniai linktelėjo jis. — 
Kuriuo metu rytoj turėčiau jūsų užsukti? 

— Kada tik jums tiks. Aš nieko neplanuoju. 

— Tada siūlyčiau pusę vienuoliktos, kol senjora Beatrisė 
Karvaljo dar nebus nuėjusi užkąsti priešpiečių ir po jų nusnūsti. 
Nesikelkit, - tarė stodamasis nuo kėdės. - Likit čia, baikit savo 
vyną. Iki rytdienos, Maja. Tchau. 

Elorianas nuėjo nerūpestingai linktelėjęs padavėjai, spok- 
sančiai į jį vertinamu žvilgsniu, - jį atpažino. Siurbčiojau vyną 
jausdamasi labai kvailai, nes akimirką buvo toptelėję, kad jis no- 
rėtų su Manimi permiegoti. 

Bet, kaip ir visi kiti, jis turi savo gyvenimą. Ką gi, pagalvojau, 
pakėlusi prie lūpų taurę su vynu, gal ir aš susirasiu savąjį. 


* mieloji (port.). 


LZ 


Kitą rytą Florianas punktualiai pasirodė viešbučio vestibiulyje, ir 
mes išvažiavome jo raudonu „Fiatu“. Nenutrūkstamame mašinų 
sraute jis nardė pasitikėdamas savimi, o man gniaužė kvapą, kai 
per plauką išvengdavome susidūrimo. 

— O iš kur jūs kilęs? - paklausiau, kad nukreipčiau mintis 
nuo gąsdinančio vairavimo. - Ar jūs grynas brazilas? 

— O kas, jūsų manymu, yra grynas brazilas? - paklausė jis 
manęs. - Tokių iš viso nėra. Mūsų naciją sudaro susimaišiusių 
įvairių tautybių, tikėjimų ir odos spalvos žmonės. Vieninteliai 
„gryni“ brazilai buvo čiabuviai, nativos, kuriuos prieš penkis 
šimtus metų atvykę čia portugalai ėmė žudyti gviešdamiesi 
mūsų šalies turtų. Tuos, kurie nebuvo žiauriai nužudyti, įveikė 
kolonistų atsineštos ligos, ir tokių buvo daug daugiau. Savo šei- 
mos istorijos nepasakosiu, pasakysiu tik tiek, kad mano motina 
kilusi iš portugalų, o tėvas italas. Grynakraujų brazilų čia nėra. 

Sparčiai daugėjo žinių apie šalį, kurioje galėjau būti gimusi. 

— O kaip Airis Kabraliai? 

— Tai įdomu - na, jie buvo gryni portugalai, iki Izabelės, 
galimos jūsų prosenelės. Jos tėvas buvo italų kilmės, labai tur- 
tingas, kaip daugelis kitų, tuo metu susikrovusių turtus iš kavos 
verslo. Skaitant tarp eilučių galima daryti prielaidą, kad Airis 
Kabraliams buvo atėję sunkūs laikai, kaip ir daugeliui tingių 

aristokratų šeimų. O Izabelė buvo labai graži ir iš turtingos šei- 
mos, tad, galima manyti, sandoris buvo sudarytas. 

— Tad bus teisinga sakyti, kad šiuo metu jūsų išvados yra 
daugiau spėlionės nei faktai? - paklausiau. 

— Šimtu procentų spėlionės. Taip visada būna, kai ėmęs 
tyrinėti istorines aplinkybes nieko neturi, išskyrus datas, kokį 
laišką ar dienoraštį, - patikslino Florianas. - Dėl nieko negali 
būti tikras, nes balsų, kuriuos turėtum išklausyti, kad patvirtin- 
tum istorinį faktą, jau nebėra tarp mūsų. Būdamas istorikas turi 
išmokti susieti paskirus faktus, tartum dėlioti dėlionę, kad su- 
kurtum visą paveikslą. 

— Taip, manau, jūs teisus, - tariau susimąsčiusi, supratau, ką 
jis norėjo pasakyti. 

— Žinoma, interneto amžiuje, kai viskas užrašoma, istori- 
jos tyrinėjimai pasikeis. Žengiame į naują erą, kur bus mažiau 
paslapčių, mažiau mįslių, kurias reikia atspėti. Ačiū Dievui, esu 
dar ir romanų rašytojas, nes ponia vikipedija ir jos draugai pasi- 
glemžė mano kaip istoriko darbą. Mano memuarai, kai pasensiu, 
bus beverčiai, viskas apie mane bus visiems matoma internete. 

Susimąsčiau apie tai, o Florianas - net nepaklausęs, kur va- 
žiuoti, - pasuko tiesiai į Orchidėjų namų privažiavimo keliuką. 

— Iš kur taip gerai žinot, kur šie namai yra? - paklausiau ap- 
stulbusi, o jis nedvejodamas sustabdė mašiną priešais namą. 

— Mieloji mano Maja, jūsų galima seniai prarasta šeima yra 
garsi Rio. Šiuos namus žino kiekvienas istorikas. Tai viena iš ne- 
daugelio praėjusios epochos liekanų. Taigi, - tarė jis išjungda- 
mas variklį ir pasisukęs į mane, - pasirengusi eiti? 

— Taip. 

Florianas žengė priekyje, mudu prisiartinom prie namo, už- 
lipom laipteliais. 

— Skambutis sugedęs, - pasakiau jam. 

— Tada aš pabelsiu. 

Taip ir padarė. Garsiai, tartum norėdamas prikelti mirusiuo- 
sius. Pusę minutės negavęs atsakymo, Florianas vėl ėmė daužyti 
į duris, jau net stipriau, ir tada išgirdau viduje kažką atbėgant 
per grindų plyteles. Paskui išgirdau atstumiant skląstį ir pasu- 
kant raktą. Pagaliau durys buvo atidarytos, ir pamačiau žilagalvę 
afrikietę tarnaitę, kurią buvau sutikusi prie namų, kai lankiausi 
čia aną kartą. Vos mane išvydus ir atpažinus jos veidas persi- 
mainė iš baimės. 

— Atsiprašome, kad trukdome jus, senjora, bet aš esu Flo- 
rianas Kvintelasas, senjoritos DAplesjė draugas. Užtikrinu jus, 
nenorime trikdyti jūsų ponios ar kelti jai nerimą. Tačiau mes 
turime informacijos, kuri, mūsų manymu, ją galėtų sudominti. 
Aš esu labai gerbiamas istorikas ir romanų rašytojas. 

— Žinau, kas jūs, senjore Kvintelasai, - atsakė tarnaitė, ne- 
nuleisdama akių nuo manęs. - Senjora Karvaljo geria kavą pus- 
ryčių kambaryje, bet, kaip jau esu sakiusi jūsų draugei, ji labai 
serga. 

Klausydamasi, kaip oficialiai kalba tarnaitė, vos neėmiau ki- 
kenti. Atrodė, lyg ji vaidintų kokioje antrarūšėje Viktorijos laikų 
melodramoje. 

— Kodėl mums su jumis neužėjus į namus ir nepaaiškinus 
senjorai Karvaljo, kas esame? - paklausė Florianas. - Jei ji pasi- 
jus negalinti sa mumis kalbėtis, mes tuoj ir išeisime. 

Florianas jau peržengė slenkstį, ir susinervinusiai tarnaitei 
neliko nieko kita, kaip pasitraukus atbulai įleisti mus į didžiulį 
plytelėmis grįstą prieškambarį, iš kurio kilo platūs lenkti laiptai 
į viršutinius aukštus. Ties viduriu stovėjo dailus raudonmedžio 
stalelis ant vienos kojos, o prie sienos - įspūdingas aukštas laik- 
rodis. Po laiptų linkiu mačiau ilgą siaurą koridorių, iš prieškam- 
bario aiškiai vedantį į užpakalinę namo dalį. 

— Prašom, būkite maloni, rodykite mums kelią, - Florianas 
paprašė tarnaitės tokiu pat kaip jos oficialiu tonu. 

Ji sudvejojusi luktelėjo, tartum ką sau svarstydama. Tada 
linktelėjo mums ir pirma nuėjo koridoriumi, o mes nusekėme 
iš paskos. Kai blausaus koridoriaus gale priėjome duris, tarnaitė 
į mus atsigręžė. Mačiau, kad šį kartą ji laikysis tvirtai ir neleis 
mums įkelti kojos nepasikalbėjusi su savo ponia. 

— Palaukite čia, - tarė ryžtingai. 

Kai tarnaitė pasibeldusi įėjo į kambarį ir mums prieš nosį 
uždarė duris, pasisukau į Florianą. 

— Juk ji sena, ligota moteris. Ar dera ją varginti? 

— Dera, Maja, negi būtų teisinga, jei atsisakytų atskleisti fak- 
tus apie tikruosius jūsų tėvus. Ta moteris už durų labai gali būti 
jūsų senelė. Jos duktė - jūsų motina. Ar jums tikrai taip rūpi, 
kad mes kelioms minutėms sudrumsime jų nusistovėjusią rytinę 
tvarką? 

Iš kambario išėjo tarnaitė. 

— Ji priims jus penkioms minutėms. Ne ilgiau. 

Ir vėl, kai žengėme į tamsų kambarį, atsiduodantį drėgme 
ir pelėsiais, pajutau įdėmų tarnaitės žvilgsnį. Kambario apstaty- 
mas buvo akivaizdžiai nekeistas daugelį dešimtmečių. Kai akys 
apsiprato su prieblanda, pastebėjau nudėvėtą rytietišką kilimą 
po kojomis ir išblukusias damasto užuolaidas, karančias prie 
lango. Tačiau bendrąjį nuskurimo įspūdį nusvėrė gražūs senovi- 
niai raudonmedžio ir riešutmedžio baldai ir virš galvų kabantis 
prašmatnus sietynas. 

Senjora Karvaljo sėdėjo aksomu apmuštame krėsle su aukšta 
atkalte, keliai buvo apkloti vilnone antklode. Ant stalelio šalia 
jos stovėjo ąsotis su vandeniu ir daug vaistų buteliukų. 

— Sugrįžot, - pasakė ji. 

— Prašom atleisti senjoritai D'Aplesjė, kad ir vėl jus trukdo, — 

pradėjo Florianas, - bet galite įsivaizduoti, kaip labai jai svarbu 
surasti savo šeimą. Ir ji neatsitrauks. 

— Senjore Kvintelasai, - atsiduso senoji ponia, - jau vakar 
sakiau jūsų draugei, kad negaliu padėti. 

— Argi tikrai, senjora Karvaljo? Juk jums tereikia pažvelgti į 
šį portretą, kabantį ant sienos virš židinio, ir suprasite, kad sen- 
jorita Maja yra čia ne dėl kokių slaptų užmačių. Jai nereikia pi- 
nigų, ji tik nori surasti savo šeimą. Ar tai blogai? Ar galite ją už 
tai smerkti? 

Pažvelgiau, kur buvo parodęs Elorianas, ir pamačiau alieji- 
niais dažais tapytą portretą moters, kurią dabar žinojau esant 
Izabelę Airis Kabral. Šį kartą jau neliko abejonės. Net aš mačiau 
esanti tikras jos gyvavaizdis. 

— Izabelė Airis Kabral jūsų motina, - kalbėjo toliau Eloria- 
nas. - Be to, jūs turite dukterį Kristiną, gimusią 1956 metais. 

Senoji ponia sėdėjo tylėdama, kietai sučiaupusi lūpas. 

— "Tai jūs nenusiteikusi net svarstyti galimybės, kad galbūt 
iš tiesų turite anūkę? Turiu jums pasakyti, senjora, kad šią mi- 
nutę mano draugas renka senjoritos D Aplesjė kilmės įrodymus 
Respublikos muziejuje. Mes sugrįšim, - pažadėjo Florianas. 

Senoji ponia ir toliau tylėjo, vengė Floriano žvilgsnio. Staiga 
ji susigūžė iš skausmo. 

— Prašom išeiti, - pasakė ji, ir aš pamačiau kančią jos akyse. 

— Gana, - beviltiškai sušnibždėjau Florianui. - Ji serga, ne- 
dora taip su ja elgtis. 

Florianas sutiko linktelėdamas. 

— Adeus, senjora Karvaljo. Linkiu jums malonios dienos. 

— Aš labai atsiprašau, senjora Karvaljo, - tariau. - Daugiau 
jūsų nevarginsime, pažadu. 

Florianas apsisuko ir ryžtingai žengė iš kambario, o aš sumi- 
šusi ir vos neverkdama nusekiau iš paskos. 

Prieškambaryje pamatėme lūkuriuojančią tarnaitę ir priė- 
jome prie jos. 

— Dėkojame, kad įleidote mus, senjora, - tarė Florianas 
mums sekant paskui ją prie durų. 

— Užkalbinkit ją, - sušnibždėjo man Florianas, - noriu pa- 
sidairyti. 

Jam lipant žemyn atsigręžiau į tarnaitę kupinu apgailesta- 
vimo veidu. 

— Man labai nesmagu, kad sutrikdėme ramybę senjorai Kar- 
valjo. Daugiau tikrai nebeisiu čia nekviesta. 

— Senjora Karvaljo labai serga, senjorita. Matot, ji miršta, jai 
liko labai nebedaug. 

Tarnaitė lūkuriavo ant slenksčio man už nugaros, jaučiau, 
kad ji nori dar kažką pasakyti. | 

— Norėjau tik paklausti, - tariau rodydama į fontaną, seniai 
nebetrykštantį kiemo viduryje. - Ar jūs matėte šiuos namus, kai 
jie dar buvo puikumo viršūnėje? 

— "Taip, aš čia gimiau. 

Mačiau, kaip liūdnomis akimis jai žvelgiant į aptrupėjusį 
fontaną grįžta prisiminimai. Kai akies kampeliu pastebėjau Elo- 
rianą dingstant už namo kampo, ji staiga žengė į mane. 

— Senjorita, - sušnibždėjo ji, - šį tą jums turiu. 

— Atsiprašau? 

Mano mintis buvo atitraukęs Floriano dingimas, tad neišgir- 
dau, ką pasakė tarnaitė. 

— Šį tą jums duosiu. Bet labai prašau, turite prisiekti, kad 
niekada nepasakysite senjorai Karvaljo, ką jums patikėjau. To- 
kios išdavystės ji man neatleis. 

— Žinoma, - atsakiau. - Visiškai jus suprantu. 

Iš baltos prijuostės kišenės tarnaitė ištraukė ploną paketėlį, 
susuktą į vyniojamąjį popierių, ir padavė man. 

— Prašom, tik maldauju, niekam nesakykite, kad jums juos 
daviau, - tarė ji gergždžiančiu balsu. - Man juos perdavė mano 
mama visai prieš mirtį, ji pasakė, kad tai Airis Kabralių šeimos 
istorijos dalis, ir liepė juos saugoti. 

Nustebusi išpūčiau akis. 

— Ačiū, - tariau tyliai, apsidžiaugusi, kad Florianas jau at- 
sirado ir stovi prie automobilio. - Bet kodėl? - paklausiau jos. 

Ilgu kaulėtu pirštu ji parodė į mėnulio akmenį, ant plonos 
auksinės grandinėlės kabantį man ant kaklo. 

— Žinau, kas jūs. Adeus. 

Ji nėrė vidun ir uždarė duris. 

Apstulbusi įsibrukau paketėlį į rankinę ir nulipau laiptais 
prie automobilio. 

Florianas jau sėdėjo viduje, įjungęs variklį. Įsėdau, ir mes lei- 
domės keliuku, kaip jam įprasta, nemažu greičiu. 

— Gal matėt skulptūrą? - paklausiau jo. 

— Taip, - atsakė mums jau važiuojant gatve ir tolstant nuo 
namo. - Gaila, kad ji atsisako jus pripažinti, Maja, bet mano suk- 
tos smegenys dabar aptiko netinkančią į dėlionę dalį. Manau, tos 
moters uždarumą galiu suprasti. Kai grįšim į miestą, paliksiu jus 
prie viešbučio ir grįšiu į Respublikos muziejų ir biblioteką. Ar 
galėsiu vėliau užsukti pas jus, jei turėsiu žinių? - paklausė jis, kai 
privažiavom prie viešbučio. 

— Taip, prašom, - atsakiau ir išlipau iš automobilio. 

Įsiliejęs į srautą jis nuvažiavo gatve, o aš liftu pakilau į savo 
kambarį. Uždariusi duris ir pakabinusi ant jų lentelę „Netruk- 
dyti , nuėjau prie lovos ir išsiėmiau paketėlį. Tai buvo pluoš- 
tas laiškų, tvirtai perrištų virvele. Pasidėjau jį ant lovos, atrišau 
mazgą ir paėmiau pirmą pasitaikiusį laišką - vokas buvo tvar- 

adresus, visi laiškai buvo adresuoti „Senjoritai Luenai Fagundes.. 

Atsargiai išimdama laišką pirštais jutau plonyčio popieriaus 
gležnumą. Išskleidžiau jį ir perskaičiau adresą viršuje - Pary- 
žius, o data buvo 1928 metų kovo trisdešimta. Pažiūrėjusi dar 
kelis laiškus pamačiau, kad jų krūvelė priešais mane sudėta 
ne chronologine tvarka, nes keli laiškai Luenai Fagundes buvo 
siųsti 1927 metais ir kitu adresu Brazilijoje. Peržiūrėjusi dau- 
giau laiškų mačiau, kad visų apačioje pasirašyta Izabelės, galbūt 
mano prosenelės. 

Prisiminiau tarnaitės žodžius. 

Žinau, kas jūs... 

Mano pirštai palietė mėnulio akmenį. Galėjau tik spėti, kad 
papuošalas buvo prie manęs galbūt kaip mano motinos atmi- 
nimo dovana, kai tėtis Atlantas mane įsivaikino. Kai man jį davė, 
pasakė, kad už jo slypi įdomi istorija. Galbūt šitaip subtiliai jis 
skatino mane kada nors paklausti, kokia ta istorija, gal tuo metu 
nenorėjo trikdyti tiesiai pasakydamas apie mano praeitį. Jis 
laukė, kol paklausiu. Ir dabar iš visos širdies gailėjausi, kad ne- 
paklausiau. 

Kitą valandą vargau dėliodama laiškus - jų buvo gal daugiau 
kaip trisdešimt - pagal datas. 

Labai knietėjo imti skaityti nepriekaištinga dailia rašysena 
parašytus laiškus, bet suskambo mobilusis, ir aš išgirdau kupiną 
susijaudinimo Floriano balsą. 

— Maja, turiu žinių. Ar galiu atvažiuoti pas jus po valandos? 

— Gal verčiau susitikim rytoj rytą? Man regis, pasigavau 
skrandžio virusą, - pamelavau jausdamasi kalta, bet likusią die- 
nos dalį norėjau skaityti laiškus. 

— Tai rytoj dešimtą? 

— Taip. Esu tikra, iki tol bus praėję. 

— Jei ko nors prireiks, Maja, skambinkit man. 

— Gerai, ačiū. 

— Nėra už ką. Sveikit, - pasakė jis. 

Baigusi pokalbį, paskambinau kambarių tarnybai, kad at- 
neštų du butelius vandens ir trijų riekių sumuštinį. Kai atnešė, 
išsiblaškiusi ėmiau juos kramsnoti, drebančiais pirštais paėmiau 
pirmąjį laišką ir pradėjau skaityti... 


= Okzabelė «= 


Rio de Zaneiras 


1927 metų lapkritis 


13 


Izabelę Rozą Bonifacijo prižadino iš miego skrebenantis mažų 
letenėlių tapenimas per plytelių grindis. Atsisėdusi lovoje pa- 
žvelgė žemyn ir pamatė į ją spoksant sagui'. Miniatiūrinėse ran- 
kutėse - visai tokiose pat kaip jos, tik plaukuotose - beždžionėlė 
laikė jos plaukų šepetį. Belė neištvėrė nesukikenusi - sagui tebe- 
spoksojo į ją drėgnomis juodomis akutėmis maldaudama leisti 
pasprukti su nauju žaisliuku. 

— Ką, nori pasišukuoti kailiuką? - paklausė ji atsigulusi ant 
pilvo ir pasislinkusi prie krašto. - Būk gerutė, - ištiesė ranką 
beždžionėlės pusėn, - atiduok man. Jis mano, mama labai su- 
pyks, jei jį pasivogsi. 

Beždžionėlė pakreipė galvą žiūrėdama, kur sprukti, ir kai 
ilgi laibi Belės pirštai jau tiesėsi čiupti šepetį, žvėrelis grakščiai 
liuoktelėjo ant palangės ir dingo iš akių. 

Atsidususi Belė vėl krito į patalus žinodama, kad gaus iš- 
klausyti dar vieną tėvų pamokslą, - nakčiai reikią užsidaryti 
langines, kad niekas nedingtų. Plaukų šepetys buvo perlamut- 
rinis, senelės iš tėvo pusės dovana krikštynų proga, ir, kaip 
Belė sakė beždžionėlei, jos mamai tai nepatiks. Belė pasislinko 
aukštyn, padėjo galvą ant pagalvės, puoselėdama tuščią viltį, 

kad sagui, bėgdama namo į džiungles kalno šlaite, gal numes 
šepetį sode. 

Švelnus vėjelis pūstelėjo ant kaktos nudrikusią tankių tam- 
sių plaukų sruogą, atnešė gvajavų ir citrinmedžių aromatą iš 
sodo po langais. Nors laikrodis prie lovos rodė tik pusę sep- 
tynių ryto, jau buvo juntama, kokia karšta ateina diena. Ji pa- 
žvelgė aukštyn ir nepamatė nė vieno debesėlio greitai šviesėjan- 
čiame danguje. 

Luena, jos tarnaitė, pasibels dar tik po valandos, kad pa- 
dėtų apsirengti. Belė ėmė svarstyti, gal pagaliau reikėtų sukaupti 
drąsą ir, kol visi tebemiega, slapčia išslinkus iš namo pasiplau- 
kioti vėsiame vandenyje puikiame plytelėmis išklotame baseine, 
kurį jos tėvas Antonijus visai neseniai įrengė sode. 

Baseinas buvo naujausias Antonijaus įrenginys, ir tėvas labai 
juo didžiavosi, nes Rio de Žaneire tai buvo vienas iš pirmųjų ba- 
seinų nuosavame name. Prieš mėnesį jis buvo susikvietęs visus 
svarbiausius draugus to baseino pasižiūrėti, ir visi pareigingai 
žavėdamiesi stovėjo jį supančioje terasoje. Vyrai vilkėjo bran- 
gius pagal užsakymą pasiūtus kostiumus, moterys buvo pasi- 
puošusios suknelėmis, pirktomis prašmatniose parduotuvėse 
Rio Branko gatvėje, pasiūtomis pagal naujausius Paryžiuje su- 
kurtus modelius. 

Belė tada pagalvojo - kaip kvaila, kad niekas nepasiėmė 
maudymosi kostiumėlio, bet ir ji pati stovėjo aprengta, kaip 
dera, deginančioje kaitroje, trokšdama nusimesti vakarinę suk- 
nelę ir panirti į vėsų skaidrų vandenį. Iš tiesų Belė dar nė karto 
nematė, kad kas nors tuo baseinu naudotųsi. Kai ji paklausė, ar 
galėtų jame paplaukioti, tėvas papurtė galvą. 

— Ne, guerida, tau negalima tarnams pasirodyti su maudy- 
mosi kostiumėliu. Plaukiok tada, kai jų nėra aplinkui. 

Kadangi tarnai visada buvo aplinkui, Belė greitai suprato, 

kad baseinas - tai tik dar viena puošmena, didelis turtas, ku- 
riuo tėvas gali pasigirti, padaryti įspūdį draugams. Dar vienas 
laiptelis nesiliaujamai kopiant į taip trokštamą padėtį aukštuo- 
menėje. 

Kai ji paklausė mamos, kodėl tėtis lyg ir nėra patenkintas 
tuo, ką turi, nors jie gyvena vienuose iš gražiausių Rio namų, 
dažnai pietauja Kopakabanos rūmų viešbučio restorane ir net 
turi naujutėlaitį „Fordą“, jos mama ramiai gūžtelėjo pečiais. 

— Paprasčiausiai dėl to, kad jis niekaip nepakeis savo pavar- 
dės - nesvarbu, kiek automobilių ar plantacijų turėtų. 

Per septyniolika savo gyvenimo metų Belė po truputį prisi- 
rankiojo žinių apie tėvą. Antonijus kilęs iš imigrantų italų, kurie 
atvykdavo į Braziliją dirbti daugelyje kavos plantacijų dar ne- 
nualintose, našiose žemėse, supančiose San Paulo miestą. Anto- 
nijaus tėvas buvo ne tik labai darbštus, bet ir protingas, todėl iš 
paskutiniųjų stengėsi susitaupyti, kad nusipirktų žemės sklypelį 
ir pats imtųsi verslo. 

Kai Antonijus jau buvo tiek suaugęs, kad galėtų perimti ka- 
vos verslą, šis klestėte klestėjo, todėl buvo įmanoma įsigyti dar 
tris plantacijas. Verslas padarė jų šeimą turtingą, ir kai Belė buvo 
aštuonerių, tėvas nusipirko gražią seną fazendą už penkių va- 
landų kelio nuo Rio de Žaneiro. Šią vietą ji tebelaikė savo na- 
mais. Pasislėpęs aukštai kalnuose didelis plantacijos namas buvo 
tylus ir svetingas, su juo susiję brangiausi Belės prisiminimai. 
Tomis dienomis ji turėjo laisvę klaidžioti ir jodinėti kur užsi- 
maniusi po dviejų tūkstančių hektarų valdą ir džiaugėsi idiliška, 
nerūpestinga vaikyste. 

Vis dėlto, nors Antonijus dabar priartėjo prie Rio de Žaneiro, 
jam vis dar buvo negana. Belė prisiminė - kartą vakarieniaujant 
ji girdėjo, kaip tėtis aiškina mamai, kodėl jiems reikėsią kada 
nors persikelti į patį miestą. 

— Rio yra sostinė, vieta, kur susitelkusi visa Brazilijos galia. 
Ir mes turime būti jos dalis. 

Plečiantis Antonijaus verslui, augo ir jo aukso kalnas. Prieš 
trejus metus parvažiavęs namo tėtis pasakė nusipirkęs namą 
Kosme Veljo rajone, viename iš prabangiausių Rio de Žaneire. 

— Dabar portugalų aristokratai nebegalės manęs ignoruoti, 
nes jie bus mūsų kaimynai! - pasigyrė Antonijus ir trenkė kumš- 
čiu į stalą. 

Belė su mama susižvelgė pašiurpusios, kad reikės iš namų 
kalnuose kraustytis į didelį miestą. Paprastai nuolaidi motina šį 
kartą užsispyrė, kad fazenda „Santa Tereza“ nebūtų parduota, 
tad bent jau liks prieglobstis, jei prireiks pabėgti nuo Rio vasaros 
karščių. 

— Kodėl, mama, kodėl? - verkė tą vakarą Belė, kai motina 
atėjo į jos kambarį pabučiuoti prieš miegą. - Man čia taip gera. 
Aš nenoriu keltis į miestą. 

— Todėl, kad tavo tėvui negana būti tokiam pat turtingam 
kaip portugalų diduomenės šeimos Rio de Žaneire. Jis nori būti 
lygus jų draugijoje. Ir pelnyti jų pagarbą. 

— Bet, mama, net aš suprantu, kaip Rio portugalai žiūri į mus, 
italus paulistas'. Jis tikriausiai niekada nepasieks savo tikslo. 

— Na, - nuovargio kupinu balsu tarė motina, - kol kas Anto- 
nijus pasiekė viską, ko norėjo. 

— Bet kaip mudvi žinosim, kaip elgtis? - paklausė tada Iza- 
belė. - Beveik visą gyvenimą praleidau čia, kalnuose. Mes nie- 
kada ten nepritapsim, kaip nori tėtis. 

— Tavo tėvas jau kalba, kad susipažinsim su senjora Natalija 
Santos iš portugalų aristokratų šeimos, kuriai dabar atėjo sunkūs 
laikai. Ji užsidirba pragyvenimui mokydama tokias šeimas kaip 
mūsų deramai elgtis aukštuomenėje. Ji gali mus į ją ir įvesdinti. 


* San Paulo gyventojus (port.). 

— Tai mes turėsim virsti lėlėmis, vilkinčiomis geriausius dra- 
bužius, kalbančiomis, ką reikia, ir pagal taisykles naudojančio- 
mis stalo įrankius? Verčiau jau mirčiau, - išreikšdama nepasi- 
tenkinimą Belė sušvokštė kaip smaugiama. 

— Panašu, kad taip ir bus, taip, - sutiko motina, kikendama 
iš tokio gyvenimo mieste įvertinimo, jos šiltos rudos akys spin- 
dėjo linksmumu. - O tu, Izabele, esi jo vienintelė mylima duktė 
ir, žinoma, ta višta, kuri gali jam sudėti auksinį kiaušinį. Jau da- 
bar tu labai graži, Bele, ir tavo tėvas mano, kad tokia išvaizda 
lems tau gerą santuoką. 

Belė pasibaisėjusi pažvelgė į motiną. 

— Tėtis manimi pasinaudos, kad įgytų aukštuomenės palan- 
kumą? Na, aš nesileisiu! — Ji apsivertė ant pilvo ir ėmė kumšte- 
liais daužyti pagalvę. 

Karla priėjo prie lovos, visu vešliu kūnu įsitaisė ant jos krašto 
ir putnia ranka paplekšnojo dukteriai per tvirtą nugarą. 

— Nėra taip blogai, kaip atrodo, guerida, - paguodė ji. 

— Bet man dar tik penkiolika! Aš noriu ištekėti iš meilės, ne 
tam, kad įgyčiau padėtį visuomenėje. Be to, portugalai išblyškę, 
kaulėti ir tinginiai. Man labiau patinka italai. 

— Najau, Bele, negalima taip kalbėti. Kiekviena tauta turi ir 
gera, ir bloga. Esu tikra, kad tavo tėvas ras tokį vyrą, kuris tau 
patiks. Rio yra didelis miestas. 

— Aš ten nevažiuosiu! 

Karla pasilenkusi pabučiavo tamsius žvilgančius dukters 
plaukus. 

— Na, štai ką aš tau pasakysiu - aiškiai paveldėjai savo tėvo 
būdą. Labanakt, guerida. 

Taip jos kalbėjosi prieš trejus metus, ir nuo tada nepasikeitė nė 
viena motinai išsakyta Belės mintis. Tėvas jai atrodė toks pat sie- 
kiantis turtų ir garbės, motina - švelni ir kilniaširdė, Rio aukš- 
tuomenė tvirtai tebesilaikanti tradicijų kaip ir prieš du šimtus 
metų, 0 portugalai vis taip pat baisiai nepatrauklūs. 

Vis dėlto dabartiniai jų namai Kosme Veljuje fantastiški. Ly- 
gios ochros spalvos sienos ir aukšti langai pakeliamais rėmais, 
puikiai išdėstyti kambariai, iš naujo išdažyti ir išgražinti pagal 
tėvo reikalavimus. Jis taip pat užsimetė įsirengti visus įmanomus 
naujausius patogumus, tokius kaip telefonas ir vonios kambariai 
viršutiniame aukšte. Gražiai sutvarkytas sklypas puošnumu ga- 
lėjo varžytis su įspūdingu Rio botanikos sodu. 

Namas buvo pavadintas Mansūo da Princesa princesės Iza- 
belės garbei - ji kartą buvo atvažiavusi atsigerti Kariokos upelio, 
tekančio per sklypą, vandens, kuris, manoma, turi gydomųjų 
savybių. 

Vis dėlto, nors Izabelė naujoje aplinkoje gyveno neabejotinai 
prabangiai, nuolatos akyse dunksantis Korkovado kalnas - jis 
kilo tiesiai už namo ir buvo toks aukštas - ją slėgė. Ji dažnai su- 
sigriebdavo besiilginti plačių atvirų erdvių ir gryno kalnų oro. 

Persikėlus į miestą Belės kasdienio gyvenimo dalimi tapo 
senjora Santos, etiketo mokytoja. Ji mokė, kaip įeiti į kambarį — 
pečius atgal, aukštai iškelk galvą, plaukte plauk - ir įkalė jai į 
atmintį kiekvienos įtakingos Rio portugalų šeimos genealogijos 
medį. O pasimokiusi prancūzų kalbos, skambinti pianinu, meno 
istorijos ir Europos literatūros, Belė ėmė svajoti ir pati nukeliauti 
į Senąjį Pasaulį. 

Sunkiausia iš viso mokymo buvo tai, kad senjora Santos rei- 
kalavo užmiršti gimtąją kalbą, kurios motina mokė nuo lopšio. 
Belė vis dar stengėsi kalbėti portugališkai be itališko akcento. 

Ji dažnai žiūrėdavo į veidrodį ir leisdavo sau ironiškai paki- 

kenti. Mat, nors Natalija Santos ir labai stengėsi išnaikinti jos kil- 
mės žymes, tikrąjį paveldą išdavė veido bruožai. Jos nepriekaiš- 
tinga oda, vos palytėta kalnų saulės, patamsėdavo iki švytinčios 
bronzos - senjora Santos ją nuolat įspėdavo saugotis saulės - ir 
puikiai išryškino tankias tamsių plaukų garbanas ir didžiules ru- 
das akis, bylojančias apie aistringas Toskanos naktis jos tikrosios 
tėvynės kalnuose. 

Jos putlios raudonos lūpos rodė prigimties geidulingumą, 
o krūtys kasdien priešinosi varžomos kieto, vieliukėmis sutvir- 
tinto korseto. Kai Luena kas rytą tempdavo raiščius, kad surištų 
ant nugaros, stengdamasi sutramdyti išorinius moteriškumo 
požymius, Belė dažnai pagalvodavo, kad ta spaudžianti apran- 
gos dalis yra puikus jos padėties gyvenime simbolis. Karšta ir 
aistringa, ji buvo tartum žvėrelis, uždarytas narve. 

Ji stebėjo mažutį gekoną, tartum žaibo blyksnis šmaižiojantį 
nuo vieno lubų krašto prie kito, ir galvojo, kad jis bet kurią aki- 
mirką gali išsprukti pro atvirą langą, kaip išspruko sagui. O ji 
dar vieną dieną praleis suraišiota kaip viščiukas, parengta kišti 
į karštą Rio orkaitę, mokysis užmiršti Dievo duotą jai prigimtį, 
kad taptų aukštuomenės dama, kokia ją nori paversti tėvas. 

Ir jau kitą savaitę tėvo planai dėl jos ateities pasieks crescendo. 
Jai sueis aštuoniolika, ji bus pristatyta Rio de Žaneiro aukštuo- 
menei efektingame pokylyje nuostabiame Kopakabanos rūmų 
viešbutyje. 

Paskui, Belė žinojo, ji bus priversta tekėti už vyro, kurį jai 
suras tėvas. Ir paskutiniai laisvės likučiai dings amžiams. 

Po valandos pažįstamas beldimas į duris įspėjo, kad ateina 
Luena. 

— Labas rytas, senjorita Bele. Argi rytas ne puikus? — pa- 
klausė tarnaitė, įėjusi į kambarį. 

— Ne, - atsakė Belė surūgusi. 

— Nagi, jums jau reikia keltis ir apsirengti. Diena bus pilna 
veiklos. 

— Tikrai? - Belė apsimetė nieko nežinanti, nors puikiausiai 
prisiminė, kokių turi kasdienių priedermių. 

— Nagi, minha peguena', man čia nevaidinkit, - įspėjo Luena, 
perėjusi prie maloninio, nuo vaikystės likusio vardelio, kuriuo 
dažnai kreipdavosi, kai jos likdavo dviese. - Jūs kaip ir aš gerai 
žinot, kad dešimtą valandą pianino pamoka, paskui atvažiuos 
prancūzų kalbos mokytoja. O madam Diušen šią popietę pasku- 
tinį kartą pamatuos jūsų balinę suknelę. 

Belė užsimerkė ir apsimetė nieko negirdėjusi. 

Luenos tai neatbaidė, ji priėjo prie lovos ir švelniai papurtė 
Belę suėmusi už peties. 

— Kas jums darosi? Jau po savaitės būsit aštuoniolikos, jūsų 
tėvas rengia nuostabų pokylį. Visas Rio ten bus. Ar jūsų tai ne- 
jaudina? 

Belė neatsakė. 

— Kurią suknelę norėsite šiandien vilkėti? Kreminę ar mels- 
vą? - neatstojo Luena. 

— Man vis tiek! 

Luena ramiai nuėjo prie spintos ir stalčių, tada Belės lovos 
kojūgalyje padėjo pačios parinktus drabužius. 

Belė nenoromis išsijudino ir atsisėdo. 

— Atleisk, Luena. Aš nusiminusi, nes šįryt į kambarį įlindo 
sagui ir nukniaukė mano plaukų šepetį, senelės dovaną. Žinau, 
kad mama pyks, kam vėl palikau atviras langines. 

— Ką? — pasibaisėjo Luena. - Jūsų gražusis perlamutrinis 
plaukų šepetys atiteko džiunglių beždžionėms! Ir kiek kartų 
jums buvo sakyta nakčiai užsidaryti langines? 

— Daug kartų, - maloniai sutiko Belė. 


* mano mažule (port.). 

— Pasakysiu sodininkams, kad išieškotų visą sodą. Gal kar- 
tais dar suras. 

— Ačiū, - pasakė Belė keldama rankas, kad padėtų Luenai, 
nuvelkančiai jai naktinius marškinius. 


D 


Per pusryčius Antonijus Bonifacijus tikrino pakviestųjų į duk- 
ters pokylį Kopakabanos rūmuose sąrašą. 

— Senjora Santos iš tikrųjų atrinko geriausius ir įtakingiau- 
sius, ir beveik visi sutiko dalyvauti, - patenkintas tarė Antoni- 
jus. - Deja, nebus nei Karvaljo Gomeso šeimos, nei Ribeiros 
Barselo. Jiems esą labai gaila, bet yra užsiėmę kitur, - pakėlė an- 
takį Antonijus. 

— Na, jie nežino, ką praras. - Karla guosdama uždėjo ranką 
savo vyrui ant peties - žinojo, kad šios dvi šeimos Rio de Ža- 
neire svarbiausios. - Kalbos pasklis po visą miestą, ir jie sužinos, 
esu tikra. 

— Tikiuosi, - suniurnėjo Antonijus. - Man nemažai kainavo. 
O tu, mano princesa, būsi viso to centre. 

— Taip, tėti, aš labai dėkinga. 

— Bele, juk žinai, kad negalima vadinti manęs tėčiu. Aš esu 
pai, - papriekaištavo Antonijus. 

— Atleisk, pai, sunku pakeisti viso gyvenimo įprotį. 

— Taigi. - Antonijus tvarkingai sulankstė laikraštį ir atsistojo, 
atsisveikindamas linktelėjo Žmonai ir dukteriai. - Važiuoju į 
kontorą dirbti darbo, kuris visa tai apmokės. 

Belė nusekė išeinantį tėvą akimis ir pagalvojo, koks jis tebėra 
išvaizdus - aukšto stoto, grakštus, tamsiais, nė kiek nepraretėju- 
siais plaukais, tik truputį žilstančiais smilkiniuose. 

— Pai toks įsitempęs, - atsidususi tarė Belė motinai. - Kaip 
manai, ar jis nerimauja dėl pokylio? 

— Bele, tavo tėvas visada įsitempęs. Jis nuolat dėl ko nors ne- 
rimauja - tai dėl kavos derliaus kurioje nors iš mūsų plantacijų, 
tai dėl tavo pokylio. Tiesiog... toks jau yra, - gūžtelėjo pečiais 
Karla. - Na, ir man reikia eiti, šįryt turiu susitikti su senjora San- 
tos aptarti galutinio pasirengimo pokyliui Kopakabanos viešbu- 
tyje. Ji nori, kad po pianino ir prancūzų kalbos pamokų ateitum 
pas mus peržiūrėti svečių sąrašo. 

— Bet, mdūe, aš jau galiu pasakyti jį atmintinai nuo pradžios 
iki galo ir atvirkščiai, - sudejavo Belė. 

— Žinau, guerida, bet svarbu, kad nebūtų jokių nesusipra- 
timų. - Karla atsistojo ketindama išeiti, valandėlę padvejojusi 
atsigręžė į Belę. - Turiu tau pasakyti dar vieną dalyką. Mano 
brangioji pusseserė Sofija taisosi po labai sunkios ligos, ir aš 
pakviečiau ją su visais trimis vaikais pabūti mūsų fazendoje, 
kol galutinai atsigaus. Kadangi ten yra tik Eabiana su vyru, tu- 
rėsiu siųsti Lueną prižiūrėti vaikų, kad Sofija galėtų pailsėti. 
Apgailestauju, bet Luenai savaitės pabaigoje teks išvažiuoti į 
kalnus. 

— Bet, mdūe! - nusiminusi aiktelėjo Belė. - Mano pokylis jau 
po kelių dienų. Ką aš be jos darysiu? 

— Gaila, Bele, bet kito pasirinkimo nėra. Čia bus Gabrielė, 
esu tikra, kad ji visokeriopai tau padės. Dabar jau turiu eiti, nes 
pavėluosiu, - Karla guodžiamai paplekšnojo dukteriai per petį 
ir išėjo iš kambario. 

Belė, susmukusi kėdėje, svarstė nemalonią naujieną. Ji nusi- 
minė liksianti be artimiausios pagalbininkės pasitinkant vieną iš 
svarbiausių savo gyvenimo įvykių. 

Luena gimė jų fazendoje, jos protėviai afrikiečiai buvo ver- 
gai kavos plantacijoje. Kai 1888 metais vergija Brazilijoje buvo 

galutinai panaikinta, daugelis buvusių vergų tą pačią dieną metė 
šalin įrankius ir išėjo, bet Luenos tėvai pasiliko pas buvusius 
šeimininkus. Jie ir toliau dirbo fazendos valdytojams, kol toji 
turtinga portugalų šeima, kaip ir daugelis Rio de Žaneiro aris- 
tokratų, nebeturinti vergų kavamedžiams prižiūrėti, buvo pri- 
versta plantaciją parduoti. Luenos tėvas nedelsė pasinaudoti ta 
proga ir dingo kaip į vandenį, Gabrielę ir devynerių metų duk- 
relę Lueną paliko verstis pačias. 

Kai po kelių mėnesių fazendą nusipirko Antonijus, Karla 
jų pasigailėjo ir primygtinai pareikalavo, kad ir toliau liktų na- 
muose kaip tarnaitės. Prieš trejus metus motina ir duktė su visa 
šeimininkų šeima persikėlė į Rio de Žaneirą. 

Nors Luena formaliai buvo tarnaitė, jos su Bele kartu užaugo 
nuo visų atskirtoje fazendoje. Panašaus amžiaus vaikų, su ku- 
riais galėtų Žaisti, buvo mažai, ir tarp jųdviejų atsirado ypatin- 
gas ryšys. Visai nedaug vyresnė už Belę Luena buvo protinga 
ne pagal metus ir nuolat patardavo savo jaunajai šeimininkei, 
ją guosdavo. Belė savo ruožtu stengėsi atsidėkoti Luenai už ge- 
rumą ir ištikimybę, todėl ilgus nuobodžius vakarus fazendoje 
leido mokydama ją skaityti ir rašyti. 

Tad, kol bus atskirtos, jos galės bent susirašinėti, atsiduso 
Belė, gurkšnodama kavą. 

— Ar jau pavalgėte, senjorita? - paklausė Gabrielė nutrauk- 
dama Belės mintis ir užjaučiamai jai nusišypsojo — matyt, nu- 
girdo, ką pasakė Karla. 

Belė žvilgtelėjo į bufetą, prikrautą šviežių mangų, figų, mig- 
dolų, ir pintinėlę su ką tik iškepta duona. Užtektų visai gatvei 
pamaitinti, pagalvojo ji, ką jau kalbėti apie trijų asmenų šeimą. 

— Taip, gali nukraustyti stalą. Apgailestauju dėl papildomo 
darbo, kuris tau teks, kai nebus Luenos, - pridūrė. 

Gabrielė stojiškai truktelėjo pečiais. 

— Žinau, kad mano duktė liūdės negalėdama čia būti, kai 
ruošimės jūsų gimtadieniui. Bet nesvarbu, mes susidorosim. 

Gabrielei išėjus, Belė pasiėmė Journal do Brasil, gulintį ant 
stalo, ir atsivertė. Pirmame puslapyje buvo nufotografuota Berta 
Luc, kovotoja už moterų teises, su savo šalininkais stovinti prie 
miesto rotušės. Senjorita Luc prieš šešerius metus įsteigė Brazi- 
lijos moterų pažangos federaciją ir nuolat agitavo, kad visoms 
Brazilijos moterims būtų suteikta balsavimo teisė. Belė gyvai 
domėjosi, kaip jai sekasi. Jai atrodė, kad kitoms Brazilijos mo- 
terims laikai jau keičiasi, o ji štai turi tėvą, įsikibusį praeities, vis 
dar manantį, kad moterį visų pirma reikia išleisti už kuo geriau- 
sio pretendento, o tada jau tegu ji gimdo sveikus vaikus. 

Kai jie persikraustė į miestą, Antonijus laikė savo brangiąją 
dukterį kaip belaisvę, neleisdavo jai net apie namus pasivaikščioti 
nelydimai vyresnės moters. Regis, jis nesuprato, kad tos kelios jos 
amžiaus mergaitės, su kuriomis buvo supažindinta per oficialias 
arbatėles ir kurias senjora Santos laikė tinkamomis draugauti, 
buvo iš šeimų, priimančių naująjį amžių, o ne kovojančių su juo. 

Pavyzdžiui, jos draugė Marija Eliza da Silva Kosta kilusi iš 
tikrai aristokratiškos portugalų giminės. Bet jos šeima neskra- 
joja iš vieno aukštuomenės renginio į kitą, kaip klaidingai mano 
pai. Senasis portugalų karališkasis dvaras, prie kurio prisišlieti 
svajoja pai, jau beveik išnykęs ir tapęs istorija, paskutinius jo pa- 
likuonis stengiasi paremti vos saujelė žmonių, nenorinčių atsi- 
sakyti nykstančio pasaulio. 

Marija Eliza buvo viena iš kelių Belės sutiktų merginų, su 
kuriomis ji jautė turinti šį tą bendra. Jos tėvas Heitoras užsidirbo 
pragyvenimui kaip architektas, buvo labai garsus ir neseniai jam 
buvo suteikta garbė pastatyti Cristo Redentor statulą ant Kor- 
kovado viršūnės, to kalno, taip didingai iškilusio į dangų už jų 
namo. Da Silva Kostos gyveno netoliese, Botafoge, ir, kai tėvas 

susiruošdavo ko nors pamatuoti būsimam statiniui, Marija Eliza 
dažnai lydėjo jį iki Kosme Veljo ir aplankydavo Belę, o Heito- 
ras traukinuku važiuodavo į kalną. Belė laukė jos apsilankant ir 
šiandien. 

— Senjorita, gal dar ko norėsit? - paklausė Gabrielė, susto- 
jusi prie durų su sunkiu padėklu. 

— Ne, ačiū, Gabriele, gali eiti. 

Po kelių minučių Belė atsistojo ir išėjo paskui ją. 


D 


— Turbūt labai jaudiniesi dėl pobūvio, - tarė Marija Eliza, 
kai jos sėdėjo pavėsyje - tankus atogrąžų miškas buvo tiesiog 
pakibęs virš namų sodo. Nedidelis sodininkų būrelis prižiūrėjo, 
kad medžiai nesibrautų į nepriekaištingai tvarkomą sklypą, bet 
už jo ribų jie netramdomi plito aukštyn į kalną. 

— Manau, džiaugsiuosi, kai jis bus jau praėjęs, - atvirai pa- 
sakė Belė. 

— Na, oašjo laukiu, tikrai, - šypsodamasi tarė Marija Eliza. — 
Ten bus Aleksandras Medeiras, o aš jį taip įsimylėjusi. Pasijusiu 
kaip devintame danguje, jei pakvies mane šokti, - pridūrė ji 
sriubčiodama šviežiai spaustas apelsinų sultis. - O tau koks nors 
jaunuolis jau krito į akį? - laukiamai pažvelgė ji į Belę. 

— Ne, be to, žinau, vyrą man norės išrinkti tėvas. 

— Oi, koks jis senoviškas! Su tavimi kalbėdamasi jaučiuosi 
laiminga, kad turiu savo pai, nors jo mintys nuolat skraido pa- 
debesiais, jis taip užsiėmęs savo Cristo. Žinai ką, - tarė Marija 
Eliza visai pašnibždomis, - mano tėvas iš tikrųjų yra ateistas, 
bet vis dėlto štai stato patį didžiausią pasaulyje paminklą mūsų 
Viešpačiui! 

— Gal šis darbas pakeis jo įsitikinimus, - pasvarstė Belė. 

— Vakar vakare nugirdau jį kalbantis su mūe, kad vyks į Eu- 
ropą ieškoti statulos skulptoriaus. Kadangi užtruks ten ilgai, 
sakė, visi su juo keliausim. Įsivaizduoji, Bele? Mes pamatysim 
didžiausias Florencijos, Romos ir, be abejo, Paryžiaus įdomy- 
bes, - apie tai pagalvojusi Marija Eliza iš pasitenkinimo net su- 
raukė dailią strazdanotą nosytę. 

— Į Europą? - aiktelėjo Belė, atsigręždama į draugę. - Marija 
Eliza, šią akimirką galiu tau nuoširdžiai pasakyti, kad tavęs ne- 
kenčiu. Nukeliauti į Senąjį Pasaulį yra mano didžiausia svajonė. 
Ypač į Elorenciją, iš kur kilusi mano šeima. 

— Na, galbūt, jei tikrai vyksim, ir tu galėtum keliauti kartu, 
bent kurį laiką? Ir man būtų smagiau, antraip turėsiu nuolat būti 
su savo abiem broliais. Ką manai? - Marijos Elizos akys spindėjo 
iš susijaudinimo. 

— Manau, tai nuostabus pasiūlymas, bet mano tėvas pasakys 
ne, — tiesiai atsakė Belė. - Jei čia jis neleidžia vienai net gatve 
pereiti, vargu ar išleis kelionėn jūra į Europą. Be to, nori laikyti 
mane čia, Rio, kad galėtų kuo greičiau išleisti už vyro. - Nepa- 
guodžiama Belė bateliu sumynė skruzdėlę. 

Į priekinį keliuką įvažiavusio automobilio ūžesys įspėjo jas, 
kad Marijos Elizos tėvas užsuko jos pasiimti. 

— Taigi, - tarė ji atsistojusi ir šiltai apkabinusi Belę, - pasi- 
matysim ketvirtadienį tavo pobūvyje? 

— Taip. 

— Adeus, Bele, - tarė ji nueidama per sodą. - Nesirūpink, mes 
tikrai ką nors sugalvosim. 

Belė liko sėdėti svajodama pamatyti katedrą ir Neptūno 
fontaną Elorencijoje. Iš visų senjoros Santos surengtų kultūros 
pamokų labiausiai patiko meno istorija. Jai buvo pasamdytas 
menininkas pamokyti piešimo ir tapybos pagrindų. Tos po- 

pietės, kai sėdėdavo erdvioje jo studijoje Nacionalinėje dailės 
mokykloje, buvo maloniausios valandėlės nuo tada, kai ji atsi- 
kraustė į Rio. 

Tas menininkas buvo dar ir skulptorius, jis leido jai išbandyti 
ranką lipdant iš kieto raudono molio gabalo. Belė dar prisiminė 
drėgną švelnumą tarp pirštų, kai molis pasidavė jai formuojant 
figūrą. 

— Jūs turite tikrą talentą, - pritariamai linktelėjo meninin- 
kas, kai ji parodė tai, ką pati laikė pasigailėjimo verta, menka 
Milo Veneros kopija. 

Nesvarbu, turėjo Belė gabumų ar ne, bet jai labai patiko stu- 
dijos atmosfera ir, kai pamokos baigėsi, labai stigo kassavaitinių 
apsilankymų tenai. 

Ji išgirdo nuo terasos sklindantį Luenos balsą, pranešantį, 
kad atvažiavo madam Diušen paskutinį kartą prieš pobūvį pa- 
matuoti suknios. 

Metusi mintis apie Europą ir jos didybę, palikusi jas džiung- 
lėse sau už nugaros, Belė atsistojo ir per sodą grįžo į namą. 


14 


Nubudusi aštuonioliktojo gimtadienio rytą Belė išvydo už lango 
lekiančius sunkius pilkus debesis ir išgirdo artėjantį griaustinį. 
Tai rodė telkiantis smarkią grėsmingą audrą, dangų nušvies- 
davo dideli žaibai. Paskui dangus staiga pratrūks ir be jokių 
ceremonijų debesys išsilies ant Rio, permerks vargšus jo gyven- 
tojus. 

Sukiodamasi po kambarį Gabrielė pyškino Belei tos dienos 
tvarkaraštį ir taip pat atsigręžė į langą pasižiūrėti į dangų. 

— Reikia tik melstis, kad debesys prakiurtų prieš prasidedant 
jūsų pokyliui ir lietus jau būtų nulijęs, kai pradės rinktis svečiai. 
Kaip apmaudu būtų, jei jūsų gražioji suknelė apsitaškytų purvu, 
kai išlipusi iš automobilio žengsite į viešbutį. Nueisiu į koplyčią 
paprašyti Dievo Motinos, kad nustotų lyti iki vakaro ir išlindusi 
saulė išdžiovintų balas. Dabar, senjorita Izabele, jau eikit, jūsų 
tėveliai laukia pusryčių kambaryje. Jūsų tėvas nori pasimatyti 
su jumis prieš išvažiuodamas į darbą. Šiandien mums visiems 
ypatinga diena. 

Nors ir labai Belė mylėjo Gabrielę, jau kelintą kartą apgailes- 
tavo, kad nėra Luenos, kad negali praleisti šios ypatingos dienos 
su ja ir taip nuraminti nervus. 

Po dešimties minučių ji įėjo į pusryčių kambarį. Antonijus 
pakilo nuo stalo, ištiesė į ją rankas. 

— Mano brangioji dukrele! Šiandien tu tampi pilnametė, ir 
aš galiu tik didžiuotis tavimi. Eikš, apkabink savo tėvą. 

Belė prigludo, ją apkabino stiprios globėjiškos rankos, ra- 
minamai padvelkė odekolonu, kuriuo jis nuolat kvepinosi, ir 
plaukų pomada. 

— Dabar eik, pabučiuok motiną, ir mes parodysim tau dovaną. 

— Piccolina'“, - užsimiršusi Karla kreipėsi į dukterį senu ita- 
lišku mažybiniu žodeliu. Ji pakilo nuo stalo ir karštai pabučiavo 
Belę, tada kiek atsitraukė ir skėstelėjo rankomis. - Tik pažiūrėk 
į save! Tu tokia graži. 

— Grožį paveldėjai, be abejo, iš savo brangiosios motinos, — 
įsiterpė Antonijus, metęs į žmoną meilų žvilgsnį. 

Belė pastebėjo, kad jo akys sudrėko nuo ašarų. Šiuo metu 
retai matydavo jį išreiškiant jausmus ir iškart prisiminė tuos lai- 
kus, kai jie buvo paprasta italų šeima, kol dar pai nebuvo labai 
praturtėjęs. Nuo tos minties gumulas įstrigo gerklėje. 

— Eikš, žiūrėk, ką tau nupirkom, - Antonijus pasilenkė prie 
greta stovinčios kėdės ir paėmė dvi aksomu aptrauktas dėžu- 
tes. - Tik pažvelk į šitą, - pasakė jis nekantriai siekdamas ati- 
daryti didesnės dėžutės dangtelį ir parodyti, kas viduje. - Ir į 
šiuos, - jis atidarė ir kitą, mažesnę, dėžutę. 

Belė aiktelėjo išvydusi smaragdų vėrinio ir auskarų grožį. 

— Pai! Meu Deus! Jie nepaprasti, rinktiniai. 

Ji pasilenkė arčiau ir tėvui pritariamai linktelėjus pakėlė vė- 
rinį nuo šilkinio dėžutės pamušalo. Jis buvo iš aukso, su didėjan- 
čiais nuo kraštų smaragdais, tad ten, jos iškirptės viduryje, gulės 
nuostabiausias švytintis brangakmenis. 

— Pasimatuok, - paragino tėvas, linktelėjo žmonai, kad su- 
segtų vėrinį ant sprando. 


* Mažute (it.). 

Kai Karla užsegė, Belės pirštai pakilo prie kaklo ir paglostė 
vėsius glotnius brangakmenius. 

— Ar man tinka? 

— Kol dar nepasižiūrėjai į veidrodį, įsisek ir auskarus, - tarė 
Antonijus, ir Karla padėjo pritvirtinti prie ausų dailius ašaros 
lašo formos akmenėlius. 

— Štai! — Antonijus atsuko Belę tiesiai prieš veidrodį, ka- 
bantį virš bufeto. - Jie atrodo nuostabiai! - sušuko jis, nužvelgęs 
dukters atspindį, - brangakmeniai švytėte švytėjo ant kreminės 
grakštaus kaklo odos. 

— Pai, jie turbūt kainavo apvalią sumelę! 

— Jie iš Minas Žeraiso smaragdų kasyklų, pats apžiūrėjau dar 
nenušlifuotus akmenis ir išrinkau geriausius. 

— Ir tavo kreminio šilko suknelė, guerida, išsiuvinėta sma- 
ragdo spalvos siūlais, be abejo, buvo pasiūta tik tam, kad paryš- 
kintų gimtadienio dovaną, - pridūrė Karla. 

— Šį vakarą, - patenkintas mąsliai tarė Antonijus, — salėje 
nebus moters su puikesniais ir brangesniais papuošalais. Net jei 
jos užsisegs pačių Portugalijos karalių brangenybes! 

Staiga visas savaime suprantamas mergaitiškas džiaugsmas 
gavus tokią išskirtinę dovaną išgaravo. Žvelgdama į savo atspindį 
veidrodyje Belė suprato, kad Antonijus norėjo ne pradžiuginti 
dukterį gimtadienio proga. Tai buvo tik dar vienas būdas pa- 
daryti įspūdį daugeliui įtakingų žmonių, šįvakar atvyksiančių į 
pokylį. 

Ant kaklo blizgantys žali brangakmeniai dabar atrodė prasto 
skonio, pretenzingi... o ji pati tiesiog fonas tėvo turto simbo- 
liams pademonstruoti. Ir Belės akys paplūdo ašaromis. 

— Ak, guerida, neverk, - bematant prišoko Karla. - Supran- 
tu, esi priblokšta, bet nereikia taip labai jaudintis tokią tau ypa- 
tingą dieną. 

Belė instinktyviai puolė prie motinos ir priglaudė galvą jai 
prie peties, nes visą nusmelkė ateities baimė. 

Belė mintimis grįžo į savo aštuonioliktojo gimtadienio pokylį 
Kopakabanos rūmuose, į tą vakarą, kai ji, o dar svarbiau - jos 
tėvas buvo neabejotinai priimti į Rio aukštuomenę, - tai liko at- 
mintyje kaip daugybės ryškių momentinių nuotraukų kratinys. 

Gabrielė akivaizdžiai bus pataikiusi paaukoti Dievo Moti- 
nai kaip tik tai, ką reikėjo, - mat, nors visą popietę pylė kaip iš 
kibiro, ketvirtą valandą, kai Belė išsimaudė ir atvažiavo kirpėja 
sukelti jos tankių žvilgančių plaukų į kuodą ant viršugalvio, lie- 
tus liovėsi. Į kuodą buvo įpinti smulkių smaragdų vėriniai - dar 
viena tėvo dovana. O jos atlaso suknelė - medžiaga buvo specia- 
liai atsiųsta iš Paryžiaus, ir madam Diušen taip išmaniai ją su- 
modeliavo, kad pabrėžtų krūtis, kaip nulietus klubus ir plokščią 
pilvą, - buvo prigludusi prie kūno kaip antra oda. 

Kai jie atvažiavo prie viešbučio, būrys tėvo pasamdytų fo- 
tografų griebėsi darbo jai su Antonijumi lipant iš automobilio. 
Vedamai į vidų jai kelią nuolat užtverdavo tiesiai į veidą sprogi- 
nėjančios blykstės. 

Visą vakarą kaip vanduo liejosi šampanas, o tikra retenybė, 
didžiojo eršketo ikrai, atgabenti iš Rusijos, buvo dalijami taip 
nevaržomai, tarsi būtų pigūs gatvės prekiautojo parduodami sal- 
gadinhos.. 

Po prabangių pietų - buvo patiekta omarų termidorų, už- 
sigeriama geriausiais prancūziškais vynais — terasoje užgrojo 

madingiausias Rio šokių orkestras. Didžiulis plaukimo baseinas 
buvo uždengtas lentomis, kad svečiai galėtų šokti žvaigždžių 
šviesoje. 

Antonijus buvo kategoriškai nusiteikęs prieš sambą, nes tas 
šokis, nors vis labiau populiarėjantis, buvo tebelaikomas Rio 
prasčiokų muzika, tačiau senjora Santos jį įtikino leisti pasiro- 
dyti energingai Brazilijos tango šokėjų porai remdamasi tuo, 
kad energingi nelabai padorūs to šokio judesiai tuo metu buvo 
laikomi prašmatnumo viršūne Paryžiaus ir Niujorko rafinuoto 
skonio klubuose. 

Belė prisiminė save šokių aikštelėje su daugeliu vyrų, ir jei 
kas prisiliesdavo prie nuogo jos peties, tai atrodė visai nereikš- 
minga - tarytum nusibraukti nutūpusį moskitą. 

Tada pats Antonijus atvedė prie jos jauną vyriškį supažin- 
dinti. 

— Izabele, - tarė jis, - leisk pristatyti tave Gustavui Airis Ka- 
braliui. Jis žavisi tavimi iš tolo ir mielai norėtų pašokti. 

Pavardė Belei bematant pasakė, kad šis smulkaus sudėjimo, 
išblyškęs, net pažaliavęs vyrukas yra iš vienos aristokratiškiausių 
Brazilijos šeimų. 

— Žinoma, - tarė ji pagarbiai nuleidusi akis. - Man bus garbė, 
senjore. 

Ji negalėjo nepastebėti Gustavo nedidelio ūgio, nes jo akys 
buvo beveik tiesiai prieš jos akis, o kai jis pasilenkė pabučiuo- 
ti jai rankos, gavo progą išvysti jau retėjančius viršugalvio 
plaukus. 

— Senjorita, kur jūs iki šiol slėpėtės? - sumurmėjo jis, ves- 
damas Belę į šokių aikštelę. - Jūs neabejotinai pati gražiausia 
moteris Rio de Žaneire. 

Kol šoko, Belei nė nereikėjo žvilgtelėti į tėvą - ir taip žinojo, 
kad jis stebi juodu ir šypsosi patenkintas savimi. 


Septynios seserys * Majos istorija 163 


Vėliau, kai buvo supjaustytas dešimties aukštų gimtadienio 
tortas ir kiekvienas svečias gavo dar po taurę šampano, kad iš- 
gertų į Belės sveikatą, ausis staiga užgriuvo sprogimai. Kaip ir 
visi terasoje, ji pasuko galvą į tą pusę ir išvydo netoli kranto ant 
bangų besisupančią valtį, šaudančią šimtus ugnies ratų, raketų 
ir žvaigždėmis pažyrančių rutulių. Tie spalvoti fejerverkai nu- 
švietė nakties dangų virš Rio de Žaneiro, ir visi aikčiojo nuo to- 
kio reginio. Šalia stoviniavo Gustavas, ir Belė šiaip taip išspaudė 
apsimestinę dėkingumo šypseną. 

Kitą dieną Belė nubudo vienuoliktą ir parašiusi į fazendą 
Luenai - žinojo, kad šiai bus nežmoniškai smalsu, kas dėjosi per 
pokylį, - iš miegamojo nulipo žemyn. Bonifacijai grįžo namo 
tik gerokai po ketvirtos ryto, ir Belė rado gimdytojus, valgančius 
vėlyvus pusryčius, dar šiek tiek apsiblaususiomis akimis. 

— Žiūrėk, kas atėjo, - pasigyrė Antonijus žmonai. - Ką tik 
karūnuota Rio princesė! 

— Labas rytas, pai. Labas rytas, mūe, - pasisveikino ji atsisė- 
dusi, ir Gabrielė priėjo jos aptarnauti. - Tiktai kavos, ačiū, - pa- 
sakė mostelėjusi nesiūlyti maisto. 

— Kaip jautiesi šįryt, mieloji? 

— Truputėlį pavargusi, - prisipažino ji. 

— Gal vakar išgėrei per daug šampano? - paklausė Antoni- 
jus. - Aš pats tikrai padauginau. 

— Ne, per visą vakarą išgėriau tik vieną taurę. Tiesiog pavar- 
gau, ir tiek. O tu šiandien ne darbe, pai? 

— Ne. Pamaniau, nors kartą galiu ir pavėluoti. Pažvelk čia, — 
Antonijus parodė sidabrinį padėklą ant stalo, užverstą vokais. — 

Jau daugybė svečių atsiuntė tarnaites įteikti laiškelių, kuriais dė- 
koja už vakar vakarą ir kviečia tave priešpiečių ar vakarienės. 
Yra ir asmeniškai tau adresuotas laiškas. Aš, be abejo, neskaičiau 
jo, bet kas jį atsiuntė, matyti iš antspaudo kitoje pusėje. Štai, Iza- 
bele, perskaityk ir pasakyk mums, kas ten rašoma. 

Antonijus padavė laišką, ir Belė atpažino kitoje voko pusėje 
vaške įspaustas Airis Kabralių insignijas. Ji atplėšė voką ir per- 
skaitė kelias eilutes, parašytas gausiai išpuoštame reljefiniu or- 
namentu laiškiniame popieriuje. 

— Na? - paragino Antonijus. 

— Jis nuo Gustavo Airis Kabralio, dėkoja man už vakar va- 
karą ir tikisi, kad greitai vėl susitiksim. 

Antonijus džiūgaudamas suplojo delnais. 

— Izabele, tu tikra šaunuolė! Gustavas yra kilęs iš paskutinio 
Portugalijos imperatoriaus giminės, jo genealogija viena iš ge- 
riausių Rio. 

— Ir tik pamanykit, jis parašė mūsų dukteriai! - Karla, taip 
pat sužavėta, prispaudė rankas prie krūtinės. 

Belė pažvelgė į susijaudinusius tėvo ir motinos veidus ir at- 
siduso. 

— Gustavas tik atsiuntė padėką už vakarą. Jis nepasipiršo. 

— Dar ne, guerida, bet kada nors gali ir pasipiršti, - mirkte- 
lėjo jai tėvas. - Mačiau, kaip tu jį trauki. Ir pats man taip sakė. O 
kodėl gi taip negalėtų būti? - Antonijus pakėlė Journal do Brasil 
su Belės nuotrauka viršelyje, kai ji švytinti atvažiavo į pokylį. - 
Mieste tik apie tave ir kalba, mano princesa. Nuo dabar tavo ir 
mūsų gyvenimas labai pasikeis. 

Ir iš tiesų kelias kitas savaites, artėjant Kalėdoms ir įsisiūbavus 
Rio de Žaneiro visuomenės gyvenimui, Belės kojos beveik ne- 
besiekė žemės. Į namus vėl pakviestai madam Diušen buvo pa- 
vesta pasiūti daugybę suknelių Belei pasipuošti per šokius ir eiti 
į operą ar į svečius vakarienės. Puikiai išmokyta senjoros Santos, 
Belė kiekviena proga elgėsi visiškai pasitikėdama savimi. 

Daugelyje tų renginių dalyvavo ir Gustavas Airis Kabralis, 
jųdviejų su Marija Eliza slapta pravardžiuojamas šešku, nes buvo 
į tą žvėrelį panašus ir nuolat sekiodavo paskui Belę. 

Štai ir per „Don Žuano“ premjerą Miesto teatre jis susirado 
Belę fojė ir primygtinai pakvietė per pertrauką ateiti į jo tėvų 
ložę, kad galėtų oficialiai ją pristatyti. 

— Turėtum jaustis pagerbta, - Marija Eliza pakėlė antakius, 
kai Gustavas, palikęs Belę, nuėjo per minią, fojė gurkšnojančią 
šampaną prieš pakylant uždangai. - Jo tėvai artimiausi karališ- 
kajai šeimai iš tų, kurie liko Rio. Ar bent, - sukrizeno ji, - elgiasi 
taip, lyg tokie būtų. 

Ir iš tiesų, kai Belė per pertrauką buvo atvesta į ložę, ji su- 
sigriebė savaime daranti reveransą, tartum sveikintųsi su pačiu 
senuoju imperatoriumi. Gustavo motina Luiza Airis Kabral, iš- 
didžių manierų ir aptekusi deimantais, šaltai apžiūrėjo ją pri- 
merkusi akis. 

— Senjorita Bonifacijo, jūs iš tikrųjų tokia graži, kaip visi 
kalba, - malonėjo tarti ji. 

— Ačiū, - droviai atsakė Belė. 

— O kurjūsų tėvai? Ar jie čia? Neprisimenu, kad būtume tu- 
rėję malonumą su jais susipažinti. 

— Ne, šįvakar jų čia nėra. 

— Jūsų tėvas, kaip man sakė, turi daug kavos plantacijų San 
Paulo regione? —- paklausė Gustavo tėvas Mauricijus, vienas į 
vieną kaip sūnus, tik vyresnis. 

— Taip, senjore, turi. 

— Ir, be abejo, iš jų turtėja. Tame regione galima daug užsi- 
dirbti, - tarė Luiza. 

— "Taip, senjora, - sutiko Belė, supratusi užslėptą panieką. 

— Ką gi, - skubiai tarė jos vyras, įspėjęs ponią žvilgsniu, — 
turime susitarti, kad jie apsilankytų pas mus kviestinių prieš- 
piečių. 

— Žinoma. - Senjora Airis Kabral linktelėjo Belei, ir jos dė- 
mesys nukrypo į kaimynę. 

— Manau, jūs jiems patikote, - tarė Gustavas, išvedęs ją ir 
lydėdamas į jos ložę. 

— Tikrai? - Belei atrodė visai priešingai. 

— Taip. Jie klausinėjo ir buvo susidomėję. Tai visada geras 
ženklas. Aš priminsiu jiems pažadą pakviesti vaišių jūsų tėvus. 

Kai Belė, vėliau sutikusi Mariją Luizą, tai pasakojo, ji karštai 
vylėsi, kad Gustavas užmirš. 

Tačiau kvietimas trims Bonifacijų šeimos nariams dalyvauti 
kviestiniuose priešpiečiuose Airis Kabralių namuose buvo de- 
ramai ir laiku pristatytas, ir Karla nesiliovė rūpinusis, ką reikės 
vilkėti tokia proga, pasimatavo beveik visas savo sukneles. 

— Mūe, būk gera, tai tik priešpiečiai, - maldavo jos Belė. — 
Esu tikra, kad Airis Kabraliams bus visai nesvarbu, ką tu vil- 
kėsi. 

— Taijau ne, bus svarbu. Argi tu nesupranti, kad jie nori mus 
apžiūrėti? Vienas peikiamas Luizos Airis Kabral žodis, ir durys, 
ligi šiol taip lengvai tau atsiverdavusios Rio, bus bematant už- 
trenktos mums prieš nosis. 

Belė atsiduso ir išėjo iš motinos persirengimo kambario 
trokšdama išrėkti, kad visai nesvarbu, ką Airis Kabraliai mano 
apie ją ar jos tėvus, nes ji nesileis niekam parduodama kaip gyva 
prekė. 

— Ar tekėsi už jo, jei pasipirš? - paklausė Marija Eliza, tą po- 
pietę apsilankiusi pas Belę, kai ši pasakė apie kvietimą. 

— Dieve mano! Aš jo beveik nepažįstu. Be to, esu tikra, kad 
jo tėvai kaip nuotaką verčiau nori matyti Portugalijos princesę, 
o ne italų imigrantų dukterį. 

— Gal ir nori, bet mano tėvas sakė, kad Airis Kabraliams 
atėjo sunkūs laikai. Jie, kaip ir daugelis senųjų aristokratų šeimų, 
susikrovė turtus iš Minas Žeraiso aukso kasyklų, bet tai buvo 
prieš du šimtus metų. O panaikinus vergiją jų kavos plantacijos 
buvo sužlugdytos. Mano tėvas sako, kad jie beveik nieko nesi- 
ėmė padėčiai pataisyti ir jų turtai išgaravo. 

— Kaip Airis Kabraliai gali būti neturtingi, jei gyvena vie- 
nuose iš puikiausių Rio namų, o Gustavo motina apsikarsčiusi 
brangakmeniais? - paklausė Belė. 

— Brangakmeniai tikriausiai yra šeimos paveldas, o namas 
bent penkiasdešimt metų bus nematęs dažų. Pai kartą buvo nu- 
ėjęs jo apžiūrėti, nes jį jau labai reikią remontuoti. Jis sakė, ten 
taip drėgna, kad vonios kambario sienos apėjusios žaliais pelė- 
siais. Bet kai senjorui Airis Kabraliui jis pasakė kainą, tas tik iš- 
sižiojo pasibaisėjęs ir išvarė jį, - gūžtelėjo pečiais Marija Eliza. — 
Dievaži, jų tik pavardė garsi, o turto jie neturi. Antra vertus, tavo 
tėvas labai turtingas. - Ji pažvelgė į Belę. - Nors ir kaip stengiesi 
neigti, juk turi matyti, kas iš to bus. 

— Net jei pasipirš, manęs niekas neprivers už jo tekėti, Ma- 
rija Eliza! Netekėsiu, jei dėl to būsiu nelaiminga. 

— Na, manau, tuomet tavo tėvui teks pasistengti tave įtikinti. 
Turėti dukterį su Airis Kabralių pavarde, o anūkus pratęsiančius 
tos giminės liniją jam būtų svajonės išsipildymas. Visi mato, kad 
jūs puiki pora: tu atsineši grožį ir turtą, o Gustavas - kilmingą 
giminystės liniją. 

— Nors Belė labai stengėsi negalvoti apie galimą įvykių seką, 
tiesūs Marijos Elizos žodžiai pasiekė tikslą. 

— Dieve man padėk, - atsiduso ji. - Ką man daryti? 

— Nežinau, Bele, tikrai nežinau. 

Mėgindama įveikti neviltį, grasinančią ją užvaldyti, Belė 
pakeitė temą ir išsakė mintį, besisukančią galvoje nuo tada, kai 
Marija Eliza užsiminė apie kelionę į Europą. 

— Kada jūs išvykstat? 

— Po šešių savaičių. Aš taip jaudinuosi. Pai jau užsakė kaju- 
tes garlaivyje, kuriuo plauksime į Prancūziją. 

— Marija Eliza... - Belė čiupo draugę už rankos. - Labai pra- 
šau - paklausk savo tėvo, gal jis sutiktų pasikalbėti sa manuoju 
dėl kelionės į Paryžių su tavimi. Įkalbėk jį įtikinti pai, kad, jei 
man reikia gauti gerą vyrą, tai kelionė po Senąjį Pasaulį prisidės 
prie mano išprusimo. Iš tikrųjų tu teisi - jei dabar ko nors nesi- 
imsiu, tėvai mane ištekins už Gustavo jau po kelių mėnesių. Man 
reikia pabėgti. Labai prašau. 

— Gerai. - Ramios Marijos Elizos akys žvelgė į nusiminusią 
Belę. - Aš pasikalbėsiu su pai, žiūrėsim, ką jis galėtų padaryti. 
Bet kad tik nebūtų per vėlu. Jei Airis Kabraliai pakvietė tave su 
tėvais į savo namus, tai rodo, kad piršlybos neišvengiamos. 

— Bet man dar tik aštuoniolika! Tikrai gerokai per jauna 
tekėti. Berta Luc kviečia mus kovoti už nepriklausomumą, pa- 
čioms užsidirbti pragyvenimui, kad nereikėtų parsiduoti kil- 

mingiausiam ar turtingiausiam pretendentui. Ir moterys prita- 
ria jai, reikalauja lygybės! 

— Taip, Bele, reikalauja, bet jos - tai ne tu. Ką gi, - Marija 
Eliza guodžiamai paplekšnojo draugei per ranką, - aš būtinai 
pasikalbėsiu su pai, ir matysim, gal pavyks išsprukti iš Rio nors 
keliems mėnesiams. 

— O aš galėčiau ir nebegrįžti, - tyliai sušnibždėjo sau Belė. 

Kitą dieną Belė susėdo su tėvais į automobilį ir jie buvo nuvežti į 
A Casa das Orguideas, Airis Kabralių namus. Karla sėdėjo šalia, 
ir Belė jautė, kaip motina įsitempusi. 

— Iš tiesų, mde, tai tik priešpiečiai. 

— Žinau, guerida, - atsakė Karla, įsmeigusi akis į priekį, kai 
vairuotojas įvažiavo pro aukštus kaltinės geležies vartus ir su- 
stojo priešais didingą baltą rūmą. 

— Tikrai įspūdingi namai, - įvertino Antonijus, išlipęs iš au- 
tomobilio, ir visi trys patraukė prie durų su portiku. 

Vis dėlto, nors namas buvo toks didelis, grakštaus klasiki- 
nio stiliaus, Belė pastebėjo ne itin tvarkingą sodą, orų apgadin- 
tus dažytus paviršius ir prisiminė, ką buvo sakiusi Marija Eliza. 

Juos sutiko tarnaitė ir nuvedė į paprastą, be papuošimų, ofi- 
cialią svetainę, pilną senovinių baldų. Belė įkvėpė oro. Kambaryje 
atsidavė drėgme, ir nors lauke diena buvo karšta, ją nupurtė šaltis. 

— Pasakysiu senjorai Airis Kabral, kad jūs jau čia, - tarė tar- 
naitė, pamodama jiems sėstis. 

Taip jie ir padarė. Kai jau atrodė, kad laukia pernelyg ilgai, 
per tą laiką visi trys sėdėjo tylomis, - į kambarį pagaliau įėjo 
Gustavas. 

— Senjora ir senjore Bonifacijai, senjorita Izabele, aš labai 
laimingas matydamas jus čia, mūsų namuose. Mano tėvai kiek 
užtruko, bet jau greitai ateis. 

Gustavas Antonijui ranką paspaudė, Karlai pabučiavo, tada 
paėmė už rankos Belę. 

— Turiu pasakyti, labai gražiai jūs šiandien atrodote, Izabele. 
Na, gal galėčiau pasiūlyti jums ko nors atsigaivinti, kol sulauk- 
sime mano tėvų“ 

Pagaliau po dešimties minučių nenatūralaus, pompastiško 
pokalbio į kambarį įėjo senjora ir senjoras Airis Kabraliai. 

— Atsiprašome, turėjome pasirūpinti šiokiais tokiais šeimy- 
niniais reikalais, bet mes jau čia, - tarė senjoras Airis Kabralis. — 
Gal jau eisime priešpiečių? 

Valgomasis buvo neįmanomai didingas, Belei atrodė, kad 
prie raudonmedžio stalo dailiais lenktais kraštais galėtų tilpti 
gal bent keturiasdešimt svečių. Bet, pažvelgusi į lubas, ji išvydo 
didelius kadaise įmantriai išpuoštų atbrailų plyšius. 

— Ar gerai jaučiatės, senjorita Izabele? - paklausė greta sė- 
dintis Gustavas. 

— Taip, viskas gerai. 

— Puiku, puiku. 

Belė rausėsi galvoje ieškodama, apie ką kalbėtis, nes visos 
lengvų pašnekesių temos akivaizdžiai jau buvo išsemtos anks- 
čiau, kai jiems kelis kartus buvo pasitaikę sėdėti šalia per kvies- 
tinius pietus. 

— Kiek laiko jūsų šeima gyvena šiuose namuose? - pavyko 
jai sugalvoti klausimą. 

— Du šimtus metų, - paaiškino Gustavas. - Ir, manau, nuo 
to laiko nedaug kas pasikeitė, - tęsė jis šypsodamasis. - Kartais 
jaučiuosi, tartum gyvenčiau muziejuje, nors ir labai gražiame. 

— Namas tikrai gražus, - sutiko Belė. 

— Kaip ir jūs, - maloningai pridūrė Gustavas. 

Per priešpiečius Belė kaskart pasukusi galvą į Gustavo pusę 
pastebėdavo, kad jis įdėmiai žvelgia į ją. Jo akys buvo kupi- 
nos susižavėjimo, ne taip kaip jo tėvų - jie ne šiaip mandagiai 
kalbėjosi su Bonifacijais, o veikiau kvotė juos. Belė per stalą 
matė motinos veidą, įsitempusį ir išbalusį stengiantis palaikyti 
pokalbį su senjora Airis Kabral, ir užjaučiamai į ją žvilgtelėjo. 

Tačiau įtampą užstalėje atpalaidavo vynas, ypač Gustavą - jis 
ėmė kalbinti Belę laisviau. Per tas vaišes ji sužinojo, kaip labai 
jis mėgsta literatūrą, apie tai, kaip jam patinka klasikinė muzika 
ir kad gilinasi į graikų filosofiją ir Portugalijos istoriją. Nė die- 
nos savo gyvenime nedirbęs, Gustavas leido laiką lavindamasis 
kultūriškai ir, kai pagyvėjo, buvo verta pasikalbėti su juo tomis 
temomis. Kadangi Gustavas mėgo meną kaip ir Belė, ji pajuto 
jam prielankumą, ir priešpiečiai toliau slinko maloniai. 

— Manau, jūs tikras mokslininkas, - tarė ji šypsodamasi, kai 
visi pakilo nuo stalo eiti į svetainę gerti kavos. 

— Labai malonu girdėti jus taip sakant, Izabele. Kiekvienas 
jūsų komplimentas vertas tūkstančio, pasakytų kitų. O jūs taip 
pat labai nusimanote apie meną. 

— Visada troškau pakeliauti po Europą, pamatyti didžiųjų 
menininkų darbų, - prisipažino ji atsidususi. 

Po pusvalandžio Bonifacijai atsisveikino. 

Automobiliui nutolus nuo namo, Antonijus džiugiai šypso- 
damasis atsisuko į žmoną ir dukterį, sėdinčias ant užpakalinės 
sėdynės. 

— Na, kažin ar galėjo būti dar geriau. 

— Taip, mano brangusis, - kaip visada sutiko su vyro nuo- 
mone Karla. - Priešpiečiai praėjo gerai. 

— Bet namas... Dievulėli! Jį reikia sulyginti su Žeme ir pa- 
statyti iš naujo. Ar bent sukišti visą iš kavos uždirbtą turtą jam 

restauruoti. - Antonijus nusišypsojo patenkintas savimi. - O jų 
maistas... esu geriau pavalgęs paplūdimio būdelėje. Tai dabar, 
Karla, tu pakviesi juos vakarienės kitą savaitę, ir mes jiems paro- 
dysim, kaip reikia patiekti vaišes. Pasakyk virėjai parūpinti ge- 
riausios žuvies ir jautienos ir negailėti pinigų. 

— Gerai, Antonijau. 

Jiems parvažiavus namo, Antonijus tuoj pat vėl išvažiavo pa- 
sakęs, kad jam reikia pabūti kelias valandas darbe. Karla su Bele 
per sodą nužingsniavo namo link. 

— Gustavas atrodo gana mielas, - surizikavo pasakyti motina. 

— Taip, tikrai, - pritarė Belė. 

— Juk Žinai, Bele, jis labai tavimi susižavėjęs. 

— Ne, mūe, argi taip galėtų būti? Šiandien tik pirmą kartą iš 
tikrųjų pasišnekėjom. 

— Mačiau, kaip jis per priešpiečius į tave žiūrėjo, ir sakyčiau, 
jau dabar tave labai myli. - Karla giliai atsiduso. - Bent dėl to 
jaučiuosi laiminga. 

— Ar jau paprašei savo tėvo pasikalbėti sau manuoju apie Eu- 
ropą? - po kelių dienų paklausė Belė, kai pas ją apsilankė Marija 
Eliza. 

— Taip, paprašiau, - atsakė Marija Eliza joms sėdint įprastoje 
vietoje sode. - Jei tavo tėvas sutiks ir keliausi kartu, jis džiaugsis 
dėl tavęs. Pažadėjo pasikalbėti šiandien, kai užsuks manęs. 

— Meu Deus, - sušnibždėjo Belė. - Galiu tik melstis, kad jis 
kiek įmanydamas pasistengs įtikinti pai mane išleisti. 

— Bet man neramu, Bele, nes iš to, ką sakei, matyti, kad 
Gustavas pasipirš jau labai greitai. Net jei tavo tėvas sutiks, tai 
sužadėtinis tikrai neišleis tavęs iš akių. - Marija Eliza trumpam 
nutilusi įdėmiai pažvelgė į susirūpinusį Belės veidą. - Ar tikrai 
tau būtų taip baisu už jo tekėti? Galų gale pati ką tik sakei, kad 
Gustavas bent jau protingas, geras žmogus. Tu gyvensi viename 
iš gražiausių Rio namų ir, esu tikra, tavo tėvas net labai apsi- 
džiaugs galėdamas jį restauruoti pagal tavo skonį. O kai prie 
tavo grožio prisidės nauja pavardė, tapsi Rio grietinėlės kara- 
liene. Daugelis merginų svajotų pasinaudoti tokia proga, - at- 
kreipė dėmesį ji. 

— Ką čia kalbi? - tamsios Belės akys žybtelėjo jai pasigręžus 
į draugę. - Maniau, tu mano pusėje? 

— Ir esu, Bele, bet tu mane pažįsti - aš pragmatikė ir veikiau 

klausau savo proto nei širdies. O sakau tik tiek, kad tau galėjo ir 
nepasisekti, kaip pasisekė dabar. 

— Marija Eliza, - Belė grąžė rankas, - aš jo nemyliu! Juk tai 
pats svarbiausias dalykas, tiesa? 

— Idealiame pasaulyje - taip. Bet mudvi žinom, kad pasaulis 
nėra idealus. 

— Tu kalbi kaip kokia senė, Marija Eliza. Juk ir pati nori įsi- 
mylėti? 

— Galbūt, - sutiko ši. - Bet aš taip pat žinau - kai reikalai 
ateina iki vedybų, meilė yra tik viena iš daugelio aplinkybių. Aš 
ir sakau, Bele, būk atsargi, nes jei atsisakysi Gustavo, žinok, tai 
bus baisus pažeminimas jo šeimai. Jie gal ir nebėra turtingi, bet 
čia, Rio, turi daug galios. Gyvenimas tau ir tavo tėvams gali ap- 
karsti. 

— Ką gi, tai tu man sakai... jei Gustavas pasipirš, neturėsiu 
kito pasirinkimo, kaip tik sutikti? O gal verčiau užlipti į Korko- 
vado kalną ir mestis žemyn nuo viršūnės? | 

— Bele... - Marija Eliza papurtė galvą ir kilstelėjo antakius. — 
Būk gera, nusiramink. Esu tikra, galima rasti išeitį kokiu nors 
aplinkiniu keliu. Gal turėtum paieškoti vidurio tarp to, ko nori 
tu, ir ko nori kiti. 

Belė įdėmiai pažvelgė į Mariją Elizą, stebinčią, kaip me- 
džiuose nardo kolibris. Ji kaip visada buvo ramiai nusiteikusi — 
tartum tykus vandens telkinys be jokio ribulėlio paviršiuje. O ji 
pati - tartum vandens krioklys, atūžiantis nuo kalnų ir dūžtantis 
į uolas apačioje. 

— Kaip norėčiau būti labiau panaši į tave, Marija Eliza. Tu 
tokia protinga. 

— Ne, tiesiog su viskuo susitaikau. Be to, Bele, neturiu tavo 
aistros ir grožio. 

— Nebūk kvailutė. Tu viena iš gražiausių mano pažįstamų 

žmonių ir išvaizda, ir siela. - Belė nejučia palinko jos apka- 
binti. - Dėkui tau už patarimus ir pagalbą. Tu tikra draugė. 


2 


Po valandos prie Mansūo da Princesa priekinių durų priėjo Hei- 
toras da Silva Kosta, Marijos Elizos tėvas. Jas atidarė Gabrielė, o 
Belė su Marija Eliza, pasislėpusios už durų pusryčių kambaryje, 
išgirdo jį klausiant, ar namie Antonijus. 

Belė su senjoru da Silva Kosta tik apsikeisdavo maloniais žo- 
džiais įvairiuose aukštuomenės sambūriuose, bet, kiek jį matė, 
jai patiko. Atrodė labai išvaizdus vyras, švelnių veido bruožų, 
šviesiai mėlynų akių, kurios dažnai, regis, nuklysdavo kažkur 
kitur. Galbūt, manė ji, į Korkovado kalno viršūnę ir monumen- 
talią Kristaus skulptūrą, kurią ten statys. 

Belė atsiduso iš palengvėjimo, kai iš savo kabineto išėjęs 
tėvas prieškambaryje šiltai pasisveikino su Heitoru, nors buvo 
kiek nustebęs. Jai teikė vilčių tai, kad Antonijus gerbia Heitorą 
ne vien už jo kilmę iš senos portugalų giminės, bet ir už Cristo 
projektą, dėl kurio neseniai tapo Rio de Žaneiro garsenybe. 

Abi merginos išgirdo, kaip jų tėvai nuėjo į svetainę ir užsi- 
darė duris. 

— Nebegaliu ištverti, - tarė Belė, sėsdamasi ant kėdės. - Nuo 
to pokalbio priklausys visa mano ateitis. 

— Tu taip dramatizuoji, Bele, - nusišypsojo Marija Eliza. — 
Esu tikra, kad viskas bus gerai. 

Po dvidešimties minučių, vis dar kankinama nežinomybės, 
Belė išgirdo atsidarant svetainės duris, ir išėjo abu vyrai, šneku- 
čiuodamiesi apie Cristo. 

— Kai norėsite pakilti į kalną pasižiūrėti, ką ten planuoju, tik 

praneškit man, - kalbėjo Heitoras. - Dabar turiu susirasti duk- 
terį ir parvežti namo. 

— Žinoma. - Antonijus davė ženklą Gabrielei, kad surastų 
Mariją Elizą. - Labai miela buvo pasimatyti su jumis, senjore, ir 
dėkoju už tą maloningą pasiūlymą. 

— Nėra už ką. A, štai kur tu, Marija Eliza. Reikia paskubėti, 
nes penktą turiu susitikimą mieste. Adeus, senjore Bonifacijau. 

Tėvui su dukterimi pasigręžus išeiti, Marija Eliza, išreikš- 
dama abejonę, gūžtelėjo pečiais Belei, lūkuriuojančiai korido- 
riaus gale. Tada išėjo pro priekines duris. 

Kelias akimirkas Belė stebėjo, kaip tėvas sustoja, paskui suka 
į savo kabinetą. Matydamas ją ten stovinčią kupinu susirūpi- 
nimo veidu, jis papurtė galvą ir sunkiai atsiduso. 

— Taigi, iš veido matau, kad apie tai žinojai. 

— Marija Eliza tai sugalvojo, - skubiai tarė Belė. - Ji mane 
pakvietė manydama, kad būtų geriau, jei kelionėje po Europą ją 
lydėtų draugė. Juk žinai, ji turi tik du brolius, ir... 

— Kaip jau sakiau senjorui da Silva Kostai, o dabar pakarto- 
siu tau, Izabele, apie tai negali būti nė kalbos. 

— Bet kodėl, pai* Juk supranti, kaip kelionė po Europą prisi- 
dėtų prie mano išsilavinimo? 

— Tau jau gana išsilavinimo, Izabele. Išleidau tūkstančius 
realų tave lavindamas, ir tai apsimokėjo. Tu jau sugavai stambią 
žuvį. Abu žinom - senjoras Gustavas būtinai pasipirš, ir labai 
greitai. Tad sakyk man, kodėl turėčiau šiuo lemiamu momentu 
sutikti tave siųsti į tokias tolybes už jūrų marių į Senąjį Pasaulį, 
jei tave jau tuoj vainikuos karaliene Naujajame? 

— Pai, būk geras, aš... 

— Gana! Nė žodžio daugiau apie tai. Reikalas baigtas. Pasi- 
matysim per vakarienę. 

Kūkčiodama Belė nusisuko, perbėgo virtuvę užpakalinėje 

namo dalyje, nustebindama ir išgąsdindama tarnaites, ruošian- 
čias vakarienę, ir išnėrė pro duris į lauką. Nulėkė per sodą ir ne- 
paisydama suknelės ėmė ropštis džiunglėmis į kalną, nusistver- 
dama žolių ir medžių, kad būtų lengviau kopti. 

Po dešimties minučių, kai jau buvo taip aukštai, kad niekas 
nebūtų išgirdęs, ji susmuko ant šiltos žemės ir ėmė staugti kaip 
laukinis žvėris. Pykčiui ir nusivylimui pagaliau atlėgus, Belė 
apsivertė ant nugaros ir nubraukė žemes nuo muslino suk- 
nelės. Atsisėdusi prisitraukė prie smakro kelius, rankomis juos 
tvirtai apkabino. Ir bežiūrint per tolumas į Rio de Žaneirą tas 
gražus vaizdas ėmė ją raminti. Ji apžvelgė, kas plyti apačioje, 
kartu ir Kosme Veljo anklavą. Tada nukreipė žvilgsnį į viršų, 
į aukštai iškilusį Korkovado kalną pilko debesėlio gaubiama 
viršūne. | 

Kita kryptimi kiek tolėliau kalno šlaite driekėsi favela, lūšnų 
kaimelis, kur beturčiai buvo susirentę pastoges iš ko tik nutvėrę. 
Atidžiau įsiklausiusi ji išgirdo vėjelio atnešamus tylius muzikos 
garsus - lūšnyno gyventojai dieną naktį mušė būgnus, grojo 
kalnų muziką ir šoko sambą pagal tą muziką, kad užmirštų savo 
skurdaus gyvenimo nykumą. Ir šių nusivylusių žmonių gyve- 
nimo vaizdai ir garsai ją atvedė į protą. 

Ašesu tiktai išlepinta, savanaudė turtinga mergiotė, - barė save 
Belė. - Kaip galiu taip elgtis, kai turiu viską, o jie neturi nieko? 

Ji lėtai nuleido galvą ant kelių ir paprašė atleidimo. „Palai- 
mintoji Mergele, būk gera, išplėšk mano aistringą širdį ir pa- 
keisk ją tokia, kokią turi Marija Eliza, - karštai meldė ji, - nes 
iš manosios nieko gero. Prisiekiu, nuo dabar būsiu dėkinga ir 
klusni, nebesipriešinsiu savo tėvo norams.“ 

Po dešimties minučių kabarojimosi nuo kalno šlaito Belė grįžo 
per virtuvę išsipurvinusi ir susitaršiusi, bet aukštai iškelta galva. 
Užbėgusi laiptais į viršų, paprašė Gabrielės pripilti vonią, tada 
atsigulė joje galvodama, kokia ateityje bus puiki, klusni duktė... 
ir žmona. 

Prie stalo apie atmestą kelionę į Europą nebuvo kalbama, ir 
tą vakarą Belė gulėjo lovoje žinodama, kad apie tai niekada ne- 
bebus nė užsiminta. 

Po dviejų savaičių trys Airis Kabralių šeimos nariai atvyko į 
Mansūo da Princesa, pakviesti prabangių vaišių. Antonijus iš 
visų jėgų stengėsi padaryti įspūdį, džiaugėsi augančiu kavos 
verslu, nes kiekvieną mėnesį didėjo stebuklingų Brazilijos kavos 
pupelių paklausa Amerikoje. 

— Mūsų šeima kadaise turėjo nemažai kavos plantacijų neto- 
liese Rio, bet panaikinus vergiją jos greitai tapo nepelningos, — 
tarė Gustavo tėvas. 

— A, taip, man iš tiesų pasisekė, kad turiu plantaciją netoli 
San Paulo, o ten nebuvo taip labai pasikliaujama vergų darbu, — 
atsakė Antonijus. - Ir, žinoma, žemė aplinkui San Paulą kur kas 
tinkamesnė kavamedžiams auginti. Aš manau, kad tiekiu vienos 
iš geriausių rūšių kavą. Po vakarienės mes jos paskanausim. 

— Taip, be abejo, visi turim pasinaudoti Naujuoju Pasauliu, — 
šaltai pareiškė Mauricijus. 

— Ir stengtis išlaikyti Senojo Pasaulio vertybes ir tradicijas, - 
kandžiai pridūrė Gustavo motina. 

Prie stalo Belė stebėjo Luizą Airis Kabral - šios veidą retai 
kada permainydavo šypsena. Be jokios abejonės, jaunesnė ji tu- 
rėjo būti tikra gražuolė neįprastai mėlynomis akimis ir dailiais 
skruostikauliais. Bet atrodė, kad išorinį jos žavesį graužia iš vi- 

daus kylantis kartėlis. Belė sau pasižadėjo - kad ir kur pakryptų 
gyvenimas, toks likimas jos neištiks. 

— Kiek žinau, jūs pažįstama su Heitoro da Silva Kostos duk- 
terimi Marija Eliza, - kaip visada tykiu balsu užkalbino Belę 
Gustavas. - Ji gera jūsų draugė? 

— Taip. 

— Rytoj lydžiu tėvą į susitikimą su senjoru da Silva Kosta 
ant Korkovado kalno, jis mus supažindins su savo planais. Pai 
priklauso Katalikų draugijai, jie pirmieji sugalvojo pastatyti ten 
Cristo monumentą. Esu girdėjęs, kad senjoro da Silva Kostos 
planai nuolat keičiasi, tad nepavydžiu jam prisiimto darbo. Mo- 
numentas bus daugiau kaip septynių šimtų metrų aukščio. 

— Dar nesu buvusi kalno viršūnėje, nors mes gyvenam visai 
netoliese, - atsakė Belė. - Kalnas iškilęs už mūsų sodo. 

— Gal jūsų tėvas leistų man jus pakviesti? 

— Norėčiau, ačiū, - atsakė ji mandagiai. 

— Tad mes turim ko siekti. Paprašysiu jo vėliau. 

Kai Belė nukreipė akis nuo Gustavo ir ėmė mėgautis desertu 
pudim de leite condensado, pagamintu iš sutirštinto pieno ir ka- 
ramelės, ir toliau jautė įsmeigtą jo žvilgsnį. 

Po dviejų valandų, tarnaitei uždarius duris paskui išėjusius 
svečius, Antonijus džiugiai nusišypsojo Karlai ir Belei. 

— Manau, padarėme jiems įspūdį, o tu, mano princesa, - jis pa- 
glostė Belei smakrą, - labai greitai gausi žinią iš Gustavo. Prieš išei- 
damas jis manęs paklausė, ar kitą savaitę galėtų pakviesti tave į Kor- 
kovado kalną. Tai puikiausia vieta jaunuoliui pasipiršti - argi ne? 

Belė jau žiojosi į tėvo spėjimą atsakyti neigiamai, bet prisi- 
minė savo priesaiką elgtis nuolankiau. 

— Taip, pai, - atsakė ji kukliai nuleidusi akis. 

Vėliau, jau guldamasi miegoti ir vėl gailėdamasi, kad nėra 
Luenos pasišnekučiuoti, išgirdo beldžiant į duris. 

— Prašom. 

— Ouerida, - pasirodė Karlos veidas. - Ar tavęs nepažadinau? 

— Ne, mūe. Prašom, užeik. 

Ji patapšnojo per čiužinį, ir motina, atsisėdusi ant lovos, su- 
ėmė ją už rankų. 

— Izabele, visada prisimink, kad esi mano mylima duktė, aš 
gerai tave pažįstu, todėl dabar, kai abi žinom, kad Gustavas grei- 
tai ketina tau pasipiršti, turiu paklausti. Ar tu to nori? 

Vėl prisiminusi priesaiką, Belė gerai pagalvojo prieš atsaky- 
dama. 

— Mūe, iš tiesų aš Gustavo nemyliu. Man nepatinka nei jo 
tėvas, nei motina. Mes abi žinom, kad jie žiūri į mus iš aukšto, 
O savo sūnui norėtų nuotakos portugalės. Bet Gustavas mielas ir 
švelnus, ir, manau, jis geras žmogus. Žinau, kaip tai nudžiugintų 
tave ir ypač pai. Taigi, - Belė nesusilaikė neatsidūsėjusi prieš iš- 
tardama tuos žodžius, - jeigu jis pasipirš, aš būsiu laiminga ir 
sutiksiu tekėti. 

Karla įdėmiai žvelgė į dukterį. 

— Ar tikrai, Bele? Kad ir ko nori tėvas, aš, kaip motina, turiu 
žinoti, ką tu iš tikrųjų jauti. Būtų baisi nuodėmė primesti tau 
gyvenimą, kokio nenori. Visų svarbiausia - būti laimingai. 

— Ačiū, m4e, aš esu tikra, kad ir būsiu laiminga. 

— Na, - kiek patylėjusi tarė Karla, - manau, per daugelį metų 
meilė tarp vyro ir moters gali išaugti. Patikėk manimi, žinau, juk 
ištekėjau už tavo tėvo. - Ji ironiškai sukikeno. - Ir aš iš pradžių 
abejojau, bet dabar, kad ir kokių jis turi trūkumų ar silpnybių, į 
nieką jo nekeisčiau. Ir prisimink, svarbu, kad vyras mylėtų mo- 
terį labiau negu ji vyrą. 

— Kodėl taip sakai, mūe? 

— Todėl, mano mieloji, kad moterų širdys gali būti permai- 
ningos ir mylėti daugelį kartų, o vyrai, - nors iš pažiūros ne tokie 

jausmingi, - jei jau myli, tai myli amžinai. Manau, kad Gustavas 
tave myli. Matau iš akių, kai jis į tave Žiūri. Tai užtikrina, kad 
tavo vyras visada liks su tavimi, nenuklys į šalį. - Karla pabu- 
čiavo Belę. - Labos nakties, guerida. 

Motinai išėjus Belė gulėjo apgalvodama jos žodžius. Ir vy- 
lėsi, kad ji bus teisi. 


D 


— Jau pasirengusi važiuoti? 

— Taip. 

Belė kantriai stovėjo svetainėje motinos ir tėvo nužvelgiama. 

— Atrodai labai gražiai, mano princesa, - pripažino Antoni- 
jus. - Koks vyras galėtų tavęs atsisakyti? 

— Ar nerviniesi, guerida? - paklausė Karla. 

— Aš paprasčiausiai važiuoju traukinuku į Korkovado kalną 
su Gustavu, tik tiek, - atsakė Belė, mėgindama sutramdyti ky- 
lantį susierzinimą. 

— Gerai, - tarė Antonijus ir pastebimai krūptelėjo pasigirdus 
durų skambučiui, - pažiūrėsim. Jis jau atvažiavo. 

— Linkiu sėkmės ir telaimina tave Dievas, - tarė Karla, bu- 
čiuodama dukterį į abu skruostus. 

— Lauksim čia žinių, - šūktelėjo Antonijus išeinančiai iš kam- 
bario Belei, o Gabrielė šios jau laukė, kad prisegtų smeigtukų nau- 
ją šilkinę varpo formos skrybėlaitę, nupirktą specialiai šiai progai. 

Gustavas stovėjo prie durų, jo liesa, prakauli figūra atrodė 
neįprastai puošniai su kreminės spalvos linine eilute ir šauniai 
pakreipta stilinga šiaudine skrybėle. 

— Senjorita Izabele, jūs atrodote nuostabiai. Už vartų laukia 
mūsų vairuotojas. Tai važiuojam? 

Kai jie nuėjo prie automobilio ir abu susėdo ant užpakali- 
nės sėdynės, Belė suprato, kad Gustavas kur kas labiau nervinasi 
negu ji. Tas tris minutes, kol jie važiavo iki nedidelės stotelės, iš 
kurios į Korkovado kalną kildavo traukinukas, jis tylėjo. Padėjo 
išlipti iš automobilio, tada paėję juodu įsėdo į vagoną. Iš tiesų 
tai buvo tik vienas iš dviejų paprasčiausių vežimėlių, prikabintų 
prie nedidelio garvežio. 

— Tikiuosi, vaizdas jums patiks, nors kelionė ir nepatogi, — 
tarė Gustavas. 

Traukinukas ėmė važiuoti į kalną, šlaitas buvo labai status, 
ir Belė pajuto turinti įtempti sprandą, kad išlaikytų galvą tiesiai. 
Vagonėliui pasvirus Belė nejučia įsitvėrė Gustavui į petį, O šis 
tuoj pat apglėbė ją per liemenį. 

Kol kas tai buvo intymiausias jųdviejų sąlytis, ir nors Belės 
nė kiek nesujaudino, ji nepajuto ir pasibjaurėjimo. Buvo panašu 
į guodžiantį vyresniojo brolio prisilietimą. Per garvežiuko pūš- 
kavimą susikalbėti buvo neįmanoma, tad Belė atsipalaidavo ir 
ėmė mėgautis kelione traukinukui čiukšint per vešlias miestą 
supančias džiungles, įsišaknijusias prie pat jos sodo pakraščio. 

Belė beveik nusivylė, kai traukinukas privažiavo prie stotelės 
viršuje ir keleiviai išlipo. 

— Čia yra apžvalgos aikštelė, iš jos atsiveria puikus Rio vaiz- 
das, arba galime užlipti laiptais į patį viršų ir pasižiūrėti, kaip 
kasami pamatai Cristo Redentor statulai, - tarė Gustavas. 

— Aišku, kad noriu į patį viršų, - nusišypsojo Belė ir paste- 
bėjo pritariamą žvilgsnį. 

Kaip ir kiti drąsuoliai, juodu ėmė kopti stačiais laiptais, o de- 
ginanti saulė išbandė jų ištvermę - su tais oficialiais drabužiais 
darėsi vis karščiau. 

Man negalima suprakaituoti, pagalvojo Belė, pajutusi sudrė- 
kus apatinius. Pagaliau jie pasiekė plynaukštę pačiame kalno 

viršuje. Priešais stovėjo apžvalgos paviljonas. Tolėliau kalno 
viršūnėje Belė matė kasamąsias mašinas, tartum milžiniškomis 
replėmis atskeliančias uolos gabalus. Gustavas paėmė ją už ran- 
kos ir truktelėjo į paviljono pavėsį. 

— Senjoras da Silva Kosta aiškino - reikią įsirausti daugelį 
metrų gilyn į žemę, kad statula nenuvirstų. O dabar, - suėmęs 
už pečių jis apgręžė Belę ir privedė prie paviljono krašto, - pa- 
žvelkite ten. 

Belė pažvelgė, kur rodė jo pirštas, ir išvydo blizgantį raudoną 
dailaus pastato stogą. 

— Ar ten ne Pargue Lage rūmai? 

— Taip, o Botanikos sodas tiesiog stulbinamas. Bet ar žinot 
to namo istoriją? 

— Ne, nežinau. 

— Na, ne taip seniai vienas brazilas įsimylėjo italę operos 
dainininkę. Jis nepaprastai norėjo ją vesti ir gyventi kartu Rio 
de Žaneire, bet ji, įpratusi prie Italijos, nenorėjo čia keltis. Tada 
jis paklausė, į ką ji išmainytų savo numylėtą Romą, kad galėtų ją 
palikti. Ji atsakė norinti gyventi palazzo, tokiuose pat rūmuose, 
kokiuose gyvena gimtinėje. Taigi jis ir pastatė jai rūmus, - šyp- 
sodamasis pasakojo Gustavas. - Ji už jo ištekėjo, persikėlė čia, į 
Rio, ir tebegyvena tarp tų sienų tartum savo gražiosios tėvynės 
kampelyje. 

— Kokia romantiška istorija, — nejučia išsprūdo Belei ir ji 
kiek tik galėdama pasilenkė, kad geriau matytų tą nuostabų re- 
ginį apačioje. 

Beveik tuoj pat jos liemenį vėl apsivijo ranka. 

— Atsargiau. Nenorėčiau pranešti jūsų tėvams, kad nukritote 
nuo Korkovado kalno, - tarė Gustavas šypsodamasis. - Žinot, 
Izabele, jei tik galėčiau, pastatyčiau jums tokį pat gražų namą 
kaip tas apačioje. 

Belė, vis dar persisvėrusi per kraštą, nusigręžusi nuo jo, iš- 
girdo šiuos žodžius, tariamus jai už nugaros. 
— Labai malonu, kad taip sakot, Gustavai. 


— Tai tikra tiesa. Izabele... - Jis švelniai atgręžė ją veidu į 
save. - Turbūt žinote, ko noriu jūsų prašyti. 
— Aš... 


Prie jos lūpų bematant pakilo Gustavo pirštas. 

— Manau, bus geriau, jei šią akimirką nieko nesakysit, nes 
galiu netekti drąsos. - Jis nervingai krenkštelėjo. - Jūs tokia gra- 
žuolė, ir aš suprantu, kad šiuo atžvilgiu esate verta kitokio vyro. 
Abu žinome, kad galite gauti vyrą, kokio tik užsigeisite. Visi Rio 
vyrai jūsų pakerėti, visai taip pat kaip aš. Bet noriu jums pasa- 
kyti, kad jumyse vertinu ir šį tą daugiau, ne vien jūsų išvaizdą. 

Gustavas stabtelėjo, ir Belė pajuto, kad turi jam atsakyti. Jau 
Žiojosi, bet ir vėl jo pirštas, užspaudęs lūpas, ją nutildė. 

— Būkit gera, leiskit man baigti. Nuo pirmos akimirkos, kai 
pamačiau jus aštuonioliktojo gimtadienio pobūvyje, supratau, 
kad noriu būti su jumis. Paprašiau jūsų tėvo mane pristatyti, ir 
ką gi, - jis gūžtelėjo pečiais, - abu žinom, kas buvo toliau. Be 
abejo, abu turime būti pragmatiški ir susitaikyti su tuo, kad iš pa- 
žiūros mudviejų ryšys yra naudingas, nes jūsų šeima turi pinigų, 
o manoji - kilminga. Bet, Izabele, turiu jums pasakyti, kad man 
tai nebus vedybos šiuo apgailėtinu pagrindu. Nes... - Gustavas 
akimirką nuleido galvą, paskui vėl pažvelgė į Belę, - aš jus myliu. 

Belė žvelgė į jį ir matė iš akių, kad jis sako tiesą. Nors ir žinojo, 
kad jis šiandien pasipirš, ištarti žodžiai buvo nuoširdesni ir labiau 
jaudino, nei buvo tikėjusis. Ir ji ėmė tikėti tuo, ką buvo sakiusi 
motina. Paradoksalu, bet pajuto užplūdus simpatiją Gustavui ir 
kartu kaltę, nes visų labiausiai troško jausti tą patį, ką ir jis. Tada 
visos jos gyvenimo dėlionės dalelės pritaptų viena prie kitos. 

— Gustavai, aš... 

— Izabele, palaukit, - paprašė jis. - Aš jau beveik viską pa- 
sakiau. Suprantu, šiuo metu jūs turbūt tikrai nejaučiate man to, 
ką aš jaučiu jums. Bet tikiu galėsiantis suteikti daugelį dalykų, 
reikalingų, kad jūsų gyvenimas klestėtų. Ir, tikiuosi, kada nors 
galėsite mane pamilti, nors truputį. 

Belė, pažvelgusi Gustavui už nugaros, pamatė, kad kiti pavil- 
jono lankytojai išėjo ir juodu dabar likę vieni. 

— Jei tai padėtų, - tęsė Gustavas, - prieš tris dienas buvau su- 
sitikęs su senjoru da Silva Kosta, ir jis pasakė, kad jūs labai norite 
vykti į Europą su jo šeima. Izabele, aš noriu, kad vyktumėt. Jei 
sutiksit nedelsdama susižadėti ir ištekėsite už manęs sugrįžusi iš 
Europos, tada pasakysiu jūsų tėvui, kad, mano manymu, kelionė 
į Senąjį Pasaulį kultūros pažinimo tikslais būtų labai derama 
jums kaip mano būsimai žmonai. 

Belė spoksojo į jį tiesiog priblokšta tokio pasiūlymo. 

— Jūs labai jauna, guerida. Turite prisiminti, kad aš beveik 
dešimčia metų už jus vyresnis, - tarė Gustavas, paglostęs jai 
skruostą. - Noriu, kad jūsų akiratis paplatėtų, - tai ir man buvo 
leista, kai buvau jaunesnis. Tad ką pasakysit? 

Belė suprato turinti atsakyti greitai. Ką siūlo Gustavas - jos 
svajonės išsipildymas. Vienas jo žodis suteiktų tai, ko ji labiau- 
siai trokšta, - laisvę pakeliauti ištrūkus iš siaurų Rio ribų. Gauna 
ją už didelę kainą, bet, šiaip ar taip, ji jau pasirengusi sutikti. 

— Gustavai, jūs labai kilnus siūlydamas tokį dalyką. 

— Na, žinoma, dėl to nesijaučiu laimingas, Izabele. Ilgėsiuosi 
jūsų kiekvieną dieną, bet suprantu ir tai, kad gražių paukštelių 
negalima laikyti uždarytų narvelyje. Jei juos myli, turi paleisti 
skristi į laisvę. - Gustavas siekė jos rankų. — Aš, aišku, norėčiau 
pats parodyti jums puikiausias vietas Europoje. Iš tiesų svarsčiau 
išsivežti jus į Europą medaus mėnesio. Bet tenka pasakyti tiesą — 
šiuo metu neturiu lėšų tokiai kelionei apmokėti. Be to, tėvai nuo 

manęs priklausomi, todėl turiu būti čia. Tai ką pasakysit? - Jis 
klausiamai žvelgė į Belę. 

— Gustavai, jūsų tėvai ir visa Rio aukštuomenė tikriausiai 
nepritars tokiam sumanymui? Jei tapsiu jūsų sužadėtine, argi 
neturėčiau būti čia su jumis, kol susituoksime? 

— Senajame Pasaulyje, iš kur kilę mano tėvai, visai įprasta, 
kad jauna mergina vyktų į kelionę kultūriniais tikslais, kol tiek 
surimtės, kad ištekėtų. Jie tam pritars. Taigi, guerida Izabele, ne- 
verskite manęs laukti. Aš jau nebegaliu ištverti. 

— Aš manau... - Belė giliai įkvėpė. - Aš manau, pasakysiu 
„taip“. 

— Meu Deus. Ačiū Dievui, - tarė jis su tikru palengvėjimu. — 
Tada galiu padovanoti tau štai ką. - Iš vidinės švarko kišenės 
Gustavas išėmė aptrintą oda trauktą dėžutę. - Žiedas šioje dėžu- 
tėje yra iš Airis Kabralių paveldo. Pasakojama, kad jį mūvėjusi 
imperatoriaus Petro pusseserė, kai susižadėjo. 

Belė žvelgė į tyrą deimantą, įtaisytą tarp dviejų safyrų. 

— Jis nuostabus, - nuoširdžiai pasakė ji. 

— Brangakmenis viduryje labai senas, iš Težuko kasyklų, o 
auksas iš Oro Preto. Ar galiu užmauti tau ant piršto? Noriu tik 
pamatuoti, ar tiks dydis, - pridūrė skubiai. - Nes, be abejo, turė- 
siu palydėti tave namo ir oficialiai paprašyti tavo tėvo sutikimo. 

— Gerai. 

Gustavas lengvai užmovė žiedą jai ant dešinės rankos be- 
vardžio. 

— Na, štai, - tarė jis. - Reikės truputį susiaurinti, kad tiktų tavo 
dailiam laibam piršteliui, bet tau labai tinka. - Gustavas suėmė jos 
ranką ir pabučiavo žiedą. - Ar žinai, mano mieloji Izabele, kad 
pirmas dalykas, kuris patraukė mano dėmesį, buvo tavo rankos? 
Jos yra, - kalbėjo jis bučiuodamas kiekvieną pirštą, - išskirtinės. 

— Obrigada. 

Gustavas švelniai numovė žiedą nuo piršto ir įdėjo atgal į 
dėžutę. 

— Dabar jau verčiau leiskimės žemyn, kol traukinukas ne- 
siliovė kursavęs ir mes čia neįstrigome nakčiai. Negaliu įsivaiz- 
duoti, kad tai patiktų tavo tėvui, - pridūrė jis ironiškai. 

— Taip, - sutiko Belė, ir Gustavas, paėmęs už rankos, išvedė 
ją iš paviljono ir prilaikė lipant žemyn laiptais iki stotelės. Slap- 
toje širdies kertelėje ji žinojo, kad dabar, kai jau susirado savo 
„princą , tėvas bus viskuo patenkintas. 

Jiedviem grįžus namo Belė tuoj pat nuėjo į savo kambarį, o Gus- 
tavas liko pasikalbėti su jos tėvu. Ji įsitempusi sėdėjo ant lovos 
kraštelio ir pavarė šalin Gabrielę, kai ši paklausė, ar nenorėtų 
persirengti. Ir abejojo, ir džiūgavo vienu metu. 

Belė svarstė, kodėl Gustavas nusprendė paskatinti ją keliau- 
ti į Europą. Ar gali būti, kad jis slapta jaučia palengvėjimą, radęs 
dingstį atidėti jųdviejų neišvengiamą sąjungą, ko gero, jis taip 
pat jaučiasi nepasirengęs skubioms vedyboms? Galbūt, mąstė 
ji, vargšą Gustavą taip pat spaudžia tėvai, kaip ir ją spaudžia 
tėvas? Bet meilės kupinas žvilgsnis, kai jis piršosi, atrodė toks 
nuoširdus... 

Jos mintis nutraukė įėjusi į miegamąjį šypsena švytinti Gab- 
rielė. 

— Regis, jūsų tėvas nori, kad nuliptumėt žemyn. Man liepė 
paduoti geriausio šampano. Sveikinu, senjorita. Tikiuosi, jūs bū- 
sit laiminga ir Dievo Motinėlė palaimins jus daugeliu vaikučių. 

— Ačiū, Gabriele. 


Išeidama iš kambario Belė jai nusišypsojo, tada lengvais 

žingsniais nulipo laiptais ir pasuko į svetainę, iš kur buvo girdėti 
balsai. 

— O štai ir ji, būsimoji nuotaka! Eikš, pabučiuok savo tėvą, 
mano princesa, ir žinok - aš ką tik palaiminau judviejų santuoką. 

— Dėkui, pai, - atsakė Belė, o tėvas pabučiavo ją į abu skruostus. 

— Mano Izabele, žinok, kad šiandien tavo dėka esu laimin- 
giausias tėvas pasaulyje. 

— O aš esu laimingiausias vyras Rio, - džiugiai šypsojosi 
Gustavas. 

— Štai ir tavo motina, tuoj sužinos naujieną, - pridūrė Anto- 
nijus įėjus Karlai. 

Kai buvo atnešta šampano, visi toliau sveikino vienas kitą ir 
pakėlė taures į Belės ir Gustavo sveikatą ir už jų būsimą laimę. 

- Bet, žinokit, man neduoda ramybės tai, kad prieš vesda- 
mas ją norite išsiųsti už tūkstančių mylių, senjore, - tarė An- 
tonijus ir jam šnairuojant į Gustavą kaktoje trumpam susimetė 
nepritarimo raukšlės. 

— Kaip jau paaiškinau, Belė dar labai jauna, be to, manau, 
kad apsilankymas Europoje ne tik padės jai subręsti, - tai, ką ji 
ten pamatys, mums pasenus ir išsekus meilumui pagyvins mūsų 
pokalbius, įneš jaudulio, - nusišypsojo Gustavas ir vogčiomis 
mirktelėjo Belei. 

— Na, apie tai nenusimanau, - tarė Antonijus. - Nebent ji 
galėtų nueiti pas geriausias Paryžiaus siuvėjas, ir šios sukurs jai 
vestuvinę suknelę, - nusileido jis. 

— Žinoma. Esu tikras, ji atrodys nuostabiai su suknele, kurią 
išsirinks. O dabar, - Gustavas baigė gerti savo šampaną, - turiu 
jau važiuoti ir tą gerą žinią pasakyti savo tėvams. Tik jie nenu- 
stebs, — tarė jis šypsodamasis. | 

— Be abejo. Prieš jūsų sužadėtinei išvykstant į Europą turim 
surengti sužadėtuvių pobūvį. Gal Kopakabanos rūmuose, kur 

pirmą kartą išvydot savo būsimą žmoną? - Antonijui sunkiai 
sekėsi tvardytis, kad neišsišieptų iki ausų. - Ir reikės apie tai pa- 
skelbti visų laikraščių aukštuomenės skiltyse, - pridūrė jis lydė- 
damas Gustavą priekinių durų link. 

— Džiaugsiuosi palikęs visa tai sutvarkyti savo būsimosios 
šeimai, - sutiko Gustavas. Tada kilstelėjęs Belės ranką pabu- 
čiavo. - Labos nakties, Izabele, ačiū tau, suteikei man tokią di- 
delę laimę. 

Antonijus palaukė, kol nuo namo nuvažiavo Gustavo auto- 
mobilis, tada su džiaugsmo šūksniu čiupo Belę į stiprias savo 
rankas ir ėmė suktis su ja pakėlęs nuo žemės kaip tada, kai ji 
buvo maža mergaitė. 

— Mano princesa, tu tai pasiekei! Mes tai pasiekėm. - Jis pa- 
statė Belę ant grindų, tada priėjo prie žmonos ir priglaudė ją. — 
Ar tu taip pat patenkinta, Karla? 

— Žinoma. Jei tik Belė laiminga, tada tai nuostabi žinia. 

Antonijus kelias sekundes įdėmiai žvelgė į Karlą, paskui su- 
raukė antakius. 

— Ar tu sveika, guerida? Atrodai išblyškusi. 

— Man skauda galvą, tik tiek. O dabar, - Karla per jėgą nusi- 
šypsojo, - eisiu pasakysiu virėjai, kad pietums patiektų ką nors 
ypatinga. 

Belė nusekė paskui motiną koridoriumi į virtuvę - iš dalies 
ir norėdama pabėgti nuo apimto euforijos tėvo. 

— Mūe, ar tikrai džiaugiesi dėl manęs? 

— Žinoma, džiaugiuosi, Izabele. 

— Ir tikrai gerai jautiesi? 

— Taip, guerida. Eik dabar į viršų ir apsirenk kokią gražią 
suknelę mūsų šventinei vakarienei. 

Pralėkė kelios savaitės Rio aukštuomenei švenčiant Belės ir Gus- 
tavo sužadėtuves. Kiekvienas įtakingas žmogus norėjo pabūti 
pasakoje, kurioje paskui gyvens pincas su savo gražiąja nuotaka. 

Antonijus džiūgavo, kai juodu su Karla ėmė gauti kvietimus 
į pobūvius ir priėmimus namuose, kurių durys anksčiau jiems 
buvo uždarytos. 

Belei likdavo mažai laiko galvoti apie būsimą kelionę į Eu- 
ropą, nors jau buvo užsakyta vieta garlaivyje ir madam Diušen 
pakviesta parinkti Belei drabužių, tinkamų svečiuotis Senojo 
Pasaulio didžiosios mados sostinėje. 

Pagaliau iš fazendos sugrįžo Luena, ir Belei labai rūpėjo su- 
žinoti jos nuomonę apie Gustavą. 

— Kiek jį mačiau, senjorita Bele, manau, - drįso ji pasakyti, 
vieną vakarą padėdama Belei rengtis vakarienei, - jis garbingas 
žmogus ir bus jums geras vyras. O jo šeimos pavardė tikrai su- 
teiks daug privalumų. Bet... - ji staiga nutilo ir papurtė galvą. - 
Ne, ne mano reikalas tai sakyti. 

— Luena, būk gera, juk pažįsti mane nuo vaikystės, ir niekuo 
daugiau taip nepasitikiu kaip tavimi. Privalai man pasakyti, ką 
manai. 

— Tada, dovanokit, priminsiu jums, minha peguena, - tarė 
Luena sušvelnėjusiu veidu, - laiškuose rašėte, kad labai abejo- 

jate dėl tų sužadėtuvių. Ir kiek esu mačiusi jus drauge... na, galiu 
pasakyti, kad nesate jo įsimylėjusi. Ar tai nekelia jums nerimo? 

— Mūe mano, kad pamilsiu jį. Be to, argi aš galiu rinktis? — 
paklausė Belė, akimis maldaudama patvirtinimo. 

— Tada esu tikra, kad jūsų motina neklysta. Senjorita Bele, 
aš... - staiga Luena sudvejojo. 

— Kas yra? 

— Turiu jums pasakyti vieną dalyką. Kai buvau fazendoje, 
sutikau kai ką. Vyrą, norėjau pasakyti. 

— Dieve mano, Luena! - nustebo Belė. - Kodėl anksčiau 
nieko nesakei? 

— Turbūt drovėjausi, o jūs buvote taip užsiėmusi sužadėtu- 
vėmis, kad nepasitaikė tinkamos progos. 

— Kas jis toks? - pasmalsavo Belė. 

— Brunas Kanterinas, Fabianos ir Sandro sūnus, - prisipa- 
žino Luena. 

Belė prisiminė išvaizdų jaunuolį, dirbantį su tėvais fazen- 
doje, ir nusišypsojo Luenai. 

— Jis labai gražus, ir jau matau, kad judu puikiai tiksit vienas 
kitam. 

— Pažįstu jį nuo mažens, mes visada buvom draugai. Bet šį 
kartą atsirado šis tas daugiau, - prisipažino Luena. 

— Ar myli jį? - paklausė Belė. 

— "Taip, ir sugrįžusi čia, į Rio, labai jo ilgiuosi. Bet jau turim 
paskubėti jus suruošti, nes pavėluosit. 

Belė stovėjo tylomis, kol Luena jai padėjo rengtis, ir labai ge- 
rai suprato, kodėl toji taip atvirai pasisakė apie savo meilę. Bet 
taip pat suprato, kad jos santuokos su Gustavu reikalai rieda 
kaip ratas, paleistas nuo kalno, ir nieko nebeįmanoma pakeisti. 

Belę guodė bent tai, kad kuo daugiau laiko leido su Gustavu, tuo 
jis darėsi jai mielesnis. Jis buvo dėmesingas kad ir menkiausiam 
jos poreikiui ir susidomėjęs klausėsi kiekvieno jos tariamo saki- 
nio. Jis buvo toks laimingas Belei sutikus už jo tekėti, kad buvo 
sunku nepajusti jam prielankumo. 

— Jei jis jau nebe šeškas, tai tikrai kaip mažas šuniukas, — 
juokėsi Marija Eliza, kai draugės susitiko labdaros šventėje Bo- 
tanikos sode. - Tu nebejauti jam antipatijos. 

— Nebejaučiu. Jis man labai patinka, - tarė Belė ir norėjo 
pridurti, kad ne tai svarbiausia, - juk ji turėtų mylėti savo bū- 
simąjį. 

— Man sunku patikėti, kad jis leidžia tau vykti į Europą su 
mano šeima. Daugelis vyrų juo dėti nepritartų. 

— Regis, jis nori man visa ko geriausio, - atsargiai tarė Belė. 

— Taip, regis, nori. Tau labai pasisekė. Juk tu pas jį grįši, 
tiesa? — Marija Eliza įdėmiai žvelgė į ją. - Šios sužadėtuvės tau 
nėra tik dingstis pasiekti savo ir nukeliauti į Europą, ar ne? 

— Kuo tu mane laikai? - supyko Belė. - Aišku, aš grįšiu! Kaip 
ką tik sakiau, aš Gustavą labai pamėgau. 

— Gerai, - tvirtai tarė Marija Eliza, - nes nenoriu, kad grį- 
žusi būtent aš turėčiau jam pranešti: jūsų sužadėtinė pabėgo su 
italu dailininku. 

— Oi, ką tu, negi taip iš viso galėtų nutikti! - užvertė akis Belė. 

Kelionės išvakarėse, prieš Belei išplaukiant garlaiviu per Atlantą 
su da Silva Kostos šeima į Prancūziją, Gustavas atėjo į Mansūo 
da Princesa su ja atsisveikinti. Šį kartą tėvai taktiškai paliko juos 
vienus svetainėje. 

— Vadinasi, tai paskutinis mūsų susitikimas prieš tuos ilgus 
mėnesius, kai nesimatysime, - liūdnai nusišypsojo Gustavas. — 
Aš tavęs ilgėsiuosi, Izabele. 

— Oaš tavęs, Gustavai, - atsakė ji. - Nežinau, kaip ir atsidė- 
koti, kad leidi man išvykti. 

— Tiesiog noriu suteikti tau laimės. Štai, turiu čia šį tą. — 
Gustavas išėmė iš kišenės odinį maišelį. Kai atrišo jį, Belė išvydo 
kaklo papuošalą. — Tai tau, - tarė jis, duodamas papuošalą Be- 
lei. — Čia mėnulio akmuo, manoma, kad jis apsaugo, ypač ke- 
liaujant per vandenyną, labai toli nuo mylimųjų. 

Belė žvelgė į daily melsvai baltą akmenį, aptaisytą deiman- 
čiukais. 

— Jis man labai patinka, - tarė ji nuoširdžiai apsidžiaugusi. 
Ačiū tau, Gustavai. 

— Išrinkau jį specialiai tau, - tarė jis, patenkintas Belės reak- 
cija. - Jis nelabai vertingas, bet malonu, kad tau patinka. 

— Tikrai patinka, - tarė ji sujaudinta tokio dėmesingumo. - 
Ar gali jį man užsegti? 

Gustavas užsegė, tada priglaudė lūpas jai prie kaklo ir pabu- 
čiavo. 

— Minha linda' Izabele, - tarė susižavėjęs. - Jis labai tau tinka. 

— Pažadu, būsiu su juo kasdien. 

— Ir dažnai rašysi? 

— Taip. 

— Izabele, aš... - Staiga suėmęs pirštais ją už smakro palenkė 
į save ir patį pirmą kartą pabučiavo į lūpas. 

Belės dar nebuvo bučiavęs nė vienas vyras, ir jai seniai buvo 
smalsu, koks tai jausmas. Knygose buvo skaičiusi, kad moterims 
paprastai pakerta kelius. Na, pagalvojo ji, kai Gustavo liežuvis 


* Mano gražioji (port.). 

įsiskverbė į burną ir ji stengėsi suvokti, ką daryti su savuoju, 
man kelių tikrai nepakirto. Iš tiesų, kai Gustavas atsitraukė, ji 
nusprendė, kad nemalonu nebuvo. Tiesiog ji nejautė nieko. Vi- 
sai nieko. 


= 


— Sudie, mieloji Luena. Lik sveika, - tarė Belė, pasirengusi 
eiti iš miegamojo ir su tėvais važiuoti į uostą. 

— Ir jūs likit sveika, senjorita Bele. Man taip neramu, kad 
keliausit per vandenis be manęs. Dažnai man rašykit - gerai? 

— Žinoma, - pažadėjo Belė. - Rašysiu tau apie viską, ko ne- 
galima pasakoti tėvams, - pridūrė ji šypsodamasi kaip sąmoks- 
lininkė. - Todėl žiūrėk, laikyk mano laiškus gerai paslėpusi. Da- 
bar jau reikia eiti, bet ir tu man rašyk apie viską, kas dėsis čia. 
Rūpinkis savimi, Luena, - Belė ją pabučiavo ir išėjo iš kambario. 

Įsėdusi į automobilį, Belė ėmė svarstyti, kad net jos tarnaitė, 
regis, patiria tą jausmą, kurio, gerai žinojo, ji gyvenime taip ir 
nepatirs. 

Abu tėvai palydėjo ją į laivą svarbiausiame Rio Maua uoste. 
Karla pagarbiai apsidairė patogioje kajutėje. 

— Ką tu, čia visai kaip kambarys namuose, - tarė ji ir priėjusi 
prie lovos atsisėdo išbandydama čiužinį. - Ir elektra yra, ir net 
gražios užuolaidos, - žavėjosi ji. 

— Tik nesakyk, kad tikėjaisi Belę keliausiant žvakių šviesoje, 
gulinčią hamake denyje? - pajuokavo Antonijus. - Galiu tau pa- 

sakyti, kad ne veltui tiek sumokėta už šią kelionę, juk čia visi 
šiuolaikiniai patogumai, kokius tik įmanoma įsivaizduoti. 

Jau tūkstantąjį kartą Belė panoro, kad tėvas liautųsi viską 
vertinęs jam atsiėjusia pinigų suma. Suskambo varpas, įspėjantis 
lydinčiuosius, kad laivas tuoj pat leisis į kelionę, ir Belė apkabino 
motiną. 

— Žiūrėk savęs, mūe, kol sugrįšiu. Pastaruoju metu atrodai 
kaip nesava. 

— Nesijaudink be reikalo, Bele. Aš tiesiog senstu, štai ir vis- 
kas, - išsigynė Karla. - Pati žiūrėk savęs, kad laimingai grįžtum 
pas mus. 

Motinai paleidus Belę iš glėbio ši pastebėjo pilnas ašarų jos 
akis. 

Tada ją apglėbė Antonijus. 

— Sudie, mano princesa, tikiuosi, kad apžiūrėjusi Senojo 
Pasaulio grožybes vis dėlto norėsi sugrįžti namo pas mylinčius 
motiną, tėvą ir sužadėtinį. 

Belė užlipo su jais į denį ir mojavo atsisveikindama, kol jie 
lipo laivo laipteliais žemyn. Kai stebint iš aukštai jie virto tik dė- 
melėmis, pirmą kartą Belę užplūdo nerimas. Ji iškeliauja į pa- 
saulį su mažai pažįstama šeima. Ir kai laivo sirena visu garsu 
trenkė į ausų nervų galūnėles, o tarpas tarp laivo ir kranto ėmė 
platėti, ji mojavo jau kone paklaikusi. 

— Adeus, mano mielieji mama ir tėti. Likit sveiki, ir telai- 
mina jus Dievas. 

Belė mėgavosi kelione, garlaivyje nesibaigė pramogos pinigin- 
giems keleiviams. Su Marija Eliza jos smagiai leido laiką plau- 

kiodamos baseine - tai buvo didžiulis malonumas, jai neleidžia- 
mas Rio de Žaneire, - o viršutiniame denyje žaidė kroketą ant 
dirbtinės žolės. Merginos kikeno kiekvieną vakarą įėjusios į val- 
gomąjį, kai į jas susižavėję žvelgdavo daugelis jaunuolių. 

Stambus Belės sužadėtuvių žiedas apgindavo nuo pernelyg 
meilių, nuo vyno įsidrąsinusių vyrų per šokius po vakarienės 
grojant laivo orkestrui. Bet Marija Eliza mėgavosi leisdamasi 
į daugybę nekaltų flirtų, o Belė ją palaikė, drauge išgyveno ir 
džiaugėsi jos sėkme. 

Toje kelionėje, suvesta draugėn vandenyno, Belė kur kas 
geriau susipažino su Marijos Elizos šeima nei kada nors būtų 
susipažinusi Rio de Žaneire. Du jaunesni Marijos Elizos bro- 
liai Karlosas ir Paulas — vienas keturiolikos, kitas šešiolikos 
metų - išgyveno keblų laikotarpį tarp vaikystės ir brandos, 
kai ima kaltis pirmieji barzdos šeriai. Jie retai kada įsidrąsin- 
davo užkalbinti Belę. Marijos Elizos motina Marija Žeoržiana 
buvo protinga ir akyla, bet netrukus Belė suprato, kad ji linkusi 
staiga pratrūkti pykčiu, jei kas neįtinka. Didelę dienos dalį ji 
lošdavo bridžą elegantiškame salone, o jos vyras retai išeidavo 
iš kajutės. 

— Ką tavo tėvas ten veikia visą dieną? — vieną vakarą Belė 
paklausė Marijos Elizos, garlaiviui artėjant prie Žaliojo Kyšulio 
krantų, kur jis kelias valandas stovės, kad pasikrautų atsargų. 

— Jis užsiėmęs savo Cristo, be abejo, - atsakė tada Marija 
Eliza. - Mūe sako, kad per Jį prarado savo vyro meilę, per tą, 
kurį jis dažnai tvirtindavo netikintis. Kaip ironiška, ar ne? 

Vieną popietę Belė pasibeldė į kajutės duris manydama, kad 
ten Marijos Elizos kajutė. Nesulaukusi atsakymo jas pravėrė ir 
pašaukė draugę vardu. Ir iškart pamatė suklydusi, nes į ją pakėlė 
akis nustebęs Heitoras da Silva Kosta, sėdintis prie rašomojo 
stalo, užversto dideliais popieriaus lapais su sudėtingais archi- 

tektūriniais skaičiavimais. Jie net netilpo ant stalo, kai kurie gu- 
lėjo ant lovos ir grindų. 

— Senjorita Izabele, laba diena. Kuo galiu jums padėti? 

— Labai atsiprašau, kad sutrukdžiau jus, senjore. Ieškojau 
Marijos Elizos ir tiesiog pataikiau ne į tą kajutę. 

— Tik jau nesijaudinkit. Aš ir pats dažnai susipainioju ir 
pasiklystu. Visos durys vienodos, - tarė Heitoras raminamai 
šypsodamasis. - O pas mano dukterį galite pamėginti užsukti į 
gretimą kajutę, tik ji gali būti ir bet kur kitur garlaivyje - prisi- 
pažįstu, nė nežinau, kur ji būna. - Jis mostelėjo į stalą. - Mane 
atitraukia kiti dalykai. 

— Ar galima... galima pasižiūrėti į jūsų brėžinius? 

— Jums įdomu? - Šviesios Heitoro akys džiugiai užsižiebė. 

— O kaipgi! Visi Rio kalba, kad tai tikras stebuklas - pasta- 
tyti tą statulą ant tokio aukšto kalno. 

— Jie neklysta. Ir jei Kristus negali padaryti to stebuklo pats, 
tai teks man. - Jis alsiai nusišypsojo. - Eikit šen, - pamojo jai. — 
Parodysiu, kaip, mano supratimu, tai gali būti padaryta. 

Heitoras parodė jai atsitraukti kėdę ir visą valandą aiškino, 
kaip statysiąs tokį tvirtą statinį, kad išlaikytų jo Cristo. 

— Jo viduje bus geležinės sijos ir Europoje išrasta naujovė, 
vadinama gelžbetoniu. Matote, Bele, Cristo ne statula, tai tiesiog 
žmogaus pavidalo pastatas. Jis turės atlaikyti aplinkui siautėjan- 
čius atšiaurius vėjus ir lietų, pilantį ant galvos. O ką jau kalbėti 
apie žaibus, Jo Tėvo siunčiamus iš dangaus mums, mirtingie- 
siems, į žemę, kad primintų savo galią. 

Belė sėdėjo apimta baimingos pagarbos. Klausytis poetiško, 
bet vis dėlto išsamaus pasakojimo apie projektą buvo vienas ma- 
lonumas, ir jautėsi pagerbta, kad jai patikima tokia informacija. 

— O kai pasieksim Europą, turėsiu surasti skulptorių, kuris 
galėtų įkvėpti gyvybę mano įsivaizduojamam pavidalui. Statinio 

vidus, inžinerija, publikai nebus svarbu, ji matys tik išorinį ap- 
taisą. - Heitoras mąsliai pažvelgė į ją. - Aš manau, senjorita, ir 
gyvenime taip yra. Ar sutinkate su tuo? 

— Taip, - nedrąsiai atsakė Belė, niekada apie tai nepagalvo- 
jusi. - Manau, taip. 

— Pavyzdžiui, - leidosi jis aiškinti smulkiau, - jūs esate jauna, 
graži, bet ar aš pažįstu jus įkvepiančią sielą? Atsakymas, žinoma, 
ne, ašjos nepažįstu. Taigi turėsiu rasti tam darbui tinkamą skulp- 
torių ir grįžti į Rio su Jo veidu, kūnu ir rankomis, kokius norėtų 
matyti žmonės. 


=D 


Tą vakarą Belė atsigulė į lovą jausdamasi nelabai smagiai. Nors 
Heitoras buvo tokio amžiaus, kad galėtų būti jai tėvas, ji sutri- 
kusi prisipažino sau, kad tiesiog įsimylėjo senjorą da Silva Kostą. 

Praėjus šešioms savaitėms, kai paliko Rio de Žaneirą, garlaivis 
grakščiai įplaukė į doką Havre. Da Silva Kostos šeima su Bele 
suspėjo į Paryžiaus traukinį, o ten stotyje laukė automobilis vežti 
juos į elegantišką prabangų butą de Marinji alėjoje visai netoli 
nuo Eliziejaus Laukų. Mat buvo sumanyta įkurdinti šeimą prie 
Heitoro išsinuomoto būsto, kuriame jis dirbs ir priiminės dau- 
gelį specialistų, su kuriais norėjo pasitarti prieš užbaigdamas 
savo Kristaus konstrukciją. 

Kai jis keliaus į Italiją ir Vokietiją pasikalbėti su dviem gar- 
siais Europoje skulptoriais, ir šeima ketino vykti kartu. 

Bet ateinančią savaitę Belė galėjo pasinerti į Paryžių. Po pir- 
mos vakarienės ji pakėlė langą kambaryje aukštomis lubomis, ku- 
riame gyveno su Marija Eliza, ir pažvelgė į gatvę, kvėpdama naują, 
visai svetimą kvapą, ir net suvirpėjo nuo vėsaus vakaro oro. Buvo 
ankstyvas pavasaris, vadinasi, Rio de Žaneire būtų daugiau kaip 
dvidešimt laipsnių šilumos. O čia, Paryžiuje, ji spėjo, vos dešimt. 

Ji stebėjo paryžietes, iš lėto žingsniuojančias už parankės su 
savo kavalieriais gatvėje po langu. Jų visų drabužiai buvo ele- 
gantiški, naujo, beveik berniokiško stiliaus, įkvėpti Šanel mados 
namų, jų pagrindinis požymis buvo paprastos, laisvos linijos ir 
sijonai ligi kelių - didžiulis skirtumas nuo suknių su korsetais, 
prie kurių Belė buvo įpratusi. 

Ji atsiduso, išardė savo vešlių plaukų kuodą galvodama, ar 
išdrįstų apsikirpti naujoviškai, trumpai. Tėvas, be abejo, jos iš- 
sižadėtų - jis nuolat kartojo, kad plaukai puikiausias jos papuo- 
šalas. Bet ji dabar už tūkstančių mylių ir pirmą kartą gyvenime 
ištrūkusi iš jo gniaužtų. 

Belę visą nukrėtė jaudulys ir ji pasuko galvą į kairę, kur buvo 
matyti mirksinčios šviesos Senoje, toje didelėje per Paryžių te- 
kančioje upėje, ir Kairiajame jos krante. Buvo daug girdėjusi apie 
bohemą, menininkus, gyvenančius Monmartro ir Monparnaso 
gatvėse, apie pozuotojas, kurios mielai leidžiasi Pikaso tapomos 
nuogos, apie poetą Žaną Kokto, kurio piktinantis gyvenimo bū- 
das, visų manymu, palaikomas opijaus, buvo pasiekęs ir Rio de 
Žaneiro spaudos paskalų skiltis. 

Iš meno istorijos pamokų Belė žinojo, kad anksčiau Kairia- 
jame krante dažnai lankydavosi tokie menininkai kaip Dega, Se- 
zanas ir Monė. Bet šiuo metu jį užvaldė nauja, drąsesnė draugija, 
vadovaujama siurrealistų. Rašytojai, pavyzdžiui, Fransis Skotas 
Ficdžeraldas su gražuole žmona Zelda, buvo fotografuojami La 
Closerie des Lilas kavinėje gurkšnojantys absentą su savo garsiais 
draugais iš bohemos. Kiek ji suprato, visa ta draugija skubėjo 
gyventi audringai, visą dieną gerdavo ir visą naktį šokdavo. 

— Metas į lovą, Bele, aš pavargau kelionėje, - įėjusi į miega- 
mąjį jos mintis nutraukė Marija Eliza. - Gal gali uždaryti langą? 
Čia šalta. 

— Žinoma. 

Belė nuleido langą ir nuėjo į vonios kambarį persirengti nak- 
tiniais marškiniais. 

Po dešimties minučių abi gulėjo greta stovinčiose vienodose 
lovose. 

— Dievuli, tame Paryžiuje taip šalta, — Marija Eliza drebulio 
krečiama užsitraukė apklotą iki pat smakro. - Ar to nejauti? 

— Ne, tikrai ne, - atsakė Belė, siekdama užgesinti stalinę 
lempą. - Labanakt, Marija Eliza, saldžių sapnų. 

Belę, gulinčią tamsoje, apėmė nerimastinga nuojauta, ką at- 
neš jai šis didelis miestas ir žmonės anapus upės, kurių gyve- 
nimo būdas ją taip jaudino. Ir jai iš tiesų pasidarė šilta. 

Rytą Belė nubudo anksti ir aštuntą valandą jau buvo apsirengusi, 
nekantravo išeiti, bet nenorėjo nieko daugiau, tik vaikščioti Pa- 
ryžiaus gatvėmis, persiimti ta atmosfera. Atėjusi pusryčių, val- 
gomajame iš visos šeimos rado tik Heitorą. 

— Labas rytas, Izabele. - Gurkšnodamas kavą su plunksna- 
kočiu rankoje jis pakėlė akis. - Ar jūs sveika? 

— Taip, tikrai labai gerai jaučiuosi. Ar jums netrukdysiu? 

— Ne, visai ne. Draugijoje maloniau. Jau maniau, teks pus- 
ryčiauti vienam, nes mano žmona skundžiasi nemiegojusi, buvę 
labai šalta. 

— Deja, jūsų dukrai taip pat buvo šalta, - pranešė jam Belė. - 
Ji paprašė tarnaitės pusryčius atnešti į lovą. Mano, kad bus per- 
sišaldžiusi. 

— Na, į jus pažvelgus gera matyti, kad tas negalavimas jūsų 
neištiko, - pasakė pastabą Heitoras. 

— O, net jei būčiau susirgusi plaučių uždegimu, šįryt vis tiek 
būčiau atsikėlusi, - patikino jį Belė, kai tarnaitė pylė jai kavos. - 
Kaip galima sirgti Paryžiuje? - pridūrė siekdama neįprastos for- 
mos pyragaičio iš pintinėlės, stovinčios viduryje stalo. 

— Tai prancūziškas ragelis, croissant, - paaiškino Heitoras, 
matydamas, kaip Belė žiūrinėja kepinį. - Skaniausias, kol šiltas, 
valgomas su vaisių confiture. Man šis miestas taip pat labai pa- 

tinka, deja, turiu mažai laiko jį apžiūrėti. Reikės su daug kuo 
susitikti. 

— Su skulptoriais? 

— Taip, ir dėl to džiaugiuosi. Be to, esu susitaręs su gelžbe- 
tonio specialistu - skamba gal ir nelabai romantiškai, bet galiu 
rasti svarbiausią savo projekto sprendimą. 

— Ar esate kada buvęs Monparnase? - išdrįso paklausti Belė, 
jau paragavusi ir pajutusi, kad tas saldus ragelis jai patinka. 

— "Taip, bet labai seniai. Lankiausi ten jaunystėje, kai buvau 
išvykęs į tradicinę kelionę susipažinti su klasika. Tai jus traukia 
Kairysis krantas ir... savotiški jo gyventojai? 

Belė pastebėjo sužiburiavus Heitoro akis. 

— Taip. Juk ten gimė daugelis garsiausių mūsų kartos meni- 
ninkų. Man labai patinka Pikasas. 

— Tad jūs kubistė? 

— Ne, be to, nieko apie kubizmą neišmanau. Man tiesiog pa- 
tinka didieji meno kūriniai, - paaiškino ji. - Nuo tada, kai Rio 
pasimokiau meno istorijos, susidomėjau meno kūrėjais. 

— Todėl nėra ko stebėtis, kad nekantraujate ištyrinėti bohe- 
mos kvartalą. Tik įspėju, senjorita, jis labai... prastos moralės, 
palyginti su Rio. 

— Įsivaizduoju, kad jis prastos moralės, palyginti su bet 
kuo, - sutiko Belė. - Jų kitoks gyvenimo būdas, jie išmėgina 
naujas idėjas, stumia į priekį meno pasaulį... 

— Taip. Tačiau jei savo Cristo statyčiau įkvėptas Pikaso tapy- 
bos stiliaus, manau, įklimpčiau, - tarė jis juokdamasis. - Taigi 
mano ieškojimai į Monparnasą, deja, nenuves. Dabar turiu pa- 
sielgti nemandagiai ir jus palikti. Po pusvalandžio pirmasis su- 
sitikimas. 

— Man visai gerai bus ir vienai, - atsakė Belė stebėdama, kaip 
atsistojęs Heitoras susideda savo popierius ir užrašų knygutę. 

- Dėkui už kompaniją. Man labai patinka su jumis kalbėtis. 
— Ir man, - droviai atsakė Belė, o jis linktelėjęs išėjo iš kam- 
bario. 


=D 


Peršalusi Marija Eliza dieną ėmė karščiuoti, tad buvo pakviestas 
gydytojas. Motina jautėsi kiek geriau nei duktė, bet abiem buvo 
skirta gerti aspiriną ir gulėti lovoje, kol karštis nukris. Paryžius 
viliote viliojo, ir Belė blaškėsi po butą kaip narve uždarytas žvė- 
relis, buvo taip nusivylusi, kad net Marijos Elizos neužjautė, kaip 
žinojo turinti užjausti. 

Aš siaubinga egoistė, priekaištavo sau sėdėdama prie lango ir 
ilgesingai stebėdama Paryžiaus gyvenimą apačioje. 

Pagaliau iš nuobodulio sutiko pažaisti kortomis su Marijos 
Elizos broliukais, o brangios pirmosios dienos Paryžiuje minu- 
tės slinko veltui. 


=D 


Marijos Žeoržianos ir Marijos Elizos liga užsitęsė, ir Belės nekan- 
travimas išeiti apsidairyti sparčiai augo. Baigiantis pirmajai savai- 
tei, per kurią nė kojos neiškėlė į jokį Paryžiaus bulvarą, ji sukaupė 
drąsą ir paklausė Marijos Žeoržianos, ar ši leistų išeiti į gatvę pa- 
kvėpuoti grynu oru. Atsakymas, kaip ir tikėjosi, buvo neigiamas. 

— Aišku, kad negali eiti niekieno nelydima, Izabele. O nei aš, 
nei Marija Eliza dar nesam tiek pasitaisiusios, kad eitume kartu. 
Dar užteks laiko apžiūrėti Paryžiaus įžymybes, kai grįšim iš Elo- 
rencijos, - tvirtai tarė Marija Žeoržiana. 

Belė išėjo iš Marijos Žeoržianos kambario galvodama, kaip 
reikės ištverti dar septynias dienas, kol pagaliau važiuos į Flo- 
renciją. Ji jautėsi kaip alkstanti belaisvė, pro geležines kameros 
grotas žvelgianti į dėžę šokoladinių gardumynų, erzinamai pa- 
dėtų taip, kad vos kelių milimetrų trūksta juos pasiekti. 

Galų gale išeitį rado Heitoras. Praėjusią savaitę jie susitik- 
davo per pusryčius, ir nors buvo nepaprastai užsiėmęs, net jis 
pastebėjo, kokia Belė vieniša ir nelaiminga. 

— Izabele, šiandien lankysiuosi Bulonė-Bijankūre, susitiksiu 
su skulptoriumi Poliu Landovskiu. Mes jau susirašinėjome ir 
kalbėjomės telefonu, bet dabar važiuosiu į jo dirbtuvę, jis pa- 
rodys, kur ir kaip dirba. Šiuo metu jis man labiausiai patinka 
iš visų pretendentų gauti užsakymą, nors susitiksiu ir su kitais 
skulptoriais Italijoje ir Vokietijoje. Ar norėtumėt važiuoti kartu? 

— Aš... man būtų garbė, senjore. Bet neramu, kad galiu kliu- 
dyti. 

— Esu tikras, nekliudysite. Suprantu, jums jau baisiai nusibodo 
tas įkalinimas čia, o kol kalbėsiuosi su profesoriumi Landovskiu, 
tikriausiai rasim kokį jo padėjėją, kuris aprodys jums dirbtuvę. 

— Senjore da Silva Kosta, nežinau, ar būtų kas dar geriau, — 
karštai tarė Belė. 

— Na, nemanykit, kad darau didelę malonę, - atsakė Heito- 
ras. — Juk jūsų būsimasis šešuras yra Katalikų draugijos narys, 
o ši organizacija prisidėjo skatindama statulos ant Korkovado 
kalno idėją ir organizuoja lėšų rinkimą. Būtų baisiai nesmagu 
sugrįžus į Rio jam pasakyti, kad nesugebėjau parodyti jums Se- 
nojo Pasaulio kultūros lobių. Taigi, - tarė šypsodamasis Heito- 
ras, - išvažiuojam vienuoliktą. 

Jiems važiuojant per Almos tiltą ir į Kairįjį krantą Belė smalsiai 
dairėsi pro langą, tartum būtų tikėjusis išvysti patį Pikasą, sė- 
dintį gatvėje prie kavinės staliuko. 

— Landovskio dirbtuvė dar gerokai toli nuo čia, - tarė Heito- 
ras. - Manau, jam nelabai rūpi gurkšnoti su bičiuliais Monpar- 
naso gatvėse, jis labiau dega darbu. Ir, žinoma, turi šeimą, dėl to 
nė negalėtų lengvai pritapti Kairiajame krante. 

— Jo pavardė neatrodo prancūziška, - tarė Belė, šiek tiek 
nusivylusi, kad Landovskis nepriklauso tam sluoksniui, kurį ji 
troško pažinti. 

— Ne, jis lenkų kilmės, bet, regis, jo šeima gyvena Prancū- 
zijoje jau septyniasdešimt penkerius metus. Galbūt Landovskio 
temperamentas ir nesiderina su keistais kai kurių jo bendraam- 
žių išsidirbinėjimais, tačiau jis pripažįsta naująjį art dėco stilių, 
imantį garsėti Europoje. Manau, jis gali būti labai tinkamas 
mano Cristo. 

— Art dėco? - paklausė Belė. - Aš nežinau, kas tai yra. 

— Hmm... ir kaip man paaiškinti tą stilių? - sumurmėjo po 
nosimi Heitoras. — Na, tokį dalyką matome kasdien gyvenime, 
tarkim, stalą ar suknelę, net žmogų supaprastintume, nubrėž- 
dami tik pagrindines linijas. Daugelio žinomų praeities meni- 
ninkų ir tapytojų klasikinis stilius nėra įmantrus ar romantiškas. 
Jis paprastas, nenudailintas... manau, pats Cristo nori būti mato- 
mas būtent toks. 

Važiuojant toliau kraštovaizdis darėsi labiau kaimiškas: 
mieste stovėjo namas prie namo, o čia vos po kelis šalikelėse. 
Belė nesiliovė galvojusi, kaip tai ironiška: kai pagaliau pavyko 
ištrūkti iš to buto, ją veža tolyn nuo plastančios širdies miesto, 
kurį ji taip troško ištyrinėti. 

Keletą kartų pataikęs klaidingai, jų vairuotojas pagaliau pa- 
suko į kairę prie didelio netaisyklingos formos pastato. 

— Čia ir yra. 

Heitoras lūkesčiu įsižiebusiomis akimis nieko nelaukęs iš- 
lipo iš automobilio. Sekdama paskui jį per sodą, Belė pamatė 
nuo namo galo ateinantį liesą, bet tvirtą vyrą su pasišiaušusia 
kupeta žilų plaukų ir ilga barzda, apsirengusį moliu apdrabstytu 
darbiniu chalatu. Ji stebėjo, kaip vyrai paspaudė vienas kitam 
ranką ir ėmė rimtai kalbėtis. Ji lūkuriavo tolėliau, nenorėdama 
nutraukti pokalbio, o Heitoras, regis, tik po kelių minučių prisi- 
minė, kad ji čia. 

— Senjorita, - tarė atsigręžęs į ją, - atsiprašau. Bet tai tokia 
svarbi akimirka, kai turi malonumą sutikti žmogų, su kuriuo ligi 
tol tik susirašinėjai laiškais. Noriu jus supažindinti su profeso- 
riumi Poliu Landovskiu. Profesoriau, čia senjorita Izabelė Bo- 
nifacijo. 

Landovskis ištiesė ranką ir pakėlė jos pirštus sau prie lūpų. 

— Enchantė. - Jis pažvelgė į Belės ranką ir, didžiai jos nuo- 
stabai, ėmė švelniai vedžioti pirštų galiukais apie jos delną. - 
Oho, madmuazele, jūsų nepaprastai gražūs pirštai. Argi ne, 
mesjė da Silva Kosta? 

— Apgailestauju, nepastebėjau to anksčiau, - atsakė Heito- 
ras. — Bet — taip, senjore, jūs teisus. 

— Na, tad prie reikalo, mesjė, - tarė Landovskis, paleidęs Be- 
lės ranką. - Parodysiu jums savo atelier, o tada išsamiau aptar- 
sime jūsų Kristaus vaizdinį. 

Belė nusekė per sodą paskui abu vyrus, atkreipė dėmesį, kad 
medžiai ir krūmai atrodo dar nenubudę - žaliuoja, bet nematyti 
žiedų, - o jos gimtinėje ryškios tenykščių augalų spalvos puošia 
gamtovaizdį ištisus metus. 

Landovskis įsivedė juos į aukštą, panašų į daržinę pastatą 

sodo pakraštyje su stiklo blokų sienomis, kad būtų kuo daugiau 
šviesos. Erdvios patalpos gale prie darbastalio palinkęs sėdėjo 
jaunas vyras, iš molio lipdė biustą. Jiems įėjus jis net nepakėlė 
akių - taip susikaupęs dirbo savo darbą. 

— Kuriu Sun Jatseno skulptūrą, ji dar negalutinė, dabar sten- 
giuosi tiksliai pavaizduoti akis. Jos juk visai kitokios formos negu 
mūsų, vakariečių, - dėstė Landovskis. - Mano padėjėjas mėgina 
jas pataisyti. 

— Daugiau kuriate iš molio ar iš akmens, profesoriau Lan- 
dovski? - paklausė Heitoras. 

— Iš ko tik pageidauja užsakovas. Ar esate sumanęs, iš ko no- 
rėtumėte savo Kristaus“ 

— Be abejo, svarsčiau apie bronzą, bet man neduoda ramy- 
bės, kad mūsų Viešpats įgaus žalsvą atspalvį, nes bronza nuo vėjo 
ir lietaus keičiasi. Be to, noriu, kad visi Rio gyventojai, pažvelgę į 
viršų, išvystų Jį vilkintį šviesų drabužį, o ne tamsų. 

— Suprantama, - tarė Landovskis. - Bet jūs minėjote tris- 
dešimt metrų - manau, tokio aukščio akmeninės statulos bus 
neįmanoma užtempti kalno šlaitu ir dar tiesiai ten pastatyti. 

— Žinoma, - sutiko Heitoras. - Todėl būdamas Europoje ti- 
kiuosi galutinai apsispręsti dėl vidaus konstrukcijos, o išorinis 
Cristo apvalkalas, manau, turi būti liejamas formose ir Rio su- 
renkamas iš gabalų. 

— Na, jei to, ką čia matėt, gana, mes eisim į mano namus ir 
pasižiūrėsime eskizus. Madmuazele, - Landovskis atkreipė dė- 
mesį į Belę, - ar jums bus nenuobodu čia, atelier, kol mes, vyrai, 
kalbėsimės? O gal būtų patogiau svetainėje su mano žmona? 

— Manau, bus labai gerai čia, mesjė, - atsakė Belė. - Man 
didelis malonumas apžiūrėti darbus jūsų atelier. 

— Esu tikras, jei gražiai paprašysit, mano padėjėjas atitrūks 
nuo Sun Jatseno akies obuolio ir pasiūlys jums ko nors pasistip- 

rinti, - Landovskis pabrėžtinai linktelėjo į jaunuolį ir su Heitoru 
išėjo iš dirbtuvės. 

Tačiau padėjėjas, regis, nė nepastebėjo, kad čia yra Belė, o ji 
vaikštinėjo po dirbtuvę, norėdama prieiti arčiau pasižiūrėti, ką 
jis daro, tik bijojo trukdyti. Tolimame pagrindinės darbo erdvės 
gale stovėjo didžiulė krosnis, veikiausiai naudojama moliui degti. 
Belei iš kairės buvo du sienele atitverti kambariai: vienas - labai 
paprasta prausykla su didele kriaukle, ten pasieniais stovėjo mai- 
šai su moliu, o kitas kambarys buvo nedidelė virtuvėlė be langų. 
Belė patraukė į pagrindinę dirbtuvės dalį ir pažvelgusi pro už- 
pakalinį langą pamatė daug įvairaus dydžio ir formos akmenų — 
juos, matyt, Landovskis naudos būsimoms skulptūroms. 

Neberadusi kuo daugiau užsiimti, Belė aptiko išklibusią me- 
dinę kėdę ir nuėjusi atsisėdo ant jos. Ji ėmė stebėti padėjėją, o 
šis darbavosi labai susikaupęs, palenkta galva. Po dešimties mi- 
nučių, kai laikrodis išmušė vidurdienį, jis nusišluostė rankas į 
darbinius marškinius ir staiga pakėlė galvą. 

— Priešpiečiai, - pranešė jis ir pirmą kartą pažvelgęs tiesiai į 
Belę nusišypsojo. - Bonjour , madmuazele. 

Ligi tol padėjėjo galva buvo palenkta, ir Belė negalėjo matyti 
jo veido bruožų. Bet dabar, kai jai nusišypsojo, ji pajuto keistą 
krustelėjimą po krūtine. 

— Bonjour, - droviai nusišypsojo, o jis atsistojo ir ėmė artin- 
tis, tada atsistojo ir ji. 

— Atleiskite, madmuazele, kad nekreipiau į jus dėmesio, — 
tarė jis prancūziškai, - buvau susikaupęs į akies obuolį, o tai la- 
bai subtilus darbas. - Sustojęs maždaug per metrą, atidžiai ją 
nužvelgė. - Ar mes buvome kur susitikę? Jūs man atrodot pa- 
Žįstama. 

— Ne, deja, tai neįmanoma. Aš visai neseniai atvykau iš Rio 
de Žaneiro. 

— Tad aš apsirikau. - Jis susimąstęs linktelėjo. - Nepaduosiu 
jūms rankos, nes ji aplipusi moliu. Atsiprašysiu dar valandėlei, 
nueisiu apsišvarinti. 

— Prašom, - tarė Belė ir jai pasirodė, kad jos balsas nuskam- 
bėjo kaip nenatūralus šnabždesys. 

Kai jis priėjo pasisveikinti, ji atsistojo visai lengvai, bet dabar, 
jam dingus patalpoje su kriaukle, pajuto svaigulį, užėmė kvapą 
ir ji staiga vėl atsisėdo. Pagalvojo, gal bus susirgusi tuo pačiu, 
kuo ir Marija Eliza ir jos motina. 

Jaunuolis grįžo po penkių minučių jau be darbinio drabu- 
žio, persirengęs švariais marškiniais. Jos pirštai nevalingai tie- 
sėsi kelis centimetrus į priekį, instinktyviai panūdę perbraukti 
jo ilgus garbanotus kaštoninius plaukus, paglostyti blyškų 
skruostą, apvesti puikios ereliškos nosies kontūrą ir putlias 
rausvas lūpas, slepiančias lygius baltus dantis. Išsiblaškiusių jo 
žalių akių išraiška priminė jai Heitorą - kūnu jis čia, bet mintys 
kažkur kitur. 

Staiga Belė suvokė, kad jo lūpos kruta, o iš burnos girdėti 
garsai. Ji suprato - jis klausia, kuo ji vardu. Sukrėsta savo reak- 
cijos į šį Žmogų ji nusipurtė svajones, pasistengė susikaupti ir 
aiškiai kalbėti prancūziškai. 

— Madmuazele, ar gerai jaučiatės? Atrodot, lyg būtumėt iš- 
vydusi vaiduoklį. 

— Atsiprašau, aš buvau... kitur. Aš vardu Izabelė, Izabelė Bo- 
nifacijo. 

— A, kaip ir senoji Ispanijos karalienė, - linktelėjo galvą pa- 
dėjėjas. 

— Ir jau mirusi Brazilijos princesė, - skubiai įsiterpė ji. 

— Apgailestauju, bet turiu prisipažinti, kad labai nedaug ži- 

nau apie jūsų šalį ir jos istoriją. Tik Žinau, kad brazilai nori mus 
pralenkti ir mano tiekią geriausią kavą. 

— Bet geriausias kavos pupeles tai jau tikrai užaugina, - ap- 
sigynė ji. — O aš apie jūsų šalį žinau turbūt daug, - tarė Belė 
svarstydama, ar ji ir kalba taip pat kvailai, kaip atrodo. 

— Taip. Mūsų menas ir kultūra jau daug šimtmečių sklinda 
po pasaulį, o jūsų dar tik randasi. Ir neabejoju, kad pasklis, - pri- 
dūrė jis. - Na, kadangi, kaip matau, profesorius ir jūsų draugas 
architektas paliko jus likimo valiai, gal galėčiau pasiūlyti užkąsti, 
ojūs man daugiau papasakosite apie Braziliją. 

— Aš... 

Belė pažvelgė pro langą šiek tiek nervindamasi dėl nede- 
ramų aplinkybių. Niekada gyvenime nebuvo sutikusi šio vyro, o 
liko su juo viena. Jei dabar ją pamatytų tėvas arba sužadėtinis... 

Jaunuolis pastebėjo Belės susirūpinimą ir nuvijo jį mostelė- 
damas ranka. 

— Užtikrinu - įsigilinę į diskusiją jie jus visai užmirš. Jų gali 
nebūti ištisas valandas. Tad, jei nenorite badauti, prašom sėstis 
prie to stalo, ir aš paruošiu užkąsti. 

Jaunuolis nusigręžė ir patraukė per dirbtuvę prie virtuvėlės, 
kurią ji buvo pastebėjusi. 

— Dovanokite, mesjė, bet kuo gi vardu jūs? 

Jis sustojo ir atsigręžė. 

— Atleiskit, aš toks nemandagus. Aš vardu Loranas, Loranas 
Briuji. 

Belė atsisėdo ant prasto medinio suolo nedidelėje nišoje 
kambario kampe. Pagalvojusi, kokioje padėtyje atsidūrė, tyliai 
nusijuokė. Ji visai viena su jaunu vyriškiu ir, negana to, jis ruošia 
jiedviem priešpiečius. Savo pai niekada nebuvo mačiusi virtu- 
vėje, o ką jau kalbėti, kad gamintų valgį. 

Po kelių minučių Loranas atėjo pas ją nešinas padėklu su 

balais stipraus kvapo prancūziško sūrio, moliniu ąsočiu ir dviem 
stiklinėm. 

Padėklą jis pastatė ant stalo, tada užtraukė seną užuolaidą, 
pritaisytą prie palubėje prikalto karnizo. 

— Kad į maistą neprineštų dulkių iš atelier, - paaiškino nu- 
kraustydamas padėklą ant plikų stalo lentų. Tada negailėdamas 
pripylė į dvi stiklines gelsvo gėrimo ir vieną stumtelėjo jai. 

— Arjūs geriat vyną tik su duona ir sūriu? - nusistebėjo ji. 

— Madmuazele, juk mes prancūzai. Mes geriam vyną prie 
visko, bet kuriuo metu. - Pakėlęs stiklinę nusišypsojo. - Santė', - 
tarė kilstelėjęs savo stiklinę prie josios. 

Loranas nugėrė gerą gurkšnį, ji taip pat gurkštelėjo ragau- 
dama. Stebėjo, kaip jis atsilaužia gabalėlį batono, pirštais pra- 
skleidžia ir įsideda ten sūrio riekelę. Nenorėdama prašyti lėkš- 
tės, ji pasekė jo pavyzdžiu. 

Dar niekada toks paprastas maistas nėra buvęs toks gardus, 
pagalvojo ji patenkinta. Tiktai, užuot rijusi dideliais kąsniais 
kaip Loranas, Belė ėmėsi valgio moteriškiau ir pirma atsiplėš- 
davo pirštais gabalėlį batono su sūriu, tada įsidėdavo į burną. 
Visą laiką Loranas nenuleido nuo jos akių. 

— Į ką taip žiūrit? - pagaliau paklausė Belė, nepatogiai jaus- 
damasi be pertrūkio stebima. 

— Įjus, - atsakė jis, ištuštino stiklinę ir įsipylė dar. 

— Kodėl? 

Jis dar nugėrė gurkšnį, tada nepakartojamai prancūziškai 
gūžtelėjo pečiais, kaip Belė jau buvo pastebėjusi darant paryžie- 
čius gatvėje po langais. 

— Todėl, madmuazele Izabele, kad gražu į jus pažiūrėti. 


* Į sveikatą (pranc.). 

Nuo tokios pastabos, nors ir labai ji buvo nederama, Belei 
skrandis, regis, apsivertė kūliais. 

— Nesistebėkite taip, madmuazele. Esu tikras, kad tokiai 
moteriai kaip jūs tai kartojama tūkstančius kartų. Jau turėtumėt 
būti įpratusi, kad žmonės į jus spokso. 

Belė pasvarstė ir padarė prielaidą, kad - taip, ji pritraukia 
daugelio susižavėjusį žvilgsnį. Bet nė vienas dar neatrodė toks 
stiprus kaip jo. 

— Arjus kada tapė? O gal pozavote skulptoriui? - paklausė jis. 

— Kartą, kai buvau maža, tėvas užsakė mano portretą. 

— Keista. Maniau, visi Monparnase į eilę sustoję jus nutapyti. 

— Aš Paryžiuje dar ne visą savaitę, mesjė, ir kol kas niekur 
nesu buvusi. | 

— Na, tad jus atradau aš ir esu pasiryžęs pasilaikyti sau, 0 tų 
šelmių ir nenaudėlių nė artyn neprileisiu, - tarė jis plačiai šyp- 
sodamasis. 

— Labai norėčiau apsilankyti Monparnase, - atsiduso Belė, 
bet kažin, ar man kada leis. 

— Ir aš abejoju, - pritarė jis. - Viso Paryžiaus tėvai verčiau 
linkėtų savo dukterims prigerti upėje, negu prarasti dorą ir ati- 
duoti širdį kam nors iš Kairiojo kranto. Kur jūs apsistojusi? 

— Bute Marinji alėjoje, visai prie Eliziejaus Laukų. Aš čia esu 
kaip da Silva Kostos šeimos viešnia. Jie yra mano globėjai. 

— Ojie nedega noru griebti to, ką tik Paryžius turi pasiūlyti? 

— Nedega. 

Belei buvo pasirodę, kad jis kalba rimtai, bet pastebėjo žais- 
mingą jo veido išraišką. 

— Na, kaip žinoma tikriems menininkams, reikia sulaužyti 
visas taisykles, nuversti visas kliūtis. Mes gavome tik vieną gyve- 
nimą, madmuazele, ir turime gyventi, kaip mums patinka. 

Belė tylėjo, bet užvaldžiusi euforija, kad pagaliau sutiko 

žmogų, jaučiantį taip pat kaip ji, pasirodė esanti per stipri, ir jos 
akyse susikaupė ašaros. Loranas tai iškart pastebėjo. 

— Kodėl jūs verkiat? 

— Brazilijoje gyvenimas visai kitoks. Aš paklūstu taisyklėms. 

— Suprantu, madmuazele, - švelniai tarė jis. - Ir matau, kad 
su viena iš jų jau susitaikėte. - Loranas parodė sužadėtuvių žiedą 
ant jos piršto. - Jūs greit ištekėsite? 

— Taip. Kai grįšiu namo iš Europos. 

— Ar būsite laiminga toje santuokoje? 

Toks tiesus požiūris ją nustebino. Šis vyras visai svetimas, 
nieko apie ją nežino, bet štai juodu kartu geria vyną, valgo 
duoną ir sūrį - ir kalbasi apie asmeniškus dalykus, tartum būtų 
pažįstami visą gyvenimą. Jei taip ir elgiamasi bohemoje, Belė 
nusprendė, kad ji iš visos širdies yra jos pusėje. 

— Gustavas, mano sužadėtinis, bus ištikimas ir rūpestingas 
vyras, - atsargiai atsakė ji. - Be to, manau, kad santuoka - tai ne 
vien meilė, - pamelavo ji. 

Loranas kurį laiką žvelgė į ją, tada atsiduso ir papurtė galvą. 

— Madmuazele, gyventi be meilės -— tai tas pats, kas pran- 
cūzui negerti vyno ar žmogui negauti deguonies. Bet, - atsiduso 
jis, - galbūt jūs teisi. Kai kurie žmonės susitaiko, kad jos nepa- 
tirs, ir nusiteikia siekti kitų dalykų, tokių kaip turtas ir padėtis 
visuomenėje. Bet aš - ne, - papurtė galvą Loranas. - Aš niekada 
nesiaukočiau ant materializmo aukuro. Jei reikėtų nugyventi gy- 
venimą su kitu žmogumi, tai norėčiau kiekvieną rytą nubudęs 
žvelgti į akis moteriai, kurią myliu. Mane stebina, kad jūs nusi- 
teikusi siekti mažiau. Juk matau aistringą širdį, plakančią jūsų 
krūtinėje. 

— Mesjė, būkit geras... 

— Dovanokit, madmuazele, nuėjau per toli. Tad gana! Bet aš 
labai norėčiau turėti garbės sukurti jūsų skulptūrą. Ar neprieš- 

tarausite, jei paprašysiu mesjė da Silva Kostos pasinaudoti jumis 
kaip modeliu? 

— Galite jo paklausti, bet aš negalėčiau... - sumišusi ir išrau- 
dusi Belė nebežinojo, kaip užbaigti sakinį. 

— Ne, madmuazele, - tarė Loranas, skaitydamas jos min- 
tis. - Būkite rami, aš neprašysiu jūsų nusirengti. Bent kol kas, - 
pridūrė jis. 

Belė dėl tokios užuominos neteko žado. Ji ir susijaudino, ir 
išsigando. 

— Kur jūs gyvenat? - paklausė ji trokšdama pakeisti temą. 

— Kaip ir kiekvienas tikras menininkas, nuomojuosi kam- 
barį mansardoje kartu su kitais šešiais siauroje Monparnaso gat- 
velėje. 

— Jūs dirbate profesoriui Landovskiui? 

— Sakyčiau, ne visai taip, nes jis man atsimoka tik maistu ir 
vynu, - pataisė ją Loranas. - O jei Monparnase su kitais nuo- 
mojamoje mansardoje būna per daug žmonių, kartais jis man 
leidžia nakvoti čia ant šiaudinio čiužinio. Aš mokausi to meno, 
ir nėra puikesnio mokytojo už Landovskį. Siurrealistai ekspe- 
rimentuoja tapyboje, o Landovskis daro tą patį skulptūroje su 
art dėco. Jis žengia į priekį tolyn nuo įmantrių praeities darbų, 
perkrautų detalių. Jis buvo mano profesorius Ėcole Nationale 
Supėrieure des Beaux-Arts" ir, kai pasirinko savo padėjėju, mielai 
sutikau su jo pasiūlymu. 

— Iš kur kilusi jūsų šeima? - paklausė Belė. 

— Kodėl tai turėtų būti svarbu? - nusijuokė Loranas. - Pas- 
kui dar paklausit, iš kokio aš socialinio sluoksnio kilęs! Matote, 
madmuazele Izabele, visi menininkai čia, Paryžiuje, tiesiog 
esame, kas esame, mes atmetame praeitį ir gyvename tik šia 


* Aukštojoje nacionalinėje dailės mokykloje (pranc.). 

diena. Mus išskiria iš kitų talentas, ne kilmė. Bet jei jau klau- 
siate, — tarė jis gurkštelėjęs vyno, - aš jums pasakysiu. Mano 
šeima kilusi iš kilmingos giminės ir netoli Versalio turi chūteavu“. 
Jei nebūčiau jų palikęs ir atsisakęs gyvenimo, jų trokštamo man 
kaip vyriausiajam sūnui, dabar jau būčiau Ie comte“ Kebedo 
Briuji. Tačiau, kai pasakiau tėvui, kaip anksčiau minėjau, kad 
noriu tapti skulptoriumi, jis pareiškė išbrauksiąs mane iš testa- 
mento ir perleisiąs titulą mano jaunesniajam broliui, taigi dabar 
esu, kas esu. Neturiu susitaupęs nė santimo, ir viską, ką turėsiu 
ateityje, pelnysiu tik šiomis rankomis. 

Loranas žvelgė į ją, bet ji nieko neatsakė. Ir ką galėjo sakyti, 
jei visas jos gyvenimas pagrįstas tomis vertybėmis, kurias jis ką 
tik išjuokė. 

— Gal jus tai stebina? Bet, užtikrinu jus, tokių kaip aš Pary- 
žiuje daug. Mano tėvui bent jau netenka kęsti negarbės, kad jo 
sūnus homoseksualus, kaip kenčia kelių mano pažįstamų tėvai. 

Belė spoksojo į jį baisėdamasi, kad iš viso galima ištarti tokį 
žodį. 

— Bet tai nusikalstama! - nesusilaikė nešūktelėjusi. 

Loranas pakreipė galvą įdėmiai žvelgdamas į ją. 

— Ar dėl to, kad fanatikų valdžios taip nustatyta, tai yra ne- 
gerai“ 

— Aš... aš nežinau, - svyravo ji ir nutilo stengdamasi atgauti 
savitvardą. 

— Atleiskit man, madmuazele, labai gailiuosi, kad būsiu jus 
papiktinęs. 

Belė pastebėjo suspindusias jo akis ir suprato, kad jam 
smagu. Dar vienas vyno gurkšnis ją padrąsino. 


* pilį, užmiesčio rūmus (pranc.). 
** grafas (pranc.). 

— Vadinasi, mesjė Briuji, jūs aiškiai sakot, kad jums nerūpi 
nei pinigai, nei materialiniai turtai. Jūs laimingas gyvendamas 
visai be lėšų? 

— Taip, bent kol kas, kol esu jaunas ir tvirtas ir gyvenu čia, 
Paryžiuje, pasaulio centre. Tačiau sutinku - kai pasensiu, netek- 
siu jėgų ir nebegalėsiu užsidirbti iš skulptoriaus darbo, tada taip, 
gal ir gailėsiuos savo poelgio. Daugelis mano draugų menininkų 
turi geradarių, padedančių prasimušti. Tačiau daugelis tų gera- 
darių yra bjaurios kilmingos našlės, ir jos tikisi, kad jauni me- 
nininkai, kuriuos jos remia, atsidėkos kitais būdais, o man tai 
netinka. Tai ne ką geriau negu prostitucija, ir į tai nesivelsiu. 

Ir vėl Belė buvo sukrėsta, kad jis taip nevaržomai taria tokį 
žodį. Be abejo, ji buvo girdėjusi apie viešnamius savo gimtinėje, 
kur vyrai lankosi Lapoje tenkinti kūniškų potraukių, bet kalbėti 
apie tai atvirai draugijoje buvo nederama. Juo labiau kad taip 
kalbėtų vyras gerbtinai moteriai. 

— Manau, jau tikrai gąsdinu jus, madmuazele, - užjaučiamai 
nusišypsojo jai Loranas. 

— Man turbūt reikia daug ką sužinoti apie Paryžių, mesjė, — 
atsakė ji. 

— Esu įsitikinęs, kad taip. Tad galbūt galėtumėte mane laikyti 
vedliu, jei norite susipažinti su avangardu. A, matau, jau grįžta 
nuklydėliai, - tarė jis, per jos petį žvelgdamas pro langą. - Pro- 
fesorius šypsosi - tai geras ženklas. 

Belė stebėjo abu vyrus, įžengusius į dirbtuvę, bet nesiliau- 
jančius kalbėtis. Loranas nurinko valgio likučius ir sudėjo ant 
padėklo, o Belė skubiai pastatė ant jo savo stiklinę sunerimusi, 
kad Heitoras pažvelgs į tai nepalankiai. 

— Senjorita! - išvydęs ją tarė Heitoras. - Atsiprašau, kad taip 
ilgai jus čia užlaikiau, bet mudu su profesoriumi Landovskiu tu- 
rėjome daug kalbos. 

— Nieko baisaus, - skubiai atsakė Belė. - Mesjė Briuji man 
aiškino... skulptūros pagrindus. 

— Gerai gerai. - Belė matė, kad Heitoras išsiblaškęs, nes vėl 
tuoj pat kreipėsi į Landovskį. - Taigi kitą savaitę apsilankysiu 
Florencijoje, o tada keliausiu į Miuncheną. Grįšiu į Paryžių dvi- 
dešimt penktą, tada vėl galėsime susisiekti. 

— Būtinai, - sutiko Landovskis. - Galbūt svarstote, ar mano 
idėjos ir stilius tinkami jūsų poreikiams. Bet, kad ir ką nuspręs- 
tumėt, žaviuosi jūsų drąsa ir ryžtu įgyvendinti tokį sunkų pro- 
jektą. Mane tikrai pradžiugintų iššūkis prie jo prisidėti. 

Vyrai paspaudė vienas kitam ranką, ir Heitoras jau pasigręžė 
eiti iš dirbtuvės, o Belė sekti jam iš paskos. 

— Mesjė da Silva Kosta, kol dar neišėjote, noriu paprašyti jus 
malonės, - staiga tarė Loranas. 

— Ir kokios gi? - paklausė atsigręždamas į jį Heitoras. 

— Norėčiau sukurti jūsų globotinės madmuazelės Izabelės 
skulptūrą. Jos tokie išskirtiniai bruožai - norėčiau pamėginti, ar 
man pavyks juos deramai perteikti. 

Heitoras dvejodamas sustojo. 

— Prisipažįstu, nežinau nė ką sakyti. Tai labai meilikaujamas 
pasiūlymas - ar ne, Izabele? Jei jūs būtumėt mano duktė, jaus- 
čiausi tvirčiau atsakydamas teigiamai. Bet... 

— Esate girdėjęs pasakojant apie abejotinos reputacijos Pary- 
Žiaus menininkus ir apie tai, ko jie tikisi iš savo pozuotojų, - su- 
pratingai nusišypsojo Landovskis. - Bet patikėkit, mesjė da Silva 
Kosta, galiu garantuoti už Briuji. Jis ne tik talentingas skulpto- 
rius, - manau, turi tokių gabumų, kad gali tapti garsus, - bet ir 
yra Čia pat, po mano stogu. Todėl galiu užtikrinti madmuazelės 
saugumą. 

— Ačiū, profesoriau. Pasikalbėsiu su žmona ir pranešiu jums, 
kai grįšime iš Elorencijos, - sutiko Heitoras. 

— Tad lauksiu žinios iš jūsų, - tarė Loranas. - Jis pasisuko į 
Belę. - Au revoir, madmuazele. 

Važiuodami namo ir Belė, ir Heitoras tylėjo, paskendę savo 
mintyse. Automobiliui sukant pro Monparnasą, Belę perliejo 
jaudulys. Nors improvizuoti priešpiečiai su Loranu Briuji ją iš- 
mušė iš vėžių, daugeliu atžvilgių ji pirmą kartą gyvenime pasi- 
juto esanti gyva. 


* Iki pasimatymo (pranc.). 

Kraudamasi daiktus kelionei į Florenciją Belė visai nenorėjo va- 
žiuoti, ne taip kaip prieš išplaukiant į Europą, kai dėl galimo ap- 
silankymo Italijoje, protėvių žemėje, buvo kupina jaudulio. 

Net atvykus į išsvajotą miestą ir pro prabangaus viešbučio 
langą išvydus įspūdingą didžiosios katedros kupolo formos 
stogą, uodžiant česnakų ir šviežių prieskoninių žolių aromatą, 
atplaukiantį iš senų įdomių restoranų apačioje, jos širdis neėmė 
plakti greičiau, kaip buvo įsivaizdavusi. 

O po kelių dienų, kai jie traukiniu nuvažiavo į Romą ir ji 
su Marija Eliza įmetė monetas į Trevi fontaną, paskui apsilankė 
Koliziejuje, kur didžiulėje arenoje narsūs gladiatoriai kadaise 
kovėsi dėl savo gyvybės, jai viskas tebeatrodė tuščia ir nekėlė su- 
sidomėjimo. 

Jos širdis buvo likusi Paryžiuje. 

Tą sekmadienį Romoje ji su tūkstančiais tokių pat katalikų 
apsilankė Vatikano aikštėje Šventojo Tėvo kas savaitę laiko- 
mose mišiose. Klūpodama su juoda nėrinių mantilija, dengian- 
čia veidą, ji žvelgė į nedidelę baltai vilkinčią figūrėlę balkone ir 
šventuosius, stovinčius ant postamentų aplinkui aikštę. Stovė- 
dama eilėje su šimtais kitų, kurie meldėsi, kalbėjo rožinį, kol su- 
lauks Komunijos, Belė taip pat meldė Dievą palaiminti jos šeimą 
ir draugus. Paskui ji nusiuntė į dangų savo pačios maldą. 

Labai labai prašau, kad senjoras Heitoras nepamirštų paklausti 
apie mano skulptūrą ir kad vėl susitikčiau su Loranu Briuji... 


D 


Heitoras, Romoje susitikęs su skulptoriais, su kuriais pasimatyti 
važiavo, ir apžiūrėjęs daugelį garsių meno kūrinių mieste, ren- 
gėsi vykti į Miuncheną. Jo tikslas buvo išvysti didžiulę statulą 
„Bavarija“ išlietą iš bronzos ir naujoviškai sukonstruotą ir suly- 
dytą iš Keturių metalo dalių. 

— Jaučiu, kad ji mane įkvėps darbui prie dabartinio projekto, 
nes konstravimo sunkumai labai panašūs į tuos, su kuriais susi- 
duriu kurdamas Cristo, - pasakė jis Belei, kai kartą vakarieniau- 
jant jo apie tai paklausė. 

Nežinia, dėl kokių priežasčių, Belė to nesuprato, Heitoras 
dabar nusprendė, kad da Silva Kostų šeimos nariai nebelydės jo 
ilgoje kelionėje į Miuncheną. Jie grįš į Paryžių — ten abiejų ber- 
niukų laukė mokytojas. 

Kai jie Romos Termini stotyje sulipo į miegamąjį vagoną 
visą naktį keliauti į Paryžių, Belė atsiduso iš palengvėjimo. 

— Šįvakar atrodai linksmesnė, - pastebėjo Marija Eliza, užli- 
pusi į raudonu aksomu apmuštą savo gultą virš Belės. - Italijoje 
buvai tokia tyki, tartum būtum buvusi kažkur kitur. 

— Laukiu, kad sugrįžtume į Paryžių, - išsisuko nuo atsa- 
kymo Belė. 

Jai atsigulus į savo vietą Marija Eliza pasilenkė nuo viršutinio 
gulto. 

— Aš tik sakau, kad atrodai pasikeitusi, Bele, tik tiek. 

— Tikrai? Man taip neatrodo. O kaip aš pasikeičiau? 

— Tartum tu... aš nežinau... - atsiduso Marija Eliza. - Tartum 


222 Lucinda Riley 


nuolat gyventum svajonėse. Šiaip ar taip, dabar jau ir aš tikiuosi 
kaip reikiant apžiūrėti Paryžių. Mums bus smagu drauge, tiesa? 
Belė siektelėjusi paspaudė ištiestą jai Marijos Elizos ranką. 
— Aišku, bus. 


Butas nr. 4 

de Marinji alėja 48 
Paryžius 
Prancūzija 


1928 balandžio 9 


Brangiausieji mae ir pai, 

štai jau ir grįžau į Paryžių iš Italijos. (Tikiuosi, gavote 
laišką, kurį parašiau iš ten.) Marija Eliza ir jos motina 
jaučiasi daug geriau negu tada, kai čia buvome anksčiau, 
tad kelias dienas praleidome gėrėdamiesi miesto įžymy- 
bėmis. Buvome Luvre ir matėme Moną Lizą, buvome 
Sacrė Coeur bazilikoje rajone, vadinamame Monmartru, 
kur gyveno ir kūrė Monė, Sezanas ir daugelis kitų garsių 
prancūzų tapytojų, taip pat pasivaikščiojome nuostabiame 
Tiuilri sode ir buvome užlipę į Triumfo arką. Liko dar taip 
daug ką apžiūrėti - be visa ko kita, ir Eifelio bokštą - tad, 
esu tikra, nuobodžiauti neteks. 

Net kai eini gatve, tiek daug pamatai, ir, mae, parduotu- 
vės tau patiktų! Netoliese yra daugelio garsių prancūzų ma- 
dos kūrėjų salonai, ir aš esu susitarusi dėl pirmojo vestuvinės 
suknelės pasimatavimo, kaip pasiūlė senjora Airis Kabral, 
Lanvin mados namuose Sen Onorė Priemiesčio gatvėje. 


* Švenčiausiosios Jėzaus Širdies (pranc.). 

Moterys čia tokios elegantiškos - net jei išgali apsi- 
pirkti tik universalinėje parduotuvėje, pavyzdžiui, Le Bon 
Marchė, vis tiek atrodo tokios pat stilingos kaip turtuolės. 
O maistas... Pai, turiu tau pasakyti, kad tavo duktė valgė 
escargots, mažų sraigių, troškintų su česnakais, sviestu 
ir prieskoninėmis žolelėmis. Jas reikia ištraukti iš kiautų 
maža šakute. Man jos buvo gardžios, nors, turiu prisipa- 
žinti, varlių šlaunelės nepatiko. 

Naktį atrodo, kad miestas nemiega, pro savo langą gir- 
džiu viešbutyje kitoje gatvės pusėje grojant džiazo orkestrą. 
Tokią muziką groja daug kur Paryžiuje, senjoras da Silva 
Kosta sakė, kad kurį vakarą galėsime nueiti jos pasiklau- 
syti, žinoma, padoriame restorane. 

Aš sveika ir labai laiminga, stengiuosi kuo daugiau 
pasinaudoti nuostabia man suteikta proga ir nė sekundės 
nešvaistyti veltui. Da Silva Kostos labai geri, tik senjoras 
da Silva Kosta jau dešimt dienų Vokietijoje ir sugrįš rytoj. 

Čia susipažinau su viena mergina iš Rio, ji prieš dvi 
dienas su motina buvo atėjusi arbatos. Ji vardu Margarita 
Lopes de Almeida, jums turėtų būti žinoma jos motina Žu- 
lija Lopes de Almeida, Brazilijoje pripažinta žymi rašytoja. 
Margaritai Rio Nacionalinė dailės mokykla suteikė stipen- 
diją ir šiuo metu ji Paryžiuje mokosi skulptūros meno. Ji 
man sakė, kad Paryžiaus Nacionalinėje dailės mokykloje 
rengiami kursai, ir aš pagalvojau, kad galėčiau išbandyti 
ranką. Labai susidomėjau tuo menu, tai senjoro da Silva 
Kostos įtaka. 

Kitą savaitę vėl parašysiu, o dabar siunčiu per vande- 
nyną savo meilę ir bučinius. 

Jūsų mylinti duktė 

Izabelė 

Belė padėjo ant stalo rašalinį plunksnakotį, atsitiesė ir pažvelgė 
pro langą. Per kelias pastarąsias dienas po langu pražydo me- 
džiai ir dabar buvo apsiklėtę gležnais rausvais žiedais. Kai pa- 
pūsdavo vėjelis, jie krito kaip kvapnus lietus ant šaligatvio, nu- 
klojo jį žiedlapiais. 

Ji pažvelgė į laikrodį, stovintį ant stalo, - tik po pusės ke- 
turių. Jau buvo parašiusi ir Luenai, papasakojo jai apie Italiją, 
tad, prieš persirengiant vakarienei, dar užtektinai laiko parašyti 
trečią laišką — Gustavui. Bet Belė neturėjo noro jam rašyti, nes 
jausmų atžvilgiu buvo sunku prilygti meilės kupiniems laiškams, 
kas kelias dienas gaunamiems iš jo. 

Gal parašysiu vėliau, pagalvojo ji ir atsistojusi nuėjo prie ka- 
vos stalelio, išsiblaškiusi įsidėjo į burną saldainį ir ėmė kramtyti. 
Kambaryje buvo tylu, tik gretimame valgomajame buvo girdėti 
pamokas ruošiančių berniukų balsai. Marija Žeoržiana ir Marija 
Eliza buvo prigulusios popietės miego. 

Jos buvo sakiusios, kad grįžęs iš Miuncheno Heitoras dar 
spės pavakarieniauti su šeima, ir Belei bus maloni jo draugija. 
Bet ji žinojo privalėsianti dieną ar dvi tramdyti nekantrumą pri- 
minti jam apie Loraną ir jo norą nukalti jos skulptūrą, tad bent 
Margarita Lopes de Almeida, atėjusi į svečius, pradžiugino. Kol 
Margaritos ir Marijos Elizos motinos šnekučiavosi, merginos 
taip pat pasikalbėjo. Belė pajuto Margaritą esant giminingos 
sielos. 

— Ar esi buvusi Monparnase? - tyliai paklausė Belė, kai jos 
sėdėjo gerdamos arbatą. 

— Taip, daug kartų, - sušnibždėjo jai Margarita. - Tik nie- 
kam nesakyk. Mes abi žinom, kad Monparnasas - ne vieta gerai 
išauklėtoms merginoms. 

Margarita pažadėjo vėl ją aplankyti ir daugiau papasakoti 
apie skulptūros kursą Dailės mokykloje. 

— Kaipgi senjoras da Silva Kosta nepritars, jei vienas iš tavo 
mokytojų bus profesorius Landovskis, - išeidama pasakė Mar- 
garita. - A bientof,, Izabele. 

Heitoras, kaip ir buvo sakęs, grįžo kiek vėliau tą vakarą, atrodė 
pabalęs ir išvargęs po ilgos kelionės. Belė klausėsi, kaip jis susi- 
žavėjęs smulkiai pasakoja apie „Bavariją, statulą, matytą Vokie- 
tijoje. Tačiau jis papasakojo ir keliančių nerimą dalykų - apie 
tvirtėjančią Vokietijos darbininkų nacionalsocialistų partiją, va- 
dovaujamą Adolfo Hitlerio. 

— Ar jau apsisprendėte, kas kurs jūsų Cristo statulą? - pa- 
klausė Belė, tarnaitei kiekvienam atnešus po nemažą gabalą 
obuolių pyrago. 

— Nieko kita nesumaniau per tą ilgą kelionę atgal į Paryžių, - 
atsakė Heitoras, - ir tebesu linkęs prie Landovskio, nes jo darbe 
atsiskleidžia absoliuti meninė pusiausvyra. Jis modernus, bet 
kartu turi ir paprastumo, ir savybę nepabrėžti laiko, kas, mano 
manymu, puikiai tinkama šiam projektui. 

— Džiaugiuosi, kad tai pajutote, - išdrįso pasakyti Belė. - Kai 
su juo susipažinau ir apsilankiau jo atelier, man patiko jo realis- 
tinis požiūris. O jo darbo meistriškumas akivaizdus kiekvienam. 

— Na, nėra akivaizdus kai kam, kas jo nematė, - ėmė bambėti 
Marija Žeoržiana, sėdinti šalia Heitoro. - Gal ir man leisi susipa- 
žinti su žmogumi, kuris apipavidalins tavo brangųjį Cristo? 

— Žinoma, mieloji, - skubiai sutiko Heitoras. - Jeigu galuti- 
nai apsispręsiu dėl jo. 


* Iki greito pasimatymo (pranc.). 

— Man pasirodė, kad jo padėjėjas taip pat labai puikus skulp- 
torius, - įsiterpė Belė, desperatiškai mėgindama priminti Hei- 
toro pažadą. 

— Taip, - sutiko jis. - O dabar atsiprašysiu, esu iš tikrųjų pri- 
vargęs po kelionės. 

Belė nusivylusi palydėjo akimis išeinantį Heitorą ir paste- 
bėjo niūrią Marijos Žeoržianos nuotaiką. 

— Na, jūsų tėvas, regis, vėl eina praleisti nakties su Cristo, 
o ne su savo šeima. Tiek jau to, - pasakė ji vaikams, keldama 
šaukštelį su paskutiniu deserto kąsneliu, - mes po vakarienės 
visi pažaisime kortomis. 

Vėliau tą vakarą, jau atsigulusi į lovą, Belė apmąstė da Silva 
Kostų santuoką. Ir savo tėvų. Po kelių greit prabėgsiančių mė- 
nesių ir ji bus susituokusi kaip jie. Jai darėsi vis aiškiau, kad 
santuoka - tai tiesiog pakantumas ir susitaikymas su kito trū- 
kumais. Marija Žeoržiana akivaizdžiai jautėsi nustumta į šalį ir 
ignoruojama, nes jos vyras visą energiją ir dėmesį skyrė savo 
projektui. Ir Belės motina prieš savo norą persikėlė iš taip mie- 
los jai fazendos į Rio, kad padėtų savo vyrui patenkinti troškimą 
iškilti iki aukštuomenės. 

Belė neramiai vartėsi patale svarstydama, ar ir jos laukia tas 
pats. O jei taip, tai jai juo labiau būtina kuo greičiau vėl susitikti 
su Loranu Briuji. 

Kai Belė rytą nubudo, Heitoras jau buvo išėjęs su kažkuo susi- 
tikti. Ji atsiduso susinervinusi, kad praleido progą priminti jam 
Lorano prašymą. | 

Jos augantis nerimas nepraslydo pro akis Marijai Elizai, kai 

tą dieną jiedvi su Marija Žeoržiana valgė priešpiečius Ritz vieš- 
butyje, ėjo per Eliziejaus Laukus, o vėliau elegantiškame Žanos 
Lanvin madų salone Belė matavosi vestuvinę suknelę. 

— Kas tau yra, Bele? Tu tartum tigrė, pakliuvusi į spąstus, — 
nusiskundė Marija Eliza. - Visai nesidomėjai tokios gražios savo 
vestuvinės suknelės eskizais ir medžiagomis, o dauguma mer- 
ginų kažin ką atiduotų, kad tik pati madam Lanvin kurtų joms 
suknią! Ar Paryžiuje tau taip nesmagu? 

— Smagu, smagu, bet... 

— Bet - kas? - paklausė Marija Eliza. 

— Aš tiesiog jaučiu... - Belė priėjo prie svetainės lango mė- 
gindama paaiškinti, - kad ten yra mums nematomas pasaulis. 

— Bet, Bele, mes jau pamatėme viską, ką Paryžiuje reikia pa- 
matyti! Ko dar čia yra? 

Belė pasistengė užgniaužti susierzinimą. Jei Marija Eliza ne- 
žino, tai jai ir negalima sakyti. Atsidususi ji atsigręžė. 

— Nieko, nieko... Kaip jau sakei, mes Paryžiuje pamatėme 
viską. Ir tu, ir tavo šeima buvote man labai dosnūs. Atleisk. Aš 
turbūt tiesiog pasiilgau namų, - pamelavo Belė, radusi leng- 
viausią būdą pasiteisinti. 

— Na kaipgi nepasiilgsi! —- Meilios prigimties Marija Eliza 
metėsi prie draugės. - Kokia aš egoistė, esu čia su savo šeima, o 
tavieji už tūkstančių mylių. Ir, žinoma, Gustavas. 

Belė leidosi Marijos Elizos guodžiamai apkabinama. 

— Esu tikra, jei panorėtum, galėtum grįžti namo anksčiau, — 
pridūrė ji. 

Belė, atrėmusi smakrą į nėrinių dengiamą draugės petį, pa- 
purtė galvą. 

— Ačiū, kad mane supranti, mieliausioji Marija Eliza, bet ne- 
abejoju, kad rytoj pasijusiu geriau. 

— Na, mūe pasiūlė nusamdyti man prancūzų kalbos moky- 

toją, kad ateitų kiekvieną rytą, kai broliai ruošia pamokas. Aš 
prancūziškai kalbu baisiai, ir kadangi pai sakė, galimas daiktas, 
liksim čia dar metams, norėčiau išmokti geriau. Tu kalbi daug 
geriau už mane, Bele, bet gal ir tu norėtum kartu mokytis? Tai 
užimtų kelias valandas kasdien. 

Pagalvojus, kad bent sekundė laiko Paryžiuje kam nors at- 
rodo nuobodi ir turi būti kuo nors užpildyta, Belei darėsi dar 
liūdniau. 

— Ačiū, Marija Eliza. Aš pagalvosiu. 

Belei praleidus dar vieną neramią naktį stengiantis susitaikyti su 
tuo, kad Paryžiuje bus viskas kaip ligi šiol ir ji niekada nepatirs 
jo džiaugsmų, kitą dieną nutiko šis tas, kas pakėlė ūpą. 

Tą popietę motinos lydima atėjo arbatos Margarita Lopes 
de Almeida. Ji karštai pasakojo apie skulptūros pamokas Dailės 
mokykloje ir pasakė Belei jau klaususi, ar ir ji galėtų jas lankyti. 

— Savaime aišku, jei kartu mokytųsi mano tėvynainė, būtų 
daug smagiau, - pasakė Margarita Marijai Žeoržianai, o Belei 
subtiliai bakstelėjo koja po stalu. 

— Nė nežinojau, kad domiesi skulptūrų darymu, Izabele. 
Maniau, labiau esi linkusi jomis gėrėtis? — klausinėjo Marija 
Žeoržiana. 

— O, man patiko lipdyti iš molio, kai kurį laiką lankiau pa- 
mokas Rio, - patvirtino Belė ir pastebėjo pritariamą Margaritos 
žvilgsnį. - Džiaugčiausi gavusi progą pasimokyti iš geriausių 
mokytojų pasaulyje. 

— Ak, taip, mūe, - įsiterpė Marija Eliza. - Belė man įkyrė- 
davo savo paikomis kalbomis apie dailės pamokas. O kadangi 

prancūziškai ji moka kur kas geriau už mane, galbūt jai būtų 
naudingiau lankytis tose skulptūros pamokose, kaip siūlo senjo- 
rita Margarita, negu sėdėti su manimi ir klausytis, kaip žiauriai 
darkau kalbą? 

Belė būtų galėjusi ją išbučiuoti. 

— Ir, be abejo, - pridūrė Margarita, žvelgdama į motiną, - 
tada tau nebereikėtų manęs lydėti į tą mokyklą ir kiekvieną 
popietę pasiimti. Turėčiau draugę, o mūsų vairuotojas mus nu- 
vežtų. Turėtum daug daugiau laiko rašyti knygą, mūe, - ragino 
ji. - Mes prižiūrėsime viena kitą, argi ne, Izabele? - pasigręžė į 
ją Margarita. 

— "Taip, žinoma, prižiūrėsime, - skubiai pritarė Belė. 

— Na, kadangi senjora da Silva Kosta sutinka, man regis, tai 
visai išmintingas sumanymas, - tarė Margaritos motina, 

Marija Žeoržiana, kiek baimingai gerbianti tokią garsią Bra- 
zilijoje moterį, sutikdama linktelėjo. 

— Jei manote, kad tai derama, senjora, aš pritariu. 

— Vadinasi, - jau atsistojusi eiti kalbėjo Margarita, prancūzų 
papročiu bučiuodama Belę į abu skruostus, - pirmadienį užsuk- 
siu ir automobiliu važiuosime į Dailės mokyklą. 

— Ačiū, - dėkinga jai sušnibždėjo Belė motinai ir dukteriai 
einant prie durų. 

— Patikėk, Izabele, ir man tai labai paranku, - sušnibždėjo 
atsakydama jai Margarita. - Ciao, chėrie, - atsisveikino ji mai- 
šyta kalba, ir Belė pagalvojo, kad tai dar vienas būdas pade- 
monstruoti savo išprusimą. 

Heitoras tą vakarą grįžo namo džiūgaudamas. 

— Paprašiau tarnaitės atnešti į svetainę šampano. Turiu pui- 
kią naujieną ir noriu atšvęsti su šeima. | 

Kai šampanas buvo išpilstytas, Heitoras atsistojo, pakėlęs 
savo taurę. 

— Viską aptaręs su senjoru Leviu, senjoru Osvaldu ir senjoru 
Kaku, šiandien nuvykau pas profesorių Landovskį. Ir pasiūliau 
jam užsakymą - sukurti Cristo skulptūrą. Kitą savaitę pasirašy- 
siu su juo sutartį. 

— Pai, tai nuostabi naujiena! - sušuko Marija Eliza. - Aš taip 
džiaugiuosi, kad pagaliau apsisprendei. 

— Ir aš džiaugiuosi, nes širdimi jaučiu, kad pasirinkęs Lan- 
dovskį nesuklydau. Mano brangioji, - Heitoras kreipėsi į Mariją 
Žeoržianą, - turime artimiausiu metu pasikviesti jį su žavia jo 
žmona papietauti, kad galėtum su jais susipažinti. Ateinančius 
mėnesius Landovskis bus labai svarbus mano gyvenime. 

— Sveikinu, senjore da Silva Kosta, - tarė Belė, panorusi iš- 
reikšti savo pritarimą. - Manau, tai puikus sprendimas. 

— Man malonu, kad jūs taip domitės, - tarė jai šypsodamasis 
Heitoras. 


20 


Pirmadienį dešimtą ryto Belė, jau visai pasirengusi ir daugiau 
kaip valandą pralaukusi prie svetainės lango, pagaliau išvydo 
prie namo priekinių durų privažiuojant blizgantį „Delage“. 

— Senjorita Margarita jau čia, - pranešė ji Marijai Žeoržianai 
ir berniukams. 

— Izabele, turi grįžti lygiai ketvirtą, - šūktelėjo Marija Žeor- 
žiana jau dingstant už durų Belės nugarai - Belė išskubėjo iš 
kambario vos begalėdama suvaldyti nekantrumą kuo greičiau 
iš čia pabėgti. 

— Pažadu, nevėluosiu, senjora da Silva Kosta, - atsiliepė 
Belė, kai prieškambaryje ją sulaikė Marija Eliza. | 

— Pasimėgauk tuo pusdieniu, tik būk atsargi. 

— Kaipgi kitaip, juk Margarita su manimi. 

— Beje, man susidarė įspūdis, kad iš narvų paleistos dvi iš- 
alkusios liūtės, - kilstelėjo antakius Marija Eliza. - Smagios die- 
nos, mieliausioji Bele. 

Belė nusileido liftu į apatinį aukštą ir vestibiulyje rado laukian- 
čią jos Margaritą. 
— Greičiau, mes jau vėluojam. Rytoj reikės išsiruošti anks- 

čiau. Jei atvažiuosim vėliau už profesorių Pakė, jis mus abi nu- 
baus, kad pasimokytų kiti, - tarė Margarita jiedviem einant prie 
„Delage“ ir sėdantis ant užpakalinės sėdynės. 

Automobiliui pajudėjus, Belė apžvelgė Margaritą, vilkinčią 
paprastą tamsiai mėlyną sijoną ir poplino palaidinukę, - o štai ji 
pati išsipusčiusi, tartum važiuotų arbatos į Ritz viešbutį. 

— Atsiprašau. Reikėjo tave įspėti, - tarė Margarita, paste- 
bėjusi Belės aprangą. - Dailės mokykloje pilna badaujančių 
menininkų ir jie šnairuoja į turtingas paneles, tokias kaip mes. 
Nors, esu tikra, mudvi iš to nedaugelio, iš kurių mokytojai gauna 
algas, - pridūrė ji šypsodamasi ir nubraukė už ausies trumpai 
kirptų žvilgančių kaštoninių plaukų sruogą. 

— Suprantu, - atsiduso Belė. - Tačiau svarbiausia sudaryti 
senjorai da Silva Kostai įspūdį, kad klasės pilnos vien gerai išauk- 
lėtų panelių. 

Tai išgirdusi Margarita nusijuokė atlošdama galvą. 

— Bele, įspėju tave, kad išskyrus senmergę tetulę ir dar vieną... 
asmenį, kuris, mano manymu, yra moteris, bet apsikirpęs kaip 
vyras ir dar turi ūsus, mes būsim vienintelės merginos klasėje! 

— Tai tavo motina neprieštarauja? Juk turėtų žinoti, kaip 
ten yra“ 

— Galbūt ne visai žino, kaip ten yra, — atvirai atsakė Marga- 
rita. - Bet, kaip žinai, ji tvirta moterų lygybės šalininkė, todėl 
mano, kad man nepakenks pakovoti už save aplinkoje, kur vieš- 
patauja vyrai. Be to, aš gaunu stipendiją studijuoti meną, ją moka 
Brazilijos vyriausybė. Turiu lankyti pačią geriausią mokyklą, — 
tarė ji gūžtelėjusi pečiais. 

Automobiliui įsukus į Montenio prospektą ir važiuojant Al- 
mos tilto link Margarita įdėmiai pažvelgė į Belę. 

— Mano motina sako, kad tu susižadėjai su Gustavu Airis 
Kabraliu. Keista, kad jis paleido tave į Paryžių. 

— Taip, susižadėjau, bet Gustavas norėjo, kad ir aš pamaty- 
čiau Europą prieš tapdama jo žmona. Jis pats čia buvo prieš aš- 
tuonerius metus. 

— Tai turim nedaug laiko kaip reikiant pasilinksminti. Iza- 
bele, pasitikiu tavimi, kad niekam nepasakysi, ką šiandien išvysi 
ir išgirsi. Mano motina mano, kad būsiu Dailės mokykloje iki 
keturių popiet. Bet... ne visai taip, - prisipažino ji. 

— Aišku. Tad kurgi tu būsi? - nedrąsiai paklausė Belė. 

— Monparnase, per priešpiečius susitiksiu su draugais, bet 
turi prisiekti, kad neprasitarsi nė žodeliu. 

— Tikrai neprasitarsiu, - užtikrino Belė, nebetverdama iš su- 
sijaudinimo dėl to, ką prisipažino Margarita. 

— O mano pažįstami... na, - atsiduso ši, - jie tiesiog ne tokie 
kaip visi. Tu gali būti priblokšta. | 

— Mane dėl to jau įspėjo kai kas, tai žinantis, - patvirtino 
Belė žvelgdama pro langą, kai jie važiavo tiltu per Seną. 

— Tik jau ne senjora da Silva Kosta? 

Jos abi sukrizeno. 

— Ne, jaunas skulptorius, aš su juo susipažinau profesoriaus 
Landovskio atelier, kai lankiausi ten su senjoru da Silva Kosta. 

— Kuo jis vardu? 

— Loranas Briuji. 

— Tikrai? - pakėlė antakį Margarita. - Aš jį pažįstu, bent ke- 
lis kartus buvau sutikusi Monparnase. Jis kartais ateina į mo- 
kyklą mūsų mokyti, kai profesorius Landovskis būna užsiėmęs 
kitkuo. Jis gražus vyras. 

Belė giliai įkvėpė. 

— Jis paprašė leidimo sukurti mano skulptūrą, - atskleidė ji 
savo paslaptį ir jai palengvėjo, kad gali pasidalyti jauduliu dėl 
tokio malonaus dalyko. 

— Nejaugi? Tada turėtum jaustis pagerbta. Esu girdėjusi, kad 

mūsų mesjė Briuji gana reiklus, rinkdamasis pozuotojus. Jis buvo 
labai geras Dailės mokyklos mokinys, jam pranašaujama didi 
ateitis. - Margarita pažvelgė į Belę iš naujo susižavėjusi. - Na, 
Izabele, kokia tu paslaptinga, - pridūrė ji automobiliui sustojus. 

— Kurgi ta mokykla? - paklausė dairydamasi Belė. 

— Už dviejų gatvių, mat nenoriu, kad kiti mokiniai matytų 
mane taip ištaigiai atvažiuojančią, nes daugelis iš jų ėjo čia pėsti 
kelis kilometrus ir tikriausiai nė nepusryčiavę, - paaiškino ji. 
Eime. 

Į Dailės mokyklą buvo įeinama pro dailius kaltinės geležies 
vartus, ten stovėjo didžių prancūzų menininkų Pjero Polio Piužė 
ir Nikola Puseno biustai. Merginos žengė pro juos ir perėjo si- 
metrišką kiemą, supamą gražių šviesių mūrinių pastatų. Aukšti 
arkiniai apatinių aukštų langai priminė vienuolynus, kurie, kaip 
buvo kalbama, čia seniau stovėjo. 

Įžengusios pro pagrindines duris, jos patraukė aidinčiu ves- 
tibiuliu, pilnu besišnekučiuojančio jaunimo. Pro jas nuskubėjo 
liekna mergina. 

— Margarita, ji su kelnėmis! - sušuko Belė. 

— Taip, daugelis merginų čia jas mūvi, - nenustebo Marga- 
rita. - Ar gali įsivaizduoti, kad kuri iš mudviejų atvažiuotume 
arbatos Kopakabanos rūmuose dans notre pantalon“! Na, bet 
šiandien mes čia. 

Jos įėjo į erdvią klasę, pro aukštus langus ant medinių suolų 
eilių krito šviesos pluoštai. Kiti mokiniai taip pat ėjo ir sėdosi su 
sąsiuviniais ir pieštukais. 

Belė sutriko. 

— Kurgi mes mokysimės skulptūros? Ir nė vieno čia nėra su 
darbiniu chalatu. 


* su kelnėmis (pranc.). 

— Čia ne skulptūros klasė, čia yra... - Margarita atsivertė są- 
siuvinį ir pasitikrino tvarkaraštį, - skulptūros iš akmens tech- 
nika. Kitaip tariant, mes pasimokysime teorijos, bet ateityje gau- 
sim progą pritaikyti ją praktiškai. 

Į priekį išėjo vidutinio amžiaus vyras - sprendžiant iš susi- 
vėlusių šiurkščių plaukų, pasruvusių krauju akių ir kelias dienas 
neskustų šerių, atrodė, lyg jis būtų ką tik išlipęs iš lovos ir atėjęs 
tiesiai į klasę. 

— Bon matin, mesdames et messieurs. Šiandien supažindin- 
siu jus su įrankiais, reikalingais kalti skulptūrą iš akmens, - pra- 
nešė jis susirinkusiems. — Taigi... - Vyras atsidarė medinę dė- 
želę ir ant stalo ėmė dėlioti daiktus, Belei panašius į kankinimo 
įnagius. — Čia - kaltas, naudojamas akmeniui aptašyti atskeliant 
didesnius gabalus. Kai jau būsite patenkinti pavidalu, naudosite 
ką nors panašaus į šį dantytą kaltą, dar vadinamą tribriauniu. 
Matysite daug dantytų rėžių, sudarančių griovelines linijas. Taip 
daroma tam, kad akmeniui suteiktume tekstūrą... 

Belė sėdėjo ir įdėmiai klausėsi mokytojo aiškinimų apie 
kiekvieną įrankį ir jo paskirtį. Nors ji puikiai mokėjo prancū- 
ziškai, jis kalbėjo taip greit, kad jai buvo sunku spėti susigau- 
dyti. Daugelis žodžių buvo terminai, ir jai reikėjo pastangų, kad 
suprastų. 

Galų gale ji liovėsi klausiusis ir pasidarė pramogą apžiūri- 
nėdama kitus, sėdinčius klasėje. Tokios jaunų apdriskėlių ir ap- 
šepėlių draugijos dar nebuvo mačiusi — nei šiokiais, nei tokiais 
drabužiais, ilgiausiais ūsais, barzdomis ir susivėlusiais plaukais — 
tokia, regis, buvo dabartinė menininkų mada. Belės žvilgsnis 
užkliudė ir kaimyną - ji pastebėjo, kad apžėlusi jo veido oda 
ne ką senesnė už jos. Nesimaudę kūnai ir neskalbti drabužiai 


* Labas rytas, ponios ir ponai. (Pranc.) 

skleidė gaižų kvapą, ir išsipuošusi Belė sėdėjo jausdamasi iš visų 
išsiskirianti. 

Ji pagalvojo - kaip ironiška, Rio de Žaneire laikė save maiš- 
tininke, atsargiai, bet aistringai širdyje palaikė kovotojas už mo- 
terų teises ir nesižavėjo materialinėmis gėrybėmis. O svarbiau- 
sia - bjaurėjosi, kai teko susirasti kilmingą vyrą. 

Bet čia... Belė suprato, kad jaučiasi tartum manieringa prin- 
cesė iš praėjusio amžiaus, perkelta į pasaulį, kuris seniai atme- 
tęs aukštuomenės gyvenimo taisykles. Buvo akivaizdu, kad šioje 
patalpoje visiems nusispjaut į formalumus ir papročius; iš tiesų, 
pagalvojo ji, jie turbūt mano, kad jų priedermė iš visų jėgų su 
tuo kovoti. 

Kai mokytojas pasakė, kad pamoka baigta, ir mokiniai, su- 
sirinkę užrašus, ėmė skirstytis, Belė pasijuto esanti visiškai ne 
vietoje. 

— Atrodai išblyškusi, - tarė į ją pažvelgusi Margarita. - Ar 
gerai jautiesi, Izabele? 

— Turbūt čia tvanku, - pamelavo ji, paskui Margaritą eidama 
iš klasės. 

— Ir dvokia, tiesa? - sukrizeno Margarita. - Nesijaudink, 
priprasi. Gaila, kad ši pamoka tau buvo ne per geriausia pra- 
džiai. Patikėk, praktinės pamokos kur kas įdomesnės. O dabar 
kiek paėjėsim ir susirasim, kur užkąsti. 

Lauke Belė pralinksmėjo ir joms einant Bonaparto gatve 
Monparnaso link klausėsi Margaritos, pasakojančios apie savo 
gyvenimą Europoje. 

— Čia, Paryžiuje, aš dar tik pusę metų, bet jaučiuosi kaip 
namie. Trejus metus gyvenau Italijoje ir važiuosiu ten dar dve- 
jiems. Manau, bus sunku grįžti į Braziliją daugiau kaip penke- 
rius metus išbuvus Europoje. 

— Tikrai, - pritarė Belė užjausdama. 

Gatvės buvo vis siauresnės, merginos ėjo pro kavines, prie 
kurių mažus medinius staliukus, nuo kaitrios vasaros saulės 
dengiamus spalvingų skėčių, buvo apsėdę daugybė lankytojų. 
Ore tvyrojo tabako, kavos ir alkoholio kvapai. 

— Kas ten per gėrimas tose mažose stiklinaitėse, kurį visi ge- 
ria? - paklausė ji Margaritos. 

— O, jis vadinamas absentu. Visi menininkai jį geria todėl, 
kad jis pigus ir labai stiprus. Bet man jo skonis šlykštus. 

Keli vyrai vertinamai jas nužvelgė, bet dėl to, kad dvi mergi- 
nos čia vaikšto be vyresnės palydovės, niekam neatėjo į galvą jų 
smerkti. Niekam nė motais, pagalvojo Belė, jai pagerėjo nuotaika 
dėl tokios svaiginamos sėkmės, kad jau atsidūrė Monparnase. 

— Eisim į La Closerie des Lilas, - pareiškė Margarita, - ir jei 
mus lydės sėkmė, ten išvysim pažįstamų veidų. | 

Margarita parodė kavinę, panašią į tas, pro kurias jos ką tik 
praėjo, ir pirma Belės prasibrovusi pro apsėstus tankiai sustaty- 
tus ant plataus šaligatvio staliukus įsivedė ją į vidų. Gyvai pasi- 
kalbėjo prancūziškai su padavėju, ir šis jai parodė staliuką prie 
lango priekiniame kampe. 

— Na, štai, - tarė Margarita, kai jos atsisėdo ant oda ap- 
traukto minkštasuolio prie sienos, - čia patogiausia vieta stebėti 
Monparnaso gyventojų kasdienybę. Pažiūrėsim, kiek jiems pri- 
reiks laiko, kad aptiktų tave, - pridūrė ji. 

— Kodėl mane? - paklausė Belė. 

— Todėl, chėrie, kad tu stulbinamai graži. O moteriai nėra 
geresnės valiutos už grožį, kai reikia verstis Monparnase. Duodu 
jiems dešimt minučių supulti čia nekantraujant sužinoti, kas tu 
tokia. 

— Tu daug jų pažįsti? - su pagarbia baime paklausė Belė. 

— O, taip. Net keista, kokia maža čionykštė bendruomenė, ir 
visi vienas kitą pažįsta. 

Jų dėmesį patraukė vyras aukštyn sušukuotais žilais plaukais, 
einantis prie pianino, šauksmais drąsinamas nuo staliuko, nuo 
kurio pakilo. Jis atsisėdo ir ėmė skambinti. Visa kavinė apmirė, 
Belė taip pat klausėsi sužavėta nuostabios muzikos, iš lėto, gun- 
domai peraugančios į crescendo. Paskutinei gaidai nuskambėjus 
kilo pasigėrėjimo šauksmai, o visų sveikinamas vyras partrep- 
seno prie savo staliuko. 

— Dar nesu girdėjusi nieko panašaus, - tarė Belė, susižavėji- 
mas net gniaužė jai gerklę. - Kas tas pianistas? Jis skambino su 
įkvėpimu. 

— Ouerida, tai pats Ravelis, o kūrinys, kurį skambino, va- 
dinasi „Bolero“. Dar nebuvo oficialios jo premjeros, tad mums 
tikrai teko didelė garbė jį išgirsti. Na, ko užsisakysime prieš- 
piečių? 

Margarita neklydo darydama prielaidą, kad ilgai jos vienos 
neišbus. Vienas po kito vyrai - ir jauni, ir labai seni - ėjo prie jų 
staliuko ir sveikinosi su Margarita. Nieko nelaukę jie klausdavo, 
kas tokia jos gražioji draugė. 

— A, dar viena tamsiaakė aistringa moteris iš tos egzotiškos 
jūsų šalies, - pasakė vienas ponas, Belės įsitikinimu, pasidažęs 
lūpas. 

Vyrai sustoję spoksojo jai į veidą, ir ji pasijuto išraudusi kaip 
ridikėliai dar neparagautose Šefo salotose. Ji buvo pernelyg pa- 
kilios nuotaikos, kad valgytų. 

— Taip, galiu jus nutapyti, - kai kurie vangiai tardavo, - ir 
jūsų grožį padarysiu nemirtingą. Margarita žino, kur yra mano 
studija. 

Tada tas dailininkas linktelėjęs nueidavo. Po kelių minučių 
pasirodydavo padavėjas su taure keistos spalvos skysčio ir pra- 
nešdavo: 

— Linkėjimai nuo pono prie šešto staliuko... 

— Savaime aišku, tu nė vienam nepozuosi, - pragmatiškai 
pareiškė Margarita. - Jie visi siurrealistai, vadinasi, tik sugaus 
tavo esmę, bet nepavaizduos kūno. Labai panašu, kad tavo at- 
vaizdas būtų raudonos aistros liepsnos, viename kampe krūtis, 
o kitame akis! - krizeno Margarita. - Paragauk šito, čia grenadi- 
nas, granatų sirupas. Man jis patinka. - Margarita pakėlė taurę, 
pilną ryškiai raudono skysčio, ir staiga tarė: - Izabele, greičiau 
žiūrėk! Ten, prie durų. 

Belė atitraukė dvejojantį žvilgsnį nuo pastatytos prieš ją tau- 
rės ir nukreipė į kavinės duris. 

— Žinai, kas jis? - paklausė Margarita. 

— Taip, - tyliai atsakė ji, išvydusi liekną vyro figūrą ir tam- 
sius garbanotus plaukus. - Tai Žanas Kokto. 

— Iš tiesų, avangardo karalius. Jis labai patrauklus, nors ir 
pernelyg jautrus. 

— Tu jį pažįsti? - paklausė Belė. 

— Šiek tiek, - gūžtelėjo pečiais Margarita. - Kelis kartus yra 
prašęs manęs čia paskambinti pianinu. 

Sutelkusi dėmesį į mesjė Kokto, Belė nepastebėjo, kaip iš 
žmonių grūsties išniro jaunuolis ir prasibrovė prie jų staliuko. 

— Madmuazele Margarita, jau seniai jūsų pasigendu. Čia ir 
madmuazelė Izabelė, tiesa? 

Belė atitraukė žvilgsnį nuo Kokto staliuko ir pažvelgė tiesiai į 
akis Loranui Briuji. Jos širdis jį išvydus ėmė stipriai plakti. 

— Taip. Atsiprašau, mesjė Briuji, buvau išsiblaškiusi. 

— Madmuazele Izabele, jūs ganėte akis į kur kas Žavesnį as- 
menį negu aš, — tarė jai šypsodamasis Loranas. - Nė nemaniau, 
kad judvi, gerbiamosios, esate pažįstamos. 

— Mes tik neseniai susipažinom, - paaiškino Margarita. - Aš 
padedu Izabelei įjunkti į Monparnaso malonumus. 

— Esu tikras, ji juos deramai įvertins, - Loranas metė į Belę 

žvilgsnį, bylojantį, kad jis puikiai prisimena kiekvieną ano jų- 
dviejų pokalbio žodį. 

— Kaip galit numanyti, kiekvienas čia apsilankęs dailininkas 
maldavo ją tapyti, - kalbėjo toliau Margarita. - Bet, žinoma, aš 
jai liepiau pasisaugoti. 

— Na, užtai turiu jums padėkoti. Nes, kaip madmuazelė Iza- 
belė žino, ji pažadėjo man pirmam. Esu laimingas, kad išsaugo- 
jote man jos skaistybę meniniu požiūriu, - šypsodamasis tarė 
Loranas. 

Gal nuo alkoholio, gal iš susijaudinimo, kad tapo šio naujo 
nuostabaus pasaulio dalimi, dėl tokių jo žodžių Belė net suvir- 
pėjo iš malonumo. 

Kartu su Loranu prie jų staliuko atsiradęs jaunas tamsiai įde- 
gęs vyras dabar žengė arčiau išsakyti prašymo. 

— Madmuazele Margarita, mes, sėdintys prie mesjė Kokto 
staliuko, prašome pradžiuginti stebuklingu meistriškumu ir 
paskambinti pianinu. Jis prašo savo mėgstamiausio. Žinote, 
kokio? 

— Taip, - skubiai žvilgtelėjusi į laikrodį, kabantį virš cent- 
rinio baro, sutiko Margarita. - Man bus garbė, nors niekada ne- 
prilygsiu nuostabiam mesjė Ravelio skambinimui, - tarė atsisto- 
jusi ir nulenkė galvą į Ravelio staliuko pusę. 

Belė nusekė akimis Margaritą, išdidžiai einančią prie pianino 
ir sėdančią ant kėdutės, nuo kurios neseniai pakilo pats Ravelis. 
Kavinė suūžė sveikindama ją. 

— Ar galiu prisėsti ir pasidžiaugti jos skambinimu? - pa- 
klausė Loranas. 

— Prašom, - atsakė Belė, ir Loranui atsisėdus šalia ant trum- 
po minkštasuolio jo šlaunis prisispaudė prie josios. Belė ir vėl 
nusistebėjo, kad šie žmonės tokį laisvą kūnų susilietimą laiko sa- 
vaime suprantamu dalyku. 

Kai kavinę pripildė pirmieji skambūs Geršvino „Žydrosios 
rapsodijos“ akordai, visi nutilo. Belė matė, kaip Loranas ap- 
žvelgė taures, kurių dauguma tebestovėjo pilnos ant jų staliuko, 
ir vieną pasirinkęs apėmė plonais stipriais pirštais. 

Kitą ranką Loranas nerūpestingai nuleido sau ant šlaunies 
pastalėje, kaip būtų pasielgęs kiekvienas vyras. Bet minutėms 
einant jo ranka slinko ir sustojo tarpelyje ties susiglaudusiomis 
jųdviejų šlaunimis. Belė sulaikė kvapą, beveik norėjo tikėti, kad 
tas prisilietimas atsitiktinis, bet pajuto jo pirštus švelniai glos- 
tant per suknelės audinį... 

Visas jos kūnas ėmė dilgčioti, o kraujas plūstelėjo gyslomis 
kartu su muzika, pasiekusia kulminaciją. 

— Madmuazelė Margarita iš tiesų talentinga, ar ne? - Belė 
pajuto šiltą Lorano kvėpavimą jai į ausį ir tik linktelėjo pritar- 
dama. 

— Nė nežinojau, kad ji turi muzikantės talentą, - tarė Belė, 
kai kavinė vėl pratrūko aplodismentais. - Regis, ji turi tiek daug 
skirtingų talentų, - balsas jai pačiai nuskambėjo keistai - dus- 
liai, tartum plauktų panirusi į vandenį. 

— Esu įsitikinęs, kai žmogus kūrybingas, - tarė Loranas, - 
jo siela yra tartum dangus, pilnas krintančių žvaigždžių; tai 
tartum rutulys, vis pasisukantis į tą mūzą, kuri užvaldė jo vaiz- 
duotę. Daugelis čia esančiųjų moka ne tik tapyti ar kurti skulp- 
tūras, jie rašo eiles, išgauna gražiausius garsus muzikos ins- 
trumentais, pravirkdo žiūrovus vaidybos menu ir gieda kaip 
paukščiai medžiuose. Ak, madmuazele, - Loranas atsistojo ir 
susižavėjęs nusilenkė prie staliuko grįžusiai Margaritai, - jūs 
tikra virtuozė. 

— Mesjė, jūs pernelyg malonus, - kukliai atsakė Margarita ir 
atsisėdo. 

— Manau, jau greit dirbsime toje pačioje atelier. Profeso- 

rius Landovskis sakė, kad po kelių savaičių jūs pas mus prak- 
tikuositės. 

— Jis pasiūlė, bet neketinau niekam sakyti, kol dar nepatvir- 
tinta, — tarė Margarita, modama padavėjui atnešti sąskaitą. — 
Jausiuosi pagerbta, jei jis mane priims. 

— Jis mano, kad jūs labai gabi. Tai yra kaip moteris, - paer- 
zino Loranas. 

— Laikysiu tai komplimentu, - nusišypsojo jam Margarita, o 
kai buvo atnešta sąskaita, ji padėjo ant jos kelis banknotus. 

— Ir galbūt, jei lankysitės dirbtuvėje, galėsite pabūti mad- 
muazelės Izabelės palydove, kol aš kalsiu jos skulptūrą? - pasiūlė 
Loranas. 

— Dėl to gal bus galima susitarti, žiūrėsim, - atsakė Mar- 
garita, o jos akys lakstė nuo Belės prie Lorano ir laikrodžio už 
baro. - Mums jau reikia eiti. A bientėt, mesjė Briuji, - Margarita 
pabučiavo jį į abu skruostus, Belė taip pat pakilo. 

— Madmuazele Izabele, regis, pati lemtis mus suvedė. Ti- 
kiuosi, kitą kartą suves ilgesniam laikui. 

Loranas pabučiavo jai ranką mesdamas žvilgsnį iš po blaks- 
tienų. Nors Belė buvo naivi, iškart suprato, ką tas žvilgsnis slepia. 


D 


Visa laimė, Belei grįžus į butą Marija Žeoržiana buvo prigulusi 
pogulio. Tačiau Marija Eliza svetainėje skaitė knygą. 

— Kaip sekėsi? - paklausė ji Belei įėjus. 

— Buvo nuostabu! 

Belė krito į krėslą nervingo jaudulio išvarginta, bet vis vien 
pakilios nuotaikos po susitikimo su Loranu. 

— Gerai. Tai ko gi tu išmokai? 

— O, visko apie įrankius, kurių reikia kalti skulptūrai iš 
akmens, - nerūpestingai atsakė Belė, jos smegenys buvo suža- 
dintos alkoholio, bet lūpos judėjo nebe taip kaip visada. 

— Tu mokeisi apie įrankius, reikalingus skulptūrai, šešias va- 
landas? - paklausė Marija Eliza, įtariai žvelgdama į Belę. 

— Taip, beveik visą tą laiką, o paskui mes nuėjom užkąsti, 
ir... - Belė staiga nutilo. - Turbūt tokia diena mane nuvargino. 
Eisiu nusnūsti prieš vakarienę. 

— Bele? 

— Ką? 

— Ar tu gėrei“ 

— Ne... na, tik taurę vyno per priešpiečius. Juk visi Paryžiuje 
taip daro. 

Belė nuėjo prie durų prisiekinėdama sau, kad ateityje susilai- 
kys nuo to, kas jai bus siūloma sėdint prie kaimiškų La Closerie 
des Lilas staliukų. 


ZA 


Butas nr. 4 

de Marinji alėja 48 
Paryžius 
Prancūzija 


1928 birželio 27 


Brangiausieji pai ir mae, 

man sunku patikėti, kad jau keturis mėnesius esu toli 
nuo Rio, laikas pralėkė taip greitai. Man vis dar patinka pa- 
mokos, kurias lankau su Margarita Lopes de Almeida Dailės 
mokykloje. Nors žinau, kad niekada nebūsiu didi menininkė 
kaip kai kas iš mano klasės, pamokos leido geriau suprasti 
tapybos ir skulptūros darbus ir jaučiu, kad tai bus labai nau- 
dinga ateityje, kai būsiu Gustavo žmona. 

Dabar į Paryžių jau tikrai atėjo vasara, miestas, pa- 
sikeitus metų laikui, dar labiau pagyvėjo ir aš imu jaustis 
tikra paryžiete! 

Tikiuosi, kada nors jūs abu patys pamatysite tą žavesį, 
kurį turiu laimės regėti kasdien. 

Labai myliu jus abu - 

Izabelė 

Belė tvarkingai sulankstė lapelį ir įdėjo į voką išsiųsti paštu. Ji 
atsilošė krėsle gailėdamasi, kad negali pasidalyti su tėvais tik- 
raisiais jausmais šiam miestui, kurį vis labiau pamilsta, negali 
papasakoti apie naujas su džiaugsmu atrandamas laisves ir su- 
tinkamus žmones. Bet ji žinojo, kad jie nesuprastų. Maža to, jie 
nerimautų padarę klaidingą sprendimą ir leidę jai išvykti. 

Vienintelis žmogus, kuriam jautė galinti viską patikėti, buvo 
Luena. Paėmusi lapą popieriaus, ji parašė visai kitokį laišką, 
nuoširdžiai išliejo jame jausmus, papasakojo apie Monparnasą 
ir, be abejo, apie Loraną Briuji, jauną padėjėją, norintį pavaiz- 
duoti ją skulptūroje... 

Margaritos dėka Belė kas rytą nubusdavo apimta nuostabaus 
kažko gero laukimo jausmo. Jos lankomos pamokos tikrai davė 
daug žinių, bet labiausiai ji laukdavo priešpiečių La Closerie des 
Lilas kavinėje. 

Kasdien ten būdavo vis kitaip, tikra kūrybingumo šventė, 
nes prie staliukų sėdėjo menininkai, muzikai ir rašytojai. Štai 
praėjusią savaitę ji matė rašytoją Džeimsą Džoisą, sėdintį prie 
staliuko lauke, gurkšnojantį vyną ir įnikusį į storą pluoštą maši- 
nėle parašytų puslapių. 

— Žvilgtelėjau jam per petį, - tarė Arno, Margaritos pažįs- 
tamas būsimasis rašytojas, dusdamas iš susijaudinimo. - Rank- 
raštis pavadintas „Finegano budynė'. Tą knygą jis rašo jau šeše- 
rius metus! 

Nors Belė žinojo turinti būti patenkinta, kad kasdien bend- 
rauja ir kvėpuoja tuo pačiu oru kaip šie šviesuliai, jiedvi su 
Margarita, eidamos iš mokyklos į Monparnasą, vis dėlto dau- 

giausia laiko skirdavo puoselėti neįgyvendinamiems planams 
išsprukti ten vakarais, nes tada Kairysis krantas iš tikrųjų at- 
gydavo. 

— Žinoma, tai neįmanoma, bet aš galiu pasvajoti, - sakydavo 
Belė. 

— Na, turbūt reikia džiaugtis tuo, kad turim laisvę bent 
dieną, - dūsavo Margarita. 

Belė žvilgtelėjo į savo laikrodėlį - Margaritos automobilis bus 
čia jos paimti bet kurią akimirką. Apsivilkusi tamsiai mėlyną 
jūreivišką gabardino suknelę, kurią ėmė vilkėti, nes tai buvo 
paprasčiausias jos turimas drabužis, ji susišukavo plaukus, pa- 
sidažė lūpas ir atsisveikindama šūktelėjo iš prieškambario jau 
uždarydama duris. 

— Ar gerai šįryt jautiesi? - paklausė Margarita, kai ji įsėdo į 
automobilį. 

— Taip, labai gerai, ačiū. 

— Izabele, deja, turiu tau blogų žinių. Profesorius Landovs- 
kis patvirtino, kad yra pasiruošęs pasiūlyti man praktiką savo 
atelier Bulonė-Bijankūre. Tad aš nebelankysiu pamokų Dailės 
mokykloje. 

— Sveikinu, turbūt labai džiaugiesi, - Belė pasistengė iš- 
spausti šypseną dėl savo draugės sėkmės. 

— Taip, aišku, patenkinta, — tarė Margarita. - Bet suprantu, 
kad tavo padėtis dėl to darosi kebli. Nesu tikra, ar senjora da 
Silva Kosta leis tau toliau lankyti pamokas vienai. 

— Neleis. Aišku kaip dieną, - Belės akys nejučia prisipildė 
ašarų. 

— Bele, nepulk į neviltį, - Margarita guosdama paplekšnojo 
jai ranką. - Mes rasim išeitį, pažadu. 

Paradoksalu, bet tą rytą jų mokytojas buvo pats Landovskis. Pa- 
prastai Belė per tas retai pasitaikančias pamokas sėdėdavo pa- 
kerėta, o jis plėtodavo savo paprastų linijų teoriją ir aiškindavo 
amato sunkumus siekiant tobulumo. Bet šiandien Belė negir- 
dėjo, ką jis kalba. 

Visų blogiausia, kad nuo tų pirmųjų priešpiečių La Close- 
rie des Lilas kavinėje, dabar jau beveik prieš mėnesį, ji daugiau 
nebuvo mačiusi Lorano Briuji. Kai paklausė Margaritos, - kiek 
įmanoma atsainiau, - kur jis dingo, ši atsakė, kad jis labai daug 
dirbąs Landovskiui kuriant pirminį Heitoro Cristo pavyzdį. 

— Ko gero, mesjė Briuji ir miega visas naktis atelier. Senjoras 
da Silva Kosta nekantrauja, nori, kad jam ką nors duotų ir jis 
galėtų imtis matematinių skaičiavimų. 

Pamokai pasibaigus Landovskis mostu pakvietė Margaritą 
prieiti. 

— Vadinasi, madmuazele, nuo kitos savaitės lankysitės mano 
atelier? 

— "Taip, profesoriau Landovski, man garbė gauti tokią galimybę. 

— O, matau, jūs čia kartu su savo tėvynaine, mergina labai 
gražiomis rankomis, - tarė Landovskis, linktelėjęs Belei. - Briuji 
vis dar kalba, kad nori kalti jūsų skulptūrą. Šios savaitės pabaigoje 
jūsų globėjui atiteks pirmoji mano skulptūra, tada galbūt galėtu- 
mėte imti važinėti į mano atelier kartu su madmuazele Lopes de 
Almeida, ir Briuji noras išsipildytų? Jūsų buvimas jam būtų atly- 
gis už ilgas valandas, kurias jis pastarąsias tris savaites praleido su 

Cristo. Taip ilgai žiūrėjus į mūsų Viešpatį jam būtų sveika patyri- 
nėti moters kūno formas. 

— Esu tikra, Izabelei bus labai malonu, - paskubėjo atsakyti 
už ją Margarita. 

Landovskis jiedviem linktelėjo ir išėjo iš klasės. 

— Na, matai, Izabele? - džiūgavo Margarita, kai išėjusios 
iš mokyklos jos kaip kasdien patraukė į Monparnasą. - Dieve 
mano, iš tiesų atrodo, kad Cristo tavo pusėje! 

— "Taip, - sutiko Belė, jos širdį nudžiugino atsinaujinusi vil- 
tis. - Atrodo, taip ir yra. 

— Bele, noriu su tavimi pasikalbėti apie vieną dalyką, - staiga 
tarė tą vakarą Marija Eliza, kai jos rengėsi eiti miegoti. - Noriu, 
kad pasakytum savo nuomonę. 

— Taip, žinoma. - Belė atsisėdo patenkinta gavusi progą iš- 
klausyti draugę, su kuria, jautė, praleidžia mažiau laiko, negu 
turėtų. - Sakyk. 

— Nusprendžiau, kad man patiktų mokytis slaugytoja. 

— O, kaip gerai sumanei! - tarė Belė džiugiai šypsodamasi. 

— Taip manai? Aš nerimauju, kad mūe gali nepritarti. Mūsų 
giminėje dar nė viena moteris nėra turėjusi profesijos. Bet aš 
apie tai jau seniai galvoju ir turiu sukaupti drąsą jai pasakyti. — 
Marija Eliza prikando lūpą. - Kaip manai, ką ji sakys? 

— Tikiuosi, pasakys, kaip ji didžiuojasi, kad jos duktė nori 
nuveikti gyvenime ką nors naudinga. Be to, esu tikra, kad dėl 
tokio sprendimo bus labai laimingas tavo tėvas. 

— Na, tikiuosi, tu teisi, - karštai tarė Marija Eliza. - Aš dar 
sumaniau, kad, kol esu Paryžiuje, verčiau nešvaistysiu laiko tuš- 

čiai ir padirbėsiu savanore ligoninėje. Iki vienos ligoninės nuo 
mūsų buto tik kelios minutės pėsčiomis. 

Belė čiupo Mariją Elizą už rankų ir stipriai suspaudė. 

— Tu tokia gera, Marija Eliza, nuolat galvoji apie kitus. Ma- 
nau, turi puikių savybių tapti slaugytoja. Pasaulis keičiasi mo- 
terų labui, tad kodėl gi mums ko nors nenuveikus gyvenime? 

— Na, kadangi kol kas negalvoju apie santuoką, - kodėl gi 
ne? Žinoma, Bele, tau viskas kitaip. Kai po šešių savaičių par- 
keliausi namo, tapsi Gustavo žmona, imsi tvarkyti jo namų ūkį, 
o netrukus būsi ir jo vaikų motina. Bet man reikia kito tikslo 
gyvenime. Ačiū, kad mane palaikai. Rytoj pasikalbėsiu su mde. 

Joms atsigulus ir Marijai Elizai užgesinus lempą Belė vėl ilgai 
negalėjo užmigti. 

Šešios savaitės. Tik tiek jai liko Paryžiuje, o paskui grįš į tokį 
gyvenimą, kokį taip glaustai apibūdino jos draugė. 

Ir nors ji stengėsi rasti ką nors teigiama savo ateityje, nieko 
panašaus neatėjo į galvą. 

Margarita žadėjo praleidusi kelias dienas Landovskio dirbtuvėje 
susisiekti su Bele ir pranešti, kada, profesoriaus manymu, jau 
bus tinkama Belei prie jos prisidėti. Bet kol kas iš jos nebuvo 
girdėti nė žodžio. 

Ir vėl Belė likdavo uždaryta viena bute, nes dabar jau Marija 
Eliza išeidavo kiekvieną rytą devintą, šiaip taip gavusi priešta- 
raujančios motinos leidimą ir savanorės vietą artimiausioje li- 
goninėje. Marija Žeoržiana pirmą pusę dienos leisdavo rūpin- 
damasi namų reikalais arba rašydama laiškus. 

— Kitą mėnesį mano mamos gimtadienis, tad labai norėčiau 

nupirkti ką nors Paryžiuje ir jai nusiųsti. Tai gal paėjėsiu tuo rei- 
kalu, senjora, gerai? - paklausė ji vieną rytą Marijos Žeoržianos 
per pusryčius. 

— Ne, Izabele, esu tikra, kad tavo tėvai nepritartų, jei basty- 
tumeisi po Paryžių niekieno nelydima. O aš šiandien turiu tiek 
daug ką nuveikti. 

— Na, o kodėl Izabelė negalėtų palydėti manęs, kai eisiu per 
Eliziejaus Laukus į savo biurą? — paklausė tai nugirdęs Heito- 
ras. - Gal ji ką nors išsirinks vienoje iš galerijų pakeliui. Esu 
tikras, jai nieko bloga nenutiks, jei tuos kelis šimtus metrų atgal 
pareis viena, mano brangioji. 

— Kaip sau nori, - tarstelėjo sau Marija Žeoržiana atsidususi 
iš susierzinimo, kad ne jos viršus. 

— Oras šiomis dienomis toks, kad net brazilas pasakytų — 
šilta, — tarė Heitoras, kai po dvidešimties minučių juodu išėjo 
iš buto ir pasuko Eliziejaus Laukų link. - Na kaip, jums vis dar 
smagu Paryžiuje? - paklausė jis. 

— Man čia labai gera, - jausmingai atsakė Belė. 

— Ir, kiek žinau, jau susipažinot, kaip čia pasakius, su bohe- 
mos mėgstamiausiomis vietelėmis mieste? 

Belė kaltai pažvelgė į Heitorą. 

— Aš... 

— Vakar Landovskio atelier mačiau jūsų draugę Margaritą ir 
nugirdau ją šnekučiuojantis su jaunuoju jo padėjėju apie jūsų 
priešpiečius La Closerie des Lilas. 

Belė krūptelėjo tai išgirdusi, bet Heitoras pastebėjo jos veido 
išraišką ir guodžiamai paplekšnojo žemiau peties. 

— Nesijaudinkit, saugosiu jūsų paslaptį. Be to, Margarita la- 
bai protinga mergina. Ji žino, kaip elgtis Paryžiuje. Ji prašė jums 
pasakyti, kad važiuodama į atelier dešimtą valandą užsuks jūsų. 
Kaip žinot, mesjė Briuji nori sukurti jūsų skulptūrą. Bent jau 
tai apsaugos jus, kad nepakliūtumėt į bėdą, o mes visi žinosim, 
kur esat. 

Belė matė pakeltą Heitoro antakį ir suprato, kad jis tik er- 
zina ją. 

— Ačiū, kad perdavėte šią žinią, - santūriai pasakė ji, neno- 
rėdama išreikšti viso džiaugsmo. Ir nieko nelaukdama pakeitė 
temą. - Ar jūs patenkintas profesoriaus Landovskio darbu? 

— Kol kas esu įsitikinęs, kad padariau teisingą sprendimą, o 
Landovskio Cristo vaizdinys atrodo visai toks pat kaip mano. Ta- 
čiau dar teks nueiti ilgą kelią, kol galėsiu tvirtai pasakyti, kad jau 
turime galutinį projektą. Šiuo metu suku galvą dėl daugelio da- 
lykų. Visų pirma svarbiausia, kokia medžiaga aprengsime savo 
Cristo. Apsvarsčiau daug būdų, bet nė vienas netinka man este- 
tiniu arba praktiniu požiūriu. Na ką, gal pamėgintume užsukti 
į šį pasažą dovanos jūsų motinai? Esu nupirkęs tikrai gražią šil- 
kinę kaklaskarę Marijai Žeoržianai viename iš butikų. 

Juodu pasuko į elegantišką pasažą, ir Heitoras parodė butiką, 
kurį buvo minėjęs. 

— Palauksiu jūsų čia, - tarė jis, ir Belė įėjo vidun. 

Ji išsirinko švelnią persikų spalvos kaklaskarę ir priderintą 
prie jos nosinaitę, puikiai tiksiančias motinai prie veido. Sumo- 
kėjusi už pirkinius ir išėjusi iš krautuvėlės, rado Heitorą palin- 
kusį prie nedidelio fontano pasažo centre. Jis įdėmiai žvelgė į 
fontaną. 

Priėjusi sustojo prie Heitoro, o šis, pajutęs, kad ji čia, parodė 
į mozaikos plyteles, puošiančias fontano dugną. 

— O ką, jei taip? - paklausė jis. 

— Atleiskite, senjore, bet apie ką jūs čia? 

— Oką, jei Cristo padengsime mozaika? Tada išorinis apval- 
kalas nesuskilinės, nes bus sudarytas iš atskirų plytelių. Reikės 
išsiaiškinti, kokį akmenį naudoti, - kokį nors akytą, patvarų... 
taip, galbūt muilo akmenį, randamą Minas Žeraise. Jis šviesus 
ir gali puikiai tikti. Reikia tuoj pat atsivesti senjorą Levį, kad tai 
pamatytų. Jis rytoj išvyksta į Rio, ir mums reikia apsispręsti. 

Belė pažvelgė į pralinksmėjusį Heitoro veidą ir nusekė pas- 
kui jį, skubiai išeinantį iš pasažo. 

— Ar iš čia pareisit namo viena, Izabele? 

— Žinoma, - atsakė ji. 

Heitoras linktelėjo jai ir skubiu žingsniu nuėjo šalin. 

— Bienvenue, madmuazele Izabele, - pasitiko ją Loranas ir 
pabučiavo į abu skruostus, kai jiedvi su Margarita įėjo į dirb- 
tuvę. - Visų pirma išsivirsim kavos. Beje, madmuazele Marga- 
rita, - kalbėjo jis Margaritai, einančiai jiems iš paskos apsirengti 
darbinio chalato, - profesorius sako, kad prie jūsų skulptūros 
kairės alkūnės dar reikia padirbėti, bet apskritai jums pavyko. 

— Ačiū, - atsiliepė Margarita. - Kai taip sako profesorius, tai 
iš tiesų pagyrimas. 

— O jūs, Izabele, eikit su manim ir parodykit, kaip plikot 
kavą savo šalyje. Stiprią ir juodą, neabejoju, - kalbėjo jis, čiupęs 
Belę už rankos ir vesdamasis į virtuvėlę. Paėmęs nuo vienos iš 
lentynų rudo popieriaus maišelį atidarė ir pauostė. - Braziliškos 
pupelės, šįryt sumaltos mano lankomoje krautuvėlėje Monpar- 
nase. Pirkau specialiai jums, kad padėtų atsipalaiduoti ir pri- 
mintų namus. 

Belė įtraukė kavos aromato ir nuskriejo daugiau kaip už pen- 
kių tūkstančių mylių per vandenyną. 

— Na, parodykit man, kokią ją mėgstat, - pareikalavo jis, 
įdavė Belei šaukštuką ir žengtelėjo atbulas, kad netrukdytų. 

Laukdama, kol ant nedidelio dujų degiklio užvirs vanduo, 


* Sveika atvykusi (pranc.). 

Belė nenorėjo prisipažinti, kad savo gyvenime nėra išsivirusi nė 
puodelio kavos. Namie tai darė tarnaitės. 

— O puodukų turit? - drįso paklausti. 

— Aišku savaime, - atsakė Loranas ir iš spintelės išėmė du 
emaliuotus puodelius. - Atsiprašau, kad jie ne iš plono porce- 
liano. Bet kavos skonis, šiaip ar taip, bus toks pat. 

— Taip, - nervingai sutiko ji ir šaukštuku įbėrė į puodelius 
kavos. 

— Iš tiesų, madmuazele, - tarė Loranas maloniai šypsoda- 
masis, kai pasiekęs ranka nuo lentynos nukėlė nedidelį sidabrinį 
puodą, - mes ruošiame kavą šitame inde. 

Belė išraudo, nesmagiai pasijutusi dėl savo klaidos, subėrė 
maltą kavą iš puodelių į puodą ir įpylė karšto vandens. 

— Na, kai jau užplikyta, pasėdėsim ir pasikalbėsim. 

Po kelių minučių Loranas nusivedė ją atgal į dirbtuvę, ten ant 
suolo jau sėdėjo Margarita ir lipdė savo skulptūrą. Pasiėmęs es- 
kizų bloknotą, jis palydėjo Belę prie stalo su suolu, kur jie valgė 
priešpiečius aną kartą, ir užtraukė užuolaidą. 

— Prašom sėstis čia, - parodė jis Belei atsisėsti priešais. — 
Na, - pakėlė jis savo puodelį, - tai dabar papasakokit man apie 
savo gyvenimą Brazilijoje. 

Belė žvelgė į jį nustebusi. 

— Kodėl norit, kad pasakočiau apie Braziliją? 

— Todėl, madmuazele, kad dabar jūs sėdit prieš mane sustin- 
gusi iš įtampos kaip rąstas, šimtą metų laikantis parėmęs stogą. 
Noriu, kad atsipalaiduotumėt, kad pamatyčiau atsileidžiant jūsų 
veido raumenis, kad lūpos nebūtų taip įsitempusios, o akys nu- 
švistų. Jei man nepavyks to pasiekti, skulptūra bus niekam ti- 
kusi. Ar suprantat? 

— Manau... manau, taip, - atsakė Belė. 

— Neatrodo, kad būtumėt įsitikinusi, tad mėginsiu paaiš- 

kinti, - tarė jis. - Daugelis mano, kad skulptūros menas vaiz- 
duoja tik išorinį žmogaus apvalkalą, kūną. Ir dėl technikos jie iš 
tiesų neklysta. Tačiau kiekvienas didis skulptorius žino, kad me- 
nas sukurti tikrą panašumą priklauso nuo to, kaip interpretuoji 
esmę to objekto, kurio atvaizdą darai. 

Belė žvelgė į jį abejodama. 

— Suprantu. 

— Pateiksiu paprastą pavyzdį, - kalbėjo jis toliau, - jei aš 
kurčiau jaunos moters skulptūrą ir iš jos akių matyčiau, kad ji 
jautrios širdies ir jaudinasi dėl kitų, galbūt įduočiau jai į ran- 
kas kokį gyvūnėlį, galbūt balandį. Ji laikytų švelniai apėmusi 
jį delnais. O kitai moteriai, pastebėjęs jos godumą, galbūt ant 
riešo užmaučiau apyrankę, krintančią į akis, arba didelį žiedą 
ant piršto. Taigi, - Loranas atsivertė eskizų bloknotą, - jūs man 
pasakosite, o aš jus piešiu. Sakykit, kur jūs užaugot? 

— Beveik visą vaikystę praleidau ūkyje kalnuose, - atsakė 
Belė ir įsivaizdavus mylimą fazendą jos lūpose bematant sušvito 
šypsena. - Mes laikėm arklių, ir rytais aš jodinėdavau po kalnus 
arba plaukiodavau ežere. 

— Atrodo, tikra idilė, - įsiterpė Loranas, o jo pieštukas spar- 
čiai judėjo per popieriaus lapą. 

— Taip ir buvo, - sutiko Belė. - Bet paskui mes persikraus- 
tėm į Rio de Žaneirą, į namus Korkovado kalno papėdėje. Jo vir- 
šūnėje kada nors bus pastatytas Cristo. Nors namai gražūs ir kūr 
kas puikesni už mūsų fazendą, dėl šalia stūksančio kalno juose 
tamsu. Kartais ten būdama jaučiuosi... - ji stabtelėjo ieškodama 
tinkamiausių žodžių, - tartum negalėčiau kvėpuoti. 

— O kaip jaučiatės čia, Paryžiuje? - paklausė Loranas. - Pa- 
ryžius taip pat didelis miestas. Uždaryta spąstuose kaip Rio de 
Žaneire? 

— O, ne, - papurtė galvą Belė, ir raukšlelė, susimetusi kak- 

toje, bematant išsilygino. - Aš myliu šį miestą, ypač Monpar- 
naso gatves. 

— Hm, tada spėčiau, kad jus veikia ne vietovė, o labiau nusi- 
teikimas. Paryžius taip pat gali būti klaustrofobiškas, bet sakot, 
kad jį mylit. 

— Jūs, be abejo, teisus, - pripažino Belė. - Tai labiau susiję su 
gyvenimo būdu Rio negu su pačiu miestu. 

Loranas stebėdamas jos veido išraišką piešė toliau. 

— Ir kas gi tame gyvenime negerai? 

— Nieko. Tai yra... - Belė stengėsi rasti žodžių, kad jam pa- 
aiškintų. - Mano gyvenimas labai sėkmingas, aš naudojuosi tuo, 
ko neturi dauguma kitų. Po metų jau būsiu ištekėjusi. Gyvensiu 
gražiuose namuose ir turėsiu viską, ko tik moteris galėtų užsi- 
geisti. | 

— Tai kodėl tada, kai kalbat apie savo ateitį, nematau laimės 
jūsų akyse? Ar gali taip būti dėl to, - jūs užsiminėte apie tai per 
pirmąjį mūsų susitikimą, - kad į tą santuoką jus veda protas, o 
ne širdis? 

Belė tylėjo, skruostus užliejo raudonis, išduodamas, kad tai, 
ką pasakė Loranas, yra tiesa. 

— Mesjė Briuji, jūs nesuprantate, - pagaliau prabilo ji. - Rio 
viskas kitaip. Tai mano tėvas nori, kad gaučiau gerą vyrą. Mano 
sužadėtinis yra iš giminės, Brazilijoje turinčios labai aukštą pa- 
dėtį. Be to, - pridūrė ji kupina nevilties, - aš neturiu talento kaip 
jūs, kad galėčiau užsidirbti pragyvenimui. Aš visiškai priklau- 
soma nuo tėvo, o netrukus nuo mano vyro priklausys viskas, ką 
turėsiu. 

— Taip, madmuazele, aš suprantu ir užjaučiu jus dėl tokios 
sunkios padėties. Deja, - atsiduso jis, - tiktai jūs galite ko nors 
imtis, kad ją pakeistumėte. 

Jis padėjo pieštuką ir kelias minutes mąstė žvelgdamas į savo 


Septynios seserys x Majos istorija 257 


eskizus, o Belė po tokio jų pokalbio sėdėjo įsitempusi, suneri- 
musi ir susinervinusi. 

Pagaliau Loranas pakėlė akis. 

— Na, jus matydamas galiu užtikrinti, kad užsidirbtumėt 
pragyvenimui kaip dailininko modelis Monparnase. Jūsų ne tik 
labai gražus veidas, bet, esu tikras, po tais drabužių sluoksniais 
esate tikras moteriškumo įsikūnijimas. 

Loranas permetė ją akimis, ir ji vėl pajuto keistą karštį, ky- 
lantį nuo krūtinės ir mušantį į veidą. 

— Ko taip drovitės? - paklausė jis. - Čia, Paryžiuje, mes gar- 
biname moters kūno grožį. Galų gale juk visi gimėm nuogi, ir tik 
visuomenė verčia vilkėti drabužius. Ir, be abejo, žiemos oras Pa- 
ryžiuje, - nusijuokė jis žvelgdamas į laikrodį. - Nesijaudinkit, — 
pridūrė dar kartą vertinamai ją nužvelgdamas, - skulptūroje jūs 
vilkėsite tai, ką esate apsivilkusi šiandien. Tai tobula. 

Belė klusniai linktelėjo su palengvėjimu. 

— Na štai, kol priverčiau jus atskleisti savo sielą, jau ir pu- 
siaudienis atėjo. Kaip atlygį jums paruošiu duonos ir sūrio ir at- 
nešiu vyno. 

Loranas paėmė kavos puodelius ir per dirbtuvę nuėjo į vir- 
tuvėlę, stabtelėjęs paklausti Margaritos, ar ir ji norės priešpiečių. 

— Ačiū, - atsakė ši ir palikusi skulptūrą nuėjo nusiplauti mo- 
lio nuo rankų. 

Belė liko sėdėti viena, žvelgė pro langą į levandų lysves jaus- 
damasi sukrėsta ir pažeidžiama. Loranas kažin kaip pasiekė, kad 
ji atskleistų, ką iš tikrųjų mano apie savo ateitį. 

— Izabele? - priėjusi Margarita uždėjo ranką jai ant peties, 
jos veidas buvo susirūpinęs. - Nugirdau jūsų pokalbio nuotru- 
pas. Tikiuosi, mesjė Briuji nevertė eiti tavęs per toli, ieškodamas, 
kaip tikriau pavaizduoti. Ir dar tikiuosi, - tarė ji tyliau, - kad jo 
motyvai iš tiesų tik profesiniai. 

— Ką turi omenyje? 

Bet Margaritai atsakyti nebeliko laiko, nes priėjo Loranas, 
nešinas padėklu. 

Per priešpiečius Belė sėdėjo tylėdama, klausėsi, kaip Mar- 
garita su Loranu šnekučiuojasi apie bendrus pažįstamus ir lie- 
žuvauja apie naujausius jų spalvingos draugijos kvailiojimus. 

— Kokto Rūmų gatvėje įsitaisė kambarį užpakalinėje namo 
dalyje ir kviečiasi ten savo bičiulius gerti kokteilių - juos pats 
sutaiso ir duoda jiems vardus. Girdėjau, jie net pražūtingi, - tarė 
Loranas, nugėręs gerą gurkšnį vyno. - Kalbama, kad jo naujau- 
sia užgaida — rengti spiritizmo seansus. 

— Kas tai yra? - paklausė pakerėta jų pokalbio Belė. 

— Tai mėginimas bendrauti su mirusiaisiais, - paaiškino Mar- 
garita. - Manęs tokie dalykai netraukia, - pridūrė nusipurtydama. 

— Beto, jis įsitraukęs į grupinius hipnozės seansus, nori suži- 
noti, ar įmanoma pasiekti pasąmonę. Šitai mane domintų. Žmo- 
gaus siela traukia mane beveik taip pat kaip jos kūniškas pavi- 
dalas, - Loranas žvilgtelėjo į Belę, - tai galėjote suprasti šįryt, 
madmuazele. Na, jau metas grįžti prie darbo. Kol įtaisysiu kėdę 
atelier kampe, kur geriausias apšvietimas, verčiau pasivaikščio- 
tumėt po sodą. Mat, kai pradėsiu, reikalausiu, kad sėdėtumėt 
sustingusi kaip akmuo, kurį kalsiu. 

— Aš eisiu kartu su ja, mesjė Briuji. Ir man reikia įkvėpti 
gryno oro, - tarė Margarita. - Eime, Izabele. 

Abi merginos atsistojo, išėjo iš dirbtuvės ir patraukė į sodą, o 
ten sustojo prie viliojamai kvepiančių levandų lysvių. 

— Čia girdėti vien nektarą renkančių bičių dūzgimas, - pa- 
tenkinta atsiduso Margarita, įsikibusi Belei į parankę - Ar tikrai 
gerai jautiesi, Izabele? - paklausė. 

— Taip, - patvirtino Belė, nes įtampa jau buvo atlėgusi nuo 
išgerto per priešpiečius vyno. 

— Na, tik pažadėk, kad neleisi jam tavęs trikdyti. 

— Neleisiu, - patikino ją Belė. 

— Argi ne keista, - prabilo Margarita, kai jos iš lėto ėjo dai- 
liai apkarpyta kiparisų gyvatvore aptverto sodo pakraščiu. — 
Nors Brazilijoje tokia gausybė augalų ir gyvūnų ir taip pat gražu 
kaip Prancūzijoje, čia energija ir atmosfera visai kitokia. Namie 
man sunku leistis į apmąstymus, rasti taiką su savimi. O čia, net 
Monparnaso širdyje, kažkaip gebu tai pasiekti - matyti save aiš- 
kiai, - truktelėjo ji pečiais. - Dabar jau turim grįžti į atelier, kad 
mesjė Briuji galėtų pradėti savo šedevrą. 


5 


Po trijų valandų automobiliu vežama namo Belė pasijuto nu- 
vargusi. Regis, visą amžinybę prasėdėjo ant kėdės, nuleidusi 
rankas ant kelių, pirštus laikydama taip, kaip Loranas buvo 
juos sudėjęs. 

Ji jautėsi ne kaip jausminga moteris, o veikiau kaip sen- 
mergė teta, kurios atvaizdą sugavęs fotoaparatas perteikė sepijos 
spalvomis. Nuo tokio ilgo sėdėjimo tiesiai jai skaudėjo nugarą, 
sprandas buvo sustingęs. Bet jei drįsdavo vos krustelėti pirštą, 
kad rastų jam patogesnę padėtį, Loranas tuoj pastebėdavo. Jis 
atsistodavo iš už akmens, kurį kalė, ir priėjęs padėdavo jos ranką 
taip, kaip buvo nustatęs iš pradžių. 

— Izabele, nubusk, guerida. Mes jau atvažiavom prie tavo 
buto. 

Ji krūptelėjo sutrikusi, kad Margarita užklupo ją snau- 
džiančią. 

— Atsiprašau, - tarė išsibudinusi, kai vairuotojas atidarė du- 
reles. - Nežinojau, kad pozavimas taip vargins. 

— Tau buvo ilga, sunki visais atžvilgiais diena. Viskas tau 
nauja, ir tai savaime atima jėgas. Ar rytoj galėsi važiuoti į atelier? 

— O kaipgi, - tvirtai atsakė Belė, išlipusi iš automobilio. — 
Labanakt, Margarita. Susitiksim dešimtą. 

Tą vakarą, atsiprašiusi nuo įprasto po vakarienės kortų žai- 
dimo, Belė palaimingai padėjo galvą ant pagalvės ir nusprendė, 
kad Lorano pasiūlytas būdas užsidirbti duonos kąsniui pozuo- 
jant dailininkams nebūtų toks lengvas, kaip jai iš pradžių atrodė. 


ŽD 


Tris savaites Belė kiekvieną rytą su Margarita važiavo į Landovs- 
kio dirbtuvę Bulonė-Bijankūre. Porą kartų prie jų prisidėjo Heito- 
ras da Silva Kosta, pasiėmęs naujų savo Cristo brėžinių ir piešinių. 

— Landovskis man daro dar vieną modelį, mėginam jį tobu- 
linti, - sakydavo jis ir, vos ten atvažiavus automobilis sustodavo, 
skubėdavo pasižiūrėti, ar Landovskis baigė naująjį variantą. 

Landovskis, gavęs dar vieną lapą su nedideliais pakeitimais, 
dėl kurių jam prireikdavo daryti naują modelį, atsisėsdavo prie 
darbastalio ir patyliukais bambėdavo: 

— Tas išprotėjęs brazilas. Ir kodėl aš sutikau prisidėti prie jo 
neįmanomos įgyvendinti svajonės? 

Bet sakydavo tai meiliai, besąlygiškai žavėdamasis tokio masto 
projektu. 

Ir Belės projektas iš lėto rutuliojosi, jos atvaizdas ėmė įgauti 
pavidalą paklusdamas jautriems Lorano pirštams. Ramiai sėdė- 
dama ji išmoko pasinerti į savo vaizduotę. Dauguma minčių su- 
kosi apie Loraną, ji nesiliaudama akies krašteliu stebėjo, kaip jis 
labai susikaupęs darbuojasi plaktuku ir kaltu. 

Vieną itin karštą liepos rytą Landovskio ranka nusileido dir- 
bančiam Loranui ant peties. 

— Aš ką tik grįžau, palikęs naujausią Kristaus variantą mesjė 
da Silva Kostos biure Paryžiuje, - niurnėjo Landovskis, - o dabar 

tas pamišęs brazilas prašo padaryti keturių metrų aukščio modelį 
ir nori, kad imčiausi jo tuoj pat. Man reikės tavo pagalbos, Briuji, 
todėl baik Žaisti su gražiosios damos skulptūra. Turėsi tik vieną 
dieną jai užbaigti. 

— Gerai, profesoriau, žinoma, - atsakė Loranas, nuolankiai 
pažvelgęs į Belę. 

Belė pamėgino neparodyti baisiai nusivylusi dėl tokių jo žo- 
džių. Tada Landovskis priėjo prie jos, ir ji pajuto vertinamą jo 
žvilgsnį. 

— Taigi, - tarė jis pagaliau, - imkis lieti dailius, ilgus madmua- 
zelės pirštus. Man reikės modelio Kristaus rankoms, jos turi būti 
tokios pat jautrios ir patrauklios. Tos rankos apglėbs ir saugos visus 
Jo vaikus, todėl negali būti sudiržusios ir negrabios vyro rankos. 

— Gerai, profesoriau, - klusniai atsakė Loranas. 

Landovskis paėmė Belę už rankos ir padėjo atsikelti nuo kė- 
dės. Nusivedė prie darbastalio ir padėjo jos plaštaką skiausčią, 
besiremiančią į mažąjį pirštelį. Tada ištiesė pirštus ir suglaudė, o 
nykštį prilenkė išilgai delno. 

— Štai, atliesi madmuazelės rankas šitokias. Žinai, kaip at- 
rodo modelis, Briuji. Stenkis padaryti kuo artimesnį jam. Atliek 
ir madmuazelės Margaritos rankas. Jos piršteliai taip pat dailūs, 
palyginsiu, kaip jie tiks mūsų Kristui. 

— Žinoma, - atsakė Loranas. - Bet ar negalėtume to imtis ry- 
toj rytą? Madmuazelė Izabelė turbūt labai nuvargusi po tokio ilgo 
pozavimo. 

— Jei madmuazelė ištvertų, norėčiau, kad tai būtų padaryta 
dabar. Liejiniai iki ryto išdžius, ir aš turėsiu ką veikti. Esu tikras, 
kad jūs neprieštarausite, madmuazele, - Landovskis pažvelgė į 
ją, tartum nė nebūtų buvę svarbu, ką ji atsakys. 

Belė linktelėjo galvą. 

— Man bus garbė, profesoriau. 

— Na, - tarė Loranas, apliejęs jos plaštakas balta gipso 
mase, - prisiekite, kad nepajudinsite pirštų nė per plaukelį, kol 
sustings. Antraip turėsim viską daryti iš naujo. 

Belė sėdėjo stengdamasi nekreipti dėmesio į erzinantį kai- 
riojo delno niežulį ir stebėjo, kaip Loranas kartoja visą procesą 
su Margarita. Baigęs jis pažvelgė į laikrodį ir švelniai paplekš- 
nojo per gipsą, stingstantį apie Belės rankas. 

— Dar penkiolika minučių, ir užteks, - tarė jis ir nusijuokė. — 
Jei tik turėčiau aparatą, nufotografuočiau, kaip judvi čia sėdit 
balta koše apteptomis rankomis. Iš tiesų keistas vaizdas. Da- 
bar prašau man atleisti, einu atsigersiu vandens. Nesijaudinkit, 
madmuazelės, kada nors sugrįšiu... prieš sutemstant. | 

Jis mirktelėjo merginoms ir patraukė į virtuvėlę. 

Jiedvi susižvalgė, ir jų lūpos ėmė trukčioti, norėjosi kiken- 
ti iš to, kaip juokingai jos tikriausiai atrodo, bet iš visų jėgų tvar- 
dėsi žinodamos, kad bet koks judesėlis gali suvirpinti rankas. 

— Galbūt vieną gražią dieną mes pažvelgsim aukštyn į Kor- 
kovadą ir prisiminsim šią akimirką, - mąsliai šypsodamasi pa- 
sakė Margarita. 

— Aš tai tikrai prisiminsiu, - liūdnai atsiliepė Belė. 

Loranui tetruko kelias minutes švelniai ir, kaip Belė pagal- 
vojo vėliau, rizikingai perbraukti aštriu peiliu išilgai jos rankų ir 
atsargiai nuimti liejinius nuo riebalais išteptų plaštakų. Baigęs jis 
patenkintas pažvelgė į liejinius, padėtus ant stalo. 

— Puiku, - tarė jis. - Profesorius apsidžiaugs. Ką manot, 
kaip atrodo jūsų gipsinės rankos? - paklausė ir ėmėsi Margari- 
tos rankų. 

— Visai ne tokios kaip mano, - tarė Belė, apžiūrėjusi baltus 
liejinius. - Ar jau galiu eiti jas nusimazgoti? 

— Taip. Muilo ir šepetėlį rasit prie kriauklės, - dar patarė jis. 

Kai Belė grįžo jausdamasi geriau, nusiplovusi nuo rankų 
riebalus ir gipso dulkes, Loranas susiraukęs žvelgė į Margaritos 
rankų kopijos pirštą, kuris nulūžo nuimant gipsą. 

— Esu tikras, įmanoma išgelbėti, - tarė jis. - Sudūrimo vie- 
toje liks plonytis įskilimas, bet bus visai gerai. 

Tada Margarita išėjo plautis rankų, o Loranas ėmė valyti 
dirbtuvę. 

— Gaila, kad profesoriui taip skubiai prireikė mano pagal- 
bos. Dar daug teks padirbėti prie jūsų skulptūros, bet dabar bent 
jau turėsiu jūsų pirštus, - pridūrė pašaipiai. 

— Mums reikia važiuoti, — tarė grįžusi Margarita. - Mano 
vairuotojas jau taip seniai laukia, o Belės globėja ims sukti galvą, 
kur ji pradingo. 

— Pasakykit jai, kad pagrobiau jos globotinę ir nenoriu grą- 
žinti, kol nebaigiau skulptūros, - pajuokavo Loranas, kai mergi- 
nos pasiėmė skrybėlaites ir pasuko prie durų. - Izabele, ar nieko 
nepamiršot? - šūktelėjo jis Izabelei peržengus slenkstį. Jis pasu- 
kiojo ranką, ant kurios mažojo piršto galiuko buvo užsimovęs 
jos sužadėtuvių žiedą. - Gal grąžinkim jį ten, kur priklauso, kad 
kas neimtų įtarinėti jus nusimovus tyčia, - pasakė jis, kai Izabelė 
grįžo į dirbtuvę. - Duokit, užmausiu. - Loranas paėmė jos ranką 
ir užmovė žiedą, įdėmiai žvelgdamas jai į akis. - Na, štai, jūs 
vėl drauge. A bientėt, madmuazele. Nesirūpinkit, aš sugalvosiu, 
kaip mums tęsti darbą prie jūsų skulptūros. 

Merginos išėjo iš dirbtuvės, susėdo į automobilį ir leidosi 
atgal į Paryžiaus centrą. Belė žvelgė pro langą jausdamasi labai 
nelaiminga. 

— Izabele? 

Ji atsigręžė ir pamatė, kad Margarita dėmesingai žiūri į ją. 

— Ar galiu paklausti asmeniško dalyko? 

— Manau, taip, - atsargiai atsakė Belė. 

— Na, iš tiesų tai dviejų dalių klausimas. Prisimeni, nugirdau 
tave kalbantis su Loranu, kai jis darė eskizą, o tu paskui išsakei 
savo baimes grįžti į Rio ir ištekėti už savo sužadėtinio? 

— Taip, bet, Margarita, būk gera, niekas kitas neturi apie tai 
sužinoti - be tavęs ir Lorano, - pridūrė ji skubiai, persigandusi, 
kad tie žodžiai gali patekti į Brazilijos paskalų tinklą. 

— Suprantu, ką turi galvoje. Tiktai aš vis svarstau, kodėl tavo 
nenoras tekėti už sužadėtinio taip sustiprėjo per kelias pastarą- 
sias savaites. 

Galvodama, ką atsakyti į Margaritos klausimą, Belė ištiesė 
pirštą ir išsiblaškiusi žvelgė į sužadėtuvių žiedą. 

— Išvykdama iš Rio aš jaučiau dėkingumą Gustavui, kad 
prieš vestuves leido apsilankyti Europoje su da Silva Kostų 
šeima. Nesitikėjau, kad leis, ir laikiau tai dovana. Bet dabar, kai 
dovana jau beveik išsibaigė ir mažiau kaip po trijų savaičių tu- 
rėsiu grįžti namo, tiesą sakant... ėmiau jausti jam ką kita. Taip, 
Paryžius pakeitė mano požiūrį į daugelį dalykų, - atsiduso ji. 

— Suprantu, pamėgai laisvę, kurią tau siūlo Paryžius, - at- 
sakė Margarita. - Ir aš pamėgau. 

— Taip, - karštai atsakė Belė, jai net užėmė kvapą. - Ir blo- 
giausia, kad dabar, kai paragavau kitokio gyvenimo, galvoti apie 
ateitį dar sunkiau. Iš dalies gailiuosi, kad čia atvykau, verčiau 
niekada nebūčiau patyrusi to, ką galėčiau turėti, bet nebeturėsiu. 

— Taigi priėjom prie antrosios mano klausimo dalies, - švel- 
niai kalbėjo toliau Margarita. - Stebėjau tave ir Loraną, kai po- 
zavai jo skulptūrai. Būsiu atvira ir pasakysiu, kad iš pradžių jo 
meilikavimą ir užuominas laikiau paprasčiausiu dėmesiu kaip 
bet kuriai gražiai moteriai, kurią jis pasirenka modeliu. Bet per 
kelias pastarąsias dienas pastebėjau, kaip jis kartais žiūri į tave, 
kaip švelniai prisiliečia prie akmens, tartum svajotų, kad iš tik- 

rųjų glamonėja tave. Atleisk man, Izabele, - tarė Margarita pur- 
tydama galvą. - Kai kalbama apie meilę, aš paprastai būnu prag- 
matiška. Puikiai suprantu, kokie yra vyrai, ypač čia, Paryžiuje, ir 
jaučiu, kad turiu tave įspėti. Jis neabejotinai apimtas aistros tau, 
ir bijau, kad matydamas greit pasibaigsiantį laiką drauge gali už- 
miršti tavo pasižadėjimą kitam. 

— Savaime aišku, nieko nelaukdama jam tai priminčiau, — 
tarė Belė, ir tai buvo vienintelis tinkamas atsakymas į Margaritos 
klausimą. 

— Tikrai? Kažin, - susimąsčiusi tarė ji. - Nes matydama, ką 
tau jaučia Loranas, aš matau ir kokia tu būni šalia jo. Iš tiesų tai 
supratau nuo pirmos minutės, kai jis priėjo prie mūsų staliuko 
La Closerie des Lilas per pirmuosius mūsų priešpiečius Mon- 
parnase. Pasakysiu atvirai, man tai sukėlė nerimą iš pat pradžių. 
Tada pagalvojau, kad jis turbūt žaidžia su tavimi, nujausdamas 
tavo naivumą. Kūrėjų brolijoje Paryžiuje yra daug vyrų be sąži- 
nės. Į meilę jie žiūri kaip į pramogą, moters širdis jiems ne kas 
daugiau, kaip tik žaisliukas. Ir kai tie auksaburniai suvilioja sau 
auką, ji būna pasirengusi atsiduoti - gali skint ją kaip prisirpusią 
uogą, - tada jie pasiima tai, ko trokšta. O kai tikslas pasiektas, Ži- 
noma, tas žaidimas atsibosta, jie traukia toliau, ieškodami naujo 
jėgų išbandymo. 

Belė matė, kaip Margaritai kalbant iš skausmo griežtėja jos 
bruožai, sudrėksta akys. 

— "Taip, Izabele, - žvilgtelėjo į ją Margarita. - Tu pamanei tei- 
singai. Kai buvau Italijoje, įsimylėjau tokį vyrą, apie kokį tau pasa- 
kojau. Be abejo, atvykusi tiesiai iš Rio, laikyta šeimoje po sparnu, 
aš buvau skaisti kaip ir tu. Na, taip, jis mane suvedžiojo. Visomis 
to žodžio prasmėmis. Atvažiavusi į Paryžių negavau iš jo žinios. 

Belė sukrėsta tylėjo, supratusi, ką Margarita jai sako. 

— Na štai, ir pasidalijau su tavimi didžiausia paslaptimi, - ty- 

liai tarė Margarita. - Padariau tai tikėdamasi, kad iš tos baisios, 
juodos nevilties, kurią kentėjau, gali kilti kas nors pozityvaus. Aš 
šiek tiek vyresnė už tave ir, deja, išmintingesnė. Dėl to, kas man 
nutiko, dabar matau tavyje save, kai buvau jaunutė ir pirmąkart 
įsimylėjusi. 

Belė buvo pasirengusi prisipažinti jai, ką jaučia Loranui. Iki 
šiol galėjo išlieti savo jausmus tik nuoširdžiuose laiškuose Luenai. 
Ji nusprendė pasitikėti Margarita, atskleidusia savąją paslaptį. 

— Taip, - tarė ji. - Aš jį myliu. Myliu visa širdimi. Ir negaliu 
nė pagalvoti, kaip gyvensiu visą gyvenimą be jo. 

Ji apsipylė ašaromis iš palengvėjimo, kad atskleidė Margari- 
tai tikruosius savo jausmus, kai ši pralaužė jos slapumą. 

— Bele, aš labai atsiprašau, nenorėjau tau sukelti sielvarto. 
Klausyk, —- Margarita pažvelgė pro langą, — mes jau netoli tavo 
buto, bet tau negalima tokiai grįžti namo. Eime kur nors ramiai 
pasėdėti. Jau ir taip nusivėlinom, dar kelios minutės nieko ne- 
pakeis. 

Margarita pasakė vairuotojui, kur važiuoti. Po kelių sekun- 
džių automobilis sustojo Marinji alėjoje prie nedidelio parko, 
aptverto geležine tvora. 

Jos išlipo iš „Delage“, ir Margarita nusivedė ją prie suolelio, 
pasodino. Belė ėmė stebėti saulę, maloningai nyrančią už pla- 
tanų, augančių parko pakraštyje ir puošiančių jį, kaip ir kiek- 
vieną Paryžiuje regėtą bulvarą. 

— Būk gera, atleisk, kad kalbėjau taip tiesiai, - atsiprašė Mar- 
garita. — Į tavo širdies reikalus neturiu kištis, aš tai suprantu. Bet 
matydama jus abu tokius liepsnojančius aistra vienas kitam pa- 
jutau turinti ką nors pasakyti. 

— Bet juk mano padėtis skiriasi nuo tavosios Italijoje? - rei- 
kalavo patvirtinti Belė. - Automobilyje sakei mananti, kad Lora- 
nas man neabejingas. Kad galbūt mane myli. 

— Tada buvau tikra, kad Marčelas mane myli. Arba norėjau 
tuo tikėti. Bet, kad ir ką Loranas tau sakytų, Izabele, kad ir kaip 
įkalbinėtų, prisimink - nors ir manai esant galimą ateitį drauge, 
jos nebus. Loranas negali tau pasiūlyti nieko: nei namų, nei sau- 
gumo, ir, patikėk manimi, užvis mažiausiai yra linkęs visam gyve- 
nimui susisieti su žmona ir krūva vaikų. Meno kūrėjų bėda ta, kad 
jie tiesiog įsimylėję pačią meilės idėją. Bet tai niekur neveda, kad 
ir į kokias aukštumas iškeltų judviejų aistra. Ar supranti mane? 

Belė bukai spoksojo į auklę su dviem mažais globotiniais, 
vienintelius, vaikštančius parke. 

— Taip, bet būsiu atvira ir pasakysiu - jei mano ausys tave ir 
girdi, o smegenys supranta tavo perspėjimus, širdį ne taip lengva 
įtikinti. 

— Žinau, nelengva, - sutiko Margarita. - Bet, Bele, bent jau 
pagalvok apie tai, ką sakiau. Labai nenoriu, kad susižlugdytum 
gyvenimą, kelias trumpas minutes leidusi širdžiai užvaldyti 
protą. Sužadėtinis išleido tave čia, ir jei jis sužinotų tavo paslaptį, 
tokios išdavystės niekada neatleistų. 

— Žinau. - Belė jausdamasi kalta prikando lūpą. - Ačiū tau, 
Margarita. Esu dėkinga už patarimą. Bet jau tikrai metas va- 
žiuoti, antraip Marija Žeoržiana nebeišleis manęs iš akių. 


=D 


Margarita kartu su Bele pakilo į da Silva Kostų butą ir maloniai 
paaiškino Marijai Žeoržianai, nutaisiusiai abejingą veidą, kaip 
pats Landovskis jas abi užlaikė, liepęs savo asistentui padaryti 
gipsines jų rankų kopijas. 

— Na, gali įsivaizduoti - mano galvoje sukosi visokiausios 
baisybės, galėjusios tau nutikti. Žiūrėk, kad daugiau taip nebūtų. 

— Pažadu, - sutiko Belė ir išėjo iš svetainės lydėdama prie 
durų Margaritą. Merginos meiliai apsikabino. 

— Labanakt, Izabele, iki rytdienos. 

Atsigulusi Belė nesvarstė Margaritos pavaizduoto baisaus li- 
kimo, galinčio ją ištikti pasidavus begaliniam Lorano žavesiui, 
ji jautėsi nepaprastai pakiliai. 

Ji mano, kad Loranas mane myli... Jis mane myli... 

Tą vakarą ji užmigo lengvai, veide liko palaiminga šypsena. 


24 


— Pasikalbėjau su profesoriumi, - tarė Loranas, kai Belė ir 
Margarita kitą rytą atvažiavo į dirbtuvę. - Tiesiog paaiškinau 
jam, kad negalėsiu užbaigti skulptūros per vieną dieną. Suta- 
rėm, kad galėsit atvažinėti vakarėjant, kai būsim baigę darbus 
prie Kristaus. Aš galiu pasikalbėti su senjoru da Silva Kosta ir 
paaiškinti aplinkybes, jei tik tai padėtų. 

Belė atvažiavo į dirbtuvę kankinamai įsitempusi, ir jo žodžiai 
taip nuramino, kad ji energingai sulinksėjo pritardama. 

— Bet, mesjė Briuji, - įsiterpė susirūpinusi Margarita, - aš 
negalėsiu būti čia su madmuazele Izabele tokiu metu. Man reikia 
kiekvieną vakarą grįžti vakarieniauti su motina šeštą valandą. 

— Madmuazele, iš tikrųjų čia nieko nederama nėra, - tarė 
Loranas. - Bus pats profesorius, o jo žmona ir vaikai visai Čia pat 
jo namuose. 

Tą akimirką, metusi maldaujamą žvilgsnį į Margaritą, Belė iš 
akių suprato, kad jos draugė nusileidžia. 

— "Taip, be abejo, - atsakė ji trumpai. - Atsiprašau, turiu eiti 
persirengti. 

— Na, o mes imsimės darbo, - tarė Loranas, džiugiai šypso- 
damasis Belei. 


sb 

Tą vakarą prie stalo Heitoras pasakė, kad jo biure apsilankė Lo- 
ranas ir paaiškino aplinkybes, dėl kurių Belei reikėsią būti dirb- 
tuvėje vakarais. 

— Skubindamas savo projektą, jūsiškį nustūmiau į šalį, to- 
dėl jaučiu privalantis sutikti, - padarė išvadą Heitoras. - Izabele, 
mano vairuotojas kasdien penktą valandą nuveš jus į atelier ir 
parveš namo devintą. 

— Bet juk turėtų būti autobusas, kuriuo galėčiau nuvažiuoti? 
Aš nenoriu jūsų apsunkinti, senjore da Silva Kosta, - pasiūlė 
Belė. 

— Autobusas? - pasibaisėjo Marija Žeoržiana. - Nemanau, 
kad tavo tėvai to norėtų - kad viena vakarais važinėtum po Pa- 
ryžių viešuoju transportu. Savaime suprantama, tave reikia nu- 
vežti ten ir parvežti. 

— Ačiū. Aš atlyginsiu išlaidas, - santūriai tarė Belė, slėp- 
dama, kaip iš tikrųjų nusiramino ir apsidžiaugė. 

— Tiesą sakant, Izabele, - tarė Heitoras, - man bus labai pa- 
ranku turėti jus Landovskio atelier. Galėsit pašnipinėti ir pra- 
nešti, kaip einasi kurti mano naująjį keturių metrų aukščio Cristo 
modelį, - nusišypsojo jis. 


D 


— Gal kokį vakarą galėčiau palydėti tave į atelier ir pasižiū- 
rėti, kaip daro tavo skulptūrą? - paklausė tą vakarą Marija Eliza, 
kai jos atsigulė į lovas. 

— Aš paklausiu mesjė Briuji, ar jis neprieštaraus, - atsakė 
Belė. - O tau vis dar smagu ligoninėje? - pakeitė temą tikėda- 
masi, kad Marija Eliza užmirš savo prašymą. 

— Labai, - atsakė Marija Eliza. - O prieš kelias dienas pa- 

sikalbėjau su tėvais apie slaugytojos darbą ateityje. Mūe neap- 
sidžiaugė, kaip ir gali įsivaizduoti, bet pai labai mane palaikė 
ir ją apibarė, kad yra tokia senamadiška, — šypsojosi Marija 
Eliza. - Tai ne jos kaltė, - skubiai pasitaisė ji, visada pasirengusi 
atleisti. - Ji užaugo kitokiais laikais. Tad aš nekantrauju grįžti į 
Rio ir eiti pasirinktu keliu. Deja, pai mano, kad savo darbą čia 
baigs tik kitais metais. Kokia tu laiminga, kad grįši namo jau po 
dviejų savaičių, Bele. Labanakt. 

— Saldžių sapnų, - atsakė Belė. 

Ji gulėjo galvodama apie tai, ką pasakė Marija Eliza. 

Jei tik galėtume apsikeisti vietomis, pagalvojo ji mieguista, - 
juk ji sielą parduotų, kad kaip jos draugė praleistų dar metus 
Paryžiuje. 


D 


Po dviejų dienų Belė sėdėjo dirbtuvėje temstant. Akies krašte- 
liu matė didžiulę keturių metrų Cristo statulą, užimančią dau- 
giausia erdvės. Margarita jau buvo išvažiavusi, o Belei atvažiavus 
Landovskis išėjo vakarieniauti su žmona ir vaikais greta esan- 
čiuose savo namuose. Čia nebebuvo girdėti įprasto žmonių kal- 
bėjimosi, ir Belė klausėsi tylos. 

— Apie ką galvojat? - staiga paklausė Loranas. 

Belė matė, kad jo rankos užsiėmusios viršutine skulptūros 
dalimi, formuoja krūtų kontūrus, ryškėjančius po uždara mus- 
lino palaidinuke, kokią ji vilkėjo. 

— Tik apie tai, kad čia visai kitaip vakare, - atsakė ji. 

— Taip, iš tiesų, saulei sėdant čia ateina ramybė. Dažnai 
dirbu vakarais vienas, nes mėgstu rimtį. Landovskis turi rūpintis 
šeima, be to, jis sako negalintis dirbti, kai šviesa blėsta. 

— Ojūs galit? 

— Izabele, jei priešais mane ir nebesėdėtumėt, galėčiau pui- 
kiai jus atvaizduoti. Kai jau taip ilgai į jus žiūrėjau, tikslios jūsų 
figūros linijos pasiliko atmintyje. 

— Tai gal jums manęs čia visai nebereikia? 

— Taip, jūs gal ir teisi. - Jis iš lėto nusišypsojo. - Bet tai puiki 
dingstis su jumis bendrauti. Sutinkat? 

Pirmą kartą Loranas tai pasakė tiesiai, patvirtindamas, kad 
nori jos buvimo ne vien dėl meno. 

Ji nuleido akis. 

— Taip, - atsakė. 

Loranas jos nebekalbino, tylomis darbavosi dar valandą. 
Tada pasirąžė ir pasakė, kad metas padaryti pertrauką. 

Kai jis nuėjo į virtuvėlę, Belė atsistojo ir pavaikščiojo po 
dirbtuvę, kad atsileistų sustingusi nugara. Ji pažvelgė į nebaigtą 
savo skulptūrą ir pasigėrėjo paprastomis linijomis. 

— Ar atpažįstate save? - paklausė Loranas, nešdamas ąsotį 
vyno ir dubenėlį alyvuogių, o ji nusekė iš paskos prie stalo. 

— Ne visai, - atsakė ji atvirai, tyrinėdama skulptūrą, kol jis 
pylė vyno į dvi stiklines. - Galbūt, kai užbaigsit veidą, atpažin- 
siu. Dabar aš atrodau tokia jauna, beveik kaip maža mergaitė, 
kai pasodinot tokia poza. 

— Puiku! - tarė Loranas. - Aš ir turėjau galvoje rožės pum- 
puro vaizdinį, pumpuro prieš jam išsiskleidžiant ir pražystant 
nuostabiu žiedu. Akimirką tarp vaikystės ir moterystės, žengus 
ant pastarosios slenksčio ir apmąstant malonumus, kuriuos ji 
galėtų atnešti. 

— Aš ne vaikas, - atsakė Belė, pajutusi, kad Loranas kalba 
globėjiškai. 

— Bet dar ir ne moteris, - tarė jis, žvelgdamas į ją, geriančią 


jo vyną. 

Belė nežinojo, ką atsakyti. Ji dar gurkštelėjo iš stiklinės, šir- 
džiai ėmus tankiau plakti. 

— Tada grįžkim prie darbo, - gyvai tarė jis, - kol šviesa visai 
neišblėso. 


=D 


Po dviejų valandų Belė pakilo eiti. Loranas palydėjo ją iki dirb- 
tuvės durų. 

— Laimingo kelio namo, Izabele. Atleiskite man, jei jaučiat, 
kad tai, ką pasakiau anksčiau, yra nederama. Nuo tada beveik nė 
žodžio nepratarėt. 

— Aš... 

— Ša. - Loranas pridėjo pirštą sau prie lūpų. - Aš suprantu. 
Žinau jūsų padėtį, bet negaliu nenorėti, kad viskas būtų kitaip. 
Labanakt, mano mieloji Bele. 

Kol Belę vežė namo, ji galvojo, ką Loranas saviškai jai sakė, - 
jeigu ji būtų laisva, jis norėtų būti su ja. Bet jis supranta jos pa- 
dėtį ir būdamas doras žmogus niekada neperžengs ribos. 

— Nors ir nori... - sumurmėjo ji sau džiūgaudama. 


=D 


Kelis kitus vakarus dirbtuvėje Loranas daugiau nebekalbėjo 
užuominomis. Jei ką sakė, tai buvo susiję su skulptūra arba tuš- 
čios kalbos apie Monparnasą, jo gyventojus. Paradoksalu, bet 
kuo nešališkesni buvo pokalbiai, tuo stipresnė kilo Belei jausmų 
ir kūno įtampa. Būtent ji ėmė laidyti keistas užuominas, atkreipė 
dėmesį į jo naujus marškinius ir kaip jie jam tinka, gyrė jo kaip 
skulptoriaus talentą. 

Su kiekviena praėjusia diena Belės susierzinimas ir nusivy- 
limas augo. Kadangi Loranas visai liovėsi su ja flirtavęs, ji nebe- 
turėjo ką daryti. Be to, vis klausė ir klausė savęs - ko ji norėtų? 

Kas kartą, kai savęs to paklausdavo, protas jai sakydavo, kad 
kuo greičiau ji įlips į garlaivį grįžti į Braziliją, tuo bus geriau, bet 
niekas nesikeitė. Sėdėti ištisas valandas taip arti ir vis dėlto taip 
toli nuo jo buvo saldi kančia jos sielai. 

Vieną vakarą kaip paprastai palinkėjusi Loranui labos nak- 
ties ir stabtelėjusi sode nusiraminti prieš sėsdama į laukiantį au- 
tomobilį, parvešiantį ją namo, po kiparisų gyvatvore ji pastebėjo 
gulintį ryšulį skudurų. Buvo tikra, kad jis ten dar negulėjo, kai 
ji vaikštinėjo lauke per ankstesnę pertrauką. Nedrąsiai prisiarti- 
nusi atkišo koją ir bakstelėjo į jį batelio nosimi. Skudurų ryšulys 
sujudėjo, ir Belė išsigandusi atšoko. 

Sustojusi atsargiu atstumu ji stebėjo, kaip iš skudurų išlenda 
mažutė purvina Žmogaus pėda, o iš kito krašto galvutė nešvariais 
susivėlusiais plaukais. Kai išlindo visas kūnelis, Belė pamatė, kad 
tai mažas, gal septynerių ar aštuonerių metų, berniukas. Pora 
akių, Belė pastebėjo, apdujusių nuo išsekimo, kelioms sekun- 
dėms atsimerkė. Tada užsimerkė, ir Belė suprato, kad vaikas vėl 
užmigo. 

— Meu Deus, - sušnibždėjo ji sau, iki ašarų sujaudinta to, ką 
išvydo. 

Svarstydama, ką daryti, ji atsargiai priėjo prie berniuko ir ty- 
liai atsiklaupė šalia, nenorėdama išgąsdinti. Ištiesė į jį pirštus, ir 
šį kartą jos prisilietimas berniuką prižadino, jis išsigandęs be- 
matant atsisėdo, budrus, pasirengęs sutikti pavojų. 

— Nebijok, aš tavęs nenuskriausiu. Tu parles frangais? 

Murzinas berniuko veidas buvo apimtas siaubo, jis ginda- 


* Ar kalbi prancūziškai? (Pranc.) 

masis atstatė prieš save liesutes rankas ir atsitraukė toliau nuo 
jos po gyvatvore. 

— Iš kur tu esi? - vėl pamėgino klausti Belė, šį kartą angliškai. 

Ir vėl jis tik baimingai žvelgė į ją kaip sugautas į spąstus žvė- 
relis, oji jo blauzdoje pastebėjo gilią kirstinę žaizdą, jau apsitrau- 
kusią sukrešėjusiu krauju. Berniukas gūžėsi iš baimės, ir Belė, 
žvelgdama į jo didžiules persigandusias akis, pati apsiašarojo. 
Ji lėtai ištiesė ranką ir švelniai uždėjo delną jam ant skruosto. 
Šypsojosi jam žinodama, kad neturi jo gąsdinti, reikia pamė- 
ginti pelnyti pasitikėjimą. Pirštais švelniai palietusi berniuko 
skruostą, Belė pajuto, kad jis atsipalaiduoja. 

— Kas tau nutiko? - tyliai paklausė įdėmiai žvelgdama jam 
į akis. - Kad ir ko esi matęs, tu per mažas patirti tokį skausmą. 

Staiga berniuko galva sunkiai nusviro jai į delną, bet po kelių 
sekundžių iš nerimo truktelėjo aukštyn. Pagaliau pajutęs, kad 
Belė toliau guodžiamai jį glosto, vėl užmigo. 

Neatitraukdama rankos, kad nesutrikdytų, Belė šiaip taip 
prislinko arčiau šnibždėdama meilius žodelius visomis trimis 
kalbomis, kurias mokėjo, ir apglėbė jį kita ranka. Pagaliau atsar- 
giai patraukė nuo krūmų arčiau prie savęs. Dabar vaikas verkš- 
leno, bet, atrodė, jos nebebijojo ir tiktai krūpčiojo iš skausmo, 
kai, norėdama užsikelti jį ant kelių, pajudino jo dešinę koją su 
baisia Žaizda. 

Atsidūręs jos glėbyje, berniukas atsiduso ir pasukęs galvą 
prigludo. Stengdamasi įveikti pykinimą nuo bjauraus jo dvoko, 
Belė sėdėjo sūpuodama ir glausdama jį prie krūtinės. 

— Izabele, - už nugaros išgirdo balsą. - Ką, po galais, čia vei- 
kiat sėdėdama ant žolės? 

— Šš! — nutildė ji Loraną glostydama miegančiam berniukui 
veidą, kad šis liktų ramus. - Dar pažadinsit jį. 

— Kur jį radot? - paklausė Loranas jau pašnibždomis. 

— Po gyvatvore. Jam nebus daugiau nei septyneri ar aštuo- 
neri, bet jis toks liesas, kad sveria mažiau negu pradedantis 
vaikščioti kūdikis. Ką dabar daryti? - Belė žvelgė į jį kupinomis 
susirūpinimo akimis. - Negalima jo čia palikti. Jo kojoje baisi 
žaizda, ją reikia gydyti. Ji gali užsikrėsti, nuodai patektų į kraują 
ir jį pražudytų. 

Loranas žvelgė į Belę ir suskretusį vaiką ir purtė galvą. 

— Izabele, turbūt suprantat, kad Prancūzijos gatvėse pilna 
tokių vaikų. Dauguma jų patenka nelegaliai per sieną iš Rusijos 
ar Lenkijos. 

— Taip, - atkirto ji. - Brazilijoje dedasi tas pats. Bet šis ber- 
niukas dabar jau yra čia, su mumis, tai aš jį aptikau. Kaip ga- 
lėčiau jį palikti - išmesti į pakelę už Landovskio žemės ribų ir 
leisti numirti? Tai slėgtų man sąžinę visą gyvenimą. 

Loranas matė srūvančias Belės veidu ašaras, jos akyse degan- 
čią aistrą ir skausmą. Jis palinko prie jos, tada ištiesė ranką ir 
nedrąsiai paglostė susivėlusius miegančio berniuko plaukus. 

— Atleiskit man, - sušnibždėjo. - Galbūt dėl to, ką kasdien 
matau Paryžiaus gatvėse, nebeatjaučiu kenčiančių. Dievas su- 
vedė jūsų ir šio vaiko kelius, tad, be abejo, turite daryti, ką tik 
galite, kad jam padėtumėte, - sutiko Loranas. - Dabar jau per 
vėlu trukdyti Landovskius. Šiąnakt jis galės miegoti ant čiužinio 
virtuvėlėje. Aš turiu durų raktą ir galiu jį užrakinti, kad Lan- 
dovskio brangusis Kristus liktų saugus. Deja, nežinia, kas gali 
šauti į galvą tokiam beglobiui kaip jis. Aš miegosiu atelier ir pa- 
saugosiu. Tai ar galit įnešti jį vidun? 

— Taip, - atsakė dėkinga Belė. - Ačiū jums, Loranai. 

— Nueisiu pasakyti jūsų vairuotojui, kad dar šiek tiek už- 
truksit. 

Loranas padėjo Belei atsistoti, vaikas jos glėbyje nenubudo. 

— Jis lengvas kaip plunksnelė, - sušnibždėjo Belė žvelgdama 

į nekaltą veidelį - vaikas pasitikėjo ja ir leido juo pasirūpinti tik 
todėl, kad neturėjo pasirinkimo. 

Loranas stebėjo, kaip ji neša vaiką į dirbtuvę - atsargiai, mei- 
liai, kad nepažadintų. Einant pasikalbėti su Belės vairuotoju jam 
pačiam akys prisipildė ašarų. 

Ji laukė sėdėdama ant tos pačios kėdės, kur kasdien jam po- 
zavo, vis dar su vaiku ant rankų. 

— Paruošiu jam guolį virtuvėlėje, - tarė Loranas galvodamas, 
ką gi pasakytų Landovskis, atėjęs rytą saulei tekant ir atradęs 
savo atelier purviną gatvės vaiką, bet vis dėlto norėjo jam padėti. 

Po kelių minučių Belė nunešė vaiką į virtuvėlę ir atsargiai 
paguldė. 

— Gal reikėtų bent nuprausti jam veidą ir pamėginti išvalyti 
žaizdą. Ar turit kokios medžiagos ir antiseptiko? 

— Kažkur buvo, - atsakė Loranas ir pasirausęs spintelėse 
rado antiseptiko. 

Išėjęs iš virtuvėlės, jis netrukus grįžo nešinas skiaute balto 
medvilninio tinklelio, paprastai naudojamo dirbtuvėje gipso lie- 
jiniams, tad Belė galėjo juo išvalyti vaikui žaizdą. 

— Ar turite tvarsčių? — paklausė ji, ir Loranas, atsakęs, kad 
spintelėse jų nėra, stebėjo, kaip rūpestingai ji apriša žaizdą tink- 
leliu, kad ją apsaugotų. Berniukas krūpčiojo, bet nenubudo. 

— Nors vakaras šiltas, jis dreba, nes karščiuoja. Mums reikia 
antklodės, - paliepė ji, ir Loranas tuoj atnešė tą, kuria naktį būtų 
pats apsiklojęs. 

— Dar kiek pasėdėsiu čia, vilgysiu jo kaktą šaltu vandeniu, 
kad nukristų karštis, kol įsitikinsiu, kad jis jaučiasi saugiau, — 
tarė ji Loranui, stovinčiam šalia mažoje virtuvėlėje. 

Linktelėjęs galvą jis nuėjo pasikloti guolio sau dirbtuvėje. 

— Mielas vaikeli, - šnibždėjo Belė, braukdama suvilgyta 
skiaute jam per kaktą ir glostydama plaukus. - Kai rytoj nubusi, 

manęs čia nebus, bet nebijok. Pažadu, kai grįšiu, padarysiu viską, 
kad tu būtum saugus. Bet dabar turiu tave palikti. Labanakt. 

Kai Belė ėmė kilti, iš po antklodės išlindo rankutė ir čiupo jai 
už sijono. Berniukas žvelgė į ją plačiai atmerkęs akis. Ir puikia 
prancūzų kalba tarė: 

— Niekada neužmiršiu, ką dėl manęs šįvakar padarėte, mad- 
muazele. 

Tada vaikas patenkintas atsiduso, apsivertė ant šono ir vėl 
užsimerkė. 

— Turiu važiuoti, - pasakė Belė Loranui, išėjusi iš virtuvėlės. — 
Kurgi tas raktas nuo kalėjimo durų? - pridūrė ji sarkastiškai. 

— Izabele, juk suprantat, kad aš tik noriu apsaugoti profeso- 
rių ir jo šeimą. Čia jo namai ir didis jo meno kūrinys, - priminė 
jai rodydamas į nebaigtą Kristaus skulptūrą. 

— Žinoma, - sutiko Belė, - bet turit pažadėti - kai berniukas 
rytoj nubus, pasakysit jam, kad jis čia saugus. O aš pasikalbė- 
siu su profesoriumi ir paaiškinsiu, kad tai aš įtaisiau šį rūpestį. 
Dabar jau turiu važiuoti. Dievas žino, kokią senjoros da Silva 
Kostos rūstybę gausiu patirti rytoj rytą. 

— Izabele... Bele... - Loranas čiupo jai už rankos jau beeinan- 
čiai prie durų. Staiga prisitraukė ir apkabino. - Tu iš tikrųjų labai 
graži — ir kūnu, ir siela. Negaliu daugiau tverti šito slapukavimo, 
mudviejų apsimetinėjimo. Gali laisvai pasakyti, kad paleisčiau 
tave iš glėbio, bet, Dieve man padėk, kai pamačiau šįvakar tavo 
gailiaširdiškumą... - jis papurtė galvą. - Noriu bent pajusti tavo 
lūpas prisiliečiant prie manųjų. 

Belė įdėmiai žvelgė į jį suprasdama, kad atsidūrė ant bedugnės 
krašto, bet jai buvo nė motais, jeigu ir nukristų žemyn. 

— Aš tavo, - sušnibždėjo ji, ir jis lūpomis puolė prie jos lūpų. 

O virtuvėlėje už durų mažas berniukas miegojo ramiai pirmą 
kartą per daugelį mėnesių. 


Žo 


Kitą pavakarę penktą valandą grįžusi į dirbtuvę Belė labai neri- 
mavo. Ne vien dėl berniuko likimo - jai rūpėjo įsitikinti, ar Lorano 
žodžiai ir bučinys nebuvo tik atsakas į jaudinamą vakarykštį įvykį. 

— Aha! - tarė Landovskis, besitvarkantis po dienos darbo. - 
Štai ir pati šventoji Izabelė! 

— Kaip jis, profesoriau? - paklausė ji, išraudusi dėl tokios 
pastabos. 

— Jūsų rastinukas šiuo metu sėda vakarieniauti su mano vai- 
kais, - atsakė Landovskis. - Kai pakviečiau savo žmoną pasižiū- 
rėti, kaip jis miega ant virtuvės grindų tartum dvesiantis žiur- 
kiūkštis, ją, kaip ir jus, bematant apėmė gailestis. Pareikalavo 
gerai išmaudyti jį sode vandeniu iš žarnos ir nuo galvos iki kojų 
nušveitė karboliniu muilu baimindamasi utėlių. Tada suvyniojo 
į antklodę ir paguldė į lovą mūsų namuose. 

— Ačiū, profesoriau. Atsiprašau, kad užkroviau šį vargą jūsų 
namams. 

— Na, aš tai būčiau išspyręs jį į gatvę, kur jam ir vieta, bet 
jūsų, moterų, visų minkštos širdys. Ir mes, vyrai, už tai jums dė- 
kingi, - pridūrė jis švelniai. 

— Arjis pasisakė, iš kur esąs? 

— Ne, nes nuo tada, kai mano žmona ėmė juo rūpintis, neiš- 
tarė nė žodžio. Ji mano, kad jis nebylys. 

— Mesjė, aš žinau, jis nėra nebylys. Jis šį tą pasakė man vakar 
prieš išvažiuojant. 

— Tikrai? Kaip įdomu, - Landovskis susimąstęs linktelėjo 
galvą. - Na, kol kas jis nesiteikia pasidalyti kalbos dovana su 
kuo nors kitu. Prie kūno jis turi odinį maišelį, žmona jį aptiko, 
kai nuvilko suskretusius skarmalus. Jis staugė kaip išprotėjęs, 
kai norėjo nuimti maudydama, ir neleido. Na, žiūrėsim. Kiek 
mačiau, jis man atrodo esąs iš Lenkijos. Savuosius visada atpa- 
žinsi, - pridūrė jis rimtai. - Labanakt. 

Kai Landovskis išėjo iš dirbtuvės, Belė atsisukusi pamatė, 
kad Loranas, sukryžiavęs rankas, jai šypsosi. 

— Arjau patenkinta, kad tavo beglobiuku bus rūpinamasi? 

— Taip, turiu ir tau padėkoti, kad jam padėjai. 

— Kaip šiandien jautiesi, mano Bele? 

— Gerai, - sušnibždėjo ji nukreipdama žvilgsnį. 

— Nesigaili dėl to, kas tarp mudviejų įvyko vakar vakare? 

Jis ištiesė Belei rankas. Ji droviai kilstelėjo savąsias jų pasi- 
tikti. 

— Ne, nė akimirkos. 

— Ačiū Dievui už tai, - tyliai tarė Loranas, patraukė ją į vir- 
tuvėlę, kur jų nebūtų matyti pro langą, ir vėl ėmė taip pat aist- 
ringai bučiuoti. 


sb 


Taip prasidėjo jų romanas, nekaltas - tik bučiniai. Abu žinojo, 
kaip rizikuoja, jei būtų užklupti Landovskio, dabar ėmusio ne- 
tikėtai užeidinėti į dirbtuvę apžiūrėti nebaigto Kristaus. Lorano 
rankos darbavosi prie jos skulptūros gerokai greičiau, jis skubėjo 
užbaigti veidą, kad liktų daugiau laiko pabūti drauge. 


282 Lucinda Riley 


— Dieve, mano Izabele, mums liko taip mažai laiko. Kitą sa- 
vaitę šiuo metu jau plauksi tolyn nuo mano gyvenimo, - tarė jis 
vieną vakarą, kai jo glėbyje ji stovėjo priglaudusi veidą jam prie 
peties. - Kaip aš ištversiu? 

— O kaip aš? 

— Pirmą kartą tave išvydęs, savaime aišku, susižavėjau tavo 
grožiu ir, prisipažįstu, flirtavau su tavimi, - tarė Loranas, pakė- 
lęs jos smakrą, kad matytų akis. - O paskui, kai pozavai man 
diena po dienos, ėmė atsiskleisti tavo siela, ir sugaudavau save 
apie tave galvojant, kai jau būdavai seniai išvažiavusi. Ir pagaliau 
tą vakarą, kai pamačiau tavo užuojautą berniukui, supratau, kad 
tave myliu. - Loranas atsiduso ir papurtė galvą. - To man dar 
nėra buvę. Niekad nemaniau, kad tai pajusiu kokiai nors mote- 
riai. O likimas taip lėmė, kad ta moteris pasižadėjusi kitam ir aš 
jos daugiau nematysiu. Tokią tragišką padėtį daugelis iš mano 
draugų rašytojų vaizduoja savo knygose ir eilėse. Bet man, deja, 
tai tikrovė. 

— Taip, - iš nevilties atsiduso Belė. 

— Tada, ma chėrie, turim kuo geriau pasinaudoti mums li- 
kusiu laiku. 


2 


Paskutinę savaitę Paryžiuje Belė skrajojo apimta ekstazės, nepri- 
sileisdama minčių apie neišvengiamai artėjantį išvykimą. Tar- 
naitė atnešė į jos kambarį lagaminą ir ėmė krauti daiktus, o ji 
žvelgė, lyg visa tai neturėtų su ja nieko bendra. Kalbos apie ke- 
lionę namo ir Marijos Žeoržianos būgštavimai, kad Belė keliaus 
laivu niekieno nelydima, jai tiesiog praslysdavo pro ausis. 

— Aišku, nieko čia nepadarysi. Tu privalai grįžti ir ruoštis 

vestuvėms, bet prisiek, kad nekelsi kojos iš laivo, kai jis sustos 
uostuose, ypač Afrikoje. 

— Gerai, - automatiškai atsakė Belė. - Esu tikra, kad būsiu 
visiškai saugi. 

— Aš susisiekiau su laivybos bendrovės administracija, ir jie 
man sakė, kad ekonomas suras tinkamą vyresnę moterį, kuri ga- 
lės pagloboti tave kelionėje. 

— Ačiū, senjora, - atsakė nieko neklausinėdama Belė, nelabai 
ir girdėjusi, kas buvo kalbama, nes jau dėjosi skrybėlaitę, pasiren- 
gusi važiuoti į dirbtuvę, o visos jos mintys sukosi tik apie Loraną. 

— Heitoras man sakė, kad tavo skulptūra jau beveik baigta. 
Taigi šis vakaras tau paskutinis Landovskio dirbtuvėje. Rytoj 
mūsų šeima nori surengti tau atsisveikinimo vaišes, - nusišyp- 
sojo jai Marija Žeoržiana. 

Belė pažvelgė į ją neįstengdama nuslėpti pasibaisėjimo, tada 
staiga suprato, kokia neišauklėta ji tikriausiai atrodo. 

— Ačiū jums, senjora. Jūs labai maloni. 

Automobilyje pakeliui į dirbtuvę pagaliau įsisąmonino, kad 
matys Loraną paskutinį kartą gyvenime, ir ją nukrėtė siaubas. 

Kai ji atvažiavo, Loranas atrodė patenkintas ir išdidus. 

— Kai vakar vakare išvažiavai, aš likau iki aušros, kad užbaig- 
čiau, - tarė jis rodydamas į skulptūrą, dabar uždengtą aptiesalu 
nuo dulkių. - Ar norėtum ją pamatyti? 

— Taip, labai, - sumurmėjo ji nenorėdama, kad jos kančia 
sugadintų akivaizdžiai pakilią Lorano nuotaiką. 

Plačiu mostu jis nutraukė apdangalą. 

Belė žvelgė į savo atvaizdą; kaip visada, kai reikėdavo įver- 
tinti regimą kūrinį, ji ne iš karto susivokė, kaip reaguoti. Matė, 
kad Loranas puikiai pakartojo figūrą, taip pat ir veidas, žvelgian- 
tis į ją, buvo jos. Bet labiausiai ją paveikė skulptūros skleidžiama 
ramybė, tartum čia būtų sugauta gilaus susimąstymo akimirka. 

— Aš atrodau... tokia vieniša. Ir liūdna, - pridūrė Belė. - Ji... 
rimta, čia nėra nieko lengvabūdiška. 

— "Taip, o, kaip žinai, Landovskis moko būtent tokio stiliaus, ir 
dėl to aš esu čia, jo atelier. Šįvakar prieš išeidamas jis matė mano 
darbą ir pasakė, kad jis geriausias iš visų, kuriuos esu sukūręs. 

— Džiaugiuosi dėl tavęs, Loranai, - atsakė Belė. 

— Na, gal kada pamatysi ją mano darbų parodoje ir žinosi, 
kad tai tu. Ji visada primins man tave ir nuostabų laiką, kurį 
mudu praleidom Paryžiuje, kadaise, labai seniai. 

— Nekalbėk taip, pasigailėk! - sudejavo ji nebepajėgdama 
valdytis ir užsidengė veidą rankomis. - Negaliu to ištverti. 

— Izabele, būk gera, neverk. — Jis bematant atsidūrė šalia, 
guosdamas apkabino per pečius. — Jei galėčiau viską pakeisti, 
prisiekiu, tikrai pakeisčiau. Prisimink, aš esu laisvas tave mylėti, 
tai tu nelaisva mylėti mane. 

— Žinau, — atsakė ji. - Šis vakaras bus mums paskutinis 
drauge, nes, kai ėjau iš namų, Marija Žeoržiana pasakė, kad ry- 
toj da Silva Kostų šeima surengs man atsisveikinimo vakarą. O 
poryt aš sėsiu į laivą, kad sugrįžčiau į Rio. Be to, tu darbą jau 
baigei, - Belė prislėgta mostelėjo į skulptūrą. 

— Bele, galiu tave užtikrinti, aš ką tik pradėjau. 

Ji vėl paslėpė veidą priglusdama jam prie peties. 

— Ką mums daryti? Ką galima padaryti? 

Loranas atsakė kiek patylėjęs. 

— Negrįžk į Braziliją, Izabele. Pasilik Paryžiuje su manimi. 

Belė įkvėpė oro vos galėdama patikėti žodžiais, kuriuos iš- 
girdo. 

— Klausyk, - tarė jis ir paėmęs už rankos patraukė prie suolo, 
kad ji atsisėstų, tada atsisėdo šalia. - Žinai, kad negaliu pasiūlyti 
tau nieko, palyginti su tuo, ką gausi iš savo turtingo sužadėtinio. 
Aš turiu tik mansardos kambarėlį Monparnase, kur žiemą šalta 

kaip ledaunėje, o vasarą karšta kaip krosnyje. Ir turiu tik šias ran- 
kas, kurios gali pakeisti mano materialinę padėtį. Bet prisiekiu, 
Izabele, mylėčiau tave kaip joks kitas vyras negalėtų tavęs mylėti. 

Prigludusi prie jo Belė klausėsi tų žodžių, tartum jie būtų 
buvę vandens lašai, besiliejantys į perdžiūvusią burną. Sėdė- 
dama ten jo glėbiama ji pirmą kartą žvilgtelėjo į ateitį kartu su 
juo... ir ta ateitis buvo taip viliojamai graži, nors ir ką jis kalbėjo, 
kad ji suprato privalanti tuoj pat išmesti tą vaizdą iš galvos. 

— Loranai, juk supranti, aš negaliu. Tai pražudytų mano tė- 
vus, mano santuoka su Gustavu yra tėvo svajonių viršūnė, jis 
dirbo visą gyvenimą jos siekdamas. Kaip galėčiau atimti tai iš jo 
ir savo mielosios mamos? 

— Suprantu, kad negali, bet ir tu prieš išvykdama turi su- 
prasti, kaip man tavęs reikia. 

— Aš ne tokia kaip tu, - papurtė galvą Belė. - Galbūt dėl to, 
kad mūsų pasauliai tokie skirtingi, o gal tiesiog dėl to, kad tu - 
vyras, o aš - moteris. Bet mano šalyje šeima yra viskas. 

— Aš tai gerbiu, - tarė jis. - Nors man atrodo, kad yra riba, 
prie kurios žmogus turi liautis galvojęs apie kitus ir pasirūpinti 
savimi. Tu ištekėsi už žmogaus, kurio nemyli, ir būsi įstumta į 
gyvenimą, kokio nenori, - iš esmės paaukosi savo laimę — ir, 
man atrodo, taip žengsi per toli, net jei esi labai atsidavusi duktė. 

— Aš neturiu pasirinkimo, - beviltiškai atsakė Belė. 

— Suprantu, kodėl taip manai, bet, kaip žinai, kiekvienas 
žmogus turi laisvą valią, tuo ir skiriamės nuo gyvūnų. O kaipgi, - 
Loranas stabtelėjo galvodamas, ką toliau sakyti, - tavo sužadėti- 
nis? Minėjai, kad jis tave myli. 

— Taip, manau, kad myli. 

— Tai kaipgi jis ištvers santuoką su moterimi, kuri niekada 
nejaus jam to paties? Ar tavo abejingumas - juk jis žino, kad teki 
už jo iš pareigos, - galų gale nenužudys jo sielos? 

— Mano mama sako, kad jį pamilsiu, ir turiu ja tikėti. 

— Na, ką gi. - Lorano ranka nuslydo jai nuo pečių. - Lin- 
kiu tau sėkmės ir laimingo gyvenimo. Manau, tarp mūsų viskas 
baigta. 

Jis staiga atsistojo ir nuėjo tolyn nuo jos. 

— Loranai, būk geras, nesielk šitaip. Juk tai kelios paskutinės 
mudviejų akimirkos drauge, - maldavo ji. 

— Izabele, jau viską pasakiau. Prisipažinau, kad myliu tave ir 
esu tau atsidavęs. Prašiau tavęs negrįžti namo, likti sa manimi. — 
Jis liūdnai gūžtelėjo pečiais. - Daugiau nieko negaliu padaryti. 
Atleisk man, jei negaliu pakelti, kai sakai, kad kada nors galbūt 
pamilsi savo vyrą. 

Belės protą temdė stiprūs prieštaringi jausmai. Širdis dau- 
žėsi, jai darėsi bloga. Ji stebėjo, kaip Loranas vėl apdengia jos 
skulptūrą, slėpdamas nuo visų akių, kaip būtų apdengiamas ką 
tik miręs mylimas giminaitis. Ar tas veiksmas buvo simbolinis, 
ar praktinis, Belė nežinojo ir jai nerūpėjo, bet ji pakilo nuo suolo 
ir žengė jo link. 

— Loranai, prašau tavęs, turi duoti man laiko pagalvoti... Aš 
turiu pagalvoti, - ji sukūkčiojo ir susiėmė pirštais smilkinius. 

Loranas sustojo, regis, sekundę dvejojo prieš prabildamas. 

— Žinau, kad čia, į atelier, atvažiuoti nebegalėsi. Bet jei tai 
būtų paskutinis mano prašymas, ar malonėtum susitikti su ma- 
nimi rytoj popietę Paryžiuje? 

— Ar yra prasmės“ 

— Maldauju, Izabele. Tik pasakyk man, kur ir kada. 

Ji pažvelgė Loranui į akis ir suprato esanti bejėgė priešintis. 

— Prie pietinio tako į parką greta Marinji ir Gabrielio alėjų. 
Pasitik mane ten trečią. 

Jis pažvelgė į Belę ir linktelėjo. 

— Būsiu ten. Labanakt, mano Bele. 

Ji išėjo iš dirbtuvės, nes dabar nieko daugiau negalėjo pasa- 
kyti. Eidama per sodą pastebėjo berniuką, stovintį vieną, žiū- 
rintį į žvaigždes. Ji priėjo, ir ją pamatęs jis nusišypsojo. 

— Sveikas, - tarė ji. - Atrodai daug geriau. Kaip jautiesi? 

Berniukas linktelėjo, ir Belei buvo aišku, kad jis suprato. 

— Poryt aš išvykstu iš Prancūzijos, grįžtu į savo namus Bra- 
zilijoje. - Belė išsiėmė iš rankinuko užrašų knygutę ir pieštuką 
ir kažką parašė joje. - Jei tau kada nors ko reikės, susisiek su 
manimi. Čia mano pavardė ir tėvų adresas. 

Ji išplėšė lapelį iš knygutės ir padavė berniukui, stebėjo, kaip 
jis skaito, tiksliai taria žodžius. Dar kartą pasiraususi rankinuke, 
Belė išėmė dvidešimties frankų banknotą. Įspraudusi jam į ma- 
žas rankeles, pasilenkė ir pabučiavo į viršugalvį. 

— Sudie, guerido, sėkmės tau. 

Vėliau, kai Belė grįždavo mintimis į Paryžių, vienas iš labiausiai 
įstrigusių į atmintį prisiminimų buvo ilgos bemiegės naktys. Kai 
Marija Eliza patenkinta miegodavo savo lovoje, Belė praskir- 
davo užuolaidas ir sėdėdama ant sofos prie lango pro tą plyšelį 
žvelgdavo į Paryžiaus gatves apačioje, svajodama apie įdomybes 
lauke. 

Toji naktis, kai ji sėdėjo priglaudusi karštą kaktą prie vėsaus 
stiklo, buvo iš visų ilgiausia. O klausimai, kuriuos sau uždavė, 
turėjo nulemti jos ateitį. 

Tamsiai nakčiai baigiantis, kai jau buvo apsisprendusi, ji 
nelaiminga nuslinko į lovą. Pro užuolaidų tarpą jau skverbėsi 
brėkšma, tokia pat pilka, kaip ir jos nuotaika. 

— Atėjau atsisveikinti, - tarė ji, ir viltis Lorano akyse užgeso, 
nubyrėjo kaip dulkės ant grindinio. - Negaliu apgauti savo tėvų. 
Turi suprasti kodėl. 

Jis pažvelgė žemyn sau į kojas. Ne be pastangų ištarė: 

— Aš suprantu. 

— O dabar man bus geriausia eiti. Ačiū, kad atėjai susitikti, 
linkiu tau visokių džiaugsmų ir laimių, kokių tik būna gyvenime. 
Esu tikra, vieną gražią dieną išgirsiu apie tave ir tavo skulptūras. 
Ir apie jas bus kalbama su didele pagarba. 

Belė stovėjo įsitempusi, kaip ir kiekvienas jos kūno raumenė- 
lis, kad suvaldytų jausmus, ir pasistiebusi pabučiavo jį į skruostą. 

— Sudie, Loranai, telaimina tave Dievas. 

Ji ėmė eiti tolyn nuo jo. 

Po kelių sekundžių pajuto ranką sau ant peties. 

— Bele, prašau, jei kada apsigalvosi, žinok, kad laukiu tavęs. 
Au revoir, mano meile. 

Tada jis nusisuko ir nubėgo per veją priešinga kryptimi. 

Belė šiaip taip ištvėrė dar dvidešimt keturias valandas ir ypa- 
tingą vakarienę, surengtą jai da Silva Kostų. 

— Gaila, kad nebūsim ten švęsti kartu per jūsų vestuves, — 
tarė Heitoras, šeimai pakėlus šampano taures į jos sveikatą. - Bet 
norime jums ir jūsų sužadėtiniui palinkėti didžiausios laimės 
gyvenime. 

Po vakarienės jie padovanojo Belei dailų Limožo porceliano 
kavinuką ir kavos puodukų komplektą, kad primintų jai Prancū- 
zijoje gyventą laiką. O kai šeima, pakilusi nuo stalo, išsiskirstė, 
Heitoras nusišypsojo Belei. 

— Ar džiaugiatės, kad grįžtat namo, Izabele? 

— Laukiu susitikimo su savaisiais. Ir sužadėtiniu, be abejo, — 
pridūrė ji skubiai. - Bet Paryžiaus labai ilgėsiuosi. 

— Galbūt kada nors, išvydusi Cristo statulą ant Korkovado 
kalno viršūnės, papasakosit savo vaikams, kaip atsitiko, kad bu- 
vot čia ją kuriant. 

— Taip, aš jaučiuosi pagerbta, kad buvau, - sutiko Belė. — 
Kaip jums einasi“ 

— Kaip žinot, Landovskis jau beveik užbaigė keturių metrų 
modelį, ir dabar turiu rasti patalpą, kad su savo darbininkais 
galėčiau padidinti jį iki trisdešimties metrų. Kitą savaitę Lan- 
dovskis imsis tokio dydžio galvos ir rankų, kokios bus galutinai. 

Praėjusį kartą, kai buvom susitikę, jis man sakė, kad senjoras 
Briuji padarė jūsų ir senjoritos Lopes de Almeidos rankų lieji- 
nius kaip galimus pavyzdžius. Kas žino, - kalbėjo Heitoras, - gal 
kada nors jūsų dailūs piršteliai laimins Rio de Žaneirą nuo Kor- 
kovado kalno viršūnės. 

Marija Žeoržiana užsimanė su Marija Eliza palydėti Belę, kad ma- 
tytų ją saugiai įlipusią į laivą, gabensiantį namo. Visa laimė, vos 
tik Belė buvo įkurdinta kajutėje, ji paliko merginas kelioms minu- 
tėms vienas, nuskubėjo pas ekonomą pasitikrinti dėl susitarimo. 

— Būk laiminga, brangiausioji Izabele, - tarė Marija Eliza, 
kai atsisveikindama pabučiavo Belę. 

— Pamėginsiu, - tarė ši, draugei atidžiai žvelgiant jai į veidą. 

— Ar kas negerai? 

— Ne, aš... manau, tik nervinuosi dėl vestuvių, - atsakė ji. 

— Na, parašyk man, viską papasakok apie jas, o paskui, kai 
grįšiu į Rio, ir vėl susitiksim. Bele, aš... 

— Kas yra“ 

Suskambo varpas, įspėdamas, kad laivas išplauks po pusės 
valandos. 

— Prisimink šį metą Paryžiuje, bet, būk gera, pamėgink susi- 
taikyti su savo ateitimi šalia Gustavo. 

Belė žvelgė į Mariją Elizą nujausdama, ką ši nori jai pasakyti. 

— Pamėginsiu, pažadu. 

Į kajutę sugrįžo Marija Žeoržiana. 

— Ekonomą buvo apspitę būrys keleivių, todėl negalėjau 
pasikalbėti su juo, bet būtinai jam prisistatyk. Jis jau žino, kad 
keliauji viena, ir, esu tikra, pasirūpins rasti tau tinkamą globėją. 

— Gerai, pažadu. Sudie, senjora da Silva Kosta. Ačiū jums už 
jūsų gerumą. 

— O tu man prisiek, kad nekelsi kojos iš šio laivo, kol jis lai- 
mingai įplauks į doką Maua uoste, - dar pridūrė ši. - Kai tik 
būsi saugiai pristatyta tėvams, būčiau dėkinga, jei praneštum 
telegrama. 

— Užtikrinu jus, taip ir padarysiu, kai tiktai grįšiu namo. 

Belė palydėjo jas aukštyn į denį, kad atsisveikintų paskutinį 
kartą. Kai jos nuėjo, ji atsirėmė į turėklus. Apžvelgė Havro uostą 
žinodama, kad tai paskutinis vaizdas, kurį mato Prancūzijoje. 

Kažkur pietuose liko Paryžius, kažkur jame yra Loranas. Lai- 
vas ėmė sklandžiai slysti iš savo vietos prieplaukoje, o Belė liko 
stovėti, ji žvelgė į kranto liniją, kol ši pagaliau susiliejo su hori- 
zontu. 

— Sudie, mano meile, sudie, - sušnibždėjo ji ir sielvarto sle- 
giama nulipo į savo kajutę. 


D 


Tą dieną Belė pavakarieniavo savo kajutėje negalėdama pakelti 
gausios džiugiai nusiteikusios draugijos valgomajame, kur visi 
tikėjosi smagios kelionės. Ji gulėjo lovoje jausdama nesmarkų 
laivo supimą, o nakčiai sutemus už iliuminatoriaus tapo juoda 
kaip ir jos širdyje. 

Ji vylėsi, kad nužengus nuo terra firma", kai laivas ir jos gy- 
venimas leisis namų link, baisus širdies skausmas ims lėgti. Galų 
gale juk ji vėl pamatys savo mylimus mamą ir tėtį, vėl atsidurs 
pažįstamoje gimtinės aplinkoje. 


* sausumos (Iot.). 

Vestuvių dienai jau ruošiamasi, Antonijus apie tai rašė labai 
susijaudinęs, mat jie būsią sutuokti gražiojoje Rio katedroje, o 
tokia garbė retai kam suteikiama. 

Bet, kad ir kaip ji stengėsi nepasiduoti nevilčiai, laivui tols- 
tant ir tolstant nuo Lorano savo širdį jautė tapusią sunkią kaip 
tie akmenys, kurie gulėjo šalia Landovskio dirbtuvės. 

— Palaimintoji Mergele, - meldėsi Belė, jos ašaros per veidą 
sruvo ant pagalvės, - suteik man jėgų gyventi be jo, nes šią aki- 
mirką nežinau, kaip aš tai ištversiu. 


= Allūja «= 


2007 metų birželis 


Mėnulio pilnatis 


13: 49: 44 

Baigusi skaityti paskutinį laišką pamačiau, kad jau beveik vidur- 
naktis. Izabelė Bonifacijo, palikusi Loraną Briuji, plaukė garlai- 
viu - grįžo pas vyrą, kurio nemylėjo. 

015 

Gyslomis perbėgo jaudulys, dabar jau žinojau, iš kur tos trys 
raidės muilo akmens plokštelės kitoje pusėje, - Loranas, slaptoji 
Belės meilė. O ant kėdės sėdinčios moters skulptūra Orchidėjų 
namų sode bus ta pati, kuriai Belė pozavo tomis apsukusiomis 
jai galvą dienomis Paryžiuje. Bet kaip ji atkeliavo per vandenyną 
į Braziliją, neturėjau supratimo. 

Rytoj ne tik dar kartą perskaitysiu laiškus - labai parūpo at- 
skleisti tą istoriją, kurios ne visas smulkmenas prisiminiau, - bet 
ir paieškosiu internete Lorano Briuji. Tas vardas tikrai girdėtas. 
Bet dabar, būdama nuvargusi, tik nusirengiau, apsiklojau pa- 
klode ir užmigau, neatitraukusi rankos nuo savo praeities. 


=D 


Prižadino šaižus čirškimas, ir kol sutrikdyti pojūčiai atgavo 
orientaciją, prireikė kelių sekundžių susigaudyti, kad tai telefo- 

nas prie lovos skleidžia tokį nemalonų garsą. Ištiesusi ranką prie 
šoninio stalelio, paėmiau ragelį ir saumurmėjau: 

— Klausau. 

— Maja, čia Florianas. Kaip jaučiatės? 

— Man... geriau, - atsakiau, bematant pasijutusi kalta, kad 
pamelavau jam vakar. 

— Gerai. Ar šiandien galėsim susitikti? Turiu daug ką jums 
papasakoti. 

Ir aš, pagalvojau, bet nepasakiau. 

— Žinoma, galėsim. 

— Oras nuostabus, tai pasivaikščiosim pakrante. Ar nusilei- 
site į vestibiulį vienuoliktą? 

— Taip, bet, Florianai, jeigu turite daugiau ką veikti, aš... 

— Maja, aš romanų rašytojas, ir bet kokia maloni veikla, su- 
teikianti dingstį nesėdėti prie stalo ir nerašyti, visada sveikin- 
tina. Susitiksim po valandos. 

Iš kambarių tarnybos užsisakiusi pusryčius, dar kartą per- 
skaičiau kelis pirmuosius laiškus, kad būtų aiškiau. Paskui, pasi- 
žiūrėjusi į laikrodį, skubiai palindau po dušu ir lygiai vienuoliktą 
pasirodžiau vestibiulyje. 

Florianas manęs jau laukė, sėdėjo skaitydamas puslapį, iš- 
imtą iš storo plastikinio aplanko, gulinčio jam ant kelių. 

— Labas rytas, - pasisveikinau. 

— Labas rytas, - atsakė jis, žvelgdamas į mane. - Atrodot vi- 
sai gerai. 

— Taip, jaučiuosi puikiai, - atsakiau sėsdamasi šalia - nu- 
sprendžiau tuoj pat pasakyti jam tiesą. - Florianai, ne skrandis 
mane vakar sulaikė kambaryje. Matot, Jara, toji sena tarnaitė, 
prieš išvažiuojant iš Orchidėjų namų man padavė paketą, - pri- 
sipažinau. - Ir prisaikdino laikyti tai paslaptyje. 

— Aišku, - Florianas, išgirdęs naujieną, kilstelėjo antakį. - Ir 
kas gi yra tame pakete? 

— Laiškai, rašyti Izabelės Bonifacijo tuometinei savo tarnai- 
tei, vardu Luena Fagundes. Ji buvo Jaros motina. 

— Teisingai. 

— Atsiprašau, kad nepasakiau apie laiškus vakar. Tiesiog 
norėjau pirma perskaityti. Prisiekit man, kad nė žodeliu nepra- 
sitarsit apie juos niekam kitam. Jara baisiai bijojo, kas bus, jei 
senjora Karvaljo sužinos, kad ji davė man tuos laiškus. 

— Žinoma. Neprasitarsiu. Aš suprantu, - jis rimtai linkte- 
lėjo. - Galų gale juk tai jūsų šeimos istorija, ne mano. Be to, man 
regis, jūs iš tų, kuriems sunku pasitikėti kitais. Esu tikras, turit 
daug paslapčių, kurių niekam neatskleidžiat. Tai norit pasidalyti 
su manimi laiškų turiniu ar nenorit? Spręsti jums, aš nė kiek ne- 
įsižeisiu, jei atsakysit neigiamai. 

— Taip, žinoma, aš džiaugsiuos pasidalijusi jais, - patvirti- 
nau, sutrikusi dėl jo kandaus įvertinimo, atspindinčio iš esmės 
tai, ką tėtis parašė apie mane laiške. 

— Tad pasikalbėsim vaikščiodami. 

Išėjau su Florianu iš vestibiulio, kirtome gatvę ir atsidū- 
rėme plačiame pasivaikščiojimo take palei paplūdimį. Dauge- 
lis kioskų, prekiaujančių šviežiu kokosų pienu, alumi ir užkan- 
džiais, jau gyvai aptarnavo lankytojus. 

— Paėjėsim iki Kopakabanos, ir aš parodysiu, kur įvyko jūsų 
prosenelės vestuvės. 

— Ir buvo švenčiamas jos aštuonioliktasis gimtadienis, - pri- 
dūriau. 

— Taip, turiu kelias nuotraukas ir iš ten, nukopijuotas iš bib- 
liotekos laikraščių archyvo. Taigi, Maja, - pasiūlė jis, - jei jums 
priimtina, papasakokit man, ką sužinojot. 

Kol ėjome Ipanemos paplūdimiu, papasakojau jam, kiek 
įmanoma išsamiau, ką sužinojau iš laiškų. 

Pasiekę, kaip Florianas pasakė, Kopakabanos paplūdimį, 
nuėjome prie garsiojo Kopakabanos rūmų viešbučio. Atnaujin- 
tas, toks, kad niekaip nepraeisi pro šalį, visas baltas, jis švytėjo 
saulėje - vienas iš puikiausių brangakmenių Rio architektūros 
karūnoje. 

— Tikrai įspūdingas, - pasakiau žvelgdama į fasadą. - Su- 
prantu, kodėl jis buvo neabejojant pasirinktas Belės ir Gustavo 
vestuvėms. Tiesiog įsivaizduoju ją ten stovinčią su puikia nuota- 
kos suknele, pagerbtą visų Rio didžiūnų. 

Ryto saulė jau buvo labai stipri, tad mes atsisėdome ant tabu- 
rečių skėčių pavėsyje prie vieno iš paplūdimio kioskų. Florianas 
užsisakė alaus, o man paėmė kokosų pieno. 

— Visų pirma jums pasakysiu, kad mano draugas iš Respub- 
likos muziejaus UV vaizdo gavimo skyriaus patvirtino tuos du 
vardus muilo akmens plokštelėje. Jis dar tikslina datą ir įrašą, 
bet vardai neabejotinai yra Izabelė Airis Kabral ir Loranas Briuji. 
Iš laiškų nepaneigiamai žinom, kas buvo Belės mylimasis Pary- 
žiuje. Vėliau jis tapo gerai žinomu Prancūzijoje skulptoriumi. 
Štai. - Florianas ištraukė kelis lapus iš savo aplanko ir padavė 
man. - Štai keli jo darbai. 

Pažvelgiau į grūdėtus Lorano Briuji skulptūrų atvaizdus. 
Daugiausia tai buvo paprastos žmonių figūros, panašios į tą, 
kurią buvau mačiusi Orchidėjų namų sode. Ir daug vyrų figūrų 
senoviškomis kareivių uniformomis. 

— Jis išgarsėjo kaip skulptorius per Antrąjį pasaulinį karą — 
tuomet ir pats kovojo Pasipriešinimo pusėje, - paaiškino Floria- 
nas. - Jo Wikipedia puslapyje rašoma, kad buvo apdovanotas už 
drąsą. Tikrai labai įdomus žmogus. Štai nuotrauka. Pamatysit, 
jis nestokojo patrauklumo, - pridūrė. 

tingo smakro ir aštrių skruostikaulių - tikras prancūzas. 

— O čia Gustavas ir Izabelė vestuvių dieną. 

Smalsiai pažvelgiau į nuotrauką, bet praleidusi Izabelę pir- 
miausia įsmeigiau akis į Gustavą. Ryškesnio kontrasto, palyginti 
su Loranu, negalėtų būti. Menko kūno sudėjimo, smulkių, smai- 
lių veido bruožų - dabar supratau, kodėl Belė ir Marija Eliza 
laikė jį panašiu į šešką. Bet jo akyse įžvelgiau gerumą. 

Tada įsižiūrėjau į Izabelę, tokią panašią į mane. Jau buvau 
bededanti nuotrauką, bet pastebėjau papuošalą ant jos kaklo. 

— O, Dieve mano! 

— Kas yra? 

— Žiūrėkit, - parodžiau, į ką Florianas turėtų atkreipti dė- 
mesį, o pirštai nejučia suspaudė mėnulio akmenį, puošiantį 
mano kaklą. 

Jis atidžiai pažvelgė į nuotrauką ir į mane. 

— Taip, Maja. Atrodo, tai tas pats papuošalas. 

— Todėl Jara man ir davė tuos laiškus. Pasakė atpažįstanti 
papuošalą. 

— Tai pagaliau įsitikinot, kad esat iš Airis Kabralių gimi- 
nės“ — nusišypsojo jis. 

— Taip, įsitikinau, - atsakiau, pagaliau nuoširdžiai patikė- 
jusi. - Tai nepaneigiamas įrodymas, - sutikau. 

— Turėtumėt jaustis laiminga. 

— Aš tai laiminga, bet... - padėjau lapus ir atsidusau. 

Florianas, prisidegęs cigaretę, žvelgė į mane. 

— Ir kas gi? 

— Ji paliko Prancūzijoje mylimą vyrą ir ištekėjo už Gustavo 
Airis Kabralio, nors jo nemylėjo. Tai labai liūdna. 

— Jūs romantikė, Maja? 

— Ne, bet jei paskaitytumėt laiškus, Izabelės rašytus tarnaitei 

apie savo meilę Loranui Briuji, ta istorija norom nenorom su- 
jaudintų. 

— Na, tikiuosi, leisit man juos paskaityti ilgai nelaukusi. 

— Žinoma, — atsakiau. - Nors Izabelės jausmai Loranui ga- 
lėjo būti tik aistringas susižavėjimas, nieko daugiau. 

— Tikrai, - pritarė jis. - Bet jei taip, tai kodėl tėvas paliko 
jums tą muilo akmens plokštelę kaip raktą į jūsų praeitį? Būtų 
buvę kur kas paprasčiau įdėti į voką Izabelės su jos vyru nuo- 
trauką. 

— Nežinau, - atsidusau. - Gal niekada ir nesužinosiu. Nes po 
1928 metų spalio, kai ji išvyko iš Paryžiaus į Rio, daugiau laiškų 
nebėra. Vadinasi, turiu daryti prielaidą, kad ji ištekėjo už Gus- 
tavo ir įsikūrė čia su juo. 

— Iš tiesų nemanau, kad viskas tuo ir baigėsi, - tarė Floria- 
nas, išimdamas dar vieną fotokopiją ir duodamas man. - Tai fo- 
tografuota 1929 metų sausį. Čia gipsinis Cristo galvos liejinys, 
ką tik iškeltas iš laivo, atgabenusio jį iš Prancūzijos. Tas keistas 
daiktas greta iš tiesų yra milžiniška plaštaka. Šioje nuotraukoje 
du vyrai. Vienas iš jų - Heitoras Levis, Cristo statybos projekto 
vadovas. Dabar atidžiau pažvelkit į kitą vyrą, - Florianas bakste- 
lėjo pirštu į nuotrauką. 

Įsižiūrėjau į veido bruožus vyro, atsirėmusio į Kristaus plaš- 
taką. Porą kartų palyginau su atvaizdu, kurį Florianas padavė 
prieš kelias minutes. 

— Dieve mano, juk tai Loranas Briuji! 

— Taip, čia jis. 

— Tai jis buvo čia, Rio? 

— Regis, taip. Manau, nereikia būti genijum, kad įspėtum, - 
jis atvyko čia iš Prancūzijos dėl Cristo projekto. 

— Ir galbūt pasimatyti su Izabele? - abejodama paklausiau. 

— Istorikas tokių prielaidų neturėtų daryti, o jūs skaitėt tik 

apie Izabelės jausmus Loranui. Negalim žinoti, ką jis jautė jai, — 
priminė man Florianas. 

— Tikrai. Bet laiškuose ji pasakoja, kaip Polio Landovskio 
dirbtuvėje pozavo skulptūrai, kuri dabar yra Orchidėjų namų 
sode. Ji rašo Luenai, savo tarnaitei, kad Loranas maldavo jos ne- 
grįžti į Braziliją, pasilikti Prancūzijoje. Įdomu, ar jis bus atsekęs 
paskui ją čia... Ir kaip mums sužinoti, ar jie vėl susitiko, kai Lo- 
ranas atvyko į Rio? 

— Paklausim jūsų draugės Jaros, - truktelėjo pečiais Floria- 
nas. — Jei jau davė tuos laiškus, manau, galima drąsiai sakyti - ji 
kažkodėl nori, kad sužinotumėt tiesą. 

— Bet baisiai bijo savo ponios. Paduoti man laiškus - tai 
viena, o kalbėtis su manimi, ką žino apie mano kilmę, yra visai 
kas kita. | 

— Maja, - tvirtai tarė Florianas, - nepasiduokit pesimizmui. 
Ji jau parodė pasitikinti jumis, kai padavė laiškus. Tai gal grįž- 
kim į jūsų viešbutį, ir aš juos perskaitysiu? 

— Gerai, - sutikau. 


=D 


Kai Florianas sėdėdamas mano prabangiame viešbučio kamba- 
ryje ėmėsi skaityti Belės laiškus, vėl perėjau skersai gatvę į Ipa- 
nemos paplūdimį ir atsigaivinau išsimaudžiusi didelėse Atlanto 
vandenyno bangose. Džiūdama saulėje nusprendžiau, kad Flo- 
rianas teisus ir man nereikia bijoti sužinoti tai, dėl ko atkeliavau 
iš kitos pasaulio pusės. 

Gulėdama ant šilto smėlio svarsčiau, ar nenoras viską at- 
skleisti susijęs su tuo, kad kiekvienas žingsnis artins prie tiesos 
apie tikruosius mano tėvus. Neturėjau supratimo, ar jie gyvi, ar 

mirę, ir kodėl tėtis Atlantas įdavė man raktą, vedantį dar toliau į 
praeitį, negu, logiškai mąstant, man reikėjo eiti. 

Ir kodėl senjora Karvaljo taip atkakliai nenorėjo pripažinti, 
kad jos duktė iš viso turėjo vaiką? Jauna moteris, ir tikrai tokio 
amžiaus, kad galėjo būti mano motina... 

Vėl prisiminiau tėčio Atlanto žodžius, išgraviruotus armilia- 
rinėje sferoje. 

Man negalima pabėgti, neturėčiau taip pasielgti. 


2 


— Ar norėtumėt nuvažiuoti su manimi į Orchidėjų namus — 
gal Jara papasakotų mums daugiau? - paklausiau Floriano grį- 
žusi į viešbučio numerį. 

— O kaipgi, —- atsakė jis nepakeldamas akių nuo skaitomo 
laiško. - Man dar liko du. 

— Išsimaudysiu po dušu, kol baigsit. 

— Gerai. 

Užsidariusi vonios kambario duris ir nusirengusi žengiau po 
vandens srove, stipriai jausdama Floriano buvimą gretimame 
kambaryje. Nors vos prieš dvi dienas jis man buvo visai sveti- 
mas, dėl ramaus jo nusiteikimo ir nesivaržymo jaučiau, lyg bū- 
čiau pažįstama su juo kur kas ilgiau. 

Jo knyga, kurią verčiau, buvo giliamintiška, jaudinanti ir ku- 
pina žmogiškojo nerimo. Todėl turbūt tikėjausi, kad jis žiūrės į 
save gerokai rimčiau, ne taip, kaip tas vyras, dabar sėdintis tik 
už kelių žingsnių kitame kambaryje. Išėjusi iš vonios kambario 
pamačiau, kad Florianas, tvarkingai sudėjęs laiškus į krūvelę, 
žvelgia pro langą į vandenyną. 

— Norit padėti juos į seifą? - paklausė jis. 

— Taip. 

Padavė man laiškus, ir aš žengiau atidaryti seifo. 

— Ačiū, Maja, - tarė jis staiga. 

— Už ką gi? - paklausiau, rinkdama kodą. 

— Kad leidot man perskaityti šiuos laiškus. Esu tikras, dau- 
gelis mano kolegų labai džiaugtųsi gavę galimybę juos paskai- 
tyti. Pats faktas, kad jūsų prosenelė buvo ten tuo metu, kai buvo 
kuriamas mūsų Cristo, gyveno po tuo pačiu stogu su Heitoru da 
Silva Kosta ir jo šeima ir net pozavo Landovskio dirbtuvėje, kai 
jis liejo formas, yra tiesiog stulbinantis. Aš tikrai pagerbtas, — 
tarė jis ir kiek parodijuodamas man nusilenkė. 

— Tai jūs nusipelnėt padėkos. Jau tiek daug padėjot man dė- 
liojant tos dėlionės daleles į vietas. 

— Na, tai važiuokim į tuos namus, pasižiūrėkim, gal galėsim 
padėti į vietą ir dar kelias daleles. 

— Jums teks palaukti gatvėje, Florianai. Pažadėjau Jarai nie- 
kam nesakyti apie laiškus. Nenoriu prarasti jos pasitikėjimo. 

— Tada tiesiog pasitarnausiu senjoritai kaip vairuotojas, — 
nusišypsojo jis. - Važiuojam? 

Išėję iš numerio, pasukom prie lifto, Florianas paspaudė 
mygtuką. Kai įžengėm vidun liftui atsidarius, pastebėjau, kad jis 
žvelgia į mano atspindį veidrodžiuose. 

— Jau šiek tiek įdegėt saulėje. Jums tinka. O dabar, - pri- 
dūrė jis, kai atsidarė durys į vestibiulį ir jis ryžtingai žengė, — 
pirmyn. 


=D 


Po dvidešimties minučių sustojome priešingoje gatvės pusėje 
netoli Orchidėjų namų. Važiuodami pro šalį pastebėjome, kad 

po mūsų vakarykščio apsilankymo aprūdiję geležiniai vartai už- 
rakinti sunkia pakabinamąja spyna. 

— Kas atsitiko? — paklausiau, kai abu išlipome iš automobi- 
lio. - Užrakinta todėl, kad senjora Karvaljo mano mus sugrįšiant? 

— Ir man panašiai atrodo, - atsakė Florianas, toldamas nuo 
manęs palei peraugusią gyvatvorę. - Ketinu apžiūrėti, gal yra ki- 
tas būdas patekti vidun, nesvarbu - teisėtas ar neteisėtas. 

Žvelgiau pro geležinius virbus į namą susinervinusi, mane 
buvo užliejęs nusivylimas. Bet galbūt mūsų apsilankymas tiesiog 
sutapo su anksčiau numatytu senosios ponios ir Jaros ketinimu 
išvažiuoti iš namų - kad ir pasisvečiuoti pas gimines. Ir tą aki- 
mirką supratau, kaip desperatiškai trokštu sužinoti apie praeitį, 
kuri - dabar buvau tuo įsitikinusi - priklauso man. 

Šalia išdygo Florianas. 

— Tie namai kaip tvirtovė. Apėjau aplink, bet nėra kito kelio 
vidun, nebent brautis pro gyvatvorę, o ta tartum pjūklas. Pažvel- 
gęs pro gyvatvorę užpakalinėje namo pusėje, mačiau, kad net 
langinės uždarytos. Atrodo, viskas mirtinai uždaryta, nieko nėra 
namie. 

— O kas, jei jos negrįš? - paklausiau ir išgirdau neviltį ir su- 
sierzinimą savo balse. 

— Sunku pasakyti, ar jos grįš, Maja. Gal tiesiog pataikėm ne- 
tinkamu laiku. Žiūrėkit, bent jau pašto dėžutė yra, todėl siūlau 
palikti Jarai raštelį su viešbučio adresu ir telefono numeriu. 

— O ką, jei jį suras senoji ponia? 

— Galiu visiškai tvirtai užtikrinti, kad senjora Karvaljo grį- 
žusi neims raustis pašto dėžutėje. Ji kitos epochos žmogus, tai 
jos tarnaitės darbas. Laiškus jai tikriausiai įteikia ant sidabrinio 
padėklo, - nusišaipė jis. 

— Gerai, - nenorom sutikau ir paėmusi iš rankinės užrašų 
knygelę ir rašiklį parašiau laiškelį Jarai, kaip siūlė Florianas. 


Septynios seserys > Majos istorija 305 


— Daugiau čia nėra ką veikti. Važiuojam, - tarė jis, kai pakė- 
lusi surūdijusį pašto dėžutės angos stogelį įmečiau laiškutį. 

Dvidešimties minučių kelionėje atgal į Rio centrą iš pradžių 
tylėjau netekusi pasitikėjimo savimi - po jaudinamo laiškų skai- 
tymo norėjau sužinoti daugiau, bet nepasisekė. 

— Tikiuosi, neketinat pasiduoti, - perskaitė mano mintis 
Florianas važiuojant palei Ipanemos paplūdimį. 

— Ne, nepasiduosiu. Bet iš tikro nežinau, ko imtis toliau. 

— Svarbiausia - kantrybė, Maja. Mums tiesiog reikės laukti, 
pažiūrėsim, ar Jara atsakys į jūsų laiškelį. Ir, aišku, reikės vis pasi- 
tikrinti nuvažiavus prie namų, gal jos jau grįžo. Paprastai tokio- 
mis aplinkybėmis nebūna didelės paslapties, tik kokia visiškai 
suprantama priežastis. Tad verčiau pagalvokim, kuo tai galima 
paaiškinti. 

— Jos išvažiavo aplankyti giminių? - balsu ištariau savo 
ankstesnį spėjimą. 

— Galimas daiktas, bet atsižvelgiant į tai, kokia silpna atrodė 
senoji ponia, abejotina, ar ji ištvertų ilgą kelionę. Juo labiau ma- 
lonius pašnekesius ten nuvykusi. 

— Tai gal jos išvažiavo bijodamos, kad mes sugrįšim? 

— Yra tokia galimybė, bet nepanašu, kad taip ir būtų. Senjora 
Karvaljo gyvena tuose namuose visą gyvenimą, ir net jei atrodė 
nelinkusi kalbėtis apie galimą jūsų giminystę su ja, mes juk la- 
bai neužsipuolėm, - svarstė jis vairuodamas. - Aš manau, yra 
tik viena priežastis, dėl kurios nei ponios, nei tarnaitės šiandien 
neradom namie. 

— Ir kokia gi? 

— Senjora Karvaljo susirgo ir turėjo būti paguldyta į ligo- 
ninę. Ketinu apskambinti visas miesto ligonines ir sužinoti, ar 
mano brangioji „senelės sesuo buvo paguldyta į kurią nors per 
pastarąsias dvidešimt keturias valandas. 

Susižavėjusi žvelgiau į Elorianą. 

— Gal taip ir bus. 

— Važiuosim į mano butą, susirasiu ligoninių telefono nu- 
merius, tada skambinsiu, - tarė jis sukdamas iš Vieira Souto 
gatvės į dešinę, užuot važiavęs palei pakrantę į mano viešbutį. 

— Elorianai, labai nenoriu jūsų varginti. Galiu tai padaryti 
savo nešiojamuoju kompiuteriu. 

— Maja, būkit gera, užsičiaupkit. Laiškai, kuriuos šįryt per- 
skaičiau, yra vieni įdomiausių, patekusių į rankas man, kaip is- 
torikui. Juose yra dar šis tas, apie ką jums kol kas nesakiau, ir dėl 
to jie dar patrauklesni. Galbūt net atskleis seną paslaptį, susijusią 
su Cristo. Todėl, patikėkit, mes tik padedam vienas kitam. Bet 
įspėju - mano namai ne visai tokie kaip Kopakabanos rūmai, - 
tarė jis mums tolstant nuo Ipanemos paplūdimio. 

Netrukus Florianas staigiai pasuko į dešinę ir sustabdė au- 
tomobilį nedidelėje betonuotoje aikštelėje priešais aptrupėjusį 
daugiaaukštį. Nuo viešbučio iki čia galėjai ateiti per kokias pen- 
kias ar dešimt minučių, bet atrodė kaip visai kitas pasaulis. 

— Na, - tarė jis, kai išlipom iš automobilio ir palypėjom laip- 
teliais iki durų, - sveika atvykusi chez moi . Lifto, deja, nėra. 

Jis atidarė duris ir ėmė lipti siaurais laiptais, žengdamas per 
dvi pakopas. 

Lipau ir lipau be galo jam iš paskos, kol pasiekėm nedidelę 
laiptų aikštelę ir jis atrakino duris. 

— Nesu iš puikiausių namų šeimininkų, bet vis dėlto tai na- 
mai, - jis vėl mane įspėjo. - Prašom į vidų. 

Florianas, įėjęs pro duris, žengė tolyn, o aš stabtelėjau ant 
slenksčio, sulaikyta nerimo akimirkos, kad įeinu į butą žmo- 
gaus, kuris man visais atžvilgiais nepažįstamas. Nustūmiau tą 


* pas mane (pranc.). 

mintį šalin, prisiminusi pirmąjį vakarą, kai mudu susipažinom 
ir jis turėjo grįžti namo įleisti vidun merginos, su kuria gyvena, 
ir nusekiau iš paskos. 

Įėjome į svetainę, Floriano apibūdintą kaip sąvartynas daiktų, 
kuriais pasinaudoji ir nebepadedi į vietą. Svečiams skirti odinė 
sofa ir fotelis buvo aplamdyti, o kavos stalelis apkrautas knygo- 
mis, popieriais, ten dar stovėjo dubenėlis su pridžiūvusio maisto 
liekanomis ir pilna ligi kraštų peleninė. 

— Nusivesiu jus į viršų. Ten daug maloniau, dievaži, - tarė 
jis, eidamas koridoriumi. 

Palypėję dar vienu laiptatakiu, atsidūrėme nedidelėje laiptų 
aikštelėje su dvejomis durimis, Florianas vienas atidarė, ir išvy- 
dau terasą, beveik visą dengiamą nuožulnaus stogo. Po juo sto- 
vėjo sofa, stalas ir kėdės, dar rašomasis stalas su nešiojamuoju 
kompiuteriu ant kampo, o virš jo buvo knygų lentyna. Priekinė 
terasos dalis po stogo užlaidu buvo atvira, ir palei visą pakraštį 
stovėjo gėlių vazonėliai, teikiantys spalvingo gyvumo. 

— Štai kur aš gyvenu ir dirbu. Įsitaisykit patogiai, - tarė jis, 
eidamas prie rašomojo stalo, atsidarė nešiojamąjį kompiuterį ir 
atsisėdo. 

Priėjau prie terasos krašto ir bematant veidu pajutau kepi- 
nančią saulę. Pasirėmusi alkūnėmis pažvelgiau į viršų ir vos už 
kelių šimtų metrų išvydau kalno šlaite be jokios tvarkos susigrū- 
dusius pastatus tartum atskirą miestą. Virš stogų vėjelyje skraidė 
aitvarai, buvo girdėti duslus barbenimas, lyg kas muštų būgną. 

Buvusi tik steriliame viešbučio kambaryje, staiga pasijutau 
lyg užčiuopusi pirštu tikrą tvinkčiojantį miesto pulsą. 

— Čia gražu, - tyliai tariau. - Ar ten favela? — parodžiau į 
namus kalno šlaite virš mūsų. 

— "Taip, vos prieš kelerius metus labai pavojinga. Narkotikai 
ir žmogžudystės ten buvo kasdienybė, ir nors favela ribojasi su 

Ipanema, vienu iš prašmatniausių Rio rajonų, niekas nenorėjo gy- 
venti artimiausiose gatvėse, - paaiškino Florianas. - Bet dabar ten 
apsitvarkyta, vyriausybė net įrengė keltuvą favelos gyventojams. 
Kai kas sako, kad už tuos pinigus verčiau reikėjo suteikti jiems 
nors elementarią sveikatos apsaugą, bet tai bent jau pradžia. 

— Brazilija labai suklestėjo, ar ne? - paklausiau. 

— Taip, bet, kaip visada būna sparčiai augant ekonomikai, iš 
pradžių tik nedidelė dalis gyventojų laimi savo dalį iš susikaupu- 
sio turto, o daugumai neturtingųjų mažai kas keičiasi. Šiuo metu 
taip pat yra Indijoje ir Rusijoje. Kaip buvę, kaip nebuvę, - atsi- 
duso Florianas, - nesileiskim svarstyti socialinio neteisingumo 
čia, Brazilijoje. Tai mano mėgstama tema, bet mes juk turim ap- 
tarti kitus dalykus. - Jis vėl sutelkė dėmesį į kompiuterį. - Darau 
prielaidą, kad senjora Karvaljo yra viena iš nedaugelio laimin- 
gųjų, kurie išgali išvengti baisių valstybinių Rio ligoninių. Taigi 
ieškau sąrašo privačių, tada galėsim ten skambinti. Na, štai. — 
Priėjusi pasilenkiau ir jam per petį įsižiūrėjau į ekraną. - Turim 
apie dešimtį. Išspausdinsiu jų telefono numerius. 

— Ar negalėtume jų pasidalyti per pusę? - pasiūliau. 

— Gerai, - sutiko jis. - Tiktai būtinai prisistatykit kaip ar- 
tima giminaitė, gal kokia anūkė, - ironiškai žvilgtelėjo į mane 
Florianas, - antraip jums jokios informacijos nesuteiks. 

Florianas penkiolikai minučių nulipo žemyn su savo mobi- 
liuoju, o aš likau terasoje su savuoju ir ėmiau skambinti nume- 
riais iš sąrašo. Nė vienas skambutis nepradžiugino - su kuo tik 
kalbėjau, visi tvirtino, kad jokia senjora Karvaljo nebuvo pagul- 
dyta per pastarąsias dvidešimt keturias valandas. Kai pagaliau 
pasirodė nešinas padėklu Florianas, jo veidas bylojo tą patį. 

— Tik nenusiminkite taip, Maja, - tarė jis, padėjęs ant stalo 
negilią lėkštę su įvairių rūšių sūriais, saliamiais ir šviežiu ilgu 
batonu. - Užkąskim ir pagalvokim. 

Valgiau kaip išbadėjusi, tik dabar susivokiau, kad jau po še- 
šių vakaro, 0 aš nuo pusryčių nieko burnoj neturėjau. 

— Kokia ten paslaptis, kurią, manot, būtų galima atskleisti 
iš kažko, ką radot Belės laiškuose? - priminiau Florianui, kai jis 
pavalgęs nuėjo į atvirą terasos dalį prisidegti cigaretės. 

— Na, - tarė jis, pasilenkęs per turėklą ir žvelgdamas į prie- 
blandą, - visada buvo manoma, kad Landovskio Cristo rankų 
modelis buvo jauna moteris, kurią Belė mini savo laiškuose, 
Margarita Lopes de Almeida. Belės laiškai tai patvirtina - Mar- 
garita tikrai lankydavosi Landovskio dirbtuvėje ir buvo talen- 
tinga pianistė. Per visą gyvenimą Margarita nė karto nepaneigė 
gandų, kad tai jos rankos puošia skulptūrą. O paskui, prieš ke- 
lerius metus gulėdama mirties patale, ji to išsigynė, pasakė, kad 
Landovskis pasinaudojo ne jos rankų kopija. | 

Florianas stebėjo mane, ar spėju sekti, kur jis suka. 

— Belė rašo, kad tuo pat metu kaip Margaritos buvo atlietos 
ir jos rankos, - pasakiau. 

— Būtent. Žinoma, galbūt nė viena iš tų formų nebuvo pa- 
naudota galutinei Landovskio skulptūrai, ir Margarita visada 
šiek tiek abejojo. Kas žino? Gal tos rankos ir buvo Izabelės, mer- 
ginos, kuri tuo metu lankydavosi su ja dirbtuvėje. 

— Dieve mano, - pratariau, dar iki galo neįsisąmoninusi, 
kaip svarbu tai, ką sako Florianas. Gali būti, kad taip įspūdin- 
gai, su meile, globojamai ištiestos rankos virš pasaulio apačioje 
iš tiesų yra mano prosenelės. 

— Atvirai kalbant, abejoju, ar kada galėsim įsitikinti, kur 
tiesa, bet galit suprasti, kodėl tie laiškai mane taip sujaudino, - 
tarė Florianas. - Sujaudins ir dar daugelį, jeigu Jara sutiks, kad 
jūs pasidalytumėt jų turiniu su visu pasauliu. Taigi ne vien tam, 
kad atskleistume jūsų kilmę, Maja, bet ir visos Brazilijos labui 
negalim liautis mėginę sužinoti daugiau. 

— "Taip, negalim, - pritariau. - Bet dabar juk priėjom akla- 
vietę? 

— Todėl prieš planuodami kitą ėjimą turim paprasčiausiai 
atsitraukti atgal. 

— Na, esu pagalvojusi dar apie vieną dalyką, - prasitariau. 

— Ir apie ką gi? - padrąsino mane Florianas. 

— Jara labai aiškiai pasakė, kad jos ponia sunkiai serga. Kad 
senjora Karvaljo greitai mirs. Tada pagalvojau, kad Jara tuo gal- 
būt naudojasi kaip dingstimi mūsų atsikratyti. Bet senjora Kar- 
valjo iš tiesų atrodė silpna, ant stalo šalia jos buvo pilna vaistų 
buteliukų. Trumpai tariant, Šveicarijoje, jei žmogui artėja gyve- 
nimo pabaiga ir kankina baisūs skausmai, jis guldomas į nepa- 
gydomų ligonių slaugos namus. Ar Brazilijoje tokių yra? 

— Turtuoliams - taip, yra. Tiesą sakant, vieni iš jų yra čia 
pat už Rio, jiems vadovauja vienuolės. O Airis Kabraliai buvo 
dievobaiminga katalikų šeima. Žinot, Maja, jūs gal ir neklystat. 

Elorianas atsistojo ir žengė prie kompiuterio, tik staiga atsi- 
lapojo durys. Tamsiaplaukė mergytė su „Hello Kitty“ marškinė- 
liais ir rausvais šortais puolė per kambarį Florianui į glėbį. 

— Papai! 

— Sveika, minha peguena. Kaip sekėsi šiandien? 

— Viskas buvo gerai, bet pasiilgau tavęs. 

Tada mano akys nukrypo į tarpdurį, ten stovėjo jauna liekna 
moteris. Jos akys trumpam apsistojo ties manimi ir su šypsena 
pasilabinusi jas vėl nukreipė į mergytę. 

— Eikš, Valentina, tavo tėtis užsiėmęs, o tau reikia nusiprausti 
po dušu. Kai oras toks šiltas, po pamokų mes buvom nuėjusios 
į paplūdimį, - pridūrė moteris nė vienam iš mūsų konkrečiai. 

— Ar negalėčiau nors kiek su tavim čia pabūti, papai? - Va- 
lentina patempė lūputes, kai tėvas ją pastatė ant grindų. 

— Eik nusiprausk po dušu, o kai bus metas gulti, atsinešk 

savo knygutę, paskaitysiu tau dar vieną skyrių. - Jis švelniai pa- 
bučiavo ją į tamsų viršugalvį ir stumtelėjo į moters pusę. - Pasi- 
matysim vėliau, guerida. 

— Ir man jau reikia eiti, - tariau stodamasi, kai durys užsi- 
darė. - Ir taip daug jūsų laiko atėmiau. 

— Neisit, kol nesusisieksim su vienuolyno slaugos ligonine, 
kurią turėjau omenyje, - tarė Florianas, sėsdamasis prie savo ne- 
šiojamojo kompiuterio. 

— Jūsų dukrelė graži. Panaši į jus, - pasakiau pastabą. - Kiek 
jai metų“ 

— Šešeri, - atsakė jis, baksnodamas į klaviatūrą. - Štai, jau ir 
turim. Čia telefono numeris, nors abejoju, ar jų priimamajame 
tokiu metu kas nors sėdi. Vis dėlto pamėginsiu. 

Stebėjau, kaip jis žiūrėdamas į ekraną renka numerį mobi- 
liuoju ir prideda jį prie ausies. Po kelių sekundžių paspaudžia 
mygtuką. 

— Kaip ir maniau, nedarbo valandomis galima skambinti 
skubios pagalbos numeriu, bet jeigu juo pasinaudotume, sukel- 
tume įtarimą. Kai susirūpinęs giminaitis skambina į ligoninę 
ieškodamas artimiausio ir brangiausio žmogaus, tai viena, bet 
visai nepanašu, kad artimi šeimos nariai nežinotų apie saviškį, 
paguldytą į slaugos ligoninę. Tad, manau, mes rytoj ten nuva- 
žiuosim. 

— Tai gali būti dar viena aklavietė. 

— Taip, gali, bet man nuojauta sako, kad tai vienintelis da- 
lykas, kurio verta imtis. Gerai sumanėt, Maja, - tarė jis šiltai, 
pritariamai šypsodamasis. - Kad kiek, paversiu jus istorijos de- 
tektyve. 

— Rytoj pamatysim. O kol kas palieku jus ramybėje, - tariau 
stodamasi. 

— Pavėžėsiu iki viešbučio, - pakilo ir Florianas. 

— Aš tikrai galiu pareiti pėsčia, - tvirtai tariau. 

— Gerai. Ką, jei rytoj dvyliktą? Pusę dešimtos mokykloje su- 
sitinku su mokytojais. Jie mano, kad Valentinai gali būti dislek- 
sija, — tarė jis atsidusdamas. 

— Na, žinoma, gaila, jeigu taip būtų. Mano sesuo Elektra dis- 
leksikė - bet viena iš apsukriausių mano pažįstamų žmonių, - 
paguodžiau jį. - Labanakt, Elorianai. 

Rytą nubudusi pasiėmiau iš seifo Jaros duotus laiškus ir dar kartą 
perskaičiau tuos, kuriuos Belė siuntė Luenai iš Paryžiaus. Šį kartą, 
užuot desperatiškai ieškojusi savo kilmės rakto, peržiūrėjau juos 
kaip Florianas - istoriko akimis. Ir supratau, kodėl tie laiškai jį 
taip sujaudino. Paskui atidėjau juos ir priguliau ant pagalvių gal- 
vodama apie jį ir jo gražią dukrelę, jos mamą, kuri, mano akimis 
žiūrint, atrodė daugių daugiausia vos peržengusi dvidešimt. 

Kažkodėl stebino, kad Florianas pasirinko partnere tokią 
jauną moterį. Jei atvirai, kai motina ir duktė vakar parėjo namo, 
pajutau smigtelint pavydą. Kartais man atrodo, kad visas pasau- 
lis įsimylėjęs, tik ne aš. 

Išsimaudžiau po dušu, apsirengiau ir nusileidau į vestibiulį 
susitikti su Elorianu. Šį kartą jo ten nebuvo, tad atsisėdau pa- 
laukti. Jis atvažiavo po penkiolikos minučių, atrodė susirūpinęs, 
o tai nebuvo jam įprasta. 

— Labai atsiprašau, Maja. Susitikimas mokykloje užtruko il- 
giau, nei tikėjausi. 

— Nieko tokio, - patikinau jį, kai sėdome į „Fiatą“. - Ar vis- 
kas gerai? 

— Jei tik būtų gerai kas kartą, kai išgirsti, kad tavo brangiau- 
sias vaikas turi bėdų, — atsiduso jis. - Disleksija bent jau nu- 
statyta anksti, tad viliuosi, kad Valentina gaus taip reikalingą 

pagalbą ir paramą. Man, kaip rašytojui, labai liūdna ir ironiška, 
kad mano vaikas visą gyvenimą turės vargti su žodžiais. 

— Suprantu, tai skaudina. Labai gaila, - mėginau guosti, ne- 
žinodama, ką daugiau sakyti. 

— Ji tokia gera mergaitė, o gyvenimas jai nelengvas. 

— Na, iš to, ką mačiau vakar, aišku, kad ji bent jau turi abu 
mylinčius tėvus. 

— Vieną mylintį tėvą, - paprieštaravo Florianas. — Deja, 
mano žmona mirė, kai Valentina dar buvo kūdikis. Ligoninėje 
jai atliko paprastą operaciją, ji grįžo po dviejų dienų, o tada 
žaizda užsikrėtė. Aišku, mes tuoj pat kreipėmės į medikus pa- 
galbos, jie mums pasakė, kad žaizda užgis. Po dviejų savaičių 
Andrėja mirė nuo septicemijos. Tad galit suprasti, kodėl aš taip 
menkai gerbiu Brazilijos sveikatos apsaugą. 

— Labai apgailestauju, Florianai. Vakar pamaniau, kad... 

— Kad Petra jos mama? - Eloriano veidas kiek suminkštėjo, 
jis man šyptelėjo. - Maja, jai nėra nė dvidešimties, bet mano sa- 
vimeilė paglostyta, jei manot, kad toks senis kaip aš gali būti 
patrauklus tokiai jaunai gražiai moteriai. 

— O, - ištariau rausdama, - atleiskit. 

— Petra studijuoja universitete ir mano bute turi kambarį 
mainais už vaiko priežiūrą, ypač per mokinių atostogas. Visa 
laimė, Valentinos seneliai gyvena netoliese, ir ji dažnai pabūna 
pas juos, ypač kai aš rašau. Žmonai mirus jie siūlė paimti Va- 
lentiną visą laiką gyventi, bet aš atsisakiau. Kartais pasitaiko 
sunkumų, bet mes, regis, kažkaip juos įveikiam. Labai padeda 
tai, kad ji toks ramus vaikas. 

Vėl pažvelgiau į Elorianą naujomis akimis ir pajutau, kad 
šis žmogus nesiliauja manęs stebinęs. Susimąsčiau, koks tuščias 
mano gyvenimas, palyginti su tokiu sudėtingu jo. 

— Ar turit vaikų, Maja? - paklausė jis. 

— Ne, - atsakiau iškart. 

— Ar planuojat ateityje? 

— Vargu. Neturiu nieko, kas man jų parūpintų. 

— O įsimylėjusi buvot, Maja? 

— Buvau kartą, bet iš to nieko neišėjo. 

— Esu tikras, kas nors atsiras. Sunku būti vienam. Net turė- 
damas Valentiną kartais tai jaučiu. 

— Taip bent jau saugu, - sumurmėjau nesusilaikiusi. 

— Saugu? - tarė jis ir keistai į mane pažvelgė. - Meu Deus, 
Maja! Mano gyvenime yra buvę labai skausmingų akimirkų, 
ypač kai mirė žmona. Bet „saugu“ - tai jau kažkas tokio, ko nie- 
kada netroškau. 

— Aš ne visai tai norėjau pasakyti, - beatodairiškai atsitrau- 
kiau paraudusi iš sumišimo. 

— Žinot, manau, būtent tai - kaip apgailėtina. Be to, pasi- 
slėpti nuo pasaulio niekada nepavyks, nes vis tiek kiekvieną rytą 
turit susitikti save veidrodyje. Būtumėt prasta lošėja. - Jis staiga 
nusišypsojo, pajutęs, kaip esu įsitempusi, ir norėdamas padėti 
atsipalaiduoti. - Na, ir ką darysim, nuvažiavę į vienuolyną? 

— O kąjūs siūlot? - paklausiau, dar sukrėsta mūsų pokalbio. 

— Mes pasiteirausim, ar jūsų senelė ten paguldyta, manau. 
Pradėsim nuo to. 

— Gerai. 

Toliau važiavom tylėdami, aš vis dar gailėjausi nejučia prasi- 
tarusi ir jaučiausi įskaudinta Floriano reakcijos į mano žodžius. 
pro langą į gamtovaizdį. 

Pagaliau įsukom į lenktą žvyruotą keliuką ir sustojom prie- 
šais didelį niūrų pilko akmens pastatą. Sūo Sebastiūo, Šventojo 
Sebastijono, Rio globėjo, vienuolynas buvo pastatytas prieš du 
šimtus metų ir iš pažiūros nedaug sumodernintas. 

— Einam? - paklausė Florianas ir drąsinamai spustelėjo ranką. 

— "Taip, - atsakiau, ir abu, išlipę iš automobilio, patraukėm 
prie durų. 

Įžengę vidun atsidūrėme dideliame aidinčiame vestibiulyje. 
Čia nebuvo nė vieno žmogaus, ir aš pašnairavau į Florianą. 

— Kadangi tai veikiantis vienuolynas, ne vien slaugos namai, 
ligoninė tikriausiai atskirame sparne. A, štai kur, - tarė jis mums 
sustojus priešais senovišką netoli durų bakelito plokštėje įmon- 
tuotą skambutį. Ji paspaudė, ir kažkur pastate garsiai sučirškė. 
Po kelių sekundžių vestibiulyje pasirodė vienuolė ir priėjo prie 
mūsų. 

— Kuo galiu padėti? 

— Matote, mes žinome, kad į vienuolyną yra atvykusi mano 
žmonos senelė, - tarė Florianas. - Nesitikėjome, kad ji pateks čia 
taip greitai, ir mums labai neramu dėl jos sveikatos. 

— Kuo vardu ligonė? 

— Senjora Beatrisė Karvaljo, - atsakė Florianas. - Ji čia tu- 
rėtų būti su tarnaite Jara. 

Vienuolė nužvelgė mus ir pagaliau linktelėjo. 

— Taip, ji su tarnaite čia. Bet dabar nelankymo valandos 
giminaičiams, ir senjora Karvaljo prašė jos netrukdyti. Jūs, be 
abejo, žinote, kaip sunkiai ji serga. 

— Žinome, — ramiai atsakė Florianas. - Mes ir nenorime 
drumsti ramybės senjorai Karvaljo, bet gal būtų galima pasikal- 
bėti su Jara, jos tarnaite, paklausti, ar nereikia ko nors paimti iš 
namų. Būtų malonu ten nuvažiuoti ir jai atvežti. 

— Palaukite čia, pažiūrėsiu, gal surasiu senjorą Kanterino. 

Vienuolė nusigręžė ir nuėjo, o aš susižavėjusi pažvelgiau į 
Elorianą. 

— Puikiai sumanėt, - pasakiau. 

— Na, žiūrėsim, ar Jara su mumis kalbėsis, nes, pasakysiu 

jums štai ką: verčiau stoti akis į akį su gauja ginkluotų plėšikų 
negu su keliomis vienuolėmis, serginčiomis vieną iš kaimenės 
avelių paskutinėmis jos dienomis šioje žemėje. 

— Bent jau žinom, kur ji yra. 

— Taip. Matot, Maja? —- padrąsino jis mane. - Kai pasitiki 
nuojauta, dažniausiai tai pasiteisina. 

Kad prasiblaškyčiau, kol laukiame, išėjau į lauką ir atsisėdau 
ant suolo, pastatyto patogioje vietoje, iš kurios buvo matyti nuo- 
stabus Rio vaizdas apačioje. Judrios miesto gatvės iš čia atrodo 
kaip tolimas sapnas, pagalvojau, o varpas išmušė vidurdienį, 
kviesdamas vienuoles melstis. Taiki atmosfera mane nuramino, 
šmėstelėjo mintis, kad ir aš būčiau laiminga galėdama praleisti 
čia paskutines gyvenimo dienas. Atrodė, tartum vienuolynas 
būtų pakilęs kažkur tarp žemės ir dangaus. 

Krūptelėjau pažadinta iš svajonių - kažkas ranka plekšnojo 
man per petį. Atsigręžusi pamačiau Florianą su Jara šalia, aki- 
vaizdžiai susijaudinusia. 

— Paliksiu jus, ponios, kuriam laikui vienas, - diplomatiškai 
tarė Florianas ir nuėjo tolyn į parką. 

Aš atsistojau. 

— Labas. Ačiū, kad atėjot su manimi susitikti. 

— Kaip mus suradot? - sušnypštė Jara, tartum bijodama, kad 
išgirs jos ponia, esanti kažkur toli tarp vienuolyno sienų. - Sen- 
jora Karvaljo labai nerimautų sužinojusi, kad jūs čia buvot. 

— Gal atsisėstumėt, - mostelėjau į suolą. 

— Galiu pabūti vos kelias minutes, nes jei senjora Karvaljo 
sužinos, kad su jumis kalbėjausi... 

— Pažadu duoti jums abiem ramybę, kai tik galėsiu. Bet, Jara, 
juk suprantat, kodėl perskaičiusi laiškus, kuriuos man davėt, bū- 
tinai norėjau vėl su jumis pasikalbėti? 

Pagaliau ji atsisėdo ant suolo. 

— "Taip, - atsakė atsidususi. - O padavusi tuoj pat ėmiau dėl 
to gailėtis. 

— Tai kodėl davėt? 

— Todėl, kad... - Jara gūžtelėjo kaulėtais pečiais. - Kažkas 
man pašnibždėjo, kad turėčiau duoti. Jūs turit suprasti - senjora 
Karvaljo mažai ką žino apie savo motinos praeitį. Jos tėvas sau- 
gojo nuo to, kai... - Liesomis rankomis ji nervingai pasilygino 
sijoną. 

— Kai?.. - neatstojau aš. 

Ji papurtė galvą. 

— Negaliu kalbėtis su jumis čia. Jūs nieko nesuprantat. Sen- 
jora Karvaljo atvažiavo čia mirti. Ji labai silpna, jai nebedaug 
liko. Reikia duoti jai ramybę. 

— Aš suprantu. Bet, senjora, būkit gera, pasakykit, gal žinot, 
kas nutiko Izabelei Bonifacijo grįžus iš Paryžiaus. 

— Ji ištekėjo už jūsų prosenelio Gustavo Airis Kabralio. 

— Tiek ir aš žinau, bet kaipgi Loranas Briuji? Jis tikrai buvo 
Brazilijoje. Mačiau jį nuotraukoje Rio prie Cristo. Aš... 

— Ša! — tildė mane Jara, neramiai dairydamasi. - Malonė- 
kite! Negalima kalbėti apie tuos dalykus čia. 

— Tai kur ir kada? - raginau matydama, kad jai širdį plėšo 
noras likti ištikimai savo poniai ir troškimas kalbėti toliau. - 
Jara, labai prašau, prisiekiu, čia esu ne tam, kad pridaryčiau 
bėdų, aš tik noriu sužinoti savo kilmę. Juk kiekvienas žmogus 
turi tokią teisę? Jei žinot, maldauju, pasakykit man. Tada tikrai 
išvyksiu. 

Mačiau, kaip ji žvelgdama į tolį akimis susirado Cristo - Jo 
galvą ir rankas šiuo metu dengė debesis. 

— Gerai. Bet ne čia. Rytoj turiu grįžti į namus paimti kelių 
daiktų, kurių paprašė senjora Karvaljo. Susitiksime ten antrą va- 
landą. O dabar būkit gera, važiuokit iš čia! 

Jara jau stovėjo, atsistojau ir aš. 

— Ačiū! - šūktelėjau pavymui, o ji skubiai nutolo ir įėjo pro 
vienuolyno duris. 

Pamačiau atsirėmusį į automobilį Florianą ir pasukau prie jo. 

— Pavyko? - paklausė jis. 

— Ji susitiks su manimi rytoj popietę Orchidėjų namuose, — 
atsakiau, kai jis atidarė man dureles ir įsėdau. 

— Tai fantastiška žinia, Maja, - tarė jis įjungęs variklį, ir mes 
išvažiavom. 

Mums artėjant prie miesto pasijutau bepravirkstanti. 

— Ar gerai jaučiatės? - paklausė Florianas, kai sustojome 
prie viešbučio. 

— Taip, ačiū, - atsakiau trumpai, nepasitikėdama savimi dar 
ką nors sakyti, nes girdėjau, kaip virpa mano balsas. 

— Gal užsuktumėt pas mus šįvakar? Valentina tikriausiai 
ruošia man vakarienę. Būtų malonu, jei pabūtume drauge. 

— Ne, aš nenoriu trukdyti. 

— Nė kiek netrukdysit, tikrai. Tiesą sakant, šiandien mano 
gimtadienis, - tarė jis truktelėdamas pečiais. — Šiaip ar taip, kaip 
jau sakiau, esat labai laukiama. 

— Sveikinu su gimtadieniu, - tariau jausdamasi arba be pa- 
grindo kalta, kad nežinojau, arba įsižeidusi, kad nepasakė anks- 
čiau. Negalėjau apsispręsti. 

— Ačiū. Na, o jei nebūsit su mumis šįvakar, ar man užsukti 
jūsų rytoj nuvežti į Orchidėjų namus? 

— Florianai, jau tikrai daug padėjot. Galiu nuvažiuoti ir taksi. 

— Maja, būkit gera, man būtų malonu, - patikino jis. - Ma- 
lau, kad esat prislėgta. Nenorėtumėt apie tai pasikalbėti? 

— Ne. Rytoj, kai gerai išsimiegosiu naktį, jausiuosi puikiai. — 
Išuvau beatidaranti dureles, bet jis švelniai uždėjo ranką man ant 
riešo. 

— Nepamirškit, jūs dar gedite. Vos prieš dvi savaites netekote 
tėvo, ir ši... odisėja į praeitį gali emociškai trikdyti. Pamėginkit 
būti geresnė sau, Maja, - pridūrė jis tyliai. - Jei manęs prireiks, 
žinot, kur gyvenu. 

— Ačiū. 

Išlipau iš automobilio, skubiai perėjau vestibiulį ir liftu pa- 
kilau į savo aukštą. Pagaliau patekusi į savo kambario prie- 
globstį leidau ašaroms lietis. Nors ką konkrečiai apverkiau, nė 
nenumaniau. 

Pagaliau užmigau, o nubudau ramesnė. Buvo jau po keturių, tad 
nuėjau į paplūdimį ir paplaukiojau gaiviose Atlanto bangose. 
Žingsniuodama atgal į viešbutį prisiminiau Florianą ir kad šian- 
dien jo gimtadienis. Jis buvo man labai geras - gal reikėtų bent 
butelį vyno nunešti dovanų. 

Po dušu plaudama nuo kūno paplūdimio smėlį įsivaizdavau, 
kaip Valentina, šešiametė Floriano dukrelė, ruošia jam gimta- 
dienio vakarienę. Tas vaizdas net gniaužė širdį, sunku buvo pa- 
kelti. Florianas užaugino ją beveik pats vienas, nors būtų lengvai 
galėjęs atiduoti seneliams. 

Supratau, kad matydama tėvą su dukterimi drauge ir aki- 
vaizdžią jų abipusę meilę aš praradau pusiausvyrą. O ką jau kal- 
bėti apie kandžias Floriano pastabas mano adresu važiuojant į 
vienuolyną. 

Maja, tu privalai save įveikti, griežtai pasakiau sau žinodama, 
kad dėl to, kas įvyko ir tebevyksta, jaučiuosi taip, tartum mano 
apsauginis kiautas būtų lėtai nuplėšiamas ir apnuoginama tokia 
jautri mano esybė. Privalau su tuo susidoroti. 

Apsirengusi išklausiau telefono žinutes - pirmą kartą per tris 
dienas. Ir Tigė, ir Alė, akivaizdžiai išgirdusios iš Ma apie staigų 
mano išvykimą, prašė paskambinti, kad žinotų, kur esu nusi- 
danginusi. Nusprendžiau susisiekti su jomis rytoj, po susitikimo 
su Jara, tada gal galėsiu joms atskleisti, kodėl aš čia. 

Parašiau abiem žinutes, kad viskas puiku ir jau greitai para- 
šysiu elektroniniu paštu, kokių turiu naujienų, tada, pavertusi 
ankstesnes mintis ryžtingais veiksmais, iš viešbučio nuėjau į 
centrinę Ipanemos dalį. Susiradau prekybos centrą ir nupirkau 
du butelius geriausio jų turimo raudonojo vyno ir šokoladinių 
saldainių Valentinai. Perėjau judrią triukšmingą aikštę, trau- 
kiančią vietinius į naktinį turgų, ir pasukau į gatvę, kur gyveno 
Florianas. 

Užlipusi laiptais gavau rinktis iš penkių skambučių. Paspau- 
džiau pirmą, bet negavau atsakymo, tada antrą ir trečią. Spus- 
telėjusi paskutinį ir vėl išgirdusi tylą, jau buvau beapsisukanti ir 
sprunkanti atgal į viešbutį, bet iš kažkur aukštai išgirdau šūk- 
telint: 

— Ei, Maja! Spustelkit viršutinį, ir aš jus įleisiu. 

— Gerai, - atsakiau jam. 

Po kelių sekundžių buvau prie jau atvirų jo buto durų. 

— Mes virtuvėje, - pranešė jis, kai įėjau. — Lipkit į pastogės 
terasą, aš pas jus ateisiu. 

Padariau kaip prašoma, spėjau užuosti prideginto maisto 
kvapą, pasklidusį po apatinius kambarius. Stovėdama žvelgiau 
iš terasos į saulę, sėdančią už kalno šlaito, priglobusio favelą. Pa- 
galiau kiek suprakaitavęs atėjo Florianas. 

— Labai atsiprašau. Valentina užsispyrė be niekieno pagalbos 
pašildyti patiekalą, kurį Petra padėjo jai pagaminti man šiam va- 
karui. Deja, ji atsuko dujas iki galo, ir bijau, kad tai jau sudeginta 
auka mano gimtadienio vakarienei. Palikau ją virtuvėje, kad su- 

dėtų į lėkštes, bet ji klausia, gal ir jūs norėtumėt. Manau, man 
prireiks pagalbos viską sudoroti, - prisipažino jis. 

— Jeigu tikrai visiems užteks, tada taip, norėčiau pasilikti. 

— O, bus sočiai, - tarė jis, pastebėjęs butelius ir saldainius. 

— Noriu palinkėti jums laimės gimtadienio proga, - tariau, — 
ir padėkoti už pagalbą. 

— Labai miela, Maja, aš dėkingas. Eisiu paimti antros vyno 
taurės ir pasižiūrėsiu, kaip sekasi virėjai apačioje. Pasakysiu jai, 
kad per vakarienę turėsim viešnią. Prašom sėstis. 

Išeidamas jis mostelėjo į stalą, ir aš pamačiau, kad jis užties- 
tas balta nėrinių staltiese ir rūpestingai padengtas dviem. Stalo 
viduryje matomiausioje vietoje stovėjo didelis savo darbo svei- 
kinimo atvirukas, jame nupieštas vyras su rankomis ir kojomis 
kaip pagaliukai ir užrašyta: Feliz Aniversūrio Papai! 

Pagaliau grįžo Florianas, nešinas vyno taure, papildomais 
stalo įrankiais ir dviem dubenėliais su maistu. 

— Valentina liepė mums pradėti valgyti, - pasakė jis, dėda- 
mas viską nuo padėklo ant stalo, ir ėmėsi atidaryti mano atneštą 
butelį vyno. 

— Ačiū, - padėkojau, kai jis atnešė dar vieną kėdę prie stalo 
ir įsitaisė kitoje. - Tikrai tikiuosi, kad jums netrukdau. Ir kad 
Valentina nepyks dėl nekviestos viešnios per ypatingą jos vaka- 
rienę su tėčiu. 

— Atvirkščiai - ji labai apsidžiaugė. Tiktai įspėju, ji vis va- 
dina jus mano simpatija. Todėl tiesiog nekreipkit dėmesio, ji 
nuolat mėgina supiršti savo vargšą senuką papai. Sūude! - tarė 
jis, keldamas savo taurę prie manosios. 

— Sūude. Ir daug laimės gimtadienio proga, - pasveikinau jį. 


* Daug laimės gimtadienio proga, tėti! (Port.) 

Įėjo Valentina, atnešė dar vieną dubenėlį ir droviai padėjo 
priešais mane ant stalo. 

— Labas, - tarė ji. - Papai sakė, kad tu vardu Maja. Gražus 
vardas. Ir tu pati graži - ar ne? - pridūrė ji kreipdamasi į tėvą ir 
atsisėdo prie stalo tarp mudviejų. 

— Manau, Maja tikrai labai graži, - galantiškai pritarė Floria- 
nas. - O vakarienė atrodo skaniai. Ačiū tau, guerida. 

— Papai, mes abu žinom, kad ji prisvilo, skonis bus bjaurus, 
tai dėl manęs gali ją išmesti į atliekų kibirą, o mes verčiau valgy- 
kim šokoladą, - pragmatiškai atsakė Valentina, žvelgdama į mano 
atneštus saldainius. - Aš dar nekokia virėja, - truktelėjo ji pečiais 
ir įsmeigė į mane tamsias akis. - Ar tu ištekėjusi? - paklausė, kai 
visi nedrąsiai paėmėm šakutes, kad pradėtume valgyti. 

— Ne, neištekėjusi, Valentina, - užgniaužiau šypseną dėl to- 
kios atviros apklausos taktikos. 

— O simpatiją turi? - klausinėjo toliau. 

— Ne, šiuo metu neturiu. 

— Tai gal papai gali būti tavo simpatija? - pasiūlė ji, įsidėjo 
šakute valgio į burną, kelias sekundes pakramtė, tada be jokių 
ceremonijų išspjovė atgal į dubenėlį. 

— Valentina! Tai šlykštu! - griežtai subarė ją Florianas. 

— Kaip ir šitai, - parodė ji į dubenėlį. 

— Na, o man visai patinka. Visada mėgau ant atviros ugnies 
keptą mėsą, - mirktelėjau jai. 

— Tikrai labai atsiprašau. Nebūtina jums to valgyti. Bent jau 
yra gerų saldumynų desertui. Kodėl čia atvažiavai, Maja? - pa- 
klausė ji manęs keisdama temą, nė nestabtelėjusi atsikvėpti. - Ar 
padedi papai dirbti? 

— Taip. Aš išverčiau tavo tėčio knygą į prancūzų kalbą. 

— Kalbi ne kaip prancūzė ir atrodai kaip brazilė. Ar ne, papai? 

— Taip, tu teisi, taip ji ir atrodo, - sutiko Florianas. 

— Tai gyveni Paryžiuje? - paklausė Valentina. 

— Ne, aš gyvenu Šveicarijoje, labai didelio ežero pakrantėje. 

Valentina delniukais pasirėmė smakrą. 

— Aš niekur daugiau nebuvau, tik Brazilijoje. Ar gali man 
papasakoti apie kraštą, kur gyveni? 

Stengiausi kuo įdomiau papasakoti apie Šveicariją. Kai pa- 
minėjau, kad žiemą būna daug sniego, Valentinos akys nušvito. 

— Nesu mačiusi sniego, tiktai paveikslėliuose. Gal galėčiau 
pas tave nuvažiuoti ir pagyventi, lipdyčiau iš sniego angelus, 
kaip kad tu lipdei su sesutėmis, kai buvai maža? 

— Valentina, labai nemandagu prašytis pas ką nors į svečius. 
Na, manau, jau metas nukraustyti stalą, - Florianas mostelėjo į 
puspilnius dubenėlius. 

— Taip, papai, nesirūpink, aš nunešiu. Tu čia sėdėk ir kalbė- 
kis su savo simpatija. 

Ji šelmiškai mudviem mirktelėjo, susidėjo ant padėklo visus 
tris dubenėlius ir išėjo rizikingai tarškindama jais, kai lipo že- 
myn laiptais. 

— Atsiprašau, - tarė Florianas, paėjęs nuo stalo ir atsirėmęs į 
terasos sieną prisidegti cigaretės. - Ji ne pagal metus gudri. Ma- 
tyt, todėl, kad yra vienintelis vaikas. 

— Visai nėra reikalo dėl jos atsiprašinėti. Ji klausinėja, nes 
yra protinga ir domisi aplinkiniu pasauliu. Be to, - pridūriau, — 
žinau iš patirties — ne tik vienturčiai vaikai gali būti anksti su- 
brendę. Aš esu viena iš šešių seserų, ir mūsų jauniausioji kaip tik 
tokia. Manau, jūsų dukrelė labai miela. 

— Vis neramu, kad per daug ją lepinu, skiriu per daug dė- 
mesio, norėdamas atlyginti tai, kad ji neturi mamos, - atsiduso 
Florianas. - Kad ir koks dabartinis etosas šiais klausimais, vyrai 
paprasčiausiai neturi įgimto motinystės instinkto kaip moterys. 
Nors aš labai stengiuosi išmokti, - pridūrė jis. 

— Bent aš manau, nesvarbu, kas auklėja, - vyras ar moteris, 
biologiniai tėvai ar įtėviai, - jeigu vaikas yra mylimas. Sakyčiau, 
laip? - gūžtelėjau pečiais. 

— Taip, manau, taip. Jus tikrai auklėjo labai neįprastai, Maja, 
sprendžiu ir iš to, ką dabar pasakojot Valentinai. Turbūt buvo ir 
sudėtinga, ir lengva. 

— Kurgi ne, - liūdnai nusišypsojau. 

— Norėčiau šį tą daugiau sužinoti. Ypač apie jūsų tėvą. Jis, 
regis, buvo labai įdomus žmogus. 

— Toks ir buvo. 

— Bet, sakykit, ar jaučiatės kiek ramiau negu, kaip man at- 
rodė, šįryt? - paklausė jis švelniai. 

— Taip. Jūs neklystat, aš dar tik imu susivokti, koks tas sukrė- 
timas netekus mylimiausio žmogaus. Čia būnant lengviau, nes 
vis dar galiu įsivaizduoti, kad tėtis namie. Bet pasakysiu atvirai — 
kai pagalvoju, kad grįšiu į tikrovę ir nerasiu jo ten, parvykusi iš 
Rio, man gniaužia širdį. 

— Tada pasilikit kiek ilgiau, - paragino jis. 

— Na, žiūrėsiu, kaip bus rytoj, kai susitiksiu su Jara, - atsidu- 
sau, neatsiliepdama į jo žodžius. - Bet jei tai niekur nenuves, nu- 
sprendžiau nebesiplėšyti ir nebeieškoti tiesos. Galų gale senjora 
Karvaljo aiškiausiai parodė, kad nenori nieko apie mane žinoti, 
nesvarbu, ar aš jai anūkė, ar ne. 

— Galiu suprasti, jei pažvelgsit į tai šitaip. Bet, Maja, juk dar 
nežinot, kas įvyko praeityje, kodėl ji taip nusiteikusi jūsų atžvil- 
giu, - skatino mane Florianas. - Nežinot nei kokia buvo jos vai- 
kystė. 

— Maja, - pro durų plyšį pasirodė Valentinos galvelė, - ar 
negalėtum ateiti man padėti? - paklausė ji garsiai šnabždė- 
dama. 

— Žinoma, - atsakiau, kildama nuo stalo, ir nusekiau paskui 

ją laiptais žemyn į virtuvę. Ten, tarp pridegintų puodų, stovėjo 
tortas su žvakutėmis. 

— Ar uždegsi jas? Papai neleidžia man degti degtukų. Įsta- 
čiau dvidešimt dvi, bet nežinau, kiek jam metų. 

— Manau, dvidešimt dviejų visai užteks, - nusišypsojau. — 
Uždekim jas užlipusios, kad neužgestų benešant. 

Viršutinėje laiptų aikštelėje užsiglaudėme už durų į pastogės 
terasą, ir aš rūpestingai uždegiau žvakutes, jausdama įsmeigtas 
Valentinos akis. Jos buvo tokios pat įžvalgios kaip tėvo. 

— Ačiū, Maja, - tarė ji, kai uždegiau paskutinę. - Padaviau jai 
tortą, kad iškilmingai įneštų pro duris, ir ji man nusišypsojo. - 
Gerai, kad čia esi. 

— Ir man čia gerai, - atsakiau ir supratau, kad tai tiesa. 

Išėjau po pusvalandžio, pastebėjusi, kad Valentina žiovauja ir 
prašo Floriano pasekti pasaką. 

— "Tai kaip rytoj, ar vežti jus, ar norėtumėt važiuoti į tuos na- 
mus viena? - paklausė jis, atidaręs buto duris. 

— Tikrai norėčiau, kad važiuotumėt, - atvirai prisipažinau. — 
Manau, man prireiks paramos. 

— Gerai. Tada susitinku su jumis rytoj pirmą valandą. - Flo- 
rianas pabučiavo mane pagal paprotį į abu skruostus. - Laba- 
nakt, Maja. 


2J 


Tą naktį miegojau gerai, ramiai, mano kūnas pagaliau prisitaikė 
prie naujos laiko juostos. Nubudau devintą, perėjau per gatvę į 
Ipanemos paplūdimį - tos maudynės jau tapo kasdieniu įpročiu. 
Grįžusi į kambarį, dar paskaičiau laiškus, užsirašiau, ko norė- 
čiau paklausti Jaros. Viršuje, terasoje ant viešbučio stogo, išgė- 
riau taurę vyno ir užkandau, stengdamasi nuraminti nervus. Ži- 
nojau - jeigu Jara atsisakys paaiškinti viską nuodugniau arba iš 
liesų nežinos, kaip tai įvyko, kad tėtis Atlantas mane įsivaikino, 
daugiau nebeturėsiu kur kreiptis. 

— Turit vilčių? - paklausė manęs Florianas, kai įsėdau į 
„Fiatą“. 

— Taip. Bent mėginu viltingai nusiteikti. 

— Gera mergaitė. Turite tikėtis, kad Jara jums padės, kol ne- 
nutiko priešingai. 

— Visa bėda, - pasakiau, - kad staiga supratau, kaip man tai 
svarbu. 

— Žinau, - pripažino jis. - Aš tai matau. 

Kai atvažiavom prie Orchidėjų namų, su palengvėjimu pa- 
matėm, kad nors vartai uždaryti, bet spynos nebėra. 

— Kol kas viskas gerai, - tarė Florianas. - Palauksiu jūsų čia, 
kol baigsit kalbėtis. 

— Taip manot? Aš nieko prieš, kad eitumėt kartu. 

— Tikrai nereikia. Jaučiu, bus geriau, jei kalbėsitės vienos, 
kaip moteris su moterimi. Sėkmės, - palinkėjo jis ir spustelėjo 
man ranką, kai buvau belipanti iš automobilio. 

— Ačiū. 

Giliai įkvėpusi perėjau skersai gatvę ir sustojau prie aukštų 
vartų. Stumtelėjau vieną jų pusę ir jie atsidarė girgždėdami, se- 
niai netepti. Įėjusi pro vartus, dar atsigręžiau į Florianą, žvel- 
giantį į mane iš automobilio. Pamojavusi nusisukau, paėjau ke- 
liuku ir užlipau laiptais prie durų. 

Jara jas tuoj pat atidarė, tikriausiai laukė prie jų. Įleidusi 
mane vidun uždarė duris ir užstūmė skląstį. 

— Ilgai negaliu užtrukti, - tarė ji įsitempusi, vesdama mane 
tamsiu koridoriumi į tą patį kambarį, kur anksčiau mudu su 
Elorianu kalbėjomės su senjora Karvaljo. 

Tik šį kartą langinės buvo sandariai uždarytos, kambarį pa- 
mėkliškai apšvietė vos viena blausi paprasta lemputė. 

— Prašom sėstis, - tarė ji. 

— Ačiū. - Aš atsisėdau ir pažvelgiau į Jarą, nervingai prisė- 
dusią ant kėdės kampučio priešais mane. - Labai atsiprašau, jei 
netikėtas mano pasirodymas sukėlė jums ir senjorai Karvaljo 
nerimo, - pradėjau nuo to. - Bet tikriausiai tuos laiškus man da- 
vėte ne šiaip sau, o dėl kažkokios priežasties. Turėjot numanyti, 
kad juos perskaičiusi panorėsiu sužinoti daugiau. 

— Taip, taip... - Jara pasitrynė kaktą. - Senjorita, turit su- 
prasti, kad jūsų senelė miršta. Kai jos nebebus, nežinau, ką da- 
rysiu. Ar ji iš viso paliks man kiek nors pragyvenimui. 

Iškart pagalvojau - turbūt Jara nori atlygio už suteiktą infor- 
maciją. Jei taip - ar ta informacija patikima? Jara bus pastebėjusi 
mano surauktą kaktą ir paskubėjo nuraminti. 

— Ne, aš neprašau pinigų. Tik sakau - jei ji sužinotų apie šį 
mudviejų pokalbį, galėtų apsispręsti kitaip ir nebeduoti pensi- 
jos, kaip buvo ketinusi. 

-— Bet kodėl? Ko tokio ji taip nenori, kad sužinočiau? 

— Senjorita Maja, tai susiję su jūsų motina Kristina. Ji išėjo iš 
šių namų daugiau kaip prieš trisdešimt ketverius metus. Neno- 
riu, kad senjora Karvaljo graužtųsi paskutinėmis savo gyvenimo 
dienomis. Ar suprantate? 

— Ne, ne visai, - atsakiau, visi nervų galiukai sudilgčiojo 
pirmą kartą paminėjus mano motiną. — Tai kodėl tada man da- 
vėt tuos laiškus? Juos parašė mano prosenelė prieš aštuoniasde- 
šimt metų, praėjo trys kartos, kol aš gimiau! 

— Kad suprastumėte, kas jums nutiko, turite žinoti, kas buvo 
anksčiau, - paaiškino Jara. - Nors aš galiu tik pakartoti, ką man 
sakė mano motina Luena, nes gimiau neilgai trukus, kai senjora 
Izabelė pagimdė senjorą Karvaljo. 

— Labai prašau, maldauju, Jara, papasakokit man viską, ką 
žinot, - raginau ją nujausdama, kad kiekviena sekundė brangi, 
kol Jaros nepaliko drąsa. - Prisiekiu, nieku gyvu nekelsiu jums 
pavojaus, nepasakysiu senjorai Karvaljo, kad su jumis kalbė- 
jausi. 

— Net jei žinotumėt, kad galit paveldėti šiuos namus? — 
žvelgė į mane Jara. 

— Užtikrinu jus, mane įsivaikino labai turtingas žmogus ir 
finansiniu atžvilgiu man nieko nereikia. Būkit gera, Jara. 

Kelias sekundes ji įdėmiai žvelgė į mane, tada pasidavė. 

— Laiškai, kuriuos skaitėte, - jie buvo rašomi mano moti- 
nai, - baigiasi tada, kai senjora Izabelė grįžo į Rio, taip? 

— Taip. Paskutinis buvo išsiųstas iš laivo, kai pakeliui iš 
Prancūzijos šis buvo sustojęs Afrikoje, - patvirtinau. - Žinau, 
kad Belė grįžo namo į Rio, mačiau archyvines jos vestuvių su 
Gustavu Airis Kabraliu nuotraukas. 

— Taip. Taigi pasakysiu, ką mano motina pasakojo apie Iza- 
belę, kas jai nutiko per paskesnius pusantrų metų... 


> Okzabelė «= 


Rio de Žaneiras 


1928 metų spalis 

— Izabele! Mano mylima dukrele, tu laimingai pas mus su- 
grįžai! - sušuko Antonijus, kai Belė, nulipusi laivo laipteliais, 
atsidūrė tiesiai jo laukiančiame glėbyje. Jis stipriai apkabino ją, 
paskui žengtelėjo atbulas pasižiūrėti. - Na, kas gi čia dabar? 
Lyg būčiau apkabinęs žvirblelį. Ar tu nieko nevalgei? Ir atro- 
dai tokia išblyškusi, princesa, bet tai turbūt nuo Šiaurės Euro- 
pos oro. Reikia, kad karšta savos šalies saulė nurausvintų tau 
skruostus. Eime, tavo lagaminą jau deda į automobilį netoliese 
prieplaukoje. 

— Kur m4e? - paklausė Belė, eidama šalia. 

Nors buvo jau spalis, bet dangus neįprastai pilkas ir niūrus, ji 
norėjo, kad bent išlindusi saulė nuskaidrintų nuotaiką. 

— Ji ilsisi namie, - atsakė tėvas. - Nesveikuoja. 

— Nieko nerašėt man laiškuose, - tarė Belė susirūpinusi. 

— Esu tikras, kai tu jau čia, ji taisysis greičiau. 

Tėvas sustojo prie prašmatnaus sidabriško automobilio, vai- 
ruotojas atidarė Belei užpakalines dureles. 

— Ką pasakysi? — paklausė Antonijus, atsisėdęs šalia ant 
minkštos pilkos veršiuko odos sėdynės. - Man atgabeno laivu iš 
Amerikos. Tai „Rolls-Royce“, „Phantom“, ir, manau, pirmasis toks 
Rio. Didžiuosiuosi veždamas juo savo princesę į katedrą jungtu- 
vių dieną. 

— Jis labai gražus, - automatiškai atsakė Belė, tebegalvodama 
apie motiną. 

— Pervažiuosim vaizdinga pakrante, kad priminčiau savo 
dukteriai, ko jai stigo, - paliepė Antonijus vairuotojui. - Tiek daug 
turim vienas kitam pasakyti, nežinau, nuo ko ir pradėti, - tarė 
jis. - Bet verslo reikalai labai geri. Kavos kaina kasdien auga dėl 
paklausos Amerikoje, ir aš nusipirkau dar dvi plantacijas. Mano 
vardas jau minimas kaip galimo kandidato į Federalinį senatą, - 
išdidžiai kalbėjo jis. - Mane pasiūlė Gustavo tėvas Mauricijus. Ką 
tik baigtas statyti naujas nuostabus pastatas Monkorvo Filjo gat- 
vėje, ten net grindys ir atbrailos dekoruotos kavos pupelėmis. Štai 
kokia mūsų paprasčiausios pupelės galia čia, Brazilijoje. 

— Aš džiaugiuosi dėl tavęs, pai, - be jausmo pasakė Belė 
jiems važiuojant pažįstamomis gatvėmis. 

— Neabejoju, tavo vestuvės bus šauniausios iš visų, kada nors 
regėtų Rio. Kalbėjausi su Gustavu ir Mauricijumi, kad reikia at- 
naujinti jų šeimos namą, nes ten ir tu apsigyvensi, kai tik ište- 
kėsi. Kaip Žinai, tas pastatas senas ir prabangus, bet dyla audi- 
niai ir interjeras. Mes sutarėme, kad dalį tavo kraičio skirsiu jam 
atnaujinti, ir remontas jau pradėtas. Mano princesa, kai jis bus 
baigtas, tu gyvensi rūmuose! 

— Ačiū, pai, - nusišypsojo Belė, norėdama įtikinti jį, bet vei- 
kiau save, kad yra dėkinga. 

— Vestuves planuojam po Naujųjų metų, prieš pat karnavalą. 
Tau ir tavo naujiesiems namams teks pasiruošti per tris mėne- 
sius. Taigi turėsi kuo užsiimti, guerida. 

Belė buvo maniusi, kad ją iškilmingai nuves prie altoriaus, 
kai tik sugrįš į Rio. Tad nors ir toks neilgas užvilkinimas jau šis 
tas, pagalvojo jiems važiuojant pro Kopakabanos rūmų viešbutį 
žvelgdama į pilką šėlstantį vandenyną, baltomis putomis dūž- 
tantį į smėlį. 

— Kai atsigausi po kelionės, surengsim pobūvį, kad galėtum 
pasidalyti visais nuostabiais regėtais vaizdais ir kultūra, kurios 
pasisėmei iš Senojo Pasaulio, ir savo žiniomis padaryti įspūdį 
draugams. 

— Man labai patiko Paryžius, - surizikavo ji pasakyti. - Tai 
toks gražus miestas, o profesorius Landovskis, kuris senjorui da 
Silva Kostai kuria Cristo figūros išorinį pavidalą, turi padėjėją, ir 
šis nukalė mano skulptūrą. 

— Na, jei ji vykusi, reikės su juo susisiekti. Aš nupirksiu tą 
skulptūrą, ir ją atgabens į Braziliją, - pareiškė Antonijus. 

— Kažin, ar jis parduos, - ilgesingai tarė Belė. 

— Ouerida, viskas parduodama, kai kaina gera, trumpai 
drūtai konstatavo Antonijus. - Na, mes jau beveik namie ir, esu 
tikras, tavo motina bus atsikėlusi iš lovos su tavimi pasisvei- 
kinti. 

Jei Antonijus išreiškė susirūpinimą, kad duktė atrodanti 
išblyškusi lyg išbadėjusi, tai buvo niekis, palyginti su tuo, kaip 
buvo sukrėsta Belė, kai su ja pasisveikinti atėjo motina. Karla, 
visada apkūni, regis, neteko pusės svorio per tuos aštuonis su 
puse mėnesio nuo jų išsiskyrimo. 

— Mūe! - sušuko Belė, puolė jai į glėbį ir apkabino. - Ką pa- 
sidarei? Turbūt laikeisi dietos? 

Karla stengėsi šypsotis, ir Belė matė, kokios didelės jos rudos 
akys sulysusiame veide. 

— Noriu atrodyti madingai per savo dukters vestuves, - pa- 
juokavo ji. - Ar nemanai, kad svorio praradimas man tinka? 

Įpratusi prie didelės krūtinės, guodžiamai kaip pagalvė ne 
kartą glaudusios vaikystėje, Belė žvelgė į Karlą ir jai atrodė, kad 
naujoji figūra ją daugeliu metų pasendino. 

— Taip, mdūe, manau, tinka, - pamelavo ji. 

— Gerai gerai. Žinai, - tarė ji, paėmusi dukterį už parankės, 

kai jos ėjo į vidų, - turiu tiek daug tau pasakyti, bet esu tikra, kad 
visų pirma norėsi pailsėti. 

Daug dienų praleidusi laive neturėdama daugiau ką veikti, 
kaip tik ilsėtis, Belė nė kiek nesijautė pavargusi. Bet kai motina 
staiga suvirpėjo, ji suprato, kad tokį siūlymą padiktavo jos. pa- 
čios būklė. 

— Žinoma, abi galim prigulti pogulio, pasikalbėsim vėliau, - 
tarė ji ir pastebėjo, kaip motinos veidas nušvito iš palengvė- 
jimo. - Tai tu atrodai pavargusi, mdūe, — tarė Belė, kai jos priėjo 
tėvų miegamojo duris. - Gal padėti tau atsigulti? 

— Ne, - tvirtai atsakė Karla. - Gabrielė jau ten ir manimi 
pasirūpins. Pasimatysim vėliau, - linktelėjo ji, atidariusi miega- 
mojo duris, ir įėjusi jas uždarė. 

Belė tuoj pat leidosi ieškoti tėvo ir surado jį kabinete. 

— Pai, sakyk man, ar mūe labai serga? 

Antonijus, ėmęs nešioti akinius, - to Belė dar nebuvo ma- 
čiusi, - pakėlė akis nuo popierių ir akinius nusiėmė. 

— Ouerida, tavo motina nenorėjo, kad nerimautum, kol ten 
būni, bet prieš mėnesį jai buvo atlikta operacija, iš krūties pa- 
šalintas auglys. Operacija buvo sėkminga, chirurgai tiki, kad ji 
visiškai pasveiks. Tai ją stipriai paveikė, ir tiek. Atgavusi jėgas ji 
vėl bus sveika. 

— Pai, ji atrodo baisiai! Pasakyk man tiesą. Neslėpk nuo ma- 
nęs, kaip sunkiai ji serga. 

— Prisiekiu, Izabele, aš nieko neslepiu. Paklausk jos gydy- 
tojų, jei manimi netiki. Jai tik reikia poilsio ir gero maisto. Po 
operacijos jai labai sumažėjo apetitas. 

— Ar esi tikras, kad ji atsigaus? 

— Taip. 

— Dabar, kai aš jau namie, ją slaugysiu. 

Paradoksalu, bet tai, kad Belė turėjo rūpintis motinos sveikata, 
jai labai padėjo kelias ateinančias dienas. Ji gavo, kur susitelkti, — 
į kito, nebe savo kančią. Pati prižiūrėjo, kaip Karlai ruošiamas 
maistas, kad virėjos gamintų maistingus patiekalus, kuriuos mo- 
tina lengvai nurytų ir virškintų. Sėdėdavo prie jos rytais, links- 
mai pasakodavo, ką buvo mačiusi Senajame Pasaulyje, apie Lan- 
dovskį ir Paryžiaus dailės mokyklą, ir nuostabų senjoro da Silva 
Kostos Cristo projektą. 

— Jau pradėti kloti pamatai Korkovado kalno viršūnėje, — 
pasakė Karla vieną dieną. - Kaip norėčiau kada nors ten pakilti 
ir pasižiūrėti. 

— Aš tave ten nuvešiu, - atsakė Belė, trokšdama, kad moti- 
nos sveikata pagerėtų ir tai būtų įmanoma. 

— Ir, žinoma, turim pasikalbėti apie tavo vestuves, - tarė 
Karla, pareiškusi, kad jau turi jėgų išeiti iš miegamojo ir pasėdėti 
krėsle terasoje. - Taip daug ką reikia aptarti. 

— Viskas savu laiku, mūe, kai būsi stipresnė, - kietai užsi- 
spyrė Belė. 

Per vakarienę, kai buvo praėjusios trys dienos po Belės grį- 
žimo namo, Antonijus jai pasakė, kad ką tik skambino Gustavas. 

— Jis nori sužinoti, kada galėtų atvažiuoti pasimatyti su tavimi. 

— Gal kai mūe bus kiek geriau, - pasiūlė ji. 

— Izabele, jis tavęs nematė devynis mėnesius. Tad aš pasa- 
kiau, kad užsuktų rytoj popietę. Kol būsi su Gustavu, prie tavo 
motinos galės pasėdėti Gabrielė. Negerai, jei jis manys, kad ne- 
nori jo matyti. 

— Taip, pai, - nuolankiai sutiko Belė. 

— Bet ir tu pati juk nekantrauji su juo susitikti? 


— O kaipgi. 

Gustavas kitos dienos popietę atvažiavo punktualiai trečią va- 
landą. Karla norėjo, kad Belė būtinai persirengtų viena iš nau- 
jųjų suknelių, įsigytų Paryžiuje. 

— "Turi atrodyti net gražesnė, nei likai jo atmintyje, - tvirtino 
Karla. - Nenorėtume, kad po tokio ilgo išsiskyrimo jis persigal- 
votų. Ypač kai tu šiuo metu sumenkusi kaip ir aš, - paerzino ji 
dukterį. 

Luena padėjo apsivilkti suknelę, tada sušukavo plaukus į 
dailų kuodą. 

— Kaip jaučiatės, kad vėl pamatysit Gustavą? - nedrąsiai pa- 
klausė Luena. 

— Nežinau, - atvirai atsakė Belė. - Turbūt nervinuosi. 

— O tas... kitas vyras, apie kurį rašėt iš Paryžiaus? Ar galėsit 
jį užmiršti? 

Belė žvelgė į savo atspindį veidrodyje. 

— Niekada, Luena, niekada. 

Kai buvo pasirengusi ir laukė Gustavo apačioje svetainėje, 
suvirpėjo išgirdusi durų skambutį ir Gabrielės žingsnius prieš- 
kambaryje - ši ėjo atidaryti durų. Išgirdusi Gustavo balsą ir tu- 
rėdama dar kelias sekundes, kol jis įeis į kambarį ir jį pamatys, 
Belė paprašė dangaus pagalbos melsdama, kad Gustavas neiš- 
vystų sumaišties jos širdyje. 

— Izabele, - ištarė jis įėjęs ir ėmė artintis ištiesęs į ją rankas. 

— Gustavai, - ir ji pakėlė ranką, o jis suspaudė ją nužvelgda- 
mas. 

— Dieve mano, turbūt Europa tau tiko, nes dar labiau švyti, 
nei prisimenu. Tapai nuostabia moterimi, - kalbėjo jis, o Belė 
jautė, kad jis gėrisi kiekviena jos kūno dalele. - Ten buvo taip 
puiku? 

— Tikrai, - atsakė ji, davusi ženklą Gabrielei atnešti ąsotėlį 
šviežių mangų sulčių, ir mostelėjo Gustavui sėstis. - Ypač Pary- 
žiuje. 

— A, taip, meilės mieste, - pabrėžė jis. - Man taip liūdna, 
kad nebuvau ten pasidžiaugti kartu su tavimi. Galbūt kada nors, 
jei Dievas duos, nuvyksim ten abu. Nagi, klok man viską apie 
keliones. 

Belė, pasakodama, ką buvo mačiusi per tuos mėnesius, nu- 
sprendė, kad Gustavas atrodo dar menkesnis, nei prisiminė. 
Bet ji prisivertė susitelkti į šiltas rudas jo akis, jose slypintį ge- 
rumą. 

— Na, - tarė jis, gurkšnodamas sultis, - iš tiesų atrodo, kad 
leidai laiką stebuklingai. Laiškuose nebuvo daug smulkmenų, 
tad aš taip ir nesupratau - kelionė vykusi ar ne. Pavyzdžiui, nė 
nepaminėjai, kad kai buvai Paryžiuje kažkoks skulptorius pa- 
prašė tavęs pozuoti. 

— Kas tau pasakė? - paklausė Belė priblokšta, kad jis tą žino. 

— Tavo tėvas, savaime aišku, kai vakar kalbėjausi su juo tele- 
fonu. Tai turėjo būti įdomi patirtis. 

— Taip, - netvirtai sutiko Belė. 

— Žinai, - tarė jis šypsodamasis, - maždaug prieš pusantro 
mėnesio, kaip tik tada, kai ruošeisi išvykti iš Paryžiaus, mane 
buvo apėmęs labai keistas jausmas, kad negrįši pas mane. Net 
pasiteiravau tavo tėvo, kad įsitikinčiau, ar tikrai įsėdai į laivą, 
kaip buvo numatyta. Bet, žinoma, tai būta tik mane įveikusios 
baimės. Nes tu esi čia, Izabele. - Jis siektelėjo suimti jos ranką. — 
Ar ilgėjaisi manęs taip, kaip aš ilgėjausi tavęs? 

— Taip, labai. 

— Apmaudu, kad negalim susituokti greičiau, bet, aišku, rei- 
kia duoti laiko pasveikti tavo motinai. Kaip ji? 

— Silpna, bet pamažu taisosi, - atsakė Belė. - Aš tebepykstu, 

kad nei ji, nei tėvas neparašė apie jos ligą, kai buvau išvykusi. Be 
abejo, būčiau grįžusi anksčiau. 

— Na, Izabele, tikriausiai būna dalykų, apie kuriuos laiškuose 
verčiau nerašyti, sutinki? 

Belė jo stebima pasijuto raustanti, nes kiekvienas jo žodis at- 
rodė sakantis, kad jis žino jos paslaptį. 

— Net jei jie turėjo gerų ketinimų mėgindami mane apsau- 
goti, vis dėlto turėjo parašyti, — tarė ji gana šiurkščiai. 

— Ką gi, - Gustavas paleido jos ranką, - esi saugi namie su 
manimi, o tavo motina sveiksta. Ir tai visų svarbiausia, tiesa? Na, 
o mano motina taip pat nekantrauja tave pamatyti ir aptarti kai 
kuriuos dalykus ruošiantis vestuvėms. Aišku, ji nenorėjo varginti 
senjoros Karlos, bet yra šis tas, dėl ko reikia nutarti kuo greičiau. 
Pavyzdžiui, data. Kuriuo metu tau būtų tinkamiausia sausį? 

— Norėčiau į mėnesio pabaigą, kad motina turėtų kuo dau- 
giau laiko atsigauti. 

— Žinoma. Gal po kelių dienų norėtum apsilankyti pas mano 
motiną Orchidėjų namuose ir apsvarstyti vestuvių planus? Ir ap- 
žvelgti tuos, kuriuos mudu su tavo tėvu sumanėme namui at- 
naujinti. Statybos darbai jau vyksta, tavo tėvas rado architektą, 
turintį labai šiuolaikiškų idėjų. Jis pasiūlė perstatyti viršutinius 
aukštus, kad prie pagrindinių miegamųjų turėtume vonios kam- 
barius. Ir, esu tikras, norėsi pridėti ranką prie savo kambarių vi- 
daus apdailos. Žinau, kad jūs, moterys, daug geriau nusimanot 
apie papuošimus negu vyrai. 

Vien tik pagalvojus apie būsimąjį bendrą su Gustavu kam- 
barį - ir /ovą - per nugarą jai perėjo šiurpas. 

— Man bus malonu apsilankyti, kada labiausiai tiks tavo mo- 
tinai, - atsakė. 

— Tai gal ateinantį trečiadienį? 

— Esu tikra, bus visai gerai. 

— Puiku. Tikiuosi, kad dar ligi tol leisi pasidžiaugti tavo 
draugija. Ar galiu užsukti rytoj popietę? 

— Būsiu čia, - atsakė Belė ir, Gustavui pakilus, pakilo ir ji. 

— Iki rytojaus, Izabele, - sumurmėjo jis, bučiuodamas jai 
ranką. - Laukiu tos dienos, kai nebereikės iš anksto tartis, kada 
tave pamatysiu. 

Gustavui išėjus, Belė užlipo viršun į savo kambarį atsigauti 
prieš eidama pasižiūrėti, kaip laikosi motina. Stovėdama prie 
lango gerokai save išbarė. Gustavas toks malonus, geras ir švel- 
nus, ir ji privalo atsiminti, kad ne dėl jo kaltės niekada nepamils 
jo taip, kaip jis ją myli. Ar kad ji jau myli kitą... 

Su šiurpuliu prisiminusi įspėjamus Lorano žodžius, - kad 
vieną dieną atsiskleis jos tikrieji jausmai, - Belė apsišlakstė veidą 
šaltu vandeniu ir tik tada nuėjo į motinos kambarį. 

Po savaitės Belė jau buvo patenkinta matydama, kad Karla, nors 
dar silpna ir liesa, akivaizdžiai sveiksta. 

— O, - vieną popietę atsiduso Karla, pasiklausiusi, kaip Belė 
skaito Giustavo Flobero „Ponią Bovari, versdama iš prancūzų 
kalbos į portugalų, kad motina suprastų. - Kokią protingą tu- 
riu dukterį. Nė nemaniau, kad taip gali būti. - Karla meiliai pa- 
žvelgė į Belę ir paglostė jai skruostą. - Labai tavimi didžiuojuosi. 

— O aš didžiuosiuosi tavimi, jei suvalgysi visą vakarienę iki 
paskutinio kąsnelio, - atsakė jai Belė. 

Klara pažvelgė pro langą į saulėtą popietę, į šešėlius, mirgu- 
liuojančius vešlioje sodo augalijoje. 

— Kai taip šviesu, ilgiuosi savo mielosios fazendos, - tarė 
ji. - Kalnų oras visada grąžina jėgas, ten taip ramu. 

— Ar norėtum ten nuvažiuoti, mūe* 

— Žinai, kaip man ten patinka, Izabele. Bet tavo tėvas taip 
užsiėmęs darbe, kad, aišku, nenorės išvažiuoti iš Rio. 

— Svarbiau tai, kas būtų geriausia tavo sveikatai. Palik tai 
man, - tvirtai tarė Belė. 

Vakarieniaudama su tėvu Belė prabilo apie sumanymą išva- 
žiuoti su Karla į fazendą. 

— Manau, tai pataisytų jai nuotaiką, todėl ir labai palankiai 
veiktų sveikatą. Ar išleisi mus, pai, tik kokiai porai savaičių? Rio 
dabar taip karšta. 

— Izabele, - atsakė Antonijus susiraukęs, - tu ką tik sugrįžai 
ir vėl kalbi apie išvykimą. Kiekvienas pagalvotų, kad tau čia ne- 
patinka. 

— Juk žinai, kad tai netiesa, pai. Bet kol abu nepajusim, kad 
mūe sveikata gerėja, negaliu ramia širdimi susitarti dėl vestuvių 
datos. Žinai, kaip dėl to nekantrauju. Tad jei laikas, praleistas 
fazendoje, pagerins jos sveikatą, būsiu laiminga pagyventi ten 
su ja. 

— Ir paliksi mane čia visai vieną, be žmonos ir vaiko, kad 
turėčiau pas ką grįžti namo? - nusiskundė Antonijus. 

— Esu tikra, kad bus įmanoma aplankyti mus savaitgaliais, 
kai nedirbsi, pai. 

— Galbūt. Bet ne mane tu turi įtikinti, o savo sužadėtinį, nes 
jis gal nenorės, kad vėl dingtum iš akių. 

— Aš pasikalbėsiu su Gustavu, - sutiko Belė. 

— Žinoma, - linktelėjo galvą Gustavas, kai kitą popietę Belė 
išaiškino savo ketinimą. - Aš pritarsiu viskam, kas paspartins 

mūsų žengimą prie altoriaus. Be to, - pridūrė jis skubiai, - taip 
bus geriausia tavo motinos sveikatai. Tačiau prieš jums išvažiuo- 
jant turim nutarti dėl kelių dalykų. 

Belė pasakė Karlai, kad jos išvažiuos į fazendą kitą savaitę, 
ir ši apsidžiaugė. Ne ją vieną tas sumanymas pradžiugino Bo- 
nifacijų namuose. Luenos veidas nušvito, kai Belė paprašė jos 
važiuoti į kalnus su motina ir dukterimi. Ir nors faktiškai ji ten 
nebuvo labai reikalinga, nes Fabiana ir Sandras, besitvarkantys 
fazendoje, galėjo ir jomis pasirūpinti, Belė pagalvojo, kad Luena 
gaus progą pabūti su savo vaikinu. 

— O, senjorita Bele, - pasakė Luena nušvitusiomis iš džiaugs- 
mo akimis. - Negaliu patikėti, kad vėl jį pamatysiu! Juk jis ne- 
moka nei skaityti, nei rašyti, tad mes nė žodelio vienas kitam 
netarėm nuo tada, kai paskutinį kartą matėmės. Obrigada! Obri- 
gada! 

Staiga pripuolusi apkabino savo ponią, paskui tiesiog iš- 
liuoksėjo iš kambario. O Belė nusprendė - jei pati niekada ne- 
besusitiks su tuo, kurį myli, tai bent pasidžiaugs Luenos laime. 

Kitą dieną, kaip buvo sutarta, Belė apsilankė pas Gustavą ir 
jo motiną aptarti vestuvių. 

— Kaip apmaudu, kad tavo motina dėl ligos negali prisidėti 
prie ruošimosi tokiu svarbiu metu, - tarė Luiza Airis Kabral. — 
Bet mes turim padaryti, ką galim, planuodami tą įvykį. 

Belė panūdo ištiesti ranką ir pliaukštelėti Luizai per arogan- 
tišką veidą, bet jai pavyko susitvardyti. 

— Esu tikra, labai greitai jai pagerės, ypač kai gaus pakvė- 
puoti tyru kalnų oru, - atsakė ji. 

— Ką gi, jei bent galėtume parinkti datą, Rio nesijaustų, kad 
ir toliau vilkinama, kai jau taip ilgai prabuvai užsienyje. Taigi... — 
Luiza užsidėjo akinius ir atsivertė savo užrašų knygutę su ka- 
lendoriumi. - Arkivyskupas jau pranešė, kuriomis dienomis bus 


344 Lucinda Riley 


laisvas. Kaip gali įsivaizduoti, su juo dėl laiko reikia tartis kelis 
mėnesius iš anksto. Gustavas man sakė, kad tu nori vestuvių į 
sausio pabaigą. Penktadienį, savaime aišku. Tuoktis šeštadienį 
ar sekmadienį taip vulgaru. 

— Kada tik jums atrodys geriausia, - apsimestinai kukliai su- 
tiko Belė. 

— O dėl priėmimo po jungtuvių tavo tėvas laikosi nuomo- 
nės, kad surengtume pusryčius Kopakabanos rūmų viešbutyje. 
Bet, mano manymu, tą vietą vertina tik prasčiokai, ir aš teikčiau 
pirmenybę mažesnėms vestuvėms su rinktiniais svečiais Čia, 
mūsų namuose, pagal šeimos tradiciją. Bet kadangi tavo tėvas 
nusprendė daryti remontą ten, kur, mano nuomone, jau ir taip 
yra visi reikiami patogumai, tai nebeįmanoma. Namai pilni dar- 
bininkų, jie, ko gero, nebaigs iki sausio, negaliu rizikuoti. Todėl 
turim pasirinkti kitą vietą. 

— Man bus gerai, kad ir ką nuspręsit, - pakartojo Belė. 

— O dėl pamergių ir mažųjų palydovų - tavo motina pateikė 
pusseserių ir pusbrolių iš San Paulo sąrašą. Iš viso aštuoni, - aiš- 
kino Luiza. - Mes iš savo pusės turim bent dvylika - su jais pri- 
valau skaitytis, nes jie yra krikšto vaikai ir, be abejo, tikėsis atlikti 
svarbų vaidmenį per ceremoniją. Daugių daugiausia jų galim 
leisti sau aštuonis, antraip atrodys neskoninga. Ar turi ką nors, 
ką ypač norėtum įtraukti į galutinį sąrašą? 

Belė paminėjo dvi jaunutes motinos pusseserės dukteris ir 
berniuką iš tėvo pusės. 

— Labai noriu jų, o dėl kitų palydovų mielai sutinku - tegu 
jie būna iš Gustavo šeimos pusės. 

Ji žvilgtelėjo į sužadėtinį, ir šis maloniai, užjaučiamai nusi- 
šypsojo. 

Dar dvi valandas Luiza klausinėjo Belę visokių smulkmenų 
dėl vestuvių, bet kaskart, kai Belė išdrįsdavo ką nors pasiūlyti, 

jos sumanymas būdavo tuoj pat atmetamas, mat būsimoji anyta 
buvo pasiryžusi viską daryti savaip. 

Tačiau dėl vieno dalyko Belė buvo nusistačiusi nenusileisti - 
ji norėjo, kad po vestuvių į naujuosius namus ją atlydėtų Luena 
kaip asmeninė tarnaitė. 

Kai ji išdrįso apie tai prabilti, Luiza, prieš numodama į šį pa- 
geidavimą ranka, įsmeigė į ją ledinį žvilgsnį. 

— Tai tiesiog juokinga, - tarė ji. - Mes jau turim tarnaičių, ir 
jos puikiausiai sugebės pasirūpinti tavo poreikiais. 

— Bet... 

— Mūe, - įsiterpė Gustavas, pagaliau kilęs apginti Belės, - jei 
Izabelė nori pasiimti savo tarnaitę, kurią pažįsta nuo vaikystės, 
nežinau, kodėl tai turėtų kelti sunkumų. 

Luiza pažvelgė į jį irzliai pakėlusi antakius. 

— Aišku. Ką gi, tada tegu taip ir bus, - pasakė sūnui, linktelė- 
jusi jam, paskui vėl atsigręžė į Belę ir kalbėjo toliau: - Dėl to, ką 
šiandien aptarėme, man bent bus kuo užsiimti, kol tu būsi išrū- 
kusi į kalnus ateinančią savaitę. Jei atsižvelgsime į tai, kad buvai 
taip ilgai atsiskyrusi nuo mano sūnaus, kiekvienas gali pagalvoti, 
kad tu nenori savo būsimojo draugijos. 

Ir vėl įsiterpė Gustavas. 

— Na jau, m4ūe, neteisinga taip kalbėti. Izabelė tiesiog nori, 
kad pagerėtų motinos sveikata. 

— Žinoma, ir rytoj per mišias už ją pasimelsiu. O vėliau at- 
liksiu savo pareigą ir prižiūrėsiu visą rengimąsi, kol tu su sen- 
jora Bonifacijo grįši į Rio ir pasidalysi ta našta. Dabar, - Luiza 
žvilgtelėjo į laikrodį ant židinio atbrailos, - jau atleiskite, ma- 
žiau nei po valandos man komiteto posėdis Gailestingųjų seserų 
našlaičių prieglaudoje. Gustavai, gali pavedžioti Izabelę po sodą, 
kad pakvėpuotų grynu oru, ir parodyk jai, kaip vyksta remontas. 
Geros dienos. 


346 Lucinda Riley 


Belė nusekė akimis išeinančią iš kambario Luizą jausdamasi 
tartum virdulys, per ilgai paliktas ant viryklės, net kunkuliuo- 
janti iš pykčio. 

— Neimk į galvą. - Gustavas, pajutęs jos susierzinimą, guo- 
džiamai uždėjo ranką jai ant peties. - Mūe kartais reiškia ne- 
pasitenkinimą, bet ji džiaugiasi kiekviena sekunde. Praėjusius 
devynis mėnesius apie nieką daugiau nė nekalbėjo. Dabar leisk 
man palydėti tave į sodą. 

— Gustavai, - paklausė Belė, eidama į kiemą, - kur gyvens 
tavo tėvai, kai mes susituoksim ir aš apsigyvensiu čia su tavimi? 

Jis kilstelėjo antakį, nustebintas klausimo. 

— Na, be abejo, jie ir toliau gyvens čia, su mumis. Kurgi dau- 
giau jie dėsis? 


D 


Kitą rytą Belė patogiai įtaisė Karlą ant užpakalinės „Rolls-Royce“ 
sėdynės ir atsisėdo šalia. Luena sėdėjo priekyje, prie vairuotojo, 
ir jie leidosi į penkių valandų kelionę į vėsų kalnuotą Pati do Al- 
fereso kraštą. Du šimtus metų fazenda „Santa Tereza priklausė 
baronui Pati do Alferesui iš Portugalijos didikų šeimos, be to, 
kaip Antonijus pasakė prieš išvažiuojant, jie buvo tolimi Airis 
Kabralių giminaičiai. 

Keliai į tą kalnuotą kraštą buvo stebinamai geri, mat turtin- 
giems žemių savininkams reikėjo vežioti kavos pupeles ir pa- 
tiems nuolat važinėti į Rio ir atgal, tad jie finansavo kelių tie- 
simą. Beveik visą kelią Karla galėjo netrikdoma miegoti. 

Kai jie ėmė kilti į kalnus, Belė žvelgė pro langą į jų šlaitus, 
nuolaidžiai pereinančius į slėnius apačioje, į upelius, kuriais te- 
kėjo tyras gaivus šaltinių vanduo, išsigraužęs siauras vagas. 

— Mūe, jau atvažiavom, - tarė Belė, kai automobilis ėmė dar- 
dėti dulkėtu keliuku, vedančiu į didįjį namą. 

Automobiliui sustojus, Karla sukrutėjo, o Belė iššoko įkvėpti 
nuostabiai švaraus oro, kuriuo garsėjo ta vietovė. Jau buvo ėmę 
temti, taigi visu garsu čirpė cikados, o Vanilė su Dona, prieš 
septynerius metus prie virtuvės durų priklydę alkani benamiai 
šuniukai, kuriuos Belė tėvų išprašė pasilikti, susijaudinę viauk- 
sėdami šokinėjo apie savo šeimininkės kojas. 

— Namai, - patenkinta atsiduso Belė, pamačiusi ateinančius 
Fabianą su Sandru, kurie rūpinosi fazenda. 

— Senjorita Izabele! - Fabiana apkabino ją jaukiame glė- 
byje. - Ką jūs, atrodot dar labiau išgražėjusi nuo tada, kai ma- 
čiau jus paskutinį kartą. Kaip sveikata? 

— Ačiū, aš sveika. Bet, - tarė ji tylesniu balsu, - manau, būsi 
sukrėsta, kai pamatysi mano motiną. Pamėgink jai to neparo- 
dyti, - įspėjo ji. 

Fabiana linktelėjo ir pažvelgė į Karlą - vairuotojas jai dabar 
padėjo išlipti iš automobilio. Ji patapšnojo Belei per ranką ir pri- 
ėjo pasisveikinti su savo ponia. Jei kas ir galėtų grąžinti motinai 
sveikatą, pagalvojo Belė, tai tik Fabiana. Ji ne tik melsis koply- 
tėlėje, įtaisytoje nišoje už svetainės, bet ir girdys Karlą visokiais 
mišiniais iš įvairių augalų ir žiedų, kurių čia buvo gausu ir kurie 
nuo seno žinomi kaip turintys gydomųjų savybių. 

Akies krašteliu Belė užkliudė Bruną, tamsiaakį Fabianos 
ir Sandro sūnų, lūkuriuojantį tolėliau. Kai visi prisiartino prie 
namo durų, ji pastebėjo Lueną droviai jam šyptelint. Ir Brunas 
jai taip pat nusišypsojo. 

Sekdama paskui Fabianą ir Karlą į vidų, Belė matė, kaip mo- 
tiniškai namų šeimininkė apkabino Karlą per pečius, ir atsiduso 
iš palengvėjimo. Viena pati turėjusi rūpintis motinos slaugymu, 
ji žinojo, kad dabar tą atsakomybę prisiims Fabiana. Kai Fabiana 

nuvedė Karlą į jos miegamąjį ten įkurdinti ir išpakuoti daiktų, 
Belė perėjo svetainę medinėmis plačių lentų grindimis, kur sto- 
vėjo sunkūs raudonmedžio ir palisandro baldai, ir atidarė du- 
ris į savo vaikystės miegamąjį. Pakeliamieji langai buvo atviri, 
o lauko langinės atidarytos. Ji atsirėmė alkūnėmis į palangę, ir 
kai apžvelgė mėgstamą vaizdą, pūstelėjo malonus vėsus vėjelis. 
Apačioje aptvare ramiai ganėsi Lotis, jos ponis, ir tėvo eržilas 
Lupa. Už aptvaro dunksojo nestatus kalnas, dar nusėtas senais 
kavamedžių krūmais, kažkaip įsigudrinusiais išgyventi, nors 
buvo daug metų neprižiūrimi. Kalno šlaite buvo pasklidusi baltų 
jaučių banda, vietomis pro skurdžią šiurkščią žolę buvo matyti 
tamsus raudonžemis. 

Belė vėl perėjo svetainę ir sustojo netoli priekinių durų - 
abipus jų augo po seną didingą palmę, nuo tų medžių vietovė 
ir buvo gavusi vardą. Terasoje atsisėdusi ant akmeninio suolo 
ir uosdama gardų gausiai čia augančių kinrožių kvapą ji žvelgė 
per sodą į gėlo vandens ežerą, kuriame vaikystėje kasdien 
plaukiodavo. Klausydamasi vienodo laumžirgių dūzgimo virš 
gėlių lysvių, Belė įsižiūrėjo į du geltonus drugelius, žaismingai 
skrajojančius prieš pat akis, ir pajuto, kad įtampa šiek tiek at- 
sileidžia. 

Loranui čia patiktų, pagalvojo ilgesingai ir, nors buvo nu- 
sprendusi nebeprisiminti jo, akys apsiašarojo. Suvokė, kad kai 
pasiryžo eiti nuo jo šalin Paryžiuje, tai reiškė galą, tačiau mer- 
gaitiška, linkusi pasiduoti vaizduotei jos asmenybė spėliojo, ar 
jis nepamėgins susisiekti. Kiekvieną rytą išvydusi ant pusryčių 
stalo paštą ant sidabrinio padėklo ji įsivaizduodavo, kad gavo 
iš jo laišką, maldaujantį sugrįžti, sakantį, kad negali be jos gy- 
venti. 

Bet, žinoma, to nebuvo. Ir praėjus savaitėms ji ėmė svarstyti, 
ar jo meilės prisipažinimas nebuvo, kaip sakė Margarita, tiesiog 

plano ją suvilioti dalis. Ji klausė savęs, ar Loranas kada nors apie 
ją pagalvoja, o gal tas trumpas kartu praleistas laikas nuplaukė 
jo mintyse pro šalį kaip sudužusio laivo liekanos ir jau yra už- 
mirštas. 

Kad ir koks atsakymas būtų teisingas, argi tai svarbu? Tai ji 
nubrėžė liniją smėlyje, pasirinko sugrįžti į Braziliją ir ištekėti. 
La Closerie des Lilas ir Lorano bučiniai dabar jau prisiminimai, 
trumpas paskrajojimas kitokiame pasaulyje, kurį ji ryžosi pa- 
likti. Nesvarbu, kokie dideli būtų norai ir viltys, jie nepakeis jos 
gyvenimo, nes pati taip nusprendė. 


31 


Paryžius, 1928 metų lapkritis 


— Taigi statula pagaliau užbaigta, - profesorius Landovs- 
kis su palengvėjimu trinktelėjo į darbastalį. - Bet dabar tas 
išprotėjęs brazilas nori, kad padaryčiau jo Kristaus galvos ir 
rankų atitinkamo dydžio modelį. Galva bus beveik keturių 
metrų aukščio, tad vos tilps dirbtuvėje. O pirštai beveik sieks 
gegnes. Visi mes čia, atelier, tiesiogine prasme pajusime Kris- 
taus rankų galią, - pajuokavo Landovskis. - Tada, sako man 
da Silva Kosta, kai būsiu darbą užbaigęs, jis supjaustys mano 
kūrinį kaip kokią jautieną, kad laivu parsigabentų į Rio de Ža- 
neirą. Dar nesu šitaip dirbęs. Bet, - atsiduso jis, - gal reikėtų 
pasitikėti jo beprotybe. 

— Gal neturite kito pasirinkimo, - pritarė Loranas. 

— Na, dirbti apsimokėjo, Briuji, nors ir negaliu priimti dau- 
giau užsakymų, kol Viešpaties galva ir rankos neiškeliavusios 
iš mano atelier. Čia tiesiog nėra vietos. Nagi, pradėkim. Atnešk 
man tų merginų rankų gipsines kopijas, kur padarei prieš kelias 
savaites. Man reikia turėti pagal ką dirbti. 

Loranas nuėjo į sandėlį paimti liejinių ir padėjo juos priešais 


vo- eo 

— Abiejų dailūs, jautrūs pirštai, bet man reikia pagalvo- 
Li, kaip jie atrodys, kai plaštaka bus daugiau kaip trijų metrų 
ilgio, - pasakė Landovskis. - Na, Briuji, ar neturi namų kur 
pareiti? 

Tai buvo ženklas, kad Landovskis nori likti vienas. 

— Aišku, profesoriau. Iki rytdienos. 

Eidamas iš dirbtuvės, Loranas pamatė ant akmeninio suolo 
terasoje sėdintį berniuką. Vakaras buvo vėsus, bet giedras, ir 
žvaigždėtas dangaus skliautas atrodė kaip nuostabus baldaki- 
mas. Loranas atsisėdo šalia, pažvelgė į berniuką, įsispoksojusį 
į žvaigždes. 

— Tau patinka žvaigždės? — surizikavo paklausti Loranas, 
nors jau seniai žinojo, kad atsakymo nesulauks. 

Berniukas šyptelėjo ir linktelėjo galvą. 

— Štai ten Oriono juosta, - parodė jam Loranas, - o neto- 
liese susispietusios seserys Plejadės, jas prižiūri tėvai - Atlantas 
ir Plejonė. | 

Loranas matė, kad berniukas seka jo pirštą ir įdėmiai klau- 
SOSi. 

— Mano tėvas domėjosi astronomija ir viename iš mansar- 
dos kambarių mūsų rūmuose turėjo teleskopą. Kartais gied- 
romis naktimis užsikeldavo jį ant stogo ir mokė mane pažinti 
žvaigždes. Kartą pamačiau krintančią žvaigždę, meteorą, ir man 
tai buvo didžiausias stebuklas. — Jis pažvelgė į berniuką. - Ar 
turi tėvus? 

Berniukas apsimetė jo neišgirdęs ir tebežiūrėjo į dangų. 

— A, tiek to, man reikia eiti. - Jis paplekšnojo berniukui per 
galvą. - Labos nakties. 

Grįžtant į Monparnasą dalį kelio Loranui pavyko pavažiuoti 
ant motociklo bagažinės. Parėjęs į mansardos kambarėlį, savo lo- 
voje rado susirietusį pavidalą. Kitas žmogus miegojo ant grindų, 

ant patiesto čiužinio. Nieko keista, ypač pastarosiomis dienomis, 
kai jis taip dažnai likdavo nakvoti Landovskio dirbtuvėje. 

Paprastai jis palikdavo miegantįjį lovoje dar kelias valandas, 
nueidavo susitikti su draugais į Monparnaso barus, o vėliau grį- 
žęs išvarydavo jį iš savo lovos ir atsiguldavo. Bet tą vakarą jautėsi 
neįprastai pavargęs ir neturėjo ūpo bendrauti. 

Tiesą sakant, nuo tos akimirkos, kai Izabelė Bonifacijo sėdo į 
laivą grįžti į Braziliją, jis visai prarado joie de vivre“. 

Net Landovskis pastebėjo, kad jis tykesnis nei paprastai. 

— Ar tu sergi, Briuji? O gal ko ilgiesi? - paklausė ir jo supra- 
tingos akys žybtelėjo. 

— Man nei tas, nei tas, - gindamasis atsakė Loranas. 

— Na, kad ir kokia negalia tave apsėdo, prisimink, kad tie 
dalykai visada praeina. 

Landovskio įžvalgumas ir užjaučiantys žodžiai Loraną pa- 
guodė. Jis dažnai pagalvodavo, kad profesorius gyvena taip pasi- 
nėręs į savo pasaulį, jog vargu ar iš viso pastebi jį, Loraną, esant, 
juo labiau jo nuotaiką. Šiuo metu jis jautėsi taip, tartum kas būtų 
išplėšęs širdį ir gerokai aptrypęs. 

"Priėjęs prie lovos papurtė gulintįjį, bet žmogus tik sudejavo 
ir prieš apsiversdamas ant kito šono su švilpesiu išpūtė iš burnos 
perdegusio alkoholio garų. Loranas suprato, kad nebus įmanoma 
jo prižadinti, tad sunkiai atsidusęs nusprendė leisti pamiegoti dar 
porą valandų, kol išsipagirios, ir išėjo ieškoti, kur pavakarieniauti. 

Siauros Monparnaso gatvelės kaip visada gyvai kunkuliavo, 
skambėjo linksmos šnekos žmonių, besidžiaugiančių gyvenimu. 
Nors naktis buvo šalta, gatvėje prie kavinių apie staliukus buvo 
prisėdę lankytojų, iš barų liejosi įvairiausia muzika, ir ta kako- 
fonija žeidė Lorano jausmus. Paprastai Monparnasas ir jo gy- 


* gyvenimo džiaugsmą (pranc.). 

vumas jį džiugino, bet pastaruoju metu ėmė erzinti. Kaip visi 
gali būti tokie laimingi, kai jis, regis, nebeatsigaus iš stingdančio 
sielvarto ir kančios? 

Vengdamas La Closerie des Lilas, nes ten būtų buvę per daug 
pažįstamų, įtraukiančių į beprasmiškas kalbas, Loranas nuėjo į 
ramesnę kavinę, atsisėdo ant taburetės prie baro ir užsisakęs ab- 
sento išmaukė visą iškart. Pasidairęs į staliukus, pastebėjo tam- 
siaveidę juodaplaukę, kuri priminė jam Izabelę. Žinoma, pažvel- 
gęs atidžiau, pamatė, kad merginos bruožai ne tokie gražūs, o 
akys šaltos. Bet tomis dienomis kur tik eidavo, visur matė Izabelę. 

Užsisakęs dar vieną absento, Loranas susimąstė apie save. 
Anksčiau jis garsėjo kaip kazanova, žavus, patrauklus vyras, 
kuriam pavydėjo draugai, nes, atrodė, vos mirktelėjęs pasiekia, 
kad bet kuri pasirinkta moteris sušildytų jo guolį. Na, taip, tuo 
jis nesivaržydamas ir naudojosi, nes moteris mėgo. Ne vien dėl 
kūno, bet ir dėl sielos. 

O meilė... Buvo bent porą kartų manęs, kad galbūt patiria tai, 
ką vaizduodami visą gyvenimą nugyvena didžiausieji rašytojai 
ir menininkai. Bet abu kartus tas jausmas praėjo gana greitai, ir 
Loranas jau buvo ėmęs save įtikinėti, kad niekada iš tikrųjų jo 
nepatirs. Ligi Izabelės... 

Su ja susipažinęs panaudojo įprastas gudrybes, siekdamas 
suvilioti, ir mėgavosi matydamas, kaip ji rausta pamažu pasi- 
duodama jo kerams. Aišku, tai buvo tik žaidimas, sėkmingai 
sužaistas daugelį kartų praeityje. Bet paprastai, kai žuvelė užkib- 
davo ir siūlydavosi jam, leisdavo daryti su ja ką užsimanius, nau- 
jovės žavesys greit išsisklaidydavo, jam pasidarydavo nuobodu 
ir jis patraukdavo kitur. 

O tada, kai suprato, kad Izabelė išvyks ir kad galbūt pirmą 
kartą gyvenime jo jausmas tikras, jis pirmą ir vienintelį kartą 
nuoširdžiai prisipažino mylįs ir paprašė jos pasilikti Paryžiuje. 

O ji atsisakė. 

Kelias pirmas dienas jai išvykus iš Prancūzijos jis aiškino 
savo skausmą tuo, kad pirmą kartą gyvenime moteris jam ne- 
pasidavė. Galbūt tai, kad ji neprieinama, jį dar labiau sukurstė, o 
žinojimas, kad ji plaukia per vandenyną ir bus visam laikui su- 
sieta su žmogumi, kurio nemyli, dar labiau sustiprino padėties 
dramatiškumą. 

Bet ne... regis, niekas iš viso to nepasitvirtino. Mat bent du 
mėnesius, nors ir guldėsi į lovą kitas moteris, norėdamas pažiū- 
rėti, gal tai padės, - bet nepadėjo, - ir taip nusigerdavo, kad pas- 
kui miegodavo visą dieną ir užrūstindavo Landovskį, jo jausmai 
nepasikeitė. 

Jis toliau nuolat galvojo apie Izabelę. Dirbtuvėje sugaudavo 
save spoksantį į tuštumą, prisimindavo, kaip ji ramiai sėdėdavo 
priešais ir jis galėjo ja gėrėtis diena po dienos daugelį valandų... 
Kodėl labiau to nevertino? Ji buvo ne tokia kaip kitos moterys, 
tokia nekalta, tokia gera... Ir vis dėlto tą pirmą dieną, kai piešė 
eskizą, ją paklausinėjęs suprato, kad ji taip pat ir aistringa, ir 
trokšta atskleisti viską, kas būna gyvenime. O jos gerumas tą 
vakarą, kai taip švelniai atnešė ant rankų benamį berniuką, - 
apie jos veiksmų teisingumą ar klaidingumą negali būti nė 
kalbos... 

Išgėręs vieną stiklą ir užsisakęs kitą, Loranas nusprendė, kad 
iš tiesų ji yra deivė. 

Naktimis lovoje jis dažnai kartodavo mintyse jųdviejų po- 
kalbius, keikdavo save, kam žaidė jos jausmais, gailėjosi, kad 
nebegali atsiimti įžeidžiamų doubles entendres, kuriomis taip 
trikdė ją iš pradžių. Ji to nenusipelnė. 

O dabar ji išvyko visam laikui. Ir jau per vėlu. 


* dviprasmybių (pranc.). 

Be to, mąstė Loranas niūriai nusiteikęs, ką jis pasiūlytų tokiai 
moteriai kaip ji? Purviną mansardą, kurią tenka dalytis su kitais, 
kur net lova nuomojama kelioms valandoms. Jis neturi patikimų 
nuolatinių pajamų, o ką apie jį mano moterys, ji tikriausiai bus 
girdėjusi, kai lankėsi Monparnase. Buvo pastebėjęs įdėmų Mar- 
garitos Lopes de Almeidos žvilgsnį ir buvo įsitikinęs, kad ji pa- 
sakė Izabelei, ką apie jį mano. 

Paprašęs sriubos, kol absentas dar nesudrumstė smegenų ir 
jis nenuvirto nuo baro taburetės, Loranas tūkstantąjį kartą ėmė 
svarstyti, ar jam išsiųsti laišką, nuolat rašomą mintyse nuo tada, 
kai ji išvyko. Bet, aišku, suprato - jei parašys, laiškas gali patekti 
ne į tas rankas ir ją sukompromituoti. 

Jis be perstojo kankino save spėliodamas, ar ji jau ištekėjo ir 
viskas prarasta. Norėjo paklausti Margaritos, bet ši nebesilankė 
dirbtuvėje, dviejų mėnesių praktika buvo pasibaigusi. Mon- 
parnase buvo nugirdęs, kad ji su motina išvažiavo į Sen Pol de 
Vansą, kur oras šiltesnis. 

— Briuji. 

Jis pajuto ranką ant peties ir atsisukęs į balso pusę pažvelgė 
paraudusiomis akimis. 

— Kaip laikaisi? 

— Gerai, Marijau, - atsakė jis. - O tu? 

— Kaip visada - neturiu pinigų, pasigėriau ir noriu moters. 
Bet tiks ir tavo draugija. Išgersim? 

Loranas stebėjo Marijų, prisitraukiantį šalia taburetę. Dar 
vienas niekam nežinomas menininkas Monparnase iriasi per 
gyvenimą, lydimas pigių svaigalų, sekso ir svajonių apie šviesų 
rytojų. Jis prisiminė žmogų, gulintį jo lovoje prišnerkštoje man- 
sardoje, ir nusprendė išeiti iš baro auštant, o miegoti ten, kur 
nugrius gatvėje. 

— Taip, - pritarė jis. - Dar vieną absento. 

Tuo vakaru prasidėjo savaitgalis, per kurį Loranas skandino 
savo sielvartą. Ir apie kurį, kai įsvirduliavo į Landovskio dirb- 
tuvę pasmėlusiomis akimis, mažai ką prisiminė. 

— Najis ir atrodo, tiesiog baisu žiūrėti, - pasakė Landovskis 
berniukui, sėdinčiam ant taburetės ir godžiai stebinčiam profe- 
soriaus darbą. 

— Mon Dieu, profesoriau, jau tiek daug padarėt! - Loranas 
spoksojo į milžinišką Kristaus plaštaką ir galėjo tik manyti, kad 
Landovskis čia darbavosi keturiasdešimt aštuonias valandas be 
pertraukos. 

— Na, nebuvai pas mus penkias dienas, tad kas nors tu- 
rėjo tęsti darbą. Mudu su vaikiu jau buvom besiunčią paieškos 
grupę, kad išnaršytų Monparnaso griovius ir tave ištrauktų, — 
pridūrė jis. 

— Tai, sakot, šiandien trečiadienis? - priblokštas pasitikslino 
Loranas. 

— Gryna tiesa, - atsakė Landovskis, vėl sutelkęs dėmesį į di- 
džiulį baltą pavidalą ir lygindamas skalpeliu dar drėgną gipsą. - 
Dabar aš sutvarkysiu mūsų Viešpaties nagus, - pasakė jis ber- 
niukui, pabrėžtinai ignoruodamas Loraną. 

Kai Loranas grįžo iš virtuvėlės, nusiprausęs veidą ir išmau- 
kęs dvi stiklines vandens, kad apmalšintų galvos skausmą, Lan- 
dovskis pažvelgė į jį. 

— Kaip matai, radau sau kitą padėjėją, - mirktelėjo jis ber- 
niukui. - Tas bent jau nepradingsta penkias dienas ir negrįžta 
neišsipagiriojęs nuo praėjusio vakaro. 

— Labai atsiprašau, profesoriau, aš... 

— Gana! Suprask, Briuji, daugiau tokio elgesio nepakęsiu. 
Man reikėjo pagalbos, o tavęs čia nebuvo. Ir prieš drįsdamas 

kišti nagus prie mano Kristaus rankų, nueisi pas mano žmoną ir 
pasakysi, kad liepiau tau išsimiegoti, kol praeis pagirios. 

— Gerai, profesoriau. | 

Išraudęs Loranas išėjo iš dirbtuvės keikdamas save, kad iki to 
nusirito, ir labai supratinga Landovskio žmona Ameli paguldė jį 
miegoti. 

Jis nubudo po keturių valandų, išsimaudė po šaltu dušu, su- 
valgė dubenėlį sriubos, kurį pasiūlė Ameli, ir sugrįžo į dirbtuvę 
gerokai atsigavęs. 

— Taip jau geriau, - linktelėjo galvą profesorius, permetęs 
Loraną akimis. - Dabar jau galėsi dirbti. 

Milžiniška ranka dabar turėjo gatavą vieną pirštą, smilių, o 
berniukas tebesėdėjo ten pat ant taburetės įdėmiai žiūrėdamas, 
kaip Landovskis dirba. 

— Dabar imsimės bevardžio piršto. Štai modelis, pagal kurį 
dirbu, - parodė Landovskis į vieną iš gipso formų, kurias Lora- 
nas gavo atliejęs iš gipso Izabelės ir Margaritos plaštakas. 

Eidamas prie jų Loranas paklausė: 

— Kurias rankas galų gale pasirinkot? 

— Nė nežinau, vardai nebuvo užrašyti. Gal taip ir turėtų būti. 
Juk tai bus Kristaus rankos, ir vien tik Jo. 
mažojo pirštelio įskilimo, kurį buvo rūpestingai užlyginęs, kai 
nuėmė gipsą nuo madmuazelės Margaritos rankų. Jokio įski- 
limo nebuvo. 

Jis labai nudžiugo supratęs, kad, be jokios abejonės, Lan- 
dovskis pasirinko Izabelės rankas - tai jos bus Rio de Žaneiro 
Kristaus rankos. 


22 


Pati do Alferesas, Brazilija, 1928 metų lapkritis 


Dvi savaites, išbūtas kalnų fazendoje, Belė stebėjo, kaip motina 
ima atgauti sveikatą. Nežinia, kas padėjo - grynas kalnų oras, 
aplinkos grožis ir ramybė ar Fabianos slaugymas. Bet Karla šiek 
tiek priaugo svorio ir rasdavo jėgų nebeprilaikoma kiek pavaikš- 
tinėti po nuostabų sodą. 

Viskas, ką jos valgė, buvo užauginta pačiame ūkyje arba 
gaunama iš aplinkinių vietovių: mėsa jų galvijų, sūris ir pienas 
ožkų, laikomų kiek žemiau, o daržovės ir vaisiai iš vietinių ūkių. 
Regionas garsėjo pomidorų auginimu, ir Fabiana tvirtino juos 
turint gydomųjų savybių, todėl pjaustė, malė, sunkė juos ir dėjo 
į visus patiekalus. 

Ir Belė pasijuto sveikstanti. Gydė ir tai, kad kas rytą nubudusi 
ji apsivilkdavo maudymosi kostiumėlį ir atsigaivindavo plaukio- 
dama ežere, tada sėsdavo valgyti pusryčių, gardaus paprasto py- 
rago, kurį Fabiana kepdavo iš kiaušinių, sviesto, miltų ir cukraus. 
Jų žemėje buvo krioklys, jo švarus vanduo krito kaskadomis nuo 
kalnų. Belė dažnai po juo sėdėdavo ir žvelgdavo į kalnus, jaus- 
dama, kaip ledinio vandens srovelės masažuoja nugarą. 

Dieną, jei motina ilsėdavosi, Belė gulėdavo vėsioje veran- 

doje ir skaitydavo - pirmenybę teikdavo filosofijai ir knygoms 
apie sielos ramybę, nebe romanams, kuriuos mėgo būdama 
jaunesnė. Ji suprato, kad beletristika tai pramanas, - kai myli 
tikrame gyvenime, pabaiga ne visada būna laiminga. 

Popietėmis ji dažniausiai pasibalnodavo Lotį ir jodinėjo ma- 
žai pramintais takais ir per šlaitus, užjodavo ant kalvos viršūnės 
pailsėti, ir ten arklys ir raitelė sustoję pasidžiaugdavo nuostabiu 
vaizdu. 

Vakarus Belė leido žaisdama kortomis su motina ir nueidavo 
į savo kambarį rami ir mieguista. Prieš užsimerkdama dar pa- 
simelsdavo, prašydavo Dievą grąžinti motinai sveikatą, tėvui — 
sėkmės tvarkant verslo reikalus ir kad Loranui - taip toli dabar, 
bet vis dar likusiam širdyje - ateityje suteiktų laimės. 

Tik tą vienintelę dovaną galėjo jam duoti. Ir stengėsi melstis 
už jį nesivaržydama ir be sąžinės graužimo. 

Jai nebuvo lengviau nuo to, kad vakarais išėjusi pasivaikš- 
čioti dažnai užtikdavo Lueną su Brunu, įsimylėjusius vienas kitą 
ligi ausų. Kartą prie ežero pastebėjo juos vogčiomis besibučiuo- 
jančius ir jos širdis užsiliepsnojo pavydu. 

Čia, kalnuose, mąstė Belė vieną naktį gulėdama lovoje, vėl 
prisiminusi bučinius Lorano glėbyje, gyvenimas už fazendos 
ribų atrodo labai nutolęs. Tą patį ji buvo patyrusi Paryžiuje, kai 
santuoka su Gustavu ir gyvenimas grįžus į Rio atrodė tolimi, 
kaip dabar atrodo siaurų Monparnaso gatvelių labirintas, - taip 
dažnai įsivaizduodavo ten vaikštantį Loraną... 

Joms pabuvus fazendoje tris savaites, atvažiavo Antonijus pra- 
leisti kartu savaitgalio. Namų atmosfera bematant pasikeitė, Fa- 

biana karštligiškai puolė visur valyti, savo vyrui liepė nupjauti ir 
taip tvarkingą veją ir nušveisti visada švytintį varinį papuošalą, 
kabantį ant sienos valgomajame. 

— Kaip ji? - paklausė Antonijus, atvažiavęs apie trečią po- 
piet, kai Karla paprastai ilsėdavosi. 

— Ji labai pasitaisė, pai, manau, dar po kelių savaičių bus tiek 
sustiprėjusi, kad galės sugrįžti į Rio. Eabiana taip gerai ja rūpinasi. 

— Na, pats pamatysiu, kai ji nubus. Bet, Izabele, jau tuoj 
gruodis, - tarė Antonijus. - Tavo vestuvės sausio pabaigoje, ir 
dar tiek daug reikia nuveikti. Jei, kaip sakai, tavo motina at- 
sigauna Fabianos slaugoma, tada, manau, turi ją čia palikti ir 
grįžti su manimi į Rio. 

— Bet, pai, esu tikra, mūe norėtų turėti dukterį šalia. 

— Esu tikras, tavo motina supras, kad nuotaka turi būti Rio 
ir ruoštis vestuvėms, - paprieštaravo Antonijus. - O ką jau kal- 
bėti apie tai, kad visai dingai iš akių sužadėtiniui. Manau, Gusta- 
vas tokiomis aplinkybėmis dar labai kantrus. Jis turi jausti, kad 
jo būsimoji vis pabėga nuo jo pirma pasitaikiusia proga. Žinau, 
kad jo tėvai ima labai nerimauti dėl to pasiruošimo. Kaip ir aš. 
Taigi grįši su manimi į Rio, ir tai mano paskutinis žodis šiuo 
reikalu. 

Tėvui išėjus iš kambario aplankyti žmonos Belė suprato pra- 
laimėjusi. 

— Mūe, - tarė ji pabučiavusi Karlą atsisveikindama po dviejų 
dienų, - jeigu tik manęs prireiks, žinok, kad džiaugsiuosi galė- 
dama sugrįžti. Fabiana man nuolat skambins telefonu iš kaimo 
ir pasakys, kaip tu laikaisi. 


Septynios seserys * Majos istorija 361 


— Nesirūpink dėl manęs, piccolina, - tarė Karla, švelniai glos- 
lydama dukteriai skruostą, - aš tikrai jau ėmiau sveikti. Perduok 
senjorai Airis Kabral mano atsiprašymą ir pasakyk, kad jau ne- 
trukus tikiuosi sugrįžti į Rio. Nagi, eikš, apkabink savo motiną. 

Belė priglaudė ją glėbyje, o paskui Karla stovėdama prie 
durų atsisveikindama pamojavo savo vyrui ir dukteriai. Anto- 
nijus pasiuntė žmonai oro bučinį, ir automobilis lėtai pajudėjo 
žvyruotu keliuku. 

— Man labai palengvėjo, kad ji taisosi, - staiga tarė jis. - Iš 
tikrųjų nežinau, ką be jos daryčiau. 

Belė nustebo išvydusi retai pasirodantį jautrų, sutrikusį tėvo 
žvilgsnį. Dažniausiai manydavo, kad Antonijus beveik nekreipia 
dėmesio į savo žmoną. 

Kitą mėnesį teko nuolat važinėti į Orchidėjų namus pas Luizą 
galutinai susitarti dėl vestuvių smulkmenų. Nors Belė buvo pa- 
siryžusi nesileisti suerzinama tos moters valdingo elgesio ir pa- 
sipūtimo, jai dažnai pasitaikydavo prikąsti liežuvį. 

Iš pradžių Belė dar užsimindavo, kurių norėtų giesmių, siūlė 
pamergių sukneles priderinti prie jos pačios prašmatnios suk- 
nios ir pateikė vaišių valgiaraštį. Bet Luiza kaskart rasdavo prie- 
žastį, dėl kurios Belės sumanymai netinkami. Galų gale, pama- 
čiusi, kaip elgtis bus kur kas lengviau, ji tiesiog ėmė sutikti su 
viskuo, ką Luiza pasiūlydavo. 

Gustavas, kartais ateidavęs pas jas per tuos susitikimus į sve- 
tainę, atsisveikindamas spustelėdavo jai ranką. 

— Ačiū, tu tokia gera mano motinai. Suprantu, ji būna val- 


dinga. 

Belė grįždavo namo išvargusi, skaudančia galva nuo įtam- 
pos, kad visada turi sutikti su tuo, ką sako Luiza, ir klausė savęs, 
kaipgi ji susivaldys, kai reikės joms gyventi po vienu stogu. 

Rio įsigalėjus vasarai, kai namie motinos nebuvo, o tėvas 
dirbo nuo aušros ligi sutemos, Belė pamatė turinti kur kas dau- 
giau laisvės nei paprastai. Luena, apimta nevilties, nes turėjo pa- 
likti Bruną ir grįžti į Rio, lydėdavo Belę į stotelę ir jos traukinukų 
užvažiuodavo ant kalno pasižiūrėti, kaip vyksta Cristo paminklo 
statyba. Nuo apžvalgos aikštelės matydavo, kad darbai virte ver- 
da, statomi į vietą didžiuliai geležiniai strypai ir jau įmanoma 
įžvelgti kryžiaus pavidalą. 

Darbų eigos stebėjimas Belę ramino. Pabuvusi fazendoje ji 
pasijuto su viskuo labiau susitaikiusi - nesvarbu, ką galvos apie 
ją Loranas, nesvarbu, ar jis ją myli, ji visada jį mylės. Suprato, 
kad priešintis tiesiog neįmanoma. Taigi ji pasidavė ir su tuo su- 
sitaikė, nes žinojo, kad visą gyvenimą savo širdyje slėps meilę 
Loranui. 

Paryžius, 1928 metų gruodis 


— Na, štai, viskas gatava, paruošta kapoti gabalais ir gabenti 
per vandenyną į tą jų šalį, didžiulį kavos fabriką, - pareiškė Lan- 
dovskis, įdėmiai žvelgdamas į Kristaus galvą ir rankas, dabar už- 
imančias visą dirbtuvę. 

Landovskis vaikštinėjo aplink galvą mąsliai ją žiūrinėdamas. 

— Jo smakras man vis dar neduoda ramybės. Atrodo atsiki- 
šęs kaip kokia milžiniška šliuožynė vaikams, bet tas išprotėjęs 
brazilas sako, kad tokio ir norėjo. 

— Į jį bus žiūrima iš labai toli, prisiminkite, profesoriau, — 
atkreipė dėmesį Loranas. 

— Tik Jo Tėvas danguje žino, ar mano šedevras saugiai nu- 
keliaus iki Rio de Žaneiro, - bambėjo Landovskis. - Tas brazilas 
tariasi dėl gabenimo krovininiu laivu. Tikėkimės, kad jūra bus 
rami ir joks kitas konteineris triume nesitrankys į mano kūrinį. 
Jei tik galėčiau, pats plaukčiau su juo, prižiūrėčiau gabenimą 
ir stebėčiau statybos pradžią, bet tiesiog negaliu rasti laiko. Šis 
projektas jau ir taip užtruko dukart ilgiau, negu planuota, be to, 
turiu užbaigti Sun Jatseno užsakymą, jau gerokai atsilieku. Ką 
gi, - atsiduso jis, - padariau, ką galėjau, dabar padėties nebe- 
valdau. 

Klausantis Landovskio Lorano galvoje užsimezgė mintis. Pa- 
siliko ją sau, nes norėjo gerai apsvarstyti prieš siūlydamas. 

Kitą dieną į dirbtuvę atėjo Heitoras da Silva Kosta, ir abu 
vyrai nutarė, kur ir kaip galva bus pjaustoma į gabalus. Loranas 
klausėsi Landovskio nuogąstavimų dėl skulptūros liejinių sau- 
gumo kelionėje. 

— Jūs teisus, — sutiko Heitoras. - Juos kas nors turi nuolat 
prižiūrėti triume, bet aš tiesiog neturiu laisvų žmonių savo ko- 
mandoje, kurie galėtų leistis į kelionę. Mano braižytojai čia dar 
nebaigė darbo. 

— Aš galėčiau, - staiga tarė Loranas, išsakydamas mintį, dar 
vakar kilusią galvoje ir jį užvaldžiusią. 

Abu vyrai atsisuko į jį nustebę. 

— Tu, Briuji? Bet aš maniau, esi suaugęs su Monparnaso gat- 
vėmis ir savo pašėlusia kompanija, - tarė Landovskis. 

— Deja, niekada neturėjau progos išvykti iš Paryžiaus, pro- 
fesoriau. Gal keli mėnesiai užsienyje, juolab tokioje egzotiškoje 
šalyje, praplėstų mano meninį akiratį ir suteiktų įkvėpimo. 

— Tada grįžęs, be jokios abejonės, padarytum puikią kavos 
pupelės skulptūrą, - pašmaikštavo Landovskis. 

— Senjore Briuji, - tarė Heitoras, - jei kalbat rimtai, aš ma- 
nau, kad sumanymas puikus. Jūs dalyvavote kuriant skulptūrą 
nuo pat pradžios. Tiesą sakant, savo rankomis prie jos prisidė- 
jote. Jei profesorius galėtų be jūsų apsieiti, jūs būtumėt jo akys 
Rio, kai ją ten statysim. 

— Ir užtikrintum, kad jiems jungiant gabalus vietoj mūsų 
Viešpaties nosies nebus priklijuotas pirštas, - tyliai sumur- 
mėjo Landovskis. 

— Aš mielai vyksiu, jei tik norit, profesoriau, - pakartojo Lo- 
ranas. - Kada išplaukiam, mesjė da Silva Kosta? 

— Esu užsisakęs kelionę kitą savaitę, kad užtektų laiko su- 

pjaustyti liejinius ir patikimai suvyniojus sudėti į dėžes. Kuo 
greičiau jos pasieks Rio ir visos dalys bus pristatytos saugiai, tuo 
laimingesnis jausiuosi. Ar galėsit susiruošti į kelionę per tokį 
trumpą laiką, mesjė Briuji? - paklausė Heitoras. 

— Manau, jam reikės pasitikrinti užrašų knygelę ir pasižiū- 
rėti, ar įmanoma atidėti kai kuriuos užsakymus, - tarė Landovs- 
kis, metęs į Loraną žvilgsnį, liepiantį patylėti. - Reikia manyti, 
už kelionę ir prarastą laiką jam bus atsilyginta finansiškai? Pa- 
vyzdžiui, gaus nemokamą nakvynę ir maitinimą? 

— Žinoma, — skubiai atsakė Heitoras. — Tai man šį tą pri- 
minė - prieš kelias dienas skambino telefonu Gustavas Airis 
Kabralis, Izabelės Bonifacijo sužadėtinis. Jis sužinojo apie jos 
skulptūrą, kurią jūs iškalėte, senjore Briuji, ir norėtų padovanoti 
būsimajai žmonai kaip vestuvinę dovaną. Pasakiau, kad paklau- 
siu, ar nenorėtumėt jos parduoti. 

— Aš... 

Loranas jau buvo besakąs, kad nieku gyvu neparduos savo 
brangiosios Izabelės skulptūros jos sužadėtiniui, bet įsiterpė 
Landovskis: 

— Kaip apmaudu, juk tu ką tik radai turtingą pirkėją čia, 
Briuji. Ar sutikai su jo pasiūlymu? 

Loranas sutrikęs atsakė: 

— Ne, aš... 

— Na, gal madmuazelės Bonifacijo sužadėtinis pateiks ge- 
resnį pasiūlymą, ir galėsi apsispręsti. Sakei, siūlė du tūkstančius 
frankų, ar ne? - Landovskis vėl metė žvilgsnį į Loraną, kad šis 
vaidintų toliau. 

— Taip. 

— Taigi, Heitorai, pasakykite tam mesjė Airis Kabraliui, kad 
jei jis pasirengęs pasiūlyti daugiau ir padengti gabenimo į Rio 
išlaidas, tada skulptūra gali atitekti jam. 

— Pasakysiu, - tarė Heitoras, o iš jo veido buvo matyti, kad 
jam nė kiek nerūpi derėtis dėl kažkieno kito skulptūros kainos, 
kai turi galvoti apie savąją. - Esu tikras, čia nekils keblumų. Tad 
atvažiuosiu rytoj pasižiūrėti, kaip jums sekasi su ta milžiniška 
būsima dėlione iš gabalų. Geros dienos abiem, - linktelėjo jiems 
Heitoras ir išėjo iš dirbtuvės. 

— Profesoriau, ko jūs ten prikalbėjot? - paklausė Loranas. — 
Aš neturiu jokio madmuazelės Izabelės skulptūros pirkėjo. Iš 
tiesų nė nemaniau jos parduoti. 

— Briuji, negi nesupranti, kad padariau tau paslaugą veikda- 
mas kaip tavo agentas? - papriekaištavo jam Landovskis. - Turė- 
tum užtai padėkoti. Nemanyk, kad nė trupučio nenutuokiu tikro- 
sios priežasties, kodėl staiga panūdai nusiduoti į kitą pusę pasau- 
lio su Kristaus gabalais. Jei nuspręstum likti Brazilijoje, tau reikės 
pinigų, kad galėtum verstis. Kokia tau būtų nauda iš čia stovinčios 
tos brangios širdžiai skulptūros, kai būsi arti gyvos, kvėpuojančios 
moters, kuri įkvėpė ją kurti? Tegu tas sužadėtinis turi ją, įamžintą 
akmenyje, ir garbina jos kūno grožį. Manau, jis niekada nepažins 
jos sielos, o tau tai, akivaizdu, pavyko. Bent man atrodo, kad tai 
geri mainai, - sukikeno Landovskis. - Taigi dabar imkimės darbo. 

Tą naktį Loranas, įsitaisęs dirbtuvėje ant čiužinio, įsprausto 
tarp Kristaus galvos ir didžiulio piršto, svarstė, ką jis, po galais, 
daro. 

Izabelė aiškiai pasakė, kur jos ateitis. Jos vestuvės neišvengia- 
mos ir, kai jis nuvyks į Rio, tikriausiai jau bus įvykusios. Ką jis 
tikisi pasiekti ten keliaudamas, ir pats nežinojo. 

Bet Loranas, kaip ir visi įsimylėjėliai, tikėjo likimu. Ir kai 
prieš užmerkdamas akis pažvelgė į milžinišką delną, įgavo vil- 
ties, kad jam bus ištiesta pagalbos ranka. 

Rio de Žaneiras, 1929 metų sausis 


Gustavo Mauricijaus Airis Kabralio ir Izabelės Bonifacijo vestu- 
vių rytas išaušo karštas ir giedras, be debesėlio danguje. Belė ne- 
noromis paskutinį kartą atsikėlė iš savo mergautinės lovos. Dar 
buvo anksti, ir išėjusi iš miegamojo ji girdėjo tik tolimą indų 
tarškėjimą virtuvėje. 

Basa ji nustriksėjo laiptais ir nuėjo į svetainę, o iš ten į ne- 
didelę nišą, kurioje buvo koplytėlė. Uždegė žvakę ant altorėlio, 
atsiklaupė ant raudonu aksomu aptiesto klaupto, užsimerkė ir 
sunėrė maldai rankas. 

— Palaimintoji Mergele, šią mano vestuvių dieną maldauju, 
suteik man stiprybės ir ištvermės įžengti į santuoką atvira šir- 
dimi ir būti savo vyrui gera ir mylinčia žmona. Ir kantrybės būti 
rūpestinga marčia jo tėvams, - pridūrė jausmingai. - Suteik man 
sveikų vaikų, kad gaučiau daugiau palaimos, o ne galvočiau apie 
savo rūpesčius. Nesiliauk teikusi turtų mano tėvui ir sugrąžink 
sveikatą mano brangiausiajai motinai. Amen. 

Atsimerkusi Belė pažvelgė aukštyn į išblukusį Madonos 
veidą ir mirkčiodama sulaikė ašaras. 

— Tu esi moteris, todėl tikiuosi, kad atleisi už jausmus, ku- 
riuos tebepuoselėju širdyje, - sušnibždėjo. 

Kelias minutes klūpojusi Belė atsistojo ir giliai įkvėpusi oro 
išėjo iš koplytėlės pradėti dienos, kuri turėjo būti laimingiausia 
jos gyvenime. 


=D 


Jei žiūrėsime formaliai, tą dieną viskas klojosi kuo geriausiai. 
Žmonių minios išsirikiavo palei gatves paspoksoti, kaip Iza- 
belė su tėvu važiuoja į katedrą, šūksniais sveikino, kai ji išlipo iš 
„Rolls-Royce“, pasipuošusi stulbinama Šantiji nėrinių vestuvine 
suknele, kurią Paryžiuje sukūrė Žana Lanvin. Didinga katedra 
buvo sausakimša, ir išdidaus tėvo vedama prie altoriaus link 
Gustavo ji slapta žvilgčiojo pro plonytį baltą šydą į daugelį pa- 
žįstamų veidų iš aukščiausių visuomenės sluoksnių. 

Po valandos suskambo varpai Gustavui išsivedant savo nuo- 
taką per bažnyčią ant katedros laiptų. Minia vėl džiugiai sveikino, 
kai Gustavas įsodino ją į arkliais pakinkytą karietą ir jie nuvažiavo 
į Kopakabanos rūmus. Belė, stovėdama šalia ką tik gauto vyro, 
priėmė tris šimtus svečių, voromis suėjusių į didžiulę salę. 

Pasibaigus vestuvių pusryčių vaišėms iš daugelio patiekalų, 
Belė su Gustavu pasitraukė pailsėti į savo prabangų numerį prieš 
to vakaro pokylį. 

Vos durys paskui juos užsidarė, Gustavas ją apkabino. 

— Pagaliau, - saumurmėjo, - įsikniaubęs jai į kaklą. - Jau turiu 
laisvę tave bučiuoti. Eikš, - prisitraukė jos galvą ir ėmė godžiai 
bučiuoti kaip išbadėjęs. Rankos nuslinko prie plonu nėrinių 
sluoksniu dengiamų krūtų ir glamonėdamos šiurkščiai gniaužė. 

— Oi! - šūktelėjo ji. - Man skauda. 

— Atleisk, Bele, - tarė Gustavas ją paleisdamas ir akivaiz- 
džiai įdėjęs pastangų, kad atgautų savitvardą. - Bet turi mane 

suprasti — taip ilgai laukiau. Tiek to, - mirktelėjo jis. - Dar po 
kelių valandų pagaliau turėsiu tave nuogą savo glėbyje. Gal nori 
išgerti? - paklausė nusigręždamas, o Belė nejučia nusipurtė. 

Ji stebėjo, kaip Gustavas priėjo prie stalelio ir iš grafino įsi- 
pylė nemažai brendžio. 

— Ačiū, ne. 

— Galir protingai darai. Nenorėčiau, kad tavo pojūčiai šiąnakt 
būtų atbukę. - Jis šyptelėjo ir pakėlė stiklą. - Už mano žmoną, 
mano gražuolę žmoną, - pridūrė ir nurijo brendį vienu mauku. 

Belė jau buvo pastebėjusi, kai Gustavas kelis kartus ją lydėjo 
į renginius, kad jis, regis, mėgsta svaigalus. Kartais vakarui bai- 
giantis jis atrodydavo apgirtęs. 

— Žinai, nupirkau tau ypatingą vestuvinę dovaną, - kalbėjo 
jis toliau. - Gaila, kad jos dar nepristatė, bet jau turėtų būti čia, 
kai grįšim po medaus mėnesio. Tai ką, - paklausė jis, - ar neno- 
rėtum, kad padėčiau nusivilkti tą suknią ir galėtum pailsėti? 

Belė ilgesingai pažvelgė į didžiulę dvigulę lovą. Maudė pėdas, 
apspaustas aukštakulnių atlaso batelių, - vadinasi, su jais ir viršun 
sukeltais plaukais, puošiamais diademos, ji stovėjo prie altoriaus 
būdama aukštesnė už savo jaunikį beveik aštuoniais centimetrais. 
O ką jau kalbėti apie nepatogų korsetą po nėrinių suknia - Luena 
tą rytą jį kietai suveržė. Bet pagalvojus, kaip Gustavas atvarsto jį 
blyškiais kaulėtais pirštais, toks pasirinkimas visai netraukė. 

— Einu į vonios kambarį, - pareiškė ji rausdama iš sumišimo. 

Gustavas linktelėjo, ką tik vėl įsipylęs brendžio. 

Belė nuėjo į ištaigų kambarį su veidrodžiais ir palaimingai 
atsisėdo ant kėdės. Ji užsimerkė ir pagalvojo: kaip tai absurdiška, 
kad žiedas ant piršto ir keli trumpi sakiniai taip iš esmės pakeis 
jos gyvenimą. 

Skirtumas tarp jos, netekėjusios merginos, kurios skaistybė 
turėjo būti bet kokia kaina apsaugota nuo plėšrūnų vyrų, ir mo- 

ters, kuri jau po kelių valandų įeis su vyru į miegamąjį ir atliks 
intymiausius veiksmus, atrodė beveik juokingas. Ji pažvelgė į 
savo atspindį veidrodyje ir atsiduso. 

— Jis man svetimas, - sušnibždėjo atspindžiui, prisiminusi 
pokalbį su motina praėjusį vakarą. 

Karla, iš pažiūros gerokai atsigavusi po fazendoje praleisto 
laiko, atėjo į miegamąjį prieš pat Belei užgesinant šviesą ir su- 
ėmė dukterį už rankų. 

— Ouerida, papasakosiu, kas tau nutiks rytoj vakare, - pra- 
dėjo ji. 

— Mūe, - atsakė Belė, baisiai sutrikusi kaip ir Karla, - ma- 
nau, kad žinau. 

Motinai lyg ir palengvėjo, bet ji vis tiek kalbėjo toliau: 

— Tada žinai, kad pirmą kartą gali būti truputį... nemalonu? 
Ir kad gali kraujuoti? Nors kai kas sako, kad, kai jodinėji, ta plona 
plėvelė, kuri rodo moterį esant skaisčią, gali būti suplyšusi. O tu 
fazendoje tiek daug jodinėdavai. 

— Apie tai aš nieko nežinojau, - prisipažino Belė. 

— Prie tų... veiksmų reikia įprasti, bet aš įsivaizduoju, kad 
Gustavas čia jau patyręs ir, esu tikra, bus tau švelnus. 

— Mūe, ar... gerai išauklėtai moteriai dera tuo mėgautis? — 
paklausė ji nedrąsiai. 

Karla net nusikvatojo. 

— Žinoma, guerida. "Tu būsi ištekėjusi moteris, o vyras ne- 
trokšta nieko daugiau, tik kad žmona jaustųsi laiminga patir- 
dama miegamojo malonumus. Taip ir išlaikysi vyrą prie savęs, 
kaip aš išlaikau savąjį. - Jos skruostai kiek paraudo. - Ir pri- 
simink, Dievo skirta taip pradėti gyvybę vaikams. Tai šventas 
vyro ir moters ryšys. Labanakt, Izabele. Gerai išsimiegok ir nesi- 
baimink rytojaus. Bus geriau, negu tikiesi, tikrai. 

Prisiminusi šį pokalbį Belė prisiminė ir kaip pasibjaurėjo įsi- 

vaizdavusi, kad Gustavas liečia ją taip, kaip motina tada subtiliai 
nupasakojo. Pakilusi nuo kėdės pas jį sugrįžti ji tik vylėsi, kad 
kaltas nervinimasis dėl pirmojo karto ir po šios nakties viskas 
bus taip, kaip sakė motina. 


=D 


Didinga pokylių salė nuščiuvo iš susižavėjimo, kai įėjo Izabelė, 
vilkinti įspūdingą Žano Patu sukurtą baltą tviskančią vakarinę 
suknelę, prigulusią prie jos kūno linkių ir pakopomis krintančią 
į žuvies uodegos formos šleifą. 

Gustavui ją apkabinus svečiai sukėlė ovacijas. 

— Atrodai nuostabiai, mano brangioji, kiekvienas vyras šioje 
salėje pavydės man, kad šiąnakt būsiu tavo lovoje, - sušnibždėjo 
jai į ausį. 

Su Gustavu ji šoko tik pirmą šokį, o paskui tris valandas jo 
beveik nematė. Abu jie užėmė savo gimines, ir Belė šoko su dau- 
gybe vyrų, kurių nė vardų nežinojo, sakančių jai, koks laimingas 
Gustavas, ją sužvejojęs ant savo kabliuko. Gėrė ji labai mažai, 
jau ir taip pykino iš įtampos dėl to, kas įvyks vėliau, o kai svečiai 
ėmė rinktis prie pagrindinių laiptų šauksmais palydėti jų į mie- 
gamąjį, savijauta dar pablogėjo. 

— Jau metas, - tarė Gustavas, atsiradęs šalia, ir juodu nuėjo 
prie susirinkusios minios. 

Gustavas paprašė tylos. 

— Meus senhores, senhoras e amigos.“ Noriu jums padėkoti, 
kad atėjote ir kartu su mumis atšventėte šią puikią dieną. Bet 
dabar jau metas imti žmoną už rankos ir vestis į viršų. 


* Mano ponai, ponios ir draugai. (Port.) 

Jo žodžius palydėjo švilpimas ir nešvankūs garsai. 

— Taigi linkiu jums gero vakaro ir labos nakties. Eime, Iza- 
bele. 

Jis pasiūlė įsikibti jam į parankę, ir Izabelė įsikibo. Pasisukę 
juodu užlipo laiptais. 

Ir šį kartą, vos buvo uždarytos durys, Gustavo elgesys ne- 
buvo švelnus. Negaišdamas jis parstūmė Belę ant lovos ir pri- 
spaudė jos riešus prie čiužinio, nepaprastai susijaudinęs apipylė 
jos veidą ir kaklą bučiniais ir ėmė gniaužyti gražiąją suknelę. 

— Pala, - sušnibždėjo ji, - leisk man apsiversti ir galėsi atse- 
gioti sagutes. - Jai palengvėjo, kai nusisuko nuo jo ir nebejautė 
iškvepiamo alkoholio dvoko. 

Jautė jo rankas, negrabiai knebinėjančias smulkius perliu- 
kus, kuriais buvo susegta suknelė, ir nervinimąsi, kai pagaliau 
griebęs už medžiagos ją perplėšė. 

Nutraukęs suknelę, atsegė liemenėlę ir, kai Belę atvertė, lū- 
pomis puolė tiesiai prie spenelių. Ranka perbraukė tarp kojinė- 
mis aptrauktų šlaunų ir leido sau įsigauti po šilkiniu trikampiu, 
dengiančiu slapčiausią jos kūno vietelę. 

Kelias sekundes dar pagrabinėjęs, nuplėšė šilkinį drabužėlį 
ir atsiklaupė atsisegti savo kelnių sagų. Vis dar apsirengęs, ėmė 
grūsti kietą daiktą į jos švelnią odą inkšdamas iš susierzinimo, 
kad negali rasti, kaip įeiti. Pagaliau suėmęs ranka nukreipė į ieš- 
komą tarpelį ir įsibrovė į ją. 

Belė gulėjo po juo iš skausmo sukandusi lūpą. Viskas juodai 
aptemo, ji užsimerkusi ėmė giliai kvėpuoti, kad suvaldytų pa- 
niką. Laimė, jau po kelių sekundžių jis keistai klyktelėjo aukštu 
moterišku balsu ir suglebo. 

Belė gulėjo ramiai, klausydamasi į ausį pučiamo sunkaus 
kvėpavimo. Jo galva buvo greta, veidas prigludęs prie lovatie- 
sės, gulėjo ant jos prispaudęs visu svoriu, sulenkti jos keliai buvo 

išsikišę per lovos kraštą. Pagaliau, kai ji sujudėjo, norėdama atsi- 
skirti, Gustavas pakėlė galvą ir pažvelgė į ją. 

— Galų gale tu tikrai mano. - Jis nusišypsojo ir palietė jos 
skruostą. - Dabar turi eiti apsivalyti. Juk supranti, kad pirmą 
kartą... 

— Žinau, - skubiai atsakė ji ir nubėgo į vonios kambarį, ne- 
davusi jam progos paaiškinti daugiau. 

Belė džiaugėsi, kad motina su ja pasikalbėjo vestuvių išva- 
karėse. Nors viduje skaudėjo, kai ji šluostėsi, medžiaga nebuvo 
kruvina. Pasileidusi plaukus ji apsivilko naktinius marškinius ir 
peniuarą, kurį viešbučio kambarinė supratingai buvo pakabi- 
nusi kitoje durų pusėje. Kai ji grįžo į miegamąjį, Gustavas gulėjo 
lovoje jau nuogas. Jo veidas buvo suglumęs. 

— Aš patikrinau, ant lovatiesės nebuvo kraujo, - žvelgė jis į 
Belę. - Kaip taip gali būti? 

— Mano motina sakė, jei nebus, tai dėl to, kad vaikystėje fa- 
zendoje daug jodinėjau, - atsakė ji susidrovėjusi dėl tokio ties- 
muko klausimo. 

— A, tada viskas aišku. Bet tu juk buvai skaisti? 

— Gustavai, tu mane įžeidei! - Belei net pyktis sukilo. 

— Žinoma, žinoma. - Jis patapšnojo čiužinį šalia savęs. — 
Tada eikš pas savo vyrą į lovą. 

Belė pakluso vis dar jausdama nuoskaudą dėl įžeidžiamo jo 
įtarimo. 

Gustavo ranka ją apkabino tempdama prie savęs, paskui jis 
užgesino šviesą. 

— Manau, galim sutikti, kad jau esam iš tikro kaip reikiant 
susituokę. 

— Taip. 

— Aš myliu tave, Izabele. Tai laimingiausia naktis mano gy- 
venime. 

— Ir mano, - prisivertė ji ištarti žodžius, kurių buvo tikimasi, 
nors iš sielos gelmių veržėsi tylus prieštaravimas. 

Belei gulint be miego šalia savo vyro po kelių valandų Rio 
de Žaneiro priemiesčio doke sustojo krovininis laivas, atgabenęs 
Cristo galvą ir rankas, taip pat ir Loraną Briuji. 

Pirmą naktį po šešių savaičių nubudęs sausumoje, Loranas pa- 
sijuto permerktas prakaito, kaip ir paklodės, tarp kurių gulėjo. 
Net karščiausiomis dienomis Monparnase nebuvo patyręs to- 
kios stiprios kaitros kaip čia, Rio de Žaneire. 

Nusvirduliavęs prie stalo, kur kambarinė buvo palikusi jam 
siaurakaklį ąsotį vandens, užsivertė jį ir sa malonumu išmaukė, 
tada pajuto, kad troškulys numalšintas. Nuėjęs į gretimą nedi- 
delį vonios kambarį, atsuko čiaupą virš kriauklės ir pakišo galvą. 
Apsivyniojęs strėnas rankšluosčiu ir jausdamasis bent kiek atsi- 
gavęs, Loranas tykiai paržingsniavo į miegamąjį ir atidarė lan- 
gines. 

Praėjusį vakarą, kai jis atvažiavo į viešbutį, kuriame Heito- 
ras patarė apsistoti, kol ras būstą ilgesniam laikui, buvo jau po 
vidurnakčio ir per tamsu pasidairyti, kur esąs. Bet gulėdamas 
lovoje jis girdėjo į krantą dūžtančias bangas ir suprato turįs būti 
kur nors netoli jūros. 

O šį rytą... koks reginys jį pasitiko! Kiek tik akys užmatė, 
apačioje kitoje gatvės pusėje plytėjo puikiausias paplūdimys. Iš- 
tisos mylios švariausio balčiausio smėlio, pakrantė tuščia, nes 
dar buvo anksti, o bangos, įspūdingai kildamos turbūt iki kokių 
dviejų metrų aukščio, nepaliaujamai ritosi ir tiško baltomis pu- 
tomis. 

Tas vaizdas vėsino kraują; Loranas visada mėgo maudytis 
Viduržemio jūroje, kai su šeima nuvažiuodavo į vasarnamį ne- 
toli Sen Rafaelio, ir dabar traukte traukė bėgti iš viešbučio sker- 
sai gatvę ir nerti į vandenį. Bet visų pirma reikia paklausti, ar 
jūra saugi; kiek jam žinoma, čia gali būti ryklių ar kitų plėšrių 
žmones puolančių žuvų. Prieš kelionę iš Paryžiaus jį įspėjo, kad 
atogrąžose pasisaugoti ne pro šalį. 

Net pats oras dvelkė naujai ir egzotiškai. Lorano, kaip ir dau- 
gumos jo tėvynainių, anksčiau neviliojo kelionės į užsienį, nes jų 
tėvynė Prancūzija džiugino visais metų laikais - nuo teikiančių 
žvalumo snieguotų Alpių šlaitų iki nuostabių gamtovaizdžių ir 
klimato šalies pietuose. 

Bet dabar stovėdamas čia jis pasijuto susigėdęs - kaip galėjo 
manyti, kad jokia kita šalis nepasiūlys ko nors daugiau. 

Jis norėjo apžiūrėti Rio de Žaneirą, bet prieš tai dar tu- 
rėjo susitikti su mesjė da Silva Kostos statybų vadovu Heitoru 
Leviu, mat šis buvo palikęs viešbutyje laiškelį, kad užsuks jo 
paimti vienuoliktą ryto. Kristaus galva ir rankos buvo iškeltos 
dar vakare prieš laivui sustojant pagrindiniame uoste ir sudė- 
tos atvirame lauke, kur mesjė Levis netoli uosto turėjo nedidelį 
ūkį. Loranas labai tikėjosi, kad trapūs liejinių gabalai bus at- 
keliavę sveiki. Jis tikrindavo juos keturis kartus per dieną, kol 
buvo triume, o dabar galėjo tik melstis, kad jie atsilaikė, kai 
buvo iškraunami. 

Loranas ėmė rengtis ir ant kojų pastebėjo nedidelių guzelių. 
Pasikasė ir užsitempė kelnes supratęs, kad koks alkanas Brazili- 
jos moskitas naktį bus gėręs jo kraujo. 

Nulipęs žemyn pusryčių, įėjo į valgomąjį ir pastebėjo, kad 
ant ilgo stalo svečiams pridėta daugybė egzotiškų vaisių. Dar 
nebuvo tokių matęs, bet pasiėmė visų po vieną, nusprendęs pa- 
sinerti į naują kultūrą; taip pat paėmė riekę gardžiai kvepiančio 

pyrago, dar šilto, neseniai iš orkaitės. Padavėja atnešė jam karš- 
tos stiprios kavos, ir ją geriant nuotaika praskaidrėjo, o jis pasi- 
juto ramiau, nes kai kurie dalykai čia buvo tokie pat kaip namie. 

Vienuoliktą valandą Loranas nuėjo prie viešbučio registra- 
tūros ir rado ten stovintį vyrą, žiūrintį į savo laikrodį. Teisingai 
nuspėjęs, kad tai mesjė Levis, jis priėjo ir prisistatė. 

— Sveiki atvykę į Rio, senjore Briuji. Kaip kelionė? - paklausė 
vyras visai padoria prancūzų kalba. 

— Nepaprastai smagi, ačiū. Iš jūreivių išmokau visokių 10- 
šimų kortomis ir nešvankių anekdotų, - šypsodamasis atsakė 
Loranas. 

— Puiku. Lauke stovi mano automobilis, važiuosim į fazendą. 

Jiems važiuojant miesto gatvėmis Loranas negalėjo atsiste- 
bėti, koks jis šiuolaikiškas. Landovskis akivaizdžiai erzino jį sa- 
kydamas, kad Rio gyvena vien čiabuviai, laksto gatvėmis nuogi, 
svaido ietis ir valgo vaikus, - šis miestas atrodė toks pat vakarie- 
tiškas ir civilizuotas kaip ir Prancūzijos miestai. 

Vis dėlto jam buvo keista matyti tamsiai įdegusius vietinius 
gyventojus, vilkinčius tikslias jo šalies naujausių madų drabužių 
kopijas. Važiuojant per priemiestį Loranui iš dešinės prieš akis 
iškilo didelis lūšnynas. 

— Mes vadinam jį favela, - paaiškino Levis, pastebėjęs, kaip 
Loranas į jį spokso. - Deja, ten gerokai per daug gyventojų. 

Loranas prisiminė Paryžių, kur vargšų buvo beveik nema- 
tyti. Čia turtas ir skurdas atrodė visai atskirti vienas nuo kito. 

— Taip, senjore Briuji, - Levis aidu atkartojo Lorano min- 
tis. - Čia, Brazilijoje, turčiai yra labai turtingi, o vargšai... ba- 
dauja, - gūžtelėjo jis pečiais. 

— Arjūs portugalas, mesjė? 

— Ne. Mano motina italė, o tėvas iš Vokietijos. Aš esu žydas. 
Čia, Brazilijoje, pamatysit įvairių tautų žmonių mišinį, nors tik- 

raisiais brazilais save laiko portugalai. Čia yra imigrantų iš Itali- 
jos, Ispanijos ir, žinoma, afrikiečių, kuriuos portugalai atsivežė, 
kad vergautų kavos plantacijose. O dabar Rio užplūdo japonai. 
Visi čia atvyksta ieškodami savojo aukso puodo. Kai kurie su- 
randa, kiti, deja, ne ir baigia gyvenimą favelose. 

— Prancūzijoje visai kitaip. Dauguma mūsų gyventojų tikri 
prancūzai, - paaiškino Loranas. 

— Bet čia juk Naujasis Pasaulis, senjore Briuji, - tarė Levis, — 
ir mes visi darom jį tokį, kad ir kur būtume gimę. 


2 


Niekada gyvenime Loranas neužmirš to keisto vaizdo - didžiulė 
Kristaus galva stovi lauke, aplinkui kapsto žemę vištos, o didelis 
jaunas gaidys valosi plunksnas tupėdamas Jam ant nosies. 

— Senjoras da Silva Kosta paskambino man šįryt penktą, jam 
labai rūpi, ar jo brangusis Cristo saugiai atkeliavo. Tad nuspren- 
džiau sudėti dalis, kad įsitikinčiau, ar nepadaryta žalos. Kol kas 
viskas gerai, - patvirtino Levis. 

Žvelgiant į galvą, ligi šiol matytą vientisą Landovskio dirb- 
tuvėje, o dabar už tūkstančių mylių Rio de Žaneire, Loranui už- 
strigo kamuolys gerklėje. 

— Man atrodo, kelionėje Jis išsilaikė saugiai. Gal kas iš dan- 
gaus saugojo, - tarė Levis, taip pat sujaudintas vaizdo. - Dar ne- 
sudėjau iš dalių rankų, tik užmečiau akį, bet ir jos, regis, visai 
nenukentėjo. Vienas iš mano darbininkų nufotografuos, kad 
įamžintume šią akimirką. Nusiųsiu fotografijas senjorui da Silva 
Kostai ir, aišku, Landovskiui. 

galvą ir rankas, todėl galėjo parašyti Landovskiui ir jį nuraminti, 

beliko tikėtis, kad taip pat laimingai atkeliavo ir Belės skulptūra, 
šiuo metu supakuota dėžėje doke kažkur didžiajame uoste. 

Pasikankinęs parduoti ar neparduoti, Loranas paklausė Lan- 
dovskio patarimo ir nusprendė sutikti parduoti ją senjorui Airis 
Kabraliui už pustrečio tūkstančio frankų. Landovskis teisus: jis 
bet kada galės iškalti kitą, o čia pasitaikė tokia netikėta sėkmė, 
kad neįmanoma atsisakyti, nors ir kas lauktų ateityje. 

— Taigi jūsų pirmoji atsakinga užduotis atlikta sėkmingai, 
bet, esu tikras, nekantraujate pamatyti statybos aikštelę ant Kor- 
kovado kalno, - kalbėjo toliau Levis. - Ten tikrai yra į ką pažiū- 
rėti. Aš gyvenu ten su darbininkais, nes turime palyginti nedaug 
laiko projektui užbaigti. 

— Labai norėčiau pamatyti, - gyvai tarė Loranas. - Negaliu 
įsivaizduoti, kaip įmanoma pastatyti tokį monumentą ant kalno 
viršūnės. 

— Kaip ir mes visi, - flegmatiškai sutiko Levis. - Bet būkit ra- 
mus, tai jau vyksta. Tiesa, senjoras da Silva Kosta man sakė, kad 
jums reikia kur nors apsigyventi, kol čia būsit. Paprašė padėti rasti 
ką nors, nes, esu tikras, jūs nemokat nė žodžio portugališkai. 

— Taip, mesjė, nemoku. 

— Na, kaip tyčia turiu butą, jis dabar laisvas. Netoli nuo Ko- 
pakabanos paplūdimio, kur dabar esat apsistojęs, ta vieta vadi- 
nasi Ipanema. Nusipirkau, kai dar buvau viengungis, prieš vedy- 
bas, ir niekaip nesiryžau jo atsisakyti. Būtų malonu leisti jums 
pasinaudoti tuo metu, kai čia gyvensit. Visas sąskaitas, aišku, ap- 
mokės senjoras da Silva Kosta, kaip susitarėte Prancūzijoje. Ma- 
nau, jums patiks, nes ten įdomus vaizdas ir daug šviesos. Kaip 
tik skulptoriui, - pridūrė jis. 

— Ačiū, mesjė Levi. Jūsų dosnumas mane tiesiog sukrėtė. 

— Ką gi, eime, apsilankykim ten. Jei jums tiks, šiandien galė- 
sit ir persikraustyti. 

Vėlyvą popietę Loranas jau didžiavosi esąs erdvaus buto tre- 
čiame aukšte nuomininkas, tas butas buvo gražiame name netoli 
Ipanemos paplūdimio. Skoningi kambariai aukštomis lubomis 
buvo elegantiškai apstatyti, o kai jis atidarė duris į pavėsingą 
balkoną, tolumoje įžiūrėjo pakrantę. Šiltas vėjas neabejotinai 
dvelkė vandenynu. 

Levis paliko Loraną čia įsikurti, kai juodu paėmė iš viešbučio 
jo lagaminą, ir pažadėjo sugrįžti vėliau supažindinti su tarnaite, 
kuri jam ruoš valgį ir valys kambarius. 

Loranas išpūtęs akis vaikštinėjo iš vieno kambario į kitą mė- 
gaudamasis prabanga turėti tiek erdvės po apleisto mansardos 
kambarėlio Monparnase, o ką jau kalbėti apie moterį, kuri jį ap- 
tarnaus, - tai jau buvo beveik neįsivaizduojama. Jis atsisėdo ant 
didžiulės raudonmedžio lovos, paskui išsitiesė ant jos, džiaug- 
damasis vėjeliu, pučiamu ventiliatoriaus iš palubės, - jis glostė 
jam veidą kaip paukščio sparneliai. Atsidusęs iš pasitenkinimo 
jis netrukus užmigo. 

Tą vakarą Levis, kaip ir buvo žadėjęs, atvedė Moniką, viduti- 
nio amžiaus afrikietę. 

— Ją įspėjau, kad nekalbat portugališkai, bet, jei sutiksit, 
mesjė Briuji, Monika valys butą, pirks produktus vietiniame tur- 
guje ir gamins jums vakarienę. Jei dar ko reikės, svetainėje yra 
telefonas, prašom skambinti bet kuriuo metu. 

— Tikrai nežinau, kaip ir atsidėkoti už jūsų gerumą, mesjė 
Levi, - dėkingas atsakė Loranas. 

— Jūs čia, Brazilijoje, mūsų gerbiamas svečias, nenoriu, kad 
paskui sakytumėt senjorui Landovskiui ir visiems Paryžiuje, 
kad mes gyvenam kaip tamsuoliai barbarai, - nusišypsojo Levis, 
kilstelėdamas antakį. 

— Tikrai jūs ne tokie, mesjė. Sprendžiant iš to, ką mačiau iki 
šiol, esat labiau civilizuoti nei mes Paryžiuje. 

— Beje, o kaip jūsų paties skulptūra - ar saugiai atkeliavo? — 
paklausė Levis. 

— Taip, ji doke, ir administracijoje sakė, kad jie praneš pirkė- 
jui ir susitars su juo dėl pristatymo. 

— Airis Kabraliai dabar, be jokios abejonės, išvykę medaus 
mėnesio. Jie tik vakar susituokė. 

Loranas sukrėstas žvelgė į Levį. 

— Madmuazelė Izabelė vakar ištekėjo? 

— Taip. Jų fotografijos šiandien visų laikraščių pirmuose 
puslapiuose. Ji atrodė nuostabiai. Tai iš tiesų buvo aukštuome- 
nės žmonių vestuvės. Regis, jūsų skulptūrai pozavusi mergina 
puikiai įsitaisė. 

Loranas nuo tokios žinios net pajuto šleikštulį. Kaip ironiška, 
kad jis atvyko į Rio tą pačią dieną, kai Izabelė ištekėjo, - tai buvo 
beveik nepakeliama. 

— Ką gi, man reikia eiti. Labanakt, senjore Briuji. 

Levis tą vakarą paliko jį vieną, priminęs, kad užsuks paimti 
pirmadienį antrą valandą popiet ir nusiveš į statybų aikštelę 
Korkovado kalno viršūnėje. Virtuvėje Monika tarškino puodais, 
iš ten sklido nuostabūs kvapai. 

Panūdęs išgerti, Loranas išsiėmė iš lagamino butelį pran- 
cūziško vyno, atidarė ir nusinešė į balkoną. Užsikėlęs kojas ant 
stalo įsipylė vyno ir ėmė gurkšnoti, o vyno aromatas priminė 
tėvynę. Skaudama širdimi jis žvelgė į saulę, sėdančią už kalnų. 

— Izabele, - sušnibždėjo į orą, - aš čia, tavo gražioje šalyje. 
Tokį kelią sukoriau, kad tave susirasčiau, bet dabar, regis, jau per 
vėlu. 


36 


Praėjus savaitei po vestuvių Belė parvažiavo po medaus mėne- 
sio įsitempusi ir nuvargusi. Jie praleido tą laiką Minas Žeraiso 
regione senuose, kadaise gražiuose namuose, priklausančiuose 
Gustavo protetei ir prodėdei. Oras buvo tvankus, ten nepūtė 
jūros vėjelis, nebuvo aukštumų, kur galėtum atvėsti, todėl taip 
šutino, kad, regis, įkvėptas oras degino šnerves. 

Reikėjo ištverti nesibaigiančias vaišes, nes ji buvo pristatoma 
seniems Gustavo šeimos nariams, dėl silpnos sveikatos negalė- 
jusiems dalyvauti vestuvėse. Tai ji dar būtų galėjusi pakęsti, jeigu 
ne naktys. 

Motina nepasakė jai vieno dalyko - kaip dažnai miegama- 
jame būna mylimasi. Belė manė, kad gal kokį kartą per savaitę, 
bet Gustavo apetitas, regis, buvo nepasotinamas. Nors ji stengėsi 
atsipalaiduoti ir mėgino pasimėgauti intymiais dalykais, kuriuos 
jam patiko jai daryti, - apie tuos dalykus niekas niekada jai ne- 
paaiškino, ir ji net pagalvojusi apie tai rausdavo, - jai tai nesi- 
sekė. 

Kiekvieną vakarą, vos jiems užsidarius miegamojo duris, 
Gustavas staiga puldavo ant jos plėšdamas drabužius — porą 
kartų net to nepadarė. Ji gulėdavo po juo, kai jis grūsdavosi į 
skaudamą pažeistą jos vidų, ir laukdavo, kad tai baigtųsi. 

Bent jau paskui jis bematant užmigdavo, bet kartais nubu- 

dlusi rytą Belė pajusdavo jį prislenkant ir per kelias sekundes jo 
kūino svoris vėl ją prislėgdavo. 

Praėjusią naktį jis pamėgino brautis į burną, bet ji nesileido. 
Iimė žiaukčioti, o jis juokėsi, sakė, įprasianti, nes visos žmonos 
laip darančios su savo vyrais, kad suteiktų jiems malonumą, ir 
jai nereikią to gėdytis. 

Belei būtinai reikėjo kieno nors patarimo, kas pasakytų, ar 
tai tikrai normalu ir jai tiesiog reikės kęsti visą gyvenimą. Kurgi 
tas meilumas, švelnus mylėjimasis, apie kurį kalbėjo motina? — 
klausė savęs Izabelė, įėjusi į naujais baldais apstatytą jųdviejų 
miegamąjį Orchidėjų namuose. Dabar jaučiuosi kaip skudurinė 
lėlė, stumdoma ir tampoma pagal vyro norą, pagalvojo ji kleste- 
lėdama ant kėdės. 

Belės namuose tėvas turėjo persirengimo kambarį su lova ir 
joje dažnai miegodavo. Čia nėra tokios prabangos, pagalvojo ji 
beviltiškai, eidama į naujai įrengtą vonios kambarį greta. Jeigu 
jai pavyktų pastoti, gal tada jis duotų ramybę? 

Belė mėgino guostis tuo, kad dieną Gustavas jai būdavo itin 
meilus. Jis nuolat siekdavo paimti ją už rankos, apkabindavo per 
pečius, kai jie vaikščiojo drauge, ir visiems pasakodavo, koks 
esąs laimingas. Jei tik liautųsi naktinis siaubas, Belė jautė, galėtų 
pakęsti naująjį gyvenimą. Bet kol ateis ta diena, ji žinojo kas rytą 
nubusianti su baime širdyje. 

— Atrodai išbalusi, mano brangioji, - pasakė tą vakarą Luiza 
prie stalo. - Gal jau bus vaikas? - didžiuodamasi ji pažvelgė į 
Gustavą. 

— Galbūt, m4e. Pamatysim, - atsakė jis. 

— Pagalvojau, kad galėčiau rytoj nuvažiuoti į Kosme Velją 
aplankyti motinos, - išdrįso pasakyti Belė stojus tylai. - Norė- 
čiau pamatyti, kaip ji laikosi. 

— Žinoma, Izabele, - sutiko Gustavas. - Aš ketinau apsilan- 

kyti savo klube, tad galiu tave pavėžėti automobiliu, o paskui 
užsukti pasiimti. 

— Ačiū, - atsakė ji, ir jie nuėjo į svetainę gerti kavos. 

Kalbėdamasi su Mauricijumi Belė pastebėjo savo vyrą vėl pi- 
lantis nemažą porciją brendžio. 

— Rytoj rytą, Izabele, - įsiterpė Luiza, - norėčiau, kad atei- 
tum pas mane į biblioteką, peržiūrėsim sąskaitas. Esu tikra, kad 
tavo tėvų namuose nebuvo reikalo skaičiuoti pajamų ir išlaidų, 
bet mes šiuose namuose nemėgstam išlaidavimo. 

— Gerai, Luiza. 

Belė susilaikė nepasakiusi, kad jos tėvas mokėjo už jų šeimos 
namo atnaujinimą. Ir, kiek ji žinojo, prieš vestuves buvo labai 
dosnus Gustavui - padovanojo didelę sumą grynųjų, kad turėtų 
pragyvenimui ir jos drabužiams. 

— Metas į lovą, mano meile, - tarė Gustavas, ir Belės širdis 
ėmė tankiai plakti dėl to, kas laukia. 

Sunkus, sūrus maistas, patiektas senstančios virėjos, nema- 
loniai slėgė skrandį, o Gustavas jau davė ženklą kilti nuo stalo. 

— Labanakt, mūe ir pai, - linktelėjo jis tėvams, - iki ryt- 
dienos. 

Gustavo vedama už rankos laiptais į viršų Belė giliai įkvėpė 
ir nusekė paskui vyrą į miegamąjį. 

— Ouerida, - tarė Karla, pasisveikinusi su Bele prie lauko 
durų. - Aš tavęs pasiilgau. Eikš vidun ir pasakok viską apie me- 
daus mėnesį. Buvo nuostabu, ar ne? 

Paguoda išvydus motiną sukėlė Belei norą pulti į glėbį, išsi- 
verkti ant peties. 

— "Taip, - pritarė tyliai Karlai vedantis ją į svetainę. - Gustavo 
giminės man buvo labai malonūs. 

— Gerai gerai, - tarė Karla, kai Gabrielė atnešė joms kavos. — 
O) Gustavas? Ar jis sveikas ir laimingas? 

— Taip, šią popietę jis savo klube. Atvirai pasakysiu, nenu- 
manau, ką jis ten veikia. 

— Vyrų reikalai, - atsakė Karla. - Gal tikrinasi savo kapitalą, 
akcijas. Jei jos tokios kaip tavo tėvo, tai šiuo metu neša pelną. 
Kavos verslas ir toliau klesti. Praėjusią savaitę tavo tėvas nusi- 
pirko dar dvi plantacijas. Kada nors tu, dėl to ir Gustavas, jas 
paveldėsit. Tai sakyk, kaipgi sekasi gyventi ištekėjus? 

— Aš... stengiuosi prisitaikyti. 

— Prisitaikyti? - susiraukė Karla. - Izabele, ką tai reiškia? Ar 
tu nesi laiminga naujoje padėtyje? 

— Mama, - tarė Belė, grįždama prie vaikystės kreipinio, — 
aš... 

— Sakyk, sakyk, Izabele, ką norėjai man pasakyti. 

— Man... reikia žinoti, ar, na... ar Gustavas visada norės... 
miegamajame kiekvieną naktį? 

Karla įdėmiai pažvelgė į dukterį, tada sukikeno. 

— Jau supratau. Tu turi vyrą, kuris aistringas ir nori džiaugtis 
savo jauna gražia žmona. Izabele, tai yra gerai. Vadinasi, jis tave 
myli ir nori tavęs. Turbūt supranti tai? 

Belė troško paklausti apie kitus dalykus, kuriuos darė Gusta- 
vas ir to paties norėjo iš jos, bet negalėjo to ištarti balsu. 

— Bet, mūe, aš labai pavargau. 

— Tu neišsimiegi, tai ko daugiau tikėtis? — tarė Karla arba 
atkakliai nenorėdama pripažinti dukters patiriamos įtampos, 
arba tikrai nesugebėdama to pastebėti. - Prisimenu, kaip buvo 
po vestuvių man su tavo tėvu. Tai natūralu, guerida, ir iš tiesų 
po kurio laiko aprimsit. Gal, kai būsi nėščia, o iš visko atrodo, 

jau greit ir būsi, - pridūrė ji šypsodamasi. - Aš taip noriu būti 
senele. 

— O aš mama. 

— Kaip gyvenimas naujuose gražiuose namuose? Ar senjora 
Airis Kabral tau gera? 

— Ji palankiai nusiteikusi, - trumpai atsakė Belė. — Mes šį 
rytą kalbėjomės apie namų ūkio sąskaitas. Jie gyvena gerokai 
kukliau nei mes. 

— Bet juk dabar, kai tavo tėvas davė Gustavui tokią stambią 
sumą, tai pasikeis? Iš tiesų tai mes turim tau šį tą pasakyti, bet 
palauksiu, kol sugrįš tavo tėvas, - paslaptingai tarė Karla. 

— Otu sveika, mde? - pakeitė temą Belė, supratusi, kad Karla 
tiesiog nenori klausytis ir Žinoti apie jokius dukters patiriamus 
sunkumus. Be to, Karla jai pasirodė vis dar per daug sublogusi 
ir išblyškusi. 

— Jaučiuosi tikrai labai gerai, - linksmai atsakė motina. - Tik- 
tai namie labai keista, kai tavęs nėra. Kai buvai Senajame Pasau- 
lyje, visada žinojau, kad grįši čia, namo. O dabar žinau, kad nebe- 
grįši. Vis dėlto ne taip toli esi, tikiuosi, mudvi dažnai matysimės. 

— Aišku, matysimės. 

Belę prislėgė keistas nutolimo jausmas, regis, staiga tarp jų 
atsiradęs. Tartum Karla būtų susitaikiusi su tuo, kad duktė nebe- 
priklauso jai, kad ji dabar yra savo vyro ir jo šeimos. 

— A, štai ir tavo tėvas. Pasakiau jam, kad žadi apsilankyti, ir 
jis pažadėjo grįžti iš darbo anksčiau su tavimi pasimatyti. 

Antonijus parvažiavo kaip paprastai linksmai nusiteikęs. Pa- 
sisveikino apkabindamas dukterį, paskui atsisėdo šalia ir paėmė 
ją už rankų. 

— Norėjau palaukti, kol sugrįši po medaus mėnesio, kad pa- 
sakyčiau apie dovaną tavo vestuvių proga. Vakar, Izabele, perra- 
šiau fazendos „Santa Tereza“ dokumentus tavo vardu. 

— Pai! - Belė žvelgė į tėvą nuoširdžiai apsidžiaugusi. - Ar 
sakai, kad fazenda mano? Tik mano vienos? 

— Taip, Izabele. Tačiau, - tęsė tėvas, - yra nedidelis keb- 
lumas, apie kurį turėtum žinoti. - Antonijus valandėlę nutilo ir 
svarstydamas pasitrynė smakrą. - Gal ir nežinai, bet šiuo metu 
Brazilijoje vyras paprastai įgyja teises į bet kurį žmonos turimą 
lurtą. Taigi, kai tavo motina užsispyrė, kad fazenda būtų tik tavo, 
gavau truputį pasukti galvą. Įsteigiau koncerną tavo vardu, jį 
valdys mano advokatas, į tą koncerną įeina ir fazenda, ir tu turi 
teisę į visas pajamas, gautas iš ūkinės veiklos. Be to, turi teisę gy- 
venti joje iki mirties. Reikia tikėtis, kol tai nutiks, mūsų pasenę 
įstatymai dėl moterų teisės į turtą bus pakeisti ir galėsi valdyti 
fazendą teisėtai. Taip pat yra išlyga, leidžianti automatiškai per- 
duoti koncerną vaikams, kurių gali susilaukti. | 

— Suprantu. Dėkui jums abiem, - sušnibždėjo Belė, taip su- 
sijaudinusi, kad jai buvo sunku kalbėti. - Niekas daugiau nebūtų 
suteikę man tokios laimės, - atsistojo ji apkabinti motinos, nes 
tokia nuostabi dovana buvo visų pirma jos sumanymas. 

— Jaučiau, kad tavo tėvas pernelyg dosnus tavo vyro šei- 
mai, - tarė Karla. - Net jei Gustavas apie tai sužinotų, - o jis 
nežino, - vargu ar galėtų reikšti nepasitenkinimą, kad Antonijus 
nori būti vienodai dosnus ir savo dukteriai. Ypač kai visą gyve- 
nimą taip daug dirbo, kad galėtų ją aprūpinti. 

Motinos akyse Belė matė ir šiek tiek nepritarimo ir suprato, 
kad Karla iš dalies piktinasi Antonijaus palankumu šeimai, nė 
dienos gyvenime nieko nedirbusiai, ir jos šelpimu. 

— O dabar... - Antonijus išėmė iš voko pluoštą atsineštų do- 
kumentų, - eikš čia ir pasirašyk juos kartu su manimi. Tavo mo- 
tina ir Gabrielė bus liudininkės. 

Belė pasirašė po tėvo parašu, tada Karla ir Gabrielė pasirašė 
kaip liudininkės. Jos nuotaika nepaprastai pasitaisė pagalvojus, 

kad turės namus, kurie bus tikrai jos. Šiuo metu, kai buvo ap- 
imta nuogąstavimų dėl santuokos, tai suteikė jai taip reikalingą 
saugumo jausmą. 

— Na, štai, - nusišypsojo Antonijus, visada laimingas, paro- 
dęs dosnumą. - Kiek įmanoma greičiau perduosiu savo advo- 
katui, - tarė jis, dėdamas dokumentus į rašomojo stalo stalčių. 

Po valandos užsuko Gustavas parsivežti jos namo. Formaliai pa- 
sisveikinęs su neseniai įgytais uošviais, jis pareiškė, kad jie turį 
tuoj pat važiuoti, nevėluoti vakarienės su jo tėvais. 

— Aš vėl kaip galėdama greičiau aplankysiu tave, mūe. Ir gal- 
būt mes galėtume pakilti tuo traukinuku į Korkovado kalną pa- 
sižiūrėti, kaip vyksta Cristo statulos statybos darbai? - tarė Belė. 

— Labai to norėčiau, Izabele, - sutiko Karla. - Gal ketvirta- 
dienį? 

— Taip, tada ir pasimatysim, - tarė ji ir pareigingai nusekė 
paskui Gustavą į automobilį. 

Vairuotojui pradėjus kelionę namo, Belė nusprendė neužsi- 
minti vyrui apie ką tik gautą iš tėvų dovaną. Tai buvo jos nuos- 
tabi paslaptis ir norėjo pasilaikyti ją sau. Jiems važiuojant pro 
Estacūo de Ferro do Corcovado ji pastebėjo iš traukinuko į nedi- 
delį peroną lipančius keleivius. Nuo ten jos link siauru taku ėjo... 
Belės širdis net šoktelėjo ir ėmė stipriau plakti žvelgiant į jį, bet 
jis per greit pasuko į kitą gatvę, ir ji negalėjo būti visiškai tikra. 

Belė užsimerkė ir papurtė galvą. Aišku, tai ne Loranas, tik 
kažkas labai į jį panašus. Galų gale ką gi jis veiktų čia, Brazili- 
joje“ 

— Rytoj į mūsų namus pristatys mano vestuvinę dovaną, - 

tarė Gustavas, uždėjęs delną jai ant rankos ir pažadinęs iš svajo- 
nių. - Mačiau ją ir manau, kad labai graži. Tikiuosi, ir tau patiks. 

— Tada lauksiu jos, - tarė ji, įdėjusi tiek džiaugsmo, kiek pa- 
jėgė rasti. 

Vėliau, po vakarienės, Belė pasijuto labai nuvargusi. Pasiro- 
džiusi Lorano šmėkla išmušė ją iš vėžių, be to, raižyte raižė pilvą. 
Kai juodu su Gustavu atėjo į miegamąjį, ji skubiai nėrė į vonios 
kambarį ir užsirakino. Persirengusi naktiniais, išsivalė dantis ir 
susišukavo plaukus. Atrakino duris ir įėjo į miegamąjį, kur Gus- 
tavas jau gulėjo nusirengęs jos laukdamas. Kai siekė jos, ji pasi- 
traukė ir papurtė galvą. 

— Atleisk, bet šiąnakt negalėsim. Man blogos dienos. 

Tai išgirdęs Gustavas tik linktelėjo, išlipo iš lovos ir apsivilko 
chalatą. 

— Tada aš miegosiu savo senajame kambaryje ir leisiu tau 
pailsėti. Labanakt, mano brangioji. 

Kai durys už jo užsidarė, Belė atsisėdo ant lovos ir tyliai su- 
kikeno dėl tokio skubaus Gustavo pasišalinimo. Bent jau, pagal- 
vojo ji, kiekvieną mėnesį turėsiu kelias dienas, kai galėsiu ramiai 
miegoti viena. 

Po dviejų dienų, kaip buvo sutarusi su Karla, Belė atvažiavo į 
senuosius namus pasiimti motinos ir vežtis prie traukinuko į 
Korkovado viršūnę. Kai jos įlipo į vagonėlį ir ėmė kilti, Karla 
išsigandusi čiupo dukteriai už rankos. 
— Ar čia saugu? Šlaitas toks status, kaip jis užvažiuos į viršų? 
— Nebijok, mūe. Verta ir pasibaiminti, kad ten pakilusi iš- 
vystum nuostabų Rio vaizdą. 

Viršuje jos iš lėto užkopė laiptais. Karlai prireikdavo dažnai 
sustoti, kad atgautų kvapą, paskui Belė nusivedė motiną į ap- 
žvalgos paviljoną. 

— Argi ne gražu? - nusišypsojo ji. - Ir, žinoma, jie ten stato 
konstrukciją, kur bus Cristo. Taip keista, kai pagalvoju, aš juk 
savo akimis mačiau, kaip profesoriaus Landovskio dirbtuvėje ta 
statula buvo braižoma ir kuriama. Jis net padarė mano rankų 
kopijas, galbūt jos panaudotos kaip Cristo rankų modelis. 

Pasigręžusi nuo vaizdo apačioje į Cristo statybos vietą, Belė 
pamatė nuo jos einančius du vyrus, įnikusius į pokalbį. Ji žvelgė 
negalėdama patikėti, širdis beveik sustojo, kai jis pasižiūrėjo 
aukštyn ir ją pastebėjo. 

Juodu kelias sekundes žvelgė vienas į kitą, tada jis nusišyp- 
sojo Belei ir nukreipė dėmesį į laiptus. Ir lipdamas žemyn paskui 
savo pašnekovą pradingo iš akių. 

— Kas čia toks buvo? 

Karla smalsiai žvelgė į dukterį. 

— Aš... ten buvo senjoras Levis, Heitoro da Silva Kostos pro- 
jekto vykdytojas. 

— "Taip, šitą pažinau iš fotografijų laikraštyje. Bet tas kitas? 

— O, tiksliai pasakyti negaliu, bet, manau, tai profesoriaus 
Landovskio padėjėjas. 

— Aišku. Na, o jis, regis, gerai žinojo, kas tu esi. 

— Mes buvom susitikę Paryžiuje, taip, - tarė Belė, desperatiš- 
kai stengdamasi išlikti rami. 

Visi jos kūno nervų galiukai ragino bėgti iš paviljono, nerti 
žemyn laiptais ir pulti Loranui į glėbį. Jai prireikė iš paskutiniųjų 
tvardytis, kad taip nepasielgtų. 

Praėjus penkiolikai minučių Karla pasakė, kad jai jau gana to 
alpinančio karščio, ir jos lėtai nužingsniavo žemyn laiptais, paskui į 
peroną laukti traukinuko, bet abiejų vyrų jau niekur nebuvo matyti. 

Joms grįžus į tėvų namus ir Karlai paklausus, ar Belė neno- 
rėtų užeiti kuo nors atsigaivinti, ši atsisakė, paliepė vairuotojui 
vežti tiesiai namo. Jai reikėjo pabūti vienai, susikaupti, be to, 
jautė, kad likusi su motina galėtų kaip nors išsiduoti. 

Kaip jis gali būti čia? Kodėl jis atvyko? 

Bet juk Loranas buvo su senjoru Leviu, tad ji galėjo daryti 
prielaidą, kad jį atsiuntė Landovskis kaip savo atstovą prižiūrėti 
Cristo statybos. 

Kaip tik dėl to, svarstė Belė, išlipusi iš automobilio ir neno- 
riai kopdama laiptais prie durų. Nieko mįslinga, kodėl Loranas 
atvyko į Rio, nėra. Ji užlipo laiptais tiesiai į miegamąjį, žino- 
dama, kad Gustavas negrįš iš klubo mažiausiai dar bent porą 
valandų, ir jautėsi dėl to patenkinta. 

Gulėdama ant lovos Belė giliai kvėpavo ir mėgino protauti 
logiškai. Yra tikimybė, kad čia jo daugiau nesutiks. Nepanašu, 
kad jųdviejų keliai susikirstų Rio, nes inžinierius senjoras Levis 
nepriklauso jų pažįstamų ratui, o Heitoras da Silva Kosta tebėra 
Paryžiuje. Tai, kad sutiko jį šiandien, buvo tiesiog Žiaurus likimo 
vingis. Ir prisimindama meilią jo šypseną tą trumpą akimirką 
jiedviem įsmeigus akis vienam į kitą ji visa širdimi apgailestavo, 
kad taip nutiko. 

Kitą vakarą Gustavas grįžo iš klubo anksti ir liepė jai neiti į sve- 
tainę, kol jis nepasakys. Iš jo veido išraiškos buvo matyti, kad jai 
nupirkta vestuvinė dovana jam patinka. Belė pasirengė rodyti 
dėkingumą, kad ir kas tai būtų. 

— Šįvakar pas mus vakarieniaus tavo tėvai ir bus dar vienas ne- 
tikėtas svečias, tad apsivilk pačią gražiausią suknelę, - patarė jis. 


392 Lucinda Riley 


=D 


Loranas taip pat susijaudino ir sunerimo, pastebėjęs Izabelę, sto- 
vinčią apžvalgos paviljone. Jam žvelgiant aukštyn saulė buvo jai 
už nugaros, ir ji, visa apšviesta, atrodė beveik kaip angelas. Nuo 
tada, kai iš Levio sužinojo, kad ji ištekėjusi, džiugų susijaudinimą 
vos atvykus į Rio atmiešė kančia. Jis nusprendė būsiant geriausia 
kuo greičiau apžiūrėti statybas, bent jau galės pasakyti Landovs- 
kiui, kad jo skulptūrai viskas einasi kaip reikiant. Tada dar kiek 
pasidairys po šalį, į kurią iš taip toli atkeliavo, ir galų gale grįš į 
Prancūziją. Dabar, kai jau tikrai žinojo, kad Izabelė niekada nebus 
jo, čia nebeliko ką veikti. Visų pirma keikė save už skubotą spren- 
dimą sėsti į laivą. Tačiau pastaruoju metu laikėsi ištvermingai, 
kurstomas žinojimo, kad Izabelė kada nors sugrįš į Rio po medaus 
mėnesio, ir aklai tikėjosi, kad jie kur nors atsitiktinai susitiks. 

Ir štai vakar mesjė Levis jam pasakė, kad su juo susisiekė 
mesjė da Silva Kosta ir paprašė Lorano telefono numerio. 

— Regis, Gustavas Airis Kabralis norėtų susipažinti su žmo- 
nos skulptūros autoriumi. Rytoj kviečia jus vakarienės į savo 
puikius namus. Manau, nori jums ir sumokėti, - pridūrė Le- 
vis. - Jis jums paskambins, kad dėl visko susitartumėt. 

— Ačiū jums. 

Loranas iš pradžių buvo nusprendęs atsisakyti kvietimo ir 
norėjo tartis dėl susitikimo su tuo žmogumi jo klube Rio, kad 
ten pasiimtų atlygį už skulptūrą. Su kuo jau kuo, o su Izabelės 
vyru susipažinti norėjo mažiausiai. 

Bet vakar popiet ją pamatė... 

Ir dabar po nesibaigiančių ginčų su savimi jis nusprendė - ar 
bus ten jos vyras, ar nebus - leis sau tą malonumą, vakarą, kai 
galės dar kartą išvysti jos veido grožį. Tad kai mesjė Airis Kabra- 
lis paskambino, jis priėmė kvietimą atvykti vakarienės. 

Važiuodamas taksi Ipanemos gatvėmis ir iš miesto bruzdesio 
į priemiestį, Loranas stebėjosi, kas, po galais, jį apsėdo. Tikriau- 
siai jo širdį pražudė praleistos su ja valandos? Ir dabar jo aistra 
vėl įsiliepsnos. Tačiau, pagalvojo jis, taksi įsukus į ilgą privažia- 
vimo keliuką prie dailaus kolonijinio stiliaus namo, aš dabar čia 
ir tiesiog turėsiu susitaikyti su tuo, kas neišvengiama. 

Loranas išlipo iš taksi, sumokėjo vairuotojui ir sustojo nu- 
stebęs priešais pastato fasadą, neabejotinai vieną iš įspūdingiau- 
sių, kol kas regėtų Rio de Žaneire. Jis palypėjo plačiais marmuro 
laiptais iki puošnių durų ir paspaudė skambutį. 

Duris atidarė tarnaitė, ir jis buvo palydėtas į svetainę, kur 
jau sėdėjo dvi pusamžės poros. Kambario kampe, apdengta stal- 
tiese, slepiančia nuo visų akių, stovėjo tai, ką iš pavidalo jis atpa- 
žino esant savo skulptūrą. 

— A, jau atvažiavot! - tarė įėjęs paskui jį liesas vyras, kurio 
bruožai jam priminė graužiko. - Pats skulptorius? - nusišypsojo 
jis ir ištiesė blyškią ranką. - Gustavas Airis Kabralis. O jūs būsit 
senjoras Loranas Briuji? 

— Taip. Malonu susipažinti, senjore, - atsakė jis, pastebėjęs, 
kad vyro rankos spustelėjimas gana glebus ir jis pats mažiausiai 
dešimčia centimetrų už aną aukštesnis. 

Juk negali šis prakaulus, neišvaizdus žmogelis būti Izabelės 
vyras, galvojo jis, Gustavui privedus supažindinti su kitais, esan- 
čiais kambaryje. 

— Šampano, senjore? — paklausė tarnaitė, siūlydama taurę 
nuo padėklo. 

— Merci, - atsakė jis, paspaudė rankas Gustavo tėvams, tada 
buvo supažindintas su Izabelės tėvu ir motina. 

Antonijus Bonifacijus, aukštas, patrauklus vyras su prade- 
dančia rastis žile juoduose plaukuose, energingai paspaudė jam 
ranką, o Karla šiltai nusišypsojo. Ji buvo graži moteris, ir Lo- 


394 Lucinda Riley 


ranas galėjo suprasti, iš ko Izabelė paveldėjo tamsios aistringos 
gražuolės išvaizdą. Nei vienas, nei kitas nemokėjo prancūziškai, 
todėl Gustavas vertėjavo abiem. 

— Senjoras Bonifacijus sako, Izabelė tiek pripasakojusi apie 
profesorių Landovskį ir laiką, praleistą jo atelier, kol kūrėte jos 
skulptūrą, kad jis nori pamatyti, ar pavyko tinkamai pavaizduoti 
jos grožį, - kalbėjo Gustavas. 

— Galiu tiktai tikėtis, kad jūs suprasite, kaip man buvo 
svarbu įamžinti jūsų dukterį deramai, senjore, - atsakė Loranas, 
jausdamas vertinamą motinos žvilgsnį. Atpažino ją kaip moterį, 
kuri praėjusią dieną buvo ant Korkovado kalno viršūnės. 

— Senjora Karla sako, kad Izabelė, savaime aišku, nieko ne- 
žino nei apie čia esančią skulptūrą, nei apie jus, - kalbėjo Gusta- 
vas, - ir jai būsianti didelė staigmena, kai pas mus ateis. 

— Tikrai bus, - jausmingai atsakė Loranas. 

— Ar tu pasiruošusi? - paklausė Gustavas, įėjęs į miegamąjį 
ir radęs Belę sėdinčią ant lovos, svajingai susimąsčiusią. 

Ji atsigręžė ir nusišypsojo jam. 

— Taip. 

Gustavas apžvelgė žmoną, vilkinčią puikią žalio šilko suknią, 
pasipuošusią smaragdo vėriniu ir auskarais, tėvo jai padovano- 
tais, kai sulaukė aštuoniolikos. 

— Tu tiesiog švyti, guerida, - tarė jis siūlydamas įsikibti į pa- 
rankę. - Eisim? 

— Negaliu įsivaizduoti, kas per svečias, pareikalavęs tiek pa- 
stangų, - tarė Belė, lipdama su juo žemyn laiptais. 

— Na, tuoj pamatysi. - Gustavas pabaksnojo sau per nosį ir 

atidarė svetainės duris. - Štai ir ji, - pasakė jis susirinkusiai drau- 
gijai, ir Belė nusišypsojo motinai ir tėvui priėjus pasisveikinti. 
Gustavas nukreipė ją prie savo tėvų, besikalbančių su svečiu. 

— Štai pirmoji staigmenos dalis, kuri gal padės tau įspėti, ko- 
kia ta dovana. Pasisveikink su senjoru Loranu Briuji, atvykusiu 
net iš Paryžiaus. 

Belė matė, kaip Loranas atsigręžia į ją, o Gustavas, įsiterpęs 
tarp jųdviejų, linksmai šypsosi patenkintas sumanęs tokią staig- 
meną. 

Ji bukai spoksojo į Loraną žinodama, kad visų akys kamba- 
ryje nukreiptos į juodu, nori pamatyti jos reakciją. Nieko ne- 
pajėgė sugalvoti, ką jam sakyti, taip buvo priblokšta. Jautė, kad 
sekundėms slenkant tyla užsitęsė be galo. 

— Madam Airis Kabral, - tarė Loranas, paėmęs jos ranką ir 
taip radęs išeitį iš keblios padėties, - kaip malonu iš naujo su ju- 
mis susipažinti. - Jis pabučiavo ranką ir įdėmiai pažvelgė. - Jūsų 
tėvas prieš kelias minutes klausė, ar jaučiuosi sugebėjęs įamžinti 
jūsų grožį, bet vėl jus išvydęs gailiuosi, kad nesugebėjau. 

— Aš... - Belės protas privertė atverti burną ir prabilti pran- 
cūziškai. - Senjore Briuji, kokia nuostabi staigmena. Nesitikėjau 
pamatyti jus Rio. 

— Na, - tarė Gustavas, - tai laimingas sutapimas, nes sen- 
joras Briuji yra Brazilijoje dėl Cristo statulos. Dabar jau turbūt 
atspėjai, kokia mano dovana? 

Belė galvojo vien apie Loraną ir nė nemėgino susieti jo bu- 
vimo čia su vyro dovana. Laimė, jai nespėjus nieko pratarti Gus- 
tavas nuvedė prie apdengto staltiese daikto, prie jo susirinko ir 
visi kiti. 

— Ar man atidengti? - paklausė jos Gustavas. 

— Taip, - atsakė Belė vos nepaspringusi, kai pagaliau su- 
prato, kokia ta dovana. 

Atidengus Lorano skulptūrą, pasigirdo susižavėję aikčiojan- 
tys balsai. O Belė tiktai dėkojo Dievui, kad Loranas pavaizdavo 
ją kaip tyrą merginą. Niekas žvelgdamas į jos skulptūrą negalės 
pamanyti, kad ji kuo nors nederama. | 

— "Tai kaip? - Gustavo akys lakstė po kambarį, jis laukė žiū- 
rovų nuomonės. 

Pirmasis prabilo Antonijus. 

— Ką jūs, tiesiog neįtikimas panašumas. Labai gerai ją pa- 
vaizdavot, senjore Briuji. 

— Taip, iš tiesų, tai tikras mano dukters atvaizdas, - patvir- 
tino Karla. 

Gustavas išvertė Loranui palankius jųdviejų atsakymus, ir šis 
dėkodamas jiems nusilenkė. 

— Nesu tikra, ar jos lūpos tiksliai tokios, - tarė prancūziškai 
Luiza, jai visada rūpėdavo ką nors supeikti. - Jos ne tokios put- 
lios, kokios galėtų būti. 

— Ką gi, senjora, - atsakė Loranas, - ir man akivaizdu, kad 
jūsų marti ištekėjusi žydėte sužydėjo per tą laiką, kai jos nebe- 
mačiau. Vadinasi, jai tinka būti žmona patiriant visus malonu- 
mus. 

Belė vos neužduso, išgirdusi Lorano atsakymą į Luizos kri- 
tiką, iš pažiūros jis buvo pagiriamas, bet taip persunktas dvipras- 
miškos užuominos, kad visi tą pastebėjo. Luiza teikėsi nurausti. 

— O ką tu manai apie mano dovaną, Izabele? - paklausė 
Gustavas, savininkiškai apkabindamas ją per liemenį. 

— Nemanau, kad galiu spręsti apie savo skulptūros privalu- 
mus neatrodydama arogantiška, bet tai didelį dėmesingumą ro- 
danti vestuvinė dovana, Gustavai. Tu mane labai pradžiuginai. 

Taip pat be jausmo, kaip ištarė šiuos žodžius, Belė pabučiavo 
savo vyrą į skruostą. Ir kiekvieną sekundę tai darydama jautė - 
ar tik įsivaizdavo - deginantį Lorano žvilgsnį. | 

Įėjęs senyvas liokajus pranešė, kad vakarienė patiekta. Prie 
stalo Belei palengvėjo, kai Loranas buvo pasodintas tarp Lui- 
zos ir Karlos, ji - tarp savo tėvo ir šešuro, o Gustavas sėdėjo 
garbingiausioje vietoje, stalo gale. Visa bėda, Loranas buvo tie- 
siai priešais ją ir kaskart, kai pakeldavo akis, jis buvo čia pat. Ji 
pagalvojo, kad šis sėdėjimas prie stalo — tai bjauri parodija tų 
valandų, kai juodu sėdėdavo vienas priešais kitą atelier Pran- 
cūzijoje. 

Nurijusi didelį gurkšnį liokajaus įpilto vyno, kad nuramintų 
nervus, Belė pasigręžė į dešinę ir įsitraukė į pokalbį su Mauri- 
cijumi apie viską, kas tik ateidavo į galvą. Antonijus, išgirdęs, 
kad jie ėmėsi aptarti kavos kainas, netrukus prie jų prisidėjo, ir 
abu vyrai išreiškė susirūpinimą dėl per dideliais kiekiais Bra- 
zilijoje užauginamos kavos, nes susidaręs perteklius numušė 
kainą. 

— Mano draugai senate kalba apie atsargų kaupimą, - at- 
kreipė dėmesį Mauricijus. 

— Taip, ir aš ketinu daryti tą patį savo plantacijose, - patvir- 
tino Antonijus. - Kaina mažėjo jau visą mėnesį, ir pelnas nebe 
toks, koks buvo. 

Iškritusi iš pokalbio Belė neturėjo kito pasirinkimo, kaip tik 
kiek atsilošti kėdėje, kad vyrams netrukdytų kalbėtis, todėl daž- 
nai sugaudavo save žvelgiant tiesiai į Loraną. 

Ir jųdviejų žvilgsniams kelioms sekundėms susijungus abu 
suprato, kad niekas nepasikeitė. 

Svetainėje geriant kavą Belė sėdėjo šalia besišnekančių Gus- 
tavo ir Lorano. 

— Kada grįžtat į Paryžių? - paklausė Gustavas. 

— Dar nenusprendžiau, - atsakė Loranas. - Priklauso nuo to, 
kaip viskas klosis, kokių rasis čia galimybių, - atsakė Loranas, 
žvilgčiodamas į Belę. - Jūsų motina, mesjė, maloniai pažadėjo 

supažindinti mane su keliais galimais užsakovais, galinčiais pa- 
norėti, kad sukurčiau jų šeimos narių skulptūras. Kas žino? — 
atsakė jis šypsodamasis. - Galiu įsimylėti jūsų gražią šalį ir nu- 
spręsti čia likti amžinai. 

— Na, jei jau užsitikrinot, kad mano motina bus jūsų šali- 
ninkė ir globėja, tai gali ir pavykti, - tarė Gustavas. - Dar bren- 
džio? - paklausė jis kildamas nuo sofos, kur sėdėjo šalia Belės. 

— Man ne, ačiū, senjore, - atsakė Loranas. 

Gustavas nuėjo, ir juodu pirmą kartą liko dviese. 

— Kaip tu, Izabele? - paklausė jis. 

Belė žvelgė į stalą, į grindis, visur kitur, kad tik nesusitiktų 
akimis su Loranu. Ji labai daug ką turėjo jam pasakyti, bet ne- 
galėjo. 

— Aš esu... ištekėjusi, - galų gale ištarė. 

Pažvelgė į jį laukdama atsakymo ir pastebėjo, kaip jis slapčia 
dairosi po kambarį, ar kas nors jų nestebi. 

— Bele, - sušnibždėjo jis palinkęs į ją nuo savo kėdės taip 
arti, kiek drįso, - turi žinoti, kad atvykau čia tavęs susirasti. Tu 
turi tai žinoti, - pakartojo. - Jei nori, kad pasitraukčiau ir pirmu 
laivu grįžčiau į Prancūziją, taip ir padarysiu. Bet noriu tai išgirsti 
iš tavo lūpų. Nagi, pasakyk man, ar tu laiminga su savo vyru, - 
paragino jis matydamas Gustavą, pilantį brendį iš grafino į savo 
stiklą. 

Ji negalėjo rasti žodžių jam atsakyti. Žiūrėjo, kaip Gustavas 
įstato krištolinį kamštį į butelio kaklelį. 

— Aš negaliu, - pagaliau ištarė žinodama, kad sekundės lėkte 
lekia. 

— Bet vis dar myli mane? 

— Taip. 

Ji matė, kaip Gustavas pasilenkė prie motinos ir kažką 
šnibžda jai į ausį. 

— Tada susitikim rytoj popiet. Mano adresas Viskonde de 
Piraža gatvė septyniolika. Tai daugiabutis namas Ipanemoje, 
mano butas šeštas, viršutiniame aukšte. 

Gustavui prie jų atsvyruojant ji dėjosi adresą į galvą. Matė, 
kad Loranas pastebėjo, koks girtas jos vyras, ir suvirpėjo, kai at- 
siradęs šalia stipriai ją apkabino ir prisitraukė pabučiuoti. 

— Argi mano žmona ne gražuolė? - paklausė Lorano. 

— Iš tiesų ji labai graži, mesjė. 

— Kartais jaučiu, kad nesu jos nusipelnęs, - tarė Gustavas, 
dar patraukęs brendžio. - Kaip galit įsivaizduoti, mėgaujuosi 
pirmomis vedybinio gyvenimo savaitėmis. 

— O, taip, galiu įsivaizduoti, - tarė Loranas. - Dabar atleis- 
kite, jau turiu eiti. 

Jis staiga atsistojo ir nuėjo atsisveikinti su kitais. 

— Artujau sveika? - sušnibždėjo Gustavas Belei į ausį žvelg- 
damas, kaip Loranas bučiuoja Karlai ranką. 

— Deja, dar ne, bet gal rytoj. 

— Apmaudu, - tarė Gustavas. — Šiąnakt norėjau pamylėti 
savo gražiąją Žmoną. 

Sugrįžęs prie jų sustojo Loranas. 

— Sakau labanakt ir abiem dėkoju. 

Gustavas ir Belė atsistojo, Loranas paspaudė ranką Gustavui, 
o Belės ranką trumpai palaikęs pabučiavo. 

— A bientot, madam Airis Kabral. 

— Bonne nuit, senjore Briuji. 

Loranui išėjus, draugija ėmė skirstytis. 

— Labanakt, guerida, - tarė Karla ant slenksčio. - Ilgai ne- 
laukusi atvažiuok manęs aplankyti. - Ji pažvelgė smalsiai ir kiek 
pašaipiai, tada nulipo laiptais paskui Antonijų. 


* Labos nakties (pranc.). 

Viršuje, laiptų aikštelėje prie jų miegamojo durų, Gustavas 
aistringai pabučiavo Belę. 

— Laukiu nesulaukiu rytojaus vakaro, - tarė jis. 

Belė uždarė duris, nusirengė ir atsigulė į lovą dėkodama Die- 
vui, kad šiąnakt bus viena. 

Rytą Belė nubudo manydama, kad vakar per daug išgėrė. Arba 
smegenys bus suminkštėjusios. O jei ne, tai kodėl jai reikėjo su- 
tikti pasimatyti su Loranu šią popietę jo bute? 

Ji pasivertė ir sudejavo. Vakar vakare gulėdama lovoje su 
džiaugsmu atgaivino atmintyje kiekvieną karštą žvilgsnį ir žodį, 
kuriais juodu apsikeitė, bet dabar numanė, kuo gresia Lorano 
viešnagė Rio de Žaneire. 

Nė mėnesio nėra, kai ji ištekėjusi už Gustavo. Ir vis dėlto, ko- 
dėl prisipažino Loranui, kad yra ne tik nelaiminga santuokoje, 
bet ir kad tebemyli jį... 

Kokia beprotybė ją buvo apsėdusi? 

Meilės beprotybė... 

Kad ir kas ją ištiko, jeigu Gustavas sužinotų apie jų santykius 
Prancūzijoje, o jeigu jie dar prasitęstų ir čia, baisu net pagalvoti, 
kas būtų. 

Belė atsikėlė ir nuėjo į vonios kambarį. Pažvelgė į savo at- 
spindį veidrodyje klausdama, ką jai daryti. Saugiausia būtų šią 
popietę neiti pas Loraną į jo butą, ir tiek. Jei ji neateis, buvo 
tikra, jis su tuo susitaikys ir duos jai ramybę. 

Ir bematant vietoj savo akių veidrodyje išvydo Lorano akis, 
kupinas meilės, pažado ir svajonės išsipildymo, ir prieš savo 
norą suvirpėjo iš malonumo. 

Grįžusi iš vonios kambario, miegamajame rado Lueną. 

— Kaip jaučiatės, senjora Bele? - paklausė Luena, kabindama 
gražiąją šilkinę suknelę, kurią Belė vakare buvo numetusi ant 
grindų. 

— Aš... šiek tiek pavargusi, - prisipažino ji. 

— Vakar čia buvo jis, ar ne? Jūsų skulptorius? - paklausė 
Luena, toliau tvarkydama kambarį. 

— Taip, jis. Aš... Ak, Luena. 

Belė susmuko ant lovos, susiėmė galvą ir pravirko. Luena 
priėjusi atsisėdo ir apkabino savo ponią. 

— Tik jau neverkit. Juk turėtumėt jaustis nors kiek laiminga, 
kad jis atvyko į Braziliją. 

— Taip... ne... - Belė pakėlė akis į Lueną. - Padariau didelę 
kvailystę, - prisipažino ji. - Pasakiau jam, kad susitiksiu su juo 
šią popietę jo bute Ipanemoje. 

— Aišku, - ramiai linktelėjo galvą Luena. - Tai ar važiuosit? 

— Argi man galima? Aš juk ištekėjusi, o sutikau pasimatyti 
su kitu vyru! Ką tu darytum, Luena? Būk gera, pasakyk man. 

— Nežinau, - atsiduso Luena. - Sakyčiau, kad tikrai būtų ne- 
gerai su juo susitikti. Bet jei tai būtų Brunas, abejoju, ar galėčiau 
save suturėti. Ypač jei Žinočiau, kad jis čia gali būti laikinai. 

— Tu mane drąsini, Luena, - tarė Belė, įdėmiai žvelgdama į 
tarnaitę, - o reikia man pasakyti, kad tai beprotybė. 

— Taip ir yra, - sutiko Luena, - bet ir pati tai žinot. Gal bus 
geriau, jei tik šį vieną kartą susitiksit su juo ir pasakysit, kad 
daugiau matytis nebegalėsit. Ir galutinai atsisveikinsit. 

— Bet kaip man ištrūkti? Senjora Airis Kabral stebi kiekvieną 
mano žingsnį. 

— Šiandien antrą valandą Ipanemoje pas madam Diušen jūs 
turite pasimatuoti drabužius naujam sezonui, - atsakė Luena. — 
Mes galim ten nuvažiuoti, bet jūs pasakykit, kad blogai jaučia- 
tės, ir nebesimatuokit, na, tai dar užteks laiko ir susitikti su jūsų 
skulptorium. Iš viso išeitų bent dvi valandos. 

— Luena, ką tu siūlai? - beviltiškai paklausė Belė, puikiai ži- 
nodama, kad tarnaitės sumanymą labai lengva įgyvendinti. 

— Aš jūsų draugė, Bele, kaip jūs esat mano. Nuo tada, kai 
ištekėjot, jūsų akyse kasdien matau kančią. Noriu, kad būtu- 
mėt laiminga. Gyvenimas trumpas, o kai gyveni susituokusi su 
nemylimu, jis labai prailgsta. Taigi, - tarė Luena, kildama nuo 
lovos, - apsispręskit, o aš darysiu, ką tik norėsit, kad jums pa- 
dėčiau. 

— Ačiū, aš pagalvosiu, - sutiko Belė. 

— Labas rytas, - pasveikino ją Luiza, atėjusią prie stalo. - Ar 
gerai miegojai, mano brangioji? 

— Taip, gerai, ačiū jums. 

— Šįryt gavau laiškelį iš vienos draugės. Reikia jaunų moterų, 
kurios susirinktų Igreja de Nossa Senhora da Gloria do Outeiro“ 
netoli tavo tėvų namų. Senjoras da Silva Kosta, inžinierius, sta- 
tantis Cristo, nusprendė papuošti statulą muilo akmens plokš- 
telių mozaika. Jis ieško daugelio padėjėjų, mielai sutiksiančių 
klijuoti plokšteles prie tinklo, trikampėlį po trikampėlio. Tai bus 
ilgas darbas, bet iš to, ką sako mano draugė, matyti, kad jį darys 
geriausios kilmės moterys. Esu pastebėjusi, lyg ir neturi daug 


* Glorijos Kalvos Dievo Motinos bažnyčioje (port.). 

tinkamų pažįstamų moterų Rio. Tai būtų puikus būdas tau įgyti 
daugiau draugių. 

— "Taip, žinoma, aš mielai padėsiu, - sutiko Belė. - Ypač kai 
toks kilnus tikslas, o kūrinys artimas mano širdžiai. 

— Tada nusiųsiu jai atsakymą, pranešiu, kad tapai savanore. 
Gal jau rytoj galėsi ir pradėti. 

— Taip, - atsakė Belė, tarnaitė tuo metu jai pylė kavą. 

Po pusryčių Belė susimąsčiusi pavaikštinėjo po sodą. Dirb- 
dama prie mozaikos bent jau naudingai leis laiką, nes akivaizdu, 
kad čia ji niekada nebus savo namų ponia. Nors Luiza jai kaip 
šuniui kaulą numetė, užsiminusi apie namų ūkio sąskaitas, vis 
tiek ir toliau viską tvarkė pati. Jei Belė pasiūlydavo valgiaraštį, jis 
būdavo atmetamas, o kai vakar mėgino paklausti, ar nebūtų ga- 
lima per vakarienę naudotis Limožo servizu, o ne Vedžvudo, jai 
buvo atsakyta, kad tas servizas dedamas ant stalo tik per šeimos 
šventes, tokias kaip gimimo dienos ir jubiliejai. 

Gustavas kasdien tuoj po priešpiečių pradingdavo savo 
klube, tad ji ilgas popietės valandas būdavo viena. Po krūtine 
staiga dilgtelėjo iš baimės - tai kaipgi ji pasielgs šią popietę? 

Priartėjus priešpiečių metui Belė jau buvo beprotiškai susi- 
jaudinusi. Pusę antros ji paprašė automobilio. 

— Luiza, - tarė ji, susiradusi anytą, svetainėje rašančią laiš- 
kus, - aš važiuoju į miestą pas madam Diušen. Mane palydės 
Luena. Galiu užtrukti, nes matuosiuosi drabužius žiemai. 

— Na, girdėjau, ji brangininkė ir kartais nei šį, nei tą sukur- 
pia. Galiu tau pasiūlyti kitą siuvėją, ji kur kas mažiau ima ir yra 
labai patikima. 

— Tiesą sakant, madam Diušen man visada pasiuva pui- 
kiai, - atšovė Belė. - Pasimatysim per vakarienę, Luiza. 

Nelaukdama, kol anyta išvers akis nustebusi, kad Belė išdrįso 
suabejoti jos nuomone, ji nuėjo durų link ir užsidėjo skrybėlaitę. 

Luena jos jau laukė. 

— Na? - sušnibždėjo ji, kai jos ėjo prie automobilio. 

— Nežinau, - sudejavo Belė. 

— Tad važiuokim pas madam Diušen, ir jei nuspręsit apsi- 
mesti, kad skauda galvą, aš tai patvirtinsiu, - pasakė Luena joms 
įsėdus. 

Vairuotojas leidosi į kelionę, o Belė nieko nematydama žiū- 
rėjo pro langą, jos širdis taip daužėsi, kad, atrodė, tuoj iššoks iš 
krūtinės. 

Atvažiavusios pas madam Diušen, Belė su Luena išlipo. 

— Tau neverta laukti, Žorže, - Belė pasakė vairuotojui. - Aš 
ten užtruksiu. Sugrįžk manęs paimti šeštą. 

— Gerai, senjora. 

Ji nulydėjo akimis nuvažiuojantį automobilį, tada su Luena 
įėjo į saloną. 

Po dešimties minučių Belė pasijuto bukai spoksanti į savo 
viso ūgio atspindį veidrodyje, galvoje buvo maišatis, o madam 
Diušen tupinėjo apie ją su matavimo juosta ir smeigtukais. Belė 
vis dar kankinosi nesiryždama, širdis nerimo. Jei dabar tuoj pat 
neapsispręs, paskui bus per vėlu. 

Madam Diušen atsistojo ir užėjo Belei už nugaros, jai per 
petį apžvelgdama savo rankų darbą veidrodyje. Kai jos akys kaip 
karoliukai pasiekė Belės veidą, ji suraukė antakius. 

— Klausykit, senjora, visai nekaip atrodot. Jūs labai išblyš- 
kusi. Gal sergat? 

— Man šiek tiek silpna, - pripažino Belė. 

— Na, tai gal matavimą atidėsim kitai dienai? Manau, jums 
būtų geriausia važiuoti namo pailsėti, - tarė ji, vogčiomis žvilg- 
čiodama į klientės pilvą veidrodyje. 

Per tą trumpą akimirką Belė sugavo Luenos žvilgsnį ir su- 
prato, kad už ją jau nuspręsta. 

— Taip, jūs gal ir teisi. Rytoj paskambinsiu, susitarsim dėl 
kito karto. Eime, Luena, - pridūrė ji savo tarnaitei, - mes atsi- 
sveikinam. 

Kai abi, išėjusios iš salono, atsidūrė gatvėje, Belė pasigręžė į 
Lueną. 

— Na, štai ir viskas. Aš turbūt netekau proto, bet ketinu su 
juo pasimatyti. Palinkėk man sėkmės. 

— O kaipgi, linkiu. Tik žiūrėkit, kad susitiktumėt su manim 
čia, kai ateis laikas mus paimti. Senjora Bele, - pridūrė ji tyliai, - 
net jei nuspręsite niekada su juo daugiau po šios dienos nebesi- 
matyti, manau, kad dabar padarėte teisingą sprendimą. 

— Ačiū. 

Belė nuskubėjo Ipanemos gatvėmis Viskonde de Piraža gat- 
vės link. Dukart grįžo atgal suabejojusi, bet paskui vėl žengė į 
priekį ir atsidūrė priešais Lorano daugiaaukštį. 

Taip, tarė ji sau. Aš įeisiu, pasakysiu jam, kad negalėsiu dau- 
giau su juo matytis, kaip ir sakiau Paryžiuje. O tada išeisiu. 

Šmurkštelėjusi pro duris, ji nuėjo prie laiptų ir ėmė kopti 
aukštyn, dairydamasi į butų numerius. 

Priėjusi šeštąjį padvejojo, tada užsimerkė ir tyliai pasimel- 
dusi pabeldė į duris. 

Išgirdo medinėmis grindimis artėjančius Žingsnius, ir kai 
durys atsidarė, prieš ją stovėjo Loranas. 

— Bonjour, madam Airis Kabral. Prašom į vidų. 

Jis šypsojosi laikydamas duris atviras, kad Belė galėtų įeiti. 
Uždaręs du kartus pasuko raktą, jei kartais netikėtai sumanytų 
pasirodyti Monika. Pagaliau turėdamas Belę vieną nenorėjo, 
kad kas trukdytų. 

— Koks nuostabus vaizdas, - tarė ji nervingai, stovėdama 
svetainėje ir žvelgdama į vandenyną. 

— Taip, tikrai. 

— Loranai... 

— Izabele... 

Juodu šypsojosi vienas kitam tardami tuos Žodžius. 

— Gal atsisėsim? - paklausė ji, priėjo prie kėdės ir atsisėdo, 
veltui stengdamasi nuraminti tankų kvėpavimą. 

Loranas prisitraukė kitą kėdę taip, kad būtų priešais ją, ir at- 
sisėdo. 

— "Tai ką man pasakysi? 

— Aš... - Ji papurtė galvą ir atsiduso. - Nieko iš to gero. Man 
nereikėtų čia būti. 

— Ir man, - pritarė jis. - Bet, regis, nors esam nusistatę ne- 
būti, vis tiek abu čia esam. 

— Taip. - Belė tyliai įkvėpė. - Atėjau pasakyti, kad mes gal- 
būt nebegalėsim daugiau susitikti. 

— Taip sakei ir parke Paryžiuje. Ir matai, kas iš to išėjo. 

— Aš nekviečiau tavęs atvykti į Rio. 

— Nekvietei. Ar tau nepatinka, kad atvykau? 

— Taip... Ne... - Belė atsiduso iš nevilties. 

— "Tu ištekėjai, - tarė jis griežtai. 

— Taip. Suprantu, kad padėtis nepakenčiama. 

— Bele... — jis pakilo nuo kėdės, greitai priėjo ir suklupęs 
priešais paėmė ją už rankų. - Vakar vakare paklausiau, ar tu lai- 
minga, ir atsakei, kad ne. 

— Bet... 

— O kai paklausiau, ar vis dar myli mane, pasakei, kad myli. 

— Aš... 

— Ša, leisk man kalbėti. Suprantu tavo padėtį ir kokiu nede- 
ramu ir netinkamu metu atvykau čia. Pažadu, jei dabar tiesiai 
pasakysi, kad pasitraukčiau, kaip pasakei Paryžiuje, prisiekiu, 
paliksiu Rio, kai tik gausiu bilietą į laivą. Turi pasakyti man, ko 
nori. Nes, manau, aš aiškiai pasakiau, ko noriu. 

— Būti mano meilužiu? - pažvelgė ji žemyn į Loraną. - Nes 
tai daugiausia, ką galiu tau pasiūlyti. Bet ne to tu nusipelnei, - 
pridūrė ji. 

— Ko aš nusipelniau, su šia padėtimi nesusiję. Likimas taip 
lėmė, kad tu ta moteris, kurios man reikia. Kad ir kaip steng- 
čiausi, turbūt negalėsiu be tavęs gyventi. Idealiausia būtų dabar 
pat tave pagrobti, įsidėti į lagaminą ir nusigabenti į Prancūziją, 
kad galėtume visą gyvenimą būti kartu. Bet aš esu pasirengęs 
kiek nusileisti. O tu? 

Jo ilgesingos akys skubiai žvalgė jos veidą, ieškojo jame 
sprendimo, gėrėjosi jos bruožais, 

Belė žvelgė į jį stebėdamasi, kaip galėjo abejoti jo jausmais. 
Jis atitrūko nuo savo gyvenimo Paryžiuje ir per pusę pasaulio 
atsekė paskui ją į Rio, net nebūdamas užtikrintas, kad ją čia ras. 
O vargšas jos vyras pats to nežinodamas prisidėjo prie to, kad 
juodu vėl susieitų. Prisiminusi Gustavą, ji atsipeikėjo. 

— Kas buvo, pražuvo, - tarė ji tvirtai, kaip tik pajėgė. - Netei- 
singa, kad tu taip paprastai čia atsiradai ir verti mane prisiminti, 
nors aš visomis išgalėmis stengiausi su tavimi atsisveikinti, sten- 
giausi tave užmiršti. Aš... - Jos akyse pasirodė ašaros ir balsas 
nutrūko. 

— Ma chėrie, atleisk man, labiausiai už viską nenoriu tavęs 
pravirkdyti. Bet tai tiesa, - sutiko jis, - pasakei man pasitraukti, 
o aš to nepaisiau. Tad visa kaltė tenka man, tik ne tau. 

— Bet sakyk, kaip man rasti jėgų vėl su tavim atsisveikinti? — 
Belė beviltiškai pravirko, ir jo rankos pakilo jos apglėbti. - Tu 
nežinai, ką tai reiškė aną kartą. Ir dabar vėl... 

— Tada neatsisveikink. Tiesiog pasakyk, kad pasilikčiau, ir 
aš pasiliksiu. 

— Aš... 

Loranas lėtai palenkė galvą ir ėmė bučiuoti jai kaklą, taip 

švelniai, kad, atrodė, drugelis savo sparneliais glosto odą. Ji su- 
dejavo. 

— Būk geras, neapsunkink visko dar labiau. 

— Bele, liaukis save kankinusi. Tiesiog būkim kartu, kol tu- 
rim tą galimybę. Aš myliu tave, chėrie, labai labai, - šnibždėjo 
jis, pirštų galiukais braukdamas ašaras jai nuo skruostų. 

Belė paėmė jo ranką ir suspaudė. 

— Nė nenumanai, kaip tavęs ilgėjausi, - verkė ji. 

— Kaip ir aš tavęs. 

Jis palinko ir priglaudė lūpas prie jos lūpų. Belė tirpte iš- 
tirpo, jos ryžtas palūžo, ji jau suprato, kad ilgiau negalės atsi- 
laikyti. 

— Chėrie, - tarė jis, kai jų lūpos pagaliau atsiskyrė, - leisk 
tave paguldyti į lovą. Sutiksiu, jei norėsi tiesiog pagulėti šalia 
manęs, bet aš noriu laikyti tave glėbyje. 

Nelaukdamas atsakymo Loranas čiupo Belę nuo kėdės ir nu- 
sinešė į miegamąjį, švelniai paguldė ant lovos. 

Belė pasirengė beprotiškam puolimui, kaip Gustavo, bet to 
nebuvo. Loranas atsigulė greta ir apkabino ją. Vėl bučiuodamas 
pirštų galiukais ėmė švelniai vedžioti per drabužių dengiamą 
krūtinę ir liemenį, darė tai tol, kol ji nieko daugiau netroško, tik 
jo nuogo kūno ant savojo. 

— Ar man tave nurengti, ar pati? - sušnibždėjo jai į ausį Lo- 
ranas. 

Ji noriai pasisuko, kad jis galėtų atsegti sagutes suknelės nu- 
garoje. Jis darė tai iš lėto, bučiuodamas kiekvieną nuogo kūno 
plotelį, atsiskleidusį, kai atsegdavo sagutę, tada lengvai nubraukė 
rankoves nuo rankų. Paskui atėjo eilė liemenėlei, ir kai ši buvo 
atskirta nuo kūno ir numesta ant grindų, jis švelniai atgręžė ją į 
save ir pažvelgė. 

— "Tu tokia, tokia graži, - sušnibždėjo jis, kai ji išsilenkė link 

jo, trokšdama prisilietimų. Jo lūpoms suieškojus spenelius ji su- 
aimanavo. 

Jo ranka lėtai slinko per dailų plokščią pilvą, ir jis pakėlė 
galvą nuo jos krūtinės, žvelgė į ją, akimis prašydamas leidimo 
eiti toliau. Ji leido savuoju žvilgsniu, ir jis atsargiai atsegė gumas 
ir nusmaukė kojines, o kiekvienas jo pirštų prisilietimas prie jos 
odos kaip elektros srovė, plūstanti kūnu, kėlė geismą. Pagaliau 
ji gulėjo prieš jį visai nuoga. Stipriau kvėpuodamas jis akimirką 
stabtelėjo, nužvelgdamas jos kūną. 

— Atleisk, bet dabar noriu tave nulipdyti. 

— Ne, aš... 

Jis nutildė ją bučiniu. 

— Erzinu tave, mano gražioji Bele. Nieko daugiau nenoriu, 
tik mylėtis su tavimi. 

Netrukus ir jis buvo nuogas, droviai žvilgtelėjusi ji pamatė, 
koks jis gražus. Jo kūnas apdengė ją, ir pagaliau, įsitikinęs, kad 
ji pasirengusi, jis įėjo. Jos kūnas priėmė jį noriai, džiugiai, ir ji 
staiga suprato, apie ką buvo pasakojusi motina. 

Vėliau, kai jie nuilsę gulėjo vienas kito glėbyje, ji pasidavė norui 
jį liesti, glamonėti kiekvieną jo centimetrą, atrasti jo gyvą kūną. 
Ir troško to paties iš jo. 

Loranui šalia užsnūdus Belė stengėsi negalvoti, kaip skyrėsi 
mylėjimasis su juo nuo to, ką ji kęsdavo su Gustavu, bet jai ne- 
sisekė. Kaip gali tas pats veiksmas sukelti taip stulbinamai skir- 
tingą jos sielos ir kūno atsaką? 

Tada ji staiga labai aiškiai suprato, koks teisus buvo Loranas 
sakydamas, kad jai nereikia tekėti už Gustavo. Nes niekas niekad 

nebepakeis to fakto, kad ji nemyli savo vyro ir nemylės taip, kaip 
jis myli ją. 

Fizinis šlykštėjimasis, kurį jam jaučia, ne jo kaltė - jis nėra 
blogas žmogus, ne koks tironas, kuriam ji nerūpi. Jis net per daug 
ja rūpinasi ir nori tai parodyti vieninteliu jam prieinamu būdu. 

— Kas dabar? 

Loranas buvo nubudęs ir atidžiai žvelgė į ją. 

— Aš galvojau apie Gustavą. 

— Pamėgink negalvoti, Bele. Iš to nebus nieko gero. 

— Ne, tu nesupranti, - atsiduso ji ir pasivertė į savo lovos 
pusę. Pajuto jo delną, glamonėjantį švelnią klubo liniją, tada 
slystantį į liemens įdubą. Jis prisitraukė ją artyn, ir jųdviejų kū- 
nai susiliejo linkiais į vieną. 

— Aš suprantu, ma chėrie, suprantu. Tai baisi baisi painiava. 
Ir mes abu pasistengsim apsaugoti nuo to tavo vyrą. 

Kai jo ranka pasislinko aukščiau ir apėmė krūtį, ji atsiduso 
iš pasitenkinimo ir mėgaudamasi pasirangė, prisispaudė prie jo. 
Visos mintys apie Gustavą išgaravo, kai Loranas vėl ją pamylėjo 
ir ji atsidūrė malonumų karalystėje, kurioje dar nebuvo lankiusis. 

Paskui laiminga Belė taip pat užsnūdo, tik staiga nubudo ir 
pamatė, kiek valandų. 

— Meu Deus! Turiu eiti. Mano vairuotojas lauks prie madam 
Diušen salono, - tarė ji dusdama iš baimės ir išlipo iš lovos. Su- 
sirinko drabužius, įsipainiojusius į paklodes arba numestus ant 
grindų, ir skubiai apsirengė. Visą tą laiką Loranas ramiai stebėjo 
ją nuo lovos. 

— Kada vėl tave pamatysiu? — paklausė jis. 

— Rytoj ne, nes turiu būti bažnyčioje, ten padėsiu daryti mo- 
zaiką Cristo apvalkalui. Bet gal pirmadienį? - paklausė ji, pasku- 
bomis tvarkydamasi plaukus, tada užsidėjo skrybėlaitę ir nuėjo 
prie durų. 

Loranas bematant atsidūrė šalia, apkabino. 

— Ilgėsiuosi tavęs kiekvieną sekundę. 

Belė suvirpėjo, pajutusi prisispaudusį jo nuogą kūną. 
— Ir aš tavęs. 

— Iki pasimatymo, ma chėrie. Myliu tave. 

Prieš išeidama pro duris Belė pažvelgė į jį dar kartelį. 

Kelis mėnesius Belė plaukė per dienas ant pakylėtų jausmų ban- 
gos. Tartum jos gyvenimas iki tos popietės Lorano bute būtų 
buvęs tik nuobodi pilka beprasmiška egzistencija. Dabar, kai 
nubusdavo rytą ir gulėdavo galvodama apie Loraną, kiekviena 
jos kūno dalelė virpėjo nuo adrenalino. Dangaus mėlynė už jos 
miegamojo lango atrodė tokia ryški, kad net akino, o gėlės sode 
skleidėsi prieš akis kaip egzotiškų spalvų kaleidoskopas. 

Kas rytą nulipusi pusryčių ir atsisėdusi į savo vietą priešais 
susitraukusį nepalankiai nusiteikusios Luizos veidą ji galvodavo 
apie Loraną ir leisdavo savo lūpoms prasiskleisti slėpininga šyp- 
sena. Jau niekas nebegalėjo jos paveikti, įžeisti. Ją saugojo ir darė 
neliečiamą abipusė jųdviejų meilė. 

Tačiau kai bent kelias dienas negalėdavo apsilankyti jo bute, 
Belė nugrimzdavo į nevilties gelmes, kankino save vaizdiniais, 
kur Loranas yra, ką veikia, su kuo jis. Ją apimdavo ledinė baimė, 
stingdė kraują gyslose ir kėlė šiurpą, nors nuo deginančios sau- 
lės kaktą išpildavo prakaitas. Juk jis laisvas mylėti ką nori. O 
ji - ne. 

— Mon Dieu, chėrie, - atsiduso Loranas, kai prieš kelias die- 
nas juodu gulėjo didelėje raudonmedžio lovoje, - prisipažįstu, 
man vis sunkiau ir sunkiau tavimi dalytis. Kai pagalvoju, kad 
jis tave liečia, mane visą nukrečia. Sakykim, kad ir taip, kaip 

aš dabar, - pridūrė jis, pirštais lengvai braukydamas jos nuogą 
krūtį. - Pabėk su manimi, Bele. Mes grįšim į Paryžių. Neberei- 
kės slapstytis, bus tik ištisos valandos gero vyno, gero maisto, 
kalbėjimosi, mylėjimosi... - jo balsas perėjo į šnabždesį ir nu- 
trūko lūpoms apėmus jos lūpas. 

Laimė, bet ir anyta visai nenutuokdama prisidėjo, kad jos 
meilužis kol kas būtų čia pat. Kaip buvo žadėjusi, Luiza supa- 
žindino Loraną su daugeliu savo turtingų draugių Rio, parodė 
joms Belės skulptūrą, ir jos panoro panašiai įamžinti savo šei- 
mos narius. Šiuo metu Loranas dirbo, gavęs užsakymą sukurti 
šeimininkų numylėtinio čihuahua atvaizdą. Iš esmės Belės anyta 
buvo tapusi Lorano patrone, ir Belė pastebėjo, kaip tai ironiška. 

— Ne visai toks darbas, kokio norėčiau, - prisipažino Lora- 
nas, — bet jis teikia man ramybės, kai tavęs čia nėra. 

Tad tomis popietėmis, kai Belė negalėdavo išsprukti, Lora- 
nas drožinėjo luitelį muilo akmens, kurį Luiza jam parūpino 
iš savo giminaičio, kasyklos savininko. Luizos siūlymas Belei 
darbuotis savanore Dievo Motinos bažnyčioje, padėti aprengti 
Cristo tūkstančiais muilo akmens plokštelių, suteikė jai puikiau- 
sią alibi, kai nebūdavo namie. Kai jos delnai apimdavo lygius, 
vėsius trikampėlius tos pačios medžiagos, su kuria dirbo ir Lo- 
ranas, tas pojūtis ją guosdavo. 

Tik viena Luiza pastebėdavo, kada ji išvažiuoja iš namų ir 
parvažiuoja, nes Gustavas vis daugiau ir daugiau laiko leido 
klube, o prieš vakarienę grįžęs namo trenkdavo alkoholiu. Belės 
vyras retai kada pasidomėdavo, ką ji veikia per dieną. 

Iš tiesų, pagalvojo Belė, užsidėjusi skrybėlaitę, - Luena jau 
buvo nuėjusi kviesti Žoržės, šeimos vairuotojo, — šiomis die- 
nomis Gustavas kažin ar iš viso mane pastebi. Per pastaruosius 
keturis mėnesius, nuo tada, kai prasidėjo Belės romanas su Lo- 
ranu, dėmesingumas, rodytas santuokinio gyvenimo pradžioje, 

visai pradingo. Naktį, kai ji drebėdama atsiguldavo prie Gus- 
tavo į lovą, jis dar mėgindavo suartėti kūniškai, bet dažniausiai 
baigdavosi tuo, kad jis nieko nepajėgdavo. Belė padarė išvadą tai 
būsiant dėl to, kad beveik visada prieš guldamasis vos pastovi 
Belė nustumdavo jį nuo savęs ir gulėdavo šalia klausydamasi 
knarkimo ir jausdama visą miegamąjį persmelkusį gižų jo kvė- 
pavimą. Rytais ji dažniausiai būdavo jau atsikėlusi, apsirengusi 
ir papusryčiavusi, o Gustavas tebemiegodavo. 

Jei tėvai ir pastebėjo sūnaus girtavimo bėdą, apie tai neužsi- 
mindavo. Vienintelį kartą Luiza pasidomėjo marčios santuoki- 
niu gyvenimu - paklausė, ar dar nėra naujienų apie anūką. Belei 
patikinus, kad nėra, ji nepatenkinta sušnarpštė. 

Taip aistringai kūniškai santykiaudama su Loranu Belė nuo- 
lat baiminosi, kad jos kūnas, neatsiliepęs į pirmuosius pašėlusius 
Gustavo mėginimus pradėti palikuonį, gali būti įveiktas švelnių 
Lorano glamonių. Ir tik mylimasis pastebėjo vieną popietę iš 
nerimo surauktą Belės kaktą ir paaiškino, kaip ji gali mėginti 
išvengti nėštumo. Jis paaiškino, kaip veikia jos kūnas, - motina 
niekada to nebuvo sakiusi, - ir kaip susekti ir pajusti laiką, kada 
ji galėtų pastoti. 

— Tai ne visai patikimas būdas, chėrie, todėl daugelio mūsų, 
katalikų, vis dar tokios didelės šeimos, - liūdnai nusišypsojo Lo- 
ranas. - Bet yra būdų, kur ir aš galiu šį tą padaryti, kai tau pavo- 
jingas metas. 

Belė žvelgė į jį nustebusi. 

— Iš kur visa tai Žinai? 

— Daug tokių menininkų Monparnase kaip aš, norinčių pasi- 
smaginti, bet nenorinčių, kad tai baigtųsi persekiojimu, kai mo- 
teris tvirtina nešiojanti tavo vaiką, - Loranas pastebėjo persimai- 
niusį jos veidą ir skubiai apkabinęs prisitraukė prie krūtinės. — 

Chėrie, deja, šiuo metu yra kaip yra, ir aš nenoriu, kad patektum į 
pavojų. Arba kad mano vaiką augintų tas atsiprašant vyras, kuris 
yra tavo sutuoktinis, - pridūrė jis. - Tad turime saugotis. 

Belė išėjo iš Orchidėjų namų, įsėdo į automobilį ir Žoržei 
vežant ją nedidelį atstumą į tėvų namus Kosme Veljuje žvelgė 
pro langą. Dėl to, kad kiekvieną nuvogtą valandėlę, kai ištrūk- 
davo iš namų, leido su Loranu, tėvų ji nebuvo mačiusi jau dau- 
giau kaip mėnesį. O vakar Luena paklausė, kada ji apsilankys 
pas motiną. 

— Jau greitai, greitai, - atsakė Belė, sukrėsta dėl savo kaltės. 

— Žinau, kad jūs... užsiėmusi, bet gal reikėtų nuvažiuoti jos 
aplankyti, - pabrėžtinai tarė Luena, padėdama Belei apsivilkti 
suknelę. - Mano motina dėl jos nerimauja. 

— Arji serga? 

— Aš nežinau... - išsisukinėdama atsakė Luena. 

— Tada rytoj būtinai važiuosiu jos aplankyti. 

Automobiliui sustojus Mansūo da Princesa privažiavimo ke- 
liuke Belė pasakė Žoržei pasiimti ją pusę septynių vakaro iš Ko- 
pakabanos rūmų. 

Kiek anksčiau rytą ji pasakė Luizai, kad, aplankiusi motiną, 
Kopakabanos rūmuose susitiks išgerti arbatos su nauja drauge 
Eloize, kuri darbuojasi šalia jos bažnyčioje. Belė žinojo, kad 
Luiza tam pritars, nes ji ragino marčią susidraugauti su priimti- 
nomis jaunomis moterimis, atitinkančiomis jos naująją padėtį, 
o Eloizė buvo kilusi iš labai senos aristokratų šeimos. Maža to, 
žinodama, kad Luizai didingo viešbučio puošnumas atrodo ne- 
skoningas, Belė padarė teisingą išvadą jos ten nekviesti. 

Prie senųjų namų priekinių durų Belei sugniaužė širdį, pa- 
galvojus, kad ją nutvers apgaudinėjančią, bet suprato neturinti 
pasirinkimo. Gaila, bet per du pastaruosius mėnesius ji tapo ne- 
norinčia meluoti įgudusia melage. 

Duris atidarė Gabrielė, ir jos veidas nušvito išvydus Belę. 

— Senjora, kaip malonu jus matyti. Jūsų motina šiuo metu 
ilsisi, bet prašė pažadinti, kai atvažiuosit. 

— Arji serga? - apniuko Belė ir nusekė paskui Gabrielę į sve- 
tainę. - Luena sakė, kad dėl jos nerimauji. 

— Aš... - sudvejojo Gabrielė, - aš nežinau, ar ji kuo serga, bet 
tikrai yra labai pavargusi. 

— Juk nemanai... - Belė ryžosi ištarti tuos žodžius, - kad jos 
liga atsinaujino? 

— Senjora, aš nežinau. Gal jums reikėtų paklausti jos pačios. 
Ir gal įtikintumėt ją pasirodyti gydytojui. Na, ir ko jums atnešti 
atsigerti? 

Gabrielei išėjus atnešti apelsinų sulčių ir pažadinti motinos, 
Belė atsistojo ir susirūpinusi ėmė žingsniuoti po kambarį. Paga- 
liau atėjo Karla, ir Belė pastebėjo, kad motina ne tik atrodo iš- 
blyškusi ir suvargusi, - jos oda nuo to laiko, kai ją buvo mačiusi, 
įgavusi keistą gelsvą atspalvį. 

— Mūe, atleisk, kad taip ilgai neaplankiau. Kaip jautiesi? — 
paklausė ji eidama pabučiuoti Karlos ir stengdamasi užgniaužti 
savo baimę ir kaltės jausmą, kad neaplankė motinos anksčiau. 

— Aš sveika. O tu? 

— Taip, mae... 

— Gal atsisėskim? — tarė Karla, sunkiai susmukdama ant kė- 
dės, tartum kojos nebepajėgtų jos ilgiau išlaikyti. 

— Mūe, akivaizdu, kad tu nesveikuoji. Ar ką skauda? 

— Tik truputį, esu tikra, tai niekis. Aš... 

— Malonėk, mūe, juk žinai, kad kažkas ne taip. Ir pai tikriau- 
siai bus pastebėjęs, kad tu pasikeitusi? 

— Tavo tėvui šiuo metu rūpi kas kita, - atsiduso Karla. - Ka- 
vos plantacijos nebeduoda tokio pelno kaip anksčiau, o vyriau- 
sybės pasiūlytas atsargų kaupimo planas, regis, negelbsti. 

— Nemanau, kad pai verslo reikalai svarbiau už žmonos svei- 
katą, - atšovė Belė. 

— Ouerida, kai tavo tėvas taip įsitempęs, nenoriu apsunkinti 
jo dar labiau. 

Belės akys prisipildė ašarų. 

— Laikas tam gal ir nepatogus, bet argi nesupranti, kad nieko 
nėra svarbiau už tavo sveikatą? Be to, tu gali baimintis blogiausio. 

— Tai mano kūnas, aš jame gyvenu, suprantu jį ir jaučiu, kas 
jam darosi, - tvirtai pertraukė ją Karla. - Nenoriu savęs, tavęs ir 
tavo tėvo pasmerkti kankynei, kuri vis tiek atves prie to paties 
galo. 

— Mūe, - ištarė Belė jaudulio suspausta gerkle, - būk gera, 
leisk bent susitarti dėl apsilankymo pas gydytoją, kuris tave 
gydė. Juk pasitiki juo, ar ne? 

— Taip, aš manau, jis geriausias iš visų, esančių Rio. Bet pati- 
kėk, Bele, joks gydytojas man jau nebepadės. 

— Nesakyk taip! Man tavęs reikia, taip pat ir pai. 

— Galbūt, - sutiko Karla, liūdnai šyptelėdama. - Bet, Izabele, 
aš nesu kavos pupelė ar realo banknotas. Galiu užtikrinti tave 
tai yra jo svarbiausios ir tikriausios meilės. 

— Tu klysti, mūe! Paklausyk, net jei nenori suprasti, tavo 
duktė supranta. Tu esi jam viskas, o be tavęs jo gyvenimas būtų 
nieko vertas. 

Abi moterys kelias minutes pasėdėjo tylėdamos. 

— Jei tave tai pradžiugins, Izabele, gali susitarti dėl apsilan- 
kymo pas gydytoją ir palydėti mane pas jį. Tada išgirsi, esu tikra, 
kad kiekvienas žodis, kurį tau sakiau, yra tiesa. Turiu tik vieną 
prašymą, jei sutiksiu eiti pas gydytoją. 

— Kokį? 

— Kol kas nesakyk savo tėvui. Negalėčiau pakelti, kad per 
mane jis gautų kentėti ilgiau, negu reikia. 

Belė išvažiavo iš namų su tėvų vairuotoju po pusvalandžio, kai 
Karla sutiko atsigulti, ir paprašė nuvežti ją į Ipanemą. Jai net 
galva svaigo, kaip buvo sukrėsta. Juk motina iš baimės viską per- 
deda? - pagalvojo ji. 

Belė išlipo už dviejų kvartalų nuo Lorano buto ir nuskubėjo, 
mintimis ir kūnu verždamasi pas tą vienintelį žmogų, kuris, jos 
įsitikinimu, galėjo nuraminti. 

— Chėrie, jau maniau, kad nebeateisi. Mon Dieu! Kas nege- 
rai? Kas nutiko? - pasirodęs prie durų Loranas ją apkabino. 

— Mano motina, - pajėgė ištarti Belė dusdama. - Ji įsitiki- 
nusi, kad miršta! - pravirko įsikniaubusi jam į petį. 

— Ką? Arjai taip pasakė gydytojas? 

— Ne, bet prieš metus ji sirgo vėžiu ir yra įsitikinusi, kad jis 
atsinaujino. Ji tikrai mano, kad tai jau galas, bet nenori kelti ne- 
rimo tėvui, jam dabar nesiseka versle. Aišku, pasakiau jai, kad 
reikia apsilankyti pas gydytoją, bet... per tą mėnesį, kai jos ne- 
mačiau, jai taip pablogėjo. Ir, - Belė pažvelgė Loranui į akis, - aš 
taip bijau, kad jos nuojauta gali būti teisinga. 

— Bele, - tarė Loranas, suėmęs jos virpančias rankas, ir švel- 
niai truktelėjo atsisėsti ant sofos šalia savęs, - savaime aišku, 
judvi turit sužinoti specialisto nuomonę. Lengva įsivaizduoti, 
kad liga atsinaujino, jei sirgai anksčiau, bet gali būti ir kitaip, 
negu atrodo. Tavo maman sako, kad tėvas turi bėdų versle? — 
norėjo išsiaiškinti Loranas. - Aš maniau, kad jis turtingas kaip 
Krezas. 

— Jis ir yra toks turtingas, ir, esu tikra, jei turi rūpesčių, jie 
perdėti, - pritarė Belė. - Taigi, Loranai, - tarė ji stengdamasi 
valdytis, - o kaip tu laikaisi? 

— Gerai, chėrie, aš laikausi gerai, bet manau, kad mums jau 
nebereikia tų formalumų. Baisiausiai tavęs ilgėjausi tas kelias 
dienas, - prisipažino jis. 

— Ir aš tavęs, - atsakė ji glausdama galvą jam prie krūtinės, 
tikėdamasi taip nuslopinti praėjusių dviejų valandų skausmą. 

Loranas švelniai paglostė jai plaukus ir mėgino sugalvoti ką 
nors, kad bent laikinai ją paguostų. 

— Šįryt galvojau, ką reikės veikti per dienas, kai užbaigsiu to 
bjauriojo šunėko skulptūrą, ir, kaip tyčia, žinai, kas atėjo? Ma- 
dam Silveira su dukterimi Aleksandra. Motina nori, kad padary- 
čiau Aleksandros skulptūrą kaip dovaną jos dvidešimt pirmajam 
gimtadieniui. 

— Aleksandra Silveira? Aš ją pažįstu, - sunerimusi tarė 
Belė. - Jos šeima tolimi Airis Kabralių giminės, ji buvo per mano 
vestuves. Prisimenu, ji labai graži. 

— Na,ji tikrai daug patrauklesnė už čihuahua, - santūriai su- 
tiko Loranas. - Ir tikrai geriau susikalbėsim. Šiandien mes pui- 
kiai pasišnekėjom prancūziškai, - pridūrė jis. 

— Ir, manau, ji netekėjusi, - niūriai tarė Belė, baimė ir toliau 
gniaužė jai širdį. 

— Tikrai netekėjusi, - kalbėjo toliau Loranas, tebeglostyda- 
mas Belei plaukus. - Gal jos tėvai tikisi, kad mano skulptūra iš- 
garsins jos grožį ir išprusimą ir padės gauti tinkamą vyrą. 

— O gal jiems pasirodys, kad tinkamas mergintojas yra 
jaunas talentingas prancūzų skulptorius? — atšovė Belė, pasi- 
traukė nuo jo ir instinktyviai lyg gindamasi apkabino save ran- 
komis. 

— Izabele! — papriekaištavo Loranas, įdėmiai žvelgdamas į 
ją. - Tik nesakyk man, kad pavydi! 

— Ne, aišku, nė kiek nepavydžiu, - prikando lūpą Belė. Pa- 
galvojus, kad kita moteris diena po dienos sėdės priešais Lo- 

raną kaip ji tada Bulonė-Bijankūre, ją užliejo karštos pavydo 
bangos. - Bet nepaneigsi, pastaruoju metu tave kvietė į daugelį 
aukštuomenės pobūvių ir jau ėmei visur pramogauti? 

— Taip, bet manau, kad vargu ar į mane žiūri kaip į tinkamą 
porą kuriai nors merginai. Aš veikiau kaip šviežiena. 

— Loranai, galiu tave užtikrinti — dėl paties fakto, kad tu 
prancūzas iš Senojo Pasaulio tokiame mieste kaip Rio ir dar 
mano anytos globojamas skulptorius, esi kur kas daugiau nei 
šviežiena, - tvirtai paprieštaravo Belė. 

Tai išgirdęs Loranas nusijuokė atlošęs galvą. 

— Na, jei tu neklysti, aš labai džiaugiuosi, - pagaliau atsakė. — 
Nes, kaip žinai, Prancūzijoje mes su šutve draugų menininkų 
laikomi padugnėmis. Kaip esu tau sakęs, prancūzė motina ver- 
čiau matytų savo dukterį mirusią negu susidėjusią su kokiu dai- 
lininku, kovojančiu dėl išgyvenimo. 

— Na, manau, turėtum suprasti, čia į tave žiūri kitaip, - tarė 
Belė jausdama, kad kalba irzliai, bet negalėjo susilaikyti. 

Loranas žvelgė į ją pakreipęs galvą. 

— Suprantu, kad tu prislėgta, chėrie, ypač kai tokia bloga 
žinia apie motiną. Bet tikriausiai matai, kad atrodai juokinga? 
Tai ne aš turiu parbėgti pas vyrą tomis popietėmis, kai mums 
pavyksta susitikti. Tai ne aš kiekvieną naktį miegu toje pačioje 
lovoje su kitu. Ir ne aš atsisakau sutikti, kad keistume padėtį, 
kurioje dabar esame. Taigi, bet vien aš privalau visa tai kęsti. Vos 
pagalvojus, kad tavo vyras sugulė su tavimi, man pykina širdį. 
O aš turiu būti čia, kai tik tu spragtelėsi pirštais pranešdama, 
kad gali pas mane apsilankyti. Ir dar turiu rasti, ką veikti, kaip 
užpildyti valandas, ir neišprotėti galvodamas apie tave, kai būnu 
paliktas vienas. 

Belė nuleido galvą ant kelių. Pirmą kartą Loranas prabilo 
apie jų santykius taip tiesiai ir piktai, ir ji troško ištrinti tuos žo- 

džius iš širdies ir atminties. Nes žinojo, kad kiekvienas tas žodis 
yra teisybė. 

Valandėlę juodu pasėdėjo tylomis, paskui Belė pajuto ant pe- 
ties jo ranką. 

— Chėrie, suprantu, dabar ne laikas ginčytis dėl tų dalykų. 
Bet malonėk pripažinti, kad aš vis dar esu Brazilijoje leisdamas 
laiką, kaip išmanau geriausiai, dėl vienintelės priežasties. Ir ta 
priežastis esi tu. 

— Atleisk man, Loranai, - sumurmėjo ji sau į kelius. - Kaip ir 
sakei, šiandien jaučiuosi prislėgta. Ką mums daryti? 

— Dabar ne metas apie tai kalbėtis. Turi rūpintis savo motina 
ir jos sveikata. Ir, nors man labai nepatinka tai sakyti, tuoj pat 
turi važiuoti taksi į Kopakabanos rūmus - reikia ten pasirodyti, 
tartum būtumei gėrusi arbatą su drauge, - priminė jis. - Jau po 
šešių. 

— Meu Deus! 

Belė atsistojo ir tuoj pat žengė prie durų. Loranas sugavo ją 
už rankos ir prisitraukė. 

— Bele, — tarė jis, glostydamas jai skruostą, - tu tik prisi- 
mink, kad aš myliu tave ir noriu tavęs. - Jis švelniai pabučiavo 
ašarotas akis. - Na, dabar jau paskubėk, kol tavęs nepagrobiau ir 
neužrakinau šitam bute, kad turėčiau tik sau. 

Po dviejų dienų Belė išėjo pro ligoninės duris viena. Ką tik apžiū- 
rėjęs Karlą gydytojas primygtinai pareikalavo, kad ji sutiktų pasi- 
likti daryti tyrimų, ir Belė turėjo pasiimti ją tą patį vakarą, šeštą. 

Nors Luiza ir Gustavas žinojo, kad ji ligoninėje, ir būtų buvę 
įmanoma praleisti popietę Lorano glėbyje, kol lauks Karlos, Belė 
negalėjo sau to leisti. Ją graužė kaltė, kad dėl Lorano buvo sa- 
vanaudiškai apleidusi motiną. Kol Karlai buvo daromi tyrimai, 
Belė sustingusi sėdėjo stebėdama pro ligoninės duris įeinančius 
ir išeinančius tragedijos ištiktus žmones. 

Šeštą valandą, kaip buvo sakyta, ji nuėjo prie motinos palatos. 

— Gydytojas prašė palydėti pas jį, kai ateisite, - tarė slaugy- 
toja. - Sekit paskui mane. 

— Kaip ji? - paklausė Belė, eidama koridoriumi paskui slau- 
gytoją. 

— Sėdi ant kėdės ir geria arbatą, - gyvai atsakė ši ir pabeldė 
į kabineto duris. 

Belė įėjo, ir gydytojas pasodino ją ant kėdės priešais savo ra- 
šomąjį stalą. 

Po penkiolikos minučių Belė atsisveikino su gydytoju ir links- 
tančiomis kojomis nuėjo koridoriumi pasiimti motinos. Gydy- 
tojas patvirtino, kad vėžys išplito Karlai į kepenis ir tikriausiai 
dar toliau. Motinos nuojauta buvo teisinga. Vilties nebeliko. 

Joms važiuojant namo Karla atrodė pralinksmėjusi, kad ne- 
pasiliko ligoninėje. Ji juokavo, bet Belė nesugebėjo jai atsakyti, 
taip pat kalbėjo apie vakarienę - galgi virėja nebus pamiršusi, 
kad Antonijus prašęs žuvies. Kai privažiavo prie namų, Karla 
pasigręžė į dukterį ir suėmė už rankų. 

— Nesivargink, guerida, neik į vidų. Žinau, kad kalbėjaisi su 
gydytoju ir ką jis tau pasakė, nes prieš tave pakviesdamas pa- 
sikalbėjo su manimi. Šiandien važiavau su tavimi tik tam, kad 
tave įtikinčiau. O dabar, kai jau įtikinau, niekam daugiau apie tai 
nesakysim. Svarbiausia - tavo tėvui. 

Belė jautė degantį motinos žvilgsnį ir neviltį jame. 

— Bet juk... 

— Pasakysim jam, kai bus būtina, - tarė Karla, ir Belė su- 
prato, kad tai jos paskutinis žodis šiuo klausimu. 

Tą vakarą Belė grįžo į Orchidėjų namus apimta jausmo, kad 
pasaulis apsivertė. Pirmą kartą ji akis į akį susidūrė su faktu, 
kad jos motina mirtinga. Taip pat ir ji kada nors mirs. Tą vakarą 
atsisėdusi prie stalo ji pažvelgė į šalia sėdintį Gustavą, paskui į 
Mauricijų kitoje pusėje ir Luizą. Ir jos vyras, ir anyta žinojo, kur 
ji buvo tą popietę. Ir vis dėlto niekam iš jų nerūpėjo pasiteirauti 
apie Karlos sveikatą, paklausti, kaip sekėsi ligoninėje. Gustavas 
jau buvo apgirtęs ir su juo buvo sunku susikalbėti, o Luiza tur- 
būt manė, kad prabilus apie tokius skaudžius dalykus jai sutriks 
virškinimas, - jautiena buvo tokia kieta, kad būtų buvusi sunkiai 
įkandama ir aštriausiems žmogėdrų dantims. 

Po vakarienės ir begalinio žaidimo kortomis, jos vyrui gau- 
siai maukiant viskį, ji užlipo su juo laiptais. 

— Ateini į lovą, guerida? - paklausė Gustavas, nusirengęs 
drabužius ir kritęs ant lovos. 

— Taip, - atsakė ji, eidama į vonios kambarį. - Būsiu po kelių 
minučių. 

Užsidariusi duris, Belė susmuko ant vonios krašto ir susiėmė 
delnais galvą tikėdamasi, kad jai atėjus Gustavas jau knarks kie- 
tai įmigęs. Vieniša ten sėdėdama ji prisiminė, ką buvo sakiusi 
Karla prieš vestuves, - kad jai reikėjo priprasti prie Antonijaus 
ir išmokti jį mylėti. 

Tačiau kad ir kiek Belė anksčiau šaipėsi širdyje iš to, ką 
laikė motinos keliaklupsčiavimu prieš tėvą, ir stebėjosi, kaip ji 
gali pakęsti jo aroganciją ir beribį troškimą patekti į aukštuo- 
menę, dabar pirmą kartą suprato, kaip stipriai jos motina myli 
savo vyrą. | 

Ir Belė kaip niekad ja žavėjosi. 

— Kaip ji“ 

Taip po kelių dienų susirūpinęs Loranas pasisveikino su ja, 
kai įleidęs pro buto duris vedėsi į vidų. 

— Ji miršta, kaip ir buvo sakiusi. 

— Labai apgailestauju, chėrie. Tai kas dabar bus? - paklausė 
Loranas, vesdamasis ją į svetainę. 

— Aš... aš nežinau. Mano motina vis dar nesutinka pasisakyti 
tėvui, - tyliai tarė ji, klestelėjusi ant kėdės. 

— Ak, mano Bele, kaip tau dabar sunku. Tu dar tokia jauna - 
neturi nė dvidešimties - o neši sunkiausią naštą ant savo pečių. 
Išgirdusi tokią blogą žinią tikriausiai susimąstei ir apie savo gy- 
venimą“ 

Belė nebuvo tikra, ar taip kalbėdamas Loranas nori pasiro- 
dyti esąs už ją pranašesnis, ar guodžia. 

— Taip, - prisipažino ji. - Susimąsčiau. 

— Spėju, kad dėl to, ką sužinojai, tave drasko abejonės. Jau- 
tiesi kalta ir svarstai, ar dėl to turėtum likti pareiginga, ištikima 
žmona ir duktė, taigi užmiršti mane. O gal staiga supratai, koks 
iš tikrųjų trumpas yra gyvenimas, taigi turėtum išnaudoti tau 
skirtą laiką ir gyventi, kaip liepia širdis. 

Belė žvelgė į jį nustebusi. 

— Iš kur tu žinai, kad būtent taip ir galvojau? 

— Aš juk taip pat žmogus, - gūžtelėjo pečiais Loranas. -— 
Manau, toji galybė iš ten aukštai dažnai pamėtėja mums tokių 
dilemų, kad aiškiai suprastume savo padėtį. Bet tik mes patys 
galim nuspręsti, ką turėtume daryti. 

— Tu labai išmintingas, - tyliai atsiliepė Belė. 

— Kaip sakiau, aš tiesiog žmogus. Esu keleriais metais už 
tave vyresnis ir praeityje, kai būdavau verčiamas apsispręsti, 
klausdavau savęs to paties kaip dabar tu. Aš suprantu ir nenoriu 
nuteikti tavęs vienaip ar kitaip. Ir užtikrinu tave - jei nori, kad 
per tą sunkų tau metą likčiau su tavimi Brazilijoje, aš liksiu. Nes 
tave myliu ir noriu būti čia dėl tavęs. Be to, supratau, kad meilė 
tau padarė mane geresniu žmogumi. Matai, ir aš iš to pasimo- 
kiau! - ironiškai nusišypsojo Loranas. - Bet... dar nesu visiškai 
nesavanaudiškas. Tad jei liksiu, turėsi pažadėti man, kad, kai... 
tavo motinos padėtis išsispręs, mudu nutarsim dėl savo ateities. 
Bet dar ne dabar. Eikš, leisk tave apkabinti. - Loranas išskėtė 
rankas, ir ji, lėtai pakilusi, atėjo jam į glėbį. - Myliu tave, mano 
Bele, - kalbėjo jis, švelniai glostydamas jai plaukus. - Ir būsiu 
čia, jei tau manęs reikia. 

— Ačiū, - atsakė ji glausdamasi. - Ačiū. 

Po birželio atėjus liepai, kai Belė kartą grįžo namo popietę dir- 
busi prie muilo akmens mozaikos bažnyčioje, Luena pasakė, 
kad svetainėje jos laukia tėvas. 

— Kaip jis atrodo? - paklausė ji Luenos, nusiėmusi ir jai pa- 
davusi skrybėlaitę. 

— Jis atrodo numetęs šiek tiek svorio, - apdairiai atsakė 
Luena, - bet pati turit pamatyti. 

Giliai įkvėpusi Belė atidarė duris ir išvydo žingsniuojantį 
po svetainę tėvą. Jis atsigręžė jai įėjus, ir Belė pamatė, kad An- 
tonijus iš tiesų netekęs vieno kito kilogramo. Maža to, gražus 
jo veidas atrodė sulysęs, odą išvagojusios smulkios raukšlelės. 
Juodi garbanoti plaukai, anksčiau tik ties smilkiniais pasi- 
dabruoti, dabar buvo beveik visi vienodai žili. Belei pasirodė, 
kad jis paseno dešimčia metų nuo tada, kai matė jį paskutinį 
kartą. 

— Princesa, - tarė jis žengdamas prie Belės ir apkabino ją. - 
Atrodo, taip seniai mudu matėmės. 

— Taip, bus kokie trys mėnesiai, - sutiko Belė. 

— Žinoma, tu dabar ištekėjusi moteris ir turi savo gyvenimą, 
tad senukui pai nebelieka laiko, - nevykusiai pajuokavo jis. 

— Kelias praėjusias savaites dažnai lankiausi namie pas 
mūe, - paprieštaravo Belė, - bet tavęs vis nebūdavo. Regis, tai 
tave sunkiau sutikti, pai. 

— Taip, prisipažįstu, aš labai užsiėmęs. Esu tikras, šešuras tau 
sakė, kad kavos versle šiuo metu yra didelių sunkumų. 

— Na, malonu, kad bent šiandien susitikom. Sėskis, - Belė 
mostelėjo į kėdę, - paprašysiu, kad atneštų ko atsigaivinti. 

— Ne, man nieko nereikia, - atsakė Antonijus sėsdamasis, 

kaip paprašė duktė. - Izabele, kas negerai tavo motinai? Sekma- 
dienį ji beveik visą dieną pragulėjo lovoje. Sakė, kad jai migrena, 
dažnai taip sako jau kelis mėnesius. 

— Pai, aš... | 

— Ji vėl serga, tiesa? Šįryt per pusryčius pastebėjau, kokia 
baisi jos odos spalva, ir ji nieko nevalgė. 

Belė kurį laiką žvelgė į tėvą. 

— Pai, tu sakai, kad iki šiol nematei tų požymių? 

— Aš taip užsiėmęs darbe, kad dažnai išeinu tavo motinai 
dar neatsikėlus, o kai grįžtu namo, ji jau būna atsigulusi. Bet 
tikrai... - nuleido galvą Antonijus. - Gal turėjau pastebėti, tik 
nenorėjau. Taigi, — atsiduso jis, pasidavęs nevilčiai, - ar žinai, 
kaip sunkiai ji serga? 

— Taip, pai, Žinau. 

— Ar tai?.. Ar jai... - Antonijus nepajėgė ištarti to žodžio. 

— Taip, - patvirtino Belė. 

Antonijus atsistojo ir sielvarto apimtas delnu trinktelėjo sau 
į smilkinį. 

— Meu Deus! Aišku, privalėjau pastebėti! Ir kas aš per žmo- 
gus? Koks aš vyras savo žmonai? 

— Pai, suprantu, kad jautiesi kaltas, bet m14e buvo nusista- 
čiusi nekelti tau rūpesčio, juolab kad tau nestinga bėdų ir darbe. 
Ir ji prie to prisidėjo. 

— Tartum darbas ką nors reikštų, palyginti su mano žmonos 
sveikata! Ji tikrai turi laikyti mane pabaisa, jei slėpė tai nuo ma- 
nęs! Kodėl nieko nesakei anksčiau, Izabele? - sušuko jis piktai ją 
užsipuldamas. 

— "Todėl, kad pažadėjau mūe nesakyti, - tvirtai atsakė Belė. — 
Ji buvo nepalenkiamai nusistačiusi, nenorėjo, kad tu sužinotum, 
kol bus būtina. 

— Na, dabar jau žinau, - tarė Antonijus kiek atlėgęs. - Mes 

galim surasti geriausius gydytojus, chirurgus, ką tik reikia, kad ji 
pasveiktų. 

— Kaip jau sakiau, me buvo pas gydytoją, ir aš ten buvau. 
Jis man pasakė, kad vilties nėra. Labai gaila, pai, bet pagaliau tau 
reikės pripažinti tiesą. 

Antonijui į ją Žvelgiant veide mainėsi išraiškos - pradedant 
netikėjimo, pykčio ir baigiant sukrėtimo. 

— Tu man sakai, kad ji miršta? - pagaliau sušnibždėjo jis. 

— Taip. Aš labai apgailestauju. 

Antonijus susmuko ant kėdės, susiėmė rankomis galvą ir 
ėmė raudoti. 

— Ne, ne... tik ne mano Karla, dėl Dievo meilės, tik ne mano 
Karla. 

Belė atsistojo ir priėjo prie jo paguosti. Apkabino sulinkusius 
pečius, purtomus baisios širdgėlos. 

— Tik pamanyk, visą laiką ji buvo prislėgta tos naštos viena, 
nepasitikėjo manimi tiek, kad pasakytų. 

— Pai, net jei būtų pasakiusi, tikrai nieko nebūtų buvę įma- 
noma padaryti, - vėl tą patį aiškino Belė. - Mūe pareiškė norą, 
kad jos daugiau nebegydytų. Sako esanti rami, su tuo susitai- 
kiusi, ir aš ja tikiu. Būk geras, - maldavo Belė, - jos labui priva- 
lai gerbti tą norą. Pagaliau ir pats pamatei, kaip sunkiai ji serga. 
Dabar jai reikia tik mudviejų meilės ir palaikymo. 

Antonijaus pečiai staiga nulinko, dingo visas buvęs gyvybin- 
gumas. Nors Belė ir baisėjosi, kad tėvas taip ilgai nepastebėjo 
blogėjančios motinos sveikatos, ją užliejo užuojauta jam. 

Antonijus pažvelgė į ją, akys buvo pilnos kančios. 

— Kad ir ką tu ar ji manytumėt, ji man yra viskas, tiesiog 
negaliu įsivaizduoti gyvenimo be jos. 

Belė bejėgiškai stebėjo, kaip jis atsistojo, nusisuko ir išėjo iš 
kambario. 

— Kas tau darosi šiomis dienomis? - suniurnėjo Gustavas 
Belei, kai ji, persirengusi naktiniais marškiniais, atėjo iš vonios 
kambario. - Per vakarienę jau beveik nė žodžio nepratarei. Ir 
retai besikalbi sa manimi, kai būnam dviese. - Jis žvelgė į ją, 
gulančią šalia į lovą. 

Jau buvo praėjusi savaitė, kai Antonijus, apsilankęs šiuose 
namuose, išėjo priblokštas baisios žinios. Kitą dieną Belė ap- 
lankė motiną ir rado Antonijų, sėdintį ant kėdės prie jos lovos, 
jis laikė ją už rankos ir tyliai ašarojo. 

Karla blankiai šyptelėjo dukteriai, kai ši įėjo, ir parodė į savo 
vyrą. 

— Sakiau jam važiuoti į darbą, nes čia jis niekuo negali pa- 
dėti, jei ir Gabrielė negali. Bet jis neklauso ir tupinėja apie mane 
kaip višta perekšlė. 

Belė tada matė - nors ir ką motina sako, Antonijaus buvimas 
ją guodžia ir džiugina. O iš to, kaip baisiai motina atrodė tą po- 
pietę, Belė suprato, kad sužinojo jis pačiu laiku. Kai tėvas buvo 
pagaliau įtikintas palikti jas vienas ir nors kelioms valandoms 
nuvažiuoti į kontorą, Karla ramiai prabilo: 

— Dabar, kai jis Žino, aš tau pasakysiu, ko norėčiau prieš 
mirtį... 

Nuo tada Belė kaupė drąsą pasakyti Gustavui, kur jos mo- 

tina norėtų praleisti paskutines savo gyvenimo dienas. Nes, sa- 
vaime suprantama, ji turės važiuoti kartu, ir žinojo, kad vyrui tai 
nepatiks. 

Ji lėtai atsisėdo ant lovos krašto ir pažvelgė į jį, į paraudusias, 
apdujusias nuo girtumo jo akis išsiplėtusiais vyzdžiais. 

— Gustavai, - tarė ji, - mano motina miršta. 

— Ką? - atsisuko jis. - Pirmą kartą apie tai girdžiu. Ar seniai 
žinai? 

— Kelias savaites, bet motina reikalavo niekam nesakyti. 

— Net savo vyrui? 

— Kol ji nepasakys savajam, taip. 

— Aišku. Turbūt vėžys atsinaujino. 

— Taip. 

— Kiek jai liko? - paklausė jis. 

— Nebedaug... - Belės balsas suvirpėjo susigraudinus dėl to- 
kio jo šaltumo. Ji ryžosi paprašyti Gustavo, ko jai reikėjo. 

— Ji paprašė nuvežti į kalnus, kad paskutines dienas praleistų 
savo mylimoje fazendoje. Gustavai, ar leisi man važiuoti su ja? 

Jis spoksojo blausiomis akimis. 

— Ilgam? 

— Nežinau. Gal kelioms savaitėms, o gal, jei Dievas duos, ir 
porai mėnesių. 

— Ar sugrįši iki vasaros? 

— Aš... - Juk neįmanoma numatyti tos trukmės, kiek laiko 
ji galėtų praleisti su motina, kad įtiktų vyrui. - Reikia tikėtis, 
taip, - pagaliau ištarė. 

— Ką gi, vargu ar galiu pasakyti ne, tiesa? Bet, žinoma, būtų 
geriau, jei liktum čia, prie manęs. Ypač kad vis dar nėra įpėdinio 
ir tai reikės atidėti vėlesniam laikui. Mano motina baisiai neri- 
mauja, kad tu nevaisinga, - žiauriai išklojo jis. 

— Aš atsiprašau. | 

Belė nuleido akis, norėjo atšauti, kad dėl to kažin ar jos kaltė. 
Jau bent du mėnesius Gustavas nepajėgia sėkmingai jos pamy- 
lėti, nors, pripažino ji, tikriausiai ir pats neprisimena, koks būna 
niekam tikęs. 

— Pamėginsim šiąnakt, - tarė jis, staiga griebė ją ir parbloškė 
ant lovos. Vienu judesiu atsidūrė viršuje ir negrabiai užtempė 
aukštyn jos marškinius, tada ji pajuto, kaip jo kietumas baks- 
noja ir brukasi ieškodamas, kur pataikyti, bet tikslo nepasiekia. 
Jo burna nusileido ant jos lūpų, ir ji pajuto tokius jo judesius, 
tarsi manytų, kad jau yra viduje. Kaip paprastai ją labiau prislėgė 
Gustavo svoris jam pagaliau sudejavus iš palengvėjimo, paskui 
jis nusirito nuo jos. Belė pajuto ant šlaunų šaldantį glitumą ir 
pažvelgė į Gustavą su pasišlykštėjimu ir gailesčiu. 

— Gal šiąnakt pagaliau padarėm vaiką, - tarė jis, paskui jo 
kvėpavimas virto girtuoklio knarkimu. 

Belė atsikėlė ir nuėjo į vonios kambarį nusivalyti Gustavo 
nuo savo odos. Kaip jis gali manyti, kad po tokios atsiprašant 
sueities įvyks stebuklas ir bus pradėtas kūdikis, Belė nedrįso 
klausti. Jei jis kada ir parodė menką polinkį būti meilužiu, da- 
bar viskas prarasta, jis to nė nebeprisimena įklimpęs į girtavimo 
liūną. 

Tačiau, pagalvojo Belė, grįždama į miegamąjį, jeigu tai, ką ji 
ką tik ištvėrė, yra kaina išvažiuoti iš Rio ir likti iki galo su mo- 
tina, tada ji patenkinta sumokėjusi. 

Rytą Belė paliko Gustavą miegantį ir nulipo pusryčiauti. Luiza ir 
Mauricijus jau sėdėjo prie stalo. 
— Labas rytas, Izabele, - tarė Luiza. 

— Labas rytas, Luiza, - mandagiai atsakė Belė sėsdamasi. 

— Ar Gustavas dar neateina? 

— Jis jau greitai nulips žemyn, esu tikra, - atsakė Belė stebė- 
damasi, kad turi ginti savo vyrą nuo jo motinos. 

— Ar gerai miegojai? 

— Ačiū, labai gerai. 

Kiekvieną rytą jų pokalbis taip prasidėdavo ir užsibaigdavo, 
o toliau tylą per pusryčius pertraukdavo savotiškas niurnėjimas 
iš pasitenkinimo arba nepritarimo, sklindantis iš už Mauricijaus 
laikraščio. 

— Luiza, turiu jums pasakyti, kad mano motinos sveikata la- 
bai pablogėjo, - tarė Belė, maišydama kavą. - Iš tiesų kažin ar ji 
išgyvens iki vasaros. 

— Man labai gaila tai girdėti, Izabele, - atsakė Luiza, jos vie- 
nintelė reakcija į tą žinią buvo vos pastebimas antakio kilstelėji- 
mas. - Taip staiga. Ar esi tuo tikra? 

— Deja, taip. Jau žinojau kurį laiką, bet mano motina ne- 
norėjo, kad kam nors pasakyčiau, kol bus būtina. Tas laikas jau 
atėjo, ir ji prašosi praleisti paskutines savo dienas mūsų fazen- 
doje. Kaip Žinot, ji už penkių valandų kelio nuo čia. Motina 
prašė manęs važiuoti kartu ir padėti ją slaugyti iki... galo. Vakar 
vakare kalbėjausi su Gustavu, ir jis sutiko, kad važiuočiau. 

— Tikrai? - Plonos Luizos lūpos susitraukė rodydamos ap- 
maudą. - Tai jis iš tiesų labai kilnus. Ir kiek tiksliai laiko tavęs 
nebus? - paklausė ji to paties, ko ir sūnus. 

— Aš... - Belė pajuto kaupiantis ašaras. 

— Tikriausiai, mano brangioji, tiek, kiek tai truks, — staiga 
pasigirdo balsas iš už laikraščio. Mauricijus užjaučiamai linkte- 
lėjo. - Perduok savo brangiajai motinai mano geriausius linkė- 
jimus. 

— Ačiū, - sušnibždėjo Belė, sujaudinta netikėtai išreikšto še- 

šuro palaikymo ir užuojautos. Ji išsitraukė nosinę ir vogčiomis 
nusišluostė ašaras. 

— Gal bent gali pasakyti, kada išvažiuosi? - piktai paklausė 
Luiza. 

— Šios savaitės pabaigoje, - atsakė Belė. - Mus palydės mano 
tėvas ir liks ten kelias dienas, bet paskui, žinoma, turės grįžti į 
savo kontorą Rio. 

— Taip, - liūdnai atsakė Mauricijus. - Suprantu, kaip jam da- 
bar sunku. Visiems mums dabar sunku. 

Dar po dviejų dienų popietę sėdėdama bažnyčioje ir klijuodama 
prie tinklo nedidelius muilo akmens trikampėlius Belė pagal- 
vojo, kad valandos, praleistos vėsioje bažnyčioje, suteikė jai taip 
reikalingų ramaus apmąstymo akimirkų. Moterys, šiaip įpratu- 
sios šnekučiuotis tarpusavyje, čia nekalbėjo daugiau negu bū- 
tina, jos tiesiog susikaupusios dirbo savo bendrą darbą. Buvo 
jaučiamas visuotinis sutarimas ir ramybė. 

Šalia jos prie laikino stalo sėdėjo Eloizė, ta draugė, kurios 
vardu ji kartą pasinaudojo kaip alibi, kai buvo pas Loraną. Belė 
pastebėjo, kad ji įnikusi kažką rašo kitoje muilo akmens plokš- 
telės pusėje. Pasilenkusi įsižiūrėjo. 

— Ką čia rašai? - paklausė. 

— Užrašau savo šeimos narių vardus. Ir savo mylimojo. Tada 
jie amžinai liks ant Korkovado kalno kaip Cristo dalis. Daugelis 
moterų taip daro, Izabele. 

— Kaip gražiai sumanyta, - atsiduso Belė, liūdnai žvelgdama 
į Eloizės motinos, tėvo, brolių ir seserų vardus... ir jos mylimojo 
vardą. Ji pažvelgė į savo plokštelę - ją tuoj pateps klijais - žino- 

dama, kad viena branginama šeimos narė jau nebeilgai liks šioje 
žemėje, taip ir neišvydusi Cristo užbaigto. Jos akys nejučia pri- 
sipildė ašarų. — Kai baigsi, gal paskolinsi man plunksnakotį? — 
paklausė ji Eloizės. 

— Gerai. 

Eloizė padavė plunksnakotį ir Belė užrašė savo mylimos mo- 
tinos vardą, tada tėvo ir savo. Plunksna pakibo ties tuščia vieta 
po vardais, bet, nors ir kaip stengėsi, Belė negalėjo prisiversti 
parašyti savo vyro vardo. 

Patikrinusi, ar rašalas nudžiūvo, Belė patepė plokštelę tirš- 
tais klijais ir pridėjo prie tinklo. Tada joms vadovaujanti mote- 
ris pasakė, kad metas daryti pertrauką, ir Belei bežiūrint kitos 
moterys ėmė kilti nuo suolų. Ji nejučia paėmė trikampę muilo 
akmens plokštelę iš krūvos ant stalo ir įsidėjo į nedidelę rankinę, 
kuri gulėjo po stalu prie kojų. Atsistojusi nuėjo prie būrelio mo- 
terų, geriančių kavą kitoje bažnyčios pusėje. 

Atsisakiusi patarnautojos siūlomo puodelio kavos, ji kreipėsi 
į vadovę. 

— Senjora, atleiskit man, bet, deja, jau turiu išeiti. 

— Na, žinoma, eikit. Komitetas labai dėkingas jums už tei- 
kiamą pagalbą, senjora Airis Kabral. Prašom kaip paprastai pa- 
žymėti sąraše, kada būsite laisva ir galėsite sugrįžti. 

— Senjora, apgailestauju, kurį laiką negalėsiu. Mano motina 
sunkiai serga, ir turėsiu būti prie jos paskutinėmis gyvenimo 
dienomis, - paaiškino Belė. 

— Suprantu. Labai užjaučiu, - moteris ištiesė ranką ir uždėjo 
jai ant peties. 

— Ačiū. 

Belė išėjo iš bažnyčios ir nuskubėjo pas Žoržę, laukiantį jos 
automobilyje. Atsisėdusi ant užpakalinės sėdynės, nurodė vežti 
pas madam Diušen į Ipanemą. 

Jie nuvažiavo ten per penkiolika minučių, ir ji paprašė vai- 
ruotojo grįžti šeštą. Nuėjo prie salono durų ir apsimetė spau- 
džianti skambutį, kol slapčia, pasukusi galvą į kairę, pamatė 
Žoržę nuvažiuojantį gatve. Dar dvi ar tris minutes palaukė prie 
durų, tada kiek įkabindama leidosi į Lorano butą. 

Šiandien, kadangi tai buvo paskutinis kartas ir jie galbūt ne- 
simatys du mėnesius, ji nenorėjo švaistyti laiko aptardama su 
siuvėja sukneles naujam sezonui. Žinojo, kad taip praranda pa- 
siteisinimą už tas valandas, bet lipdama daugelį pakopų į Lorano 
butą pirmą kartą neėmė to į galvą. 

— Chėrie, tu tokia išblyškusi! Eikš greičiau, paruošiu tau ko 
nors atsigerti, - tarė Loranas, kai ji, uždususi nuo kopimo ir vir- 
pėdama iš susijaudinimo, sustojo prie jo buto durų. Leidosi įve- 
dama ir pasodinama. 

— Vandens, malonėk, - sušnibždėjo ji, staiga pajutusi silp- 
numą. 

Loranui nuėjus atnešti vandens, Belė nuleido galvą ant kelių, 
mėgindama įveikti svaigulį. 

— Ar nesveikuoji? 

— Ne... tuoj praeis, - atsakė ji, paėmusi stiklinę, ir greitai iš- 
gėrė. 

— Bele, kas atsitiko? 

Jis atsisėdo šalia ir suėmė ją už rankų. 

— Aš... turiu tau šį tą pasakyti. 

— Ką gi? 

— Mano motina pasiprašė paskutinėms gyvenimo dienoms 
į mūsų ūkį kalnuose, ir aš turiu važiuoti su ja, - išklojo ji. Tada 
iš susikaupusios per kelias savaites įtampos ėmė kūkčioti. - At- 
leisk, Loranai, bet pasirinkimo aš neturiu. Motinai manęs reikia. 
Tikiuosi, atleisi man, suprasi, kodėl kuriam laikui turiu išva- 
žiuoti iš Rio. 

— Bele, kuo tu mane laikai? Savaime aišku, turi važiuoti ir 
būti su savo motina. Kodėl manai, kad pyksiu? - paklausė jis 
švelniai. 

— Todėl... todėl, kad sakei man - būni Rio tik dėl manęs, o aš 
dabar išvažiuoju, - apimta nevilties žvelgė į jį. 

— Na, nieko gero, sutinku. Bet jei nori žinoti tiesą, jau vien 
tai, kad nebegulėsi su savo vyru - nors ir aš kurį laiką tavęs ne- 
matysiu, - taip vis dėlto geriau, - ramino jis. - Bent tą laiką galė- 
siu jausti, kad esi tiktai mano. Juk tikriausiai bus galima susiraši- 
nėti? Aš galiu siųsti laiškus į ūkį, adresuotus galbūt tavo tarnaitei? 

— Taip, - sutiko Belė, išsipūtusi nosį į jo paduotą nosinę. — 
Atleisk man, Loranai, bet Gustavas ir Luiza buvo tokie abejingi, 
kai jiems pasakiau, kad, maniau, ir tu taip pat sureaguosi, - pri- 
sipažino ji. 

— Susilaikysiu nuo pastabų apie tavo vyrą ir anytą, bet užtik- 
rinu, mano širdis kupina užuojautos tau. Be to, - jo akys staiga 
Žybtelėjo ir lūpose atsirado šypsena, - kol grįši, man draugiją 
palaikys tas viliojantis saldainiukas Aleksandra Silveira. 

— Loranai... 

— Izabele, juk supranti, aš tik erzinu tave. Į ją gal ir traukia 
žiūrėti, bet ji tokia pat kaip akmuo, iš kurio ją kalu, - sukikeno jis. 

— Mačiau laikraštyje fotografiją, kur tu Pargue Lage labdaros 
šventėje, kurią globojo garsioji Gabrielė Bezansoni, - niūriai at- 
siliepė Belė. 

— Taip, atrodo, šiuo metu esu Rio numylėtinis. Bet juk Žinai, 
man tai nieko nereiškia, kai šalia nėra tavęs, chėrie. Tikiuosi, ir 
tavo gyvenimas toks pat tuščias be manęs. 

— "Taip, - karštai pritarė ji. 

— O tavo tėvas“? Kaip jis 

— Palūžęs, - liūdnai gūžtelėjo pečiais Belė. - Mūe iš dalies 
todėl ir nori išvažiuoti į fazendą, kad apsaugotų jį nuo skausmo 

matant, kaip ji iš lėto miršta. Kai galės, jis lankysis. Ja dėta ir aš 
norėčiau to paties. Vyrai nelabai tinkami slaugyti ligonius. 

— Dauguma vyrų, taip. Bet ne visi mes iš to paties molio, — 
papriekaištavo Loranas. - Jei tu lauktum mirties, man norisi ti- 
kėti, kad būčiau greta ir rūpinčiausi tavimi. Ar dar pasimatysim 
prieš tau išvažiuojant? 

— Ne, atleisk man, bet negaliu, Loranai. Turiu daug ką nu- 
veikti, dar reikės nueiti pas motinos gydytoją, jis duos būtinų jai 
piliulių ir morfino, kai tam ateis laikas. 

— Tai ilgai nebegaiškim, praleiskim kelias mums likusias va- 
landas tiktai galvodami apie vienas kitą. 

Loranas atsistojo ir truktelėjo ją, kad atsistotų, tada nusivedė 
į miegamąjį. 

Kai tėvas padėjo nusilpusiai Karlai atsisėsti ant užpakalinės 
„Rolls-Royce“ sėdynės, Belė pajuto grėsmingai artėjant pa- 
baigą. Antonijui atsisėdus į vairuotojo vietą, o Luenai greta 
jo, ji apkamšė motiną pagalvėmis, kad prilaikytų gležną kūną. 
Kai Antonijus įjungė variklį, automobilis pajudėjo keliuku, ir 
Belė matė, kaip motina ištempė kaklą, atsigręžusi pažvelgti į 
savo namus. Belė suprato - Karla žino, kad mato juos paskutinį 
kartą. 

Atvykus į fazendą Fabiana, sveikindama silpną savo ponią, 
stengėsi išspausti linksmą šypseną. Nuvargusi kelionėje Karla 
susverdėjo, Antonijaus padedama išlipusi iš automobilio. Jis tuoj 
pat čiupo žmoną į glėbį ir ant rankų įnešė į vidų. 

Kelias dienas Belė jautėsi čia atliekama, nes Antonijus, žino- 
damas, kad turės greit išvažiuoti ir rūpintis prastėjančiais verslo 
reikalais Rio, kiekvieną akimirką, kai nemiegojo, praleisdavo su 
Karla. Jo atsidavimas iki ašarų graudino Fabianą su Bele, kartu 
sėdinčias virtuvėje, kol kas nereikalingas nei ligonei, nei jos ne- 
įprastam slaugytojui. 

— Nebūčiau pagalvojusi, kad jūsų tėvas turi tai savyje, - tarė 
jau kelintą kartą Fabiana, šluostydamasi akis. - Tokią meilę mo- 
teriai... man širdis plyšta. 

— Taip, - atsiduso Belė. - Ir man. 

Tik viena iš namiškių buvo laiminga - bet labai stengėsi tai 
slėpti tokiomis aplinkybėmis - Luena, vėl sugrįžusi pas Bruną. 
Belė davė savo tarnaitei laisvas kelias pirmąsias dienas Žino- 
dama, kad jai mažai yra ką veikti, kai Antonijus taip atsidavęs 
rūpinasi žmona. Bet jos labai prireiks artėjant Karlos gyvenimo 
pabaigai. 

Belė vėl pavydžiai stebėjo, kaip Luena ir Brunas kada tik iš- 
taikę leidžia valandas drauge, jų meilė priminė, kaip daug kas 
pasikeitė nuo tada, kai ji buvo fazendoje aną kartą. Dabar ji bent 
turėjo laiko rašyti ilgus meilės laiškus Loranui, slapčiomis pa- 
duodavo juos Luenai, kad išsiųstų paštu, kai juodu su Brunu 
pasivaikščiodami eidavo į gretimą kaimą. Loranas reguliariai at- 
sakydavo, adresuodavo laiškus Luenai, kaip juodu buvo sutarę. 
Skaitydama juos vis iš naujo, Belė ilgėjosi jo kaip niekad. 

O apie vyrą stengėsi galvoti kuo mažiau. Nors ir tokios sle- 
giančios buvo aplinkybės, ji tiesiog atsigavo būdama toli nuo 
nemalonios, gniuždančios tų namų atmosferos, nuolatinio ži- 
nojimo, kad ji ištekėjusi už žmogaus, kurio dabar labai nekenčia. 

Nuo atvykimo į fazendą praėjus dešimčiai dienų Antonijus 
papilkėjusiu, persimainiusiu veidu atsisveikino. Glausdamas prie 
savęs Belę pabučiavo į abu skruostus vos sulaikydamas ašaras. 

— Grįšiu kito penktadienio vakare, bet, Izabele, dėl Dievo 
meilės, skambink man kasdien, kad žinočiau, kaip ji. Ir jei pri- 
reiks atvažiuoti anksčiau, turi man pranešti. Daugiau jokių pa- 
slapčių, gerai? 

— "Taip ir darysiu, kaip nori, pai, bet mūe sveikata, regis, bent 
jau nusistovėjo. 

Antonijus linktelėjo, nusiminęs įsėdo į „Rolls-Royce“ ir iš- 
skubėjo keliuku, automobilio ratai sukėlė į orą dulkes ir žvyrą. 


D 

Sėdėdamas savo klube ir skaitydamas laikraštį Gustavas paste- 
bėjo, kad tą popietę biblioteka tuščia. Tikriausiai prezidentas 
Vašingtonas Luisas bus sušaukęs svarbiausius kavos augintojus į 
nepaprastąjį susirinkimą dėl to, kad kavos pupelių kainos smar- 
kiai krito, tad ir restorane per priešpiečius nebuvo valgytojų. 

Išgėręs trečią porciją viskio, Gustavas prisiminė savo žmoną 
ir kokia ji buvo išblyškusi, sumenkusio veido, prieš tris savaites 
su juo atsisveikindama. Per tą laiką labai jos ilgėjosi. Atrodė, kad 
ir namai susitraukė, kai jos nėra, vėl pasidarė tokie kaip tada, kai 
Izabelės dar nebuvo vedęs. 

Kad motina ir toliau elgiasi su juo kaip su išdykusiu mažu 
vaiku, nuolat kalbėdama globėjišku tonu, atrodė dar akivaiz- 
džiau, kai šalia nebuvo žmonos. O tėvas vis dar manė, kad jis 
nieko nenutuokia apie finansinius reikalus, ir kai jis nedrąsiai 
paklausdavo apie šeimos turimas lėšas, tik numodavo ranka, 
tartum vaikydamas įkyrią musę. 

Užsisakęs dar vieną viskio, Gustavas susiraukė prisiminęs, 
kaip šaltai sureagavo į žinią apie žmonos motiną. Jis visada di- 
džiavosi, kad geba užjausti, o motina niekinamai prunkštavo, 
kai jis būdamas vaikas verkdavo dėl negyvo paukštelio sode ar 
gavęs pylos nuo tėvo. 

— Tu per daug jautrus, - sakydavo motina. - Juk tu berniu- 
kas, Gustavai, neturėtum rodyti jausmų. 

Iš tiesų, prisipažino jis sau, kai geri, daug lengviau būti ne- 
jautriam. Kai vedė Izabelę, buvo tikėjęsis, kad ta permaina leis 
pasijusti gerokai vertesniam, bet jo savigarba ne išaugo, o visai 
sumenko. Dėl to ėmė gerti dažniau. 

Gustavas sunkiai atsiduso. Seniai jautė - Izabelė nemyli jo, 
kaip jis myli ją, bet tikėjosi, kad meilė sustiprės susituokus. Ta- 
čiau iš pat pradžių pajuto, kad ji užsisklendžia nuo jo, ypač kai 
jie mylisi. O pastaruoju metu jai pažvelgus jis kaskart išvysdavo 

jos akyse kažką panašaus į gailestį, ir kartais tas gailestis perei- 
davo į akivaizdžią antipatiją. Mintys, kad jis galbūt nuvylė savo 
žmoną, taip pat ir tėvus, tik stiprino bjaurėjimąsi savimi. 

O tai, kad Izabelė dar nesilaukia, tik patvirtino, kad jis nevy- 
kėlis. Motinos žvilgsnis kalbėjo jam, kad jis net nesugeba atlikti 
vyro pareigos. Nuo tada, kai vedė, namų šeimininkas oficialiai 
buvo jis, o Izabelė šeimininkė, bet per mažai stengėsi įtvirtinti 
"savo valdžią ar pažaboti motinos norą viską valdyti. 

Pro šalį eidamas padavėjas su padėklu paėmė jo tuščią stiklą. 

— Vėl to paties, pone? - automatiškai paklausė ir tikėdama- 
sis įprasto linktelėjimo buvo benueinąs, bet Gustavas, įdėjęs pa- 
stangų, spėjo ištarti: 

— Ne, ačiū. Gal galit atnešti kavos? 

— Žinoma, pone. 

Gerdamas karštą karčią kavą, Gustavas perkratė mintyse tą 
neilgą laikotarpį, kai juodu su Izabele gyvena susituokę, ir pirmą 
kartą atvirai sau pripažino, kaip pablogėjo jųdviejų santykiai. Jie 
pasiekė tokį tašką, kad jis pajuto — jau pusę metų juodu gyvena 
atskirą gyvenimą. Taip pat kankinamai tiesiai pripažino, kad 
daugiausia kaltas jis, per daug laiko leidžiantis čia, klube, skan- 
dindamas alkoholyje savo nevisavertiškumo jausmą. 

Gustavas staiga aiškiai pamatė, kaip tai atsitiko, kad jis nu- 
vylė savo žmoną. 

Nėra ko stebėtis, kad ji atrodo tokia nelaiminga. Gyvendama 
tarp šaltos jo motinos ir jo, smukusio į girtavimą ir savigailą, 
Izabelė turėtų jaustis padariusi baisią klaidą. 

— Bet ašją myliu, - beviltiškai sušnibždėjo Gustavas į tuščio 
puoduko dugną. 

Tikriausiai dar ne vėlu santykius pagerinti? — galvojo jis. 
Grįžti prie švelnaus bendravimo, buvusio tarp jų prieš vedybas? 
Gustavas prisiminė, kad tada Izabelė, regis, bent mėgo jį. 

Aš viską perimsiu į savo rankas, prisiekė sau, pasirašė są- 
skaitą ir išėjo prie jo laukiančio automobilio, pasiryžęs, kai tik 
grįš namo, pasikalbėti su tėvais. Nes žinojo - jei nepasikalbės, 
tikrai praras žmoną galutinai. 


5 


Paskutines Karlos gyvenimo dienas Fabiana, Belė ir Luena 
slaugė ją paeiliui, ji niekada nebuvo paliekama viena. Kartą va- 
kare, atėjus retai pragiedrėjimo akimirkai, Karla silpna ranka 
apėmė dukters ranką. 

— Ouerida, kol dar pajėgiu, turiu tau šį tą pasakyti, - tarė ji 
vos girdimu šnabždesiu, tad Belei reikėjo pasilenkti, kad išgirstų 
jos žodžius. - Suprantu, kad vedybinis gyvenimas tau kol kas 
nelengvas, ir jaučiu pareigą patarti... 

— Mūe, paklausyk, - desperatiškai pertraukė ją Belė. - Mu- 
dviem su Gustavu buvo sunkumų kaip ir visoms sutuoktinių 
poroms, bet iš tikrųjų nėra nieko tokio, dėl ko dabar turėtum 
rūpintis. 

— Gal ir ne, - atkakliai tęsė Karla, - bet tu mano duktė, pa- 
žįstu tave geriau, negu gali įsivaizduoti. Man nepraslydo pro 
akis, kad tu galbūt... prisirišai prie vieno asmens, kuris nėra tavo 
vyras. Aš tai pastebėjau tą vakarą, kai jis buvo atėjęs į Orchidėjų 
namus atidengti tavo skulptūros. 

— Mūe, iš tikrųjų nieko tokio nėra. Jis... buvo tik draugas, — 
atsakė Belė, priblokšta, kad motina tai pastebėjo. 

— Abejoju, - atsakė Karla liūdnai šyptelėdama. - Prisimink, 
mačiau ir kaip judu susižvelgėt tą dieną ant Korkovado kalno. 
Apsimetei jo nepažįstanti, bet mačiau, kad pažįsti, net labai ge- 
rai. Ir privalau įspėti tave: toliau eidama tuo keliu sulauksi tik 

širdies skausmo. Maldauju, Izabele, - juk tu ištekėjusi už Gus- 
tavo dar taip neilgai - duok jam galimybę suteikti tau laimės. 
Nenorėdama toliau motinos liūdinti, Belė linktelėjo sutik- 
dama. 
— Gerai, pažadu. 


D 


Po dviejų dienų saulei tekant į Belės kambarį įėjo Fabiana. 

— Senjora, manau, jau metas kviesti jūsų tėvą. 

Antonijus atvažiavo nedelsdamas ir paskutines žmonos gy- 
venimo valandas beveik nesitraukė nuo jos. Mirtis atėjo ramiai, 
Antonijus ir Belė apsikabinę stovėjo prie lovos galo, tyliai aša- 
rojo. 

Po laidotuvių juodu kartu sugrįžo į Rio - Karla buvo prašiusi 
ją palaidoti nedidelėse Pati do Alfereso kapinaitėse - abu jautėsi 
labai nelaimingi. | 

— Pai, būk geras, - tarė Belė, kai jie grįžo į Mansūo da Prin- 
cesa ir ji ketino važiuoti į vyro namus. - Jei tau ko prireiks, bū- 
tinai man pasakyk. Ar atvažiuoti pas tave rytoj? Pasižiūrėti, kaip 
laikaisi? Esu tikra, Gustavas neprieštaraus, jeigu ir pasiliksiu su 
tavimi kelias ateinančias dienas. 

— Ne, ne, guerida. Tu turi gyventi savo gyvenimą. O aš? — 
apsidairė Antonijus po svetainę, kur tiek valandų buvo praleidęs 
su žmona. - Man nieko nebeliko. 

— Pai, tik jau nesakyk taip. Juk žinai, m4e paskutinis noras 
buvo, kad pamėgintum rasti bent kiek laimės per likusį tau laiką 
šioje žemėje. 

— Žinau, mano princesa, ir pažadu - stengsiuosi. Bet atleisk 
man - šią akimirką, sugrįžus čia, į tokią tuštumą, tai neįmanoma. 

Matydama, kad Žoržė ką tik sustabdė automobilį, atvažiavęs 
jos paimti, Belė priėjo prie tėvo ir tvirtai jį apkabino. 

— Neužmiršk, kad dar turi mane. Aš tave myliu, pai. 

Iš svetainės eidama į prieškambarį ji pastebėjo besišnibždan- 
čias Lueną ir Gabrielę. 

— Žoržė jau čia, Luena, mes turim važiuoti, - tarė ji, tada 
kreipėsi į Gabrielę. - Juk matai, kaip jaučiasi mano tėvas, - be- 
viltiškai pasakė. 

— Senjora, aš pasistengsiu juo rūpintis. Ir galbūt, Dievas 
duos, jis atsigaus. Atsiminkit, kad geriausiai gydo laikas. 

— Ačiū tau. Aplankysiu jį rytoj. Eime, Luena. 

Belė stebėjo, kaip meiliai atsisveikina motina ir duktė, ir baisi 
jos pačios netektis atrodė dar baisesnė. 


=D 


Per netolimą kelionę į vyro namus Belė spėliojo, kas jos ten lau- 
kia. Kiek tik drįso, ji neidavo kalbėtis telefonu su Gustavu, nors 
jis skambino dažnai, paprašydavo Fabianos pasakyti jam, kad ji 
su motina, ir kalbėdavo tik tada, kai buvo būtina. Ji nustebo, kad 
pranešusi apie motinos mirtį sulaukė neįprastos užuojautos. Ir 
iš kalbos atrodė, kad jis blaivus. Kai patikino jį, kad nėra rei- 
kalo važiuoti į laidotuves, nes Karla prašė dalyvauti tik pačius 
artimiausius, Gustavas pasakė tai suprantąs ir labai lauksiąs jos 
sugrįžtant. 

Keistoje artėjančios mirties atmosferoje Belė beveik nesusi- 
mąstydavo apie savo ateitį, bet grįždama į vyro namus suprato, 
kad teks pažvelgti tiesai į akis. Ypač rūpėjo vienas dalykas, kurį ji 
tik praėjusią savaitę aptarė su Luena, o ši tikino, kad tai galį būti 
nuo sunkaus laikotarpio įtampos. Kai širdis kentė tokį sielvartą, 

ji leidosi tarnaitės aiškinimo raminama, nepajėgė svarstyti kito- 
kios priežasties - tai buvo pernelyg sudėtinga. 

Belė įėjo į namus ir kaip visada pajuto pasikeitusį orą — iš 
šilto lauke į vėsų viduje. Ji nei iš šio, nei iš to suvirpėjo, Luenai 
padedant nusiimti skrybėlaitę, ir neapsisprendė, ką daryti - ar 
imti ir tiesiog lipti aukštyn į miegamąjį, ar eiti ieškoti vyro ir jo 
tėvų. Čia tikrai nėra ją užjaučiančių, šiltai pasitinkančių. 

— Užnešiu lagaminą į jūsų kambarį, iškraustysiu daiktus ir 
paruošiu jums vonią, senjora Bele, - tarė Luena, jausdama, kaip 
jai čia nesmagu, ir beeidama supratingai patapšnojo per petį. 

— Ar čia kas yra? - šūktelėjo Belė tuščiame koridoriuje. 

Atsakymo nesulaukė. Ji šūktelėjo vėl, ir vėl niekas neatsi- 
liepė, tada ji nusprendė lipti paskui Lueną. 

Staiga iš svetainės kažkas išėjo. 

— Matau, galų gale grįžai namo. 

— Taip, Luiza. 

— Užjaučiu dėl netekties, taip pat ir mano vyras. 

— Ačiū. 

— Vakarienė bus įprastu laiku. 

— Tada užlipsiu į viršų jai pasiruošti. 

Sulaukusi tik atsainaus linktelėjimo Belė sunkiai, koja už 
kojos užlipo laiptais. Įėjusi į miegamąjį, ji pagalvojo, kad bent 
Luena yra čia, ją guodė įprastas jos buvimas. Belė leido tarnaitei 
padėti jai nusirengti; kol jos gyveno fazendoje, visi įpročiai buvo 
pamiršti, nes reikėjo susitelkti vien į Karlą. Bet dabar nuoga sto- 
vėdama priešais Lueną ji pamatė, kad ši nustebusi. 

— Kas yra? 

Luenos akys nukrypo į jos pilvą. 

— Nieko, aš... nieko, senjora Bele. Vonia jau pribėgo. Ko ne- 
lipat į ją, kol vanduo šiltas? 

Belė taip ir padarė, ir atsigulė vonioje. O pažvelgusi į save 

aiškiai pamatė pasikeitusį taip gerai pažįstamą savo kūną. Fazen- 
doje ji nesimaudė vonioje, tik apsipildavo saulės sušildytu van- 
deniu iš kibiro, ir ištisas savaites beveik nepažvelgė į save veid- 
rodyje. 

— Meu Deus! - ištarė Belė, pirštais atsargiai braukdama per 
suapvalėjusį pilvą, paprastai plokščią, dabar jis atrodė tartum 
sutlė, pusiau iškilęs iš vandens. Krūtys taip pat atrodė pilnesnės 
ir sunkesnės. 

— Aš laukiuosi vaiko, - sušnibždėjo ji ir širdis ėmė tuksėti. 

Nebuvo kada svarstyti, ką dabar pamatė, ar priekaištauti 
sau, kam aklai patikėjo Luenos žodžiais, esą mėnesinių nėra dėl 
įtampos, nes išgirdo spigų Gustavo balsą, už durų kažką sakantį 
Luenai. Skubiai nusipraususi ji išlipo iš vonios, apsivilko chalatą, 
laisvai jį surišo, kad vyras nepastebėtų kiek pasikeitusios figūros, 
ir nuėjo į miegamąjį. 

Ten stovėjo Gustavas, jo veidas buvo nepatiklus ir kiek drovus. 

— Ačiū, Luena. Gali eiti, - pasakė jis. 

Luena išėjo iš kambario, o Belė liko stovėti kur stovėjusi, 
laukė, kol pirmas prabils Gustavas. 

— Labai užjaučiu dėl netekties, Izabele, - kaip papūga pakar- 
tojo motinos žodžius. 

— Ačiū. Prisipažįstu, tai nebuvo lengva. 

— Ir čia buvo nelengva be tavęs. 

— Taip, labai apgailestauju, - tarė ji. 

— Tik neatsiprašinėk, - skubiai tarė jis. - Aš labai laimin- 
gas, kad sugrįžai. - Jis nedrąsiai nusišypsojo. - Ilgėjausi tavęs, 
Izabele. 

— Ačiū, Gustavai. Dabar turiu apsirengti vakarienei, taip pat 
ir tu. 

Jis linktelėjo galvą ir nuėjo į vonios kambarį, uždarė duris. 

Belė priėjo prie lango, pastebėjo kiek pasikeitusią šviesą, nes 

buvo atėjęs kitas metų laikas. Buvo pusė septynių vakaro, bet saulė 
dar tik pradėjo leistis. Belė prisiminė, kad jau spalio vidurys ir Rio 
prasideda vasara. Pasigręžė į lovą, vis dar apstulbusi dėl to, ką su- 
prato vonioje, ir pamatė, kad Luena padėjusi jai suknelę, kurią re- 
tai vilkėdavo, nes ši krito laisvai, - o Gustavas norėjo, kad žmona 
vilkėtų drabužius, išryškinančius dailią jos figūrą, - ir jos akys pri- 
sipildė ašarų dėl tokio tarnaitės supratingumo. Apsirengusi paliko 
Gustavą viršuje ir nulipo laiptais į svetainę - pasirinko verčiau tai, 
negu pasilikti su vyru viena. Apačioje pažvelgė į priekines duris, 
visa širdimi trokšdama jas atidaryti ir bėgti pas Loraną. Mat ji nė 
kiek neabejojo, kad kūdikis, kurį nešioja savyje, yra jo. 


2 


Tą vakarą prie stalo Belė pamatė, kad nedaug kas pasikeitė, kol 
jos nebuvo. Luiza išliko šalta ir rodė, kad yra viršesnė, neištarė 
daugiau nė vieno užuojautos žodžio. Mauricijus buvo labiau lin- 
kęs bendrauti, bet beveik visą vakarą prašnekėjo su Gustavu apie 
finansines painiavas Volstrite, kažkokius Dau Džonso indeksus 
ir praėjusį ketvirtadienį masiškai parduotas akcijas. 

— Dėkoju Dievui, kad praėjusį mėnesį nusprendžiau par- 
duoti turėtas akcijas. Tikiuosi, tavo tėvas padarė tą patį, - tarė 
Mauricijus. - Laimė, turėjau jų nedaug. Niekada nepasitikėjau 
tais jankiais. Šiuo metu jie mėgina stabilizuoti rinką tikėdamiesi, 
kad iki savaitgalio viskas nusistovės, bet kažin, ar nebus dar blo- 
giau. Tačiau ateityje, jeigu rinka žlugs, tai sužlugdys mūsų kavos 
pramonę. Paklausa Amerikoje, nuo kurios ir priklauso dauguma 
mūsų produkcijos, kris kaip akmuo. Ypač kai Brazilijoje tokia 
masinė perprodukcija kaip per kelerius pastaruosius metus, - 
niūriai pridūrė jis. 

— Atrodo, mūsų šeimai pasisekė, kad išėjom iš Amerikos 
rinkos, - pabrėžtinai tarė Luiza, metusi žvilgsnį į Belę. - Visada 
buvau įsitikinusi, kad goduoliai anksčiau ar vėliau gauna, ko nu- 
sipelnę. 

Belė žvilgtelėjo į savo vyrą, o šis po motinos įsikišimo ne- 
įprastai užjaučiamai nusišypsojo Žmonai. 

— Gal mes ir nebebūsim turtingi, mano brangioji, bet laiko- 
mės tvirtai, - abejingai atsakė Belės šešuras. 

Tą vakarą pakeliui į miegamąjį Belė paklausė Gustavo: 

— Ar labai bloga padėtis Amerikoje? Gal žinai? Man rūpi 
tėvo reikalai. Praėjusią savaitę nebuvęs Rio jis gali nieko nežinoti. 

— Esu tikras, tu supranti, kad anksčiau nestebėjau rinkos, — 
prisipažino Gustavas, atidaręs duris į jų miegamąjį. - Bet iš to, 
ką sakė mano tėvas, ir remdamasis faktais, kuriuos tik pradedu 
suvokti, matau - tai iš tiesų labai rimta. 

Belė nuėjo į vonios kambarį, o jos mintys sukosi apie tai, kas 
nutiko prieš kelias valandas. Ji nusirengė ir nesusilaikė neapžiū- 
rėjusi nedidelio, bet akivaizdaus iškilumo, vis dar tikėdamasi, 
kad tada gal bus apsirikusi. Apsivilko naktinius marškinius vi- 
siškai nenumanydama, ką daryti. Bet vieną dalyką tikrai žinojo — 
šiąnakt neištvers, jei vyras ją lies. Užtrukusi kiek tik įmanoma 
skirti laiko apsiplovimui, ji išėjo iš vonios melsdamasi ir tikėda- 
masi, kad Gustavas jau miega. Bet jis gulėjo lovoje visai budrus, 
stebėjo ją. 

— Ilgėjausi tavęs, Izabele. Eikš pas savo vyrą. 

Atsargiai gulantis šalia jo į lovą mintyse praskriejo daugybė 
pasiteisinimų. Bet nė vienas iš jų nebuvo toks pagrįstas, kad 
tiktų pasakyti vyrui, du mėnesius išbuvusiam be žmonos. 

Ji jautė, kaip Gustavas toliau stebi ją. 

— Izabele, tu atrodai persigandusi. Ar aš taip baisiai tave gąs- 
dinu? 

— Ne, ne... žinoma, ne. 

— Ouerida, suprantu, kad gedi ir gal reikia šiek tiek laiko vi- 
siškai atsipalaiduoti. Tad leisk man tiesiog pabūti tave apkabinus. 

Gustavo žodžiai ją nepaprastai nustebino. Ir dėl to, kad ką tik 
suprato dabartinę savo būklę, ir dėl sielvarto matant mirštančią 
motiną, ir dėl naujienų, išgirstų per vakarienę apie padėtį Ame- 
rikoje, užteko Gustavo atjautos, kad ji vėl imtų lieti ašaras. 

— Izabele, būk gerutė, nesibaimink manęs. Šiąnakt aš tikrai 
noriu tave tik paguosti, - vėl pakartojo jis, tiesdamas ranką už- 
gesinti lempos. 

Ji leidosi Gustavo apglėbiama ir gulėjo prie jo krūtinės įsmei- 
gusi plačiai atmerktas akis į tamsą. Jautė, kaip jo ranka glosto plau- 
kus, ir prisiminusi plakančią širdelę savyje beveik pasijuto kalta. 

— Kol tavęs nebuvo, aš turėjau apsčiai laiko galvoti, - švelniai 
tarė Gustavas. - Prisiminiau, kaip buvo mums susipažinus, kaip 
kalbėdavomės apie meną ir kultūrą, juokdavomės. Bet nuo tada, 
kai susituokėm, jaučiau, kad vis tolstam vienas nuo kito, ir prisi- 
imu didžiausią atsakomybę sau. Suprantu, per ilgai užsibūdavau 
klube. Iš dalies dėl to, atvirai kalbant, kad ištrūkčiau iš šių namų. 
Abu jaučiam, kad atmosfera čia kažkokia... per griežta. 

Belė gulėjo tamsoje jo klausydamasi, bet nusprendė nieko 
nesakyti, kol jis nebaigs kalbėti. 

— Bet ir vėlgi tai mano kaltė. Kai vedžiau tave, reikėjo tvir- 
čiau stoti prieš motiną. Tiesiai šviesiai jai pasakyti, kad namams 
dabar vadovausi tu, o ji turės maloningai pasitraukti į šešėlį, 
leisti viską daryti tau. Atleisk man, Izabele, buvau silpnas ir tavęs 
neužstojau, net ir pats neapsigyniau, kai to reikėjo. 

— Gustavai, vargu ar tai tavo kaltė, kad Luiza manęs ne- 
mėgsta. 

— Abejoju, ar ji nemėgsta tik tavęs, - su kartėliu atsakė jis. — 
Jai nepatiks kiekvienas, besikėsinantis į jos vietą namuose. Ji 

man net užsiminė, kad, jei tau dar nepavyko pastoti per tą laiką, 
kai esam susituokę, tai ji kreipsis į vyskupą, ir mūsų santuoka 
bus pripažinta negaliojančia. Remiantis tuo, kad mes akivaiz- 
džiai neturime intymių santykių. 

Belė pasibaisėjo išgirdusi tokius Gustavo žodžius ir nesusi- 
laikė neaiktelėjusi dėl to, ką jau kurį laiką nešiojo savyje. Gus- 
tavas pamanė, kad ji sukrėsta bauginamų jo motinos kėslų pa- 
smerkti jų santuoką, ir prisitraukė ją arčiau. 

— Aišku, įsiutau ant jos ir pagrasinau - jei dar kada nors ištars 
tokius šventvagiškus žodžius, tai ji ir atsidurs gatvėje, o ne mano 
žmona. Nuo tada, - tęsė Gustavas, - nusprendžiau veikti. Papra- 
šiau tėvo perrašyti šį namą mano vardu - o to turėjau pareikalauti 
tuoj pat, kai mudu susituokėme, nes tokia yra tvarka. Jis sutiko, ir 
dar perleis man visus šeimos finansinius reikalus, kai tik pasijusiu 
pasirengęs jų imtis. Todėl kelias ateinančias savaites daugiausia 
būsiu su tėvu, mokysiuosi iš jo, užuot veltui leidęs laiką klube. O 
tau pamažu perleisiu atsakomybę už namų ūkį. Mano motina ne- 
turės daugiau ką daryti, gaus susitaikyti su tokia padėtimi. 

— Aišku. 

Belė išgirdo jo balse atsiradusį ryžtingumą, bet jos tai nepa- 
guodė. 

— Taigi, nors ir vėliau, negu derėjo, mes galų gale imsimės 
drauge valdyti savo namų ūkį. O dėl mano girtavimo, Izabele, 
žinau, kad pastaruoju metu jau piktnaudžiavau alkoholiu, - 
patikėk, kelias praėjusias savaites tik per vakarienę išgerdavau 
truputį vyno ir daugiau nieko. Ar gali atleisti savo vyrui, kad ne- 
susigriebė anksčiau? Suprantu, kaip sunku tau buvo šiuos kelis 
mėnesius. Bet, kaip ką tik išgirdai, esu pasiryžęs pradėti iš naujo. 
Tikiuosi, ir tu galėsi, nes labai tave myliu. 

— Žinoma, aš tau atleidžiu, - pralemeno ji, negalėdama nie- 
kaip kitaip atsakyti į jo nuoširdžius žodžius. 

— Ir nuo dabar daugiau nebebus... - Gustavas ieškojo tin- 
kamų žodžių, - prievartinių veiksmų miegamajame. Jei pasa- 
kysi, kad nenori sa manimi mylėtis, aš su tuo susitaikysiu. Nors, 
tikiuosi, ateityje, kai pamatysi, kaip aš elgiuosi, ir pati to kartais 
norėsi. Štai ir viskas, ką turiu pasakyti. O dabar, guerida, po tų 
siaubingų kelių savaičių, kurias ištvėrei, tikiuosi, galėsiu palai- 
kyti tave apkabinęs, kol užmigsi. 

Po kelių minučių Belė išgirdo Gustavą tyliai knarkiant ir iš- 
sivadavusi iš jo glėbio pasitraukė į savo lovos pusę. Jai svarstant 
savo padėtį širdis daužėsi, o po krūtine kirbėjo jaudulys. Ar gali 
būti, kad šis kūdikis jos vyro? Ji labai stengėsi prisiminti, kada 
jiems pastaruoju metu buvo pavykę sėkmingai pasimylėti, ir su- 
prato, kad kūdikis ne jo. 

Nakties valandoms slenkant Belė kankindamasi blaškėsi ir 
vartėsi žinodama, kad nedelsiant privalo apsispręsti. Galų gale 
Loranas gali pasibaisėti, jei pasakys jam esanti nėščia ir kad 
kūdikis jo. To neplanavo nė katras iš jų, todėl Loranas visaip 
stengėsi ją apsaugoti nuo nėštumo. Belė tiksliai prisiminė seniai 
pasakytus ją įspėjančius Margaritos žodžius: tokie vyrai kaip Lo- 
ranas nenori jokių ilgalaikių ryšių. 

Kai pro langinių plyšelius sušvito aušra, nepasitikėjimas Lo- 
ranu buvo smarkiai sustiprėjęs. Jai liko tik viena: kuo greičiau su 
juo pasimatyti. 

— Kur šiandien eisi, meu amor? - paklausė Gustavas šypso- 
damasis žmonai ir pildamasis dar kavos iš sidabrinio kavinuko, 
stovinčio ant pusryčių stalo. 

— Pas madam Diušen paskutinį kartą pasimatuoti prieš va- 
saros sezoną, - linksmai nusišypsojo Belė. - Tikiuosi, kad apda- 
rai bus gatavi savaitės pabaigoje ir galėsiu juos pasiimti. 

— Gerai gerai, - tarė jis. 

— Jei būtų galima, norėčiau nebūti namie per priešpiečius, 
aplankyti tėvą. Skambinau jam kiek anksčiau, ir Gabrielė sakė, 
kad jis dar neapsirengęs ir neketina šiandien važiuoti į kontorą. 
Man kelia nerimą jo nuotaika, - suraukė antakius Belė. 

— Žinoma, - sutiko Gustavas. — Aš su tėvu važiuosiu į se- 
natą. Prezidentas Vašingtonas Luisas šaukia visų kavos magnatų 
nepaprastąjį susirinkimą užsitęsusiai Amerikos krizei aptarti. 

— Maniau, tavo tėvas nebėra dalininkas kavos versle, - tarė 
Belė. 

— Beveik nebe, tačiau prezidentas pakvietė jį kaip garbingo 
amžiaus Rio visuomenės narį. | 

— Tikriausiai ir mano tėvas turėtų dalyvauti? 

— Taip, žinoma, turėtų. Padėtis kasdien blogėja. Bet pasakyk 
jam, kad man bus malonu trumpai papasakoti, kas ten buvo kal- 
bama. Pasimatysim vakare, guerida. 

Gustavas meiliai pabučiavo Belę į skruostą ir pakilo nuo 
stalo. 

Vos Gustavas su tėvu išvažiavo į senatą, - o Luiza, kiek Ži- 
nojo, užsidariusi virtuvėje su virėja svarsto kitos savaitės valgia- 
raštį, - ji nuskubėjo į viršų susirasti užrašų knygelės. Nubėgusi 
žemyn laiptais, virpančiomis rankomis paėmė ragelį ir paprašė 
sujungti su numeriu, kurį jai buvo davęs Loranas. 

Kad tik būtum namie, sušnibždėjo ji mintyse, išgirdusi sig- 
nalus kitame linijos gale. 

— Ici Loranas Briuji. 

Išgirdus jo balsą iš jaudulio ir malonaus laukimo sudilgsėjo 
po krūtine. 

— Čia Izabelė Airis Kabral, - atsiliepė ji, jeigu kartais netikė- 
tai į prieškambarį iš virtuvės ateitų Luiza. - Ar galėtumėte mane 
užrašyti šiandien antrą valandą po pietų? 

Loranas atsakė ne iš karto. 

— Madam, esu tikras, kad galėsiu padaryti tą paslaugą. Ar 
jūs atvyksite čia? 

— Taip. 

— Tada labai lauksiu šio susitikimo. 

Ji išgirdo, kaip ironiška šypsenėlė pakeitė jo balsą įsitraukus 
į Žaidimą. 

— Tada sudie. 

— A bientėt, ma chėrie, - sušnibždėjo jis Belei skubiai padė- 
jus ragelį. 

Jos pirštai vėl pakilo prie telefono ragelio - ji sumanė pa- 
skambinti madam Diušen ir susitarti dėl apsilankymo, kad tu- 
rėtų pasiteisinimą. Bet kol kas negalėjo rizikuoti, kad madam 
akutės kaip karoliukai aptiktų jos suapvalėjusį pilvą ir paskui ši 

liežuvautų apie tai su kitomis klientėmis, tad paskambinusi su- 
sitarė apsilankyti pas ją po dviejų dienų. Čiupusi skrybėlaitę ir 
pasakiusi Luizai, kad važiuoja pas tėvą, o paskui pas siuvėją, Belė 
įlipo į automobilį ir paprašė Žoržę vežti į Mansūo da Princesa. 

Jai dar nespėjus užlipti laiptais Gabrielė laukė prie durų, jos 
veidas buvo labai susirūpinęs. 

— Kaip jis? - paklausė Belė, eidama į vidų. 

— Tebeguli lovoje, sako, neturi jėgų atsikelti. Ar pasakyti 
jam, kad jūs jau čia, senjora? 

— Ne, aš pati pas jį nueisiu. 

Pasibeldusi į tėvo miegamojo duris ir negavusi atsakymo, jas 
atidarė ir įėjo. Langinės buvo sandariai uždarytos nuo skaisčios 
vidurdienio saulės, ir ji vos įžiūrėjo susirietusią po antklodėmis 
figūrą. | 

— Pai, tai aš, Izabelė. Ar tu sergi? 

Nuo lovos pasigirdo tik niurnėjimas. 

— Atidarysiu langines, kad galėčiau į tave pasižiūrėti, - tarė 
ji, eidama prie langų, ir plačiai atlapojo langines. Atsigręžusi pa- 
matė, kad tėvas apsimeta miegas, priėjo prie lovos ir atsisėdo ant 
jos. - Pai, būk geras, pasakyk, kas tau. 

— Aš negaliu be jos, - sudejavo Antonijus. - Kokia iš viso 
prasmė, jei jos čia nėra? 

— Pai, juk pažadėjai mūe, gulinčiai mirties patale, kad gy- 
vensi toliau. Dabar, šią akimirką, ji tikriausiai žvelgia į tave iš 
dangaus ir šaukia tau keltis. 

— Aš netikiu nei dangų, nei Dievą, - niūriai subambėjo jis. — 
Kokia dievybė paimtų iš šios žemės mano brangiausiąją Karlą, 
kuri per visą gyvenimą nėra padariusi nieko bloga? 

— Na, ji tikėjo, ir aš tikiu, - tvirtai atsakė Belė. - Abu žinom, 
kad šie dalykai nutinka be priežasties. Jūs nugyvenot kartu dvi- 
dešimt dvejus nuostabius metus. Juk turėtum būti už juos dėkin- 

gas. Ir pamėginti išpildyti jos prašymą - kad prisimindamas ją 
gyvensi toliau. 

Tėvas neatsakė, ir Belė pamėgino įkalbinėti kitaip. 

— Pai, turbūt Žinai, kas šiuo metu dedasi Amerikoje? Mau- 
ricijus vakar vakare sakė, kad bet kurią akimirką Volstritą gali 
ištikti dar vienas krachas. Senate kaip tik dabar vyksta nepa- 
prastasis susirinkimas, svarstomas krizės poveikis Brazilijai. Ten 
susirinkę visi svarbiausi kavos gamintojai. Juk ir tu ten turėtum 
būti? 

— Ne, Bele, jau per vėlu, - atsiduso Antonijus. - Aš nepar- 
daviau akcijų tada, kai reikėjo parduoti, maniau, kad kiti pani- 
kuoja. Vakar, kai tu išėjai, paskambino mano biržos makleris ir 
pasakė, kad akcijų vertė krito ir daugelis maniškių jau nieko ne- 
vertos. Sakė, šiandien bus visų blogiausia. Izabele, didžioji dalis 
mūsų pinigų buvo investuota Volstrite. Aš praradau viską. 

— Pai, juk to negali būti. Net jei praradai akcijas, turi nemažai 
plantacijų, kurios vertos daug pinigų. Net jei kava dabar prastai 
perkama ir taip dar bus ateityje, turi nekilnojamojo turto. 

— Izabele, - tyliai atsiduso Antonijus, - tik nemėgink per- 
prasti verslo reikalų. Nusipirkti toms plantacijoms aš skolinausi 
pinigų iš bankų. Jie man mielai skolino, kol buvo didelis kavos 
pupelių derlius ir gera kaina. Kainoms kritus, stengiausi laiku 
grąžinti skolas. Bankai norėjo geriau apsisaugoti, tad turėjau 
įkeisti šį namą kaip užstatą, jei nevykdyčiau finansinių įsiparei- 
gojimų. Izabele, ar supranti? Dabar jie atims iš manęs viską, ką 
turiu, skoloms padengti. Jei mano akcijų vertė Amerikoje taip 
pat krito, aš nebeturiu nieko, net stogo virš galvos. 

Belė klausėsi, ką kalba tėvas, apimta siaubo ir keikė save, 
kad taip paviršutiniškai tenutuokia apie verslą. Jei geriau nusi- 
manytų, gal galėtų ką nors pasakyti, kas suteiktų Antonijui taip 
reikalingos dabar vilties. 

— Bet, Pai, dėl to juo labiau tau reikia šiandien būti senate. 
Juk tu ne vienintelis, patekęs į tokią padėtį, o anksčiau esi sakęs, 
kad svarbiausia Brazilijos ekonomikoje yra kavos gamyba. Gal 
vyriausybė neleis, kad ji taip ir žlugtų? 

— Ouerida, čia viskas labai paprasta: jei niekas neturi pinigų 
mūsų kavos pupelėms pirkti, jokia vyriausybė nieko negalės pa- 
daryti. Patikėk, žmonės Amerikoje tiesiog galvos, kaip išgyventi, 
užuot mėgavęsi puodeliu kavos. - Antonijus susijaudinęs pasi- 
trynė kaktą. - Žinoma, senatas nori pasirodyti kažką darantis 
dėl krizės. Bet kiekvienas iš jų ten žino, kad jau per vėlu. Ačiū, 
kad pasakei apie susirinkimą, bet aš tau pasakysiu, kad tai tuš- 
čias noras gražiai pasirodyti. 

— Aš bent jau paprašysiu Mauricijaus, kad tau papasakotų, 
kas ten buvo kalbama, - ryžtingai tarė Belė. - Be to, net jei tu tei- 
sus ir likai be nieko, prisimink, kad aš turiu fazendą. Tu nebūsi 
benamis, brangiausias pai. Ir esu tikra - kadangi dosniai apdo- 
vanojai Gustavą, kai jis mane vedė, jis bus pasirengęs užtikrinti, 
kad tu nebadautum. 

— O ką man ten veikti vienam fazendoje? - su kartėliu pa- 
klausė Antonijus. - Neturėsiu nei verslo, nei savo brangiosios 
žmonos draugijos. 

— Pai, gana! Kaip pats sakei, daugelį ta padėtis paveiks, net pa- 
vers skurdžiais, tad turi laikyti save laimingu, nes tu neskursi. Tau 
dar tik keturiasdešimt aštuoneri. Juk užteks laiko pradėti iš naujo. 

— Izabele, mano reputacija sugadinta. Net jei norėčiau pra- 
dėti iš naujo, nė vienas Brazilijos bankas man neskolins pinigų, 
kurių tam reikėtų. Man viskas baigta. 

Belė pamatė, kad tėvas vėl užsimerkė. Prisiminė, kaip vos 
prieš kelis mėnesius Antonijus, toks išdidus, vedė ją prie alto- 
riaus. Ir nors visada piktinosi, kad tėvas taip pabrėžtinai mėgsta 
rodyti savo įgytą turtą, ji visa širdimi troško tą turtą jam sugrą- 

žinti. Tik dabar suprato, kad tuo rėmėsi visa jo savigarba. Prie to 
dar prisidėjo mylimos žmonos netektis, ir Belė suprato, kodėl jis 
jaučiasi viską praradęs. 

— Pai, tu turi mane, - ramiai tarė ji. - Ir man tavęs reikia. 
Patikėk manimi, kai sakau - man nesvarbu, ar tu turi viską, ar 
nieko neturi. Aš vis tiek tave myliu ir gerbiu kaip savo tėvą. 

Kai Antonijaus akys pamirkčiojusios galutinai atsimerkė, 
Belė išvydo, kad jos jau kiek linksmesnės. 

— "Taip, tiesą sakai, - sutiko jis. - O tu, princesa, esi vienintelė 
mano gyvenime, tik tavimi ir didžiuojuosi. 

— "Tada išgirsi mane, kai sakau, kaip ir m4e sakytų, kad tu dar 
nenugalėtas. Pai, tu tik išsijudink, ir kartu sugalvosim, ką daryti. 
Padėsiu tau kuo tik galėsiu. Aš turiu brangių papuošalų, ir mdūe, 
kaip žinai, man paliko savuosius. Jei parduosim juos, turbūt su- 
sidarys nemaža suma, ir galėsi ją investuoti į naują verslą? 

- Jeigu dar kam nors po šios finansinės katastrofos liko pi- 
nigų juos pirkti, - žiauriai pajuokavo Antonijus. - Ačiū tau, Iza- 
bele, kad atėjai, tik man nesmagu, kad radai mane šitokį. Pažadu 
atsikelti iš lovos tuoj pat, kai išeisi. O dabar tiesiog norėčiau pa- 
būti vienas ir pagalvoti. 

— Tikrai, pai? Įspėju, vėliau paskambinsiu Gabrielei, kad įsi- 
tikinčiau, ar taip ir padarei, kaip žadi. O rytoj sugrįšiu pasižiū- 
rėti, kaip laikaisi, - pasilenkusi Belė jį pabučiavo, ir jis nusišyp- 
sojo. 

— Ačiū tau, princesa. Iki pasimatymo rytoj. 

Belė trumpai pasikalbėjo su Gabriele ir pasakė, kad vėliau 
dar paskambins, tada įsėdo į laukiantį automobilį ir liepė Žoržei 
važiuoti į Ipanemą, madam Diušen saloną. Paprašiusi grįžti jos 
paimti kaip paprastai šeštą, Belė, laukdama, kol jis nuvažiuos, 
pakartojo visą nuobodų vaidinimą prie durų, tada apsisuko ir 
nuskubėjo į Lorano butą. 

— Chėrie! - tarė Loranas, pro duris įsitraukęs ją tiesiai į glėbį, 
ir apibėrė jos veidą ir kaklą bučiniais. - Nė neįsivaizduoji, kaip 
tavęs pasiilgau. 

Tirpte tirpdama iš palengvėjimo jo glėbyje Belė nepriešta- 
ravo, kai jis pakėlė ją ant rankų ir nusinešė į miegamąjį. Ir per 
kelias jos labai branginamas minutes visos bauginančios mintys, 
kurios sukosi galvoje, išgaravo ekstazėje būnant su juo. 

Paskui jie gulėjo tarp sujauktų paklodžių, ir Belė atsakinėjo 
į daugelį Lorano meiliai užduodamų klausimų apie kelias praė- 
jusias savaites. 

— O kaip tu, Loranai? - pagaliau ir ji paklausė. - Ar pavyko 
rasti kuo užsiimti? 

— Deja, po darbo Aleksandrai Silveirai daugiau užsakymų 
nepavyko gauti. Visi nervinasi dėl Brazilijos kavos verslo ir fi- 
nansų rinkos Niujorke. Niekas nebeleidžia pinigų tokioms puoš- 
menoms kaip skulptūros. Tad praėjusį mėnesį aš veikiau ne ką 
daugiau, kaip tik valgiau, gėriau ir maudžiausi jūroje, Izabele, 
atsakė Loranas ir jo veidas surimtėjo. - Ne vien dėl to, kad pa- 
dėtis Brazilijoje kasdien blogėja, jaučiu, kad nebegaliu ilgiau čia 
likti. Labai ilgiuosi Prancūzijos ir jau metas liautis trainiojusis be 
darbo. Atleisk man, chėrie, bet turiu grįžti namo. - Jis pabučiavo 
Belei ranką. - Dabar kyla klausimas - ar vyksi su manimi? 

Belė negalėjo atsakyti. Ji tyliai gulėjo užsimerkusi jo glėbyje, 
jausdama, kaip visos gaivalingos jėgos, iš kurių susidėjęs jos gy- 
venimas, ima stiprėti iki nepakeliamo crescendo. 

— Senjoras da Silva Kosta užsakė man kajutę garlaivyje, kuris 
išplaukia penktadienį, - kalbėjo jis toliau, jo balse buvo girdėti 
nekantravimas. - Negaliu jos atsisakyti, nes daugelis laivybos 
bendrovių priklauso amerikiečiams. Jei finansinė padėtis ir to- 
liau blogės, gali nutikti taip, kad daugelį mėnesių iš Rio uosto 
neišplauks nė vienas laivas. 

Belė klausėsi Lorano ir galų gale suvokė, kaip įsigalėjusi ši 
krizė Amerikoje. 

— Išplauki penktadienį? Po trijų dienų? - pagaliau pajėgė ji 
sušnibždėti. 

— Taip. Ir maldauju tavęs, mon amour, vykti kartu. Manau, 
jau metas tau sekti paskui mane, - paragino jis. - Kad ir kaip 
tave myliu, čia nieko neturiu - nėra man čia gyvenimo, tokio, 
kad galėčiau gyventi su tavimi, kai mūsų tokia padėtis. Jaučiuosi 
kaltas reikalaudamas apsispręsti, kai tavo brangioji maman ką 
tik atgulė į kapą. Bet, tikiuosi, suprasi, kodėl turiu išvykti. 

Jo akys ieškojo atsakymo Belės veide. 

— "Taip, tu jau gana ilgai manęs lauki. - Belė atsisėdo lovoje 
ir užsitraukė paklodę ant nuogų krūtų. - Loranai, turiu tau pa- 
sakyti vieną dalyką... 


2 


Gustavas su palengvėjimu išėjo iš pilno žmonių senato pastato. 
Viduje ir taip buvo karšta, o kai netekę vilties kavos gamintojai 
ėmė primygtinai klausinėti, ką vyriausybė darys jiems gelbėti, 
nuo įtampos temperatūra pasiekė virimo tašką. Buvo net peš- 
tynių - išauklėti žmonės griebėsi smurto baimindamiesi, kad jų 
turtas gali išnykti per vieną naktį. 

Gustavas laikėsi ten, kiek galėjo ištverti, norėdamas bent pa- 
rodyti paramą, bet jautė, kad mažai ką gali patarti. Dabar labiau- 
siai už viską jis troško išgerti. Pasukęs klubo kryptimi ir paėjęs 
kelis žingsnius sustojo. 

Ne. Jis privalo atsispirti arba vėl atsidurs ten, kur buvo, be to, 
dar tik praėjusią naktį įtikinėjo Izabelę, kad jau pasitaisė. 

Tada prisiminė, kad per pusryčius ji sakė važiuosianti ma- 

tuotis drabužių pas siuvėją Ipanemoje. Iki salono buvo galima 
nueiti per dešimt minučių ir jis staiga pagalvojo, kaip būtų ma- 
lonu ją nustebinti. Gal jie galėtų pasivaikščioti, pereiti taku van- 
denyno pakrante, užsukti į kurią nors kavinę ir tiesiog pasižval- 
gyti, kas dedasi aplinkui. Juk taip ir daro vyras su žmona, kurie 
džiaugiasi vienas kito draugija, tiesa? 

Jis pasuko į kairę ir nužingsniavo Ipanemos link. 

Po penkiolikos minučių Gustavas išėjo iš madam Diušen sa- 
lono visai sumišęs. Jis buvo įsitikinęs, kad šiandien Izabelė sakė 
važiuosianti ten, kai apsilankys pas tėvą, bet madam Diušen įti- 
kinėjo jį, kad tą popietę jo žmona neužrašyta. Gūžtelėjęs pečiais 
Gustavas paėjo gatve ir pamojo taksi važiuoti namo. 


D 


Loranas spoksojo į ją tiesiog priblokštas. 

— Ar tu įsitikinusi, kad vaikas mano? 

— Aš daug kartų perkračiau mintyse tuos atvejus, kai ga- 
lėjo nutikti, kad jis Gustavo, bet, kaip pats sakei, jei nebūna 
tinkamo... įėjimo, vaiko pradėti neįmanoma. - Belė raudonavo 
drovėdamasi, kad taip intymiai pasakoja apie santykius su savo 
vyru. - Per du mėnesius, prieš mums išvažiuojant su motina į 
fazendą, to nebuvo... nė karto. O mano vyras net nenutuokė, ar 
buvo vienaip, ar kitaip, - pridūrė ji. 

— Manai, kad laukiesi jau apie tris mėnesius? 

— Gal ir daugiau, nesu tikra. Negalėjau eiti pas šeimos gydy- 
toją, kol nepasikalbėjau su tavimi. 

— Galiu pasižiūrėti? - paklausė jis. 

— Taip, jau šiek tiek matyti. 

Belė žiūrėjo, kaip Loranas, nuklojęs nuo jos paklodę, švelniai 

uždeda delną ant nedidelio iškilumo. Jo akys nuo pilvo pakilo 
prie jos akių. 

— Gali man prisiekti, kad esi visiškai įsitikinusi, jog čia mano 
vaikas? 

— Loranai, - Belė atlaikė jo žvilgsnį, - nė kiek neabejoju. Jei 
abejočiau, nebūčiau čia. 

— Taip. Ką gi... - atsiduso jis. - Jeigu viskas taip susiklostė, 
kaip esam aptarę dar šito nežinodami, dabar jau tiesiog būtina 
kuo greičiau abiem vykti į Paryžių. 

— Tai tu sakai, kad nori mūsų vaiko? 

— Sakau, kad noriu tavęs, mano Izabele. O jeigu šitai, - tarė 
jis rodydamas iškilumą, - yra tavo ir mano dalis - nors ir ne- 
laukta, - tada taip, noriu. 

Belės akis aptemdė ašaros. 

— Maniau, gal nenorėsi. Stengiausi įgauti tvirtybės. 

— Žinoma, jeigu gimęs jis bus panašus į šešką, tada dar gerai 
pagalvočiau, bet aš tikiu tavimi, Izabele. Ir kam gi tau meluoti 
apie vaiką, kai žinai, kokį gyvenimą aš jam suteikčiau ir kokį 
tavo vyras. - Loranas atitraukė nuo jos akis ir atsiduso. - Turi 
suprasti - neišmanau, kaip mes gyvensim. Net man aišku, kad 
auginti kūdikį mano mansardoje Monparnase visai netinkama 
vieta. Kaip ir gyventi tau. 

— Aš turiu brangenybių, kurias galėčiau parduoti, - jau antrą 
kartą tą dieną pasiūlė Belė. - Ir šiek tiek pinigų pradžiai. 

Loranas žvelgė į ją nustebęs. 

— Mon Dieu! Tu jau net apie tai galvoji. 

— Galvoju kiekvieną minutę nuo tada, kai įsitikinau, - prisi- 
pažino ji. - Bet... 

— Visada būna tas „bet“, - užvertė jis akis. - Ir koks gi tavasis? 

— Prieš atvažiuodama pas tave aplankiau tėvą. Jis toks pri- 
slėgtas, kad nenori keltis iš lovos. Pasakė man, kad viską prarado 

Amerikos fondų biržoje. Jis sugniuždytas ir palaužtas dėl to ir 
dėl mano motinos mirties. 

— "Tai dabar jausiesi kalta nebe dėl to, kad paliksi savo vyrą, 
o dėl to, kad paliksi tėvą? 

— Žinoma! - atsakė Belė susinervinusi, kad, regis, pati nesu- 
pranta, koks svarbus jos sprendimas. - Jei išvyksiu su tavimi, pai 
tikrai jausis viską praradęs. 

— O jei neišvyksi, mūsų vaikas praras tėtį. O mudu vienas 
kitą, - paprieštaravo Loranas. - Chėrie, aš negaliu padėti tau ap- 
sispręsti. Pasakysiu tik tiek, kad atkeliavau iš kito pasaulio krašto 
būti su tavimi ir devynis mėnesius sėdėjau šitam bute tik dėl 
tų akimirkų, kai būname drauge. Žinoma, suprasiu, jei nuspręs- 
tum pasilikti, bet, man atrodo, tu visada randi priežastį nepaisyti 
savo laimės. | 

— Labai mylėjau motiną ir myliu tėvą. Prisimink, kad ne 
Gustavas parginė mane į Rio iš Paryžiaus, - teisinosi Belė apsia- 
šarojusi. - Aš nenorėjau skaudinti tėvų. 

— Manau, Izabele, kad tau reikia daugiau laiko apie tai pagal- 
voti, - Loranas pasuko į save jos smakrą ir pakštelėjo į lūpas. - 
Kai nuspręsi, kelio atgal nebus. Arba į vieną pusę, arba į kitą. 

— Šią akimirką, prisipažįstu, dar nesu tikra, į kurią pusę sukti. 

— Deja, abejoju, ar ateityje dar bus geresnė „akimirka“ už šią 
tau pasirinkti. Niekada nebūna. Tačiau, - atsiduso jis, — susiti- 
kim čia po dviejų dienų. Tada pasakysi man, ką nusprendei, ir 
galvosim, ką daryti. 

Belė jau buvo atsikėlusi iš lovos ir rengėsi. Užsidėjusi skrybė- 
laitę, ji linktelėjo. 

— Kadir kas nutiktų, guerida, aš būsiu čia ketvirtadienį antrą 
valandą. 


sb 

Grįžusi namo, Belė paskambino Gabrielei, pasiteiravo apie tėvą. 
Gabrielė atsakė, kad jis iš tiesų atsikėlė ir išėjo, sakė einąs į savo 
kontorą ir būsiąs ten visą popietę. Belei palengvėjo ir ji sumanė 
neiti tuoj pat į viršų, paprašė Luenos atnešti į terasą mangų sul- 
čių, kad pasimėgautų švelnia vakaro saule. 

— Ar daugiau nieko nereikės, senjora Bele? - paklausė Luena, 
padėjusi ant stalo šalia savo ponios stiklinę ir ąsotėlį. 

Belė vos nesusigundė pasipasakoti apie savo keblią padėtį, 
bet, nors Luena buvo jos artimiausia draugė, negalėjo užkrauti 
tarnaitei tokios žinios naštos. 

— Ne, ačiū, Luena. Gal paruoštum man vonią po dešimties 
minučių? Tada ir ateisiu į viršų. 

Belė nusekė ją akimis, sukančią už kampo į virtuvę. Dabar, 
kai motinos nebėra, ji žinojo, kad sprendimą turės padaryti pati. 
Gurkšnodama sultis Belė pamėgino blaiviai apgalvoti faktus. 
Nors Gustavo elgesys per praėjusią parą gerokai pasitaisė, paly- 
ginti su keliais ankstesniais mėnesiais, Belė, prisimindama, kas 
buvo praeityje, manė, kad tai laikina. Kad ir ką jos vyras žadėjo, 
ji abejojo, ar jis ras jėgų pasipriešinti Luizai. O dar svarbiau — 
ji nieko jam nejaučia, dabar dėl to neliko nė trupinėlio kaltės 
jausmo. Jei tikrai jį paliks, jo motina, regis, jau turi patikimą 
išeitį. Santuoka bus pripažinta negaliojanti ir Gustavas liks lais- 
vas, galės susirasti tinkamesnę žmoną. Bet Belė buvo tikra, kad 
šį kartą nuotaką jam išrinks motina. 

Tėvas - visai kas kita. Ji kankinosi, kad motina niekada jai 
neatleistų, jei ji paliktų Antonijų tokią sunkią valandą. Taip pat 
prisiminė motinos prieš pat mirtį pasakytus žodžius - eidama 
ten, kur širdis liepia, pas Loraną, ji tik užsitrauks nelaimę. 

Ir dar, žinoma, atsirado šis tas jos gyvenime, į ką turi atsi- 
žvelgti. Ji privalo pagalvoti, kas bus geriau tam mažiukui, augan- 
čiam joje. Jei pasiliks su Gustavu, suteiks savo vaikui saugumą ir 

šeimos pavardę, kuri padės jam patogiai žengti per gyvenimą. Ir, 
žinoma, pagalvojo Belė, reikia tik įsivaizduoti pai veido išraišką, 
kai pasakys jam, kad laukiasi jo pirmojo anūko. Vien tai tikrai 
bus jam motyvas gyventi. 

Bet ar ji norėtų, kad jos vaikas augtų po bejausmių, rūsčių 
Airis Kabralių namų stogu? Vaikas turės motiną, visą gyvenimą 
besigraužiančią, kad nusprendė pasilikti, slapčia svajojančią apie 
kitą pasaulį, kurio atsisakė. Ir tėvą, tik vadinamą tėvu... 

Belė iš nevilties atsiduso. Kad ir kuria kryptimi suko, spren- 
dimo negalėjo rasti. 

— Sveika, Izabele, - terasoje pasirodė iš už namo kampo išė- 
jęs Gustavas. - Ką čia veiki lauke? 

— Mėgaujuosi vakaro vėsa, — atsakė ji šiurkštokai, bet buvo 
neįmanoma susilaikyti neišraudus dėl tokių slaptų minčių gal- 
voje. 

— Taip, - tarė jis sėsdamasis, - senate šiandien iš tiesų buvo 
karšta. Volstrite ši diena, regis, vadinama „juoduoju antradie- 
niu“. Pagal Dau Džonso indeksus kainos nuo vakar nukrito dar 
trisdešimčia punktų, o Rokfelerių šeima pirko akcijas dideliais 
kiekiais, kad stabilizuotų biržą. Nemanau, kad tai padėjo, iki ryt- 
dienos nežinosim, kiek tiksliai buvo prarasta. Šiaip ar taip, mano 
tėvas, regis, per kelis praėjusius mėnesius bus padaręs protingų 
sprendimų, ne taip kaip kiti. Kaip tavo tėvas šiandien jautėsi? — 
paklausė jis. 

— Baisiai. Manau, jis vienas iš tų, kuriuos ką tik paminėjai, — 
jis rizikavo ir pralošė. 

— Na, jam nėra ko gėdytis. Daugelis atsidūrė tokioje padė- 
tyje. Iš kur jie galėjo žinoti? Niekas nežinojo. 

Belė pasigręžė į jį, išgirdusi ramius, išmintingus žodžius. 

— Gal galėtum nuvažiuoti pas mano tėvą? Pasakytum tą patį, 
ką pasakei man. 

— Žinoma. 

— Jau beveik septynios, man vonia atauš, - tarė ji stodamasi 
nuo suolo. - Ačiū tau, Gustavai. 

— Už ką? 

— Už tai, kad supranti. 

Belė žengė ketindama sukti už namo kampo ir eiti vidun pro 
užpakalines duris. 

— Beje, o kaip sekėsi matuotis pas siuvėją? - paklausė jis, ste- 
bėdamas, kaip ji sustojo, išgirdusi tuos žodžius, bet neatsisuko. 

— Kuo puikiausiai. Ačiū, kad paklausei. 

Ji atsigręžė ir prieš dingdama jam iš akių nusišypsojo. 


43 


Po neramios nakties Belė nubudo jausdamasi silpna ir nepailsė- 
jusi, nes pagaliau užmigo tik auštant. Ten, kur šalia jos miegojo 
Gustavas, jo nebuvo. Eidama į vonios kambarį ji pagalvojo, kaip 
tai neįprasta; Gustavas juk niekada neatsikeldavo anksčiau už ją. 
Gal iš tikrųjų jis ketina pasikeisti. Nulipusi žemyn pusryčių, prie 
stalo rado tik Luizą. 

— Mano vyras su tavuoju kabinete skaito rytinius laikraš- 
čius. Esu tikra, iš Gustavo vakar būsi girdėjusi, kad Volstritas 
vėl žlugo. Juodu netrukus važiuos į senatą svarstyti, ką galima 
padaryti gelbstint kavos pramonę po šios katastrofos. Ar šian- 
dien važiuosi darbuotis į bažnyčią? - bespalviu balsu paklausė 
Luiza, tartum nuo vakar dienos niekas nebūtų pasikeitę ir nubu- 
dęs rytą pasaulis nebūtų sužinojęs, kad bankrutavo. 

— Ne, man reikia važiuoti pas tėvą. Kaip galit įsivaizduoti, 
šiuo metu jis... prastai jaučiasi, - atsakė Belė tokiu pat neutraliu 
tonu. 

— Savaime aišku. Na, kaip esu sakiusi, ką pasėsi, tą ir pjausi. - 
Luiza atsistojo. - Tad kol tavęs nebus, toliau eisiu savo pareigas 
šeimoje ir užimsiu tavo vietą bažnyčioje. 

Belė stebėjo Luizą, išdidžiai išeinančią iš kambario, ir jai net 
kvapą užėmė - taip pribloškė šios moters nejautrumas. Tai buvo 
juo labiau nepakeliama dėl to, kad jos anytos stabili finansinė pa- 

dėtis - taip pat ir šis neseniai atnaujintas namas - neapsiėjo be 
Antonijaus pagalbos, tai jis už viską sumokėjo savo sunkiu darbu. 

Belė paėmė iš vazos apelsiną ir susierzinusi trenkė į sieną 
kaip tik tuo metu, kai į kambarį įėjo Gustavas. 

Jis pakėlė antakį stebėdamas, kaip apelsinas nurieda atgal 
prie Belės po stalu. 

— Labas rytas, Izabele, - tarė jis, atsiklaupęs paėmė vaisių ir 
padėjo į vazą ant stalo. - Mokaisi žaisti tenisą? 

— Atleisk man, Gustavai. Apgailestauju, bet tavo motina pa- 
sakė itin netaktišką pastabą. 

— A, taip, na, tikriausiai dėl to, ką šįryt prieš pusryčius mano 
tėvas jai pasakė - kad nuo šiol tu perimsi namų ūkio sąskaitas. 
Kaip gali įsivaizduoti, jai tai nepatiko. Labai gaila, bet tau teks 
tiesiog nekreipti dėmesio į pykčio priepuolius, kuriuos sukėlė ši 
žinia. 

— Aš pasistengsiu, - sutiko ji. - Girdėjau, šįryt vėl važiuoji į 
senatą“ 

— Taip. Iš Niujorko vis ateina naujienų. Vakar net buvo pra- 
lieta kraujo, - atsiduso Gustavas. - Visame Volstrite vyrai žudėsi 
šokdami pro langus. Kritus akcijų vertei prapuolė trisdešimt mi- 
lijardų dolerių. Kavos svaro kaina staiga smuko vos per kelias 
valandas. 

— Tada mano tėvas neklysta, jam tikrai viskas baigta? 

— Iš tiesų tai didžiulė nelaimė kiekvienam gamintojui, o dar 
svarbiau — visos Brazilijos ekonomikai, - paaiškino Gustavas. — 
Ar nepakvietus tavo tėvo pas mus šįvakar? Gal kaip nors rasčiau, 
kuo jam padėti. Mažų mažiausia mano tėvas ir aš per vakarienę 
galim persakyti, kas kalbama vyriausybėje, jei jam nepakeliama 
rodytis senate pačiam. 

— Būtų labai malonu, Gustavai. Ketinu vėliau jį aplankyti ir 
tai pasiūlysiu, - atsakė dėkinga Belė. 

— Gerai. O tau turiu pasakyti, kad šį rytą tu labai graži. — 
Gustavas meiliai pabučiavo ją į viršugalvį. - Susitiksim per 
priešpiečius. 

Paskambinusi Gabrielei Belė sužinojo, kad Antonijus vėl ry- 
žosi eiti į kontorą, ir paprašė perduoti - šį vakarą jis kviečiamas 
vakarienės. Užlipusi laiptais į miegamąjį, pro langą pastebėjo, 
kad Žoržė, nuvežęs Mauricijų ir Gustavą į senato rūmus, jau 
grįžęs. Tada po dvidešimties minučių automobilis vėl išvažiavo, 
jame sėdėjo Luiza. 

Belė nulipo žemyn ir pavaikščiojo po prieškambarį paten- 
kinta, kad ji namie viena. Ant sidabrinio padėklo pastebėjo jai 
adresuotą laišką. Paėmusi jį atsidarė priekines duris ir nuėjusi į 
terasą už kampo atsisėdo ant suolo skaityti. 


Butas nr. 4 
de Marinji alėja 48 
Paryžius 


1929 spalio 5 


Mano mieloji Bele, 

sunku patikėti, kad jau praėjo daugiau kaip metai, kai 
mačiau tave paskutinį kartą prieš tau išvykstant iš Pary- 
žiaus. Rašau, norėdama pasakyti, kad mes jau keliaujam 
namo į Rio, nes pai baigė visus Cristo statybos skaičiavi- 
mus ir nori grįžti prižiūrėti darbų iki galo. Kai skaitysi šį 
laišką, mes būsim kažkur Atlanto vandenyne. Tu būsi pa- 
tenkinta sužinojusi, kad jau galėsim kalbėtis prancūziškai, 
nes per pamokas ir dirbdama ligoninėje išmokau kalbėti 
visai gerai, gal net laisvai. Palieku Paryžių su dvejopais 
jausmais. Kai tik atvykau, prisimeni, beveik jo bijojau, 

bet dabar, galiu atvirai pasakyti, ilgėsiuosi - kad ir koks 

jis painus - ir Rio man turbūt atrodys palyginti ankštas ir 
uždaras. Tačiau ten daug ko tikiuosi, taip pat ir pasimatyti 
su tavimi, savo brangiausia drauge. 

Kaip tavo motinos sveikata? Paskutiniame laiške ra- 
šei, kad esi susirūpinusi dėl jos sveikatos, tikiuosi, kad ji 
jau visai pasveiko. Jei jau užsiminiau apie sveikatą, - aš 
parašiau Santa Casa de Misericėrdia ligoninei ir grįžusi 
būsiu priimta į slaugytojų mokymo programą. Dėl to esu 
tikra, rūpesčių nekils. Gaila, kad Prancūzijoje nesutikau 
man skirto grafo ir joks vyras nesusidomėjo manimi, tad 
nusprendžiau kol kas susieti gyvenimą su profesija. 

Kaip Gustavas? Ar jau greit išgirsime mažų kojyčių 
tapsėjimą? Tu turėtum trokšti būti motina, tiesą sakant, iš 
santuokos aš to labiausiai ir noriu. 

Mūsų garlaivis atplauks lapkričio viduryje. Užsuksiu 
pas tave, kai grįšiu namo, ir galėsim kaip reikiant atsi- 
griebti už prarastą laiką. 

Beje, ir Margarita siunčia tau geriausių linkėjimų. Ji 
tebėra Paryžiuje, toliau tobulina savo meninius talentus. 
Sakė, kad profesorius Landovskis klausė apie tave. Girdė- 
jau, mesjė Briuji šiuo metu yra Rio, dirba prie Cristo pro- 
jekto. Ar buvai jį sutikusi? 

Su geriausiais linkėjimais - 

tavo draugė Marija Eliza 


Belę užplūdo liūdesys prisiminus, koks palyginti paprastas jai 
atrodė gyvenimas, kai prieš pusantrų metų išvyko į Paryžių. Jos 
tėvai buvo sveiki, gyvi ir laimingi, o jos ateitis - nors ir nelabai 


* Šventųjų gailestingumo namų (port.). 

jai patraukli - jau suplanuota. Dabar Belė čia sėdėjo būdama 
vieno vyro žmona, kito meilužė, netekusi vieno iš gimdytojų, o 
kitam likus be nieko ir palūžusiam, ir dar turėdama pilve augantį 
kūdikį, kurį privalo apsaugoti bet kokia kaina, - ir ji suvokė, kad 
gyvenimas permainingas, tai kaip sūpuoklėse kyli aukštyn, tai 
leidiesi žemyn, jame yra ir džiaugsmo, ir skausmo. Ateinanti 
diena jau nebe tokia kaip praėjusi, ir nieko nėra užtikrinta. 

Ji susimąstė, kaip jaučiasi tie tūkstančiai - galbūt milijonai — 
žmonių, kurie prieš kelias dienas buvo saugūs finansiškai ir lai- 
mingi, o šį rytą nubudę pamatė, kad visko neteko. 

O štai ji, gyvenanti šiuose gražiuose namuose su vyru, kuris 
gal ir ne pasakų princas, kokį vaizduodavosi būdama jaunesnė, 
tačiau aprūpina ją viskuo, ko tik reikia. Ar ji turi teisę skųstis? Ir 
kaip galėjo net pagalvoti, kad paliks savo vargšą tėvą, taip sun- 
kiai dirbusį, kad ji patektų ten, kur yra dabar? 

O dėl kūdikio - sumanymas bėgti į Paryžių, į neužtikrintą 
ateitį, gali pasmerkti jos vaiką skurdui, o čia jis būtų saugus ir 
laimingas, - visa tai padėjo suprasti, kokią savanaudę ją padarė 
meilė Loranui. 

Kad ir kaip nuliūdino tos mintys, Belė prisivertė galvoti apie 
tai, kaip bus čia pasilikus. Net jei ji tikra, kad kūdikis ne Gus- 
tavo, užteks įrodymų jį tuo įtikinti. Ji įsivaizdavo jo veidą, kai 
pasakys, kad laukiasi. Ši jos naujiena dar sutvirtins vakar išsa- 
kytą jo norą pradėti viską iš naujo, ir pagaliau visiems laikams 
pastatys Luizą į vietą. 

Belė sėdėjo įsmeigusi akis į tolį. Žinoma, tai reikš, kad ji atsi- 
sako žmogaus, kurį myli labiausiai už visus... atsisako galimybės 
patirti laimę, apie kokią taip dažnai abu svajojo. Bet ar gyvenime 
svarbiausia asmeninė laimė? Šiaip ar taip, nejaugi ji jaustųsi lai- 
minga žinodama, kad paliko savo našlį tėvą sunkią valandą? 
Belė suprato, kad to negalėtų sau atleisti. 

— Senjora Bele, gal atnešti jums atsigerti? Saulė tokia karšta 
šį rytą, - paklausė Luena, atėjusi į terasą. 

— Ačiū, Luena. Aš norėčiau vandens. 

— Tuoj pat. Senjora, ar viskas gerai? 

Belė atsakė ne iš karto. 

— Bus gerai, Luena. Bus gerai. 


=D 


Antonijus atvažiavo vakarienės. Gustavas šiltai su juo pasisvei- 
kino, ir visi trys vyrai valandai užsidarė Mauricijaus kabinete. 
Antonijus iš ten išėjo atrodydamas ramesnis, Gustavas ėjo pas- 
kui jį. 

— Regis, tavo gerasis vyras galės man padėti. Bent jau turi šį 
tą sumanęs. Tai bus pradžia, Izabele, ir aš dėkingas jums, sen- 
jore, - pridūrė tėvas, nusilenkdamas Gustavui. 

— Tai niekis, Antonijau. Galų gale mes juk šeima. 

Belė giliai įkvėpė žinodama, kad turi ištarti tuos žodžius da- 
bar, nes paskui gali netekti drąsos ir apsigalvoti. 

— Gustavai, ar galim pasikalbėti prieš vakarienę kelias mi- 
nutes vienudu? 

— Be abejo, mano brangioji. 

Mauricijus ir Antonijus liko valgomajame, o Belė nusivedė 
Gustavą į svetainę ir uždarė duris. 

— Ką pasakysi? - paklausė Gustavas, jo kakta susiraukė iš 
nerimo. 

— Tik nereikia dėl to jaudintis, - paskubėjo užtikrinti Belė. — 
Iš tiesų viliuosi, kad tau tai pasirodys esanti gera žinia. Norėjau 
pasakyti tau dabar, o paskui mudu galėtume pranešti tą naujieną 
prie stalo. Gustavai, aš laukiuosi kūdikio. 

Belė stebėjo, kaip vyro susirūpinimas virsta džiaugsmu. 

— Izabele, tu man sakai, kad esi nėščia? 

— "Taip. 

— Meu Deus! Net sunku patikėti! Mano šaunuolė, šaunuolė 
mylimoji! - kalbėjo jis prieidamas jos apkabinti. - Ši žinia vi- 
siems laikams užčiaups burną mano motinai. 

— Ir, tikiuosi, teiks džiaugsmo jos sūnui, - atsakė ji šypsoda- 
masi. 

— Žinoma, žinoma, guerida. - Gustavas dabar plačiai šypso- 
josi. - Kažin, ar kada jaučiausi laimingesnis. Ta žinia pasitaikė 
kaip tik laiku kiekvienam iš mūsų šeimos. Tau, Izabele, ką tik 
patyrusiai tokią netektį. Ir, žinoma, tavo tėvui - manau, kad 
mudu su mano tėvu galėsim jam padėti. Aš primygtinai to rei- 
kalavau, - pridūrė jis. - Tai bus teisinga, atsižvelgiant į jo buvusį 
dosnumą. Ar tu visiškai įsitikinusi, kad esi nėščia, Izabele? 

— "Taip. Ir gydytojas tai patvirtino. Vakar buvau pas jį, ir šian- 
dien jis man pranešė telefonu. 

— Dabar viskas aišku! — tarė Gustavas, iš veido buvo matyti, 
kad jam palengvėjo. - Vakar popietę po susirinkimo senate nu- 
ėjau pas siuvėją tavęs pasiimti. Madam Diušen man pasakė, kad 
nesi su ja susitarusi ir nebuvai jos salone. Tu buvai pas gydytoją, 
tiesa“ 

— Taip, - pamelavo Belė baimės gniaužiama širdimi. 

— Kelias minutes, stovėdamas gatvėje ir stebėdamasis, kodėl 
man melavai, net pagalvojau, ar tik nebūsi įsitaisiusi meilužio, - 
sukikeno Gustavas, bučiuodamas ją į kaktą. - Labiau suklysti 
neįmanoma. Ar žinai, kada gims vaikelis? 

— Maždaug po šešių mėnesių. 

— Tada pavojingas metas jau praėjęs, ir tikrai, mes turim tai 
pranešti, - kalbėjo jis vos ne striksėdamas kaip susijaudinęs vai- 
kas, vesdamasis ją prie durų. - O, mano gražioji Izabele, tavo 

dėka aš laimingiausias žmogus pasaulyje. Prisiekiu tau, darysiu 
viską, kad tik būčiau toks tėvas, kokio mūsų vaikas nusipelnęs. 
Eik dabar į valgomąjį, o aš nulipsiu į rūsį, ir atsidarysim butelį 
puikiausio šampano)! 

Gustavas nueidamas pasiuntė oro bučinį, o Belė kelias aki- 
mirkas liko stovėti suvokdama, kad jos kelias jau aiškus. Kad ir 
kur jis nuves, iki pat mirties dėl savo poelgių ji turės gyventi 
dviveidiškai. 


22 


Vakarienė virto švente, ir nudžiugęs tėvo veidas, kai Gustavas 
pranešė žinią, Izabelei patvirtino, kad ji apsisprendė teisingai. 
Net atšiauriame Luizos veide vos pastebimai švystelėjo pasiten- 
kinimas. Po vakarienės Gustavas pasisuko į Belę. 

— Jau po dešimtos, mano brangioji, turbūt pavargai. Eime, - 
tarė jis, atitraukė jos kėdę ir padėjo atsistoti, - palydėsiu tave į 
viršų. 

— Iš tiesų jaučiuosi nuostabiai gerai, - sumurmėjo sutrikusi 
Belė. 

— Nesvarbu. Tau ir vaikeliui teko kelios sunkios savaitės, 
ir dabar reikia jumis rūpintis, - pridūrė jis žvelgdamas tiesiai į 
savo motiną. 

Belė palinkėjo jai labos nakties, tada apėjusi stalą stipriai ap- 
kabino tėvą, nepaisydama etiketo. 

— Labanakt, pai. 

— Saldžių sapnų, Izabele, ir pažadu, mažasis didžiuosis savo 
seneliu, - sušnibždėjo jis mostelėdamas į jos pilvą. - Ilgai nelau- 
kusi atvažiuok manęs aplankyti. 

— Atvažiuosiu, pai. 

Viršuje Gustavas nusekė paskui žmoną į miegamąjį ir neryž- 
tingai sustojo. 

— Izabele, dabar, kai esi... šioje padėtyje, turi man pasakyti, 
gal labiau norėsi miegoti viena, kol vaikelis gims. Manau, su- 
tuoktiniai taip ir elgiasi tokiomis aplinkybėmis. 

— Jeigu jauti, kad taip būtų tinkamiau, tada gerai, - sutiko ji. 

— Ir nuo dabar turi kuo dažniau ilsėtis. Tau negalima var- 
gintis. 

— Gustavai, tikrai, aš juk nesergu, tik esu nėščia. Ir noriu gy- 
venti kiek įmanoma paprasčiau. Rytoj popiet turiu būtinai nu- 
važiuoti pas madam Diušen, paprašyti, kad pataisytų drabužius 
pagal mano storėjančią figūrą, - droviai nusišypsojo ji. 

— Taip, žinoma. Tada gerai, - priėjęs pabučiavo ją į abu 
skruostus. — Tai jau sakau labanakt. 

— Labos nakties, Gustavai. 

Belė palaukė, žvelgdama, kaip jis šypsodamasis išeina iš 
miegamojo, tada susmuko ant lovos krašto, jos širdyje grūmėsi 
prieštaringi jausmai. Mintys nuklydo prie Lorano, lauksiančio 
jos rytdienos popietę savo bute. Pakilusi priėjo prie lango ir pa- 
žvelgė į žvaigždes, skaudžiai primenančias tas naktis, kai jos taip 
skaisčiai švietė virš Landovskio dirbtuvės Bulonė-Bijankūre. 
Ypač gerai ji prisiminė tą vakarą, kai aptiko sode po krūmais 
berniuką, ir kaip jo kančios pagreitino prasidėjusį jos romaną 
su Loranu. 

— Aš visada tave mylėsiu, - sušnibždėjo ji į žvaigždes. 

Belė pasirengė gultis, tada priėjo prie rašomojo stalelio, sto- 
vinčio po langu. Kadangi vakar Gustavas jos ieškojo pas madam 
Diušen, - nors ir grynai iš meilės, o ne įtarinėdamas, - Belė su- 
prato, kad rytoj susitikdama su Loranu jo bute rizikuotų. Užuot 
ėjusi ten, ji nueis pas siuvėją, o Luena pabus jos pasiuntine, nu- 
neš laišką, kurį ji dabar parašys... 

Išsiėmusi iš stalčiaus laiškinio popieriaus ir plunksnakotį, 
Belė sėdėjo pakėlusi akis į žvaigždėtą skliautą prašydama dan- 
gaus padėti sudėlioti pačius paskutinius žodžius Loranui. 

Praėjus dviem valandoms ji perskaitė laišką dar vieną, pas- 
kutinį, kartą. 


Mon chėri, 

vien tai, kad Luena tau padavė voką, pasakys, kad aš 
negaliu vykti su tavimi į Paryžių. Nors man širdis plyšta 
tai rašant, žinau, kokią turiu pareigą. Ir net dėl meilės tau 
negaliu jos kratytis. Aš tikiuosi ir meldžiu, kad supras- 
tum, - tą sprendimą padariau grynai dėl to, o ne dėl to, 
kad būtų sumažėjusi mano meilė ar aistra. Trokštu būti su 
tavimi amžinai. Sėdžiu čia žvelgdama į žvaigždes ir iš vi- 
sos širdies gailiuosi, kad nesusitikome kitą akimirką laike, 
nes neabejoju, jeigu būtume susitikę, dabar būtume kartu. 

Bet ne taip mums buvo lemta. Tikiuosi, kad tu su tuo 
susitaikysi, kaip aš turėjau susitaikyti. Žinok, kiekvieną 
savo gyvenimo dieną nubusiu galvodama apie tave, mels- 
damasi už tave ir mylėdama visa širdimi. 

Labiausiai bijau, kad meilė, kurią man jauti, dabar 
gali virsti neapykanta už mano išdavystę. Maldauju, Lora- 
nai, neimk manęs nekęsti, saugok savo širdyje tai, kas buvo 
tarp mūsų, ir ženk į ateitį, o ji, labai tikiuosi, galų gale at- 
neš tau laimę ir pasitenkinimą. 

Au revoir, mon amour, 

tavo Belė 


Belė sulankstė laišką ir užklijavusi voką neužrašė, kam jis adre- 
suojamas, baimindamasi, kad viskas gali išaiškėti. Atidariusi 
stalčių, paslėpė jį po krūvele naujų vokų. 

Uždarius stalčių jos žvilgsnis užkliudė muilo akmens tri- 
kampėlį, ant kurio stovėjo rašalinė. Paėmusi plokštelę į rankas, 
paglostė švelnų paviršių. Tada impulsyviai atvertė kitą jos pusę 
ir dar kartą padažė plunksną į rašalą. 


1929 spalio 30 
Izabelė Airis Kabral 
Loranas Briuji 


Po vardais Belė kruopščiai užrašė vieną mėgstamiausių citatų iš 
Gilberto Parkerio parabolių. 

Kai rašalas nudžiūvo, plokštelę pakišo prie laiško po vokais. 
Luenai rytą atėjus padėti jai apsirengti pasakys, ką su jais daryti. 
Jeigu plokštelės negalima skirti Cristo apdangalui, tai bent ji liks 
kaip puikus prisiminimas Loranui apie jų drauge praleistas aki- 
mirkas. 

Belė iš lėto pakilo nuo rašomojo stalelio, atsigulė į lovą ir su- 
sirietė kaip vaikas joje, tartum krūtinę apglėbusios rankos kaip 
nors išlaikytų jos draskomą širdį. 


44 


— Ar Izabelė šįryt su mumis nepusryčiaus? - paklausė Luiza 
sūnaus. 

— Ne, paprašiau Luenos nunešti jai padėklą į viršų, - atsakė 
Gustavas, atsisėdęs su motina prie pusryčių stalo. 

— Arji negaluoja? 

— Ne, mūe, bet pastaruosius du mėnesius dieną naktį slaugė 
savo vargšę motiną. Kaip gali įsivaizduoti, tai ir atsiliepė jos svei- 
katai. 

— Tikiuosi, dėl nėštumo nereikės jos labai popinti, - tarė 
Luiza. - Man to tikrai nereikėjo. 

— Iš tikrųjų? Dar tik vakar kalbėjausi su tėvu, ir jis užsiminė, 
kad, kai manęs laukeisi, ištisas savaites jautei šleikštulį ir retai 
kada atsikeldavai iš lovos, - atkirto jis pildamasis kavos. — Šiaip 
ar taip, šios žinios juk labai laukei, ar ne? Turėtum nesitverti 
džiaugsmu. 

— Džiaugiuosi, bet... 

Motina pamojo tarnaitei išeiti. 

— Ir malonėk uždaryti duris, - pridūrė ji. 

— Kas čia dabar, mūe? - paklausė Gustavas alsiai atsidusęs. 

— Šį rytą ilgai ir karštai meldžiausi koplytėlėje prašydama 
patarimo, ar man sakyti, ką žinau, ar ne. 

— Na, jeigu jau paprašei tarnaitės palikti mus vienus, manau, 

apsisprendei. Spėju, kad tai susiję su kokiu nors nusižengimų, 
kurį, tavo manymu, padarė mano žmona. Ar neklystu? 

Luiza nutaisė perdėtą kančią veide. 

— Deja, taip, tu neklysti. 

— Tada greičiau sakyk, manęs laukia sunki diena. 

— Turiu pagrindą manyti, kad tavo žmona nebuvo... tau išti- 
kima per tą laiką, kai esate susituokę. 

— Ką? — piktai sušuko Gustavas. - Mūe, aš visai rimtai ma- 
nau, kad tu apsirinki. Kokių turi įrodymų? 

— Gustavai, suprantu, kad tu netiki ir pyksti, bet aš neapsi- 
rinku. Ir tikrai turiu įrodymą. 

— Nejaugi? Ir kokį? 

— Mūsų vairuotojas Žoržė — jis, kaip žinai, dirba man jau 
daug metų - matė Izabelę įeinančią į daugiaaukštį pastatą, ku- 
riame gyvena toks, - niekinamai sušnarpštė Luiza, - ponas. 

— Tu nori pasakyti, kad Žoržė nuvežė ją kur nors į miestą, 
gal aplankyti kokios nors draugės, o tu tai iškreipi prasimany- 
dama kažkokį absurdišką kaltinimą? - paklausė Gustavas, kilda- 
mas nuo stalo. - Kad daugiau negirdėčiau tokių tulžingų kalbų! 
Ko iš to tikiesi? 

— Būk geras, Gustavai, tik atsisėsk ir paklausyk, - ėmė mal- 
dauti Luiza. - Tavo žmona niekada nėra prašiusi Žoržės vežti ją 
tiesiai į to jaunuolio butą. Iš tiesų jis turėdavo ją išlaipinti prie 
madam Diušen salono. Tada vieną popietę, kai jis buvo įstrigęs 
spūstyje, pamatė Izabelę po kelių minučių nueinančią nuo siu- 
vėjos salono ir skubančią į Ipanemos gatves. 

Gustavas sunkiai atsisėdo. 

— Tai Žoržė atėjo pas tave su ta žinia savo noru, tiesa? 

— Ne, - prisipažino Luiza. - Man kilo įtarimas vieną popietę 
gegužės mėnesį nuvažiavus į Igreja da Gloria, kur tavo žmona 
sakė būsianti, kai išvažiavo iš namų valanda anksčiau. Jos ten 

nebuvo. Savaime aišku, tą vakarą paklausiau Žoržės, iš kur Iza- 
belė prašė ją paimti. Jis atsakė, kad iš madam Diušen salono, ir 
prisipažino matęs tai, ką jau sakiau. Liepiau jam, kad kitą kartą, 
nuvežęs ten tavo žmoną ir pamatęs ją po kelių minučių nuei- 
nant, pasektų ir sužinotų, kur ji ėjo. 

— Sakai, kad prašei Žoržės ją šnipinėti? 

— Jei nori taip vadinti, tegu bus taip. Tačiau aš tik stengiausi 
tave apsaugoti, brangus mano sūnau, ir turi pripažinti, kad mano 
ketinimai geri. Šis tas man kėlė nerimą nuo pat jūsų santuokos 


pradžios. 
— Ir kas gi? 
— Aš... - Luiza malonėjo parausti. - Juk esu tavo motina 


ir norėjau įsitikinti, kad tavo pirmoji naktis po vestuvių buvo 
sėkminga. Paprašiau Kopakabanos rūmų viešbučio kambarinės 
man pasakyti, ar taip ir buvo. 

— Ką tu padarei? - Gustavas pašokęs apėjo apie stalą prie 
motinos pykčiu degančiomis akimis. 

— Gustavai, nusiramink! - Luiza net atstatė rankas ginda- 
masi. - Tavo žmona visus metus buvo praleidusi Paryžiuje. Jau- 
čiau turinti pareigą įsitikinti, ar ji vis dar... skaisti. Kambarinė 
man pasakė, kad nei paklodėje, nei lovos užtiesale kraujo dėmių 
nebuvo. 

— Tu papirkai kambarinę, kad praneštų apie mano žmonos 
skaistumą? 

Gustavas purtė galvą stengdamasis suvaldyti pyktį, bet tuo 
pat metu žinojo, kad jo motina apie pirmąją naktį sako tiesą. 

— Na, - įsmeigė į jį akis Luiza, - tai ar paklodės buvo su- 
teptos“ 

— Kaip drįsti mane to klausti! - atsigavęs šoko prieš ją Gus- 
tavas. - Tai asmeninis mano ir mano žmonos reikalas! 

— Supratau, kad paklodės buvo švarios, - tarė Luiza beveik 

patenkinta. - Taigi, Gustavai, ar nori, kad kalbėčiau toliau? Ma- 
tau, kaip ėmei karščiuotis. Jei nori, galim taip ir palikti. 

— Ne, mūe, tu jau nuėjai per toli. Esu tikras, nekantrauji man 
pasakyti, su kuo Izabelė slapta susitikinėja. 

— Galiu tave užtikrinti, kad man tai visai neteikia malo- 
numo, - džiūgaujančios Luizos akys kalbėjo priešingai, - bet 
tas... minimas asmuo mums visiems pažįstamas. 

Gustavas suko galvą spėdamas, kol motina dar neištarė 
vardo, bet jam nepavyko. 

— Tai kas gi jis? 

— Jaunas ponas, kuris buvo svetingai priimtas po mūsų stogu. 
Iš tiesų tu jam dosniai sumokėjai, nes norėjai įteikti žmonai ypa- 
tingą vestuvių dovaną. Butas, kuriame Izabelė nuolat lankėsi, yra 
ne kieno kito, o senjoro Lorano Briuji, to skulptoriaus. | 

Gustavas prasižiojo norėdamas atsakyti, bet neištarė nė žodžio. 

— Suprantu, tau tai baisus smūgis, Gustavai, bet atsižvelgiant 
į tai, kad tavo žmona pastojo, - o šitiek mėnesių jai nesisekė, — 
jaučiu, kad teisingai pasielgiau tai pasakiusi. 

— Gana! - sušuko Gustavas. - Sutinku, kad Izabelė aplankė 
tą vyrą čia, Brazilijoje. Paryžiuje jie susidraugavo. Ir tu pati siun- 
tei Aleksandrą Silveirą, kad Briuji sukurtų jos skulptūrą. Bet 
net tu, »14e, negalėjai būti kartu su jais miegamajame. Ir kalbėti 
užuominomis, kad vaikas, kurį nešioja mano Žmona, neteisėtas, 
yra, atvirai kalbant, nepadoru! 

— Galiu suprasti, kodėl taip reaguoji, - ramiai tarė Luiza. — 
Ir, jei aš neklystu, tai tikrai nepadoru. 

Gustavas žingsniavo po valgomąjį stengdamasis nusiraminti. 

— Tada pasakyk man, kodėl šį vyrą, kurį akivaizdžiai įtarei 
esant mano žmonos meilužį, ėmeisi globoti? Juk tai tu pristatei 
jį aukštuomenėje, savo rekomendacijomis padėjai gauti užsa- 
kymų. Jei gerai prisimenu, net parūpinai muilo akmens luitą iš 

mūsų šeimos kasyklų, kad jis galėtų toliau darbuotis! Tu pailgi- 
nai jo buvimą Rio. Kurių galų taip elgtis, jei įtarei jį turint san- 
tykių su Izabele? - piktai žvelgė į ją Gustavas. - Todėl, mūe, aš 
manau, kad iš tiesų tu norėjai apjuodinti mano žmoną. Nemėgai 
jos iš pat pradžių. Kiekvieną jos santuokinio gyvenimo šiuose 
namuose dieną rodei savo viršenybę ir elgeisi su ja taip, lyg ji 
būtų kokia rakštis, kurią tenka kęsti. Nenustebčiau sužinojęs, 
kad norėjai išardyti mūsų santuoką jai dar neprasidėjus! - šaukė 
Gustavas per stalą Luizai. - Daugiau to nepakęsiu. Ir pasaky- 
siu tau štai ką — tikrai pasieksiu, kad Izabelė kuo greičiau gautų 
šiuose namuose jai teisėtai priklausančią vietą. Jei dar kišiesi į 
mūsų santuoką, aš tave išmesiu lauk! Ar supratai? 

— Supratau, - atsakė Luiza nė kiek nesijaudindama. - Be to, 
dėl senjoro Briuji tau nebereikia nerimauti. Rytoj jis išvyksta į 
Paryžių. 

— Vis dar jį šnipinėji? - niršo Gustavas. 

— Visai ne. Aš lioviausi jį globojusi, vos tik tavo Žmona su 
motina išvažiavo į fazendą. Žinojau: kai nebegaus užsakymų ir 
nebesimatys su tavo žmona, nes jos nebėra Rio, jis neilgai tru- 
kus nuspręs grįžti į Paryžių. Prieš dvi dienas parašė man laišką 
pranešdamas apie išvykimą ir padėkojo už pagalbą. Štai, - tarė 
Luiza, paduodama jam voką, - pats gali pasiskaityti. Viršuje už- 
rašytas adresas Ipanemoje. 

Gustavas čiupo voką iš motinos žvelgdamas į ją su neapy- 
kanta. Jo rankos taip drebėjo, kad buvo nelengva įsikišti voką į 
kelnių kišenę. 

— Nors sakai, kad darei tai iš meilės man, visai tavimi neti- 
kiu. Ir nebenoriu girdėti apie tai nė žodžio. Ar aiškiai pasakiau? 

— "Taip. 

Luiza blausiai šypsodamasi žvelgė į sūnų, išeinantį iš kam- 
bario. 

Izabelei su tarnaite išvažiavus pas madam Diušen, Gustavui 
šiaip taip pavyko likti iš pažiūros ramiam. Stebėdamas keliuku 
lėtai slystantį automobilį, jis pagalvojo, kad viena iš galimybių 
nedelsiant sužinoti, ar jo motinos pasakojimas pagrįstas, yra 
paklausti Žoržės, vairuotojo. Bet dėl to, kad Žoržė dirbo Luizai 
daugiau kaip trisdešimt metų, Gustavas negalėjo juo pasitikėti, 
iš jo nesužinos tiesos. Įėjęs į svetainę, pirmiausia panūdo grieb- 
tis butelio viskio, bet susilaikė žinodamas - jei paragaus, jam bus 
per maža, o dabar reikėjo blaivios galvos viskam apmąstyti. 

Vaikščiodamas skersai išilgai po svetainę, stebėdamasis, kaip 
džiaugsmas, su kuriuo nubudo šį rytą, po dviejų valandų išsi- 
sklaidė ir virto šitokiu pykčiu ir nežinomybe, jis mėgino logiškai 
paaiškinti tai, ką buvo sakiusi motina. Net jei jos pasakojime yra 
bent kruopelė tiesos, kaltinti Izabelę, kad ji nori primesti jam 
kito vyro vaiką, - tik beprotiški kliedesiai. Galų gale daugelis 
ištekėjusių moterų turi gerbėjų, ir Gustavas nebuvo toks kvailas, 
nemanė, kad jo gražuolė žmona ne tokia kaip visos. Gal šitas 
Briuji įsimylėjo ją, kai ji buvo Paryžiuje, - net Rio paprašė vėl 
ją pozuoti, - bet Gustavas negalėjo patikėti, kad ji atsidavė jam 
kūniškai. 

Tačiau vienas motinos pasakytas dalykas, keliantis jam ne- 
rimą, buvo tai, kad neliko kraujo dėmių, kai jie pasimylėjo ves- 
tuvių naktį. Gustavas — ne biologas, ir galbūt Izabelė tą naktį 
sakė tiesą, bet... 

Jis susmuko ant kėdės, beviltiškai susiėmė galvą. 

Jeigu ji melavo, išdavystė tiesiog baisi, nesuvokiama. Jis ra- 
gino Izabelę vykti į Paryžių grynai altruistiškai, nes tikrai mylėjo 
ir ja pasitikėjo. 

Tikriausiai, pagalvojo jis, tą bjaurų reikalą bus geriausia taip 

ir palikti? Briuji laiškas jo motinai patvirtino, kad rytoj šis gar- 
laiviu išplaukia į Prancūziją. Kad ir kas tarp jųdviejų buvo, dabar 
gal jau baigta? 

Taip, nusprendė Gustavas, atsistojęs ir ryžtingai patraukęs į 
tėvo kabinetą skaityti laikraščių. Aš užmiršiu visas tas motinos 
prikalbėtas nesąmones, griežtai pasakė sau. Bet stengdamasis 
susikaupti prie žmonių žūčių dėl finansinių reikalų ir Brazili- 
joje, ir Amerikoje, pamatė, kad jam nepavyks. Motinos žodžiai 
jau buvo pasėję gajų abejonės grūdą galvoje - motina ir žinojo, 
kad taip bus. Kol neįsitikins, suprato, ramybės neturės. Pamatęs 
Žoržę grįžusį, nuvežusį Izabelę į miestą, Gustavas čiupo skry- 
bėlę ir įlipo į automobilį jos sekti. 

Belė stovėjo priešais veidrodį, o madam Diušen apibėrė ją svei- 
kinimais ir užtikrino, kad bus visai paprasta pataisyti jos pasiū- 
tus drabužius, pritaikyti ateinančiais mėnesiais apvalėsiančiam 
kūnui. 

— Man visada atrodė, kad nėščios moters figūra turi savo- 
tiško žavesio, - čiauškėjo madam Diušen, o Belė susižvelgė su 
Luena ir vos pastebimai jai linktelėjo. 

Luena atsikėlė nuo kėdės ir priėjo prie savo ponios. 

— Senjora, man jau reikėtų eiti paimti iš vaistinės tą stipri- 
namąjį vaistą, kurį jums patarė gydytojas. Vaistinė čia pat už 
kampo, aš grįšiu kuo greičiau. 

Belė užgniaužė skausmingą šypsnį, tarnaitei kaip papūgai iš- 
bėrus žodžius, kuriuos patarė jai pasakyti. 

— Esu tikra, jausiuosi puikiai, likusi gabiose madam Diušen 
rankose, - atsakė ji. 

— Žinoma, jai nieko nenutiks, - madam Diušen maloniai 
nusišypsojo Belei. 

Luena linktelėjo ir išėjo iš salono, bet Belė buvo pastebė- 
jusi, kad jos akys net išsiplėtusios iš nerimo. Gal ir per daug 
paprašė savo tarnaitės, bet nebuvo kito pasirinkimo. „Geros 
kloties“, sušnibždėjo ji mintyse, tada giliai atsiduso ir vėl atsi- 
gręžė į veidrodį. 

Gustavas paliepė Žoržei vežti jį į klubą - iš ten vos kelios minu- 
tės pėsčiomis iki madam Diušen salono ir namo, kur tikriausiai 
gyvena Briuji. Jis išėjo iš klubo ir sparčiai nužingsniavo gatve, 
apskaičiavo, kad dvidešimčia minučių atsilieka nuo Žmonos, 
todėl nusprendė eiti tiesiai į tą namą, kur Briuji butas. Kitoje 
gatvės pusėje aptikęs kavinę, Gustavas nulindo į šaligatvio tera- 
sos kamputį ir kvailai jausdamasis pasislėpė už savo laikraščio. 
Jo akys nervingai lakstė šen ir ten per judrią gatvę. Priėjo pada- 
vėja paimti užsakymo, ir neatitraukdamas žvilgsnio jis paprašė 
kavos. 

Praėjus dvidešimčiai minučių vis dar nebuvo matyti žmo- 
nos, skubančios į pasimatymą su tariamu meilužiu. Visi instink- 
tai ragino jį eiti iš ten, viską užmiršti. Bet, išprotavo jis, Belė tur- 
būt pirma pasimatuos drabužius, kad turėtų pasiteisinimą. Tad 
jis sukando dantis ir prisivertė pasilikti. 

Ir neilgai trukus Gustavas pastebėjo pažįstamą veidą - mote- 
ris greitai žingsniavo gatve. Tai nebuvo jo žmona, tik jos tarnaitė 
Luena. Staiga stodamasis jis užkliudė ir su tarškesiu parvertė 
puodelį, dar pilną kavos, numetė ant staliuko kelias monetas ir 
nėrė tiesiai per judrią gatvę į kitą pusę. Priėjęs daugiaaukštį ir 

aplenkęs Lueną - ši žengė atsargiai, stabčiojo, tartum nežino- 
dama, kur eiti, - Gustavas pasislėpė tarpduryje greta įėjimo į 
Briuji butą. 

Kad tai būtų tik sutapimas, meldė jis, bet po kelių sekundžių, 
kai Luena sustojo prie gretimų durų už kokio metro nuo jo, jis 
jau žinojo, kad tai ne atsitiktinis sutapimas. Jai žengiant į namą 
Gustavas pastojo kelią. 

— Sveika, Luena, - tarė jis kuo maloniau. - Ir kurgi tu eini? 

Jei Gustavui reikėjo įrodymo, patvirtinančio žmonos kal- 
tumą, jis buvo čia pat - siaubas tarnaitės veide jai spoksant į jį. 

— Aš... 

— Na? - Gustavas sukryžiavo rankas ir laukė atsakymo. 

— Aš... 

Tada jis pastebėjo, kad viena jos ranka tartum saugo ką pri- 
juostės kišenėje. Iš pažiūros atrodė kaip vokas. 

— Gal neši ką nors nuo savo ponios? 

— Senjore, aš maniau, kad čia durys į vaistinę. Aš... man pa- 
sakė ne tą adresą. Atleiskite... 

— Tikrai? Tai turi receptą nupirkti vaistų mano žmonai? 

— Taip. - Iš akių buvo matyti, kad jai staiga palengvėjo, nes 
Gustavas surado paaiškinimą. - Ji turi būti kiek tolėliau šioje 
gatvėje. 

— Tiesą sakant, žinau, kur ji yra. Tad kodėl tau neperdavus 
recepto man, aš pats nunešiu vaistininkui. 

— Senjore, senjora Belė liepė man prisiekti, kad paduosiu šį... 
receptą vaistinėje iš rankų į rankas. 

— O kadangi aš jos vyras, ji bus tikra, kad receptas saugus ir 
mano rankose, - kaip manai? 

— Taip. - Tarnaitė nuolankiai nuleido akis. - Žinoma. 

Gustavas ištiesė ranką, ir Luena išėmė voką iš kišenės - im- 
damas jį matė kupinas kančios, maldaujančias jos akis. 

— Ačiū, - tarė jis, kišdamasis voką į viršutinę švarko kišenę. — 
Pažadu tau, pristatysiu jį saugiai, tiesiai adresatui. O dabar bėk 
pas savo ponią, ji tikriausiai jau spėlioja, kur pradingai. 

— Senjore, prašau... 

Gustavo delnas sustabdė tolesnius prieštaravimus. 

— Mergyte, jei nenori, kad vos grįžęs namo išmesčiau į gatvę 
be rekomendacijos, siūlau tau nepasakoti mano Žmonai apie šį 
susitikimą. Nesvarbu, kokia tu jai ištikima, tai aš sprendžiu, ką 
mes samdom patarnauti namuose. Ar supranti mane? 

— Taip, senjore, suprantu, - atsakė tarnaitė virpančiu balsu, 
jos akys buvo pilnos ašarų. 

— Na, o dabar paskubėk atgal pas madam Diušen ir paimk 
tuos vaistus iš vaistinės, ji, manau, už kelerių durų nuo salono, 
tada turėsi kuo pasiteisinti. 

— Taip, senjore. 

Luena tūptelėjo drebančiomis kojomis ir apsigręžusi nuėjo 
atgal tuo pačiu keliu. 

Gustavas tuoj pat sustabdė pravažiuojantį taksi. Nujautė — 
nors ir kas būtų tame voke, prireiks stipraus viskio, tik tada ryšis 
jį atplėšti, tad pasakė vairuotojui vežti į klubą. 


5 


Luena užsiglaudė už kampo, mat kojos toliau nenešė, jos linko it 
jauni medeliai per uraganą. Kiūtodama tarpduryje pamatė Gus- 
tavą, visai pro šalį pravažiuojantį taksi ant užpakalinės sėdynės. 
Nuleidusi galvą ant kelių, giliai pakvėpavusi, Luena stengėsi at- 
sipeikėti nuo ką tik patirto sukrėtimo. Nors tikrai ir nežinojo, 
kas buvo tame voke, gerai įsivaizdavo. Neturėjo supratimo, ką 
daryti, tik troško, kad Brunas būtų čia ir jai pasakytų. 

Ir ji pati pastaruoju metu turėjo bėdą, bet jautė negalinti pa- 
sisakyti savo poniai, taip sielvartaujančiai dėl motinos mirties, o 
paskui supratusiai, kad laukiasi. 

Dalykas tas, kad senjora Belė ne vienintelė Orchidėjų na- 
muose buvo panašioje keblioje padėtyje. Luena jau tris savaites 
žinojo nešiojanti kūdikį. Brunui pasisakė prieš pat išvažiuodama 
iš fazendos, ir jis išgavo jos pažadą pasikalbėti su Bele. Ji ketino 
maldauti ponios, kad leistų jai nuolat dirbti ūkyje, tada juodu su 
Brunu galėtų susituokti ir auginti ten savo vaiką. 

Luena nenumanė, kas fazendos savininkas, bet spėjo, kad 
paprastai po vedybų žmonos turtas pereina vyrui. Jeigu taip iš 
tiesų, tai Gustavas gali pasirūpinti, kad nei ji, nei Brunas daugiau 
nebedirbtų šiai šeimai. Vadinasi, tada visi jų ateities planai žlugę. 
Jie būtų tik dar viena nuskurdusi juodaodžių pora, išmesta į 
gatvę, ji nėščia, abu be skatiko, ir kelias jiems tiesiai į favelą, - o 
šios kasdien plėtėsi, pilnos badaujančių gyventojų. 

Taip ir įvyks... jeigu ji pasakys savo poniai, kas ką tik nutiko. 

Luenos kvėpavimas ėmė lėtėti, mintys darėsi aiškesnės, pirš- 
tai čiuopė neįprastą augančios joje gyvybės išorinį pavidalą. 
Kaip ir Belei, jai reikėjo apsispręsti. Ir greitai. Šeimininkas liepė 
tylėti - iš tiesų išduoti savo ponią, visada taip ja pasitikėjusią. 
Kitokiomis aplinkybėmis ji nebūtų paklususi šeimininko norui, 
kad ir ką tai kainuotų. Būtų bėgusi tiesiai pas madam Diušen, 
tada paprašiusi senjorą Belę truputį pasivaikščioti ir pasakiusi, 
kas nutiko, kad jos ponia galėtų pasiruošti tam, su kuo susidurs 
grįžusi namo. 

Galų gale ji visada buvo kartu su senjora Bele, nuo pat vai- 
kystės. Ir buvo dėkinga už viską, ką turi, - kaip ir jos motina — 
Bonifacijų šeimai. 

Bet dabar Luena suprato, kad privalo pagalvoti apie save. 
Pirštai nuo pilvo nuslinko į kitą prijuostės kišenę. Ji pajuto ten 

gulinčios plokštelės švelnumą. Gal būtų lengviau pameluoti, jei 
atliktų nors pusę to, kas buvo jai pavesta. 

Apsisprendusi ir žinodama, kad senjoras Gustavas per kelias 
minutes negrįš iš ten, kur nuvažiavo, Luena atsistojo ir nesidai- 
rydama nuskubėjo Lorano Briuji buto link. 

Po kelių minučių ji uždususi sustojo prie jo durų ir garsiai 
pabeldė. 

Durys bematant atsidarė, ir į ją išsitiesė rankos. 

— Chėrie, aš jau ėmiau nerimauti, bet... 

Kai Loranas Briuji suprato, kad čia ne jo meilė, Luena pa- 
matė, kaip džiugus jo veidas stingsta ir tampa kauke staiga suvo- 
kus siaubingą tiesą. 

— Ji tave pasiuntė? Savo vardu? - paklausė jis kiek susvyravęs 
ir prisilaikydamas durų staktos. 

— Taip. 

— Tai ji neateis? 

— Ne, senjore, apgailestauju. Paprašė šį tą jums perduoti. — 
Luena ištiesė ranką su muilo akmens plokštele ir žiūrėjo, kaip 
jis paima. - Regis, kitoje pusėje kažkas jums užrašyta, - sušnibž- 
dėjo ji. 

Loranas lėtai atvertė plokštelę ir perskaitė užrašą. Pažvelgė į 
Lueną, ir ji išvydo ašaras jo akyse. 

— Merci... norėjau pasakyti - obrigado. 

Tada durys prieš ją užsitrenkė. 

Gustavas sėdėjo ramioje bibliotekos kertelėje, patenkintas, kad 
patalpa beveik tuščia, kaip visada nuo to laiko, kai ištiko Vol- 
strito krizė. Jis užsisakė viskio, labai prireikusio, kai ėmė apžiū- 

rinėti priešais ant stalo gulintį voką. Nurijo gėrimą vienu mauku 
ir tuoj pat užsisakė dar. Kai viskis buvo atneštas, jis giliai įkvėpė 
ir atplėšė voką. 

Po kelių minučių paprašė padavėjo trečios porcijos viskio ir 
sėdėjo sustingęs, įsmeigęs akis į vieną tašką. 

Ar laiškas įrodė tuos dalykus, kuriais motina juodino jo 
žmoną, ar neįrodė, be jokios abejonės, jis kalbėjo apie tai, kaip 
aistringai jo žmona myli kitą vyrą. Taip aistringai, kad net ketino 
pabėgti su juo į Paryžių. 

Vien jau tai buvo bjaurus dalykas, bet skaitant tarp eilučių 
Gustavui paaiškėjo šis tas daugiau: jei Izabelė rimtai ketino iš- 
vykti su Briuji, vadinasi, jos meilužis turi žinoti apie dabartinę 
jos padėtį. Tai savo ruožtu reiškia, kad vaikas, kurio laukiasi jo 
žmona, tikriausiai yra jos meilužio... 

Gustavas perskaitė laišką dar kartą ir jam toptelėjo, kad jį 
galima laikyti ir būdu visiems laikams atsikratyti Briuji, jam 
net nereikėtų viso to atskleisti viešai. Žinodamas, kad Izabelė 
jį mylės amžinai, bet tokiomis aplinkybėmis jiems neįmanoma 
būti kartu, karštas ir netekęs vilties gerbėjas susipratęs nusira- 
mins ir tyliai pasitrauks pats. 

Gustavas atsiduso ir suvokė, kad griebiasi šiaudo. Jis prisi- 
minė, kaip atrodo Briuji, vaizduotėje matė jo puikų kūno sudė- 
jimą ir dailius gališkus bruožus. Be jokios abejonės, toks vyras 
atrodo patrauklus kiekvienai moteriai, o jo talentas tą potraukį 
dar paskatina. Belė ištisas valandas sėdėdavo jo studijoje Pary- 
žiuje... Vienas Dievas težino, kas tarp jų vyko jai ten būnant. 

O jis išleido ją kaip ėriuką į skerdyklą, ir jo motina nuolat 
įtarinėjo, kad taip ir nutiks. 

Dar pusvalandį lenkdamas vieną viskio porciją po kitos Gus- 
tavas išgyveno visą gamą jausmų pradedant gailesčiu ir nevil- 
timi ir baigiant baisiu pykčiu, kad žmona įtaisė jam ragus. Jis 

juto neabejotinai turįs teisę parvažiavęs namo parodyti Izabelei 
laišką ir nedelsdamas išvaryti ją į gatvę. Jis net yra siūlęs jos tė- 
vui visai padorią pinigų sumą, kad šis galėtų atsistoti ant kojų ir 
atiduoti dalį skolų, tada bent gautų galimybę pakovoti dėl savo 
ateities. Turėdamas šį laišką kaip įrodymą, jis gali visiems lai- 
kams sužlugdyti savo žmonos ir uošvio reputaciją ir išsituokti su 
ja remdamasis svetimavimu. 

Taip taip, visa tai galiu padaryti, galvojo Gustavas su ironija. 
Jis jau nebe tas nuolankus, bailus berniukas, kokiu motina buvo 
jį pavertusi. 

Bet ir vėl - savimi patenkintos Luizos veido išraiška, jeigu 
pasakytų jai, kad buvo visiškai teisi dėl Izabelės, - tai jau būtų 
tiesiog nebepakeliama... 

Dar galėtų nueiti ir stoti prieš Briuji - dabar jau tiksliai žino, 
kur jis gyvena. Mažai kas apkaltintų jį, jei imtų ir nušautų tą 
vyrą. Mažų mažiausia galėtų bent pareikalauti pasakyti tiesą. Ži- 
nojo, kad Briuji jam pasakytų, nes prisipažindamas nieko dau- 
giau nebepraras. Juk Izabelė pasilieka su savo vyru. 

Ji pasilieka su manimi... 

Ši mintis Gustavą nuramino. Prisipažinusi didžiulę meilę 
Briuji, jo Žmona jai nepasidavė ir nepalieka jo pabėgdama į 
Paryžių. Gal Briuji nežino, kad Izabelė nėščia. Galų gale, jeigu 
tikrai manytų, kad Briuji jos vaiko tėvas, būtinai su juo išvyktų, 
nesvarbu, kuo tai baigtųsi. 

Iki to laiko, kai po valandos išėjo iš klubo, Gustavui jau 
pavyko įtikinti save - kad ir kas būtų įvykę tarp jo žmonos ir 
skulptoriaus - tai jį, savo vyrą, ji pasirinko iš jųdviejų. Briuji 
rytoj išvyksta atgal į Paryžių ir visiems laikams dings iš jų gy- 
venimo. 

Nusvirduliavęs laiptais iš klubo ir pasukęs gatvėmis link pa- 
jūrio, kad prasiblaivytų, Gustavas jau buvo apsisprendęs. 

Kad ir ką jo žmona padarė ar nepadarė, nebus jam jokios 
naudos, jei apskelbs, kad žino, ir išmes ją lauk. Ji tada veikiausiai 
pabėgtų su Briuji į Paryžių, ir būtų galas jų santuokai. 

Kitos aukštuomenės moterys taip pat turi meilės ryšių, sam- 
protavo jis. Ir kiti vyrai, pagalvojo prisiminęs vieną savo tėvo 
nuodėmę, kurią buvo kartą sutikęs labdaringame šokių vakare. 
Ta moteris aiškiai parodė, kad tarp jos ir jo tėvo yra šis tas dau- 
giau nei paprasta draugystė. 

Galiausiai jis gautų daug didesnį pasitenkinimą, jei grįžęs 
namo pasakytų motinai, kad išsiaiškino padėtį ir nerado nė 
kruopelės nieko svarbaus, negu stojęs prieš Izabelę su laišku 
rankoje. 

Gustavas žvelgė į bangas, nepaliaujamai besidaužančias į 
minkštą slankų smėlį, ir atsiduso nuolankiai su viskuo susitaikęs. 

Kad ir ką ji padarė, jis vis tiek ją myli. 

Išsiėmęs iš kišenės laišką, Gustavas priėjo arčiau prie van- 
dens, suplėšė popieriaus lapą į skutelius ir išmetė juos į orą, pas- 
kui stebėjo, kaip jie tartum mažyčiai aitvarai plevena prieš nu- 
krisdami žemyn ir pradingsta jūroje. 

Paryžius, 1929 metų gruodis 


— Taigi, Briuji, grįžai sveikas ir gyvas, - nužvelgė Landovs- 
kis įėjusį į dirbtuvę Loraną. - Jau buvau tave nurašęs visiems 
laikams, maniau, kad prisidėjai prie kokios amazonių genties ir 
vedei jų vadės dukterį. 

— Taip, aš grįžau, - atsakė Loranas. - Ar dar bus man čia 
vietos? 

Landovskis atitraukė akis nuo didžiulės akmeninės Sun Jat- 
seno galvos ir įsižiūrėjo į buvusį padėjėją. 

— Galbūt, - atsakė jis kreipdamasis į berniuką, jau paaugusį 
ir papilnėjusį nuo to laiko, kai Loranas matė jį paskutinį kartą. — 
Ką manai? Ar mes čia turim jam darbo? 

Loranas pajuto berniuko žvilgsnį. Tada šis pasisuko į Lan- 
dovskį ir šypsodamasis linktelėjo. 

— "Taigi berniukas sako „taip. O iš to, ką matau, regis, nieko 
iš tavęs nebelikę, ir dabar atėjo eilė atpenėti tave. Ar buvo pakir- 
tusi dizenterija, o gal meilė? - paklausė Landovskis. 

Loranas tik gailiai truktelėjo pečiais. 

— Regis, tavo darbinis chalatas tebekabo ten, kur palikai. 
Eik, apsivilk jį ir padėsi man sutvarkyti tą akies obuolį, su kuriuo 
taip vargai prieš išdumdamas į džiungles. 

— Gerai, profesoriau, - Loranas žengė prie kablio už durų. 

— Žinai ką, Briuji? 

— Ką, profesoriau? 

— Esu tikras, sugebėsi išlieti į savo skulptūras visus neseniai 
patirtus išgyvenimus - ir gerus, ir blogus. Prieš išvykdamas bu- 
vai pasikaustęs techniškai. Dabar turi galimybę tapti meistru. Vi- 
sada tenka kentėti, kad pasiektum didybę. Ar supratai mane? — 
maloniai paklausė Landovskis. 

— Taip, profesoriau, - atsakė Loranas sulaikęs kvapą, - su- 
pratau. 


5 


Vėliau tą vakarą Loranas atsidusęs nusivalė į chalatą rankas. Lan- 
dovskis jau seniai buvo išėjęs iš dirbtuvės ir grįžęs pas žmoną ir 
vaikus. Žvakės šviesoje eidamas į virtuvėlę nusiplauti rankų Lo- 
ranas staiga sustojo kaip įbestas. Iš kažkur netoliese sklido ty- 
lūs, nuostabūs smuiko garsai. Smuikininkas griežė pirmuosius 
liūdnus „Mirštančios gulbės“ taktus. 

Loranas stovėjo sustingusiomis po čiaupu rankomis ir jautė, 
kaip kaupiasi neišlietos ašaros. Ir štai čia, mažoje virtuvėlėje, kur 
buvo matęs, kaip švelniai Izabelė rūpinasi kenčiančiu vaiku, ir 
tada supratęs, kad ją myli, Loranas pravirko. Apverkė save ir ją, 
visa tai, kas galėjo būti, bet dabar niekada nebus. 

Kai muzika pasiekė širdį gniaužiantį finalą, jis apsišluostė akis 
medžiagos skiaute ir išėjo iš virtuvėlės ieškoti muzikanto, kuris 
padėjo pralaužti užtvanką, kausčiusią jį nuo tada, kai Luena Rio 
de Žaneire perdavė nuo Izabelės muilo akmens plokštelę. 

Smuiko melodija pasikeitė, dabar jis girdėjo įstrigusį atmin- 
tyje Grygo „Rytą“, kaip visada žadinantį naujos dienos ir naujos 

pradžios jausmą. Šiek tiek paguostas jis pasiėmė žvakę ir nuėjo, 
kur vedė garsai, - į sodą, tada pakėlė žvakę, kad apšviestų smui- 
kininką. 

Berniukas sėdėjo ant suolo dirbtuvės kieme. Jo rankose buvo 
aptrintas smuikas, bet garsai, sklindantys iš instrumento, neati- 
tiko jo palaikės išvaizdos. Jie buvo aiškūs, malonūs, ypatingi. 

— Kur išmokai taip griežti? - nustebęs paklausė Loranas ber- 
niuko, kai kūrinys pasibaigė. 

Berniukas kaip paprastai atsakė tik veriamu žvilgsniu. 

— Kas tau davė smuiką? Landovskis? 

Į tą klausimą buvo atsakyta galvos linktelėjimu. 

Prisiminęs Landovskio žodžius, Loranas atidžiai pažvelgė į 
berniuką. 

— Aišku, — tarė jis ramiai, — kaip ir kiekvienas menininkas, 
tu kalbi per savo meną. Iš tiesų turi dovaną. Brangink ją - gerai? 

Berniukas linktelėjo ir staiga dėkingai jam nusišypsojo. Lo- 
ranas spustelėjo jam petį ir atsisveikindamas pamojo, tada nu- 
žingsniavo toliau apmąstyti savo kančios Monparnaso baruose. 

Žvelgiau į pagaliau nutilusią Jarą, paskui pakėliau akis į Izabelės 
portretą, kabantį ant sienos virš židinio, galvodama apie baisų 
sprendimą, kurį buvo priversta padaryti mano prosenelė. Tie- 
siog neturėjau supratimo, kaip pati elgčiausi tokiomis aplinky- 
bėmis. Nors ir kiti laikai, skirtingos kultūros, esminės dilemos 
visai nepasikeitė, ypač moterų... 

— Ar Gustavas kada užsiminė Belei apie tai, ką sužinojo? — 
paklausiau Jaros. 

— Ne, niekada. Nors tiesiai ir neištarė tų žodžių, mano mo- 
tina sakydavo, kad matė skausmą jo akyse. Ypač kai jis žvelgdavo 
į dukterį. 

— Senjorą Karvaljo? Ji vardu Beatrisė, tiesa? 

— Taip. Prisimenu, kartą senjoras Gustavas įėjo į svetainę, — 
mudviem tada buvo dešimt ar vienuolika metų. Jis ilgai įdėmiai 
galvojau, bet dabar manau, kad jis gal stengėsi įsitikinti, ar ji ga- 
lėtų būti jo kraujo. Matot, senjora Beatrisė gimė žaliomis akimis, 
o mano motina kartą sakė, kad tokios buvo senjoro Lorano akys. 

— "Tai jūsų motina spėjo, kad jis tikrasis Beatrisės tėvas? 

— Kai prieš mirtį man papasakojo visą šią istoriją, pasakė, 
kad niekada tuo neabejojo, - paaiškino Jara. - Pasak jos, sen- 
jora Beatrisė buvo gyvas senjoro Briuji atvaizdas ir turėjo meni- 

nių gabumų. Dar nesulaukusi dvidešimties ji nutapė šį Izabelės 
portretą, - Jara parodė į paveikslą. - Prisimenu, sakydavo, kad 
norėjo jį nutapyti savo vargšės mirusios motinos atminimui. 

— Izabelė mirė, kai Beatrisė dar buvo maža? 

— Taip, - linktelėjo Jara. - Mums abiem buvo pusantrų metų, 
kaip tik tada, trisdešimt pirmaisiais, buvo pašventinta ir iškil- 
mingai atidengta Cristo statula ant Korkovado kalno. Rio tada 
buvo išplitusi geltonoji karštinė, todėl mes su senjora Beatrise 
buvom uždarytos namie. Bet senjora Izabelė, savaime aišku, la- 
bai norėjo pasižiūrėti Cristo atidengimo iškilmes. Turint ome- 
nyje jos gyvenimo istoriją, jai tai, žinoma, buvo labai svarbu. Po 
trijų dienų atgulė, susirgusi karštine, ir nebepasveiko. Jai buvo 
tik dvidešimt vieni. 

Man širdis susitraukė apie tai pagalvojus. Nors Florianas 
buvo rodęs gimimo ir mirties datas metrikų knygoje, tada ne- 
įsidėmėjau. 

— Po tiek išgyvenimų ir tragedijos - mirti tokiai jaunai, - ta- 
riau trukčiojančiu balsu. 

— Taip. Bet... atleisk man, Viešpatie, už tokias kalbas, - per- 
sižegnojo Jara, - visa laimė, kad karštinė po kelių dienų pasiėmė 
ir senjorą Luizą. Jos buvo palaidotos kartu šeimos mauzoliejuje 
per bendrą ceremoniją. 

— Dieve mano, vargšė Belė, likimas lėmė jai gulėti šalia tos 
moters visą amžinybę, - tyliai tariau. 

— Ir jos maža dukrelė liko be motinos, gyveno namuose su 
vyrais, - kalbėjo toliau Jara. - Iš to, ką pasakojau, galit suprasti, 
kad jos tėvas po žmonos mirties tiesiog neteko galvos. Matot, jis 
vis dar mylėjo ją, nepaisydamas nieko. Ir, kaip galit įsivaizduoti 
iš to, ką sakiau, senjoras Gustavas rado paguodą butelyje ir vis 
labiau užsidarydavo savyje. Senjoras Mauricijus labai stengėsi 
dėl anūkės - jis buvo geras žmogus, ypač po žmonos mirties - ir 

bent surado mokytoją, kad ateitų pas senjoritą Beatrisę į namus, 
jos tėvas nė to nesugebėjo. 

— Arjūs gyvenote šiuose namuose tuo metu? - paklausiau. 

— Taip. Kai mano motina pasisakė senjorai Belei taip pat 
esanti nėščia ir paprašė ją išleisti gyventi į fazendą su mano tėvu, 
Izabelei buvo nepakeliama su ja skirtis. Tad ji pasirūpino, kad 
verčiau Brunas, mano tėvas, atvažiuotų čia dirbti visokių darbų 
ir vairuoti šeimos automobilio, nes Žoržė jau greitai turėjo pa- 
sitraukti. Čia buvo ir mano vaikystės namai, — svajingai tarė 
Jara. - Manau, jie saugo daugiau mano laimingų prisiminimų 
negu mano ponios. 

— Stebiuosi, kad Gustavas sutiko su Izabelės prašymu leisti 
Luenai čia pasilikti. Juk ji buvo vienintelis kitas žmogus, žinantis 
tiesą, — tariau. 

— Gal jautė privaląs sutikti. - Jaros akyse buvo matyti su- 
pratimas. — Žinodami tą paslaptį, kiekvienas iš jų turėjo galią 
antram, nesvarbu, kad vienas buvo ponas, kita - tarnaitė. 

— Tad jūs augote su Beatrise? 

— Taip, bet galbūt, tiksliau sakant, ji augo su mumis. Ji pra- 
leisdavo daugiau laiko ne šiame name, o mūsų namelyje - sen- 
jora Izabelė pareikalavo, kad jį pastatytų mano tėvams ir man 
sodo gale. Mano šeima tapo jai tokia pat artima kaip sava. Ji 
buvo tokia miela mergaitė, meili ir mylinti. Bet labai vieniša, — 
liūdnai pridūrė Jara. - Jos tėvas per girtumą nė nenuvokdavo, 
kad ji iš viso yra. O galbūt tyčia nepastebėdavo, nes ji nuolat 
priminė jo galvoje įstrigusias abejones dėl mirusios žmonos. 
Išėjo net į gera, kai jis mirė, - senjorai Beatrisei tada buvo sep- 
tyniolika. Ji paveldėjo namą, šeimos pinigus ir akcijas. Ligi tol 
senjoras Gustavas neleido jai užsiimti taip trokštamais menais, 
o kai jis mirė, niekas jos nebesulaikė, - aiškino Jara. 

— Galiu suprasti, kodėl Gustavas nepalaikė dukters kūrybi- 

nių gabumų. Jam tai turėjo būti kaip druska ant žaizdos. Iš tiesų, 
Jara, aš tik užjaučiu jį, - prisipažinau. 

— Jis nebuvo blogas žmogus, senjorita Maja, tik silpnas, — 
pritarė Jara. - Tad, kai Beatrisei suėjo aštuoniolika, ji pasakė se- 
neliui vykstanti į Paryžių stoti į Ėcole Nationale Supėrieure des 
Beaux-Arts, žinodama, kad jos mama padarė tą patį. Ji išbuvo 
Paryžiuje daugiau kaip penkerius metus, į Rio grįžo tik sužino- 
jusi, kad mirė senelis Mauricijus. Manau, patyrė ten daug nuo- 
tykių, - ilgesingai nusišypsojo Jara. - Ir aš dėl jos džiaugiuosi. 

Jaros kuriamas paveikslas labai skyrėsi nuo mano vaizdinio 
tos moters, kurią prieš penkias dienas mačiau šių namų sode. 
Supratau, kad įsivaizdavau ją labiau tokią kaip Luiza. Bet gal tik 
dėl to, kad ji sena ir taip užsispyrusi nenori manęs pripažinti. 

— O kaip sekėsi Antonijui? - paklausiau. 

— O, jis atsigavo - mano motina taip ir manė, kad atsigaus, - 
atsakė Jara šypsodamasi. — Jis persikraustė gyventi į fazendą 
„Santa Tereza“ ir turėdamas nedidelę sumą pinigų, gautų iš Gus- 
tavo, kad pradėtų iš naujo, nusipirko pomidorų ūkį. Gal prisi- 
menat, esu sakiusi, kad pomidorų auginimas - Pati do Alfereso 
finansinis ramstis. Su tokia galva verslui Antonijus prieš mirtį 
jau turėjo, galima sakyti, visą pomidorų imperiją, jam priklausė 
dauguma vietinių ūkių aplinkui fazendą. Prisimenu, kaip ir sen- 
jorai Izabelei, senjorai Beatrisei labai patikdavo ten pabūti. Se- 
nelis ją tiesiog dievino ir išmokė jodinėti ir plaukioti. Jai paliko 
tuos ūkius, ir tai yra pajamų šaltinis nuo to laiko, kai mirė jos 
vyras. Nedaug, bet užteko sąskaitoms čia apmokėti. 

— Kas buvo Beatrisės vyras, mano senelis? - paklausiau jos. 

— Evandras Karvaljas, labai talentingas pianistas. Jis buvo 
geras žmogus, senjorita Maja, ir jų santuoka buvo iš tikros mei- 
lės. Po tokios sunkios senjoros Beatrisės vaikystės mūsų šeima 
džiaugėsi matydama ją laimingą. Ir šie namai pagaliau atgijo. 

Beatrisė ir Evandras rengdavo pobūvius Rio menininkams. Be 
to, jie įkūrė labdaros organizaciją, rinko lėšas miesto faveloms. 
Galiu užtikrinti jus, senjorita Maja, nors amžius ir skausmai į 
gyvenimo pabaigą ją taip paveikė, iš tiesų, kol jaunesnė, ji buvo 
labai graži. Visi, kurie pažinojo, gerbė ją ir mylėjo. 

— Tada labai gaila, kad nebepamatysiu jos tokios, - susimąs- 
čiusi tariau. 

— Taip... - sunkiai atsiduso Jara. - Bet mirtis ateina pas mus 
visus. 

— Ir... - pagaliau ryžausi paklausti to, kas jau bent dešimt 
minučių labai rūpėjo. - Beatrisė ir Evandras turėjo vaiką, tiesa? 

Mačiau, kaip kupinas abejonių Jaros žvilgsnis laksto po kam- 
barį. 

— "Taip. 

— Tik vieną? 

— Buvo ir kitas, berniukas, bet jis mirė dar visai mažas. Tada 
taip, - sutiko Jara. - Vieną. 

— Dukterį? 

— Taip. 

— Ir ji buvo vardu Kristina? 

— Taip, senjorita Maja. Aš padėjau ją auginti. 

Tylėjau, nežinojau, ką sakyti. Žodžiai, visą valandą liejęsi iš 
Jaros kaip čiurlenantis upelis, staiga išseko. Laukiamai žvelgiau į 
ją, norėjau, kad pasakotų toliau. 

— Senjorita, nemanau, kad padariau ką bloga, papasakojusi 
apie praeitį, bet... - atsiduso ji, - gal neturėčiau sakyti daugiau. 
Tai pasakoti reikia ne man. 

— Tai kas tada turėtų pasakoti? 

— Senjora Beatrisė. 

Nors ir labai knietėjo dar paspausti Jarą, mačiau, kad ji susi- 
rūpinusi jau žvilgčioja į laikrodį, tiksintį ant sienos. 

— Turiu šį tą jums, - tarė ji, įkišusi ranką į vieną iš savo talpių 
kišenių, ir padavė man keturis vokus. Tartum siūlydama mu- 
dviem susitaikyti, nes daugiau papasakoti negali. — Čia laiškai, 
kuriuos Loranas Briuji per mano motiną siuntė senjorai Izabe- 
lei, kai ji gyveno fazendoje prieš senjoros Karlos mirtį. Jie kur 
kas geriau nei aš atskleis jųdviejų jausmus. 

— Ačiū jums, - pasakiau jai kylant. Suvaldžiau užplūdusį 
norą ją apkabinti, nors buvau labai dėkinga pagaliau išgirdusi 
apie savo kilmę ir tą tragišką istoriją. 

— Turiu grįžti pas senjorą Beatrisę, - tarė ji. 

— Žinoma, — pasakiau kildama ir aš, buvau net sustingusi 
nuo sėdėjimo ir įtampos gaudant kiekvieną Jaros tariamą žodį. 

— Palydėsiu jus, senjorita, - pasakė ji. 

— Mums būtų nesunku pavėžėti jus iki vienuolyno, - pasiū- 
liau jai, kai ėjome koridoriumi, paskui per prieškambarį. Jara 
atidarė priekines duris. - Manęs ten laukia automobilis. 

— Ačiū, bet man dar reikia šį tą padaryti čia. 

Ji žvelgė į mane laukdama, kad išeičiau, nes vis dar dvejo- 
dama stovėjau šalia. 

— Ačiū jums už viską, ką man papasakojote. Ar galiu pa- 
klausti dar vieno, paskutinio, dalyko? 

— Žiūrint kokio, - atsakė Jara, ir iš akių mačiau, kaip ji nori, 
kad greičiau žengčiau per slenkstį ir nueičiau sau. 

— Ar mano motina dar gyva? 

— Nežinau, senjorita Maja, - atsiduso Jara. - Sakau jums tiesą. 

Supratau, kad susitikimas baigtas, ji nebepasakys nieko dau- 
giau. 

— Sudie, Jara, - tariau nenorom lipdama žemyn. - Perduo- 
kite senjorai Beatrisei mano geriausius linkėjimus. 

Ji neatsakė, ir aš žengiau tolyn, bet kai ėjau pro aptrupėjusį 
akmeninį fontaną, vėl prabilo. 

— Aš pasikalbėsiu su ja, senjorita. Sudie. 

Toliau eidama keliuku išgirdau, kaip ji uždarė ir užsklendė 
duris. Atverdama ir užverdama aprūdijusius geležinius vartus 
pajutau, kokie jie įkaitę, o kai ėjau į kitą gatvės pusę, pažvelgiau į 
apsiniaukusį dangų ir pamačiau, kad telkiasi audra. 

— Kaip sekėsi? 

Floriano sėdėta pavėsyje ant žolės. Mačiau šalia jo krūvelę 
cigarečių nuorūkų. 

— Daug sužinojau, - atsakiau, kai jis atsistojo ir atrakino au- 
tomobilį. | 

— Gerai, - tarė jis, abu įsėdom, ir jis paleido variklį. 

Važiuojant atgal į Ipanemą Florianas nieko neklausinėjo, 
turbūt jautė, kad man reikia laiko grįžti iš praeities į dabartį. Ir 
aš tylėjau per visą kelionę apmąstydama, ką man papasakojo. 
Kai atvažiavom į viešbučio kiemą, jis atsigręžė į mane. 

— Esu tikras, jaučiatės pavargusi ir jums reikia pabūti vienai. 
Žinot, kur mane rasti, jei vėliau panorėsit užkąsti ir pabendrauti. 
Šįvakar virėjas tikrai būsiu aš, nebe mano dukrelė, - patikino jis 
mirktelėdamas. 

— Ačiū, - atsakiau lipdama iš automobilio. - Už viską, - pri- 
dūriau, o jis linktelėjo ir išsuko į gatvę. 

Eidama į viešbutį negalėjau suprasti, kodėl mano kojos tar- 
tum giliai įsišakniję medžiai ir turiu rauti jas iš žemės kaskart, 
kai noriu žengti žingsnį. Lėtai perėjau vestibiulį, pakilau liftu ir 
lyg apgirtusi pasiekiau savo kambarį. Paskutines jėgas išeikvojau 
durims atsirakinti, įėjusi nusvyravau prie lovos ir vos parkritusi 
užmigau. 

Nubudau po dviejų valandų jausdamasi taip, tartum žiauriai 
sirgčiau pagiriomis, išgėriau ibuprofeno ir gerokai vandens, 
nes skaudėjo galvą. Gulėdama ant lovos išgirdau kažkur aukš- 
tai grėsmingai grumenant besiartinančią audrą ir ėmiau ste- 
bėti, kaip papilkėjusiame danguje renkasi debesys. Neturėjau 
jėgų pajudėti, vėl užmigau, o po valandos nubudusi pamačiau, 
kad jau kaip reikiant įsiaudroja. Aptemusį dangų virš šėlstančių 
bangų skrodė dantyti žaibai, o griaustinio trenksmas - tokio dar 
nebuvau girdėjusi - dundėjo man ausyse. 

Kai į siaurą palangę ėmė barbenti pirmieji lietaus lašai, pa- 
žvelgiau į laikrodėlį ir pamačiau, kad jau beveik septynios va- 
karo. Prisitraukiau kėdę prie pat lango ir atsisėdusi su nuostaba 
žiūrėjau, kaip siautėja audra. Įkypos lietaus srovės buvo tokios 
sunkios, kad atšokdavo tiesiu kampu nuo kiekvieno kieto pa- 
viršiaus, gatvės ir šaligatviai apačioje virto kunkuliuojančiais, 
burbuliuojančiais srautais. Stumtelėjusi pradariau langą ir iški- 
šusi galvą pajutau, kaip vėsūs skaidrūs lašai pliaupia per galvą ir 
merkia pečius. 

Taip galingai save demonstruojanti gryna gamtos jėga staiga 
sukėlė man juoką - garsų, euforišką. Tą akimirką jaučiausi ir aš 
esanti tos siautėjančios sumaišties dalis, visa esme susijusi su 
dangumi ir su žeme; nepajėgiau suvokti ją sukūrusio stebuklo, 
tiesiog džiūgavau, kad jam priklausau. 

Supratusi, kad paskęsiu, jei nepasitrauksiu į vidų ir neuž- 
darysiu lango, nubėgau į vonios kambarį taškydama ant kilimo 
lietaus lašus ir palindau po dušu. Tada galvos skausmas praėjo, 
pasijutau taip pat atsigaivinusi kaip audros išgrynintas oras ap- 
linkui. Atsigulusi ant lovos, pažvelgiau į Jaros duotus laiškus ir 
pamėginau galvoti apie tai, ką ji man pasakojo. Bet mintys vis 
suko prie Floriano - kaip kantriai jis laukė manęs visą popietę ir 
koks paskui pasirodė esąs jautrus. Ir supratau - kad ir kas tuose 

vokuose, aš noriu, iš tikryjų noriu pasidalyti jų turiniu su juo. 
Paėmiau mobilųjį ir priėjau iki jo numerio. 

— Old, Florianai, čia Maja, - pasakiau, kai jis atsiliepė. 

— Kaip laikotės, Maja? 

— Stebiu audrą. Dar nesu mačiusi nieko panašaus. 

— Tai tikrai vienas iš tų dalykų, kuriuos mes, cariocas, galima 
sakyti, darome efektingai, - pritarė jis. - Ar norit užsukti vaka- 
rienės? Ji labai paprasta, bet jūs - laukiama viešnia. 

— Jei nustos lyti, tada taip, norėčiau. 

— Iš dangaus matyti, kad užtruks dar maždaug devynias mi- 
nutes. Tad aštuntą, gerai? 

— Taip, ačiū, Florianai. 

— Pasimėgaukit balomis, - išgirdau šypseną jo balse. - Tchau. 

Lygiai po devynių minučių išdrįsau nusileisti žemyn ir išėjau 
į gatvę, mano paplūdimio basutės ir net kulkšnys paniro į van- 
dens srautą, vis dar plūstantį šaligatviu į per menkas nutekamą- 
sias angas. Oras buvo nuostabiai gaivus, ir pakeliui mačiau vis 
daugiau vietinių, išeinančių į gatves. 

— Lipkit į viršų, - pasakė Florianas, kai paskambinau pa- 
spaudusi telefonspynę. 

Laiptų viršuje jis mane pasitiko pridėjęs pirštą prie lūpų. 

— Ką tik paguldžiau Valentiną miegoti. Ji bematant atsikels, 
jei supras, kad jūs čia, - sušnibždėjo jis. 

Tylomis linktelėjusi nusekiau jam iš paskos į pastogės terasą, 
stebuklingai jaukią ir sausą po nuolaidžiu stogu. 

— Pasivaišinkit vynu, o aš nulipsiu, sukursiu vakarienę. 

Įsipyliau į stiklinaitę raudonojo vyno jausdamasi kalta, kad 
atėjau be jokios dovanos, ir prisižadėjau kitą kartą, kai susi- 
tiksime, pakviesti Florianą kur nors papietauti atsilygindama 
jam už svetingumą. Jis jau buvo uždegęs ant stalo žvakes, nes 
visai sutemo; nuo pastogės iš paslėptų garsiakalbių sklido tylūs 

džiazo garsai. Aplinkui buvo ramu, ir tai stebino tokio gaudžian- 
čio miesto centre. 

— Enčilada su visais priedais, - tarė Florianas, kai atėjo neši- 
nas padėklu. - Prieš kelerius metus lankiausi Meksikoje ir labai 
pamėgau jos virtuvę. 

Atsistojau ir padėjau jam išdėlioti ant stalo garuojantį indą 
su enčilada ir dubenėlius gvakamolės iš avokado, sutrinto su 
svogūnais, pomidorais ir aitriąja paprika, dar grietinę ir salsos 
padažą, spėliodama, ar jis taip valgo kiekvieną vakarą. 

— Prašom vaišintis, - paragino atsisėdęs. 

Valgiau gardžiuodamasi, man padarė įspūdį jo kulinari- 
nis meistriškumas. Abejojau, ar galėčiau pagaminti nors tokį 
neįmantrų patiekalą kaip šis taip lengvai. Iš tiesų, pagalvojau 
liūdnai, nuo tada, kai prieš trylika metų Ženevoje persikraus- 
čiau į savo namelį, nė karto nebuvau surengusi vaišių. 

— Taigi, - tarė Florianas, kai pavalgėme ir jis prisidegė ciga- 
retę, — ar šiandien sužinojot viską, ką norėjot? 

— Sužinojau daug dalykų, deja, tik ne tą, dėl kurio atvykau į 
Braziliją. 

— Kalbat, spėju, apie savo motiną? 

— Taip. Jara pasakė, kad ne ji tai turėtų pasakoti. 

— "Taip. Ypač jei jūsų motina dar gyva, - pritarė Florianas. 

— Kai paklausiau, Jara atsakė nežinanti. Ir aš tikiu ja. 

— Taigi... - Florianas susidomėjęs pažvelgė į mane. - Kur da- 
bar nuo čia suksit? 

— Nesu tikra. Prisimenu, sakėt, kad metrikų knygoje nera- 
dot įregistruotos Kristinos mirties. 

— Neradau, bet, kiek mums žinoma, ji išvyko iš Brazilijos į 
užsienį. Maja, ar jums būtų sunkus išmėginimas papasakoti, ką 
šiandien sakė Jara? — paklausė jis. — Prisipažįstu, jau taip daug 
sužinojęs, nekantrauju išgirsti daugiau. 

— Jeigu nepadarysit, kaip pagrasinot, neįdėsit į kurį nors 
savo romaną, - pasakiau beveik juokais. 

— Aš rašau beletristiką, pramanus, Maja. Čia yra tikrovė, ir 
duodu žodį. 

Per pusvalandį trumpai perteikiau Florianui, ką prisiminiau 
iš Jaros pasakojimo. Tada iš rankinės išėmiau keturis vokus, ku- 
riuos ji man padavė beišeinančiai. 

— Aš jų dar neskaičiau. Galbūt nervinuosi kaip Gustavas, 
kai atplėšė iš Luenos atimtą laišką, - prisipažinau paduodama 
jam vokus. - Jara sakė, kad Loranas rašė juos Izabelei tuo metu, 
kai ji fazendoje slaugė motiną. Noriu, kad pirmiausia perskai- 
tytumėt jūs. 

— Mielai, - atsakė jis nušvitusiomis akimis, kaip ir žinojau, 
nes tikėjosi rasti nemenką dalį medžiagos savo istorinei dėlionei. 

Stebėjau, kaip jis iš pirmojo voko ištraukia gelstantį popie- 
riaus lapą ir ima skaityti. Pagaliau pakėlė akis į mane akivaiz- 
džiai sujaudintas to, ką perskaitė. 

— Na, mesjė Loranas Briuji gal ir buvo didis skulptorius, bet, 
sprendžiant iš šito, jis buvo nepėsčias ir žodžius dėlioti, - pa- 
kraipė galvą Florianas. — Ir kodėl tai, kas parašyta prancūziškai, 
skamba poetiškiau? Štai, imkit, - padavė man. — Skaitykit šitą, 
kol aš vargsiu su kitu remdamasis mokykliniu kalbos mokėjimu. 

— Meu Deus, šie laiškai kone ištraukė ašaras senam cinikui 
iš akių, - tarė jis po kelių minučių, tiksliai atkartodamas mano 
mintis. 

— O kaipgi. Nors ir išgirdau iš Jaros, kaip Belė ir Loranas 
mylėjo vienas kitą, kai skaitau tikrus žodžius, ta meilė tampa 
gyva, - sušnibždėjau. - Nors Belės istorija baigėsi tragiškai, iš 
dalies aš jai pavydžiu, - prisipažinau dar pildamasi vyno. 

— Ar buvot kada įsimylėjusi? - paklausė Florianas kaip pra- 
tęs — tiesiai. 

— Taip, kartą. Regis, esu užsiminusi, - skubiai atsakiau. - Ir 
sakiau, kad nieko iš to neišėjo. 

— A, taip, ir ta vienintelė patirtis akivaizdžiai atbaidė jus vi- 
sam gyvenimui. 

— "Tai buvo šiek tiek sudėtingiau, - atšoviau gindamasi. 

— Visada būna sudėtinga tokiomis aplinkybėmis. Prisimin- 
kit Belę ir Loraną. Perskaičius šiuos laiškus galima daryti prie- 
laidą, kad jie paprasčiausiai buvo du įsimylėję jaunuoliai. 

— Na, taip prasidėjo ir mano pirmasis romanas - bet kaip jis 
baigėsi, - gūžtelėjau pečiais ir stebėjau, kaip jis išsiima dar vieną 
cigaretę. - Ar neprieštarausit, jei ir aš užsirūkysiu? 

— Visai ne, prašom, imkit, - tarė jis siūlydamas pakelį. 

Prisidegiau cigaretę, užsitraukiau ir nusišypsojau jam. 

— Nerūkiau nuo universiteto laikų. 

— Na, aš to, deja, negaliu pasakyti. Valentina vis įkalbinėja 
mesti. Gal kada nors ir mesiu, - tarė jis giliai užsitraukdamas. — 
Taigi ta jūsų meilė, kuri taip uždavė širdį... ar nenorit pasakyti, 
kas tada nutiko? 

Keturiolika metų nė žodžio apie tai netarusi ir iš tiesų dariusi 
viską, kad išvengčiau apie tai prasitarti, stebėjausi, ką aš čia, po 
galais, darau pastogės terasoje su žmogumi, kurio beveik nepa- 
žįstu, o jaučiuosi pasiruošusi jam išsipasakoti. 

— Iš tikrųjų, Maja, tai neprivaloma, - tarė Florianas, išvydęs 
baimę mano akyse. 

Tačiau nesąmoningai jau žinojau, kad dėl to ir atėjau pas jį 
šįvakar. Istorija, kurią išgirdau per kelias praėjusias dienas, - dar 
prisidėjo ir tėčio Atlanto mirtis, - pažadino skausmą ir kaltę dėl 
to, ką kadaise padariau. Be to, ir Floriano gyvenimo istorija kaip 
nieko nepagražinantis veidrodis atspindėjo manąjį liūdną vie- 
nišą gyvenimą. 

— Papasakosiu, - išpyškinau, kol nepraradau drąsos. - Mo- 

kydamasi universitete susipažinau su vaikinu. Jis buvo pora 
metų už mane vyresnis, mes susipažinom, kai buvau bebaigianti 
antrą kursą. O jis mokėsi paskutinius metus. Įsimylėjau jį ir bu- 
vau labai nerūpestinga ir kvaila. Grįžusi vasarą namo atostogų 
supratau esanti nėščia. Bet buvo per vėlu ko nors imtis. Tad, — 
atsidusau žinodama, kad turiu papasakoti greitai ir prieiti iki 
galo, kol nepravirkau, - Marina, ta moteris, kurią minėjau, mus 
visas šešias užauginusi, padėjo man išvažiuoti iš namų, kad pa- 
gimdyčiau. Tada... - stabtelėjau kaupdama drąsą, kiek tik radau, 
kad pajėgčiau ištarti šiuos žodžius: - Kai jis gimė, tuoj pat atida- 
viau įvaikinti. 

Nugėrusi didelį gurkšnį vyno, užsispaudžiau kumščiais akis, 
kad užtvenkčiau besiveržiantį ašarų srautą. 

— Maja, nieko tokio, verk, jei nori. Aš suprantu, - švelniai 
tarė jis. 

— "Tai tiesiog dėl to... kad niekam to nesu sakiusi, - prisipa- 
žinau jausdama, kaip daužosi širdis. - Ir man taip gėda... taip 
gėda... 

Ašaros ėmė lietis, nors ir labai stengiausi sulaikyti. Florianas 
priėjęs atsisėdo šalia ant sofos ir apkabino. Jis glostė man plau- 
kus, o aš padrikai veblenau, kad reikėjo būti tvirtesnei ir pasilikti 
vaiką, nors ir kas tada būtų nutikę. Ir kad nėra nė vienos dienos 
nuo tada, kai iš manęs atėmė vos gimusį kūdikį, kad vėl neišgy- 
venčiau tos akimirkos. 

— Jie man net neleido pamatyti jo veiduko, - dejavau. - Sakė 
taip būsią geriau. 

Florianas netarė banalių užuojautos žodžių, ir pagaliau man 
ištrūko paskutinis nevilties pliūpsnis kaip iš pradurto baliono 
baigiantis išeiti šnypščiantis oras, visa išsisėmusi suglebau. Ty- 
liai glūdėjau jam prie krūtinės klausdama savęs, kas gi man buvo 
užėję, kad išpasakojau savo baisiąją paslaptį. 

Florianas vis dar tylėjo. Pagaliau apimta nevilties paklausiau: 

— Ar tu pasibaisėjai? 

— Ne, aišku, ne. Kodėl turėčiau baisėtis? 

— Kodėl neturėtum? 

— Todėl, - atsiduso jis liūdnai, - kad tu pasielgei taip, kaip 
manei tuo metu esant teisinga tomis aplinkybėmis. Ir čia joks 
nusikaltimas. 

— Gal ir žudikai mano, kad gerai, ką jie padarė, - niūriai pa- 
prieštaravau. 

— Maja, tu buvai labai jauna ir labai išsigandusi, ir, spėju, 
vaiko tėvo nebuvo su tavimi, kad tave vestų? Ar nors palaikytų? 

— O Dieve, ne, - atsakiau suvirpėjusi, nes prisiminiau pas- 
kutinį pokalbį su Zedu vasaros semestro pabaigoje. - Jam tai 
buvo vienadienis paišdykavimas. Jau buvo bebaigiąs universi- 
tetą, žvelgė į ateitį. Jis man pasakė, kad santykiai, atsiradus di- 
deliam atstumui, retai kada išlieka nesuirę, kad buvo smagu, bet 
bus geriausia, jei tuo ir baigsis. Kol mes tebesą draugai, - pridū- 
riau liūdnai nusišaipiusi. 

— Taip ir nepasakei jam, kad laukiesi? 

— Dar tikrai to nežinojau, bet kai grįžau namo, Marina, vos į 
mane pažvelgusi, nutempė pas gydytoją. Tada jau buvo per ilgai 
uždelsta ir neliko nieko kita, kaip gimdyti. Aš buvau tokia naivi, 
tokia kvaila, - keikiau save. - Ir taip įsimylėjusi, kad buvau pasi- 
rengusi daryti viską, ko jis norėjo. 

— Spėju, nenorėjo gadinti sau malonumo su kontracepcijos 
priemonėmis“ 

— Taip, - slėpiau išraudusį veidą glausdama prie jo marški- 
nių. - Bet aš turėjau - galėjau būti atsargesnė, apsisaugoti. Juk 
nebebuvau vaikas, bet gal tiesiog maniau, kad man taip nenu- 
tiks. 

— Daugelis jaunų nepatyrusių moterų taip mano, Maja. 

Ypač ką tik užplūdus meilei. Ar kalbėjaisi apie tai su savo tėvu, 
Maja? - paklausė jis. - Atrodo, lyg jūs nebūtumėte buvę artimi. 

— Mes buvom artimi, bet ne tokiais klausimais. Neįmanoma 
paaiškinti — aš juk buvau jo mažoji dukrelė, jo pirmas vaikas. 
Jis dėjo į mane tokias dideles viltis. Aš mokiausi Sorbonoje, ir 
buvo tikimasi, kad gausiu diplomą su pagyrimu. Atvirai kal- 
bant, verčiau būčiau mirusi, negu pasisakiusi jam, kokia buvau 
kvaiša. 

— O Marina? Ar ji nemėgino tavęs įtikinti, kad prisipažin- 
tum tėvui? 

— Taip, mėgino, bet tvirtai laikiausi, negalėjau pasakyti. Ži- 
nojau, kad tai skaudins jam širdį. 

— Tad verčiau skaudinai savąją, - tarė Florianas. 

— Tuo metu tai buvo geriausia išeitis. 

— Suprantu. 

Mudu sėdėjome ant sofos kurį laiką tylėdami, aš žvelgiau į 
žvakę, plevenančią tamsoje, jaučiau atgijusią graužatį dėl anuo- 
met padaryto sprendimo. 

— Tau kada nors nedingtelėjo, kad tavo tėvas įsivaikino še- 
šias mergaites, - staiga tarė Florianas, - ir kas jau kas, o jis gal 
būtų supratęs keblią padėtį, kurioje buvai atsidūrusi? 

— Tuo metu apie tai nepagalvojau. - Mano pečiai nusviro, 
vėl puoliau į neviltį. - Bet, žinoma, nuo tada, kai jis mirė, nuolat 
apie tai galvoju. Ir net dabar negaliu suprasti, kas jis man buvo. 
Aš jį dievinau ir norėjau jo palankumo. 

— Labiau negu jo pagalbos, - išsiaiškino Florianas. 

— Tai buvo ne jo kaltė, o mano, - pasakiau žiaurią tiesą. - Aš 
juo nepasitikėjau, netikėjau jo meile man. O dabar esu tikra - jei 
būčiau pasisakiusi, būtų man padėjęs, jis būtų... - Mano balsas 
perėjo į šnabždesį ir akys vėl prisipildė ašarų. - Žiūriu į tave ir 
Valentiną panašioje padėtyje ir matau, koks dabar galėtų būti 

mano gyvenimas, jei būčiau turėjusi drąsos, buvusi tvirtesnė, 
bet štai kaip viską sudirbau. 

— Visi padarom ką nors, ko paskui gailimės, Maja, - liūdnai 
tarė Florianas. - Aš kasdien gailiuosi, kad nebuvau atkaklesnis, 
kai gydytojai liepė pasiimti žmoną iš ligoninės, o aš nujaučiau, 
kad jos liga labai sunki. Jeigu būčiau atsisakęs, mano duktė te- 
beturėtų motiną, o aš turėčiau žmoną. Bet kur mus nuves savęs 
kaltinimas? - atsiduso jis. - Niekur. 

— Bet atiduoti savo vaiką dėl grynai savanaudiškų priežas- 
čių, kai nei karas gresia, nei skurdas, turi būti baisiausias nusi- 
kaltimas, - tvirtinau aš. 

— Kiekvienas mano, kad jo klaida didžiausia, nes jis ją pa- 
darė. Mes visi gyvenam jausdamiesi kalti dėl savo poelgių, Maja. 
Ypač jei laikom savyje taip ilgai, kaip tu laikei. Čia sėdėdamas 
tik liūdžiu dėl tavęs, nesmerkiu. Iš tiesų manau, kad kiekvienas, 
išgirdęs tavo istoriją, jaus tą patį. Tik tu pati save kaltini. Argi to 
nesupranti? 

— Gal ir suprantu - bet ką man daryti? 

— Atleisk sau. Tai tikrai labai paprasta. Kol neatleisi, negalėsi 
judėti į priekį. Aš žinau. Ir man taip buvo. 

— Kasdien galvoju, kur galėtų būti mano sūnus, ar jis laimin- 
gas, ar tėvai, kuriems jis atiteko, jį myli. Kartais sapnuose gir- 
džiu, kaip jis mane šaukia, bet taip ir negaliu jo surasti... 

— Aš suprantu, bet prisimink, kad tu taip pat įvaikinta, gue- 
rida. Ar kentėjai dėl to? - paklausė Florianas. 

— Ne, nes kitokio gyvenimo nežinojau. 

— Būtent, - tarė jis. - Tu ką tik pati atsakei į savo klausimą. 
Esi sakiusi anksčiau - nesvarbu, kas užaugino vaiką, jeigu jį my- 
lėjo. Taip yra ir tavo sūnui, kad ir kur jis būtų. Galėčiau lažintis, 
kad vienintelis dėl viso to tikrai kenčiantis žmogus esi tu. Bet 
dabar, manau, būtų ne pro šalį brendžio. - Jis paleido mane iš 

glėbio ir priėjo prie siauros lentynos paimti butelio. - Nori? — 
paklausė pildamas šiek tiek į stiklinaitę. 

— Ne, ačiū. 

Stebėjau jį, einantį per terasą prisidegti cigaretės, paskui jis 
liko ten stovėti, žvelgė į tamsą. Pagaliau, jausdamasi pažeidžiama 
ir nesaugi, priėjau prie jo. 

— Ar supranti, - po kiek laiko tarė jis, - kad išaiškėjus tavo 
kilmei ėmei dar daugiau galvoti apie sūnų? 

— Taip, - pripažinau. - Juk tėtis Atlantas leido mums visoms, 
jo įvaikintoms, sužinoti savo kilmę, jei to norėsim. Tikriausiai ir 
mano vaikas turi teisę sužinoti savąją? 

— Ar bent jau turi teisę pasirinkti — nori jis to ar nenori, — 
pataisė mane Florianas. - Pati sakei, kad nebuvai linkusi kapsty- 
tis po praeitį. Be to, jums visoms iš pat pradžių pasakė, kad esat 
įvaikintos. O tavo sūnui to gal niekas ir nepasakė. Labai galimas 
dalykas, kad jis nė nežino. 

— Aš tik norėčiau nors kartą jį pamatyti, sužinoti, ar jis sau- 
gus... laimingas. 

— Kaip nenorėsi. Bet gal visų pirma pagalvok apie jį ir suprasi, 
kad jam tai gali būti ne pats geriausias dalykas, - švelniai tarė Flo- 
rianas. - Na, dabar jau po pirmos nakties, o man reikės anksti 
keltis ir būti linksmam dėl mažosios senjoritos apatiniame aukšte. 

— Žinoma, - pasakiau, tuoj pat apsigręžiau, perėjau terasą ir 
pasiėmiau rankinę iš pastalės. - Aš jau einu. 

— Iš tiesų, Maja, ketinau tau pasiūlyti likti čia. Manau, kad 
šiąnakt neturėtum būti viena. 

— Man viskas bus gerai, - atsakiau persigandusi jo pasiū- 
lymo ir eidama prie durų. 

— Palauk, - tyliai nusijuokė Florianas, mane pasivijęs. - Aš 
nesakau, kad liktum su manimi. Norėjau pasakyti, kad galėtum 
pernakvoti Petros kambaryje. Ji savaitei išvažiavo į Salvadorą 

aplankyti saviškių. Tikrai, būk gera, pasilik čia. Man bus neramu 
dėl tavęs, jei išeisi. 

— Gerai, - sutikau, jausdamasi per daug pavargusi ginčy- 
tis. - Ačiū. 

Florianas užpūtė žvakes ir išjungė kompiuterį, tada abu nuli- 
pome žemyn, ir jis parodė man, kur Petros kambarys. 

— Tau bus malonu žinoti, kad jai išvažiavus pakeičiau paklo- 
des ir išvaliau kambarį dulkių siurbliu, todėl jis visai tinkamas - 
dėl įvairumo. Vonios kambarys štai ten, dešinėje. Pirmenybė 
damoms. Labanakt, Maja, - tarė jis prieidamas ir pakštelėjo į 
kaktą. - Saldžių sapnų. 

Pamojavęs vėl užlipo į viršų, o aš nuėjau pasinaudoti vonios 
kambariu. Po kelių minučių įėjusi į Petros kambarį apžvelgiau 
biologijos vadovėlius, sustatytus į lentynas virš rašomojo stalo, 
pamačiau suverstas ant tualetinio stalelio kosmetikos priemo- 
nes ir bet kaip užmestus ant kėdės džinsus. Kai nusirengusi iki 
sportinių marškinėlių atsiguliau į siaurą lovą, prisiminiau, kad ir 
aš kadaise buvau nerūpestinga studentė, kuriai visas gyvenimas 
priešaky, - nauja drobė laukė manęs, menininkės, kad tapyčiau 
joje, - kol sužinojau, kad esu nėščia. 

Su ta mintimi ir užmigau. 

Nubudau išgirdusi atsidarant duris ir pasijutau esanti kambaryje 
nebe viena. Atsimerkiau ir išvydau Valentiną, stovinčią kojūga- 
lyje ir įdėmiai žvelgiančią. 

— Jau dešimt valandų. Mes su papai ką tik iškepėm pyragą 
pusryčiams. Ar atsikelsi ir padėsi mums jį suvalgyti? 

— "Taip, - sutikau, dar ne visai atsipeikėjusi - matyt, buvau 
giliai įmigusi. 

Valentina patenkinta linktelėjo ir išėjo, o aš išsiritau iš lo- 
vos ir skubiai apsirengiau. Einant siauru koridoriumi padvelkė 
gardžiu kepinio kvapu, primenančiu Klaudijos virtuvę „Atlan- 
tidoje“. Išgirdusi, iš kur sklinda Valentinos čiauškėjimas, užli- 
pau į pastogės terasą ir radau tėvą su dukra jau atsisėdusius ir 
su pasigardžiavimu kemšančius apskritą pyragą, padėtą stalo 
viduryje. 

— Labas rytas, Maja. Kaip miegojai? - paklausė Florianas, 
braukdamas nuo burnos trupinius, ir atitraukė išklibusią me- 
dinę kėdę man atsisėsti. 

— Tikrai labai gerai, - nusišypsojau jam, o jis atriekė man 
pyrago ir aptepė sviestu. 

— Kavos? - paklausė. 

— "Taip, ačiū, - atsakiau ir atsikandau dar šilto pyrago. - Ar 
kiekvieną rytą gauni tokius pusryčius, Valentina? Tai kur kas 

skaniau už nusibodusius dribsnius ir skrebučius, kuriuos kas- 
dien valgau namie. 

— Ne, - atsiduso ji. - Tiktai šiandien. Manau, papai nori tau 
pasirodyti, - nerūpestingai truktelėjo pečiais. 

Florianas bejėgiškai kilstelėjo antakius, išgirdęs tokius duk- 
relės žodžius, bet pastebėjau vos paraustant jo skruostus. 

— Na, mudu su Valentina ką tik pasikalbėjom, kad reikėtų 
tave kaip nors palinksminti. 

— Taip, Maja, - įsiterpė Valentina. - Jei mano papai nueitų į 
dangų, ir aš labai liūdėčiau, mane taip pat reikėtų palinksminti. 

— Tad mudu sutarėm dėl programos, - tarė Florianas. 

— Ne, papai, tai tu sugalvojai, - susiraukė Valentina, žvelg- 
dama į mane. - Aš pasiūliau, kad nueitum į atrakcionus, o pas- 
kui į Disnėjaus filmą, bet papai pasakė ne, tad tau teks nuobo- 
džiauti. — Ji iškėlė į viršų delniukus ir vėl atsiduso. - Nekaltink 
manęs. 

— Na, gal galim nueiti ir ten, ir ten, - pasistengiau įsiteikti. — 
Man Disnėjaus filmai taip pat patinka. 

— Bet kad aš net neisiu su tavim, nes papai rytoj dėl savo 
knygos vyksta į Paryžių ir dar turi darbo prieš kelionę. Tai mane 
paliks su seneliais, avo ir vovė. 

— Vyksti į Paryžių? - nustebusi paklausiau Floriano, ta žinia 
staiga nudiegė, pajutau niekuo nepagrįstą baimę. 

— Taip. Prisimeni elektroninį laišką, kurį tau pasiunčiau 
prieš kelias savaites? Ir tave kviečiau - gal pamiršai? — tarė jis 
šypsodamasis. 

— Ak, taip, tiesa, - atsakiau, prisiminusi jo laišką. 

— O manęs neima, - papūtė lūputes Valentina. - Papai mano, 
kad aš tik painiosiuos po kojų. 

— Ne, guerida, aš tik manau, kad tau ten bus labai nuobodu. 
Prisimink, kaip tau nepatinka, kai ateini į mano skaitymus, kur 

pasirašinėju knygas? Vos ateinam, jau tempi mane už rankos 
klausdama, kada eisim namo. 

— Bet tai būna čia, ne Paryžiuje. Į Paryžių norėčiau, - svajin- 
gai tarė Valentina. 

— Kada nors, - atsakė Florianas, palinkęs prie jos ir bučiuo- 
damas tamsius žvilgančius plaukus viršugalvyje, — tikrai tave 
pasiimsiu. Gerai, - pridūrė jis, - tavo seneliai bus čia po kelių 
minučių. Ar susikrovei lagaminą? 

— Taip, papai, - atsakė ji klusniai. 

— Maja, kol čia apsitvarkysiu po pusryčių, gal galėtum nueiti 
su Valentina patikrinti, ar ji įsidėjo dantų šepetėlį ir drabužių 
dviem savaitėms? - paprašė Florianas. - Ji kartais susimeta daik- 
tus kaip pakliūva. 

— Gerai, - sutikau ir nusekiau paskui Valentiną laiptais že- 
myn į jos mažutį miegamąjį. Viskas jame buvo rausva - sienos, 
pūkinis apklotas ir net keli iš meškiukų, sėdinčių eilute kojūga- 
lyje. Kai Valentina mostelėjo man sėstis ir užkėlė ant lovos laga- 
miną, kad patikrinčiau jo turinį, nusišypsojau dėl to spalvinio 
vienodumo, man pasirodė, kad jis veikia raminamai. Rausva 
spalva, regis, neatskiriama nuo mažos mergaitės, jos paveldima. 
Ir aš tą spalvą kadaise mėgau. 

— Viskas, ko man reikės, čia yra, tikrai, - tarė Valentina ir 
man atidarius lagamino dangtį susikryžiavo rankas, tartum no- 
rėdama apsisaugoti. 

Viduje buvo prikimšta Barbių, DVD, spalvinimo knygelių, 
palaidų flomasterių. Vieni sportiniai marškinėliai, džinsai ir 
sportbačiai. 

— Gal reikėtų kiek nors apatinių drabužėlių? - išdrįsau pa- 
klausti. 

— Ak, taip, - tarė Valentina, eidama prie stalčiaus. - Tuos 
užmiršau. 


520 Lucinda Riley 


— Ir gal dar įsidėk šitą pižamą? - pasiūliau imdama nuo 
grindų drabužį, kurį Valentina, šį rytą rengdamasi, tikriausiai 
buvo numetusi. - Ir gal dar kiek daugiau drabužių? 

Po dešimties minučių išgirdau telefonspynės skambutį ir 
Floriano žingsnius laiptais. 

— Jie jau čia. Ar susiruošei, Valentina? - šūktelėjo jis iš ko- 
ridoriaus. 

— Aš nenoriu ten važiuoti, — tarė ji, pakėlusi akis nuo spal- 
votų paveikslėlių, kuriuos man rodė. 

Nejučia apkabinau smulkius jos petelius. 

— Esu tikra, kad tau bus smagu. Lažinuosi, seneliai tave ne- 
žmoniškai lepina. 

— "Taip, bet aš ilgėsiuos papai. 

— Žinoma, ilgėsies. Ir man labai nepatikdavo, kai tėtis išvyk- 
davo. O jis daug keliavo. 

— Bet tu turėjai daug seserų kartu būti. O aš nieko neturiu. 

Nuolankiai atsidususi Valentina atsistojo, o aš uždariau laga- 
mino užtrauktuką. 

Ji stebėjo mane, kai nukėliau lagaminą nuo lovos, ištraukiau 
rankeną ir nuvežiau prie durų. 

— Na, štai, manau, tu pasirengusi važiuoti. 

— Ar ines dar susitiksim, kai grįšiu namo, Maja? - paklausė 
ji gailiai. - Tu daug mielesnė už Petrą - ji visą laiką tiktai plepa 
telefonu su savo draugu. 

— Tikiuosi, taip, guerida, tikrai. Na, o dabar, - pasakiau ją 
pabučiavusi, - jau eik ir smagiai pasibūk. 

— Pasistengsiu. - Valentina paėmė už lagamino rankenos ir 
pasuko prie durų. - Žinai, o papai tu tikrai patinki. 

— Tikrai? - nusišypsojau. 

— "Taip, jis pats man sakė. Atia, atia, Maja. 

Žiūrėdama į ją, išeinančią iš miegamojo, pagalvojau, kokia ji 

panaši į šiuolaikinę emigrantę - ir išvaizda, ir elgesiu. Nenorėjau 
trukdyti tėvui ir dukrelei atsisveikinti, juolab kelti Elorianui keb- 
lumų prie mirusios žmonos tėvų, todėl atsisėdau ant lovos, nu- 
leidusi į skreitą rankas. Ir vėl susimąsčiau, kaip sunku jiedviem 
ir koks žavus Floriano gebėjimas suktis tarp dukrelės ir darbo. 
Ir buvo net labai malonu, kai Valentina pasakė, kad patinku jos 
tėčiui. Prisipažinau sau - ir jis man labai patinka. 

Po kelių minučių Florianas pasibeldė ir įkišo galvą pro duris. 

— Viskas gerai, jau gali išlįsti. Maniau, palydėsi Valentiną 
ir susipažinsi su Džovaniu ir Silvija, bet nepasirodei. Šiaip ar 
taip, - kalbėjo jis, imdamas mane už rankos ir keldamas nuo 
lovos, - kaip sakiau per pusryčius, manau, kad tau jau metas 
pasilinksminti. Ar dar prisimeni, kas tai yra? 

— O kaipgi, - atsakiau gindamasi. 

— Gerai, tada pakeliui ten, kur tave vešiu, galėsi man papasa- 
koti, koks buvo tavo paskutinis iškrėstas pokštas. 

— Florianai, tik jau nebūk man viršininkas! - piktai atšoviau, 
eidama iš kambario. 

Koridoriuje jis staiga sustojo ir taip pasisuko, kad vos neat- 
sitrenkiau į jį. 

— Maja, būk gera, neimk į galvą, aš tave tik erzinu. Net aš, 
mėgstantis tuščiai save analizuoti, suprantu, kad nereikia per 
rimtai į save Žiūrėti. Tu tiesiog per ilgai buvai viena. Aš bent tu- 
riu dukterį, ji nuolat mane atitraukia nuo galvojimo apie save, — 
paaiškino jis. — Ir štai šiandien aš noriu, kad užmirštum visus 
sielvartus ir gyventum. Sutarta? 

Nuleidau galvą jausdamasi nejaukiai ir nesmagiai. Supra- 
tau, kaip seniai paskutinį kartą buvau prisileidusi kitą žmogų 
taip arti, kad jis net pamokslautų apie mano trūkumus ir ne- 
sėkmes. 

— Noriu tau parodyti savo Rio. Patikėk, ir man reikia per- 

traukėlės, ne mažiau kaip tau, - pridūrė Elorianas, atidarydamas 
buto duris ir mane išleisdamas. 

— Gerai, - sutikau. 

— Puiku, - tarė jis, kai nulipom laiptais iki lauko durų, ir pa- 
siūlė įsikibti į parankę. - Einam taip? 

— Gerai. 

Florianas nusivedė mane Ipanemos gatvėmis į kavinę, jau 
gaudžiančią nuo vietinių lankytojų, geriančių alų. Jis pasilabino 
su barmenu, tikriausiai jį pažįstančiu, mums abiem užsakė po 
caipirinha, ir aš net pasibaisėjau. 

— Juk dar tik pusė dvyliktos ryto! - pasakiau, kai padavė 
mano porciją. 

— Žinau. Mes esam neįtikimi plevėsos ir nedorėliai, - gilia- 
mintiškai linktelėjo jis. - Nagi, - tarė sudauždamas savo stiklą su 
manuoju, - vienu mauku. 

Kai išgėriau ir labai rūgštus, bet kartu šleikščiai saldus al- 
koholinis gėrimas nuslydo gerkle į skrandį, padėkojau Dievui, 
kad ten jau yra pyrago ir jį sugėrė, tada Florianas užmokėjo ir 
nutempė mane nuo baro kėdės. 

— Viskas, einam. 

Jis pamojo taksi, ir mes įsėdom. 

— Kur mes važiuosim? 

— Nusivešiu supažindinti tave su savo draugu, - paslaptingai 
atsakė jis. - Turi šį tą pamatyti prieš išvykdama iš Rio. 

Taksi išvežė mus iš miesto, ir po dvidešimties minučių išli- 
pom, kaip supratau, prie įėjimo į favelą. 

— Nesibaimink, - tarė Florianas, sumokėjęs taksistui, - tavęs 
nei nušaus, nei koks vietinis narkotikų karalius pasiūlys gramą 
kokaino. - Jis apkabino mane per pečius, ir ėmėm lipti ilgais 
laiptais į kaimą. - Patikėk, Ramonas, mano draugas, toks pat ci- 
vilizuotas kaip mes. 

Kai užlipę į viršų įėjome į favelą, išgirdau tylų būgnų gaudesį. 
Gatvelės buvo tokios siauros, kad ištiesusi į šonus rankas galė- 
jau paliesti mūrines lūšnas, stovinčias abipus. Pažemėje buvo 
tamsu, ir pažvelgusi aukštyn pamačiau keistą maišalynę vieno 
ant kito užstatytų pastatų. 

Florianas pastebėjo mano žvilgsnį ir linktelėjo. 

— Apatinių aukštų gyventojai parduoda erdvę virš savosios 
kitoms šeimoms, ir jos ten, viršuje, statosi būstus, - paaiškino jis 
mums einant vingiuotomis gatvelėmis. 

Net aš, visada didžiavusis, kad galiu ištverti karštį, pasiju- 
tau gausiai prakaituojanti, o dėl ankštumos ir oro trūkumo ėmė 
svaigti galva. Florianas tuoj pat tai pastebėjo ir stabtelėjęs vienos 
gatvelės gale nėrė į tamsų tarpdurį. Nusekusi iš paskos į vidų 
supratau, kad tai savotiška krautuvėlė, tiesiog išbetonuota pa- 
talpa su keliomis konservuotų produktų lentynomis ir šaldytuvų 
kampe. Jis užmokėjo už butelį vandens, ir aš numalšinau troš- 
kulį, tada vėl ėmėm kilti aukštyn ir pagaliau priėjom prie ryš- 
kiai mėlynai dažytų durų. Florianas pasibeldė, ir duris bematant 
atidarė tamsiaodis vyras. Abu apsikabinę linksmai paplekšnojo 
vienas kitam per nugarą ir juokais apsikumščiavo, tada įėjom 
vidun. Nustebau pamačiusi viename siauro kambario kampe 
mirksint kompiuterį, ten buvo ir didelio ekrano televizorius. 
Menkai apstatytame kambaryje buvo nepriekaištingai švaru. 

— Maja, čia Ramonas. Jis gyvena faveloje nuo pat gimimo, 
bet dabar dirba vyriausybei kaip... - Florianas žvelgė į draugą 
ieškodamas žodžio, - taikdarys. 

Prasiskyrus lūpoms blykstelėjo balti dantys, ir vyras prajukęs 
atmetė galvą. 

— Mano drauge, - tarė jis žemu, sodriu balsu, - tu neabe- 
jotinai esi literatas. Senjorita, - ištiesė man ranką, - malonu su 
jumis susipažinti. 

Per tas dvi valandas, kai vaikščiojome po favelą, stabtelėję 
užkąsti ir išgerti alaus aplūžusioje kavinėje, kurią savo mažame 
būste buvo įsteigęs verslus gyventojas, aš daug sužinojau apie 
gyvenimą faveloje. 

— Žinoma, kiekvienos Rio favelos gatvelėse dar pasitaiko 
nusikaltimų ir skurdo, - aiškino man Ramonas. - Yra tokių 
vietų, kur net aš nedrįsčiau artintis, ypač naktį. Bet reikia ti- 
kėti, kad reikalai taisosi, nors ir lėčiau, negu turėtų. Dabar, kai 
visi turi galimybę įgyti išsilavinimą, o kartu įgauna savo vertės 
jausmą, tikiuosi, kad mano anūkai gims geresnėje vietoje, negu 
aš gimiau. 

— Kaip judu susipažinot? - paklausiau kepdama tvankiame 
karštyje. 

— Ramonas laimėjo stipendiją studijuoti tame pačiame uni- 
versitete, - paaiškino Florianas. - Jo specializacija buvo sociali- 
niai mokslai, bet jam patiko ir istorija. Jis už mane daug protin- 
gesnis. Vis įtikinėju jį parašyti knygą apie savo gyvenimą. 

— "Tu puikiausiai, kaip ir aš, žinai, kad Brazilijoje tokios kny- 
gos niekas neišleis, - tarė staiga surimtėjęs Ramonas. — Bet gal 
kada nors, kai pasensiu ir bus pasikeitusi politinė padėtis, pa- 
rašysiu. O dabar nuvesiu jus pasižiūrėti mano mėgstamiausio 
projekto. 

Mes sekėme paskui Ramoną gatvelių labirintu, ir Florianas 
tyliai man pasakojo, kad Ramono motiną jo tėvas vertė užsiimti 
prostitucija, o pats buvo žinomas narkotikų karalius, dabar nu- 
teistas iki gyvos galvos už dviejų žmonių nužudymą. 

— Kai motina mirė perdozavusi heroino, Ramonui reikėjo 
vienam užauginti šešis mažesnius brolius ir seseris. Jis nepapras- 
tas. Jis iš tų, kurie leidžia tikėti žmogaus prigimtimi, - kalbėjo 
Florianas. - Jis nesiliaudamas darbuojasi kaip lobistas, kad fa- 
velų gyventojai gautų būtiniausią sveikatos apsaugą, o vaikai pa- 

lankesnes sąlygas. Jis paskyrė savo gyvenimą faveloms, - pridūrė 
Florianas, imdamas mane už rankos, kai lipome žemyn grublė- 
tais akmeniniais laiptais. 

Toliau lipant iš apačios buvo girdėti vis stiprėjantys būgnų 
garsai, jų ritmas ėmė pulsuoti kūne. Ramonas su pagarba ir meile 
buvo sveikinamas iš kiekvieno siauro tarpdurio, o kai nulipom 
į apačią ir jis įvedė mus pro medines duris tarp aukštų sienų, ir 
mano pagarba jam išaugo. Galvojau, kaip jis pakeitė savo gy- 
venimą, o dabar, prisimindamas savo paties siaubingas sąlygas, 
gerina gyvenimą kitiems, ir pasijutau itin menka, palyginti su jo 
pasiaukojimu ir būdo stiprybe. 

Kieme, į kurį įėjome, pamačiau gal dvidešimt vaikų - kai ku- 
rie buvo net jaunesni už Valentiną - ir visi šoko pagal energingą 
būgnų ritmą. Ramonas patyliukais nusivedė mus pasieniu į pa- 
stato metamą šešėlį. Jis mostelėjo į vaikus. 

— Jie ruošiasi karnavalui. Ar žinot, kad karnavalai ir prasi- 
dėjo favelose? - sušnibždėjo jis, siūlydamas man išklypusią plas- 
tikinę kėdę, kad galėčiau žiūrėti sėdėdama. 

Maži vaikų kūneliai, regis, instinktyviai pakluso būgnų 
ritmui. Stebėjau jų džiugius veidus, daugelis užsimerkę tiesiog 
judėjo pagal muziką. 

— Jie mokosi šokti tai, ką mes vadinam samba no pė, solo 
samba. Mane tai ir gelbėjo, kai buvau vaikas, - tyliai į ausį tarė 
Ramonas, stovintis man už nugaros. - Jie šoka, kad išgyventų. 

Vėliau gailėjausi, kad neturėjau pasiėmusi kuo nufotogra- 
fuoti to reginio, bet nuotrauka gal ir nebūtų sugavusi tos eksta- 
zės vaikų veiduose. Žinojau, kad tai, ką mačiau, niekada neišdils 
iš atminties. 

Pagaliau Ramonas parodė, kad mums metas išeiti, ir aš ne- 
norom pakilau. Atsisveikindami pamojavom vaikams ir išėjom 
pro medines duris. 

— Ar gerai jautiesi? - paklausė Florianas, vėl globėjiškai ap- 
kabinęs mane per pečius. 

— Taip, - vos pajėgiau ištarti iš susijaudinimo trūkinėjančiu 
balsu. - Tai gražiausia iš visko, ką esu regėjusi. 


=D 


Išėję iš favelos, pasigavom taksi grįžti į miestą, o mano širdis 
ir pojūčiai vis dar buvo persiėmę tuo džiugiu viską pamiršusių 
vaikų šokimu. 

— Ar tikrai viskas gerai, Maja? — vėl paklausė Florianas ir su- 
sirūpinęs paėmė mane už rankos. 

— Taip, - atsakiau, - garbės žodis, jaučiuosi puikiai. 

— Tau patiko samba? 

— Nepaprastai. 

— Tai gerai, nes mes tuo ir užsiimsim šį vakarą. 

Pažvelgiau į jį apimta siaubo. 

— Florianai, aš nemoku šokti! 

— Be abejo, moki, Maja. Visi moka, ypač cariocas. Tai mūsų 
kraujyje. Todėl dabar, - pasakė jis, stabdydamas taksi prie aikštės 
Ipanemoje, kur buvo pilna turgaus prekystalių, - mums reikia 
surasti tau ką nors tinkama apsirengti. A, ir dar sambos batelius. 

Kaip avelė sekiau paskui jį per turgų pro sukabintas sukneles, 
ojis rinko iš tų, kurias manė man tiksiančias. 

— Manau, tau prie odos geriausiai tiktų persikų spalva, - tarė 
jis, duodamas prie kūno priglundančią suknelę, kurios sijonas 
buvo su dideliu užmetimu, pasiūtą iš švelnios kaip šilkas me- 
džiagos. 

Aš susiraukiau. Nieku gyvu šitokio drabužio niekada nesi- 
rinkčiau, nes jis per daug apnuogina. 

— Klausyk, Maja, juk pažadėjai, kad šiandien šiek tiek pasi- 
džiaugsi gyvenimu! Dabar tu rengiesi kaip mano mama! - pa- 
erzino. 

— Ačiū, - griežtai atsisakiau, kai jis užsispyrė sumokėti pre- 
kiautojai už suknelę kelis realus. 

— Gerai, dabar bateliai, - tarė jis, vėl paėmė už rankos, ir 
mes, braudamiesi per Ipanemos gatves, priėjome prie mažos 
krautuvėlės, kuri atrodė panaši į batsiuvio dirbtuvę. 

Po dešimties minučių išėjau nešina pora odiniais dirželiais 
susegamų batelių su kubietiškais tiesiais gana aukštais kulniu- 
kais. 

— Na, tokių tikrai neatsisakytų ir Marina, - pasakiau įkalbi- 
nėdama paimti pinigų iš manęs, mat bateliai buvo gana brangūs. 

Jis atsisakė ir sustojo priešais kioską, kuriame buvo įvairiau- 
sių rūšių ledų. 

— Kokių nori? - paklausė manęs. - Čia tikrai patys geriausi 
Rio ledai. 

— Kokių sau imsi, - atsakiau. 

Gavę ledų vafliniuose indeliuose, perėjom skersai pagrin- 
dinę gatvę, atsisėdom ant suolelio ir žvelgdami į paplūdimį mė- 
gaudamiesi ėmėm laižyti skanius ledus, kol dar neištirpo. 

— Gerai, - tarė Elorianas, kai nusišluostėm lipnias burnas, — 
jau po šešių, tai kodėl tau negrįžus į viešbutį pasirengti šio va- 
karo šokių debiutui? Man reikia parvažiuoti namo parašyti kelis 
elektroninius laiškus ir susikrauti daiktus rytojaus kelionei į Pa- 
ryžių. Užsuksiu tavęs į viešbučio vestibiulį pusę devintos. 

— Gerai, ir ačiū tau už malonią dieną, - pasakiau jam Žen- 
giant tolyn, o aš grįždama į viešbutį turėjau pereiti gatvę. 

— Ji dar nesibaigė, Maja, - šūktelėjo jis man šypsodamasis. 

Kai viešbučio registratūroje paprašiau savo kambario rakto, 
mane pasveikino susirūpinęs veidas. 


528 Lucinda Riley 


— Senjorita D'Aplesjė, mes dėl jūsų nerimavome. Jūs vakar 
vakare negrįžote į viešbutį. 

— Taip, aš nakvojau pas draugą. 

— Aišku. Matot, kiek anksčiau jums skambino telefonu. 
Operatorė negalėjo jūsų rasti, tad skambinusi moteris paprašė 
jos užrašyti žinutę. Ji sakė, kad tai skubu. 

Registratorė padavė man voką. 

— Ačiū, - padėkojau imdama. 

— Ir, jei įmanoma, kitą kartą, kai nuspręsite nakčiai likti ki- 
tur, gal galėtumėt mums pranešti? Matot, Rio užsieniečiams gali 
būti pavojinga. Jei dar ilgiau būtumėte nepasirodžiusi, mums 
būtų reikėję skambinti policijai. 

— Žinoma, - atsakiau kiek sutrikusi ir eidama prie lifto pa- 
maniau, kad Rio tikrai gali būti pavojinga užsieniečiams. Bū- 
dama iš čia kilusi jaučiausi visai saugi. 

Kambaryje atplėšiau voką spėliodama, kas būtų galėjęs pa- 
likti skubią žinią, ir perskaičiau spausdintus žodžius. 


Brangioji senjorita Maja, 

senjora Beatrisė sako norinti su jumis pasimatyti. Ji 
kasdien vis labiau silpsta, būtinai atvažiuokite, kai tik ga- 
lėsite. Geriausia būtų rytoj rytą dešimtą valandą. 

Jara Kanterino 


Visą dieną prasibasčiusi mieste ir kelioms valandoms visiškai 
užmiršusi savo nežinomą praeitį ir neaiškią ateitį, ne iš karto 
sumečiau, ką reiškia šis laiškas. Įsijungusi dušą ir palindusi po 
šiltu vandeniu, leidau jam srūti kūnu ir nusprendžiau - kad ir ką 
atneš rytojus, tada ir pagalvosiu apie tai, ne šiandien. 
Apsivilkau Floriano nupirktą suknelę įsitikinusi, kad atro- 
dysiu siaubingai, bet kai apsiaviau batelius ir atsistojau prieš 

veidrodį, net nustebau. Sukryžiuota viršutinė dalis paryškino 
pilnas krūtis ir liekną liemenį, o sijonas su užmetimu minkšto- 
mis klostėmis krito apie šlaunis, kojas dar pailgino dailūs tiesūs 
kulniukai. 

Būnant Rio kiek patamsėjo oda, ir kai džiovintuvu išsidžio- 
vinusi plaukus susikėliau juos, pieštuku paryškinau akis ir tušu 
blakstienas, o lūpas pasidažiau tamsiai raudonu lūpdažiu, kurį 
buvau nusipirkusi šiaip, iš įgeidžio, bet niekada nenaudojau, net 
prajukau pagalvojusi, kad sesės manęs nebeatpažintų. Floriano 
erzinamos pastabos apie mano rengimosi stilių įgėlė, bet nelabai 
prašovė pro šalį. Viskas, ką vilkėdavau, buvo ramių spalvų, kad 
padėtų ištirpti minioje. Mačiau, kad čia, Rio, moterys džiaugiasi 
geismą keliančiais savo kūnais ir seksualumu, o aš daugelį metų 
tai slėpiau. 

Turėdama pusę valandos iki susitikimo su Florianu, prira- 
šiau seserims elektroninių laiškų apie tai, kaip nuostabiai lei- 
džiu laiką ir kaip daug geriau jaučiuosi. Gurkšnodama taurę 
vyno iš butelio, kurį pasiėmiau iš minibaro, net nustebau, kad 
kiekvienas parašytas žodis ir reiškė tai, ką norėjau pasakyti. 
Tartum didžiulė našta buvo nuimta nuo pečių, ir tą vakarą jau- 
čiausi lengva kaip pūkelis. Galbūt tai dėl išpažinties Florianui, 
bet vidinis balsas man sakė, kad yra šis tas daugiau. 

Tai jis. 

Jo energija, pozityvus nusiteikimas ir labai žemiškas sveikas 
protas, o ką jau kalbėti apie sumanumą tvarkantis namie ir su 
dukrele, buvo man gyvenimo pamoka, kurią reikėjo išmokti. 
Jis parodė sektiną pavyzdį, kokio, supratau, beviltiškai troškau 
siekti. Mano gyvenimas, palyginti su Floriano, atrodė kaip nuo- 
bodi pilka faksimilė, ir jis - kartais net kandžiomis pastabomis — 
padėjo suvokti, kad aš tik gyvalioju, ne gyvenu. 

Ir kažkaip susiderinę šis miestas ir šis vyras pradaužė nema- 

tomą apsauginį kiautą, kuriame slėpiausi. Sukrizenau dėl tokio 
palyginimo, pagalvojau, kad iš tiesų jaučiuosi kaip ką tik išperė- 
tas viščiukas. 

Ir dar - prisipažinau, kad galbūt truputėlį jį įsimylėjau. Kai 
pažvelgiau į laikrodį ir pamačiau, kad jau metas leistis žemyn, 
pasakiau sau — net jei daugiau niekada nebepamatyčiau Flo- 
riano, jis man sugrąžino gyvenimą. Šiąnakt atšvęsiu savo atgi- 
mimą nebebijodama rytojaus. 


=D 


— Oho! - Kai pasirodžiau vestibiulyje, Florianas pažvelgė į 
mane akivaizdžiai susižavėjęs. - Kaip feniksas iš pelenų. 

Užuot raudonavusi ir kuklinusis priimti komplimentą, šiltai 
jam nusišypsojau. 

— Ačiū už suknelę. Tu buvai teisus, ji tikrai man tinka. 

— Maja, tu atrodai tiesiog stulbinamai ir, patikėk manimi, — 
kalbėjo jis, paėmęs mane už parankės, kai išėjome laukan, - aš 
tik paryškinau tai, ką buvai taip nusistačiusi slėpti. - Stovėdamas 
ant laiptų jis žvilgtelėjo į mane. - Einam? 

— Einam. 

Pasikvietėme taksi, ir Elorianas paprašė vežti į rajoną, vadi- 
namą Lapa, - jis man pasakė, kad tai viena iš senųjų miesto da- 
lių, kur lankosi bohema. 

— Vienai čia nesaugu, prisimink tai, - įspėjo mane Florianas, 
kai išlipome akmenimis grįstoje gatvėje su senais plytų pastatais 
abipus. - Bet šįvakar tu turi mane, kad apginčiau, - tarė jis, o aš 
laikiausi į jį įsikibusi, neįprastais kulniukais atsargiai žengdama 
per nelygų grindinį. 

Lauke prie kavinių buvo pilna valgančių ir geriančių žmo- 

nių, bet mes išsukom iš pagrindinės gatvės, ir galų gale jis nusi- 
vedė mane laiptais į rūsį. 

— Čia seniausias Rio sambos klubas. Turistų nebūna, vien 
tiktai cariocas, kurie nori pašokti grojant geriausiai sambos mu- 
zikai šiame mieste. 

Padavėja nusišypsojo jam, pabučiavo į abu skruostus, tada 
nuvedė į skyrelį kampe su apšiurusiais odiniais baldais. Padavė- 
jai pasiūlius valgiaraštį, jis užsakė du alaus, pareiškęs, kad vynas 
čia neįmanomas gerti. 

— Būk geras, Florianai, šįvakar moku aš, - tariau pažvel- 
gusi į šokių aikštelę, kur jau susirinkę muzikantai derino ins- 
trumentus. 

— Ačiū, - maloniai nusišypsojo jis sutikdamas. - Beje, Maja, 
jeigu norėsi ką pasakyti, tai sakyk per artimiausią valandą. Vė- 
liau nei tu, nei aš nebeišgirsim nė Žodžio. 

Užsisakius firminį klubo patiekalą, kaip patarė Elorianas, 
buvo atnešta alaus, ir jis kilstelėjo savo butelį į manąjį. 

— Maja, man buvo vienas malonumas leisti laiką su tavimi. 
Gaila, kad teks tai nutraukti, kai rytoj išskrisiu į Paryžių. 

— Ir aš noriu tau padėkoti. Tu buvai nuostabus man, Floria- 
nai, tikrai. 

— Tai sutiksi versti dar vieną mano knygą? - pajuokavo jis. 

— Aš įsižeisiu, jei nepasiūlysi. Tiesa, - pasakiau, kai buvo at- 
nešta pupų troškinio, - Jara paliko žinią, man tai pasakė viešbu- 
tyje, kai šiandien grįžau. Senjora Beatrisė nori su manimi pasi- 
matyti rytoj rytą, - pareiškiau kuo atsainiausiai. 

— Tikrai? - paklausė Florianas prieš imdamas naują kąsnį. - 
Ir kaip dėl to jautiesi? 

— Sakei man, kad šiandien reikia linksmintis, - priminiau 
žaismingai. - Tad aš ir nepagalvojau, kaip jaučiuosi. 

— Gerai. Bet kaip gaila, kad nebūsiu ten su tavimi. Ir net ne- 

padėsiu kaip vairuotojas. Per kelias praėjusias dienas nemažai 
pasivažinėjom, džiaugiuosi, kad buvai mano keleivė. Ar pažadi 
papasakoti, ką sužinosi? 

— Būtinai, parašysiu tau elektroninį laišką. 

Staiga tarp mudviejų atsirado įtampa, ir abu nutilome baig- 
dami valgyti gardų troškinį. Florianas dėmesingos padavėjos pa- 
prašė dar alaus, o aš susilaikiau, pasirinkau „neįmanomą gerti“ 
vyną. Orkestras ėmė tyliai groti jausmingą kalnų melodiją, ir dvi 
poros išėjo į aikštelę. Kai jie ėmė šokti, sutelkiau į juos visą dė- 
mesį, jų atsargūs judesiai atspindėjo neįprastą įtampą tarp mūsų 
su Elorianu. 

— Tai ką, - pasakiau, kai į aikštelę išėjo daugiau porų, - ar 
pamokysi mane šokti sambą? 

Ištiesiau jam ranką per stalelį, ir jis linktelėjo. Nieko nesakę 
pakilom ir prisidėjom prie šokančiųjų. 

Viena ranka apkabinęs per liemenį, kitos pirštais suėmęs 
mano pirštus, jis sušnibždėjo į ausį: 

— Tik jausk, kaip per tave liejasi ritmas, Maja, to tereikia. 

Aš jo paklausiau, ir ritmas ėmė pulsuoti mano kūnu. Klu- 
bai ėmė siūbuoti kartu su Floriano, ėmė judėti kojos, manosios 
iš pradžių nevikriai, kol stebėjau jo ir aplinkinių šokėjų kojas. 
Bet greitai užvaldė kažkoks instinktas ir aš atsipalaidavau, leidau 
savo kūnui pagal ritmą judėti kartu su jo kūnu. 

Negaliu pasakyti, kiek laiko tą vakarą mudu šokom. Kai 
aikštelėje prisirinko daug šokėjų, pajutau, kad visi tapom vie- 
niu, visi judėjom kaip vieningas būrys žmonių, tiesiog džiu- 
giai švenčiančių, kad yra gyvi. Esu tikra, profesionalui iš šalies 
mano samba atrodytų mėgėjiška ir netobula, bet pirmą kartą 
gyvenime buvo nesvarbu, ką mano kiti. Florianas mane ve- 
džiojo ir suko, laikė priglaudęs, o aš garsiai juokiausi apimta 
pakilios nuotaikos. 

Pagaliau, kai abu gerai suprakaitavom, jis išvedė mane iš 
šokių aikštelės, paėmė vandens nuo mūsų stalelio ir nutempė 
mane laiptais aukštyn į gatvę įkvėpti gryno oro, - bet tuoj pat jį 
užteršė prisidegęs cigaretę. 

— Meu Deus, Maja! Kaip pradedančiai tai buvo neįtikima! 
Tu tikra carioca. 

— Šį vakarą taip jaučiuosi tavo dėka. — Ištiesiau pirštus pa- 
imti jo cigaretės ir patraukiau dūmo, jaučiau, kaip jis mane stebi. 

— Ar žinai, kokia tu graži šią akimirką? - tyliai tarė jis. - Kur 
kas gražesnė už savo prosenelę. Šįvakar tu liepsnoji iš vidaus. 

— Taip, - atsakiau, - tavo dėka, Florianai. 

— Maja, aš nieko nepadariau. Tai tu nusprendei vėl gyventi. 

Staiga apkabinęs jis prisitraukė mane ir nespėjau nė susigau- 
dyti, o jis jau bučiavo. Atsakiau taip pat karštai. 

— Labai prašau, - sušnibždėjo jis, kai atsiplėšėm vienas nuo 
kito atgauti kvapo, - važiuokim pas mane nakčiai. 


D 


Mes išvažiavom iš klubo, ir vos užlipus laiptais į jo butą jis 
nusmaukė man nuo pečių suknelę ir paėmė ten pat siaurame 
prieškambaryje ausyse tebeskambant kalnų melodijoms. Paskui 
atsigulėm į lovą ir vėl mylėjomės, šį kartą lėčiau, bet taip pat 
aistringai. 

Vėliau jis pasirėmė alkūne ir pažvelgė jau pažįstamu įdėmiu 
žvilgsniu. 

— Kaip tu pasikeitei, - tarė jis. - Kai susipažinom, pripaži- 
nau, kad tu graži, kaip būtų atrodę kiekvienam vyrui, bet buvai 
tokia uždara, tokia įsitempusi. O kai žiūriu į tave dabar, - kal- 
bėjo jis bučiuodamas duobutę po kaklu ir glamonėdamas krū- 

tis, — tu esi... vienas džiaugsmas. Šitiek mėnesių nekantravau 
nesulaukdamas, kada skrisiu į Paryžių, o šiąnakt, kai liko kelios 
valandos iki kelionės, labiausiai noriu pasilikti čia su tavimi. 
Maja, aš tave dievinu. - Jis staiga atsidūrė viršuje, mūsų nuogi 
kūnai susiglaudė ir žvelgdamas į mane Florianas paragino: — 
Skrisk su manimi į Paryžių. 

— Florianai, šiąnakt mudviejų naktis, - sušnibždėjau. - Tai 
tu mane išmokei mėgautis kiekviena dabarties akimirka. Bet 
pats žinai, negaliu. 

— Na, ne rytoj, bet būk gera, kai pasikalbėsi su senąja ponia, 
sėsk į lėktuvą ir atskrisk pas mane. Kartu praleistume nuostabią 
savaitę. Akimirką laike, - įkalbinėjo jis. 

Neatsakiau jam, tada net nenorėjau galvoti apie rytdieną. 
Pagaliau jis užmigo šalia, ir aš žvelgiau į jį, užlietą pro langą 
šviečiančios mėnesienos. Ištiesiau ranką ir švelniai paliečiau jo 
skruostą. 

— Ačiū tau, - sušnibždėjau. - Ačiū. 

Net keista - nors daugiau kaip keturiolika metų su niekuo ne- 
miegojau vienoje lovoje, nė nesukrutėjau, kol pajutau, kad man 
švelniai judina petį, ir atsimerkusi pamačiau į mane žiūrintį Flo- 
rianą, jau apsirengusį. 

— Atnešiau tau kavos, - tarė jis rodydamas puodelį, stovintį 
ant stalelio prie lovos. 

— Ačiū, - atsakiau mieguista. - Kiek valandų? 

— Pusė devynių, Maja, man jau reikia važiuoti į oro uostą. 
Lėktuvas į Paryžių po trijų valandų. 

— O man reikia bėgti į viešbutį persirengti, - tariau ketin- 
dama tuoj pat lipti iš lovos. - Dešimtą turiu būti vienuolyne. 

Florianas sulaikė mane uždėdamas ranką ant peties. 

— Klausyk, aš nežinau, kokie bus tavo planai, kai pasimatysi 
su Beatrise, bet pakartosiu, ką sakiau vakar. Atvyk į Paryžių, 
guerida. Man būtų taip gera, jei būtum su manimi. Pažadėk, kad 
apie tai pagalvosi. 

— Taip, - sutikau. - Pažadu, kad pagalvosiu. 

— Gerai. - Florianas pasitrynė nosį, jo lūpose pasirodė iro- 
niška šypsena. - Nesinori to sakyti, bet negaliu atsikratyti jausmo, 
kad šiame mūsų pokalbyje girdėti šiek tiek Belės ir Lorano. Ma- 
nykim, kad mums baigsis laimingiau negu jiems. - Jis ištiesė 
ranką ir nubraukė atsiskyrusią plaukų sruogą man nuo kaktos, 

paskui pasilenkęs švelniai ją pabučiavo. - A bientėt ir sėkmės šį 
rytą. Dabar jau tikrai turiu eiti. 

— Laimingos kelionės, - palinkėjau žvelgdama, kaip jis eina 
prie durų. 

— Ačiū. Išeidama tik užtrenk duris. Po poros dienų grįš Pet- 
ra. Sudie, guerida. 

Po kelių sekundžių išgirdau spragtelint buto duris ir šokau 
rengtis. Išėjusi iš namo, nuskubėjau Ipanemos gatvėmis į savo 
viešbutį. Žengiau per vestibiulį iškelta galva, paprašiau rakto ne- 
paisydama registratorės žvilgsnių į mano netvarkingą išvaizdą 
ir paklausiau, ar Pjetras galės po dvidešimties minučių nuvežti 
į vienuolyną. 

Viršuje savo kambaryje skubiai nusiprausiau po dušu, dar 
nelabai norėdama nuplauti Floriano kvapo nuo savo kūno, greit 
apsirengiau deramiau ir po penkiolikos minučių vėl buvau vesti- 
biulyje. Pamačiau už durų laukiantį Pjetrą, jis nusišypsojo man, 
kai sėdau į automobilį. 

— Senjorita DAplesjė, kaip laikotės? Kelias dienas jūsų ne- 
mačiau. Mes važiuosim į vienuolyno ligoninę, taip? - pasitiks- 
lino jis. 

— Taip, - atsakiau mums jau važiuojant, dar nespėjusi su- 
sikaupti, sutvarkyti sujauktų minčių prieš laukiantį susitikimą. 

Mums atvažiavus Jara nervindamasi jau laukė kieme. 

— Sveika, senjorita Maja. Ačiū, kad atvažiavot. 

— Ačiū, kad pasirūpinot dėl susitikimo. 

— Tiesą sakant, aš čia niekuo dėta. Senjora Beatrisė nera- 
ginama paprašė su jumis susisiekti. Ji žino, kad turi nebedaug 
laiko. Ar pasirengusi? - paklausė Jara, ir jos akyse įžvelgiau pa- 
lankumą. 

Atsakiau, kad pasirengusi, ir ji nusivedė mane plačiais tam- 
siais koridoriais į sparną, kur buvo ligoninė. Kai ji stumtelėjo 

dvivėres duris ir įėjome, užuodžiau dezinfekavimo priemonių 
kvapą, sumišusį su kitu nenusakomu kvapu, regis, persmelkusiu 
visas ligonines, kuriose esu lankiusis. Paskutinį kartą - kai pa- 
gimdžiau savo sūnelį. 

— Senjora Beatrisė čia, — Jara parodė duris koridoriaus 
gale. - Aš tik užeisiu pažiūrėti, ar ji pasirengusi. 

Atsisėdau ant suolo koridoriuje galvodama: nesvarbu, ką 
šiandien pasakys Beatrisė, manęs tai nenuliūdins. Praeitis yra 
praeitis, o nuo vakar aš pagaliau ėmiau gyventi ateitimi. 

Beatrisės palatos durys atsidarė ir Jara pamojo man įeiti. 

— Šįryt ji labai žvali. Pasakė slaugytojai, kad nenori jokių 
vaistų, kol nepasikalbės su jumis, nes protas turįs būti aiškus. Jūs 
turit maždaug valandą, o paskui skausmas jai bus nepakeliamas. 

Jara įvedė mane į palatą - ten buvo šviesu, erdvu, už lango 
gražus kalnų vaizdas ir jūra apačioje. Beatrisės lova buvo tokia 
kaip visose ligoninėse, bet visa kita panėšėjo į paprastą miegamąjį. 

— Labas rytas, Maja. 

Sėdinti krėsle prie lango Beatrisė mane pasveikino stebina- 
mai šiltai. 

— Ačiū, kad atvažiavai manęs aplankyti. Sėskis, - parodė ji 
medinę kėdę priešais. - Jara, dabar jau gali mus palikti. 

— "Taip, senjora. Paspauskit skambutį, jei ko prireiks, — tarė 
Jara išeidama iš palatos. 

Kol ponia ir tarnaitė kalbėjosi, pasinaudojau proga įdėmiai 
pažvelgti į Beatrisę. Ir dėl to, ką apie ją buvo pasakojusi Jara, 
stengiausi žiūrėti į ją naujai. Iš išvaizdos ji tikrai nebuvo panaši 
į Izabelę, savo motiną, - šviesesnės odos, europietiškesnių, tėvo, 
bruožų. Taip pat tik dabar pastebėjau jos gyvas žalias akis, di- 
džiules išsekusiame veide. 

— Visų pirma noriu atsiprašyti tavęs, Maja. Kai pamačiau 
įeinančią į mano sodą, atrodei lygiai taip kaip mano motina, ir 

tai mane sukrėtė. Be to, tas kaklo papuošalas... aš, kaip ir Jara, 
bematant jį atpažinau. Jį man paliko mano motina Izabelė, o aš 
perleidau jį savo dukteriai per aštuonioliktąjį jos gimtadienį. — 
Beatrisės akis staiga aptemdė skausmas - tik nežinojau, kokia 
mintis ar jausmas jį sukėlė. - Atleisk, Maja, bet man prireikė 
laiko nuspręsti, kas būtų geriausia, kai taip nelauktai atkeliavai, 
o aš jau greit... iškeliausiu. 

— Senjora Beatrise, kaip jau esu sakiusi, aš čia ne dėl pinigų 
ar palikimo, ar... 

Beatrisė ištiesė virpančią ranką, kad mane nutildytų. 

— Visų pirma, vadink mane tik vardu. Deja, manau, jau kiek 
per vėlu vadinti senele, tiesa? O antra, nors tavo apsilankymui 
pasirinktas laikas atrodė labai jau patogus, kad būtų sutapimas, 
dėl to pernelyg nesijaudinau. Šiais laikais, jei būtina, galima at- 
likti testus ir įrodyti genetinį ryšį. Be to, tavo kilmė švieste švie- 
čia iš kiekvieno bruožo. Ne, - atsiduso ji, - aš dvejojau dėl kitko. 

— Ir dėl ko gi? 

— Maja, kiekvienas vaikas, kuris yra įvaikintas arba netenka 
tėvų mažas, gali užkelti savo biologinį kūrėją ant pjedestalo. 
Žinau, taip buvo man su motina. Vaizduotėje Izabelė tapo Ma- 
dona, tobula moterimi. Nors, esu tikra, realiame gyvenime ji tu- 
rėjo daug trūkumų, kaip ir mes visi, - prisipažino Beatrisė. 

— Taip, manau, jūs teisi. 

Ji kiek patylėjo, mąsliai žvelgdama man į veidą. 

— Taigi, kai pamačiau tavo visai suprantamą troškimą suži- 
noti apie savo motiną ir priežastis, dėl kurių ji atidavė tave įvai- 
kinti, supratau, kad negalėsiu tau meluoti, jei sutiksiu atsakyti 
į klausimus. O jei pasakysiu tau tiesą, deja, gerokai apgriausiu 
paveikslą, kuris tau savaime susikūrė. 

— Jau imu suprasti, kokia tai jums buvo dilema, - pasakiau 
mėgindama ją nuraminti. - Bet galbūt turėčiau pasakyti, kad, 

kol buvo gyvas mano įtėvis, retai pagalvodavau, kas mano tik- 
roji motina. Arba tėvas, tiesą sakant. Aš augau labai laiminga. 
Dievinau savo tėtį, o prie Marinos, užauginusios mane ir seseris, 
buvau labai prisirišusi. Ir tebesu, - pridūriau. 

— Na, manau, tai kiek nors padės, - pritarė Beatrisė. - Ap- 
gailestauju, bet istorija, atvedusi iki tavo įvaikinimo, nelabai 
graži. Baisu, kai motina prisipažįsta, kad iš visų jėgų stengėsi 
pamėgti savo vaiką, - labai liūdna, bet man taip ir buvo su tavo 
motina Kristina. Atleisk, Maja, visų mažiausiai norėčiau ir to- 
liau kelti tau skausmą. Akivaizdžiai esi protinga moteris, ir būtų 
neteisinga, jei kalbėčiau tau banalybes ir meluočiau. Esu tikra, 
kiaurai tai permatytum. Bet turi prisiminti - kaip tėvai negali 
pasirinkti vaikų, taip ir vaikai negali pasirinkti tėvų. 

Suprasdama, ką Beatrisė mėgina pasakyti, kelias akimirkas 
dvejojau, kad gal bus geriausia, jei galų gale nesužinosiu. Bet ši- 
taip toli atkeliavau, ir gal dėl pačios Beatrisės jai turėtų būti leista 
paaiškinti. Giliai įkvėpiau. 

— Kodėl nepasakojat man apie Kristiną? - tyliai paklausiau. 

Beatrisė suprato, kad aš apsisprendžiau. 

— Labai gerai, Jara sakė, kad jau papasakojo apie mano gyve- 
nimą, tad būsi girdėjusi - mūsų su vyru, tavo seneliu, santuoka 
buvo labai laiminga. Ir geriausia buvo tada, kai sužinojau, kad 
vėl laukiuosi. Mūsų pirmasis sūnelis mirė kelios savaitės po gi- 
mimo, tad kai pagaliau po kelerių metų pagimdžiau Kristiną, ji 
buvo mums dar brangesnė. 

Giliai įkvėpiau, mano mintys akimirksniu nuskriejo į savo 
prarastą sūnų. 

— Po tokių savo vaikystės išgyvenimų, - tęsė Beatrisė, - aš 
buvau pasiryžusi užtikrinti, kad mano vaikas bus auginamas su 
didžiausia mano ir jos tėvo meile. Bet pasakysiu tiesiai, Maja, 
Kristina buvo sunkus vaikas nuo pat gimimo. Retai kada išmie- 

godavo naktį, o kai pradėjo vaikščioti, jai užeidavo staigūs pyk- 
čio priepuoliai ir tęsdavosi ištisas valandas nė kiek nesilpdami. 
Kai ėmė lankyti mokyklą, nuolat patekdavo į bėdą, mokytojai 
siųsdavo mums laiškus, kad iki ašarų skriaudė vieną ar kitą mer- 
gaitę. Baisu taip sakyti, - Beatrisės balsas suvirpėjo nuo skau- 
džių prisiminimų, - bet Kristina, regis, neturėjo kaltės jausmo, 
jos negraužė sąžinė įskaudinus kitus. - Ji pažvelgė į mane kupi- 
nomis kančios akimis. - Maja, mano brangioji, pasakyk, jei nori, 
kad liaučiausi. 

— Ne, pasakokit, - paraginau visa sustingusi. 

— Be abejo, paauglystės metais buvo visų blogiausia. Mes 
su jos tėvu puolėme į neviltį, nes jai nebuvo jokių autoritetų, ji 
nieko negerbė - nei mūsų, nei ko nors kito, turinčio su ja rei- 
kalų. Ir kaip tragiška, kad ji buvo nepaprastai protinga, mokyto- 
jai nuolatos mums tai primindavo. Kai dar buvo jaunesnė, buvo 
patikrintas jos intelekto koeficientas, ir jis buvo didesnis už vi- 
dutinį. Pastaruoju metu psichikos ligos tiriamos nuodugniau, aš 
esu skaičiusi straipsnių apie Aspergerio sindromą. Ar girdėjai 
apie tokį? - paklausė ji. 

— Taip, girdėjau. 

— Na, atrodo, tokio ligonio intelektas beveik visada aukš- 
tas ir kartu jis turi mažai jautrumo ar empatijos kitiems. Štai 
taip atrodo geriausia apibūdinti tavo motiną. Luena, Jaros mo- 
tina, man vis sakydavo, kad Kristina jai primena mano senelę 
Luizą, - aš jos beveik neprisimenu. Ji mirė, kai man buvo dveji, 
tuo pat metu kaip ir mano motina. 

— Taip, Jara man sakė. 

— Tad ar tai buvo įgimta, ar, kaip dabar vadinama, sind- 
romas, — O gal ir viena, ir kita, - Kristinos asmenybė buvo tokia, 
kad su ja buvo beveik neįmanoma bendrauti. Nė vienas iš dau- 
gelio specialistų, į kuriuos kreipėmės, negalėjo pasiūlyti jokio 

sprendimo, - liūdnai palingavo galvą Beatrisė. - Kai jai suėjo 
šešiolika, ėmė nebegrįžti namo, dažnai lankydavosi prastuose 
miesto baruose ir pateko į blogą draugiją. O tai, kaip gali įsi- 
vaizduoti, - ypač prieš trisdešimt penkerius metus, - Rio buvo 
nepaprastai pavojinga. Ne kartą ją parvežė namo policija, girtą 
ir susitaršiusią. Jie pagrasino patraukti baudžiamojon atsakomy- 
bėn už girtavimą nesulaukus pilnametystės, ir tai kuriam laikui 
ją apramino. Bet paskui sužinojom, kad ji nelanko mokyklos, 
susitikinėja su draugais - daugelis jų gyveno favelose - ir ten su 
jais leidžia laiką. 

Beatrisė nutilo ir pro langą pažvelgė į tolimus kalnus, tada 
nukreipė žvilgsnį vėl į mane. 

— Galų gale mokyklai nebeliko ką daryti, ir Kristina buvo 
pašalinta. Ją nutvėrė su buteliu romo mokyklinėje kuprinėje, 
vaišino juo kitas mergaites. Paskui jos visos atėjo į popietines 
pamokas įkaušusios. Mudu su jos tėvu nusamdėme privatų mo- 
kytoją, kad ji bent išlaikytų egzaminus ir galėtume geriau matyti, 
ką veikia. Kartais, kai verždavosi išeiti nakčiai, net griebdavomės 
to, kad užrakindavome kambaryje, bet jos įsiūtis tada sukeldavo 
katastrofą. Be to, ji visada rasdavo būdą pabėgti. Buvo visiškai 
nesuvaldoma. Mieloji, gal paduotum vandens nuo stalelio prie 
lovos? Nuo kalbėjimo visai perdžiūvo burna. 

— Tuoj, - pasakiau, eidama atnešti plastikinio puodelio su 
šiaudeliu, ir padaviau. 

Jai pamėginus nulaikyti puodelį pamačiau, kad rankos per 
daug dreba, todėl padaviau į lūpas šiaudelį ir palaikiau puodelį, 
kol atsigėrė. 

— Ačiū, - pasakė ji, o žalios jos akys sielvartingai žvelgė į 
mane. - Ar tikrai ištversi išgirdusi dar daugiau, Maja? 

— Taip, - atsakiau, padėjau puodelį ir grįžau į savo vietą. 

— Na, vieną dieną aptikau, kad iš mano brangenybių dėžu- 

tės dingo motinos smaragdai - vėrinys ir auskarai, kuriuos jos 
tėvai buvo padovanoję per aštuonioliktąjį gimtadienį, jie buvo 
labai vertingi. Daugiau niekas nebuvo paimta, todėl nepanašu, 
kad namuose būtų apsilankę plėšikai. Tuo metu Kristina beveik 
visą laiką leisdavo faveloje - mudu su jos tėvu padarėm išvadą, 
kad čia bus įsivėlęs koks nors vyras, - be to, ėmiau pastebėti, kad 
jos akys nuolat kaip stiklinės, išsiplėtusiais vyzdžiais. Pasitariau 
su draugu gydytoju, ir jis pasakė, kad Kristina tikriausiai vartoja 
narkotikus. — Beatrisė tai prisiminusi net sudrebėjo. - Žinoma, 
kai jis man pasakė, kiek tos medžiagos kainuoja, paaiškėjo, ir 
kodėl dingo smaragdai. Mes manėm, ji pardavė juos, kad su- 
mokėtų už narkotikus. Tuo metu mudu su jos tėvu buvom be- 
veik priėję iki skyrybų. Evandrui to jau buvo per daug, ir kažką 
teko aukoti. Kristinai prieš porą mėnesių buvo suėję aštuonio- 
lika - aiškiai prisimenu, kaip per gimtadienį padovanojau savo 
motinos mėnulio akmenį, ir jos veidas apniuko, nes žinojo, kad 
papuošalas nebrangus. Tai, - tarė Beatrisė, tik dabar apsiašaro- 
jusi, - turbūt buvo labiausiai slegiantis dalykas iš visų jos da- 
romų baisybių. Man tai buvo brangiausias turtas, nes mano tė- 
vas kadaise padovanojo jį motinai, o vėliau, kai ji mirė, perdavė 
man. Aš padovanojau jį savo dukteriai, o ji tik skaičiavo, kiek 
realų gaus už jį komiso parduotuvėje, kad turėtų lėšų savo įpro- 
čiui tenkinti. Atleisk man, Maja, mieloji, - tarė ji grabinėdama 
nosinės chalato kišenėje. 

— Beatrise, tik neatsiprašinėkit. Aš suprantu, kaip jums 
liūdna man tai pasakoti. Bet pasakokit ir prisiminkit, kad kalbat 
apie man visai nepažįstamą žmogų, ir nesvarbu, koks jis - geras 
ar blogas. Aš negaliu jausti jai meilės, nes jos visai nepažino- 
jau, - švelniai guodžiau ją. 

— Na, dabar pasakysiu, kad mudu su vyru nebeturėjom ką 
daryti ir įspėjom Kristiną - jeigu ji nesiliaus vartojusi narko- 

tikų ir apvaginėjusi mus, nebeturėsim kito pasirinkimo, kaip tik 
paprašyti ją išeiti iš namų. Kartu pasiūlėm pagalbą ir paramą, 
kokių reikės, jei tik ji pasistengtų sau padėti. Bet tuo metu ji jau 
buvo narkomanė, o jos gyvenimas buvo kitur - kalnuose su fa- 
velos draugais. Tad pagaliau sudėjome Kristinos daiktus į laga- 
miną ir paprašėme išeiti iš mūsų namų. 

— Beatrise, aš labai apgailestauju. Tai jums turėjo būti ne- 
įsivaizduojamai sunku, - pasakiau palinkusi prie jos ir užjaus- 
dama spustelėjau ranką. 

— Buvo sunku, - pripažino ji giliai atsidusdama. - Mes lei- 
dome jai suprasti, kad, jei kada panorės pas mus grįžti ir pamė- 
gins atsikratyti savo priklausomybės, mes ją priimsim išskėsto- 
mis rankomis. Prisimenu, kaip ji nulipo laiptais su lagaminu, o 
aš stovėjau prie lauko durų. Ji praėjo tiesiai pro mane, paskui 
vos sekundei grįžtelėjo. Neapykanta jos akyse tą akimirką mane 
persekioja ligi šiol. Ir, - Beatrisė dabar jau nebesitvardydama 
verkė, - labai gaila, bet tai buvo paskutinis kartas, kai mačiau 
savo dukterį. 

Kurį laiką sėdėjome tylomis, paskendusios mintyse. Buvau 
pasižadėjusi, kad, nors ir ką Beatrisė sakytų, manęs tai neprislėgs, 
bet buvo nepakeliama išgirdus ką tik papasakotą istoriją. Juk 
mano gyslomis teka Kristinos kraujas. Ar ir aš turiu ydų kaip ji? 

— Maja, žinau, apie ką galvoji, - staiga tarė Beatrisė, kai nu- 
sišluosčiusi akis vėl žvelgė į mane. - Užtikrinu tave, kad iš to, ką 
matau ir ką Jara man sakė, tavo būdas anaiptol ne toks, koks tavo 
motinos. Sakoma, kad genai peršoka praleisdami kartas, ir tu iš 
tiesų esi gyvas mano motinos Izabelės paveikslas. Iš to, ką visi 
man apie ją sakė, atrodo, kad tavo asmenybė panaši į jos. 

Buvo matyti, kad Beatrisė stengiasi būti maloni. Bet iš tiesų 
nuo pat pradžių, kai tik išgirdau apie savo prosenelę ir pamačiau, 
kokios mes panašios iš išvaizdos, tikrai supratau ją ir užjaučiau. 

Vis dėlto tai nekeičia fakto, kad mane pagimdžiusi moteris buvo 
tokia, kokia buvo. 

— Bet jei jūs Kristinos daugiau nematėt, iš kur žinot, kad ji 
pagimdė mane? - paklausiau iš paskutiniųjų griebdamasi vilties 
šiaudo, tikėdamasi, kad čia gal kokia klaida ir aš ar mano motina 
vis dėlto nesam giminingos šiai šeimai. 

— Nebūčiau žinojusi, mieloji, jei ne mano draugė, kuri tuo 
metu dirbo savanore vienoje iš Rio našlaičių prieglaudų. Dau- 
guma kūdikių ten patekdavo iš favelų, o mano draugė kaip tik 
ten dirbo, kai Kristina buvo tave pagimdžiusi. Ji nepasisakė 
savo vardo, tiesiog paliko kūdikį ir pabėgo, kaip daugelis tokių 
motinų. Mano draugei prireikė kelių dienų, kol jai paaiškėjo, iš 
kur pažįsta Kristiną, - toji buvo labai sulysusi ir netekusi kelių 
dantų. - Beatrisės balsas sugergždė nuo užplūdusių jausmų. — 
Bet galų gale ji prisiminė. Atėjo manęs aplankyti ir pasakyti, kad 
tave paliko su mėnulio akmens papuošalu, ir kai papasakojo, 
kaip jis atrodo, supratau, kad tai tas pats, kurį padovanojau savo 
dukteriai. Tuoj pat su Evandru nuvažiavom į prieglaudą tavęs 
pareikalauti ir pasiimti namo, kad su tavo seneliu galėtume rū- 
pintis kaip savo vaiku. Bet, nors dar nebuvo praėjusi nė savaitė 
nuo tavo gimimo, tavęs jau nebebuvo. Mano draugė labai nu- 
stebo, nes, kaip ji sakė, tuo metu prieglaudoje buvo gana daug 
naujagimių. Dažnai, kad kūdikis būtų įvaikintas, prireikdavo 
daugelio savaičių, - jei iš viso jį įvaikindavo. Galbūt taip nutiko 
dėl to, kad tu buvai graži mergytė, mano mieloji, - nusišypsojo 
Beatrisė. 

— Vadinasi, - ištariau virpančiu balsu, žinodama, kad turiu 
paklausti to, kas labai rūpi, - jūsų draugė matė mano įtėvį? 

— Taip, - patvirtino Beatrisė, - ir tą moterį, kuri buvo atėjusi 
su juo tavęs pasiimti. Mano draugė užtikrino, kad jie abu atrodė 
labai malonūs. Savaime aišku, mes su Evandru labai prašėm pa- 

sakyti, kur tave išsivežė, bet mano draugė buvo tik savanorė ir 
tokios informacijos negalėjo suteikti. 

— Suprantu. 

— Tačiau vieną dalyką ji mums galėjo duoti, Maja. Tame stal- 
čiuje, - Beatrisė parodė kur, - rasi voką. Prieglaudoje buvo ve- 
dama apskaita ir fotografuojamas kiekvienas į ją patekęs vaikas. 
Kai tave pasiėmė ir tavo bylą uždarė, mano draugė paprašė prie- 
glaudos direktorės, kad ją atiduotų man atminimui. Tad pažvelk 
į save. 

Nuėjau prie stalčiaus ir išėmiau voką. Ištraukusi nuotrauką, 
pamačiau neryškų nespalvotą kūdikio atvaizdą - su kupeta tam- 
sių plaukų ir didžiulėmis išsigandusiomis akimis. Buvau mačiusi 
daug savo mažos nuotraukų - kaip patenkinta guliu Marinai ant 
rankų arba kaip atsargiai mane laiko tėtis Atlantas, ir, be jokios 
abejonės, supratau, kad šioje nuotraukoje aš. 

— Tad jūs taip ir nesužinojot, kas mane įvaikino? - paklau- 
siau Beatrisės. 

— Ne. Nors, tikiuosi, gali įsivaizduoti, kaip mes stengėmės. 
Paaiškinome direktorei, kad esam tavo seneliai ir ketinam tave 
įsivaikinti ir auginti kaip savo dukterį. Ji paklausė, kokių turime 
įrodymų, kad tu mūsų anūkė. Deja, jų nebuvo, - kalbėjo giliai 
atsidususi Beatrisė, - nes tavo dokumentuose nebuvo motinos 
vardo. Net kai parodžiau jai savo nuotrauką su mėnulio akme- 
niu ant kaklo, ji pasakė, kad teisiškai tai nėra joks įrodymas. Aš 
prašiau jos - ne, maldavau, - kad bent leistų per ją susisiekti su 
tave pasiėmusia šeima. Ji atsisakė, mat jau anksčiau buvę įro- 
dyta, kad suvesti senosios šeimos narius su naujosios tiesiog 
pražūtinga. Jos nuostata buvo tvirta, nepalaužiama. Mano mie- 
loji, - dūsavo ji, - nors ir kiek dėjome pastangų, mes atsidū- 
rėme aklavietėje. 

— Ačiū už pastangas, - sušnibždėjau. 

— Maja, turi patikėti manimi - jei tavo įtėvis nebūtų atvykęs 
taip greitai, mūsų abiejų gyvenimas būtų buvęs visai kitoks. 

Įdėjau nuotrauką į voką tik tam, kad turėčiau į ką susitelkti. 
Atsistojusi pasukau padėti atgal į stalčių. 

— Ne, mano mieloji, pasilaikyk ją sau. Man jos nebereikia. 
Aš turiu savo tikrą, gyvą, kvėpuojančią anūkę, stovinčią priešais 
mane. 

Pamačiau, kaip Beatrisės veidą iškreipė skausmas, ir supra- 
tau, kad mano laikas baigiasi. 

— Tai jūs taip ir nesužinojot, kas buvo mano tikrasis tėvas? — 
dar paklausiau. 

— Ne. 

— O Kristina? Ar žinot, kas jai nutiko? 

— Labai gaila, kaip jau sakiau, daugiau iš jos nesulaukėme 
jokių žinių. Tad, deja, net negaliu tau pasakyti, ar ji gyva, ar 
mirusi. Palikusi tave našlaičių prieglaudoje, ji tiesiog dingo be 
pėdsako. Kaip ir daugelis Rio tais laikais, - atsiduso Beatrisė. — 
Galbūt, jei norėsi toliau ieškoti, tau geriau pasiseks. Šiais laikais, 
žinau, valdžios žmonės labiau padeda tiems, kurie ieško seniai 
prarastų tėvų. Nuojauta man sako, - jei motinos tikrai turi tą 
jausmą, - kad Kristina mirusi. Tiems, kurių gyvenimo pašauki- 
mas yra save sunaikinti, paprastai pavyksta. Vis dėlto man širdis 
plyšta apie ją pagalvojus. 

— Žinoma, kaipgi kitaip, - švelniai pasakiau puikiai žino- 
dama, koks tai jausmas. - Bet, Beatrise, jus turėtų nors kiek pa- 
guosti tai, kad išeidama iš namų ji pasiėmė mėnulio akmenį. O 
paskui perdavė jį man. Jai tikriausiai buvo svarbus ryšys su ju- 
mis, kad ir kas vyko anksčiau ir vėliau. Galbūt labiau nei kas kita 
tai rodo, kad širdies gilumoje ji tikrai jus mylėjo. 

— Galbūt. - Beatrisė lėtai linktelėjo, sausomis jos lūpomis 
šmėstelėjo šypsenos šešėlis. - O dabar, mano mieloji, gal spuste- 

lėtum skambutį slaugytojai? Gaila, teks pasiduoti ir vėl išgerti tų 
baisių piliulių, kurios mane apsvaigina, bet tada bent skausmas 
būna pakeliamas. 

— Tuoj pat. 

Spustelėjau skambučio mygtuką ir pamačiau, kad Beatrisė 
tiesia į mane bejėgę ranką. 

— Maja, būk gera, pasakyk man, kad tai, ką papasakojau, ne- 
kliudys tavo ateičiai, tu to neleisi. Tavo motina ir tėvas galbūt 
nuvylė, bet turi žinoti, kad aš ir tavo senelis niekada nesiliovėme 
apie tave galvoję ir tave mylėję. O kai tu atsiradai, aš pagaliau 
nusiraminsiu. 

Priėjau prie jos ir apkabinau, pirmą kartą laikiau glėbyje 
savo giminės kūną ir kraują. Ir tik norėjau, kad būtų likę daugiau 
laiko mums pabūti kartu. 

— Ačiū, kad leidot susitikti. Aš neradau savo motinos, tačiau 
radau jus. To man užtenka, - švelniai tariau. 

Į palatą įėjo slaugytoja. 

— Maja, ar rytoj dar būsi Rio? - staiga paklausė Beatrisė. 

— Galiu dar pabūti, taip. 

— Tada vėl atvažiuok manęs aplankyti. Pripasakojau tau 
blogų dalykų, bet, jei turėtum laiko, išnaudokim, kiek dar jo 
liko, geriau pažinti viena kitą. Negali įsivaizduoti, kaip aš troš- 
kau sužinoti, kokia tu esi. 

Stebėjau, kaip klusniai Beatrisė išsižioja ir geria slaugytojos 
paduotas piliules. 

— Atvažiuosiu pas jus rytoj tuo pačiu laiku, - pasakiau. 

Jos silpna ranka pamojavo atsisveikinant, ir aš išėjau. 

Sugrįžusi į viešbutį, atsiguliau ant lovos, susiriečiau į kamuo- 
liuką ir greit užmigau. Nubudusi dar pagulėjau galvodama apie 
Beatrisę ir apie tai, ką ji man papasakojo, tikrindamasi savo 
emocinę reakciją į naujai atrastą savimonę. Nelauktai supratau, 
kad nejaučiu didelio skausmo, nors mano senelės papasakota is- 
torija kiekvienam turėtų atrodyti baisi. 

Prisiminiau, kaip stipriai paveikė dar tik vakar faveloje ma- 
tyti vaikai, šokantys, kad išgyventų, ir supratau, kad tai galbūt 
dėl mano ryšio su jais, nors tada to dar nežinojau; dabar buvau 
beveik tikra, kad ir aš gimiau faveloje. Mano motinos veiksmai — 
kad ir kuo motyvuoti tuo metu - be jokios abejonės, mane iš- 
gelbėjo nuo beviltiškos, neužtikrintos ateities. Be to, kad ir kas 
buvo motina ar tėvas, aš suradau tikrą savo senelę ir jai, regis, 
nuoširdžiai rūpiu. 

Pasvarsčiau, ar reikėtų mėginti ieškoti motinos. Ir nuspren- 
džiau - neieškosiu. Iš to, ką Beatrisė papasakojo, buvo akivaizdu, 
kad aš jos gyvenime buvau tik neplanuotas šalutinis biologinis 
produktas ir kaip toks - nepageidaujamas. Vis dėlto šie apmąs- 
tymai neišvengiamai atvedė prie minties, kad ir aš padariau tą 
patį savo vaikui. Tai kaipgi galėčiau griežtai smerkti savo motiną 
ar manyti, kad ji manęs visai nemylėjo, nežinodama visų aplin- 
kybių, dėl kurių ji taip apsisprendė? 


Septynios seserys * Majos istorija 549 


Tačiau dėl to, kas įvyko šiandien, supratau, kad noriu tik 
vieno dalyko, - palikti savo sūnui ką nors, kas paaiškintų, ko- 
dėl tada taip apsisprendžiau. Nebuvo nieko panašaus į mėnulio 
akmenį nei senelių, trokštančių jį įsivaikinti. Jokio pėdsako, ro- 
dančio, iš kur jis kilęs. Kaip sakė Florianas, labai gali būti, kad 
įtėviai nepasakys jam tikrosios gimimo istorijos. Bet jeigu kar- 
tais pasakė ar pasakytų kada nors ateityje ir jis imtų ieškoti, no- 
rėjau užtikrinti, kad turėtų pėdsaką, kuriuo galėtų atsekti. 

Tokį, kokį tėtis Atlantas paliko savo šešioms dukterims. 

Dabar supratau, kodėl tėčio Atlanto koordinatės atvedė 
mane į Orchidėjų namus, o ne į našlaičių prieglaudą. Nors gi- 
miau ne tuose namuose, jis turbūt numanė, kad susirasiu Bea- 
trisę ir susitiksiu su ja - vienintele giminaite iš praeities, kuriai 
rūpėjo manęs ieškoti. | 

Ir vėl ėmiau spėlioti, kodėl tėtis Atlantas buvo Rio tuo metu, 
kai aš gimiau, ir kodėl iš visų įmanomų įsivaikinti kūdikių pasi- 
rinko būtent mane. Beatrisė nieko neužsiminė, kad prie manęs 
būtų buvusi muilo akmens plokštelė, kai motina paliko mane 
našlaičių prieglaudoje. Tad kaip tėtis Atlantas ją gavo? 

Tai buvo dar viena mįslė, kurios, žinojau, niekada neįminsiu. 
Tad nusprendžiau liautis klausinėjusi „kodėl“ ir tiesiog sutikti su 
tuo, kad, savo laimei, turėjau jį - nuostabų auklėtoją ir mylintį 
tėvą, kuris visada buvo šalia, kai man jo reikėjo. Ir privalau įsi- 
kalti į galvą - turiu pasitikėti kitų žmonių gerumu. 

O tai savaime sugrąžino prie Floriano. 

Nejučia pažvelgiau pro langą ir pakėliau akis į dangų. Da- 
bar Florianas jau kažkur virš Atlanto vandenyno. Kaip keista, 
pagalvojau, kad keturiolika metų gyvenau tuščiai, neturėdama 
absoliučiai nieko, apie ką galėčiau mąstyti, - jei ir turėjau, tai 
nenorėjau mąstyti, - o dabar gavau apgalvoti tiek savo jausmų. 
Jausmai Florianui atsirado staiga - išsiskleidė, kaip kietai susi- 

glaudęs rožės pumpuras per vieną naktį stebuklingai išsisklei- 
džia į ryškų žiedą, - ir tie jausmai mane sukrėtė, bet buvo sa- 
vaime suprantami. 

Ilgėjausi jo, tai pripažinau, bet ne dėl kokios greit praeinan- 
čios aistros, o ramiai sutikdama, kad dabar jis - kita mano pusė. 
Ir kažkaip žinojau, kad ir aš esu jo pusė. Užuot beprotiškai puo- 
lusi į neviltį, ramiai priėmiau tai, kas tarp mudviejų prasidėjo, ką 
reikia puoselėti, kad nesuvystų ir nenunyktų. 

Čiupusi nešiojamąjį kompiuterį atsidariau ir, kaip buvau ža- 
dėjusi, parašiau Florianui elektroninį laišką. Kuo glausčiau pa- 
aiškinau jam, ką šį rytą pasakė Beatrisė. Ir kad rytoj vėl važiuo- 
siu pas ją į vienuolyną. 

Užuot dvejojusi kaip paprastai dėl paskutinio sakinio, pa- 
sidaviau nuojautai. Ir neredagavusi spustelėjau „siųsti“. Tada 
išėjau iš viešbučio ir skersai gatvę nuėjau paplaukioti gaiviose 
bangose, dūžtančiose į Ipanemos krantą. 

Kitą rytą Jara laukė manęs ten pat vienuolyno kieme kaip ir aną 
dieną. Tačiau šiandien pasisveikino su linksma šypsena ir dro- 
viai paspaudė ranką. 

— Ačiū jums, senjorita. 

— Už ką gi? - paklausiau. 

— Kad sugrąžinote žiburėlius į senjoros Beatrisės akis. Tegu 
net ir trumpam. Ar gerai jaučiatės dėl to, ką jai teko jums pasa- 
kyti? 

— Atvirai kalbant, Jara, aš to nesitikėjau, bet susidorosiu. 

— Ji nenusipelnė tokios dukters, o jūs nenusipelnėte tokios 
motinos, - įsitempusi sumurmėjo Jara. 


Septynios seserys * Majos istorija 551 


— Manau, mes dažnai nenusipelnom to, ką gaunam. Bet gal 
kada nors ateityje gausim tai, ko nusipelnėm, - pasakiau labiau 
sau, ėmusi sekti jai iš paskos koridoriumi. 

— Senjora Beatrisė guli, bet vis tiek būtinai nori jus pamatyti. 
Įeisim? - paklausė ji manęs. 

— Taip. 

Šiandien įėjom į palatą jau kartu, Jarai nebereikėjo pirma 
pasitikrinti, ar jos ponia pasiruošusi su manimi pasimatyti. Bea- 
trisė, gulinti lovoje, atrodė nežmoniškai sumenkusi, bet jos vei- 
das, kai mane pamatė, nušvito šypsena. 

— Maja. - Ji parodė Jarai pristumti kėdę prie lovos. - Eikš ir 
sėskis. Kaip tu šiandien, mano mieloji? Visą naktį dėl tavęs buvo 
neramu. Tai, ką tau papasakojau, turėjo tiesiog sukrėsti. 

— Aš gerai jaučiuosi, Beatrise, tikrai, - pasakiau atsisėdusi ir 
atsargiai paplekšnojau jai per ranką. 

— Tada džiaugiuosi. Manau, tu stipri asmenybė, ir dėl to ta- 
vimi žaviuosi. Na, bet gana apie praeitį, - tarė Beatrisė. - Aš no- 
riu išgirsti apie tavo gyvenimą. Papasakok, Maja, kur tu gyveni. 
Ar esi ištekėjusi? Turi vaikų? Kuo užsiimi? 

Visą pusvalandį pasakojau savo senelei ką tik nugriebusi 
apie save. Apie tėtį Atlantą ir savo seseris, ir mūsų gražius na- 
mus ant Ženevos ežero kranto. Papasakojau apie savo vertėjos 
darbą ir vos nesurizikavau pasakyti apie Zedą, prisipažinti apie 
nėštumą ir mano kūdikio įvaikinimą. Bet instinktyviai supra- 
tau, kad ji nori išgirsti vien tai, kokia esu laiminga, todėl į tai 
nesileidau. 

— O kaip dėl ateities? Papasakok man apie tą labai patrauklų 
vyrą, kuris lydėjo tave į Orchidėjų namus susitikti su manimi. 
Jis gana garsus Rio. Ar jis tik draugas? - žaismingai pažvelgė į 
mane. - Kažkas man sako, kad šis tas daugiau. 

— "Taip, jis man patinka, - prisipažinau. 

— Tai ką toliau darysi, Maja? Grįši į Ženevą ar liksi Rio su 
tuo savo vyruku? 

— Tiesą sakant, jis vakar rytą išskrido į Paryžių, - paaiškinau. 

— A, Paryžius! - Beatrisė sunėrė pirštus. - Vienas laimin- 
giausių mano gyvenimo laikotarpių. Ir, kaip jau žinai, tavo pro- 
senelė taip pat ten apsilankė jaunystėje. Manau, matei jos skulp- 
tūrą sode, kurią mano tėvas atgabeno jai laivu iš Paryžiaus kaip 
vestuvinę dovaną? 

— Taip, tikrai pastebėjau, - patvirtinau nerūpestingai, spė- 
liodama, kur šis pokalbis nuves. 

— Kai buvau Paryžiuje ir mokiausi Beaux-Arts mokykloje, 
vienas iš mano profesorių, atsakingas už mokymą, buvo skulp- 
torius. Tad prisistačiau jam vieną dieną po pamokų ir pasisa- 
kiau esanti Izabelės duktė. Labai nustebau, kai profesorius Briuji 
pasakė, kad labai gerai ją prisimena. O kai pasakiau, kad ji mi- 
rusi, jis atrodė iš tiesų sukrėstas sielvarto. Nuo tada jis, regis, pri- 
glaudė mane po savo sparnu ar bent ypač manimi susidomėjo, 
kviesdavo į savo gražius namus Monparnase ir vesdavosi prieš- 
piečių į La Closerie des Lilas. Sakė, kad kartą ten šauniai pasi- 
buvo su mano motina. Jis net nusivežė mane į profesoriaus Polio 
Landovskio atelier ir supažindino su tuo didžiu žmogumi. Tuo 
metu Landovskis, žinoma, jau buvo senas ir retai darė skulptū- 
ras, bet jis parodė nuotraukas iš tų laikų, kai jo atelier buvo da- 
romi Cristo skulptūros liejiniai. Ir mano motina tada ten buvo, 
kai Landovskis ir profesorius Briuji dirbo prie skulptūros. Jis dar 
surado sandėliuke ant lentynos mano motinos rankų liejinį, kurį 
sakė pats padaręs kaip galimą Cristo rankų pavyzdį. - Beatrisė 
šypsojosi, prisiminusi malonius dalykus. - Profesorius Briuji 
buvo man labai dosnus - negailėjo nei laiko, nei švelnumo. Vė- 
liau mes susirašinėjome iki pat jo mirties 1965 metais. Būna 
tokių gerų svetimšalių, — svajingai tarė Beatrisė. - Taigi, Maja, 

mano mieloji, ar paseksi savo prosenelės ir senelės pavyzdžiu 
ir keliausi iš Rio į Paryžių? Dabar ten tikrai lengviau nusigauti 
negu anksčiau. Man ir mano motinai prireikė beveik pusantro 
mėnesio ten nuplaukti. O tu jau rytoj šiuo metu galėtum sėdėti 
La Closerie des Lilas ir gurkšnoti absentą! Maja, mieloji! Ar girdi 
mane? 

Dėl to, ką Beatrisė dabar papasakojo, buvau netekusi žado. 
Nėra ko stebėtis, kad Jara buvo taip nelinkusi atskleisti man pra- 
eities. Buvo aišku, kad jos ponia nė nenumanė, kas iš tiesų buvo 
jos tėvas, suteikęs jai gyvybę. 

— Taip. Galbūt vyksiu į Paryžių, - sutikau stengdamasi at- 
gauti pusiausvyrą. 

— Gerai, - Beatrisė atrodė patenkinta mano atsakymu. - O 
dabar, Maja, labai gaila, bet teks pereiti prie rimtesnių reikalų. 
Šią popietę pas mane ateis notaras. Ketinu perrašyti testamentą 
ir palikti beveik viską tau, savo anūkei. Deja, tai nedaug, tik ap- 
griuvęs namas, ir jo remontui reikės daugelio šimtų tūkstančių 
realų. Tokių pinigų tu neturi, esu tikra. Tad gal norėsi jį par- 
duoti, - žinok, dėl to nė kiek neprieštarauju. Bet yra viena są- 
lyga - kad leistum jame gyventi Jarai iki pat mirties. Žinau, kaip 
ji baiminasi dėl ateities, ir noriu užtikrinti, kad ja bus pasirū- 
pinta. Juk Orchidėjų namai taip pat ir jos namai, ne tik mano. 
Jai testamentu bus palikta pinigų suma, kurios užteks likusiam 
gyvenimui. O jei neužtektų, jei ji gyventų ilgiau, tai pavedu tau 
ja rūpintis. Ji artimiausia mano draugė, juk žinai. Mes augom 
kaip seserys. 

— Būtinai pasirūpinsiu, — pasakiau stengdamasi sulaikyti 
ašaras. 

— Dar turiu brangenybių, kurios priklausė man ir tavo pro- 
senelei. Ir fazendą „Santa Tereza“, ten mano motina gyveno vai- 
kystėje. Vadovauju nedidelei labdaros organizacijai, padedančiai 

favelų moterims. Tas ūkis teikia joms prieglobstį. Jei galėtum tą 
veiklą tęsti, būčiau labai laiminga. 

— Žinoma, tęsiu, Beatrise, - sušnibždėjau suspausta gerkle. - 
Beatrise, aš tikrai jaučiuosi viso to nenusipelniusi. Juk jūs turite 
draugų, giminių. 

— Maja! Kaip gali sakyti, kad nenusipelnei! - Dabar Beatri- 
sės balse buvo girdėti užsidegimas. - Motina pametė tave vos 
gimusią, atėmė iš tavęs palikimą, kuris, turiu pridurti, kadaise 
Rio buvo šio to vertas. Tu pratęsi Airis Kabralių giminės liniją, ir 
nors pinigai niekaip neatlygins to, ko netekai, aš galiu bent tiek 
padaryti. Ir padarysiu, - pabrėžtinai tarė ji. 

— Ačiū jums, Beatrise. 

Mačiau, kad ji ima labai jaudintis, ir nebenorėjau daugiau 
varginti. 

— Viliuosi, palikimu naudosies išmintingai, - tarė ji, ir aš pa- 
mačiau jau pažįstamą skausmo grimasą. 

— Ar pakviesti slaugytoją? 

— Taip, bet tik po kelių minučių. Visų pirma, kol dar nepa- 
sakei, Maja, kad liksi su manimi iki galo, tvirtai sakau tau - nuo 
šiandien daugiau nebeatvažiuok manęs lankyti. Žinau, kas neiš- 
vengiamai manęs laukia, ir nenoriu, kad matytum, kaip mirštu, 
ypač kai dar tebesielvartauji dėl savo įtėvio mirties. Su manimi 
bus Jara, ir daugiau man nieko nereikia. 

— Bet, Beatrise... 

— Jokių „bet“, Maja. Dabar jau taip skauda, kad, nors ligi 
šiol atsilaikydavau, šią popietę paprašysiu slaugytojos mor- 
fino. O tada galas ateis greitai. Tad... - Beatrisė per jėgą nusi- 
šypsojo. - Labai džiaugiuosi, kad teko laimė paskutines aiškaus 
proto akimirkas pabūti su savo gražuole anūke. Tu tikrai labai 
graži, mano mieloji Maja. Linkiu tau daug gera ateityje. Bet visų 
labiausiai noriu, kad surastum meilę. Ji vienintelė gyvenime pa- 

deda ištverti skausmą dėl to, kad esi gyvas. Prisimink tai. O da- 
bar jau gali kviesti slaugytoją. 

Po kelių akimirkų jau glaudžiau Beatrisę glėbyje, ir mes ga- 
lutinai atsisveikinome. Išeidama iš palatos mačiau, kad jos vokai 
merkiasi, ir prieš man uždarant duris ji pajėgė tik alsiai moste- 
lėti. Susmukusi ant suolo susiėmiau veidą delnais ir tyliai su- 
kūkčiojau. Pajutau kažką apkabinant man pečius ir pakėlusi akis 
pamačiau, kad šalia prisėdo Jara. 

— Ji taip ir nežino, kad jos tėvas buvo Loranas Briuji? 

— Taip, senjorita Maja, ji nežino. 

Jara suėmė mane už rankos, ir sėdėjome liūdėdamos dėl taip 
tragiškai susiklosčiusių gyvenimų. Užrašiau Jaros paduotame la- 
pelyje savo adresą, telefono numerį, elektroninio pašto adresą ir 
ji palydėjo mane prie laukiančio automobilio. 

— Sudie, senjorita. Džiaugiuosi, kad viskas tarp jūsų ir senjo- 
ros Beatrisės išsisprendė, kol nebuvo per vėlu. 

— Dėl to reikia dėkoti jums, Jara. Beatrisei labai pasisekė, 
kad turėjo tokią draugę. 

— Ir man, kad turėjau ją, - atsakė Jara man sėdant į auto- 
mobilį. 

— Pažadėkit man pranešti, kai... - negalėjau prisiversti ištarti 
to žodžio. 

— Būtinai. O dabar važiuokit ir gyvenkit savo gyvenimą, 
senjorita. Galbūt pasimokėte iš savo šeimos istorijos, kad kiek- 
viena akimirka labai brangi. 


sp 


Patikėjusi Jaros žodžiais, viešbutyje pasitikrinau elektroninį 
paštą viltingiau nusiteikusi nei paprastai. Ir pajėgiau nusišypsoti 

išvydusi, kad Florianas man atsakė. Paryžius nuostabus, rašė jis, 
bet jam reikią vertėjos, kad padėtų susikalbėti prancūziškai. 


Be to, radau šį tą, ką turėtum pamatyti, Maja. Pranešk man, 
kada atvyksti. 


Nusijuokiau sau tai perskaičiusi, nes jis neklausė, ar atvyksiu, 
klausė tik kada. Paskambinau kambarių tarnybai, paprašiau 
sužinoti, ar galiu pasinaudoti grįžtamuoju bilietu iš Rio į Pa- 
ryžių, ir po dešimties minučių man atsakė, kad yra vietų skristi 
tik pirma klase. Aiktelėjau išgirdusi kainą, bet paskui sutikau ir 
paprašiau užsakyti vietą. Jaučiau, kad tėtis Atlantas, Beatrisė ir 
Belė džiugiai mane sveikina. 

Tada iš viešbučio nuėjau toli į Ipanemą, vėl į tą patį turgų, ir 
nusipirkau „nederamų“ suknelių, kuriomis ankstesnė Maja būtų 
baisėjusis. Bet čia jau buvo nauja Maja, mananti, kad galbūt ją 
myli vienas vyras, ir norinti suteikti jam malonumą kuo gražiau 
atrodydama. 

Daugiau nebesislėpsiu, tvirtai pasakiau sau, nusipirkusi dvi 
poras batelių aukštesniais kulniukais, ir užsukau išsirinkti kve- 
palų - jau daug metų nesikvepinau. Tada nusipirkau naują rau- 
doną lūpdažį. 

Tą vakarą saulei leidžiantis užlipau laiptais į terasą ant vieš- 
bučio stogo paskutinį kartą pažvelgti į Cristo. Gurkšnodama 
taurę atšaldyto baltojo vyno dėkojau Jam ir dangui už tai, kad 
sugrąžino mane man pačiai. 

Anksti kitą rytą, kai važiavau iš Rio su Pjetru, vėl pažvelgiau 
į Jį, stovintį aukštai virš manęs ant Korkovado kalno, keistai įsi- 
tikinusi, kad labai greitai vėl sugrįšiu į Jo laiminantį glėbį. 

— Alio? - ištarė pažįstamas balsas kitame telefono linijos gale. 

— Ma, čia aš, Maja. 

— Maja! Kaip tu, chėrie? Regis, šimtą metų tavęs negirdė- 
jau, - pridūrė Marina su priekaišto šešėliu balse. 

— Taip, labai atsiprašau, kad neskambinau, Ma. Aš buvau... 
užsiėmusi, - pasakiau stengdamasi nekikenti, rankai slenkant 
aukštyn mano nuogu pilvu. - Tik norėjau tau pranešti, kad rytoj 
apie pavakarę būsiu namie. Ir kad, - prieš tai ištardama sunkiai 
nurijau seiles, - kai ką atsivešiu į svečius. 

— Man paruošti kambarį name ar gyvensit namelyje? 

— Su manimi namelyje, - pasisukau į Elorianą ir nusišyp- 
sojau. 

— Malonu, - atsakė ji giedru balsu. - Ar jums paruošti va- 
karienę? 

— Ne, tik jau nesirūpink. Paskambinsiu rytoj ir pasakysiu, 
kada tiksliai Kristianui reikės mus pasitikti. 

— Lauksiu skambučio. Sudie, chėrie. 

— Sudie. 

Padėjau ragelį į vietą ant stalelio prie lovos ir vėl puoliau Flo- 
rianui į glėbį spėliodama, ką jis pamanys, išvydęs namus, ku- 
riuose užaugau. 

— Nenoriu, kad būtum priblokštas ar manytum, jog esu iš- 

puikusi ir panašiai. Tiesiog toks buvo mano gyvenimas, - paaiš- 
kinau jam. 

— Ouerida, - tarė jis prisitraukdamas mane arčiau, - žaviuosi 
matydamas, kaip tu gyveni dabar. Bet visada prisimink, kad ži- 
nau, iš kur esi kilusi. O dabar, paskutinę mūsų dieną Paryžiuje, 
nusivešiu tave pamatyti šį tą ypatinga. 

— Jau reikia važiuoti? - paklausiau lėtai priglusdama prie jo 
visu kūnu. 

— Manau, reikėtų, - atsakė Florianas, - kada nors... 


=D 


Po dviejų valandų apsirengėme, išėjome iš viešbučio, ir Floria- 
nas sustabdė taksi. Jis net sugebėjo visai suprantamai prancūziš- 
kai pasakyti vairuotojui adresą. 

— Ar mes važiuojam kur nors prie Eliziejaus Laukų? - pasi- 
tikrinau labiau vairuotojo žiniai negu sau. 

— Taip. Ar abejoji mano jau pamėgtos kalbos mokėjimu? — 
nusišypsojo jis. 

— Ne, žinoma, ne, - atsakiau. - Bet ar tikrai turėjai galvoje 
parką? 

— Ša, Maja, - tarė jis, užčiaupdamas man lūpas pirštu, - pa- 
sitikėk manimi. 

Ir tikrai - mes išlipom prie metaline tvora aptverto nedide- 
lio žalumos keturkampio už Marinji alėjos. Florianas sumokėjo 
vairuotojui, tada paėmė mane už rankos ir pro vartus nusivedė 
taku į parko centrą. Čia gražiai tryško fontanas, ir Elorianas 
parodė man bronzinę skulptūrą jo viduryje, atsilošusią nuogą 
moterį. Įpratusi visame Paryžiuje matyti daug erotinių vaizdų, 
pašnairavau į Elorianą. 

— Pažvelk į ją, Maja, ir pasakyk man, kas ji. 

Pažvelgiau ir staiga išvydau ją, Izabelę, savo prosenelę, nuogą 
ir geismingą, iš malonumo atlošta galva, atmestomis rankomis, 
iškeltais į dangų delnais. 

— Ar dabar matai? 

— Taip, matau, - sušnibždėjau. 

— Tada nenustebsi dėl to, ką sužinojau, - šią skulptūrą su- 
kūrė ne kas kitas, o profesorius Loranas Briuji, tavo prosenelis. 
Manau, kad taip jis tyliai pagerbė savo meilę tavo prosenelei. O 
dabar, Maja, pažvelk į jos rankas. 

Taip, aš tai pamačiau. 

— Jos, be abejo, gerokai mažesnės, kad atitiktų šios skulptū- 
ros dydį, bet palyginau jas su Cristo rankomis ir esu įsitikinęs, 
kad jos identiškos. Vėliau tau parodysiu nuotrauką, bet man tai 
nekelia abejonių. Ypač dėl to, kad tai tas parkas, kur, kaip Izabelė 
rašė Luenai, ji susitiko su Loranu Paryžiuje paskutinį kartą. 

Žvelgiau į Izabelę ir galvojau, kaip ji jaustųsi matydama dar 
kartą esanti įamžinta; jau nebe kaip skaisti mergaitė pirmojoje 
skulptūroje, o su kūniškais potyriais, jautriai pavaizduota vyro, 
kuris ją tikrai mylėjo. Ir tėvo, kuris, likimui lėmus, galėjo suži- 
noti, kad turi jųdviejų pradėtą dukterį, ir ją mylėti. 

Mums pagaliau nueinant Florianas apkabino mane per pe- 
čius. 

— Maja, mes čia neatsisveikinam, kaip kadaise turėjo atsisvei- 
kinti Belė ir Loranas. Ir nė nemanyk, kad atsisveikinsim. Ar su- 
pranti? 

— Taip. 

— Gerai, tada jau galim išvykti iš Paryžiaus. O kada nors, - 
sušnibždėjo man į ausį, - aš parašysiu gražią knygą pagerbda- 
mas tave. 

Stebėjau Floriano veidą mums lekiant per Ženevos ežerą į mano 
namus. Nors atrodė, kad nebuvau čia daugelį mėnesių, iš tiesų 
tai buvo tik trys savaitės. Ežere plaukiojo maži laiveliai, jų bu- 
rės plazdėjo vėjyje kaip angelų sparnai. Diena vis dar buvo šilta, 
nors jau po šešių vakaro, o saulė žydrame be debesų danguje 
skaisti, auksinė. Kai tolumoje pasirodė pažįstama medžių siena, 
pasijutau tartum nugyvenusi kitą gyvenimą nuo tada, kai išvy- 
kau iš „Atlantidos“. 

Kristianas nuvairavo valtį į prieplauką, tada padėjo mums 
išlipti. Mačiau, kaip Florianas ketina imti mūsų bagažą, o Kris- 
tianas jį sustabdo. 

— Ne, pone. Vėliau aš viską pristatysiu jums į namus. 

— Meu Deus! - ištarė Elorianas mums einant per veją. - Tu 
tikrai esi princesė, grįžtanti į savo pilį, - paerzino mane. 

Didžiajame name supažindinau Florianą su Marina, ir ji la- 
bai stengėsi paslėpti nuostabą, kad atsivežiau ne viešnią, o sve- 
čią. Tada aprodžiau jam namus ir parką ir jo akimis iš naujo 
išvydau savo namų grožį. 

Kai saulė ėmė nirti už kalnų kitoje ežero pusėje, pasiėmėme 
taurę baltojo vyno man, o Florianui alaus, ir nusivedžiau jį į 
slaptąjį tėčio Atlanto sodelį prie vandens. Liepos mėnesio spal- 
vos buvo pačiame puikume, kiekvienas augalas, kiekviena gėlė 
buvo pasiekę savo grožio viršūnę. Šiandien man tai priminė 
garsų parką Pietų Anglijoje, kai lankiausi ten su Džene ir jos tė- 
vais: viskas buvo tobulai suplanuota, sudėtingai išdėstyti gėlynai 
atskirti nepriekaištingai apkarpytų buksmedžių gyvatvorių. 

Sėdėdami ant suolo spalvingoje kvapioje rožių pavėsinėje 
prie pat vandens - ten, kur seniau daug kartų buvau aptikusi 
savo tėvą giliai susimąsčiusį, - kilstelėjome savo stiklus. 

— Už tavo paskutinį vakarą Europoje, - pasakiau kiek vir- 
pančiu balsu. - Ir už tavo knygos sėkmę. Kadangi per pirmąją 
savaitę ji jau šešta Prancūzijos bestselerių sąraše, gali pakilti ir 
iki pirmos vietos. 

— Ką gali žinoti. - Florianas atsainiai gūžtelėjo pečiais, nors 
žinojau, kad jį pribloškė palanki Prancūzijos žiniasklaidos ir 
knygynų reakcija. - Be abejo, tai dėl nuostabaus vertimo. O kas 
čia? - paklausė jis rodydamas į terasos vidurį. 

— Tai armiliarinė sfera. Regis, esu tau sakiusi, kad ji atsirado 
sodelyje netrukus po tėčio Atlanto mirties. Ten lankuose išgra- 
viruoti visų mūsų vardai ir kiekvienai seseriai nurodytos koor- 
dinatės. Ir palinkėjimas graikų kalba, - paaiškinau. 

Florianas atsistojo ir priėjo pasižiūrėti iš arčiau. 

— Štai kur tavasis, - parodė į lanką. - O koks tau įrašytas 
palinkėjimas? 

— „Nieku gyvu neleisk, kad tavo likimą nulemtų baimė“, — 
atsakiau su ironiška šypsena. 

— Manau, tavo tėvas gerai tave pažinojo, - tarė Florianas, vėl 
nukreipęs žvilgsnį į sferą. - O kaip tas lankas? Jame nieko nėra 
įrašyta. 

— Nėra. Tėtis pavadino mus Septynių Seserų žvaigždyno 
vardais, ir visos laukėm dar vienos, bet ji neatsirado. Tad buvom 
tik šešios. Ir dabar, - liūdnai pasakiau, - septintosios jau niekada 
nebus. 

— Labai graži atsisveikinimo dovana dukterims. Atrodo, 
tavo tėvas buvo įdomus žmogus, - tarė Florianas, vėl sėsdamasis 
šalia manęs. 

— Buvo, nors po jo mirties supratau, kad mes, mergaitės, taip 
mažai apie jį žinojom. Jis buvo tikra mįslė, - gūžtelėjau pečiais. - 
Ir, turiu prisipažinti, vis klausiu savęs, ką jis veikė Brazilijoje, kai 
aš gimiau. Ir kodėl pasirinko būtent mane. 

— Taip pat galima klausti, kodėl vaiko siela pasirenka sau bū- 
tent tuos tėvus ar kodėl tau buvo skirta versti mano knygą - juk 
nuo to viskas mums ir prasidėjo. Gyvenimas - tai atsitiktinumai, 
Maja, loterija. 

— Gal ir taip, bet ar tu tiki likimu? - paklausiau jo. 

— Prieš mėnesį tikriausiai būčiau atsakęs, kad netikiu. 
Bet atskleisiu tau nedidelę paslaptį, - tarė jis imdamas mano 
ranką. - Prieš pat mudviem susipažįstant buvo mano žmonos 
mirties metinės, jaučiausi labai prislėgtas. Kaip ir tu, aš juk il- 
gai buvau vienas. Prisimenu, stovėjau prie savo pastogės tera- 
sos krašto ir žvelgiau į Cristo ir žvaigždes danguje. Tada pa- 
šaukiau Andrėją, paprašiau jos, kad atsiųstų man ką nors, dėl 
ko galėčiau gyventi toliau. Kitą dieną mano leidėjas persiuntė 
tavo elektroninį laišką prašydamas pasirūpinti tavimi, kol būsi 
Rio. Tad taip, Maja, aš tikiu, kad tu buvai man atsiųsta. O aš 
tau. - Jis spustelėjo man ranką ir kaip visada, kai akimirka tap- 
davo pernelyg rimta, pajuokavo sakydamas: - Nors, kai pama- 
čiau, kaip tu gyveni, nebesitikiu tavęs greitai sugrįžtant į mano 
mažutį butą. 

Pagaliau leidomės atgal, ir Marina, nors buvau prašiusi nesi- 
rūpinti dėl vakarienės, sustabdė mus pakeliui į namelį. 

— Klaudija išvirė bouillabaisse, ji virtuvėje ant šildyklės, jei 
kuris esat išalkęs. 

— Aš išalkęs, - gyvai atsakė Florianas. - Ačiū jums, Marina. 
Ar pavakarieniausite kartu su mumis? - paklausė jos išpūstu sti- 
liumi prancūziškai. 

— Ne, ačiū, Florianai, aš jau pavalgiau. 

Sėdėjom virtuvėje valgydami gardžią Žuvienę su aštriais 
prieskoniais ir abu staiga supratom, kad tai paskutinė mūsų va- 
karienė drauge. Kadangi jis jau trimis dienomis pratęsė buvimą 
Europoje, Valentinos seneliams maloniai sutikus ją dar kiek pa- 

silikti, žinojau, kad turi grįžti namo, pas dukrelę. O aš... na, aš 
nežinojau. 

Po vakarienės nusivedžiau jį į tėčio kabinetą parodyti, mano 
manymu, geriausios jo ir mūsų, šešių merginų, nuotraukos. Pa- 
sakiau visų seserų vardus. 

— Jūs visos labai skirtingos, - pasakė jis savo nuomonę. - O 
jūsų tėvas taip pat buvo patrauklus vyras, tiesa? - pridūrė Flo- 
rianas, statydamas nuotrauką atgal ant lentynos. Tuomet kažkas 
patraukė jo dėmesį. Kelias sekundes jis stovėjo įdėmiai žvelgda- 
mas. — O šitą matei, Maja? - pamojo jis prieiti arčiau ir parodė 
statulėlę, stovinčią ant lentynos tarp tėčio Atlanto surinktų as- 
meninių brangenybių. Žvelgiau į ją mėgindama suprasti, kodėl 
to klausia. 

— Taip, mačiau daug kartų, bet tai tik Cristo kopija. 

— Nesu įsitikinęs... Galiu nukelti? 

— Žinoma, - atsakiau spėliodama, kodėl jis taip susidomėjo 
statulėle, už kelis realus tūkstančiais pardavinėjama kiekvienoje 
turistams skirtoje krautuvėlėje Rio de Žaneire. 

— Pažvelk, kaip dailiai padaryta, - tarė jis braukdamas pirš- 
tais per Cristo ilgo apdaro griovelius. - Ir dar pažvelk čia, - pa- 
rodė postamentą - jame įžiūrėjau užrašą: 


Landowski 


— Maja, - tarė jis kupinomis tikros nuostabos akimis, — 
čia ne kokia sena masinės gamybos kopija. Ji pasirašyta paties 
skulptoriaus. Nejau neprisimeni, kaip Belė laiškuose Luenai rašė 
apie miniatiūrinės kopijas, kurias Landovskis darė Heitorui da 
Silva Kostai, kol jie sutarė dėl galutinio dizaino? Štai, - padavė 
statulėlę man, atsargiai ją paėmiau ir nustebau, kokia ji sunki. 
Perbraukiau pirštais subtiliai perteiktus Cristo veido bruožus ir 

rankas. Ir supratau, kad Florianas neklysta - tai tikro meistro 
darbas. 

— Bet iš kur tėtis ją gavo? Gal nusipirko aukcione? O gal tai 
buvo draugo dovana? Ar... tikrai nežinau, - pasakiau ir panirau 
į beviltišką tylą. 

— Taip galėjo būti. Be tų statulėlių, kurias turi Landovskio 
šeima, kitos dvi vienintelės žinomos išlikusios priklauso Heitoro 
da Silva Kostos giminaičiams. Žinoma, reikėtų nustatyti auten- 
tiškumą, - bet koks radinys! 

Iš Floriano akių mačiau, kad jis nepaprastai susijaudinęs. Su- 
pratau, kad žiūri į tai istoriko akimis, o aš visų pirma mėginau 
sužinoti, kaip mano tėvas statulėlę įsigijo. 

— Atleisk, Maja, per daug įsijaučiau, - atsiprašė Florianas, - 
šiaip ar taip, esu tikras, kad norėsi ją pasilikti. Ar kas nors prieš- 
tarautų, jei tik šiai nakčiai pasiimtume ją į namelį? Man norėtųsi 
turėti malonumą pasižiūrėti į ją kiek ilgiau. 

— Žinoma, galim pasiimti. Viskas dabar šiuose namuose pri- 
klauso mums, seserims, ir kažin, ar kitos prieštarautų. 

— Tada einam gulti, - sušnibždėjo jis tiesdamas ranką švel- 
niai paglostyti man skruostą. 

Tą naktį prastai miegojau, viską aptemdė žinojimas, kad Floria- 
nas rytoj išvyksta. Nors tvirtai save įtikinėjau, kad mūsų san- 
tykiai tik laikini - viena akimirka laike, - valandoms slenkant 
link ryto supratau, kad negaliu su tuo sutikti. Florianas ramiai 
miegojo šalia. Ir tada pagalvojau: kai jis išvyks iš „Atlantidos“, 
mano gyvenimas čia vėl bus lygiai toks pat, koks buvo iki kelio- 
nės į Rio. 

Apie ateitį su Florianu beveik nesikalbėjome ir nekūrėme 
jokių konkrečių planų. Tačiau žinojau, kad jis tikrai kažką man 
jaučia, daug kartų yra taip sakęs, kai mylėdavomės, ir tai tik 
mūsų santykių pradžia. Juk gyvename priešingose pasaulio pu- 
sėse, dėl to turėjau susitaikyti su tikimybe, kad santykiai papras- 
čiausiai nutrūks ir liks tik mielas prisiminimas. 

Padėkojau Dievui, kai suskambėjo žadintuvas ir ilga naktis 
pagaliau pasibaigė. Tuoj pat šokau iš lovos ir nuėjau po dušu, ko! 
Florianas snaudžia, bijodama aptarinėti mūsų santykius ar klau- 
sytis beprasmių paguodos žodžių, kuriuos jis man ištartų apie 
neišvengiamai išsiskiriančius mūsų kelius. Skubiai rengdamasi 
pasakiau jam, kad einu į virtuvę ruošti pusryčių, nes po dvide- 
šimties minučių Kristianas lauks prie motorinės valties. Floria- 
nui po kelių minučių pasirodžius virtuvėje, išskubėjau ir iš ten, 
pasakiusi, kad turiu eiti į didįjį namą, o po dešimties minučių 
palydėsiu jį į prieplauką. 

— Maja, palauk... - išgirdau jį šaukiant, bet jau buvau išėjusi 
pro lauko duris ir skubiai žingsniavau taku į namą. 

Ten nuėjusi nenorėjau susidurti akis į akį su Marina ar Klau- 
dija, tad užsidariau apatinio aukšto drabužinėje trokšdama, kad 
kuo greičiau slinktų minutės mano rankiniame laikrodėlyje ir 
ateitų jo išvykimo akimirka. Išlindau, kai liko tik kelios sekun- 
dės iki valtis turės išplaukti, atsidariau priekines duris ir leidausi 
veja, pamačiusi, kad Florianas jau ten, kalbasi su Marina. 

— Kur tu buvai, chėrie? Tavo draugui reikia tuoj pat sėsti į 
valtį, antraip pavėluos į lėktuvą. - Marina nustebusi mane nu- 
žvelgė, paskui vėl skyrė visą dėmesį Florianui. - Buvo labai ma- 
lonu su jumis susipažinti, tikiuosi, neilgai trukus vėl išvysime jus 
„Atlantidoje“. Palieku judu atsisveikinti. 

— Maja, - tarė Florianas, kai Marina nuėjo, - ką tai reiškia? 
Kas negerai? 

— Nieko, nieko... Žiūrėk, tavęs jau laukia Kristianas. Ver- 
čiau eik. 

Jis buvo kažką besakąs, bet aš staiga Žengiau į priekį ir pirma 
jo nuėjau prieplauka valties link, tad Florianui beliko sekti pas- 
kui mane. Kristianas padėjo jam įlipti į valtį ir įjungė variklius. 

— Adeus, Maja, - tarė Elorianas kupinomis liūdesio akimis. 

Valtis ėmė tolti nuo prieplaukos, varikliai sukdamiesi už- 
riaumojo. 

— Aštau parašysiu! - sušuko jis per tą triukšmą. Tada pasakė 
dar kažką, bet aš nesupratau, nes valtis nulėkė tolyn nuo „Atlan- 
tidos“. Ir nuo manęs. 

Prislėgta pasukau prie namų, keikdama save už vaikišką el- 
gesį. Dėl Dievo meilės, juk aš suaugusi moteris ir turėjau pajėgti 
susidoroti su šiuo neišvengiamu išsiskyrimu, juk iš pat pradžių 
žinojau, kad taip bus. Logiškai mąstant, tai buvo automatinė re- 
akcija - po šitiek metų man dar atsiliepė išsiskyrimo su Zedu 
skausmas, kaip lazeris išdeginęs mano psichiką. 

Prie namelio laukė Marina, susikryžiavusi rankas ir surau- 
kusi antakius. 

— Kaip čia buvo, Maja? Ar judu susipykot? Florianas atrodo 
toks malonus vyrukas. Tu nė neatsisveikinai su juo. Niekas ne- 
žinojo, kur tu esi. 

— Man reikėjo... šį tą padaryti. Atsiprašau, - truktelėjau pe- 
čiais jausdamasi kaip aikštinga paauglė, barama už blogą elgesį. 
Beje, aš vykstu į Ženevą pas Georgą Hofmaną. Gal tau reikia ko 
nors parvežti? - paklausiau pabrėžtinai, keisdama temą. 

Marina žvelgė į mane, ir jos akyse mačiau beveik neviltį. 

— Ne, ačiū, mieloji. Nieko nereikia. 

Ji nuėjo šalin, o aš pasijutau esanti kvaila ir kvailai pasielgusi. 


=D 

Georgo Hofmano biuras buvo Ženevos verslo rajone, prie pat 
Žano Petito gatvės. Georgo kabinetas buvo modernus ir elegan- 
tiškas, su didžiuliais langais nuo lubų iki grindų, pro juos to- 
lumoje buvo matyti lyg iš skraidymo aparato nufotografuotas 
uosto vaizdas. 

— Maja, - tarė jis, pakilęs nuo rašomojo stalo pasisveikinti, 
koks netikėtas malonumas. - Jis šypsojosi lydėdamas mane prie 
juodos odinės sofos, ir mudu atsisėdome. —- Girdėjau, buvote iš- 
vykusi. 

— Taip. Kas jums pasakė? 

— Marina, savaime aišku. Tai kuo galiu padėti? - paklausė jis. 

— Na... - atsikrenkščiau, - manau, tai iš tiesų bus du dalykai. 

— Gerai, - Georgas surėmė pirštų galiukus, - tai klokit. 

— Ar jūs ką nors žinot, kaip ten buvo, kad mano tėvas pir- 
mąja įdukra pasirinko mane? 

— Dieve mano, Maja, - jo veide atsispindėjo nuostaba, - aš 
juk viso labo buvau jūsų tėvo advokatas, o ne artimas draugas. 

— Bet, aš maniau, judu buvote draugai. 

— Taip, manau, buvome, bent žvelgiant iš mano pusės. Bet, 
kaip žinot, jūsų tėvas buvo labai uždaras žmogus. Net jei buvau 
linkęs manyti, kad jis laiko mane vertu pasitikėjimo, visų pirma 
buvau jo samdomas darbuotojas ir man nederėjo nieko klau- 
sinėti. Apie jus sužinojau tik tada, kai paprašė įregistruoti jūsų 
įvaikinimą Šveicarijos įstaigose ir užpildyti anketas, reikalingas 
jūsų pirmajam pasui. 

— Tad jūs nenumanot, kas galėjo sieti jį su Brazilija? - nesi- 
lioviau klausinėjusi. 

— Asmeninių ryšių visai nebuvo. Nors verslo reikalų jis ten, 
žinoma, turėjo. Bet panašių interesų jis turėjo daugelyje vietų 
visame pasaulyje, - aiškino Georgas. - Labai gaila, aš tikrai ne- 
galiu jums padėti šiuo klausimu. 

Nusivylusi, bet nė kiek nenustebinta jo atsakymo, klausinė- 
jau toliau. 

— Kai buvau Brazilijoje, pagal tėčio man paliktas nuorodas 
susipažinau su savo senele, bet, deja, prieš kelias dienas ji mirė. 
Ji man pasakė, kad kai mano tėvas buvo atvykęs manęs įsivai- 
kinti, jį lydėjo moteris. Našlaičių prieglaudoje ji buvo palaikyta 
jo žmona. Ar jis buvo vedęs? 

— Kiek žinau, niekada nebuvo. 

— Tad ar galėjo ta moteris būti jo artima draugė tuo metu? 

— Maja, atleiskit man, bet tikrai nieko nežinau apie jūsų tėvo 
asmeninį gyvenimą. Gaila, kad negaliu jums čia padėti, bet taip 
jau yra. O koks tas kitas reikalas, kurį minėjote ir norite su ma- 
nimi aptarti? 

Kadangi buvo akivaizdu, kad toliau nepajudėsiu, neišven- 
giamai teko pasiduoti taip ir nesužinojus visų mano įvaikinimo 
aplinkybių. Tada giliai įkvėpiau prieš pasakydama tai, ką dar rei- 
kėjo pasakyti. 

— Kaip jau minėjau, neseniai mirė mano senelė iš motinos 
pusės. Testamentu ji man paliko du nekilnojamojo turto objek- 
tus ir šiek tiek pajamų. 

— Suprantu. Norėtumėt, kad jums atstovaučiau oficialiai pa- 
tvirtinant testamentą? 

— Taip, bet iš tiesų, tai dar svarbiau, pati noriu surašyti testa- 
mentą. Ir palikti tą turtą... giminaičiui. 

— Aišku. Tai paprasta. Visiems savo klientams, kad ir kokio 
amžiaus jie būtų, duočiau vieną patarimą. Jei sudarysite sąrašą, 
kam konkrečiai ką norite palikti iš savo turto, įtrauksite nedidelį 
palikimą draugams ir panašiai, aš galėsiu tai surašyti privaloma 
teisine kalba. 

— Ačiū. - Kiek padvejojau mėgindama nuspręsti, kaip ge- 
riausia suformuluoti tai, ką dar reikėjo pasakyti. - Ir dar noriu 

jūsų paklausti: ar labai sunku tėvams, atidavusiems savo kūdikį 
įsivaikinti, surasti, kur yra tas vaikas. 

Georgas atidžiai į mane pažvelgė, bet atrodė nė kiek nenu- 
stebintas tokio klausimo. 

— Nepaprastai sunku - tai yra gimdytojui, - paaiškino jis. — 
Kaip galit įsivaizduoti, vaikui, ypač įvaikintam kūdikystėje, bū- 
tina jaustis saugiam ir ramiam. Įvaikinimo tarnyba nerizikuos, 
nes tikrieji tėvai gali imti gailėtis vaiką atidavę ir jam tai pasakyti. 
Įsivaizduokit, kaip tai sutrikdytų. Ir, be abejo, biologinės motinos 
ar tėvo pasirodymas sukeltų sielvartą įtėviams, jau pamilusiems 
vaiką kaip savo, nebent jie būtų dėl to susitarę iš anksto. Tačiau 
jeigu įvaikis, kaip ir jūs, nori susirasti tikruosius tėvus, kai tai jau 
leidžiama įstatymų, tada visai kas kita. 

Įdėmiai klausiausi, ką man sako Georgas. 

— Taigi, jei įvaikis norėtų susirasti biologinius tėvus, kur rei- 
kėtų eiti? 

- Į įvaikinimo tarnybą. Šiais laikais, bent jau Šveicarijoje, šie 
dalykai labai kruopščiai registruojami. Jam reikės eiti ten. Tai 
yra... - tuoj pat pasitaisė Georgas, - nuo to turėtų pradėti kiek- 
vienas įvaikis. 

Pastebėjau, kad jo blyškūs skruostai kiek paraudo. Ir tą aki- 
mirką supratau, kad jis žino. 

— Vadinasi, jei biologinis tėvas ar motina - sakau tik kaip 
pavyzdį - surašytų testamentą ir juo ką nors paliktų atiduotam 
įvaikinti, kas tada nutiktų? 

Mačiau, kaip Georgas, užuot iš karto atsakęs, rūpestingai ap- 
galvoja savo žodžius. 

— "Tuo pačiu keliu kaip įvaikis eitų ir advokatas. Jis paaiš- 
kintų padėtį įvaikinimo tarnybai, o jie tada - jei įvaikiui daugiau 
kaip šešiolika metų - susisiektų su vaiku ar, gal reikėtų sakyti, 
jaunuoliu. 

— Ojei vaikui dar nėra šešiolikos? 

— Tada tarnyba susisiektų su įtėviais, nes šie turi teisę spręsti, 
ar jų vaikui tuo metu bus naudinga sužinoti apie palikimą. 

— Supratau, - linktelėjau aš, dabar keistai pajutusi, kad val- 
dau padėtį. - O jei įvaikinimo tarnyba negalėtų surasti minimo 
vaiko ir koks nors advokatas imtųsi ne tokių... visuotinai priim- 
tinų būdų, gal tai nebūtų sunku? 

Georgas įdėmiai žvelgė į mane. Tą akimirką jo akys pasakė 
man viską, ko žodžiais išreikšti negalėjo. 

— Patyrusiam advokatui, Maja, tai būtų lengva, iš tiesų labai 
lengva. 

Pasakiau Georgui, kad taip ir darysiu, kaip aptarėm, ir surašy- 
siu testamentą. Taip pat pasakiau, kad atsiųsiu jam laikyti laišką, 
kurį jis turėtų įteikti tuo atveju, jeigu kokia nors įvaikinimo tar- 
nyba ar vyriškos lyties asmuo, gimęs mano nurodytą dieną, su 
juo susisiektų. Tada išėjau iš jo biuro. 

Atsidūrusi gatvėje dar nenorėjau grįžti namo neapgalvojusi 
to, ką sužinojau, tad atsisėdau prie stalelio paežerės kavinėje ir 
užsisakiau alaus. Šiaip alaus nemėgstu, bet kai pridėjau prie lūpų 
buteliuką, atsisakiusi stiklinės, kurią atnešė padavėja, skonis 
kažkaip priminė man Rio ir nuramino. 

Jei Georgas žino apie mano sūnų, vadinasi, žinojo ir tėtis 
Atlantas. Prisiminiau žodžius jo atsisveikinimo laiške, taip mane 
prislėgusius ir išvedusius iš pusiausvyros. 


Patikėk manimi, kai sakau, kad šeima yra viskas. Ir kad 
gimdytojo meilė vaikui - pati galingiausia jėga žemėje. 

Saulėkaitoje siurbčiojau alų būdama įsitikinusi, kad galėčiau da- 
bar sugrįžti į Georgo biurą ir stoti prieš jį. Paprašyti jo tiksliai 
pasakyti, kas tada įsivaikino mano sūnų ir kur šiame pasaulyje 
jis yra. Bet taip pat supratau, kad tai, ką man sakė Florianas, pa- 
grįsta sveiku protu. Nors ir kaip troškau paaiškinti savo myli- 
mam sūnui, kodėl jį atidaviau, ir taip savotiškai išpirkti tą nuo- 
dėmę, dabar tai buvo grynai egoistiškas poreikis. 

Pagalvojau apie nematomą ir visagalę tėčio Atlanto ranką, 
ir staiga užplūdo pyktis - atrodė, jis ir iš kapo tebevaldo mano 
gyvenimą. Galbūt, supratau, ir mano sūnaus gyvenimą. 

Kokią teisę jis turėjo žinoti apie mane tai, ko net pati neži- 
nojau? 

Ir vis dėlto lygiai taip kaip tie, kurie eina melstis prie alto- 
riaus nematomai galybei, besąlygiškai ja pasitikėdami, - grynai 
iš žmogiškos nuojautos ir beveik nesant faktinių įrodymų, - aš 
taip pat jaučiausi guodžiama tėčio Atlanto visagalybės. Jei mano 
tėvas žinojo, - o kaltė Georgo akyse, kai labai žmogiškai suklydo, 
patvirtino, kad žinojo, - tada neabejotinai mano berniuku kaž- 
kur šioje žemėje rūpinamasi. 

Ne tėvui stigo pasitikėjimo mudviejų santykiuose. Stigo 
man. Dabar buvo visai aišku, kad jis suprato, kodėl apsispren- 
dusi jam nepasisakiau, ir su tuo susitaikė. Jis leido man pasi- 
rinkti, ir aš šitaip pasirinkau — bjauru tai prisipažinti - ne dėl 
to, kad būčiau bijojusi jo, kaip tėvo, reakcijos. Dėl savęs pačios. 
Devyniolikmetė, pirmą kartą patyrusi laisvę, užtikrinta dėl pui- 
kiausios savo ateities, aš mažiausiai už viską norėjau prisiimti 
atsakomybę auginti vaiką viena. Galbūt, susimąsčiau, jei būčiau 
nuėjusi pas tėtį tada, prisipažinusi ir aptarusi, ką rinktis, galbūt 
ir tada būčiau padariusi tą pačią išvadą. 

Prisiminiau savo motiną. Panašaus amžiaus, panašioje padė- 
tyje, kai reikia apsispręsti, tiktai skirtingą akimirką laike. 

— Aš atleidžiu tau, - staiga tariau. - Ačiū, - dar pridūriau 
žinodama, kad nesvarbu, kuo buvo pagrįstas jos sprendimas, jis 
buvo teisingas man, jos dukteriai. 

Mano mintys staiga vėl grįžo prie tėčio Atlanto, sukikenau 
pagalvojusi, kad visai nenustebčiau, jei jis pats būtų prieš tai pa- 
sikalbėjęs su būsimaisiais įtėviais. 

Gal pasikalbėjo, gal ir ne, bet tą akimirką, kai sėdėjau baig- 
dama gerti alų, pajutau ramybę pirmą kartą nuo tada, kai prieš 
trylika metų gimė mano kūdikis. 

O dabar... Supratau, kad grąžinęs man praeitį tėtis Atlantas 
galbūt siūlo ir ateitį. Net krūptelėjau prisiminusi, kaip šįryt el- 
giausi su Florianu. 

Maja, ką tu padarei? 

Mobiliuoju paskambinusi Kristianui paprašiau po penkio- 
likos minučių pasitikti mane prie pontono. Eidama bruzdžio- 
mis Ženevos gatvėmis ilgėjausi atsipalaidavusio Rio atmosferos. 
Žmonės ten dirbo ir pramogavo, be to, ramiai žvelgė į tai, ko 
negalėjo suprasti ar pakeisti. Jei sugrioviau savo ateitį leisdama 
paimti viršų senoms baimėms, prisiimu už tai atsakomybę. 

Nes, kai žengiau pontonu ir lipau į motorinę valtį, žinojau — 
nors mano gyvenimą sutvarkė man nepavaldūs įvykiai, tik aš 
dariau sprendimus atsiliepdama į juos taip, kaip atsiliepiau. 

Kristianui sustabdžius valtį „Atlantidos“ prieplaukoje mane pa- 
sveikino labai pažįstama, tik labai netikėta viešnia. 

— Staigmena! - tarė ji išskėsdama rankas manęs apkabinti, 
kai išlipau iš valties. 

— Ale! Ką tu čia veiki? 

— Gana keista, bet čia ir mano namai, - tarė ji plačiai šypso- 
damasi, kai susikibusios už parankių patraukėm prie namo. 

— Tai aišku, bet nelaukiau tavęs. 

— Turėjau kelias laisvas dienas, tad, pamaniau, apsilankysiu, 
pasižiūrėsiu, kaip laikėsi Ma, kai tavęs nebuvo. Įsivaizduoju, ir 
jai sunku po tėčio mirties. 

Akimirksniu pasijutau kalta dėl savo egoizmo. Nesikalbėjau 
su Ma per visą tą laiką, kai buvau Rio. O vakar grįžusi nepasa- 
kiau nieko daugiau, tik atsainiai pasilabinau. 

— Atrodai nuostabiai, Maja! Girdėjau, buvai labai užsi- 
ėmusi, - Alė meiliai niuktelėjo man alkūne. - Ma sakė, turėjai 
vakar svečią. Kas jis? 

— Susipažinau su juo Rio de Žaneire. 

— Na, pasiimkim ko nors šalto atsigerti ir galėsi man viską 
papasakoti. 

Atsisėdome prie stalo terasoje pasidžiaugti saule. Kai mano 
įprastas pradinis prieštaringas nusiteikimas „tobulosios“ sesers 
atžvilgiu po kelių minučių išgaravo nevaržomoje jos draugijoje, 
atsileidau ir išpasakojau jai, kas įvyko Brazilijoje. 

— Oho, - tarė ji, kai stabtelėjau atgauti kvapo ir gurkštelėjau 
naminio limonado, - Klaudija žinojo, kad abi jį mėgstam, - koks 
tau kliuvo nuotykis. Ir kokia tu drąsuolė, kad nuvykai ten ir suži- 
nojai apie savo praeitį. Nesu tikra, ar galėčiau gerai jaustis suži- 
nojusi, kodėl buvau atiduota įvaikinti, nors man tikrai pasisekė, 
kad turėjau tėtį Atlantą ir visas jus, seseris. Ar nebuvo skaudu, kai 
senelė papasakojo apie tavo motiną? - paklausė ji. 

— Aišku, buvo, bet aš suprantu. Žinai, Ale, noriu dar šį tą tau 
pasakyti. Turbūt reikėjo tai pasakyti jau labai seniai... 

Tada papasakojau jai apie savo sūnų ir kaip apsisprendžiau 
dėl to siaubingo poelgio - jo atsisakyti. Alė atrodė tikrai su- 
krėsta, mačiau ašaras jos akyse. 

— Maja, kaip baisu, kad tau teko ištverti visa tai vienai. Ir 
kodėl nepasakei man? Juk aš tavo sesuo! Visada maniau, kad 
mudvi artimos. Aš būčiau tau padėjusi, tikrai. 

— Žinau, Ale, bet tuo metu tau buvo tik šešiolika. Be to, man 
buvo gėda. 

— Kokią naštą turėjai nešti, - tyliai tarė ji. - Beje, galiu pa- 
klausti - kas vaiko tėvas? 

— O, tu jo nepažįsti. Susipažinom su juo universitete, jis 
vardu Zedas. 

— Zedas Edzusas? 

— Taip. Gal ir girdėjai tą vardą per žinias. Tas nusižudęs 
magnatas — jo tėvas. 

— Jei prisimeni, jo jachtą mačiau netoli tėčio jachtos tą baisią 
dieną, kai sužinojau, kad jis mirė, - suvirpėjo Alė. 

— O kaipgi, - patvirtinau, nors buvau visai užmiršusi tą faktą 
praėjusių trijų savaičių sūkuryje. - Kaip paradoksalu, kad tai Ze- 
das visai netyčia privertė mane sėsti į lėktuvą skristi į Rio, nors 
iš pradžių svarsčiau, vykti ar nevykti. Po keturiolikos metų jis 
nei iš šio, nei iš to paliko man balso pašto žinutę, pasakė, kad 
atvyksta į Šveicariją, ir klausė, ar galėtume susitikti. 

Alė keistai pažvelgė į mane. 

— Jis norėjo susitikti su tavimi? 

— Taip. Sakė sužinojęs apie tėčio mirtį, tad gal mudu galė- 
tume vienas kitą paguosti. Ne kas kita mane išvijo galvotrūkčiais 
lėkti iš Šveicarijos, tik šitai. 

— Ar Zedas žino, kad jis tavo vaiko tėvas? 

— Ne. O jei žinotų, kažin, ar jam tai rūpėtų. 

— Manau, labai gerai, kad jo atsikratei, - niūriai tarė Alė. 

— Tai tu jį pažįsti? 

— Asmeniškai ne, bet kai kas... iš mano draugų jį pažįsta. 
Šiaip ar taip, — tarė ji kiek pagyvėjusi, - atrodo, sėsti į tą lėktuvą 

tau buvo užvis geriausia. Na, bet dar nepapasakojai apie tą Ža- 
vingąjį brazilą, kuris tave globojo. Manau, Ma jis labai patiko. 
Kai atvykau, ji apie nieką daugiau ir nekalbėjo. Regis, jis rašy- 
tojas? 

— Taip. Aš išverčiau jo pirmąjį romaną. Praėjusią savaitę jis 
buvo išleistas Paryžiuje ir sulaukė entuziastingų atsiliepimų. 

— Buvai su juo ten? 

— "Taip. 

— Trė 

— Jis... man labai patinka. 

— Marina sako, kad ir tu jam patinki. Labai, - pabrėžė Alė. — 
Na, tai ką judu toliau darysit? 

— Aš nežinau. Iš tiesų mes nekūrėm jokių ateities planų. Ma- 
tai, jis turi šešerių metų dukrelę ir gyvena Rio de Žaneire, o aš 
čia... Bet kaipgi tu, Ale? - paklausiau nebenorėdama kalbėti apie 
Florianą. 

— Buriuoti sekasi gerai, mane pakvietė kitą mėnesį į Fastneto 
regatą. Be to, Šveicarijos nacionalinės buriuotojų komandos tre- 
neris nori mane išbandyti. Jei pateksiu į komandą, su ja nuo ru- 
dens treniruosiuosi kitų metų Pekino olimpiadai. 

— Ale! Tai fantastiška! Man praneši, gerai? 

— Būtinai. | 

Dar norėjau jos paklausinėti, bet į terasą atėjo Marina. 

— Maja, chėrie, nežinojau, kad tu jau namie, tik dabar Klau- 
dija pasakė. Kiek anksčiau man štai ką perdavė Kristianas. Pas- 
kui netikėtai atsirado Alė ir pamiršau tau paduoti, labai atsi- 
prašau. 

Marina padavė man voką. Pažvelgiau į rašyseną ir iškart pa- 
mačiau, kad ji Floriano. | 

— Ačiū, Ma. 

— Arjūs, merginos, norėsit vakarienės? - paklausė Ma. 

— Jei tik ko yra, būtinai. Maja? - Alė pažvelgė į mane. - Pa- 
laikysi man draugiją? Nedažnai pasitaiko proga šiuo metu atsi- 
griebti. 

— Taip, be abejo, - atsakiau stodamasi. - Bet, jei tu nieko 
prieš, dar nueisiu į savo namelį. 

Abi supratingai pažvelgė į mane ir į laišką. 

— Pasimatysim vėliau, chėrie, - tarė Marina. 

Parėjusi į namelį, virpančiais pirštais atplėšiau voką. Išėmiau 
lapelį prasto popieriaus, kuris atrodė skubotai išplėštas iš blok- 
noto. 


Valtyje Ženevos ežere 
2007 liepos 13 


Mon amour Maja, 

rašau tau prancūziškai, bet, kaip žinai, nelabai gerai 
tą kalbą moku, tad, nors neparašysiu taib poetiškai kaip 
Loranas Briuji rašė Izabelei, jausmas, išreiškiamas šiais 
žodžiais, yra tas pats. (Ir atleisk už prastą rašyseną, valtyje 
kiek supa.) Chėrie, aš supratau tavo prislėgtą nuotaiką 
šįryt ir norėjau tave paguosti, bet galbūt tau vis dar sunku 
pasitikėti manimi. Tad raštu pasakysiu, kad tave myliu. 
Nors mes kol kas taip trumpai buvom kartu, tikiuosi, 
kad mūsų istorija tik prasideda. Jei būtum ilgiau likusi 
drauge šį rytą prieš man išvykstant, būčiau tau pasakęs, 
ko labiausiai už viską noriu, - kad persikeltum į Rio ir 
gyventum ten su manimi. Tada visą gyvenimą galėtume 
kiekvieną vakarą kartu valgyti prisvilusį pupų troškinį, 
gurkšnoti neįmanomą gerti vyną ir šokti sambą. Suprantu, 
kad per daug yra prašyti tavęs mesti gyvenimą Ženevoje ir 
atvykti pas mane. Bet, kaip Izabelė žinojo turinti pasirū- 

pinti vaiku, taip ir aš. Ir Valentinai reikia, kad šeima būtų 
drauge. Bent jau dabar. 

Palieku tau apie tai pagalvoti, nes sprendimas labai 
svarbus. Bet būčiau dėkingas, jei būtum gera ir išvaduo- 
tum mane iš tos kančios anksčiau negu vėliau. Iki vakaro 
laukti per ilgai, bet atsižvelgiant į aplinkybes iš bėdos bus 
gerai. 

Be to, įdedu muilo akmens plokštelę. Mano draugui iš 
muziejaus pagaliau pavyko įskaityti citatą, kurią Izabelė 
parašė Loranui. 


Meilė atstumų nematuoja 
Neturi savo ji žemyno; 
Regėdama akim žvaigždžių. 


Kol kas sudie. Lauksiu atsakymo. 
Florianas X 


* Vertė Edgaras Platelis. 

Mudvi su Marina mojavom ir siuntėm oro bučinius Majai, iš- 
vykstančiai iš „Atlantidos“. Du lagaminai buvo sausakimši la- 
biausiai branginamų jos daiktų. Ir dar ten buvo trys šimtai 
„Twinings English Breakfast“ arbatžolių maišelių, pasak jos, 
neįmanomų gauti Rio. Nors ji mus tikino labai greitai grįšianti, 
kažkaip žinojau, kad to nebus. Taigi abidvi susigraudinom žiūrė- 
damos, kaip mano didžioji sesė dingsta iš akiračio pradėti naujo 
gyvenimo. 

— Aš taip dėl jos džiaugiuosi, - tarė Marina, slapčia brauk- 
dama ašaras, kai apsigręžėm ir leidomės atgal į namą. - Floria- 
nas toks mielas, ir Maja sakė, kad jo dukrelė taip pat labai graži. 

— Regis, ji susirado jau gatavą šeimą, - pasakiau savo nuo- 
monę. —- Gal jai bus atlyginta už tai, ką prarado. 

Mums įėjus į vidų Marina žvilgtelėjo į mane. 

— Maja tau pasakė? 

— Taip, vakar. Prisipažįstu, buvau priblokšta. Ne tiek dėl to, 
kas įvyko, kiek dėl to, kad ji šitiek metų slėpė tai savyje. Tiesą pa- 
sakius, tai egoistiška, bet pasijutau labai įžeista, kad ji nepatikėjo 
man savo paslapties, — tariau. - O tu, ko gero, žinojai? - paklau- 
siau Ma, eidama į virtuvę. 

— Taip, chėrie, tai aš jai padėjau. Šiaip ar taip, kas padaryta, 
tas padaryta. O Maja galų gale susitvarkė savo gyvenimą. Atvirai 

kalbant, - prisipažino Marina jungdama arbatinį, - kartais aš 
puldavau į neviltį, kad jau nesusitvarkys. 

— Manau, mums visoms taip atrodė. Prisimenu, kokia ji 
nesnė, bet paskui pasikeitė, regis, per vieną naktį. Kartą nuva- 
žiavau jos aplankyti, kai grįžo į trečią studijų kursą Sorbonos 
universitete. Ji buvo tokia tyki... uždara, - atsidusau. - Man tas 
savaitgalis buvo labai nuobodus, nes Maja nenorėjo niekur eiti, 
o man buvo šešiolika ir pirmą kartą atvykau į Paryžių. Dabar 
suprantu kodėl. Žinai, kaip ją dievinau, kai buvau jaunesnė. Ir 
labai nusiminiau supratusi, kad ji manęs neprisileidžia. 

— Manau, ji neprisileidžia mūsų visų, - ramino mane Ma- 
rina. - Bet jei kas galėtų ją sugrąžinti ir išmokyti pasitikėti kitais, 
tai tik tas vyrukas, kurį ji susirado. Arbatos? Ar ko šalto? 

— Būtų gerai vandens, ačiū. Atvirai pasakysiu, Ma, aš manau, 
kad tu rimtai susižavėjai Elorianu, - paerzinau ją, kai padavė 
stiklinę vandens. 

— Na, jis tikrai labai patrauklus, - tiesiai pripažino Marina. 

— Nekantrauju su juo susipažinti. Bet dabar, kai Maja išvyko, 
ką tu čia veiksi? 

— O, nesirūpink, aš turiu daug kuo nuolatos užsiimti. Tie- 
siog nuostabu, kad jūs, mergaitės, taip dažnai sugrįžtat į lizdą. 
Paprastai tik trumpam, - nusišypsojo ji. - Tiesa, praėjusią sa- 
vaitę čia buvo Star. 

— Tikrai? Be Kelės? 

— Taip. - Marina taktiškai susilaikė ir nieko daugiau ne- 
sakė. - Bet juk Žinai, kaip malonu, kai kuri nors iš jūsų būna 
namie su manimi. 

— Čia viskas atrodo kitaip, kai nebėra tėčio, - staiga pasakiau. 

— Taip, žinoma. Bet įsivaizduoji, kaip jis didžiuotųsi, jei ga- 
lėtų matyti, ką tu darysi rytoj? Juk žinai, kaip jis mėgo buriuoti. 

— Taip, - atsakiau liūdnai šypsodamasi. - Gal pakalbėkim 
apie kitką — tu tikriausiai žinai, kad Majos vaiko tėvas yra Kraigo 
Edzuso sūnus Zedas? 

— Taip, žinau. Šiaip ar taip, - ir Marina staiga pakeitė temą, — 
paprašysiu Klaudijos, kad vakarienė būtų gatava iki septynių. 
Žinau, kad tau reikės išvykti auštant. 

— Taip, o dabar man reikia pasitikrinti elektroninį paštą. Pa- 
sinaudosiu tėčio kabinetu, gerai? 

— Žinoma. Atsimink, kad šie namai dabar tavo ir tavo se- 
serų, - kantriai atsakė Marina. 

Iš miegamojo pasiėmusi nešiojamąjį kompiuterį nulipau že- 
myn, atsidariau tėvo kabineto duris ir pirmą kartą gyvenime ne- 
drąsiai atsisėdau į tėčio Atlanto krėslą. Kol kompiuteris įsijungė, 
sėdėjau įbedusi akis į vieną tašką, paskui išsiblaškiusi peržvel- 
giau gausybę daiktų, tėčio laikytų lentynose. 

Tada nešiojamasis kompiuteris, vos įsijungęs, nusprendė pa- 
sakyti man, kad nori išsijungti, tad laukdama, kol jis vėl įsijungs, 
atsistojau ir nuėjau prie tėčio kompaktinių plokštelių grotuvo. 
Visos mėginom įkalbėti jį pereiti prie iPodo, ir nors jis kabinete 
turėjo daugybę modernių kompiuterių ir elektroninės ryšio 
įrangos, sakė esąs per senas, kad tai keistų, jam buvo mieliau 
„matyti muziką, kurią norėjo paleisti groti. Kai įjungiau kom- 
paktinių plokštelių grotuvą, labai susidomėjusi, ko tėtis Atlantas 
klausėsi iki gyvenimo pabaigos, kambarį staiga užliejo nuosta- 
būs pirmieji Grygo „Ryto“ taktai iš „Pero Giunto' siuitos. 

Stovėjau kaip prikaustyta, mane užplūdo prisiminimų banga. 
Tai buvo mėgstamiausias tėčio kūrinys orkestrui, dažnai prašy- 
davo pagroti jam pradžią fleita. Ši melodija lydėjo mane visą 
vaikystę ir priminė visus įspūdingus saulėtekius, kuriuos matėm 
kartu, kai pasiimdavo mane į ežerą ir kantriai mokė buriuoti. 

Labai jo ilgėjausi. 

Ir dar kai ko ilgėjausi. 

Muzika, srūvanti iš paslėptų garsiakalbių, pripildė visą kam- 
barį nuostabių garsų, ir aš nejučia pakėliau ant tėčio rašomojo 
stalo stovinčio telefono ragelį. 

Pridėjau jį prie ausies, ketindama rinkti numerį, bet supra- 
tau, kad kažkas kitas namuose jau yra pakėlęs ragelį. Buvau pri- 
blokšta išgirdusi pažįstamą skambų balsą, guosdavusį nuo vai- 
kystės, ir neištvėrusi įsiterpiau į pokalbį. 

— Alio? — pasakiau staiga tiesdama ranką išjungti grotuvo, 
kad visiškai įsitikinčiau, ar tai jis. 

Bet balsas kitame gale virto monotonišku pypsėjimu - jis pa- 
dėjo ragelį. 


AUTORĖS PASTABA 


„Septynios seserys“ - tai serija knygų, kurias parašyti įkvėpė mi- 
tai apie gerai Žinomas septynias seseris žvaigždes Plejades nuos- 
tabioje Oriono juostoje. Plejadžių žvaigždynas minimas literatū- 
roje ir poezijoje, pradedant majų ir graikų ir baigiant Australijos 
aborigenų. Tūkstančius metų jų šviesa rodė kelią jūrininkams, ir 
net japoniškas automobilis „Subaru“ pavadintas turint omenyje 
šešias seseris... 

Daugelis vardų šioje knygų serijoje yra mitų veikėjų vardų 
anagramos, nuolat vartojami su jais susiję alegoriniai posakiai, 
bet nėra svarbu ką nors apie juos Žinoti, ir taip galima skaityti 
šias knygas su malonumu. Tačiau jei jums įdomu paskaityti dau- 
giau apie Mają ir jos seseris, prašom apsilankyti mano žiniatink- 
lyje www.lucindariley.com, jame paaiškinta apie daugelį legendų 
1r istorijų. 


PADĖKA 


Visų pirma norėčiau padėkoti Millai ir Fernando Baracchini ir 
jų sūnui Gui, nes tai jų valgomajame prie stalo Ribeiraun Prete 
man kilo mintis parašyti istoriją, kurios veiksmas vyksta Brazili- 
joje. Ir nuostabiajai Mariai Izabelei Seabra de Noronhai, Heitoro 
da Silva Costos, Kristaus Atpirkėjo architekto ir inžinieriaus, 
proanūkei, taip dosniai pasidalijusiai savo laiku ir žiniomis, taip 
pat ir dokumentiniu filmu De Bragos Abertos („Plačiai atvertas 
glėbys), o paskui radusiai laiko perskaityti rankraštį ir sutikrinti, 
ar visos smulkmenos teisingos. Tai grožinės literatūros kūrinys, 
kuriame veikia ir tikros istorinės asmenybės. Mano aprašytuose 
Paulio Landowskio ir da Silva Costos šeimos bei jo darbuotojų 
paveiksluose daugiau yra vaizduotės, o ne faktų. Dėkoju Valeriai 
ir Luizui Augusto Ribeiro, pasiūliusiems savo fazendą kalnuose 
virš Rio, kol rašysiu, - visai nesinorėjo iš jos išvažiuoti, - ir ypač 
Vaniai ir IvonneAai Silvoms už gardų sotų pyragą ir dar daug ką. 
Suzannai Perl, mano labai kantriai gidei po Rio ir jo istoriją, 
Pietro ir Eduardo, mūsų mieliems vairuotojams, Carlai Ortelli 
už puikų organizavimą - neturėjau jokių rūpesčių - ir Andreai 
Ferreirai už tai, kad visada atsiliepdavo telefonu, kai man pri- 
reikdavo ką nors išversti. 

Taip pat noriu padėkoti visiems mano knygų leidėjams visur 
pasaulyje už palaikymą ir padrąsinimą, kai pranešiau, kad rašy- 
siu septynių knygų seriją, remdamasi mitais apie Septynių Se- 

serų, Plejadžių, žvaigždyną. Ypač nusipelno padėkos Jezas Tre- 
vathanas ir Catherine Richards, Georgas Reuchleinas ir Claudia 
Negele, Peteris Borlandas ir Judith Curr, Knutas Gorvellas, Jorid 
Mathiassen ir Pip Hallėn. 

Dėkoju Valėrie Brochand, mano kaimynei Prancūzijos pie- 
tuose, kuri maloniai sutiko dėl manęs nuvažiuoti į Landows- 
kio muziejų Bulonė-Bijankūre ir padarė šimtus nuotraukų, ir 
Adrianai Hunter, kuri išvertė didžiulės apimties Landowskio 
biografiją ir sutikrino svarbiausius faktus. Davidui Harberiui ir 
jo darbuotojams, padėjusiems man suprasti armiliarinės sferos 
veikimą. 

Dėkoju visada mane palaikančiai motinai Janet, seseriai Geor- 
giai ir jos sūneliui Rafe'ui, kuriam būnant devynerių „Vidurnakčio 
rožė“ tapo jo mokyklos skaitinių knyga! Ritai Kalagate dėkoju už 
tai, kad paragino vykti į Braziliją prieš pat gaunant leidyklos pa- 
siūlymą, ir Izabelei Latter, kuri palaikė mano sveikatą Norfolke, — 
jai teko išklausyti nesibaigiančias aimanas, kai rankomis švelniai 
gydė mano skaudantį kūną po tūkstančių mylių skrydžių per pa- 
saulį ar kai 24 valandas 7 dienas per savaitę sėdėdavau palinkusi 
prie rankraščio. 

Dėkoju Susanai Moss, kuri yra ir amžinai bus mano geriau- 
sia draugė, o dabar ir partnerė, įnikusi į rankraščio smulkmenas, 
Jacguelynai Heslop, mano „sesei“ iš kito gyvenimo, ir mano as- 
meninei sekretorei Oliviai Riley, kuri stebuklingai sugeba iššif- 
ruoti mano skubotą keverzonę ir bendrais bruožais paaiškino 
apie armiliarinę sferą. 

Pirmą kartą išsakiau savo sumanymą alegoriškai parašyti 
apie septynias mitines seseris žvaigždėtą vakarą 2013 metų sau- 
sio pradžioje. Sukviečiau visą šeimą, susėdome prie židinio, ir 
springdama iš susijaudinimo mėginau paaiškinti, ko noriu im- 
tis. Reikia juos pagirti, nes nė vienas nepasakė, kad išprotėjau, — 

nors tuo metu, kai tos mintys ėmė rastis, iš mano kalbų taip 
turėjo atrodyti. Tad jiems labiausiai ir privalau padėkoti už tai, 
kas nuo tada prasidėjo. Dėkoju savo brangiajam vyrui ir agen- 
tui Stephenui - praėjusiais metais buvome kartu išvykę į sma- 
gią kelionę ir daug sužinojome. Dėkoju ir savo fantastiškiems 
vaikams: Harry ui, kuriančiam visus mano nuostabius filmus; 
Leonorai, pasiūliusiai pačią pirmąją anagramą, Kitui, savo jau- 
niausiajam, visada galinčiam mane prajuokinti, ir, be abejo, Isa- 
bellai Rose'ai, nuostabiai aštuoniolikmetei, „aukštosios įtampos“ 
kūdikiui, kuriai ši knyga pelnytai ir skirta. 

